
Motto
I know how Fortune is ever most friendly and alluring to those whom she strives to deceive, until she overwhelms them with grief beyond bearing, by deserting them when least expected ...
Are you trying to stay the force of her turning wheel?
Ah! dull-witted mortal, if Fortune begin to stay still, she is no longer Fortune.
Boethius

The Consolation of Philosophy


Proloog
19 September 2005
Die vyf kerse se vlamme lyk asof hulle in glas gegiet is. Deur die ronde venster agter die kerse hang die maan nog amper net so dragtig soos gisteraand se volmaan. Buite beweeg nie ’n blaar nie. Naggeluide bind tot ’n hoorbare stilte.
Heléne skuif ongemaklik rond waar sy kruisbeen op die kussing voor die kerse sit, haar kneukels lossies op haar knieë, en probeer haar gedagtes leegmaak. Die aromabrander laat haar oë vanaand traan, laat haar lugweë effens saamtrek. Sy ruik nie eens die aromatiese olie waarmee sy die soutkristalle in die bakkie bo die teeliggie bedrup het nie. Sy voel aan die spesiale sakkie wat in die synaat van haar rok ingestik is of die asmapompie daar is. Natuurlik is dit. Sy gaan nêrens heen sonder haar lewenslyn nie.
Maar dis nie net die benoudheid wat haar gedagtes oorheers nie. Vanoggend se gesprek met Eva bly in haar kop rondmaal.
“Om ons weë te volg, verg baie dinge, Heléne, maar veral durf. Hoe hoër mens in die hiërargie vorder hoe moeiliker raak dit,” het Eva gesê. Die deernis in haar stem het nie afbreuk gedoen aan die erns in haar oë nie. “Jy moet baie seker maak dis wat jy wil doen.”
Vyf maande gelede was daar by Heléne geen twyfel dat sy in Eva se voetspore wou volg nie, maar nou ...
“As jy besluit om opgelei te word, moet dit wees omdat jy glo jy is daartoe geroepe. Ondanks alles, nie ter wille van iets nie.” Eva het vooroor geleun en haar hande oor Heléne s’n gevou. Eva praat dikwels met haar hande. “Gaan eer die ondergaan van die son van die duine af. Soms gee barheid meer helderheid as ’n welige tuin. Mediteer vanaand met nuwe erns en dan kom sê jy vir my môre wat jou finale besluit is. Daar is voorbereidings wat getref moet word voor ons jou kan inlyf, en die drie en twintigste is om die draai.”
’n Ritseling buite laat haar verstyf, maar dan is dit weer stil. Dis asof haar sintuie rou geskaaf en hiperontvanklik is.
Heléne sit haar handpalms teen mekaar en maak haar branderige oë toe. Sy haal diep asem. In ... een ... twee ... drie ... vier ... vyf ... En uit. S ... T ... E ... V ... E, weier haar gedagtes om hokgeslaan te word. Sy het Steve liefgekry toe sy haar oë die eerste keer op hom gelê het. Al was sy net tien jaar oud en hy negentien. Dit was ’n paar maande voor haar ma met sy pa getroud is.
Nee, gedagtes leegmaak. Diep inasem, en in, en in. En uit. As sy Eva opvolg, sal sy die res van haar lewe hier op Paradyskloof moet deurbring. Mense help soos Eva mense help. Dit klink so edel, maar dit beteken ook dat sy Steve nooit weer sal sien nie. Hy sal hierdie lewenswyse nooit aanvaar nie. Hy sal eendag weer trou en hy sal haar vergeet.
Maar al gaan sy terug ... al besef hy uiteindelik dat hulle saamhoort ... hy sal haar nooit vergewe nie. Dit was baie duidelik uit hul laaste gesprek.
Ontspan, maan sy haarself toe die benoudheid haar bors begin inmekaartrek. Diep inasem en diep uit. In. Uit.
Haar gedagtes raak wollerig, die benoudheid neem toe. Sy maak haar oë oop en gryp na haar asmapompie. Nie nou nie, nie hier nie, bid sy woordeloos. Die pompie bring min verligting. Die vyf kersvlamme het tot tien aangewas, ’n dubbelmaan hang agter die venster. Haar gekruiste bene begin kramp, haar hande ook.
Heléne steier met moeite orent. Gedisoriënteer struikelloop sy slaapkamer toe. Die bed dans voor haar oë rond, maar sy haal dit net voor haar bene te rubberig raak. Sy val daarop neer en draai op haar rug. Asem. Sy het asem nodig. Die asmapompie kom te stadig na haar mond toe, verdwaal op pad daarheen. Haar arm wil nie na haar verstand luister nie. Sy begryp dit nie. Hierdie asma-aanval is so anders as enige ander wat sy in haar lewe gehad het.
’n Beweging in die deur. Iemand. Hulp.
“Help my.” Die woorde sukkel uit, haar oë kry nie gefokus nie.
“Natuurlik.” Sy herken die stem.
“Pompie,” kry sy dit uit.
Die dubbelbeeld van die gesig wat oor haar buig, word ’n driedubbele beeld.
Iets kouds teen haar wang. ’n Krieweling. Meer druk teen haar wang, ’n koue kringetjie. Nog meer van ’n krieweling. ’n Effense brandpyn.
“Eina,” prewel sy.
“Daar’s hy. Dit sal nou-nou beter wees.”
Heléne kreun en maak haar oë toe. Asem. As sy net kan asem kry.


Een
10 April 2007
“Asse-bleddie-blief!” Xanthe druk die memo terug in die bruin koevert en gooi dit op die oorvol lessenaar neer. “Komaan, Martin, wat is daar om te ondersoek? Ek hoef nie eens daarheen te gaan nie. Ek kan tot hier ruik dis boereverneukery met ’n esoteriese twist.”
Martin kyk haar lankmoedig aan terwyl hy vir die soveelste keer die gebrekkige gene verwens wat bepaal dat hy nooit daardie lenige lyf met meer as sy oë sal kan ontdek nie. “Xanthe, Xanthe, Xanthe. Jy begryp steeds nie waaroor dit hier by Tuisfront gaan nie. Ons lesers ís die boere wat verneuk word. Hulle wil van ons hoor wat hulle moet glo. Is Eva van Eden ’n heks, of ’n engel? Is Paradyskloof ’n Satansnes, of die voorpoorte van die hemel? En jou opdrag is om vir hulle die antwoord te gee.”
“Die antwoord sal waarskynlik êrens tussen die heks en die engel, die hel en die hemel lê, Martin. Waarskynlik is Eva van Eden net ’n girl wat ’n gap gesien het en nie kan help dat die res van die wêreld nie ’n sin vir humor het nie. En ’n sin vir humor moet sy hê. Eva van Eden. Paradyskloof. Mens wonder net wie is die slang en waar pas Adam in.”
Die sinisme in die rookblou oë is ’n ander soort as sy eie. Hare is uit ontnugtering gebore. Syne het saam met hom in die wêreld gekom en geregverdig geblyk selfs voor sy pa soos ’n sleg hond weggeloop het.
Martin kom regop agter sy lessenaar, ’n beweging wat geen noemenswaardige verskil aan sy ooghoogte maak nie. “Xanthe, dis nie wat ons lesers wil hoor nie. Heks of engel. Die een of die ander. Jy werk nie meer vir In diepte nie. Kry dit in jou kop. Jy skryf nie meer artikels wat deur meningvormers, akademici en diverse snobs en intelligentsia gelees word nie. Toe jy by hierdie kantoor ingestap en kom job vra het, het jy literati vir glitterati verruil. Comprehendo?” Hy skink vir hom koffie uit die perkoleerder.
“Maar ...” begin sy, bly dan stil en laat die kopbeweging waarmee sy haar hare oor haar skouer teruggooi die praatwerk namens haar doen.
Martin kan nie bekostig om hom aan ander se frustrasies te steur nie, hy het heeltemal genoeg van sy eie. “Ons vroulike lesers lees nie Tolstoi nie, hulle lees Minette Minnaar. Hulle kyk soaps en Oprah. Hulle gaan Sondae nog kerk toe en vind die doel van die lewe in boekies met dagstukkies vir die vrou. Die mans braai vleis, kyk rugby en drink brandewyn en Coke. Hulle lees Tuisfront waarskynlik op die lewwetrie. Hulle is sonder airs en graces en kak. En hulle verdien om in ons tydskrif te lees wat hulle wíl lees.”
Hy skommel die koffie in sy beker rond, wag dat sy woorde insink voor hy vervolg: “Al my joernaliste sal hul ou skoene agternagooi vir ’n kans soos dié. Waardeer hierdie guns en gaan vir drie weke Paradyskloof toe. Gaan besluit of Eva van Eden ’n fake is en skryf jou verdomde artikel vir die mense wat Tuisfront lees. Sela.”
Xanthe takseer hom met skrefiesoë. “En waarom doen jy my nogal die ‘guns’?”
“Omdat ek weet jy het ’n break nodig. In meer as een opsig.” Hy gaan sit weer. “Buitendien, daar is wetenskaplik bewys dat mense meer gunste vir mooi mense doen as vir lelikes.”
Xanthe se laggie is skepties. “En het daardie wetenskaplike sy navorsing dalk spesiaal vir Tuisfront gedoen? Ek kan hom empiries verkeerd bewys.”
“Xanthe, jy is ’n intellektuele snob en ’n closet-idealis – iets wat jy met sinisme probeer verbloem. En as jy nie jou attitude gaan verander nie, is dit nag vir jou. Jy weet ek doen jou die guns omdat ons al ’n lang pad saam kom. Dis suiwer favoritisme.”
Xanthe staar hom ’n oomblik wederstrewig aan, laat sak dan haar oë.
“Terloops ...”
Xanthe kyk vinnig op toe hy die woord in die lug laat hang asof dit met helium gevul is. Die behoedsaamheid in haar oë verklap dat sy weet hy gebruik “terloops” wederregtelik.
“Eva van Eden het ’n besonder interessante gas in die tyd dat jy daar gaan wees.”
Xanthe se donker wenkbroue word vraende koepeltjies.
“Minette Minnaar.”
“Aha!” Die oorhoofse lig kleur haar goudbruin hare plek-plek brons. “Nou verstaan ek. Dís wat ek eintlik op Paradyskloof moet gaan doen.”
“Sy is glo ’n gereelde gas.” Hy leun vorentoe en maak ’n wysvinger van sy pen. “Ek wil weet hoekom die gewildste skrywer wat daar nog in Afrikaans was, haar fortuin wil laat vertel. By herhaling. En ons lesers wil weet wie hierdie koningin van liefdesverhale is wat ’n paar jaar gelede uit die bloute op die literatuurfront verskyn het en elke literêre skrywer se derms van afguns laat knoop wanneer hy sy tantieme kry.”
Hy kou aan die agterkant van sy pen. “Ek het ’n voëltjie hoor fluit dat sy oplae van meer as twintigduisend laat druk. Saam met ’n spannetjie ander girls publiseer, bemark en versprei sy haar eie boeke.”
“Twintigduisend?” Xanthe fluit deur haar tande. Dan skud sy haar kop. “Nie in Afrikaans nie. Nie sommer nie.”
“Ek het jou artikel in In diepte gelees. Die een oor waarom Afrikaners nie lees nie, en ás hulle lees, lees hulle nie Afrikaans nie.” Vandat hulle destyds saam op die redaksie van die studentekoerant was, weet hy al dié girl is hom nie beskore nie. Te slim, te sexy, te classy. Te bederf. Maar ’n man kan droom ... “Gaan vind vir ons uit hoekom twintigduisend van elk van die twaalf boeke verkoop wat sy die afgelope vier jaar geskryf het. Jeez, maak die somme.”
Xanthe gee ’n vinnige opsomming van uitgewersyfers wat Martin se wenkbroue die lug in laat vlie.
“Watewwer. Minette Minnaar maak ’n kakhuis vol geld en dis al wat ons lesers hoef te weet. Dit, en wie sy is en ... Hoe de hel hét jy die syfers gekry?”
Xanthe glimlag suurderig. “Niks wat mens nie oor ’n gourmet lunch en ’n goeie bottel wyn kan uitvind nie – mits jy natuurlik vir In diepte werk.”
Martin snork. “Ook maar net as jy bene het wat lewenslank tot by die beloofde land strek en boonop spog met ’n cleavage wat niks te wense oorlaat nie.”
Die blik wat sy hom toewerp, spreek boekdele.
“Hoe ook al,” vervolg hy onverstoord, “jy klok Sondag op Paradyskloof in en drie weke later weer uit. Terwyl jy daar is, is daar geen kommunikasie na buite nie. Onse Eva het glo baie spirituele energie vir haar fortuinvertellery nodig, of wat dit ook al is wat sy doen. Vandaar die afgesonderdheid.”
Xanthe se snork is aansienlik vrouliker as syne, maar nie minder minagtend nie. “Wie gaan daar wees buiten Minette Minnaar?”
Martin gaap lui. “G’n mens weet nie. Elke gas onderneem algehele geheimhouding in ruil vir anonimiteit. As jy vyfsyferbedrae betaal vir drie weke se soeke na jou siel, hou jy by die reëls.”
“Waar kom jy dan aan jou inligting?”
Vinnig dink, Martin van der Merwe. Hy staar na die lessenaarblad asof hy besluit of hy haar wil vertel terwyl hy eintlik dink watse soort bullshit die brein hier oorkant hom gaan baffle. Hy kyk met ’n skewe glimlag op wat hopelik effens verleë lyk. “Pillow talk met ’n girl wat ná ’n heavy aand aan dronkverdriet gely het en by my gebieg het dat sy dié psychic van alle psychics gevind het. Soos jy weet, kry mens scoops altyd min of meer wederregtelik en meesal per toeval.”
“Met ander woorde, as Eva van Eden regtig ’n psychic is, gooi sy my ná die eerste loerslag in haar kristalbal van haar plaas af?”
Martin haal sy skouers op. “Dan weet ons ten minste sy is nie ’n fake nie en jy skryf sy’s ’n engel en vra om verskoning dat jy haar integriteit in twyfel getrek het. Of so iets. You’ll make it up as you go along. Terloops, sy noem dit ’n landgoed, nie ’n plaas nie. Oor die tien hektaar in die voue van die berge met die moerse mansion waarin sy bly en sewe chalets waarin haar gaste tuisgaan.”
“En waar het jy van Minette Minnaar gehoor?”
Sy liegstorie kry vanself momentum. “Selle girl. Tweede date. Sy verslind Minette se boeke en het laat val dat sy Minette op een van haar besoeke daar ontmoet het. Hulle het nog af en toe kontak. Minette het glo ná haar eerste besoek aan Eva so suksesvol geraak. Sy het glo, soos die meeste van haar gaste, een keer per jaar ’n standing date met Eva. ’n Bottel Pongraz later het ek die res van die inligting gehad.”
“Ondanks die geheimhoudingsooreenkoms?”
Martin lig sy hande op. “Wat kan ek sê? Ek lyk miskien soos ’n strandbal in drag, maar ek is ’n uitstekende lover. No pun intended.” Hy staan op en stap weer na die perkoleerder. “Maar die punt is, hierdie Eva-girl het ’n goeie racket aan die gang. Sy het regulars wat Paradyskloof elke jaar wil besoek en bereid is om amper meer vir hierdie voorreg te betaal as om in die Lost City te bly.”
“En Tuisfront is bereid om vir my verblyf daar te betaal om ’n storie te kry?”
“Twee stories. Minstens. Eva van Eden en Minette Minnaar. Miskien is jy gelukkig en dop daar nog iemand wat iemand is uit. Doen wat jou hand vind om te doen terwyl jy daar is. Daardie drie weke van psigiese snert kos my ’n klein fortuintjie. Jy sal dit dubbel en dwars moet verdien.” Sy hoef nie te weet dat Tuisfront nie die volle bedrag betaal nie.
“H’m.” Sy vleg haar vingers agter haar kop en staar plafon toe. “Dié Eva ... wat gebruik sy vir haar wiggelary? Astrologie? Tarotkaarte? I Ching? Numerologie? Scrying? Chiromansie? Nekromansie? Of is sy die orakel van Delphi revisited?”
“Hoe weet jy van al hierdie dinge, Xanthe?” Hy vra dit versigtig. Aan haar bros stemtoon kan hy hoor dat hy hom hier op heilige grond begewe.
Sy kom orent. “Ek weet, Martin, want daar is nie ’n ghoeroe of numeroloog of astroloog of dolosgooier of palmleser of kaartleser of enigiets in dier voege wat ek nie met my kosbare geld en tyd verryk het nie.”
Met haar palms op sy lessenaar, kyk sy af na hom asof sy hom met haar oë aan ’n onderstebo kruis kan spyker. “Ek het my heil by predikante gaan soek en niksseggende trooswoorde gekry. Ek het uitgewyk na die esoteriese praktisyns en ’n oor gekry. Simpatie. Empatie. En ’n bodemlose bakhand.” Sy klap op die lessenaar dat sy koffiebeker daarvan tril. “Hoekom dink jy is ek bankrot, Martin? Hoekom moes ek by jou kom aanklop vir ’n job? Ek het elke sent wat ek nog oorgehad het nadat Dimitri my gelos het, aan kwaksalwers bestee. En ná Chloë ...”
Haar oë word donker. “Ek het nie by In diepte bedank nie, Martin. Ek het soveel tyd by glyjakkalse deurgebring dat ek by In diepte ge-fire is. As jy vir Eva van Eden ontmasker wil hê, het jy die regte mens hier beet, want die Vader weet, ek het genoeg van soothsayers en charlatans gehad. As jy wil hê ek moet maak asof sy die engel Gabriella is, vergeet dit. Ek ken hierdie esoteriese gekweel asof ek die teks daarvoor geskryf het. En ek weet die mense wat hierdie huigelary bedryf, is laer as slangkak op die seebodem.”
Dis nie soseer die atipiese banaliteit van die laaste uitdrukking wat Martin verstom nie, maar die hees stemtoon waarin haar hele betoog gelewer is.
“Go for it, girl,” is al waaraan hy kan dink om te sê. Shit, hy het nie besef sy het só screwed-up geraak nie. “Jy moet Sondagoggend elfuur by ’n privaat vliegveld naby Niemandsdorp wees. Paradyskloof is in die berge en daar was ’n ruk gelede ’n rotsstorting wat die enigste pad daarheen te gevaarlik gemaak het. Hulle kom haal die gaste met ’n Piper of ’n ding. My sekretaresse sal vir jou inligting bymekaarsit oor die roete na die vliegveld, na die gastehuis waar jy Saterdagaand oorslaap en ook oor ’n paar ander goed. Dit sal Vrydag reg wees.”
Xanthe hou haar oë afgewend terwyl sy die koevert in haar aktetas druk. “Ek is jammer oor die uitbarsting.” Sy kyk op, haar oë kneusplekke in hul swart rame. “Ek sal so objektief moontlik probeer wees.”
Martin knik. “Kom gesels Vrydag met my, daar is ’n paar dinge wat ek nog uitgeklaar moet kry wat vir jou kan belangrik wees. Terloops ...”
Sarkasme spreek uit die optrek van haar wenkbroue.
“Daar is geen selfoonontvangs nie en laptops of enige elektroniese apparaat word nie op die landgoed toegelaat nie. Dit versteur glo elektromagnetiese golflengtes of een of ander drekgoed wanneer onse Eva in ’n trance of wat ook al gaan.”
Xanthe rol haar oë plafonwaarts.
“En Xanthe ...” Sy kyk weer na hom. “Ek verstaan jy mag geen dop saamneem nie, en tabak is ook uit.” Hy kon haar netsowel onverwags deur die gesig geklap het. “Om die waarheid te sê ...”
“Martin ...” val sy hom in die rede.
“Sorry, pop, geen alkohol of enige verslawende middels nie. Net voorskrifmedisyne met bewys daarvan dat jy wel onder doktersbehandeling is.”
Sy kyk af na haar tas. Haar skraal hande klem spierwit om die handvatsel. “Ek sal seker oorleef.”
Martin hou haar dop toe sy uitstap. Miskien is sy nie die alkoholis waarvoor sy uitgemaak word nie. Miskien is sy net ’n binge-drinker. En miskien sal sy eendag oor Chloë se dood kom, maar hy dink nie vandag is die dag nie, en ook nie ’n dag in die afsienbare toekoms nie.
Martin sug diep toe die deur agter haar toegaan. Miskien maak hy ’n moerse fout om haar te stuur. As hy van plan wil verander, moet hy dit nou doen. Hy lig die gehoorstuk op en staar na die knoppie waarop redial staan. Eendag gaan hy nog ’n behoorlike vertaling daarvoor uitdink, maar nou moet hy die man laat weet of hulle met die plan deurgaan of nie.
Die deur gaan weer oop net voor hy druk. Hy laat sak die foon en kyk geïrriteerd op. Dis Xanthe wat om die deur na hom kyk.
“Nog iets?”
“Ek wou net sê, Martin, ek is baie dankbaar dat jy my vir ’n proeftydperk as vryskut aangestel het. Dit klink asof jy regtig dink jy doen my ’n gawe guns om my na die Paradysplek toe te stuur, maar ek wil hê ons moet weet waar ons met mekaar staan – in my panties sal jy nie klim nie. Nooit nie. Hou dus op om my voortdurend met jou oë uit te trek.” Sy trek die deur saggies toe, maar die klik klink soos ’n uitroepteken agter haar sin.
Martin bly ’n rukkie botstil sit. Dan druk hy die redial-knoppie met meer aggressie as wat die foon verdien.
“Augustine.” Die man se kortaf stem is diep.
“Martin van der Merwe. Die joernalis het ingestem. Hou by die twee uur vertraging net ingeval.” Martin sit die foon dadelik weer neer. Augustine hoef nie te weet die joernalis wat hopelik gaan help met Augustine se selfopgelegde kruistog om die onheilighede van die plek in die berge te probeer blootlê, is ’n beeldskone wrak van ’n vroumens nie. En ’n stuck-up bitch boonop.


Twee
Steve sit die foon terug op die mik. Dit was ’n fout om Martin van der Merwe se aanbod te aanvaar. Hy moes hom kortgeknip het toe hy hom uit die bloute gebel en gevra het of hy wil agterkom wat werklik agttien maande gelede op Paradyskloof gebeur het. Maar hy het nie. Hy vee oor sy oë en loer deur sy vingers na die foto in die silwerraam reg voor hom op sy lessenaar.
“Die wiele is aan die rol, Heléne,” prewel hy hardop vir die afbeelding van die tengerige blondine met die troebel oë wat hom altyd aan gepoleerde topaas herinner het.
’n Ander beeld oorspoel die huiwerige glimlag en fynbesnede gelaatstrekke. Die gat wat op haar wang weggevreet is deur die gif. Die bloedstortings oor haar gesig en nek en borsbene. Die pyn uitgekerf in daardie selfde gelaatstrekke. Dis omdat sy so tengerig was, het die dokters gesê, en die allergieë en asma waarmee sy haar lewe lank geteister was, het dit erger gemaak, maar ook gesorg dat dit gouer verby was. Hoogstens ’n paar minute vandat sy deur die spinnekop gebyt is tot sy bewusteloos was.
Die byt self was waarskynlik nie pynlik nie, het die dokter gesê, maar toe die gif begin versprei, daardie lieflike vel begin wegvreet het ... Dis ’n genade, het hy gesê, dat sy as gevolg van die asma in ’n koma geraak het. Sy was nie bewus daarvan dat die bloed in haar lyf begin stol het of dat dit, so teenstrydig soos wat dit mag klink, gelei het tot inwendige bloeding nie. Ook het sy nie geweet van die blaas wat oor die bytplek gevorm het, of dat dit ná enkele ure gebreek en ’n hele gat in haar wang ingeval het nie. Maar Heléne se angs moes steeds onbeskryflik gewees het voor sy haar bewussyn verloor het. Stoksielalleen terwyl die ander gaste op die landgoed so besig was met hulle goëlery dat hulle haar liggaam eers die volgende dag ontdek het.
Steve staan so vinnig op dat die stoel agteroor kantel en net-net nie omval nie, steek sy vuiste in sy broeksakke en kyk uit oor die tuin. Die gras is lank, die beddings vervuil van die onkruid en baie van die plante verdroog, maar hy sien dit skaars raak. Ook nie regtig die misbanke wat uit die see aankom nie. Die ouwêreldse huis wat hy by sy pa oorgeneem het toe dié Australië toe geëmigreer het, beteken vir hom op hierdie oomblik niks. Die beroep waaraan Steve sy lewe in so ’n mate toegewy het dat hy selfs sy vrou gekies het om daarby in te pas, beteken vir hom net so weinig.
Hy masseer sy frons. Sê nou hy stel ’n ander man se lewe in gevaar en dit sonder dat hy Van der Merwe gewaarsku het? Maar hoe kon hy vir hom sê: “Kyk, Martin, ek weet nie hoekom jy my juis nou bel nie, maar ek beplan al agttien maande lank hoe om Paradyskloof binne te dring sonder om agterdog te wek. Ek het op Niemandsdorp die kom en gaan van motors van en na ’n vliegtuigskuur dopgehou. Ek het gelieg en bedrieg tot ek iemand geïdentifiseer het wat my paspoort tot Paradyskloof kon wees. Ek het op agterbakse maniere seker gemaak wie wanneer daar gaan wees. Ek het ’n studie gemaak van mense wat in die dampkring van onheil beweeg, maar heilsaamheid predik. Ek sal ’n joernalis borg, maar vir die wis en die onwis moet hy net seker maak sy testament is in orde.”
Nee, toe sê hy net hy sal ’n afgevaardigde Paradyskloof toe stuur soos Martin voorgestel het. Martin moet net self sorg dat die joernalis op Paradyskloof toegelaat word.
Dit pla hom steeds dat Martin hom juis genader het toe sy eie planne in hul voeë begin val het. En dit pla hom dat Martin sommerso sito-sito die joernalis by Paradyskloof ingekry het. Hy glo nie in toeval nie. Maar dit maak sin om ’n joernalis saam te stuur. Dan is daar ten minste iemand om die gebeure op te teken as iets sou skeefloop. En juis een van ’n skindertydskrif soos Tuisfront. Sodat Paradyskloof se onheile sensasioneel uitgebasuin kan word.
Steve draai om, skink vir hom ’n stewige konjak en gaan sit op die leerleunstoel voor die kaggel, wat gepak is, maar nie aangesteek sal word nie. As die omgewing te gesellig en te gerieflik raak, wil mens vergeet van dinge wat moet aandag kry as jy vorentoe in die spieël wil kan kyk.
Op die sytafeltjie vind sy vingers vanself die A4-bladsy met foto’s wat hy van die internet af uitgedruk het. Op die eerste foto sien mens feitlik net sand. Op die tweede lyk dit soos ’n valerige krappie wat pas onder die sand ingewriemel het, op die derde lyk dit al meer soos ’n spinnekop en op die vierde, teen ’n wit agtergrond, staan die pes uit soos die monster wat hy is. Sicarius hahni is bo-aan getik en in sy eie handskrif daaronder het hy die vertaling neergeskryf soos deur sy inligtingsbron verskaf: Hahn’s Assassin. Maar dis nie Hahn wat dood is nie. Hahn het die veragtelike ding net sy naam gegee. Heléne’s Assassin. Dis wat daar moet staan.
Steve gooi die stuk papier eenkant toe. Die inligting ken hy uit sy kop uit. Die six-eyed crab spider, six-eyed sand spider, Sicarius hahni, Hahn’s Assassin, wat mens dit ook al wil noem, word as die giftigste spinnekop ter wêreld gereken, maar voor Heléne se dood was daar nog geen opgetekende geval dat ’n mens deur dié spinnekop gebyt is nie. Wat nié daar staan nie, is hoe dit dan bliksems moontlik is dat dié sku spinnekop, wat sy prooi in die sand voorlê en inwag, wie se aard dit is om weg te skarrel van enigiets wat nie prooi is nie, vir Heléne in haar bed kon gebyt het?
Die antwoord sal hy net op Paradyskloof kry. En daardie antwoord sál hy kry, al is dit die laaste ding wat hy doen. Want net dan sal hy homself dalk kan vergewe vir die manier waarop hy Heléne behandel het, en daarna eers probeer red wat daar te redde is aan die fiasko waarin sy lewe ontaard het.
Xanthe knyp haar oë toe vir die spul glase wat die opwasbak in haar piepklein woonstel vol staan en druk die knoppie van die CD-speler om sommer die een waarna sy gisteraand geluister het, weer te speel. Stuur die engele ... volg Lize Stassen se stem die fluit-intro.
Ja, stuur ’n engel, Lize. Een wat my vanaand gaan help om nie weer die bokswyn so sleg te knou soos gisteraand, die aand vantevore en die een daarvoor nie. Xanthe plak haar aktetas op die lessenaartjie, wat sy net-net voor die venster ingepas gekry het, neer. Sy haal die koevert en haar sigarette uit, skakel die ketel aan en sak op die verslete leunstoel neer.
Die asbak op die mankolieke geleentheidstafeltjie is tot oorlopens toe vol, besef sy eers toe sy haar sigaret aansteek en die vuurhoutjie daarin laat val. Sy gaan gooi die bewys van haar verslawing in die popkombuisie se asblik uit en probeer die wynboks langs die tweeplaatstofie miskyk.
As die dêm ketel net wil kook. Sy gaan sit weer en haal die paar velle papier uit die koevert. Martin se opdrag is kort en kragtig: “Vind uit wie is E.v.E. en wat op Paradyskloof aangaan. Kry storie oor M.M. Ondersoek alle moontlikhede vir nog stories oor mense wat hulle op P/kloof bevind.”
Die paar paragrawe oor die agtergrond van Paradyskloof lewer nie veel inligting op nie. Dis in die Niemandsdorp-omgewing in die Overberg geleë. ’n Afgesonderde landgoed in die berge. Dit het oorspronklik aan ’n Duitse miljoenêr behoort wat die kasteelagtige huis daar gebou het. Eva van Eden het dit in die middel jare negentig gekoop. In 1999 het sy haar eerste betalende gaste ontvang nadat sy heelwat buitegeboue verbou en tuine aangelê het. Daarna word niemand meer op die landgoed toegelaat as hulle nie vooraf toestemming van Eva verkry nie. In 2005 word die pad ná ’n rotsstorting onbegaanbaar en is Paradyskloof onbereikbaar, behalwe deur middel van lugvervoer.
’n Lys van Minette Minnaar se boeke, fotostate van beriggies oor haar en resensies van haar boeke is amper ewe niksseggend en Xanthe sit die spulletjie terug in die koevert.
Twaalf titels binne vier jaar, vermenigvuldig met minstens twintigduisend kopieë van elk ...
Wil nogal gedoen word, as mens die storie kan glo. Miskien kan sy by Minette kers opsteek en self begin romantiese verhale skryf om geld te maak in plaas daarvan om Martin se klewerige oë en kritiek te verduur. Xanthe tik die as ergerlik van haar sigaret af. Ja, natuurlik. Sy weet mos alles van die liefde af.
Asof Lize Stassen die koers van Xanthe se gedagtes volg, sing sy hees: ... ik kan niet leven in een wereld zonder jou ...
Jammer, Lize, maar mens kan. Ek het besef ek kán lewe sonder Leon Botha, dis nou my studenteliefde met wie ek op pad kansel toe was voor hy my uit die bloute afgesê het. En ek het agtergekom ek kán lewe sonder Dimitri Demetrios, die Griekse god vir wie ek waarskynlik geval het omdat ek nog in sak en as oor Leon was. Ek lewe ook heel oukei sonder Peter Edwards, die wêreldberoemde skrywer wat my tydelik weer hoop gegee het. Sonder mans kan mens lewe.
Xanthe druk haar sigaret dood, ignoreer die ketel, spoel ’n glas onder die kraan uit en skink vir haar wyn uit die boks. Sy laat val ’n paar ysblokke in die glas, steek nog ’n sigaret aan en gaan staan agter haar lessenaar. Die venster is aangeslaan. Die suidooster loei om die hoeke van die gebou. Die vroegaand is grou, die belofte van winter uitgestippel in die vroeë ondergaan van die son. Nie dat sy die son kan sien nie. Net die dowwe, gereflekteerde lig daarvan teen die grou geboue om haar.
Agter haar trek Lize al by ’n volgende liedjie: ... fly to a place where there is no one.
Ek is reeds hier, Lize. Xanthe sluk diep aan die wyn. Op ’n plek waar daar niemand is nie. En die een mens wat wel daar was, die een paar oë wat altyd geblink het as ek huis toe kom, die een paar arms wat altyd na my uitgestrek was ...
Aljander, aljander so deur die bos, dreunsing haar kop in mededinging met Lize. My ma en pa kook lekker kos. Die kinders verstik aan ’n druiwetros. Die laaste een se kop ...
Ja, dié se kop het ek self afgekap.
Xanthe draai die CD-speler se volume harder. Lize se stem verdring die kinderliedjie wat Xanthe nou al vyf jaar lank tot vervelens toe in haar ore hoor dreun met: Call the angels, call the faeries, call the names of all the love goddesses, gekierangde guru gebore, getoë ...
’n Ergerlike gestamp teen die muur ruk Xanthe terug na die werklikheid van haar woonstel. Sy draai die musiek sagter voor haar buurvrou haar weer kom invlieg. ’n Ligter stamp teen die muur beteken dis sag genoeg.
Xanthe maak haar glas weer vol en sak op haar stoel neer.
Chloë. Die naam weerklink in haar kop, krul pynlik om haar hart, swel uit tot haar woonstel vol kloppende selfverwyt is.
Martin gooi ’n paar ysblokkies in sy halwe glas Dimple Haig en wens homself vir die soveelste keer geluk met sy besluit twee jaar gelede om die meenthuis met die seeuitsig te koop, al was dit eintlik bo sy vuurmaakplek. Agter die enorme ruite lê Valsbaai in die naderende skemer, uitgestrek en omgewoel deur die suidoos.
Die whisky gaan goed af, kalmeer waar die talle koppies koffie deur die dag opgerui het. Die volgende uitgawe van Tuisfront is in die sakkie. Nie ’n great uitgawe nie, maar dis daar.
As Xanthe nou net vir hom ’n klompie goeie stories van Paradyskloof af kan terugbring, kan hy weer asemhaal. Nie dat hy nie self ’n opspraakwekkende storie oor Minette sal kan skryf nie, maar daardie inligting kan hy voorlopig nie gebruik nie. Dis vir hom op ’n ander vlak waardevol. Welma noem dit afdreiging, hy verkies om dit ruilhandel te noem.
Buitendien sal ’n storie oor Paradyskloof, verkieslik ’n reeks stories, baie voordeliger vir Tuisfront wees as een, vernietigende storie oor Minette se privaat lewe. En as Xanthe oor Minette skryf, kan hy steeds die artikel plaas. Dan is dit mos nie hy wat sy woord aan Welma verbreek nie. Hy sal net vir Welma sê hy kan nie help as Minette haar privaat sake aan Xanthe uitgeblaker het nie, en as hy dit nie sou publiseer nie, sal Xanthe in elk geval na ’n ander tydskrif daarmee gaan.
Welma was self ’n joernalis, sy ken die agterbakse weë van vryskutjoernalistiek. Sy sal de moer in wees, maar sy sal net weer mooitjies moet goed word. En selfs al vergewe sy hom nie, is dit daarnatoe. Sy sal teen daardie tyd haar doel gedien en vergoed het vir die kak wat sy agttien maande gelede drooggemaak het.
Verbeel jou, ’n joernalis weier om ’n storie te skryf nadat sy opdrag gekry het om dit te doen, en Tuisfront boonop ’n kakhuis vol geld gekos het vir haar navorsing. En toe hy haar met kontrakbreuk afdreig, gee sy vir hom so ’n wishy-washy verskoning van ’n artikel oor Minette en ’n nog niksseggender een oor die spinnekopding. Martin snork. Bliksemse dykes. Kan hulle met niks vertrou nie.
Dankie tog vir sy informant wat hom ’n ruk gelede laat weet het sy het Augustine op Niemandsdorp gesien. Hom sien ry in die rigting van die privaat vliegveld wat Eva van Eden gebruik. Mens hoef nie ’n rocket scientist te wees om af te lei dat hy nog nie vrede met Heléne Augustine se dood gemaak het nie. Van daar af was dit maklik. Die beriggie wat ná die vroumens se dood in die Niemandsdorp Gazette verskyn het, het immers uitbasuin Augustine is ’n professor in Onderwater-argeologie in die Kaap.
Sy hart het amper gaan staan toe Martin besef die man wil self gaan en net ’n skuilnaam gebruik. Dié dat hy Augustine moes oortuig om iemand anders te stuur. Hy hoop die afgevaardigde, wie hy ook al mag wees, weet wat hy doen. Eva van Eden is nie onder ’n kalkoen uitgebroei nie. Sy is dalk ’n fake, maar ’n mensekenner van formaat, dié is sy ook. Hoe anders het sy so gou deur Martin gesien toe hy die Heléne Augustine-storie wou gaan red nadat Welma haar hakskene in die sand gedruk het? Eva het Martin letterlik weggejaag en gedreig met al wat regsaksie is.
Maar eintlik het alles goed uitgewerk, want nou is daar soveel meer op die spel as bloot ’n artikel oor ’n misleide meisiekind se spinnekopdood. As die verdomde informant nou net wil terugkom met die ander inligting wat hy gevra het, slaan hy ’n verskeidenheid vlieë met een klap.
Sy informant was al getik toe sy ’n paar jaar gelede vir Tuisfront gevryskut het, en vandat sy van Kruisbaai af terug Kaap toe getrek het, is sy maller as ooit. Maar sy ken die waarde van ’n goeie skinderstorie. En as hy dan in ruil vir haar inligting en ter wille van haar ego ’n ou tranetrekker-artikeltjie oor haar moet opdis, sal hy dit doen. Al is dit nou nie juis wat die gemiddelde Tuisfront-leser se aandag sal trek nie. Nee, gee vir hulle Steve Hofmeyr of Dozi of iemand wat in 7de Laan speel, dan lees hulle dat die kwyl spat, maar in ruil vir haar inligting kan die girl maar haar vyftien minute van roem by Tuisfront eis.
As hy eers bevestiging van sy vermoede het, moet sy tydsberekening net reg wees. Net genoeg inligting vir Xanthe op die regte tyd gee. Hy kan al die opskrif sien as alles uit-pan: Tuisfront se eie speurspan trek moordenaar vas. En dit sal maar een van vele wees. Die feit dat dit boonop Xanthe Tredoux sal wees wat die stories skryf, is op sigself al ’n scoop. Slim Xanthe. Mooi Xanthe. Xanthe, die sterjoernalis van In diepte voor sy in dieptes gans verlore en van redding ver vandaan verval het. Haar terugkeer na joernalistiek? Nog ’n pluimpie vir die man wat uit die gopse gekom het en nou in ’n seeuitsigmeenthuis in Gordonsbaai sit met ’n Dimple Haig in sy hand.
Martin teug behaaglik aan sy whisky. Ja-nee, as alles goed uitwerk, sal Tuisfront weer op koers wees en Martin van der Merwe, redakteur en eienaar van die grootste tydskrifsukses sedert Huisgenoot, weer uit die rooi en in die pound seats.
En dan kan Xanthe vir sy part in haar moer vlieg.


Drie
14 April
Xanthe teken die strokie vir haar petrolkaart en gee die petroljoggie ’n fooitjie. ’n Vlugtige kyk na haar afstandmeter bepaal dat sy eers oor ’n rukkie hoef op te let vir die Niemandsdorp-afdraai. Sy stuur die motortjie se neus weer terug na die N2.
Die rit is vir haar ’n marteling. En dis nie net die hangover nie. Die ryery gee haar te veel dinktyd, en dis die laaste ding wat sy nodig het. Veral vandag. Sy probeer konsentreer op wat voorlê pleks van wat agter haar lê, maar dit bring nie kalmte nie. Haar irritasie met en bedenkinge oor Martin se opdrag groei met elke kilometer wat haar verslete Tazz aflê.
Sy kan haar nie indink dat Martin so ’n spul geld sal uitgee op ’n moontlikheid van twee stories nie. Scoop ofte not. En dan nog vir háár daarheen stuur. ’n Has-been wat met die silwerlepel in die mond gebore is en desondanks daarin geslaag het om ’n algehele misoes van haar lewe te maak en in die proses die silwerlepel uitgespoeg het.
Martin lyk dalk soos ’n Oros-mannetjie en hy ly dalk aan ’n ooraktiewe libido, maar Xanthe weet die kop op daardie potsierlike lyf is reg aangeskroef en deur die gode voorsien van ’n vlymskerp brein.
Hierdie sending klink egter na gekheid. Dis nie arm of selfs gemiddelde mense wat uitgebuit word nie. Mense wat genoeg geld het om te kan gaan, behoort van beter te weet as om te val vir iemand wat ten beste ’n mistikus kan wees, maar waarskynlik ’n spekskieter en uitbuiter van formaat is. Buitendien is hulle in alle waarskynlikheid nie die gemiddelde braaivleis, rugby, sonneskyn en Tuisfront-fans nie.
Waarom Paradyskloof se valsheid probeer blootlê aan Tuisfront-boere as dit nie hulle is wat verneuk word nie? En dit het niks te doen met haar eie lewens- of ander houdings en beskouings nie. Martin se insinuasie dat sy op die Tuisfront-mens neersien, is snert. Sy dink juis hy onderskat sy lesers, maar as sy wil eerlik wees, was sy vroeër in sekere opsigte ’n bietjie van ’n intellektuele snob. Dis hoe sy grootgemaak is.
In haar kultuurryke jeug is weë vir haar gelykgemaak deur toegewyde ouers, haar begaafdheid, haar gehoorsaamheid en haar voorkoms. Sy is nie oordadig bederf nie, maar enige redelike versoek is deur haar ma bepleit en deur haar pa oorweeg. Die meeste is toegestaan. Selfs ’n splinternuwe Opeltjie met ’n afslaankap vir haar agttiende verjaardag en ’n Michel Herbelin-horlosie vir haar een en twintigste. Al wat haar ouers in ruil daarvoor gevra het, is dat sy moet presteer, die Tredoux-naam in ere moet hou.
Dis hoekom die werklikheid in al sy nare gedaantes so ’n skok was. Sekere dinge is nie veronderstel om met gegoede, gekultiveerde mense te gebeur nie. En as dit gebeur, raak hulle die kluts kwyt. Soos gebeur het nadat eers Leon en later ook Dimitri haar laat staan het. En soveel te meer ná Chloë se dood. En die kluts kon sy nêrens weer vind nie.
Net in die boom van ’n glas wyn vind sy vergetelheid. Soms. Wat die volgende dag lei tot verdere depressie, verdiepte selfverwyt en selfveragting.
’n Valk wat op ’n telefoondraad gaan sit, trek genadiglik haar aandag van haar neerslagtige gedagtes af. Die omgewing lyk nie meer heeltemal na Overberg nie. Dis ’n landskap waar geen streek behoorlik kon vastrapplek kry nie. Hier Karoo-erig, daar glooiende landerye wat waarskynlik in Augustus goudgeel canolalande sal wees. Plek-plek donkergroen stroke in die voue van die terrein, asof daar bos kan wees. Daaragter nog berge en eers dááragter, onsigbaar van hier af, die see.
Die drie weke sonder haar emosionele krukke sal haar goed doen, probeer sy haarself oortuig. Drie weke sonder die vergetelheid van wyn? Drie weke sonder die sussende trek aan ’n sigaret? Sonder ’n slaappil? Sy kan nie glo haar huisdokter het geweier om die voorskrif te herhaal nie.
“Jy het meer as slaap nodig, mevrou. Jy het berading nodig. Ek sal jou na ’n goeie sielkundige verwys en nadat hy met my in aanraking gekom het, kan ons oorleg pleeg oor jou medikasie.” Sy oë was bekommerd op haar gerig en hy het sy kop beslis geskud toe sy vra vir net genoeg slaappille om haar deur hierdie drie weke te dra.
“Druk jou medikasie ...” prewel Xanthe en voel-voel na die pakkie op die passasiersitplek. Sy loer vinnig af toe sy niks raak gevat kry nie. Rek effens en vroetel die voorlaaste sigaret uit, steek dit met een oog op die verkeer aan en trek behaaglik in. Elke sigaret tel van nou af. Elke teug moet ’n dag lank hou.
’n Sielkundige! Nog iemand wat wil grawe en onthul. Wat vir haar sal sê, maar jy kon dit nie ...
Niemandsdorp! Die naambord betrap haar onverhoeds. Sy rem skerp, hoor die geluid van skreeuende bande agter haar, ’n toeter wat skel. Die vlietende beeld van ’n rooi motor langs haar, rakelings verby haar, laat haar die stuurwiel na links pluk. Die bande gly op die gruis langs die padskouer. Sy verloor die sigaret, maar hou net-net beheer oor die motortjie. Die Tazz ruk tot stilstand toe sy die koppelaar uit verligting en verbouereerdheid te vinnig laat gaan.
Haar skouer voel effens gekneus waar die veiligheidsgordel ingebyt het, maar sy is in een stuk. Die Tazz ook. Net haar senuwees is aan flarde. Sy laat rus haar kop op die stuurwiel, probeer die skrik tot orde roep. Ruik rubber wat brand. Trap wild na die sigaret wat op die matjie langs haar voet lê en smeul. En bars dan in trane uit.
Die gilletjie kom saam met ’n snik uit haar mond toe die deur sekondes later oopgeruk word. Die trane vervorm die gesig wat na haar afstaar.
“Hemel, meisiekind!” Hy hurk by haar. “Is jy oukei?”
Sy knik.
“Ek was ’n ent agter jou en het net die stofwolk gesien toe jy die padskouer tref. Is jy seker?”
Xanthe vee die trane met haar palms af en haar hande aan haar swart jeans. Sy gryp ’n snesie uit die boks wat op die vloer beland het en snuit haar neus. “Ek is oukei. Dankie.”
“Waarheen is jy op pad?” Sy oë is nie bruin soos sy aanvanklik gedink het nie. Hazel. Met ’n diep groen omkring. Sy kon nie vir ’n aantrekliker Samaritaan gevra het nie. Halleluja. Xanthe beduie met haar kop in die rigting van die pad, wat ’n entjie agter haar na links uitdraai.
“Niemandsdorp?”
Sy knik.
“Die dorp lê nog twintig kilometer van die afdraai af. Sien jy kans om te bestuur?”
“Natuurlik. Wie anders gaan dit namens my doen?” kry sy darem weer ’n mate van teenwoordigheid van gees bymekaargeskraap.
“Ek sal agter jou aanry.” Hy kom orent uit sy gehurkte posisie.
Uit haar sitplek moet sy ver opkyk en die bleek herfslug agter hom dwing haar om haar hand oor haar oë te hou. “Dis gaaf van jou, maar ek sal regkom.” Al wil ek eintlik my kop teen daardie breë skouer van jou laat rus en net huil en huil tot ek doodgaan van al die huil wat in my vassit en nooit uitgehuil kom nie.
Sy gesigsuitdrukking verklap dat haar kortaf stemtoon nie onopgemerk verbygaan nie. “Nes jy wil. Bestuur net in hemelsnaam versigtig.”
Gee ook maar maklik op, dink sy toe sy voetstappe oor die grint wegknars. Met bewerige hande herstel sy haastig die maskaraskade in die truspieëltjie en skakel die motor aan. Die keer kyk sy goed heen en weer en wag vir ’n veilige gaping voor sy ’n vlak U-draai maak en by die Niemandsdorp-pad indraai.
In die truspieël kom die silwer Prado oënskynlik sonder moeite op die ongelyk pad aangesweef. Hy ry waaragtig agter haar aan. Nie dat meneer die Samaritaan eintlik iets anders kan doen as hy ook op pad is na die dorp met die verspotte naam nie.
Die teerstreep lê reguit voor haar uit. Buiten die Prado, is daar geen verkeer nie. Sy loer verlangend na die pakkie sigarette. As sy ooit een nodig gehad het ... Drie weke daarsonder lê voor. Een en twintig dae. Vyf honderd en vier lange ure.
Xanthe kry haar sigaret sonder voorval aangesteek en gerook en druk dit dood net voor sy by Niemandsdorp inry.
Dis ’n dorp uit Hades self. Ou geboue, verlate strate, nie eens almal geteer nie. Papiere wat rondwaai. Die lug wat die afgelope paar kilometer begin vergrou het, help ook nie om ’n mooier prentjie te skep nie.
Sy huiwer by die eerste vierrigtingstop met die One Stop op die hoek. Het Martin se sekretaresse links of regs gesê? Help nie nou nie, die kaart lê waarskynlik in die koevert wat gister by haar afgelewer is, en dié lê nog onoopgemaak in haar aktetas in die kattebak. Sy draai regs.
Die geboue raak gehawender. Geen teken van ’n inkopiesentrum waarvan die sekretaresse gepraat het nie. Definitief verkeerd gedraai. Sal haar leer om Martin te vermy ná daardie sessie in sy kantoor. Dan maar links probeer. Die verdomde Prado is steeds agter haar aan, sien sy in die truspieëltjie. Hy het nie soos ’n moeilikheidmaker gelyk nie, maar wat weet sy nou ook van mans af. Dimitri het ook nie ...
As sy net êrens iets te drinke kan kry voor sy inteken. Martin se sekretaresse het haar gewaarsku dat die B&B middelslag is. Uit die hoek van haar oog sien sy ’n uithangbord wat in swierige skrif ’n kroeg aandui. Vir oulaas ’n glas wyn of ’n koue bier. Al is dit in hierdie troostelose deel van die dorp, kan sy dalk tydelike troos vind. Veral vandag. En dan kan sy hopelik ook sommer van haar agtervolger ontslae raak.
Hy is ’n idioot. Hy het dalk die tyd, maar hoegenaamd nie die lus om Samaritaan te speel nie, stry hy met homself toe hy haar deur die ouer deel van die dorp volg, heeltemal in die teenoorgestelde rigting as die gastehuis waar hy bespreek het.
As sy verdwaal het, is dit haar probleem, nie syne nie. Sy het nie onnosel gelyk nie. Om die waarheid te sê, intelligensie het uit daardie twee betraande, rookblou oë gespreek asof haar IK-syfer daar ingebrand is. ’n Ver bogemiddelde syfer. Nes alles omtrent haar ver bogemiddeld is. Maar dis haar stem wat hy onthou. Nie rookhees nie. Van nature hees. Sexy-hees. En haar mond. Effens te gul vir haar klassieke gesig. Die onderlip ’n rapsie te vol.
’n Vloekwoord spat oor sy lippe toe sy skielik by ’n parkering intrek en hy die rempedaal met al sy mag moet trap. Intelligent, dalk, maar ’n ongeluk wat wag om te gebeur. Wat is dit met die vroumens? Het sy haar rybewys oor die internet gekoop? Hy trek oorhaastig by die volgende parkering in sonder dat hy eintlik weet hoekom en kan dan nie juis anders as om uit te klim nie.
Sy wag hom hande in die sye in. Haar slankheid is nie van die benerige soort nie, al is sy dalk ’n rapsie te skraal, die heupe net ’n bietjie te smal om die vol boesem te balanseer. Nie dat dit onvroulike heupe is nie, inteendeel. Die borsmaat is net soveel ... wel ... vrou- liker.
“Is daar enige manier waarop ek dit duideliker kon stel dat ek oukei is en nie jou hulp meer nodig het nie?”
Hy skud sy kop, gebruik die afstandbeheerder om sy motor te sluit en druk die sleutel in sy sak. “Jy was heeltemal woordvaardig genoeg.” Hy knik in die rigting van die uithangbord wat hy raakgesien het toe hy uitgeklim het. “Het jy enigiets daarop teë dat ek ná die langpad my dors met ’n bier by die Siren’s Song kom les?” Dis in elk geval nie ’n slegte idee nie.
Sy kyk nie na die bord nie, al asof dit dalk die hoofrede vir haar tweede, onverwagte stop was. Nie dat dit die soort plek is waar hy haar kan voorstel nie. Laas keer toe hy hier was, was dit maar raserig en die blou dampe het nie net uit sigarette en sigare gekom nie. Die manne hier huiwer nie om hulle uit te druk nie en die enkele vroue wat daar was, nog minder. Nie dat hy toe veel ingeneem het nie.
“Dan sal jy seker nie omgee dat dit presies is wat ek nou gaan doen nie.” Hy stap luiters verby haar. Net voor hy die kroegdeur oopstoot, loer hy oor sy skouer. “Jy is welkom om saam met my iets te drink.”
Haar oë gaan van die uithangbord na hom. Sy huiwer, maar stoot dan die band van haar leerhandsak dieper oor haar skouer. “Ek betaal self.”
“Pas my.” Hy hou die deur vir haar oop en onderdruk die gevoel dat hy besig is om ’n fout te maak. Te laat nou.
Die gedagte word geabsorbeer deur die klap van die kroegdeur agter hom.


Vier
Xanthe is bly oor die man aan haar sy. Die Siren’s Song is nie heeltemal ’n hool nie, maar dis ook nie ’n plek waar sy graag alleen sal wil instap nie. En dit doen nie kwaad dat hy oor haar toring en sy skouers maklik twee keer breër as hare is nie.
’n Klein stilte daal waar daar oomblikke gelede nog ’n lawaaierige geroesemoes was. Sy voel die oë van meer as die helfte van die sowat twaalf stuks mans. Die Samaritaan lei haar na ’n hoë, ronde tafeltjie effens uit die gedrang en trek vir haar ’n stoel uit. Eers toe hulle gaan sit, hervat die luidrugtigheid geleidelik.
“Wat sal dit wees?” Sy stem is diep, selfs al klink hy afsydig.
’n Bewasemde halfliter bierglas word op ’n tafel ’n entjie weg neergeplak. Xanthe sluk, maar die droë kol in haar keel wil nie weg nie. “’n Draught, asseblief?”
As haar bestelling hom verras, laat hy dit nie blyk nie, draai net weg kroeg se kant toe. Hy kan maar dink wat hy wil. Sy is te dors vir wyn en buitendien is bier goedkoper. Haar ma sou die horries gekry het as sy nog in haar dogter se doen en late belang gestel het, en dit laat bier die afgelope jare vir haar nóg lekkerder smaak.
Xanthe grawe in haar handsak en haal ’n kosbare vyftigrandnoot uit. Sy sal moet stadig. Daar is nie baie waar hierdie een vandaan kom nie. Sy is dit op die hart gedruk dat Tuisfront net haar slaapplek betaal. Dit sluit ’n ontbyt in, maar verder moet sy sien kom klaar. Sy skuif die noot onder die asbak in.
Miskien moes sy maar op Martin se oproepe en sy veelvuldige boodskappe gereageer het. Enersyds was sy half verleë omdat sy hom aangevat het oor die manier waarop hy aljimmers na haar kyk, andersyds wou sy nie weer daaraan blootgestel word nie. En ’n foongesprek is nie die aangewese manier om sake in die reine te bring nie.
Sy het haarself betig oor haar ingebore lafhartigheid en getroos dat sy oor drie weke vir Martin die beste artikel sal gee wat nog in Tuisfront verskyn het. Daarna kan hulle die persoonlike geskille besleg.
Teen die tyd dat die groot man teruggestap kom, het sy ’n nuwe pakkie sigarette oopgemaak en een aangesteek. As hy omgee om passief saam met haar en driekwart van die res in die kroeg te rook, laat hy dit nie blyk nie, sit net haar bier voor haar neer en trek vir hom ’n stoel uit.
Hy lig sy eie halfliterglas in ’n semiheildronk voor hy diep daaraan teug. “Math,” sê hy toe sy ergste dors klaarblyklik geles is.
Sy kyk verward na hom voor sy besef hy het hom pas aan haar voorgestel. “Soos in Matthew?”
Hy knik.
Die naam sit onwennig aan hom, asof hy nooit in die naam ingegroei het nie. Hy is te groot om Matthew te heet. Te oorweldigend vir so ’n sagsinnige naam.
“Xanthe,” onthou sy haar maniere toe hy sy kop vraend skeef hou. “Met ’n X wat soos ’n Z klink.” Dis ’n refrein waarmee sy haar hele lewe al saamleef.
“Uitsonderlike naam,” kom die voorspelbare reaksie.
Xanthe glimlag sonder humor. “’n Goeie vriend van my het by ons eerste kennismaking gesê net ’n snob sal so ’n naam vir haar kind gee. Ek dink weer my ma was ’n sadis. Jy het geen benul hoeveel keer ek die naam al in my leeftyd moes spel nie. En tog ...” Xanthe skrik toe sy besef wat sy wou sê en neem ’n groot sluk bier.
“En tog?”
Sy skud net haar kop, neem nog ’n groot sluk en kyk dan hoe ’n druppel van nêrens af in die goue vloeistof plons. En nog een.
“Verskoon my,” mompel sy, kyk wild rond vir ’n aanwysing na die kleedkamers.
“Links in die hoek.” Xanthe kyk vinnig af na die man aan haar regterkant. Bles, boep, snor. Vet en klaarblyklik vriendelik. Sy knik dankie.
Mooie meisiekind, dink Gys toe hy haar agternakyk. En nie ’n enkele man in die kroeg het dit misgekyk toe sy saam met die man in sy stadsklere hier ingestap het nie.
Hy loer onderlangs na haar metgesel. Dié lyk ’n bietjie uit die veld geslaan. Sou die twee baklei? Het nie so gelyk nie, maar hy kon sweer die meisiekind huil.
“Hier’s sersant se Coke.”
Gys kyk op. “Dankie, Fortuin.” Die regop konstabeltjie lyk soos gewoonlik flink en wakker en kan deur ’n ring getrek word. In teenstelling met Gys. Soos gewoonlik.
“Is sersant seker van die Klippies?”
Gys knik, al is hy vrek lus vir ’n bietjie skop by sy Coke. “Nee, wat, Fortuintjie, die Coke is reg so. Dankie.”
Fortuin trek sy stoel onder die tafel in. “Dink sersant die twee het probleme?” Hy beduie met yl wenkbroue na die twee vreemdelinge in die kroeg.
“Sal nie kan sê nie, Fortuin, maar tensy een van hulle ’n klag lê of hulle mekaar hier takel, is dit gelukkig nie ons probleem nie. En selfs dan is ons gelukkig nie vandag aan diens nie.”
“Ja, sersant.” Fortuin lyk effens skuldig toe hy sy bier drink. “Darem ’n mooi vrou, nè, sersant? En die man lyk nogal vernaam.” Fortuin frons. “En ’n bietjie bekend ook, sersant.”
“H’m,” is al wat Gys laat hoor, maar hy verskuif effens en kyk oor sy skouer. Vroumense sal seker vrek oor so ’n man. In proporsie gebou vir sy lengte. Goed aangetrek. Die motorsleutels voor hom op die tafel lyk asof dit ’n deftige motor se enjin aan die gang sou kan kry. Die man betrap sy oë op hom, maar Gys kyk sonder haas terug na Fortuin en drink die laaste paar slukke uit sy glas. Snaaks hoeveel vinniger skoon Coke afgaan.
Gys vryf oor sy maag, nie seker of dit Fortuin se oortuiging is dat hy die man ken wat die krieweling laat ontstaan het en of dit nou weer sy vervloekste maagseer is wat pla nie. Of dalk die manier waarop die kaptein hom en Fortuin daarin geboelie het om môre op bystand te wees terwyl hulle veronderstel is om ’n vry naweek te hê.
“Ek is jammer.” Xanthe gaan sit weer oorkant hom.
Math vou sy hande om sy feitlik leë bierglas. “Vertraagde skok?” Waarom hy belang stel, weet hy nie. Hy het genoeg van sy eie dinge. Dis daardie rokerige oë van haar. Misterieuse oë wat wegskram en tegelykertyd lok.
Xanthe skud haar kop. Sy loer na die vyftigrandnoot wat steeds onder die asbak ingedruk lê en gee hom ’n kyk wat sê sy weet hy gaan nie toelaat dat sy betaal nie. Met drie slukke maak sy haar bier klaar, trek die noot uit en kyk hom uitdagend aan. “Nog een?”
“Ek sal kry.” Hy is nog nie eens uit sy stoel nie toe trek sy al halfpad kroeg toe. Hy gaan sit weer, laat sy oë na die twee dwaal wat hom netnou so opsigtelik sit en beskinder het. Nee, hy herken hulle nie.
Sy oë dwaal weer kroegtoonbank toe. In die spieël agter die bottels sien hy hoe Xanthe glimlag en iets vir die kroegman sê toe hy die bekers na haar oorskuif.
“Hey.” ’n Elmboog wat Math in die sy pomp, laat hom omkyk. Die man kan skaars op sy voete staan. Math kom stadig regop.
“Fok, maar jy’s lewenslank,” grinnik die dronkaard met ’n vals glimlag. “Is sy jou vrou?” Hy beduie met ’n slap arm in die rigting van Xanthe. Math skud onwillekeurig sy kop. Die man se oë draal verby Math. “Hey, mooi ding ...”
Math kyk om. Xanthe het ’n paar tree van hul tafel af vasgesteek.
Toe hy terugkyk na die dronk man, staan hul nuuskierige buurman met die boep en die snor langs hulle en het hy die dronke ferm aan die arm beet.
“Genoeg, Gerbrand.” Sy stem dra veel meer gesag as wat sy voorkoms voorspel.
“Ag, sarge, man ...”
“Huis toe met jou. Jy’t ’n vrou en kinders wat vir jou wag. Toe, skoert nou.”
Die sersant se oë bly op die dronk Gerbrand tot dié sy laaste sluk afgesluk en by die deur uitgestrompel het. Dan eers kyk hy op na Math. “Jammer oor die onplesierigheid. Sit gerus weer. Die klompie lyk maar net so rof, dis baie selde dat ’n man hier uithaak. Jy en jou vriendin sal nie weer gepla word nie.”
Math glimlag stywerig en knik. “Dankie dat jy tussenbeide getree het.”
“Dis maar altyd beter as ’n bekende die vrede hou.” Die sersant se ruie snor lig in iets soos ’n glimlag in Xanthe se rigting voor hy weer na sy tafel stap.
Die bier mors toe Xanthe die bekers neersit. Sy haal ’n snesie uit haar handsak en droog haar bewende hande daaraan af.
“Miskien moet ons eerder gaan,” stel Math voor. Die meisiekind se senuwees hang aan ’n dun draadjie, dis so duidelik soos daglig, en hy kan nie glo dis net die naskok van die amperse ongeluk nie.
“Ek keer jou nie.” Sy gaan sit met bravade wat maar bra vals lyk en steek nog ’n sigaret aan. “Maar ek gaan eers my bier drink.”
Math gaan sit met ’n sug en neem ’n ongeduldige teug. Sy lyk al klaar effens aangeklam. Hy kan haar nie alleen hier los nie, en hy moet sê, die bier gaan besonder goed af ná die onaangenaamheid. Dit sus ook die behoefte wat hy gehad het om die dronk man met een veeg van die aardbol af te stuur. Waar die hewige reaksie oor ’n wildvreemde vroumens vandaan gekom het, weet nugter. Hy is nie normaalweg iemand wat sy woede in fisieke dade omsit nie, veral nie nadat hy ’n paar jaar gelede die duur les geleer het dat hy soms sy eie krag onderskat nie. Van toe af hou hy by sy oortuiging dat ’n paar welgekose woorde dikwels harder as vuiste slaan. En nou ...
“Op die huis.”
Math kyk onthuts op toe nog twee halfliters bier voor hulle neergesit word.
Die kroegman vee sy hande aan ’n lap af wat hy uit sy gatsak trek en dan sommer die tafel ook. “Jammer oor ou Gerbrand.” Hy glimlag vlugtig en keer weer terug na sy toonbank voor Math aan iets kan dink om te sê.
“O, genade.” Haar bleekheid het plek gemaak vir ’n effense blos. Sy staar na die bier en kyk dan op na hom. “Ons kan seker nie ongeskik wees nie.”
“Ons kan, maar dit lyk my nie jy wil nie?”
Iets desperaats, of is dit dalk wanhoop, brand in haar oë terwyl sy haar kop stadig heen en weer skud. “Nee, ek wil nie ongeskik wees nie. En ek het baie dinge wat ek wil vergeet.”
Haar roekeloosheid is aansteeklik. Math neem ’n diep sluk. “Ek ook.”
In die vertrek langsaan klink die geluid van ’n TV harder op. Die stem van ’n kommentator. Asof dit ’n oproep van Bo is, begin die manne glase en beursies bymekaarmaak. Vyf minute later is dit net hulle wat nog in die kroeg oorgebly het.
“Roep maar as julle my nodig het.”
Math knik vir die kroegman voor hy die deur agter hom toetrek.
“Ek het my dogtertjie Chloë genoem, al het ek geweet sy sal deur dieselfde ellende van naamspellery as ek moet gaan,” begin Xanthe uit die bloute praat. Dit lyk asof ’n ragfyn membraan oor haar oë gevorm het.
’n Oomblik sukkel Math om die kloutjie by die oor te bring. “Dis ’n mooi naam,” is al waaraan hy kan dink om te sê. As hy al ooit in sy lewe iemand desperaat gesien het, is dit vandag hier voor hom in ’n plattelandse kroeg met die dowwe geblêr van Super 14-rugby op die agtergrond.
“In die Griekse mitologie was Chloë ’n alternatiewe naam vir Demeter, die godin van landbou en vrugbaarheid. Sy het seisoene bepaal en geheers oor die siklus van lewe en dood.” Die rokerige membraan het verdik. “Haar pa se naam is Dimitri Demetrios. Ek het gedink dis gepas.”
“Chloë Demetrios,” toets Math die naam, maar wat hy dink, is dat Dimitri Demetrios ’n gelukkige bliksem is. “Xanthe Demetrios,” toets hy iets anders. “Dis ook mooi.”
“Tredoux,” korrigeer sy hom en gee ’n hiklaggie. “Gedink dit sal help as ek my van behou, maar dit het nie. ’n Tredoux en ’n Griek. Ondenkbaar.”
“Jou ouers is gekant teen jou man omdat hy ’n Griek is?” probeer hy sin maak.
“Gekant?” Sy lag hees. “Ek dink die Engelse woord is ‘livid’. My onterf en uit hul lewe gesny.” Sy skuif die leë glas weg en trek die derde een nader. Staar in die skuim af asof dit antwoorde bied en kantel dit dan voor haar mond. Met die rugkant van haar hand vee sy ’n druppel van haar ken af. “En toe skei Dimitri my. Maar hulle wou my steeds nie terughê nie. Wou nie eens na Chloë kom kyk nie.”
Haar tong het swaar geword. Ongewoon swaar selfs vir die hoeveelheid bier wat sy hopeloos te vinnig gedrink het. Math kyk ongemaklik na haar. “Xanthe? Wanneer laas het jy geëet?”
Dit lyk asof sy uit ’n ver land probeer nader kom aan die werklikheid.
“Eet?” Sy lig haar hande op en laat val hulle weer op die tafel. “Ek dink ... eergister.” Sy laat sak haar kop in haar hande asof sy ’n rukkie rus voor sy opkyk. “Sy sou in Oktober tien geword het.” Sy trek haar asem horterig in. “Dis nou as ek haar nie vandag presies vyf jaar gelede verloor het nie. ”
Het sy gesê verloor, of vermoor? Hy is nie doodseker nie.


Vyf
Math lei haar met sy arm om haar skouers by die kroeg uit, bly daar is niemand wat kan sien hoe ver sy heen is nadat sy aangedring het om die derde draught klaar te maak nie. Nie dat dit hom verbaas dat sy ver heen is nie. Een en ’n half liter bier op ’n leë maag, en dan nog klaarblyklik in ’n emosionele toestand ook. Dis nou bo en behalwe die skok van die ongeluk. G’n wonder ... In die vertrek langsaan moes die Stormers punte aangeteken het, want ’n luide “Province!”-kreet klink uit die benatte kele op net voor die kroegdeur agter hulle toeklap.
’n Rukwind stuur ’n spul papiere die lug in terwyl hulle na haar gehawende Tazz stap. Sy probeer die deur oopsluit, maar laat val die sleutels en verloor amper haar ewewig toe sy buk om dit op te tel.
“Xanthe ...” Math kyk haar effens radeloos aan. “Jy kan nie bestuur nie. Waarheen is jy op pad?”
Sy vroetel weer met die sleutels, kry dit in die slot terwyl sy haar kop skud. “Ek is fine.”
“Waarheen gaan jy van hier af?” herhaal hy.
“B&B.” Sy struikel toe sy die deur met te veel geweld oopruk.
“Waar?”
Sy haal haar skouers op. “Moet gaan soek. Ek is fine.”
Math vloek gedemp. “Nee, jy is nie.” Hy pluk die sleutels uit haar hande en kry haar aan die arm beet. “Ek laat jou nie hier wegry as jy nie vir my kan sê waar jou gastehuis is nie.”
Sy kyk verdwaas op na hom asof sy nie seker is waarvan hy praat nie.
Math beteuel sy ongeduld met moeite. Waarom de hel bemoei hy hom met ’n wildvreemde vroumens wat boonop beskonke is? Is hy van sy kop af?
“Kyk, Xanthe, jy is nie in ’n toestand om te bestuur nie. As jy vir my sê waar jou gastehuis is, kan ek jou daarheen neem. Ek sal op ’n manier reël dat jou motor by jou besorg word.” Dis nou die laaste ding wat hy in sy lewe nodig het, maar om ’n dronk vroumens aan haarself oor te laat, druis in teen alles wat vir hom in die lewe sin maak. En daarvan is daar min genoeg.
“Ek is fine,” sê sy weer net voor haar bene meegee en sy soos ’n lappop neersyg. Hy vang haar net-net betyds voor sy op die sypaadjie beland.
“Xanthe!” Dié keer swets hy hardop. Nie dat sy sal hoor nie. Die rokerige oë is verskuil agter bleek ooglede en lang, syagtige wimpers. Met nog ’n vloekwoord op sy lippe tel hy haar op en dra haar na sy motor toe. Sukkel-sukkel kry hy haar dooie gewig in die passasiersitplek ingeskuif waar haar kop skuins teen die kopstut skuins sak. Liewe magtig, wat nou?
Math wik en weeg voor hy die deur agter hom toeklap en die motor sluit.
Hy gaan sluit die Tazz ook en stap weer by die kroeg in. Hy loer om die deur waar die manne voor die TV vasgenael sit en sien gelukkig die sersant maklik raak. Math stap agter om en gaan hurk by die sersant.
“Ek is jammer om te pla.”
Die sersant kyk gesteurd weg van die TV.
“Die meisiekind wat saam met my hier was ...”
Tien kele teken beswaar teen die skeidsregter se besluit aan.
Die sersant skud sy kop en beduie dat hulle moet uitstap. In die leë kroeg trek hy die deur agter hom toe.
Math steek sy hand na die oorgewig man uit. “Math Stone.”
“Gys Niemand.” Die sersant se handdruk is ferm, sy blik effens agterdogtig.
“Ek is jammer, Gys, dis net ... die meisiekind ... um ... voel sleg. Ek lei af jy is in die polisie?”
Gys knik.
“Haar Tazz staan hier buite. Is daar ’n moontlikheid dat iemand dit ná die rugby na haar gastehuis kan neem?” Hy hou die sleutels in die lug.
Gys sug en neem dit by hom. “Ek sal sommer self. Watter een?”
Math dink net ’n breukdeel van ’n sekonde na voor hy sy gastehuis se naam verskaf.
Daar is nie juis iets anders wat hy kan doen nie, besef hy terwyl hy met ergerlike treë terugstap.
Xanthe sit nog net soos sy gesit het toe hy daar weg is. Hy skuif agter die stuurwiel in en loer weer na haar. Sy ongeduld skakel om in vertedering. Daar was soveel verlatenheid in haar oë. Hy staal hom teen die emosie. Vertedering het voorheen al vir hom baie probleme veroorsaak. Ontferming ook. En tog ... Hy weet nie wat de hel hy met haar gaan aanvang nie, maar hy kan haar nie aan haar eie genade oorlaat nie. Dis baie duidelik dat sy nie ’n sloerie is nie, en as sy wel ’n drankprobleem het, het sy dit nog nie lank nie. Daarvoor het die bier haar net te gou gevang en is haar vel te plooiloos en porseleinfyn.
Met ’n diep sug sluit hy die Prado aan. Hy kry haar jammer, maar die Vader weet, hy het nie nou komplikasies nodig nie. Die gastehuis behoort darem ’n ekstra kamer te hê. Niemandsdorp kan nie so ’n gewilde oornagplek wees nie. As hy haar daar besorg en sorg dat sy haar motorsleutels kry, kan hy sy hande van haar was.
Sy moed sak in sy skoene toe hy voor die gastehuis stilhou en vyf motors daar sien staan.
Die eienares bevestig sy vermoede met ’n temerige stem wat by haar konserwatiewe voorkoms pas. “Jammer, meneer Stone, ons is tjok en blok. Dis die fynbosseminaar. Daar is mos ’n nuwe blom in die Kruisbaai-omgewing ontdek en almal slaap vanaand hier op die dorp oor voor hulle môre Kruisbaai toe vertrek. Die ander gastehuise sal ook vol wees. Daar is juis nie veel van ons hier op Niemandsdorp nie. Hoogstens sewe, en elkeen het maar net ’n paar kamers beskikbaar.”
Math staar na die stowwerige punte van sy stapstewels. Êrens in dié godverlate dorp staan ’n kamer leeg, maar hy het nie die krag om nou ’n soektog op tou te sit na sewe gastehuise nie. Hy sug heimlik voor hy weer na die vrou kyk. “Sal u in die omstandighede omgee as ... um ... ’n vriendin my kamer met my deel?” Deksels, hy moes eerder gesê het sy vrou of verloofde of so iets.
Die vrou se smal lippe trek op ’n knop en bevestig dat sy twee en twee bymekaargetel en sewe gekry het.
“Sy is siek. ’n Maagvirus opgedoen,” improviseer hy en hoop om simpatie te ontlok.
Sy gasvrou bly onvergenoeg pruil. “Jy sal die verskil moet inbetaal.”
“Natuurlik.” Math haal sy notebeurs uit en pik twee honderdrandnote tussen die res uit.
Die vrou lyk effens getroos en beduie na ’n gebou met ses enerse deure. “Nommer vyf. Ek het vir jou toebroodjies in die kamer laat neersit soos jy gevra het. Ontbyt word van agtuur af bedien. Die eetkamer is in die hoofhuis.” Daarmee draai sy om en stap weg, gewis nie beïndruk deur hom of sy sedes nie.
Math het vrede met die eienares en haar vooroordele. Sy probleem lê so uit soos ’n kers in sy kar.
Xanthe steun en trek haar op ’n bondel toe hy haar probeer wakker skud. Die herfswind het koel geraak, maar hy voel dit skaars terwyl hy haar na die kamer dra. Dis ’n seën dat die gastekamer nie in die huis self is nie. Hy wil nie weet wat sy agterdogtige hospita sou dink as sy sien in watter toestand sy ... um ... vriendin is nie. Hy skop die deur agter hulle toe en lê haar op die dubbelbed neer.
Die enigste bed in die kamer.
Xanthe draai op haar sy en trek haar knieë op. Die geel duvetoortreksel laat haar nog bleker lyk, die waaier van haar hare donkerder. Hy vou die duvet soos die helfte van ’n omelet oor haar. Sy kreun effens, maar haar oë bly toe.
Die geknor van sy maag herinner hom dat hy al honger was voor hy die Tazz van die pad sien loop het. Die toebroodjies lyk darem heel gaaf. Math skakel die klein TV’tjie aan, maar teen die tyd dat Gys Niemand die sleutels bring, kom hy agter dat hy nie eens kan onthou waarna hy gekyk of hoe die toebroodjies gesmaak het nie. Hy nooi Gys nie in nie, bedank hom net en antwoord op Gys se navraag dat sy oukei is en slaap. Gys aarsel voor hy klaarblyklik besef dat hy nie veel meer kan doen nie, groet dan net en stap weg na die luierende bakkie wat op hom wag.
Math voel skuldig toe hy besef hy het inbreuk op die sersant se tyd gemaak terwyl hy nie aan diens is nie, maar hy weet ook nie mooi wat anders hy kon gedoen het nie. En Gys was darem heel gewillig om te help.
Teen nege-uur het Xanthe nog nie geroer nie en die toebroodjie wat hy vir haar gebêre het, lyk al onsmaaklik. Die hoop dat sy sal wakker word en nugter genoeg sal wees om te onthou in watter gastehuis sy bespreek is, beskaam teen halftien. Geen ander genade nie, besluit hy.
Sy word nie eens wakker terwyl hy haar skoene en swart jeans uittrek nie. Alles wat manlik in hom is, word egter deeglik wakker geskud ten aanskoue van die lang, welgevormde bene. Math kners op sy tande, kry met moeite die duvet onder haar uitgetrek en gooi dit dan weer oor haar.
Onder die stort was hy die dag en die rit van hom af, maar die beeld van die lang bene en die piepklein tanga word nie so maklik uitgewis nie. Wat is dit met hom? Dis nie asof hy nie gewoond is aan vroumense nie. Menige vrywilliger het in sy sewe en dertig jaar al sy bed met hom gedeel. Voor én na sy baie dwase huwelik toe hy nog nat agter die ore was. Miskien het dit iets daarmee te doen dat hy die afgelope agttien maande selibaat was. Miskien omdat Xanthe iets uitstraal wat deur elke volbloedman se radar opgetel word.
Buite ruk die wind aan die dak en ’n koue vlaag waai onder die deur in. Math skakel die lig af en kruip stilletjies onder die duvet in. Onder sy rug is die laken koud, maar Xanthe se liggaamshitte is duidelik voelbaar aan sy linkerkant. Hy lê ’n rukkie stokstyf voor hy geleidelik begin ontspan.
Hy draai op sy slaapsy. Xanthe se hare kielie sy neus. Dit ruik effens na rook, maar daaragter kan hy die vars reuk van sjampoe kry. Sy ruik blommerig. Hy streel die hare versigtig weg onder sy neus uit. Hy weet nie mooi wat om met sy arm te maak nie. Die logiese plek is om haar middel, maar hy weet hy sal haar rug dan vaster teen hom wil trek en dat sy hand eerder op haar bors sal wil rus. Hy strek sy arm ongemaklik langs sy sy af.
Asof sy stryd of ongemak haar onrustig maak, draai Xanthe op haar rug en teen hom vas. Sy hand kom onwillekeurig op haar maag te lande. ’n Kaal, satyngladde maag. Haar hemp moes opgeskuif het.
Xanthe steun liggies, wat baie na aan genotvol klink.
Wanneer laas het sy hand die tekstuur van ’n vrou se vel gevoel? Die reaksie van sy lyf vertel baie duidelik dat dit hopeloos te lank gelede is. Hy weet hy moenie oor haar maag streel nie. Hy weet hy moet opspring en ’n koue stort gaan neem of ’n draai om die blok gaan stap, maar sy hand en sy vingers het ’n wil van hul eie en haar hemp gee so maklik pad, gee hom so onbelemmerd toegang tot die sagte lyf. Die induik van haar middel voel so goed, so reg. Sy palm toer verder, boontoe.
Hy weet nie hoe hy weet nie, miskien die versnelde asemhaling, maar hy weet ineens dat sy nie meer vas slaap nie en hy kry die gevoel dat haar oë oop is. Hy verstyf toe hy haar hand teen sy bors voel. Sy begin hom wegdruk, lê dan vir ’n breukdeel van ’n oneindigheid doodstil voor haar vingerpunte sy verharde tepel tentatief verken.
Bloed jaag deur sy are, maar hy bly steeds bewegingloos lê. Die hoeveelheid one-night stands waaraan hy hom in jonger en dommer dae skuldig gemaak het, kan hy op sy een hand tel. Maar selfs toe was dit nooit met iemand wat nie by haar volle positiewe is nie.
Druk haar weg, staan op, vra om verskoning, of skel op haar. Doen enigiets, maar moenie bly lê nie. Sy is sweerlik nog bedwelm. Die waarskuwings gaan soos sirenes in sy kop af, maar dit voel so goed, so verskriklik goed om weer ’n vrou naby hom te hê, deur ’n vrou aangeraak te word, haar vroulike reuk in te asem.
“Xanthe ...” kry hy dit uiteindelik skor uit.
Haar hand raak stil teen sy bors, net soos syne stil bly rus op die gladde vel wat oor haar heup span. Iemand lag, maar dis ’n dowwe klank wat van ver kom en die blaf van ’n hond, asof in antwoord daarop, nog verder. Math wag ademloos op haar reaksie, wonder of sy weer aan die slaap geraak het. Wonder of hý dalk droom.
Sy brein begin al die boodskap na sy spiere stuur om sy hand van haar heup af te lig, om te draai en op te staan toe haar vingers soekend sy lippe vind en dan lig teen sy mond laat rus, asof sy hom wil stilmaak.
Sy lippe sluit onwillekeurig om die sagte vingerkussinkies, sy hand vou om haar ferm sitvlak en trek haar onderlyf teen syne vas. Hy wag dat sy hom wegstamp, bid dit amper, maar sy sug net, kam haar vingers deur sy hare, trek sy kop af na hare toe.
Toe hul lippe aan mekaar raak, weet hy dat haar behoefte net so groot soos syne is en sy net so ver by omdraai verby is as hy.


Ses
15 April
Iets is verkeerd. Iets is verskriklik verkeerd. Xanthe weet dit al voor sy heeltemal wakker is. Die wete word bevestig toe haar oë oopvlieg. ’n Vreemde kamer. ’n Vreemde lyf wat met haar lepellê. ’n Vreemde hand vertroulik om haar bors gevou. ’n Vreemde gevoel van genoegdoening in haar binneste.
Die hoofpyn kom vinnig en verwoestend. Oomblikke lank bly sy stokstyf lê, haal diep asem om die pyn teë te werk. Herinneringe kom broksgewys na haar. Sy onthou die kroeg. Sy onthou die aantreklike man ... Math. Dat sy dronk geword het. Niks verder nie. Net ’n vae droom. Een wat wonderlike sensasies deur haar laat stroom het. O, hemel ... Sy voel so stilletjies moontlik hier en daar oor haar lyf, bevestig haar ontstemmende vermoede. Sy het nie ’n draad klere aan nie.
Math steun effens toe sy haar met haastige versigtigheid onder sy hand en die duvet begin uitwikkel. Met gloeiende wange tel sy haar hemp van die vloer op en gooi dit inderhaas oor haar lyf. Die tanga lê opgekrul ’n entjie verder. Haar jeans hang vreemd genoeg aan ’n hanger buite die kasdeur. Sy wurm haar vinnig daarin en neem verder bestek op.
Die Tazz se sleutels lê langs sy motorsleutels op ’n laaikassie. Sy kan nie onthou dat sy hierheen bestuur het nie. Kan nie dink sy sou kon nie. Of hoekom sy dit sou doen nie. O, hemel ... Konsentreer op die nou. Haar handsak hang aan die leuning van ’n regop stoel langs die laaikas. Naby die voetenent van die bed lê haar bra. Dié druk sy in haar handsak. Sy moet dringend ... nee, sal te lank vat.
Sy kyk nie eens om na die man op die bed nie. Te bang dat hy dalk wakker geword het en haar lê en dophou. Sy vlug net by die kamer uit en hoop haar nood gaan hou tot sy by ’n petrolstasie uitkom. Dis al waaraan sy nou kan dink – dat sy hier moet wegkom. So gou moontlik.
Idioot! skree dit binne-in hom terwyl hy haar tussen sy wimpers deur dophou. Jy kan bliksems bly wees sy het klaarblyklik net so ’n groot behoefte om jou te ontglip as wat jy het om so gou moontlik te probeer vergeet wat jy met ’n beskonke vrou aangevang het.
Hy wag tot sy die deur agter haar toegetrek het voor hy sy bene van die bed afswaai en sy kop in sy hande laat sak. Jy’s ’n swernoot, en dan het jy nie eens die moed om haar te groet of te probeer verduidelik of om verskoning te vra nie.
Wat verduidelik? Verskoning vra waarvoor? tart ’n stemmetjie. Dink jy sý het dit nie geniet nie?
Maar sy was nie by haar volle positiewe nie. Die ontsetting op daardie pragtige gesig terwyl sy haar goed bymekaargeraap en aangetrek het, het boekdele gespreek.
Hy kreun. Liewe hemel, was hy dan heeltemal van sy verstand af?
Haar sagte blommegeur is nog sy neus vol, asof dit aan sy lyf afgegee het. Dit maak hom week om net te dink aan die tekstuur van haar vel, daardie verwelkomende lippe, die hele gevoel van haar. Sy lendene reageer op bloot die herinnering daaraan.
Math hoor die Tazz se enjin aan die gang kom, sug diep en steier orent, mik badkamer toe. Skepe in die nag, maar ’n skip wat ’n snaar in hom geraak het wat nou nog sag vibreer.
O, hemel, wat het sy aangevang? Gaan staan en suip om van Chloë se sterfdag te vergeet en dan uit te pass, is een ding. Dit het sy al vantevore in die privaatheid van haar woonstel gedoen. Maar uit-pass in die arms van ’n vreemdeling en dan boonop ...
Xanthe trek onder die skadunet van die One Stop se parkering in. Haar nood het ’n pyn geword. Oorhaastig gryp sy haar smuktassie en die oornagtassie wat sy vir laas nag gepak het en langs haar groter koffer lê uit die kattebak en stoom ruskamers toe.
In die vertrekkie waar mammas hul babas se doeke ruil, kyk sy die uitklapbedjie doelbewus mis en tap die wasbak vol water. Dis nou wel nie ’n stort nie, maar sy voel ten minste beter nadat sy haar skottelbad agter die rug het en skoon aangetrek is. Haar standaardkleredrag ná Chloë se dood. Wit, lospassende hemp, swart jeans.
Sy grimeer lig, eerder om die gevolge van haar gefuif te probeer verdoesel as om haar te probeer tooi. Daarna sluk sy twee hoofpynpille met ’n paar bakhande vol water af en stap met ’n bietjie meer selfvertroue, maar nie veel meer moed nie, na haar Tazz toe.
Uit die hoek van haar oog sien sy dat ’n motor langs die Tazz ingetrek het en dat iemand agter die stuur sit, maar sy vermy oogkontak terwyl sy haar tassies terugsit en haar aktetas uithaal.
Wat het haar gisteraand tog besiel? vra sy haarself die honderdste keer sedert sy wakker geword het af. Daar was so baie wat sy gisteraand veronderstel was om te doen. Haar boodskapmandjie staan ongetwyfeld teen die tyd ’n boggel nadat sy haar selfoon gister afgeskakel en nog nie weer aangeskakel het nie. Sy wou ook deur die koevert gegaan het wat Martin se sekretaresse Vrydagmiddag op Xanthe se versoek by haar laat aflewer het. Haar voorberei het vir die taak wat voorlê. Nie gaan staan en ...
Die motor se deur gaan oop. “Juffrou?”
Sy kom regop en voel ’n blos van verleentheid oor haar wange spoel toe die vet man met die snor uitklim. Die man wat langs hulle in die kroeg gesit het. Sy druk die bagasieruim se klapdeur toe.
Hy steek sy hand na haar uit. “Speurder-sersant Gys Niemand. Jammer as ek steur, maar is alles in orde?”
Xanthe neem sy hand onwillekeurig en knik effens verbouereerd.
Gys Niemand kyk haar aan met iets soos agterdog, of dalk besorgdheid. “Nee, ek wou maar net seker maak. Meneer Stone het gistermiddag gesê jy voel sleg. Ek hoop nie ek het ’n oordeelsfout begaan om toe te laat dat hy jou sonder jou motor daar wegneem nie, maar hy het gesê jy slaap toe ons jou Tazz na hom toe geneem het en ek kon nie regtig daarop aandring om seker te maak jy is oukei nie.”
Dan het sy ten minste nie self agter die man aangery nie. “Nee, alles is reg. Hy het my gehelp. Ek het ... um ... siek gevoel. En dankie vir my motortjie.” Die ligte prikkeling van ’n blos word die gloed van ’n hoogoond.
Die speurder se oë gaan vlugtig oor haar en soek dan weer haar oë op. “Nou maar dan is ek bly ons kon help.”
Dieselfde skraal man wat die vorige dag by hom in die kroeg gesit het, kom aangestap met ’n bekertjie koffie in elke hand. Hy knik ’n groet en Xanthe knik terug.
“Ons is vandag op bystand as daar dalk enigiets is ...”
Xanthe skud haar kop nog voor hy klaar gepraat het. Jy kan niks aan my eie onnoselheid doen nie, sersant, dink sy. Math, wie se van klaarblyklik Stone is, het niks aan my gedoen wat ek nie veroorsaak of toegelaat of dalk uitgelok het nie. “Dis gaaf van u, maar ek is reeds op pad.”
Sy snor trek skeef in ’n glimlag, maar sy oë bly deurdringend op haar gerig. “Met vakansie? Of is dit die fynbosseminaar op Kruisbaai?” Hy probeer dalk gesellig klink, maar Xanthe sien te veel van sy skerp waarnemingsvermoë om te glo hy knoop net ’n geselsie aan.
Hy verbouereer haar met daardie einste skerpsinnigheid. “Nee, ek ... um ... ek is op pad Paradyskloof toe,” kan sy nie gou genoeg iets gelieg kry nie.
Sy ruie wenkbroue kruip nader aan sy bles. “Paradyskloof, nè?” Die ondersoekende blik word agterdogtig. “Nou maar geniet dit.” Sy kan sien hy bedoel dit nie.
Met ’n verskoning van ’n glimlag knik sy, sluit die bagasieruim en begin aanstap na die restaurantjie van waar die geur van spek en eiers haar maag naar laat draai.
Gelukkig is dit ’n stralende dag, dink sy toe sy hoor sy moet buite sit as sy wil rook. En sy wíl rook. Vir oulaas. Êrens het sy gelees dat enige gewoonte binne een en twintig dae verbreek kan word. Ná drie weke se onthouding, behoort dit maklik te wees om regtig op te hou.
Sy het skaars haar bestelling vir koffie en roosterbrood geplaas toe sy haar eerste sigaret aansteek. Teësinnig skakel sy haar selfoon aan en luister hoe die een boodskap na die ander deurpiep. Sy hou op tel ná die sewende piep en wag net geduldig tot die foontjie stil raak.
In die eerste drie boodskappe, almal van Martin, styg sy stemhoogte toenemend en raak sy woordeskat elke keer kleurryker. Die opdrag bly egter dieselfde: Sy moet hom bel. Hy kan wag, besluit sy toe hy in die vierde boodskap byvoeg dat sy nie ’n joernalis se gat is nie. Dit sal in elk geval beter wees as sy eers deur die nuwe koevert gaan sodat sy gereed is vir hom. As hy agterkom sy het nog nie eens daarna gekyk nie, is die duiwel los. Sy haal die A4-grootte koevert uit haar aktetas en skeur dit onverskillig oop.
Martin was die hel in toe sy teen Donderdag nog nie weer ’n draai by hom gemaak het nie en sy kon nie vir hom sê sy wil nie weer by hom in die kantoor gaan sit nie. Omdat hy haar ongemaklik laat voel. Omdat hy dink sy skuld hom iets vandat hy haar as vryskutjoernalis aangestel het. Miskien omdat sy nog al die jare die vermoede het dat hy die rede was waarom Leon Botha haar skielik laat staan het in ’n stadium toe kerkklokke al baie helder in hul albei se ore opgeklink het.
En toe sy die dag wel trou, was daar nie ’n kerk in sig nie, laat staan ’n kerkklok. Nie eens land nie. Die mishoring het bevestig dat die kaptein van die passasierskip pas vir Xanthe Tredoux in die huwelik bevestig het met Dimitri Demetrios.
Xanthe wikkel die inhoud van die koevert ongeduldig uit. Die nota wat aan ’n ruweg getekende kaart vasgekram is, is kort en kragtig: “Xanthe, sorg dat jy nie hierdie opdrag opfok nie. Favoritisme en my geduld strek net so ver en nie verder nie. Martin. Ns. Bel my, verdomp.”
Ek het klaar opgefok, Martin, maar gelukkig het dit niks met my opdrag of my nuwe baas te doen nie. Xanthe glimlag werktuiglik toe die kelnerin die stomende koffie voor haar neersit en die bordjie met twee snye roosterbrood, botter en konfyt langsaan.
Xanthe druk haar sigaret dood, smeer die roosterbrood, sny dit in klein vierkantjies en begin eet terwyl sy deur die dokumente blaai.
Die kaart na haar gastehuis help haar nie meer nie, maar sy sien ten minste waar sy verkeerd gedraai het en waar sy haar nou bevind. Sy onderdruk die herinnering aan die vorige aand met mag en mening. Die kaart met die roete na die vliegveld sowat vyftien kilometer uit die dorp en die nota “Vliegtuig vertrek presies 11:00”
sit sy eenkant.
Volgende is klaarblyklik fotostate van Tuisfront-artikels. Die eerste is ’n niksseggende een oor Minette Minnaar, gepubliseer in 2005 en geskryf deur W. van der Watt. Net foto’s van Minette se boekomslae, niks oor haar nie. Die hele artikel kan in een sin opgesom word: Minette Minnaar is ’n fenomeen in die boekebedryf. Sy laat niks oor haarself uit nie, maar weet hoe om ’n liefdesverhaal te skryf en haar boeke verkoop soos soetkoek.
Daarop volg ’n artikel oor ene Heléne Augustine wat in 2005 op Paradyskloof deur ’n spinnekop gebyt en daaraan dood is. Dieselfde joernalis. Xanthe kan nie veel van die foto uitmaak nie, behalwe dat Heléne ligte hare en ’n mooi gesiggie het, en dat sy tenger lyk. Laat twintigerjare, skat Xanthe haar ouderdom. Die artikel hamer op die tragiese aspek van haar dood en hoe dodelik die spesifieke spinnekop is. Oor Paradyskloof self is daar feitlik niks, behalwe dat dit ’n soort gesondheidsoord is vir mense met emosionele probleme.
Die derde fotostaat is nie van ’n Tuisfront-artikel nie, maar van ’n koerantberig in ’n Engelse koerant. ’n Nege en dertigjarige Skot, Linda Hunter, is oorlede aan ’n oordosis heroïen nadat sy die vorige dag uit ’n rehabilitasie-inrigting in Johannesburg ontslaan is. Daar word uitgebrei oor hoeveel gevalle daar al was waar heroïenverbruikers hulle per ongeluk oordoseer ná ’n ruk van onthouding. Die jaartal 2000 is in pen bo die berig aangebring.
Xanthe frons terwyl sy ’n papiersilindertjie met bruinsuiker oopskeur en die korrels eweredig oor die skuim van haar cappuccino versprei. Nou wat sou dié berig met Paradyskloof uit te waai hê?
’n Vlugtige blik op haar horlosie bevestig dat sy nog net ’n halfuur het voor sy vliegveld toe sal moet begin ry as sy betyds wil wees. Sy blaai na die volgende dokument. Nog ’n koerantberig, die keer uit ’n Afrikaanse koerant. ’n Datum staan bo-oor die dowwe foto van ’n jong vrou gekrabbel. Xanthe kan nie die dag en maand uitmaak nie, maar ontsyfer wel dat die jaartal 1980 is. “Hollandse matkoningin se buite-egtelike kind gekleur?” lees sy die kop en laat dan haar oë oor die artikel dwaal. Sy kan haar nie indink dat joernalistiek destyds met soveel diskriminerende nydigheid bedryf is nie, maar die kruks is dat Linda Hunter, ’n Skot wat na Suid-Afrika wou emigreer, gedeporteer is nadat dit bekend geword het dat haar pa swart is. Die sogenaamde matkoningin word nie by name genoem nie.
Die tweede laaste dokument is weer eens ’n Afrikaanse koerantberig. Die negentienjarige Maria Johanna de Koker word gesoek in verband met die moord op haar stiefbroer, Lodewyk de Koker (23). Hy is op 19 Januarie 1997 in haar woonstel in Danville met ’n mes in die hart doodgesteek. Van die mes en Maria is daar egter geen spoor nie. Daar is net ’n baie dowwe foto van Lodewyk. Lyk soos ’n foto wat van ’n identi- teitsdokument gekopieer is. Langerige hare, smal voorkop en prominente oogbanke. Miskien is dit maar die swak gehalte van die foto, maar sy oë lyk eerder soos dié van ’n moordenaar as van ’n vermoorde.
Die laaste fotostaat is ’n opvolgberig, ’n paar maande later gedateer. Maria de Koker word steeds gesoek, maar daar word vermoed dat sy die land verlaat het. Sy is die laaste keer, in Maart 1997, in die omgewing van Port Elizabeth se hawe opgemerk. ’n Matroos het haar gevolg toe sy een nag ’n vragboot binnegesluip het. Sy het hom met ’n stomp voorwerp oor die kop geslaan en het daarna spoorloos verdwyn.
Martin of sy sekretaresse moes iemand anders se dokumente per ongeluk by hare laat beland het, besluit Xanthe toe sy die afskrifte in die koevert terugdruk. Dit maak gewoon nie sin nie. Sy klap haar selfoon oop om Martin te bel en huiwer dan. Nie ’n joernalis se gat nie? Die Vader weet waarmee hy geëindig het in sy laaste boodskap as dit teen die vierde een al so gegaan het. Daar is baie dinge wat nie vir haar duidelik is nie, maar vir ’n bekgeveg met hom het sy nie nou krag nie.
En wat is sy case in elk geval? Hoe moeilik kan dit wees om diskreet waarnemings te maak en ’n artikel of twee te begin formuleer? Dit kan sy in haar slaap doen. Of liewer, sy kon. Voor haar wêreld van sy as afgeval het. Sy kyk met genoegdoening hoe die skermpie swart word en laat val die foon in haar handsak.
Sy druk die boonste deel van die koevert wat sy afgeskeur het by die fotostate in en trek dit dan weer uit toe sy Martin se handskrif op die agterkant herken: “Moet onder geen omstandighede hierdie dokumente saam met jou Paradyskloof toe neem nie. Memoriseer en vernietig so gou moontlik. Bel my!!!”
Memoriseer? Met hierdie dowwe kop?
“Wil mevrou nog iets bestel?” Die kelnerin hou die rekening vraend in die lug toe Xanthe opkyk.
“Nee dankie.” Nadat sy betaal het, laat ’n vlugtige blik op haar horlosie haar skrik. As sy nog ’n draai wil loop en presies elfuur op die vliegveld vyftien kilometer van hier af wil wees, sal sy moet wikkel. Sy kan Martin van daar af bel.
Op pad daarheen kry haar gedagtes weer ’n ander koers as artikels en kwaai base. Dis driehonderd vier en sestig dae voor sy weer Chloë se sterfdag herdenk, en eenhonderd en negentig dae na die volgende swart dag, Chloë se geboortedag. Hopelik leer sy in soveel dae om haar lewe aan die leisels te neem en iets daarvan te maak. Nie weer op ’n vreemde dorp in ’n vreemde kroeg te gaan dronk word en dan die kersie van alle kersies op die koek te sit nie. Hemel, sy’s lankal nie meer op die pil nie, en dan wil sy nie eens dink aan akronieme wat met ’n v begin nie.
En sy kan die man nie eens kwalik neem nie. Ja, sy kan haar verontskuldig en sê hy het van haar misbruik gemaak terwyl sy onkapabel was. Sy sal dit graag as verskoning wil gebruik. Maar sover sy weet, het die woord “nee” nie oor haar lippe gekom nie.
Nie vir die drank wat sy so vinnig moontlik in haar keel afgegooi het nie en ook nie vir Math Stone nie. En daarmee sal sy moet saamleef. Wat ’n vulletjie is in vergelyking met die wete dat sy, in die streng volgorde van oorsaak en gevolg, verantwoordelik was vir Chloë se dood.


Sewe
Xanthe hou voor die enorme sinkskuur stil en loer na die vliegtuig op die aanloopbaan, klaarblyklik gereed vir opstyg. Buiten ’n lang, blonde vrou langs die vliegtuig, is daar nie ’n ander motor of mens in sig nie. Net ’n verlate, piepklein helikoptertjie steek gedeeltelik agter die skuur uit. Het sy iets misgelees? Die tye verkeerd verstaan?
Die blonde vrou kom met lang treë aangestap, haar steil hare soos ’n wippende mantel om haar. Sy beweeg met die atletiese soepelheid van ’n roofdier. Xanthe klim uit en bly dan onwennig staan.
Die Amasone lig haar hand in ’n groet, maar daar is nie ’n sweem van ’n glimlag op haar gesig toe sy voor Xanthe tot stilstand kom nie. Xanthe is self lank, maar sy moet opkyk na die sterk, gebeitelde gesig met die effense hawiksneus. Heimlik deins sy terug voor die goue katoë wat vlugtig maar deurdringend oor haar gaan.
“Morgana. Jy moet Xanthe wees.” Haar stem is diep en ontdaan van enige intonasie. Die spierwit T-hemp verdoesel nie haar gespierde lyf of kleinborstigheid nie. Onder die moue bult haar boarms soos dié van ’n tennisspeler. Die ewe wit driekwartbroek eindig net bokant bonkige, sonbruin kuite en haar wit tekkies met die wit veters is maklik ’n nommer tien.
Xanthe knik en kyk rond. “Is ek te vroeg? Waar is die res van die gaste?”
“Nee. Een het gister reeds aangekom, vier is vanoggend met die agtuurvlug Kloof toe en nommer sewe het laat weet hy is vertraag en sal eers oor twee uur hier wees. Ek sal jou neem en dan terugkom. Ons sal moet wikkel, maar ek sal die blouaapstuipe kry as ek twee uur hier moet rondhang.” Daar is geen beduidenis van ’n glimlag om die wye mond met die sterk, getekende lippe nie.
Xanthe knik en stap om na die bagasieruim.
“En nou?” roep Morgana se stem haar tot stilstand.
Xanthe kyk oor haar skouer. “My bagasie ...”
Morgana skud haar kop en die lang harevaandel volg die beweging soos ’n beaming. “Wie was jou verwysing?”
“My wat?”
Die katoë vernou. “Die persoon wat jou na Eva verwys het. Dis al hoe jy op Paradyskloof toegelaat word. ’n Verwysing deur iemand wat reeds daar was. Jy behoort dit te weet.” Die agterdog lê dik in die rasperstem.
Xanthe gee ’n laggie en klap haarself liggies teen die kop terwyl sy wild en wakker in haar geheue rondgryp na ’n antwoord. “Natuurlik, hoe dom van my. Jammer, ek het ’n baie onrustige nag gehad, my verstand is nie vanoggend baie helder nie.” Nie dat dit ’n leuen is nie.
Morgana staar haar net stip aan, haar groot, seningrige hande sonbruin afgeteken teen die T-hemp waar hulle op haar heupe rus.
Moenie opfok nie, Xanthe, hoor sy Martin se stem asof hy dit in haar oor skree. Bel my! O, hemel, hy wou haar nie net uitdinges nie, hy wou haar inligting gee. Dit sal nou heeltemal te verdag lyk om hom te bel.
’n Naam kom van êrens af na haar aangedryf. “Minette Minnaar.”
Morgana se donkerblonde wenkbroue kruip nader aan mekaar. “Minette? Ken julle mekaar?”
Xanthe skud haar kop. “’n Gemeenskaplike vriend het alles gereël.”
Morgana se frons verdiep. “Tipies. Hoe sy dink sy kan Eva ...” Sy breek haar sin stomp af voor sy vervolg: “Ek neem aan Minette het nagelaat om te sê jy mag niks saambring nie?”
“Niks?” Xanthe staar die formidabele vrou verbysterd aan.
“Niks. Ons het voorheen probleme gehad met allerhande goed wat in bagasie opgeduik het. Alles word verskaf.”
“Tandeborsel?” toets Xanthe.
“’n Nuwe een elke drie dae.”
“Klere? Onderklere?”
Morgana knik.
“Tampons?” raak Xanthe moeg vir die speletjie. Dis tog belaglik.
Tot Xanthe se verstomming, begin Morgana se wange verkleur. Haar stem is egter weer sonder intonasie toe sy herhaal: “Alles word verskaf. As jy voorskrifmedisyne gebruik, kan jy dit vir my saam met die voorskrif gee.” Sy lig haar blonde wenkbroue vraend.
Xanthe skud haar kop.
“Kom trek dan jou kar in die hangar en sluit, ons mors tyd.”
Xanthe dink vlugtig aan die wit hemde en swart jeans wat sy saamgebring het, die hopie swart en wit tangatjies wat sy ingepak het, drie wit T-hemde om in te slaap. Sy sal dit seker nie mis nie. Sy gee met ’n sug bes en klim in die Tazz. In die skemer skuur parkeer sy langs die vyf ander motors. ’n Jeep Cherokee eenkant en anderkant twee BMW’s, ’n Volvo, ’n Peugeot met ’n afslaandak en ’n Mercedes-coupé. Haar motortjie sal gewis laaste gesteel word.
Sy loer na die koevert wat bo-op haar aktetas lê, loer om na Morgana wat nog aangestap kom en druk dit haastig onder die rubbermatjie aan die passasierskant in. Xanthe is besig om die deur te sluit toe sy Morgana agter haar hoor keel skoonmaak. Sy draai om. Morgana wys na die handsak wat sy uit gewoonte oor haar skouer gehaak het en skud haar kop.
Xanthe onderdruk die impuls om haar oë te rol en druk eerder haar hand in die sak. “Kan ek gou ’n oproep maak?”
“As jy nog twee uur hier wil rondsit, ja. Indien nie, moet ons dadelik gaan.”
Xanthe swets onderlangs, sluit weer die deur oop, druk die handsak onder die sitplek in, klap die deur toe en sluit. Dan is dit nou tot daarnatoe. Sy sou in elk geval moeilik kon gepraat het met Morgana in die omgewing.
“Dankie.”
Sy is nie meer verbaas toe Morgana haar hand uithou vir die sleutels nie, maar sy vererg haar bloedig. “Liewe hemel!”
“Dit bly in die kluis en jy kry dit terug wanneer ons weer oor drie weke hier land. Dis veiliger hier rond as waar jy ook al vandaan kom, maar ons hou daarvan om voorsorg te tref.”
Morgana sluit ’n kluis oop wat in die hoek van die skuur agter ’n lessenaar en langs ’n liasseerkabinet staan, haal ’n selfoon uit en sit dit terug toe sy klaarblyklik tevrede is daar is geen boodskappe nie. Sy bêre die Tazz se sleutels getrou aan haar woord en druk die kluis se sleutels in haar broeksak voor sy die swaar sinkskuifdeur toesleep, die slot indruk en dan sonder ’n verdere woord vooruit stap na die vliegtuig.
Xanthe kan nie onthou wanneer laas in haar lewe sy so kaal gevoel het nie. Nie ’n kam of lipglans nie, nie ’n snesie of ’n tienrandnoot nie. Nie ’n selfoon nie. Net sy in die bra, tanga, jeans en hemp wat sy aanhet. En haar fake swart Crocs aan haar voete.
Maar dis nie haar grootste bekommernis nie. Wat op aarde gaan sy aanvang wanneer Minette Minnaar ontken dat sy Xanthe se verwysing is?
Morgana en die span tuiniers wat elke maand ’n week lank inspring, het welgedaan, sien Eva tevrede, maar nie verras nie. Haar knie het die afgelope week te veel gepyn om die steil toringtrap aan te durf, al is die toringkamer haar gunstelingvertrek. Van hier af lê die sewe tuine met die kronkelende paadjies wat hulle aan die middelste tuin verbind, soos ’n perfekte legkaart voor haar uitgesprei. Elkeen is vir haar spesiaal. Op elkeen is sy en Morgana trots soos mens op ’n kind wat oulik grootword, trots is. Meer as ’n dekade se fyn beplanning en harde werk.
Sy weet haar knie pyn omdat sy huiwerig is om die toekoms tegemoet te gaan. Alle pyne en siektes het immers ’n emosionele onderbou, maar dit maak die pyn nie minder nie. Sy is darem ook al in die sestig. Nie dat die ouderdom haar pla nie. Sy is fiks en gesond en het vrede in haar gemoed. Vreugde ook. En tog het sy lank laas so opgesien teen die koms van gaste. Hoekom, weet sy nie mooi nie.
Moontlik omdat sy opgesien het teen haar gesprek met Minette. Dis waarom sy haar vanoggend heel eerste geskeduleer het en haar met kalm beslistheid meegedeel het dat sy nog nie haar finale besluit geneem het nie. Minette se teleurstelling was pynlik om te aanskou. Maar nou is dit gedaan en agter die rug. Minette weet nou die moontlikheid dat sy permanent op Paradyskloof sal kan kom bly, hang steeds in die weegskaal en vermoed waarskynlik dis skraler as wat sy gehoop het. Sy het immers as kandidaat gekwalifiseer hoofsaaklik op grond van haar gereelde besoeke die afgelope agt jaar en die kennis wat sy oor hul gebruike opgedoen het, nie as gevolg van ’n besondere talent nie.
Die tweede gesprek was aansienlik makliker en het ook beter afgeloop. Of miskien het dit maar net so gevoel omdat die eerste een so ongemaklik was. Agnes is verwys deur ’n vrou wat een keer, jare gelede, hier was en was nie seker wat om te verwag nie, maar sy het redelik gemaklik gepraat, al was daar iets desperaats aan haar. Dis nie die eerste keer dat ’n gas hierheen kom om met ’n afgestorwene te probeer kontak maak nie. Verreweg nie die eerste keer dat ’n gas vergifnis by ’n oorledene soek nie. Agnes sal egter die aard van vergifnis beter moet leer verstaan. Iets wat nie so maklik vir haar sal kom nie. Gewese nonne begryp straf dikwels veel beter as vergifnis, kastyding beter as salwing. Maar hulle begryp rituele en moontlik sal die Sluierrite haar tog help.
Nerina is volgende. Dis haar eerste besoek hier, maar sy is verwys deur ’n gas wat al twee keer hier was. As sy enigsins soos haar verwysing is, behoort haar besoek ’n heilsame ervaring te wees. By Nerina lê haar onrus nie.
Eugene en Sabine is bekende faktore. Elkeen met hul bekende dinge en bekend met Paradyskloof. Dalk té bekend met Paradyskloof? Of dalk is sy te bekend met hul dinge? Is dit wat die ongemak meebring? Miskien omdat Eugene vir die eerste keer weer terug is sedert die tragiese spinnekopvoorval? Of pla dit haar dat Sabine so gou weer terug is? Die derde keer die afgelope agttien maande. En die keer met die verblydende nuus boonop.
Eva kyk peinsend na die kristal wat voor haar aan die vislyn tol en draai en sy reënboogkleure die toringkamer vol spat. Nee, eerder omdat al drie hier was toe Heléne dood is en nou weer vir die eerste keer sedertdien saam hier is. Minette, Eugene en Sabine.
Maar dis nie al wat haar verontrus nie. Sy het immers reeds besluit hoe om dit te hanteer en al drie van hulle het nog altyd hierdie tyd van die jaar Paradyskloof toe gekom. Al het Eugene laas jaar oorgeslaan. Wat te begrype is.
Die ander twee gaste pla haar nog meer. Die een is verwys deur ’n gas wat ook hier was toe Heléne dood is. ’n Gas wat hier weg is net nadat Heléne se liggaam ontdek is. ’n Gas wat geglo het Paradyskloof is ’n plek van onheil en dit reguit vir Eva gesê het. Die ander is verwys deur ’n gas wat eers ’n maand ná Heléne se dood vir die eerste keer hier was en niks daarvan geweet het nie. Op die oog af bo verdenking, maar iets krap aan haar.
Miskien omdat sy die afgelope week kort-kort van hulle gedroom het, al weet sy van hulle niks behalwe hul noemname nie – soos die gebruik hier is. En gisteraand het sy gedroom van haar heel eerste deelname, maar dit was nie sy wat deelgeneem het nie. Dit was twee dowwe figure wat die son en die maan, die vier windstreke, en die aarde, lug, water en vuur simbolies verenig, die planete bymekaargebring het. En op hul voorkoppe was hul name in blou wede-sap getatoe- eer.
Eva staar na die flikkerende vlam van die kers wat in die middel van die toringvenster se vensterbank staan, reg onder die kristal. Sy druk haar hande teen mekaar, lit teen lit, kussinkie teen kussinkie; hou dit op borshoogte en maak haar oë toe. Sy adem die geur in van die laventelkransie wat in die vorm van ’n vyfpuntige ster om die kers lê. Sy maak haar oë weer oop, strek haar arms in ’n V na die hemele. Met haar oë gerig op die helderblou lug waarteen die berge kartelend geëts staan, begin sy prewel.
Vlam wat brand en lig bring



hou ons veilig in die ligkring



en selfs wanneer die vlam gedoof word



sal geen onheil hier gedoog word



And it harm none, so mote it be.



Sy bly ’n rukkie so staan, laat sak dan haar arms, staar na die kers en herhaal: “And it harm none, so mote it be.” Tot vandag toe nog spreek sy die sinnetjie met ’n Gaeliese aksent uit, soos sy geleer het toe sy nog so bitter jonk was. Toe sy ingewy is in die weë van die Moeder en geleer het hoe om haar te dien. Eers as diensmeisie, veel later as profetes en nog later as priesteres van die hoogste orde.
Xanthe sien die vliegveld onder haar klein word en asem ’n sug van verligting uit. Morgana is klaarblyklik ’n heel bekwame vlieënier. Niemandsdorp lyk soos ’n speelgoeddorpie van bo af en aansienlik aantrekliker en minder stowwerig as van die grond af. Miskien is dit waarom die Skepper hom nie vreeslik bemoei met die ondermaanse nie. Alles lyk soveel mooier en makliker van ver af.
Xanthe maak haar oë toe en laat haar kop teen die sitplek leun. As Minette Minnaar gevra word oor haar verwysing en dit ontken, is dit tot daarnatoe. Daar is net mooi niks wat Xanthe nou daaraan kan doen nie. Die ergste wat kan gebeur, is dat sy net eenvoudig teruggevlieg sal word en stert tussen die bene voor Martin sal moet gaan staan en erken dat hy reg was, dat sy nie ’n joernalis se gat is nie.
Haar ander bekommernis is nou ook van nul en gener waarde. Math Stone sal dalk vir ’n rukkie onthou dat hy ’n gewillige stukkie in ’n kroeg op Niemandsdorp opgetel het en dan ook weer daarvan vergeet.
Sy het ’n fout gemaak. Die onlangsste van baie wat dié een voorafgegaan het. Veral elke April en Oktober die afgelope vyf jaar. Sy sal ’n ruk lank daaroor skuldig voel, probeer verklaar waarom dit gebeur het, haarself daaroor kapittel, haar dalk later daarvoor kan vergewe en dit hopelik nie weer herhaal nie. Oor ’n paar maande sal die hele episode ’n vae herinnering wees. Dis nou te sê as daar nie meer permanente gevolge is nie.
En as daar ’n kind is? Xanthe koes heimlik vir die gedagte en besef dan half verwonderd dat die moontlikheid haar nie heeltemal so erg ontstel as wat sy sou verwag het nie. Dalk omdat haar biologiese klok aan die afwen is. Dalk omdat alles so onwerklik voel, so onmoontlik klink.
Die ergste vir haar is dat sy so min van die nag kan onthou. Dat sy nie weet wat sy gedroom het en wat sy ervaar het nie. Sy onthou vaagweg ’n hand op haar maag. Sy onthou sy wou haar teësit, maar het nie. Sy onthou ou, bekende gevoelens wat deur haar gespoel het toe Math haar gesoen het, haar gestreel en geliefkoos het. En nuwes. Sy onthou dat haar lyf onthou het hoe om te reageer. En sy onthou dat sy gedink het vyf jaar is bitter lank om selibaat te wees. Lank genoeg om te vergeet het hoe ’n man ruik en voel. Ook hoe Peter geruik en gevoel het.
Sy probeer Peter se beeld weer voor haar oproep, maar dis die foto’s in die artikel wat sy oor hom gedoen het wat voor haar geestesoog verskyn. Nie die ware Peter met wie sy vinnig op pad was om ’n permanente verhouding te ontwikkel toe Chloë dood is en al die wiele van die trollie wat Xanthe se lewe was, afgeval het nie. Die Peter wat probeer verstaan het, ’n paar weke lank probeer troos het, maar toe met skuldgevoelens vermeng met verligting in sy oë die aftog terug Texas toe geblaas het, onthou sy skaars.
“I’m sorry, Xanthe,” hoor sy weer die dralende Amerikaanse stem, “I suppose it wasn’t meant to be. I’m not strong enough for both of us.”
Peter was die een verlies wat sy kon verwerk. Of dalk was die verlies van Chloë net te groot om enige ander verlies noemenswaardig te maak.
Xanthe se oë vlieg oop toe die Piper deur ’n effense lugleegte wip, maar dan stabiliseer die vliegtuig weer. Niemandsdorp het verdwyn, sien sy. Sy probeer haar gedagtes leeg hou deur op die landskap te konsentreer. Onder hulle lê stroke fynbos tussen en oor heuwels, vorentoe diep voue van berge, rou kruine en grinterige kranse. Oomblikke later is die fynbos weg en die berge onder hulle, die see in die verre verte.
’n Rukkie later maak die vliegtuig ’n geleidelike draai oor ’n binnelandse meer en begin daal. ’n Klein legkaart van geboue en tuine aan die oewer van die meer raak al groter onder haar. Agter die lushof van groen en kleur, lê heel onverklaarbaar ’n paar duine. Dis egter net ’n flitswaarneming en dalk haar verbeelding, dink sy toe die vliegtuig met ’n sierlike draai neerswiep.
Die wiele raak al amper grond toe Xanthe die meer hier reg voor hulle sien. Sy druk haar hart vas terwyl hulle die waterplaat tegemoetsnel. Sekondes later begin sy in haar gedagtes rondgryp na gebede, maar die beste waarmee sy vorendag kan kom, is Liewe Jesus, ek is ’n kindjie klein, maak my hartjie ...
“Rein,” sug sy dit uit toe hulle skaars ’n paar meter van die waterkant tot stilstand kom.
Sy sit nog met haar hand op haar hart toe Morgana die deur oopstoot. “Die landingstrook is aan die kort kant,” is al wat sy sê voor sy uitwip met haar hare soos ’n goue mantilla agterna.
Met bewerige hande maak Xanthe die veiligheidsgordel los. Haar bene is ewe onseker van hul vermoëns toe sy gebukkend opstaan, uit gewoonte rondkyk vir haar besittings, niks vind nie en dan ook tot op die vlerk klim om verder deur Morgana afgehelp te word.
Martin smyt die foon neer toe die stempos vir die soveelste keer in sy oor begin teem en kyk na die horlosie teen die muur.
“Fok jou, Xanthe!” Die swart sekondewyser tik onverpoos voort ten spyte van sy uitroep, en oomblikke daarna klik die minuutwyser in op twaalf. “Nou is jy op jou eie, girl,” sê hy sagter en vee oor sy ylwordende hare. Hy weet hy moes haar uit die staanspoor oor alles ingelig het, al was hy toe nog nie seker van ’n paar dinge nie, maar fokkit, sy kon hom gebel of sy boodskappe geantwoord het. Hoe moes hy geweet het sy gaan so hardegat trek?
Augustine. Hy sal oop kaarte met Augustine moet speel sodat Augustine die man wat hy gestuur het, kan inlig. Gelukkig het hulle ooreengekom op ’n twee-uurvertraging sodat hy later as die res op Paradyskloof aankom, al wou Augustine aanvanklik nie byt nie. Hy was nie soos Martin oortuig dat dit beter sou wees as die gesant nie saam met die joernalis op Paradyskloof aankom nie, maar het later tog ingestem. Martin het natuurlik nie vir hom gesê hy is bang die man kom agter die joernalis is ’n vroumens en draai dalk daar en dan om nie.
Martin hamer omtrent Augustine se huisnommer in sy foon in. I’m not available at the ... Vir die tweede keer dawer die gehoorstuk terug op sy mik. En dan ’n derde keer toe die fokken subscriber ook nie fokken available is op sy selnommer nie.
Martin sit agteroor op sy stoel met ’n hart wat heeltemal te wild te kere gaan en hom kortasem laat. Die lugversorging is op ’n perfekte twee en twintig grade gestel, maar sweet pêrel op sy voorkop en slaan in klam vlekke op sy nuwe hemp uit. As Xanthe opfok of Augustine se man kleinkoppie trek, word agttien maande se speurwerk, omkopery en afdreigery tot niet gemaak. En as dit gebeur, is Tuisfront in sy moer in. Net ’n reeks groot stories kan die tydskrif van gewisse ondergang red. Die feit is weer Vrydag deur sy finansiële adviseur by hom ingehamer.
En as Xanthe iets oorkom? Sy is ’n stuck-up bitch, maar hulle kom darem al ’n lang pad saam. Die ou Xanthe kon op haar voete dink, maar die wrak wat sy geword het, is ’n onbekende faktor. Martin probeer diep asemhaal. Maar hoe screwed-up sy ook al is, sy is steeds bright. En sy is darem seker nie regtig in lewensgevaar nie.
Buitendien, wat moet hy doen? Paradyskloof toe jaag om haar te gaan haal? Die toekoms van Tuisfront op die altaar lê vir ’n girl wat hom elke keer as sy oë dalk net ’n oomblik te lank op haar bates rus, aankyk asof die kat hom ná ’n field day in die knaagdierkerkhof ingedra het?
Nee, Tuisfront is nou prioriteit. Hy kan nie alles verloor waarvoor hy so hard gewerk het nie. Hy kan nie teruggaan na square one nie, want square one is die hel self. Die prentjies uit sy kinderdae wat voor sy oë verbyflits, is so goor as wat dit ’n walglike cliché is. ’n Dronk pa, later geen pa nie, en ’n ma wat net uit een ding plesier put – om Sondae in haar beste klere op ’n bus te klim en na onbekostigbare skouhuise te gaan kyk. En haar Martiensie saamsleep.
Nee! Hy gaan uit hierdie gemors kom en Xanthe gaan hom daarmee help.
Die dag toe sy hom hoed in die hand in die oë kom kyk het vir ’n job, was dit ’n dag waarop hy die grootste genoegdoening in sy lewe gesmaak het. Nog groter genoegdoening as toe Leon fokken Botha, SR-donnerse-lid en kampus-bliksemse-hunk, haar ná ’n paar strategiese skinderstories afgesê het. Wat Martin toe uiteindelik niks gehelp het nie, maar dis beside the point.
Xanthe gaan sy sleutel tot sukses wees. Nie een van sy ander joernaliste het haar flair of die naam om die artikels te laat tel nie. Kyk hoe het Welma kak drooggemaak toe hy haar agttien maande gelede daarheen gestuur het. Al waarvoor sy uiteindelik regtig goed genoeg was, was om Xanthe se verwysing te wees. En dit ook maar net omdat Martin haar kon afdreig.
Hy probeer van voor af kalmeer. Al wat Xanthe moet doen, is om ’n klompie stories huis toe te bring. En vir een van die stories sal die man wat Augustine gestuur het, heel onafhanklik van haar, sorg. Dit was die deal – Martin verskaf die joernalis, Augustine se man die storie oor die spinnekopding. Sela.
Dit het so eenvoudig geklink. Maar dit was voor hy vanoggend uiteindelik weer met sy Kruisbaai-informant gepraat het. En Augustine weet nie eens van Martin se verskuilde agenda nie.
Martin spring op, ruk die jonkmanskas se deur oop en skink vir hom ’n vier-vinger-Dimple Haig, sluk dit weg en herhaal die aksie voor hy uit pure desperaatheid vir Welma bel en met die mooi seeuitsig voor hom, nog ’n antwoorddiens in sy ore hoor teem.


Agt
Die geflikker van sonstrale op die vliegtuigvlerk trek Eva se aandag net voor die gedreun hoorbaar word. Sy glimlag bemoedigend vir Nerina. “Die laaste gaste het pas aangekom. Gaan gerus voort.”
“Soos ek gesê het, my gebrek het my vervreem van alles en almal wat vir my dierbaar is.” Die perfek versorgde vrou voor haar se hande wriemel in die vingerlose handskoene van ragfyn kant. “Eers my ouers en my broer. Hulle kon nooit eens behoorlik daarna kyk nie. Hulle het dit geïgnoreer, maar dit het my laat besef juis hoe bewus hulle daarvan was dat onvolmaaktheid die familie binnegesluip het. My ma het vir my spesiaal laat klere maak. Rokke met sakke, speelpakkies met sakke, alles wat ek gedra het, het sakke gehad. In my kas was daar net toe skoene, later spesiale skoene. Ek het my al hoe meer van die samelewing onttrek, net gelewe vir lees.” Sy kyk af na waar haar hande soos kunswerkies op die elegante skoot lê.
Toe sy opkyk, val ’n blonde haarvlerk weer in perfekte gelid met die res. “En toe, een Desembervakansie, ontmoet ek vir Justus op Kruisbaai. My ma se mense het nog al die jare ’n familievakansiehuis gehad, maar dit was die eerste keer dat ons daarheen is. Hy het my gesien toe ek langs die see gaan stap het, natuurlik met tekkies aan en my hande in my sakke. Dis dié ...” Die haargordyn sak weer skuins.
Dit duur die keer langer voor sy opkyk. “Die volgende dag het hy by die huis kom aanklop. Ek het gehoor hoe hy my ma vra of hy my kan sien.”
In die verte aan die oorkant van die meer hoor Eva die kenmerkende geluid van die Piper wat land en dan die enjin wat stil word. Sy gee Nerina kans om die effek van die herinneringe te beleef.
“Ek het by die sitkamer ingestap, voor hom gaan staan en gesê: ‘Ek is gebreklik, jy sal my nie wil hê nie.’ Ek het my hande uit my sakke gehaal en vir hom gewys. Hy het nie teruggedeins nie, net die twee monstertjies in sy hande gevat en nuuskierig na hulle gekyk.” Nerina lig haar oë op na die hoë gewelf van die toring. “Dit was die wonderlikste oomblik in my lewe.” Sy kyk reguit in Eva se oë. “En die grootste oomblik van verraad. Maar dit sou ek eers later uitvind.”
Xanthe kan net verstom om haar rondkyk. In die skerp herfslig vorm die meer ’n geriffelde spieël vir die berge wat die valleitjie omring, asook vir die kasteelagtige huis, ewe met ’n toring, aan die oorkant. Morgana wuif haar nader waar sy op die houtkaai links van ’n treurwilg staan en vroetel met ’n tou waaraan ’n soort gondelboot met ’n enorme boeg skommel.
“Dis die enigste manier om by die huis te kom?” vra Xanthe ’n vraag wat net een antwoord kan hê. Dis nou te sê as mens nie óm die langwerpige meer, wat dwars voor die groot dubbelverdiepinghuis met sy toring in die middel lê, wil stap nie. Iets wat nie onmoontlik is nie, maar ’n hele paar kilometer se stap sal meebring.
Morgana antwoord nie, hou net die houtboot stil sodat Xanthe kan inklim.
“Het julle die boot van ’n fliekstel af gekoop?” Met sy hoë gekrulde boeg, gekerf in die vorm van ’n volborstige meermin, lyk die gondelboot behoorlik asof dit in ’n storie soos Braveheart of Mists of Avalon kan hoort.
“Dis deel van Paradyskloof,” antwoord Morgana kortaf en klim ook in. Sy gooi die tou op die kaai, neem die lang spane wat verg dat sy staan terwyl sy roei, en begin met ’n ritmiese, vloeiende beweging die boot in die rigting van die kasteel stuur.
Xanthe weet nie wat haar aandag die meeste verdien nie – die ongelooflik mooi omgewing, die majestueuse herehuis op die oewer van die meer, of die Wiking-figuur wat Morgana slaan terwyl sy haar oë strak op haar bestemming hou.
Die gevoel van onwerklikheid neem toe namate die herehuis nader kom. Xanthe voel asof sy deel word van ’n prentjie wat ’n fantasiekunstenaar vir ’n esoteriese kaartspel geskep het. Die berge, skerp en kartelend geëts teen die blou lug, lyk asof dit deel is van ’n dekorstel wat ’n driedimensionele droomwêreld binnehou, en tyd en werklikheid die vierde en vyfde dimensies, buite.
Eva kom regop, stap verby Nerina na die venster. Die meer blikker in die son, wat amper sy hoogste punt bereik het. Daar is net een mens by Morgana. Die kers op die vensterbank dans asof daar ’n windvlagie deur die vertrek trek, die kristal voor die venster woer in die rondte, spikkel die vensterrame met reënbogies.
Sy draai terug na Nerina. “Wys my?”
Nerina se oë flits paniekerig van Eva na haar hande en weer na Eva. Dan wikkel sy een van die kantmoffies af en hou haar hand na Eva uit. Eva sien die vrees, die verleentheid en gedwonge dapperheid in haar oë voor sy die gebrek met haar eie hande omskulp. Die handpalm is redelik normaal, al is dit blou van bleekheid. Die duim is misvorm, die ander drie vingers ewe lank, ewe dik, die webbe daartussen feitlik deurskynend. Geen patroontjies op die vingerpunte nie, dus geen vingerafdrukke nie. Toe sy die hand omdraai, is daar nie ’n enkele haartjie op die hand te bespeur nie, geen plooitjies om die kneukels nie. Eva hou die vier koue vingers wat lyk en voel soos dié van ’n amfibiese kreatuur toe in haar warm hande, staan ’n ruk net so, staar na die ouderdomsvlekke op haar eie beplooide hande, maar sien dit skaars. Sy voel die energie tussen hulle pols. Dan kyk sy Nerina in die oë.
“Droom jy baie van water?”
Nerina se arm verstyf en dan trek sy haar hand uit Eva se greep, vroetel dit haastig weer in die moffie. “Die dokters noem dit sindaktiele sindroom.”
“Nie alle gewebde hande en voete is toe te skryf aan sindaktilie nie, Nerina. Net vier tone aan elke voet ook? Ook geweb en almal ewe lank? Haarloos?” Eva hou heimlik haar asem op.
Nerina se oë word ineens blouer net voor sy omswaai en op haar handgemaakte skoene uit die toringkamer wegvlug.
Xanthe slaak ’n sug van verligting toe die geroep van ’n visarend Afrika toelaat om deur die Europe- se sprokie te breek en haar ewewig in ’n mate herstel.
Hemel, dis ’n vrou in ’n T-hemp en kuitbroek wat haar nader aan ’n imposante huis roei, herinner sy haarself, nie ’n mitologiese wese nie. En die huis is groot, het ’n toring, maar is van klippe uit die Afrika-aarde gebou. Sy is steeds in die een en twintigste eeu, nie die Middeleeue nie. Sy is definitief nie op ’n ander kontinent nie en dit voel maar net asof sy haar in ’n parallelle realiteit bevind.
Oomblikke later gly die boot met ’n laaste sterk roeibeweging tot by ’n kaaitjie, wat die kloon is van die een op die ander oewer. Morgana spring rats uit, hou die boot vas en steek haar hand na Xanthe uit. Xanthe ignoreer die aanbod en klim op eie wankelrige stoom uit.
Morgana reageer nie op die klein verwerping nie. “Volg die hoofpaadjie deur die oewertuin. As jy nie op die smaller paadjies afdraai nie kom jy reg by die voordeur uit. Ek moet dadelik terug om die ander gas te gaan haal.”
Xanthe voel ineens kinderagtig. “Dankie, ek sal regkom.”
Morgana wip weer in die boot en begin dit van die kaai af wegstoot.
Effens verlore kyk Xanthe haar agterna voor sy omdraai. ’n Keisteenpaadjie lei van die kaai af na die digbegroeide tuin waaragter die herehuis van hierdie hoek af verskuil is, kronkel deur hoë struike wat welriekend blom. Voëls kwetter en kweel in die bome, insekte zoem en zoer. Weer eens kry Xanthe die gevoel dat die idille so oorontgin is dat dit amper vals voorkom.
Eindelik spoeg die paadjie Xanthe op ’n kleinerige grasperk uit wat tot voor die hoë dubbeldeure van die herehuis strek. Hulle staan verwelkomend oop. Mot en roes moet hier wees, maar klaarblyklik nie ’n dief van ’n dag oud nie. Xanthe aarsel op die drumpel.
“Hallo?” Sy voel effens verspot, maar kan nie juis sê waarom nie. Dalk omdat sy voel asof sy op ’n teaterverhoog beland het sonder dat sy weet wat haar rol is, laat staan haar teks.
Niemand reageer op haar roep nie en sy stap die portaal binne. Sy lyk moeg en verwilderd en vreemd in elk van die tientalle spieëls wat die mure om haar versier.
Sy is verlig toe sy die spieëls kan agterlaat en in iets soos ’n ontvangsvertrek beland. “Hallo?” roep sy weer toe sy by die voet van die swierige trap gaan staan en opkyk waar dit in die vorm van ’n nautilusskulp na die volgende verdieping krul.
“Almal is op die tweede verdieping.”
Xanthe wip van die skrik toe ’n man agter haar praat.
“Ek is Eugene.” Hy wend geen poging aan om sy hand na haar uit te steek nie, vee net liggies oor sy ylwordende hare, wat glad gekam is oor ’n koeëlronde skedel en deur een of ander soort pommade daar gehou word. Sy bolwange blink in die lig wat deur ’n lang venster links van hom val en in sy brillense kaats. Sy mond is effens vlesig, en asof die vet elke gelaatstrek uitgestryk het, is sy gesig ontdaan van enige peilbare uitdrukking.
“Hallo. Ek is Xanthe.”
“So afgelei, ja.” Hy beduie na bo. “Eva is besig in die toringkamer. Kom ontmoet maar solank die res van ons. Sy sal jou weldra laat roep en dan sê watter kamer jy vanaand moet gebruik.”
“Kamer?” vra Xanthe en begin boontoe stap. “Ek was onder die indruk ons woon in chalets?”
“Eers van môre af. Vanaand eet en slaap ons in die huis.”
Aan die bopunt van die trap bly sy onseker staan. Hoe vreemd voel dit nie sonder handsak, sonder iets om vas te hou nie, asof die gebrek aan besittings mens weerloos laat.
Eugene blaas effens toe hy langs haar tot stilstand kom. “Links,” is al aanduiding wat hy gee en sy beduie dat hy moet voor stap. ’n Stem word stil toe sy op die drumpel van ’n ruim vertrek bly staan, met ’n gesellige rangskikking van ’n rusbank en leunstoele om ’n koffietafel voor haar en links ’n tafel met eet- en drinkgoed.
“Xanthe,” kondig Eugene bondig aan. ’n Klein, voëlagtige vroutjie met ’n koppie in die een hand en ’n piering in die ander draai na haar toe. Uit een van die leunstoele kom ’n vrou in haar laat twintigerjare orent. Die lig van agter steek vlamme in die rooi hare aan wat om haar beeldskone gesig krul. Haar lyf bult beduidend onder die roomkleurige en baie vroulike bostuk, wat ongetwyfeld uit ’n boetiek kom en los oor die olyfgroen langbroek met sy baie sakkies hang. Ondanks haar ooglopende swangerskap, slaag sy steeds daarin om lank en slank te lyk.
“Xanthe, jy moet my tog later vertel waar jy aan jou mooi naam kom,” spreek sy Xanthe in Engels aan, haar aksent gewis Brits.
Xanthe wens sy het vanoggend gestort, wens sy kan vergeet van die gure spieëlbeelde van die portaal, wens sy kon ’n kam deur haar hare getrek het voor sy hier ingestap het.
Die pragtige wese sweef behoorlik nader, haar hand uitgesteek. “My naam is Sabine.”
G’n wonder die Romeine het in die voortye die Sabynse vroue ontvoer om ’n nageslag te bewerkstellig nie, dwaal ’n gedagte verspot deur haar kop. “Aangename kennis, Sabine.” Haar Engels klink ineens baie boers in haar eie ore, al weet sy dis laf. Sy het immers elokusieklasse in Engels geloop op aandrang van haar ma, wat ineengekrimp het elke keer as P.W. Botha agter ’n mikrofoon gestaan het.
Sabine se handdruk is vroulik, maar nie ’n dooie vis nie. Sy beduie na die voëltjievrou wat intussen haar tee neergesit het. “Agnes.”
Agnes se hand is klein, benerig en yskoud in Xanthe s’n. “Aangenaam,” prewel sy en haar kwelerige stem versterk die voëltjie-indruk verder.
“En as Minette haar sal verwerdig om op te staan, kan ek jou ook aan haar voorstel.” Sabine se grasgroen oë skitter toe sy knipoog en dan omkyk na die sitkamergedeelte.
’n Stoel kraak. Xanthe sien heel eerste die valerige, effens olierige hare. Die regaf, vormlose kapsel komplimenteer nie Minette se gul lyf of ongesonde gelaatskleur nie. Groot en slordig en stuurs. Dis die woorde wat Xanthe sal toedig aan die geheelbeeld van die vrou wat klaarblyklik die Afrikaanse romantici aan haar voete het. Hoe de hel kry dié growwe vrou ’n stomende liefdestoneel geskryf?
Asof sy die onvleiende gedagtes aanvoel, kom Minette se “Hallo” norserig en sy sak ná ’n kort, maar ondersoekende blik, weer weg agter die rugleuning van die leunstoel.
“Nou moet jy nog net Nerina ontmoet, en natuurlik Eva. Nerina behoort enige oomblik terug te wees van haar eerste gesprek. Kry solank vir jou iets te ete en drinke. Laventeltee, roosblaartee, jasmyntee, groentee en nog ’n paar ander. Daar is ook water uit die bergfontein bokant die huis, met of sonder lemoen- of suurlemoenskyfies. Die eetgoed bevat niks wat allergenies of dierlik is nie en is sover moontlik organies. Welkom op Paradyskloof.” Die spottende ondertoon in Sabine se stem is eerder kameraadskaplik as afwysend. “Was daar nie nog ’n gas veronderstel om saam met jou aan te kom nie?”
“Morgana het iets gesê van ’n twee-uurvertraging.” Xanthe onderdruk ’n dwingende behoefte aan ’n sigaret en skink vir haar lukraak uit een van die potte tee wat op kersbrandertjies warm gehou word. Die koppies is van blaarfyn porselein. Waarskynlik Royal Doulton. Dalk Meissen.
“Tipies mansmens,” hoor sy Sabine agter haar sê. “Maar ons kla nie. Daar is min genoeg van dié spesie wat hulle op Paradyskloof aanmeld, of hoe, Eugene?”
Eugene uiter ’n geluid tussen ’n grom en ’n mompeling, maar as hy sy misnoeë met Sabine se humor in woorde uitgedruk het, kon Xanthe dit nie uitmaak nie.
Xanthe drink versigtig aan die warm tee, ruik jasmyn, maar proe weinig anders as effens bitter warm water. Wyn! ’n Sigaret! Enigiets om hierdie oomblik draagliker te maak.
“Jy is hier.” Die sagte stem met ’n onbepaalbare aksent vul die vertrek.
Xanthe swaai om en moet dan keer dat die koppie nie in die piering omkantel nie. Sy sit dit weer op die tafel neer sonder om behoorlik te kyk dat sy die handeling sekuur uitvoer. Geraam in die kosyn staan ’n lang, statige vrou in ’n spierwit vollengtegewaad. ’n Donkerblou koord met klokkies aan die punte, ryg die sagte materiaal net onder die borste bymekaar. Haar lang hare golf silwergrys in alle rigtings om haar sagte, effens beplooide gesig, en haar hande is met piëteit voor haar gevou sodat die lang punte van die Middeleeuse moue vloeiend teen die rok vlerk. Sy lyk behoorlik soos Xanthe haar die orakel van Delphi sou voorgestel het.
Uit die hoek van haar oog sien Xanthe Sabine se vinnige op- en omkyk, maar dis asof tyd en plek ’n ander formaat aanneem toe Xanthe die poeierblou fontein van vrede in die ouer vrou se oë vind.
“Xanthe.” Haar glimlag is innemend terwyl sy nader stap en voor Xanthe tot stilstand kom, albei hande uitstrek en om Xanthe s’n vou. “Welkom. Mag jou verblyf hier vir jou tot seën wees.”
Xanthe verdwaal ’n oomblik tussen dimensies, voel hoe senupunte met mekaar konnekteer in ’n eenvoudige druk van hande.
“Eva,” bevestig sy Xanthe se vermoede, los Xanthe se een hand, lei haar aan die ander na Sabine. “Sien om na Xanthe, Sabine. Dis haar eerste keer hier.” Sy kyk vlugtig, en tog ’n ewigheid lank, in Xanthe se oë voor sy wegdraai. “Eugene,” nooi sy die oorgewig man met die hartseer skouers om saam met haar te stap.
Dis asof iemand Xanthe met ’n elmboog op die so- lar plexus bygekom het. Binne ’n kwessie van sekondes het Eva van Eden ’n verlange by haar laat ontstaan wat sy moeilik in woorde kan omsit, haar moed gegee dat daar wel ’n silwer rand om elke donker wolk kan wees. Het Eva van Eden haar uitgeboul met elke cliché van begeerte na geestelike en emosionele beterskap. Hoe bekend is die gevoel nie. Hoe jammerlik om so uitgelewer te wees aan haar swakhede en verslawings.
Eva voel asof sy teen die trap opsweef. As sy dit nie mis het nie, het die Moeder weer eens gesorg. Sy het die regte een hier na Paradyskloof toe gestuur net toe Eva wou mismoedig raak, net toe sy teen haar beterwete wou optree. Die moed wat dit haar gee, gaan kniepyne te bowe en ook die opsien teen die onderhoud met Eugene. Emosioneel vernielde en lewensverweerde Eugene, vir wie sy aanvanklik hoop gehad het, maar nou ... Sy sug heimlik. Eugene, arme Eugene.
Sy laat nie haar gevoelens blyk toe Eugene in die toringkamer oorkant haar gaan sit nie. Die kristal hang stil in die venster. Die kersvlam flikker glad nie.
“Waarom is jy dié keer hier, Eugene?”
“Dis my laaste keer, Eva. Ek het kom groet, kom afskeid neem.”
Eva vou haar hande op haar skoot. Probeer op Eugene konsentreer en die opwinding oor die Moeder se alwysheid tem sodat dit nie inbreuk maak op Eugene se gebrekkige energie nie.
“Van my, of Heléne?”
Hy leun agteroor op die stoel, maar sit dan tog weer regop. “Ek het jou kom groet en van Heléne kom afskeid neem.”
Eva knik net, hou sy oë en wag.
“Ek is skuldig. Jy weet dit. As ek nie ...” Sy mond plooi benepe. Hy haal sy bril af en druk die punte van sy wysvinger en duim in die ooghoeke, maar kry die traankliere nie onder beheer nie.
“Dis jou vyfde keer dat jy op Paradyskloof kom. Jy behoort tog nou al te begryp skuld en onskuld is meesal relatiewe begrippe, Eugene.”
Hy knik, maar sy mond vertrek, sy wange tril en trane stroom verby sy vingerpunte. “Ek kon nie help nie, Eva, en daarna ... Ek kon nie anders nie,” hyg hy dit uit. “En nou gaan dit in drievoud na my toe terugkom.”
Eva maak haar oë toe, wag dat hy beheer oor sy emosies kry. Vanmiddag sal sy vir Sabine dieselfde sê as wat sy vir Minette gesê het. Dat sy nog nie seker is nie, maar haar uitsluitsel binnekort sal gee. Wanneer sy gereed is. Maar sy wil tog om hemelsnaam nie weer oorhaastig wees nie. Nie weer ’n groen vy probeer ryp druk nie. En tog weet sy diep in haar hart – die Moeder het vanoggend haar opvolger onbetwisbaar aan haar uitgewys.


Nege
Xanthe vul haar koppie met nog warm tee aan en skep dié keer ’n bietjie heuning by.
“En toe?” hoor sy Sabine agter haar vra.
Xanthe kyk oor haar skouer, maar dis nie vir haar dat Sabine aanspreek nie. Sy roer haar tee en draai om. ’n Perfek versorgde vrou in haar middel veertigerjare kyk ongemaklik na Sabine, haal haar skouers op en wring haar gehandskoende hande inmekaar.
“Dis makliker om met haar te praat as wat ek gedink het.” Die woorde word volmaak geartikuleer, haar reguit blonde hare is deur ’n meester gestileer en van sonstrepies voorsien. Haar grimering is foutloos en haar langbroekensemble van voortreflike snit. Dis asof Xanthe ’n blonde, effens langer weergawe van haar ma voor haar sien. Behalwe dat haar ma nooit kantmoffies gedra het nie en beslis nie sulke plat skoene nie, al lyk dit asof die kalfsleerskoeisel deur ’n vakman van formaat om haar voete geboetseer is. En haar ma is nooit ongemaklik nie.
“Nerina, ontmoet vir Xanthe.” Sabine vervul die rol wat Eva aan haar toegesê het met grasie.
“Hallo, Nerina.” Xanthe begin onwillekeurig haar hand uitsteek, maar dis asof Nerina effens koes en Xanthe laat vaar die poging.
“Kry vir jou ook tee, Nerina. Kom sit, Xanthe.” Sabine beduie met ’n grasieuse armbeweging.
Die stoel wat Xanthe kies, verwelkom haar in sy sagte stoffeerstof, maar oorkant haar is Minette se blik minder verwelkomend. Haar grouerige oë peil Xan- the met iets soos agterdog, haar mond afwaarts getrek.
“Jou eerste keer hier.” Dit klink amper soos ’n beskuldiging.
Xanthe knik. O, hel, dié vrou gaan nie geamuseerd wees dat Xanthe voorgegee het sy is haar verwysing nie, vliet dit deur haar gedagtes. En nog minder as sy agterkom Xanthe is eintlik hier om ’n artikel oor haar te skryf.
“Agnes en Nerina s’n ook. Ek kom al jare lank ten minste een keer per jaar hierheen. Sabine boer hier en Eugene het ook in ’n stadium gereeld gekom.” Minette sê dit asof sy bokke van skape skei. Die ingewydes en die oningewydes. Ons en julle. En ’n kloof van onkunde tussenin. “Agnes het my nou net vertel sy was ’n non voor sy haar geloof prysgegee het om te trou.” Haar mondhoeke bereik ’n nuwe laagtepunt.
“Ek het nie my geloof prysgegee nie. Net my opleiding as non gestaak toe ek besef het ek was nie werklik daartoe geroepe nie.” Xanthe is verras dat die klein, krom vroutjie die moed aan die dag lê om Minette te korrigeer. En tog weerspreek die uitdrukking in haar oë die oortuiging in haar stem.
Minette haal net haar skouers op. “Haarklowery. Was die man dit werd?”
“Stadig, Minette,” waarsku Sabine toe sy en Nerina ook kom sit. “Eva het nog nie die eerlikheidsbeginsel aan ons nuwe gaste verduidelik nie en soos gewoonlik buit jy dit uit.”
Minette trommel net met onversorgde vingernaels op die armleunings van die leunstoel waarin sy soos ’n lomp sak aartappels pas.
Sabine ignoreer haar en kyk na Agnes. “Eva glo in onwrikbare eerlikheid en dis een van die weinig voorwaardes wat hier op Paradyskloof geld. As enigiemand ’n vraag vra en jy wil nie antwoord nie, sê jy so. Maar as jy antwoord, moet dit die waarheid wees. As ek byvoorbeeld vir Minette vra hoe oud sy is, kan sy of stilbly, of sê sy wil dit nie bekend maak nie, of sy kan vir my sê hoe oud sy is. Maar sy mag nie lieg nie. En as ek haar vra of sy net baie gewig opgetel het of verwagtend is,” haar oë flits na Minette, “geld dieselfde.”
Minette se oë word skrefies. “My ouderdom en lyf het niks met jou te make nie. En moet ook nie net een kant van die saak skilder nie. Deel van die eerlikheidsbeginsel is dat ons nie agter mekaar se rug mag skinder nie en ook nie mag verklap wat ons van ander weet nie.”
“Dan behoort jy te weet dat jy uit jou beurt gepraat het toe jy vir Xanthe gesê het Agnes was ’n non,” troef Sabine haar. Die antagonisme tussen die twee hang tasbaar in die lug.
“Ek is nie skaam daaroor dat ek ’n non was nie,” verbreek Agnes die atmosfeer met haar tjilpstemmetjie en skuif tot op die punt van haar stoel, asof sy bang is die oorgestoffeerde meubelstuk kan haar dalk insluk.
“Nou waarom is jy dan hier?” Minette strek haar rug en vou haar hande agter haar kop, kyk Agnes met ’n minagtende halfglimlag aan.
Agnes deins behoorlik terug, dan trek sy die hangskouers so reguit as wat hulle kan. “Wat ek hier maak, is ’n saak tussen my en Eva.”
“Natuurlik is dit,” beaam Sabine en gee Minette ’n venynige kyk.
Minette snork. “Natuurlik, maar volgens die eerlikheidsbeginsel,” haar lip krul sarkasties, “moet ek sê ek wonder wat ’n eks-non hier maak. Hier waar ...”
“Dis genoeg, Minette.” Sabine staan op en druk met haar hand in haar rug terwyl ’n pynflits ’n oomblik lank haar fynbesnede gelaatstrekke vertrek.
“Xanthe?” Sy kom orent. Sy het Eugene nie eens hoor binnekom nie.
Sy gesig is rooi en dit lyk asof hy gehuil het. “Eva vra dat jy boontoe gaan.”
“Boontoe?” Xanthe kyk na Sabine.
“Die toringkamer. Toemaar, Eugene, ek sal Xanthe wys.”
Eugene lyk verras en dan verlig. “Dankie, Sabine. Ek gaan kamer toe.”
Toe sy opstaan en agter Sabine aanstap, is Xanthe se bene onverwags lam. By ’n spiraaltrap wat steil die lug in krul, kom hulle tot stilstand.
“Eva ontmoet ons altyd die eerste dag in die toringkamer.” Sabine lag. “Moenie so benoud lyk nie.”
Xanthe glimlag ylerig terug en begin met die trap opstap. Op en op. Al in die rondte. Rondomtalie, rondomtalie, tot sy half dronk voor ’n toe koepeldeur tot stilstand kom. Xanthe haal diep asem en klop aan.
Eva maak die deur met ’n verwelkomende glimlag oop, draai om en stap na die boogvenster aan die oorkant. Haar silwer hare hang tot laag in haar rug en die reënboogflitse wat die tollende kristal voor die venster uitspoeg en ’n spieël terugkaats, verstrik in die golwing.
Xanthe druk die deur toe en gaan staan in die middel van die vertrek.
“Kom kyk,” nooi Eva.
Xanthe gaan staan langs haar. Voor haar strek die tuin waardeur sy gestap het uit, daaragter gee ’n ligte bries tekstuur aan die meer. Die aanloopbaan aan die ander kant daarvan is ’n langwerpige letsel voor die berge begin. Nou eers sien sy dat die meer nie ellipties is nie, maar ’n paar uitloopsels het. Met ’n bietjie verbeelding, lyk die patroon wat die watervlak vorm amper soos ’n vrou wat op haar maag lê en slaap, die regterarm na bo uitgestrek, die linkerarm na onder, haar bene effens uitgesprei.
“Van hierdie kant af kom julle almal hier aan. Die huis word ’n drukgang en dan ...” Sy stap na ’n venster langs die deur, maak die venster oop en staan terug.
Xanthe gaan staan voor die venster. Berge vorm steeds die gesigseinder, maar die agterste tuin lyk nie naastenby soos die voorste een aan die meer se kant nie. Xanthe is nie seker wat om van die laslapkombers wat onder haar lê te dink nie.
“Die donkergroen streep wat so kronkel, is ’n heining met agt ingange, elk met sy eie paadjie. Een wat lei na die labirint en sewe wat lei na sewe chalets, elkeen met sy eie tuin. Elke tuin het ’n tema. Die noordelikste tuin is die tuin van die Aarde, suid, die tuin van Vuur, wes die tuin van die Maan en oos lê die tuin van Water. Die Venus-tuin lê suidoos, tussen Water en Vuur. Die Lug-tuin tussen Vuur en Maan, Son tussen Maan en Aarde. Dis nie streng volgens die Suidelike Halfrond se tradisionele verband tussen kompaspunte en elemente uitgelê nie. Ek moes dit volgens topografie en ander faktore aanpas, en my prioriteit was bowendien dat dit ’n emosionele siklus volg. In elk geval, dis waar julle van môre af gaan woon. Elke drie dae roteer julle kloksgewys. Jy begin by Aarde. Dis die een in die vorm van ’n sirkel. Daarna gaan jy na Water, die kwynende halfmaanvorm. Dan na Venus in die stervorm, na Vuur, wat ’n driehoek vorm, na Lug, die diamantvorm, na Maan, die groeiende halfmaan, en laastens na Son, die seshoek.” Sy beduie met ’n plooierige hand na regs. “Die groot donkergroen oktagoon is die labirint. Elkeen van julle kry een dag per week wat aan jou toegewys is om die labirint te benut.”
“En die ellips in die middel van die sewe tuine?” vra Xanthe. Eva se verduideliking klink vir haar maar bra verwarrend, maar sy sal seker mettertyd agter die kap van die byl kom.
“Dis die Heilige Tuin. Die Heilige Tuin kan nie van ’n buitepaadjie af bereik word nie, maar elk van die sewe tuine rondom het sy eie ingang wat lei na die paadjie wat om die Heilige Tuin loop. Die Tuin self het net twee ingange, een op elke elliptiese punt. Van enigeen van die sewe ander ingange mag jy die Heilige Tuin binnegaan, enige tyd van die dag of nag, maar onthou om altyd kloksgewys te loop na die naaste van die twee ingange.”
Eva staan effens weg van die venster af. “Kloksgewyse beweging in die Suidelike Halfrond maak sirkels oop en die Heilige Tuin is waar julle mekaar kan ontmoet as julle ’n behoefte aan geselskap het. Die res van die tyd is julle in afsondering. Vandat jy môre byvoorbeeld deur die kronkelheining stap Aarde toe, is jy op jou eie. Jy kan terugkom hier na die huis toe en jy kan gaan kyk of jy iemand in die Heilige Tuin raakloop, maar niemand mag ’n ander in sy toegewese chalet steur nie. Daarom het elke tuin sy eie paadjie en net die inwoner het sleutels na sy of haar tuin. Omdat die labirint eenkant lê, moet jy terugstap na die kronkelheining toe en van buite af die labirintpad neem, maar net op die dae dat die labirint aan jou toegewys is.”
“Dit klink ingewikkeld.” Xanthe kyk oor haar skouer na Eva, verdwaal in haar vredige en tans effens geamuseerde oë.
“Morgana sit alles vir elkeen uiteen. Jy sal die lêer in die kamer kry waar jy vanaand slaap.” Sy beduie na vier leunstoele wat om ’n ryklik versierde kis, wat as koffietafel dien, gerangskik is. “Kom sit.”
Xanthe gehoorsaam terwyl haar maag op ’n knop trek. Dit gaan haar vuurdoop wees, besef sy. Eva gaan sit oorkant haar, vou haar hande en laat haar ligblou blik oor Xanthe gaan. “Vier en dertig. Gebore op 2 Oktober. Venus jou planeet. Die Priesteres volgens die Tarot. Ja, ek sien dit. Die wantroue, geheimhouding, maar ook die Priesteres se spiritualiteit en intuïtiewe kennis. Haar eiesoortige stilte.”
Xanthe laat sak haar oë. Dis nie vir haar nuut nie. In een of ander vorm het sy dit al honderde kere gehoor van die mense wat sy graag wou glo is magi.
“Stilte, Xanthe, kan kragtiger wees as woorde, maar dan moet jy stilte inspan as ’n manier om die gemoed stil te hou en jou Self te vind.” Sy bly ’n oomblik self stil. “Nie as wapen nie.”
Xanthe se kop ruk op.
“Waarom is jy hier?” kom die vraag wat Xanthe verwag het, haar al hoofbrekens gegee het en waarvoor sy ineens geen antwoord kan vind nie, al het sy hoeveel opsies oorweeg.
“Ek weet nie,” prewel sy en kan dan nie glo dat sy dit werklik gesê het nie. Van alle antwoorde wat sy sou kon gee, is dit seker die lamlendigste. En dan besef sy ook dat sy pas eenhonderd persent eerlik met Eva was. Sy het waaragtig nie die vaagste benul waarom of selfs hoe sy haar werklik hier bevind nie, op hierdie plek wat net in ’n surreële droom kan bestaan, voor hierdie vrou met die kalmte en wysheid wat uit haar wese straal, maar wat niks anders as ’n bedrieër kan wees nie.
Eva kan sien hoe die deure en vensters van en na Xanthe se aktiewe onderbewussyn verward oopklap, toeklap, oopvlieg en toegedwing word. Sy gaan staan weer voor die venster aan die meer se kant. Nie omdat sy die vliegtuig hoor aankom het nie, maar om Xanthe kans te gee om haar delikate ekwilibrium te vind.
Die vliegtuig kry sy sit en oomblikke later klim hulle uit. Morgana en dan ’n man. Langer selfs as Morgana en heelwat groter. Sy hou hulle dop terwyl hulle na die kaaitjie aanstap, kyk toe hoe hulle in die gondelboot klim.
In die venster begin die kersvlam flikker. Die kristal begin vuur spoeg, nie omdat dit tol en draai nie, maar omdat dit ’n pendulum word.
Eva vou haar hand oor die koue kristal. “Sjjj,” prewel sy, “ek weet.”
Xanthe kyk op toe Eva van die venster af terugdraai en weer oorkant haar kom sit.
“Wil jy hier wees, Xanthe?”
Nee! wil Xanthe uitroep. Ek kan behoorlik voel hoe ek weer opgeslurp word deur my verslawing aan vertroosting. Ja! skree ’n ander stem in haar, ek wil jou sereniteit en wysheid absorbeer, myne maak. Dat ek kan rus vind in die doolhof wat lewe genoem word.
“Ek is nie seker nie.”
Eva leun vooroor en vou haar hand om Xanthe s’n, wat krampagtig in die stoel se armleuning inbyt. “Jy sal moet besluit, Xanthe. Voor die eerste ritueel vanaand. As jy eers daaraan deelgeneem het, sal dit onregverdig teenoor die ander ses wees om terug te gaan. Jy het tyd tot drie-uur vanmiddag. Morgana kan nie in die donker hier land nie. As jy wil teruggaan, sal ons jou geld terugbetaal minus die vliegkostes. As jy wil bly, sal jy moet deelneem. Die stilte verbreek. Anders dien dit geen doel dat jy hier is nie.” Sy sit agteroor, vou weer haar hande op haar skoot.
Waar Eva se hand pas gerus het, tintel Xanthe se vel. Sy sluk swaar. Nie ’n joernalis se gat nie. Martin se stem weergalm in haar kop, en dan dié van haar vorige redakteur: Jammer, Xanthe, In Diepte kan nie bekostig om ’n joernalis aan te hou wat nie sperdatums haal nie, en buitendien het jou artikels afgewater geraak.
Lank voor dit, haar pa: Ek weier dat my enigste dogter haar lewe op ’n ellendige fortuinsoeker van ’n Griek weggooi! Jy kan hóm skei, of my en jou ma. Maak jou keuse hier en nou.
Haar eie: Mamma, asseblief, ek het Dimitri lief.
Haar ma s’n: Ek is jammer, Xanthe, jou pa het gepraat en ek stem saam met hom. Net omdat jou oordeel veel te wense oorlaat, is dit nie te sê ons kan ons eie oordeel verloor nie. ’n Griek gaan nie wegloop met dit waaraan die Tredouxs so hard deur die geslagte heen gearbei het nie. As jy met hom getroud bly, beskou ons jou as deel van die swendelary.
Haar ma se gekultiveerde stem word vervang deur ’n Kaapse dialek oor ’n selfoon: Mevrou, mevrou, jy moet kom! Dis Kloukie. O, Jirre my God, dis Kloukie!
Sy kyk op na Eva. Asof dit deel is van haar herinneringe, hoor sy haar eie stem van ver af kom. ’n Heser, amper leweloser weergawe as die een waarin sy by haar ouers gepleit het. “Voor die wet staan ’n persoon wat ’n ander se lewe gekos het, tereg op moord. Versagtende omstandighede kan dit manslag maak en die vonnis verkort.”
Eva hou haar blik sonder ’n woord.
“Ek behoort tereg te staan op moord van my dogter. Ek wil skuldig bevind en gevonnis word sodat ek weet waar ek staan in die groter bestel van dinge. Dis waarom ek hier is.”
Eva druk haar vingerpunte teen mekaar en laat rus haar ken daarop. ’n Sonstraal blink in die fyn haartjies op haar ken en bolip, glinster op ’n langer haartjie wat uit ’n moesie bo haar mondhoek groei.
“Jy wil hê ek moet jou skuldig bevind en vonnis? Maar waarom dan tog, Xanthe? Dis immers vir my baie duidelik dat jy reeds jouself skuldig bevind en gevonnis het. Lewenslank, as ek dit nie mis het nie.”
Xanthe kyk haar verslae aan. Wil iets sê, maar weet dan nie wat dit was nie.
Eva skud haar kop en haar silwer hare glinster asof daar sterstof in verstrooi is. “Hoe lank al sit jy agter die tralies van jou stilte, Xanthe?” Sy lig haar ken van haar vingerpunte op en vleg haar hande inmekaar. “Nie jy of enigiemand anders gaan baat vind by jou besoek aan Paradyskloof as jy nie jou stilte verbreek nie. As jy nie bereid is om te leer gil en skree nie. Dan eers kan jy stilte inspan om jou Self te vind.” Sy leun vorentoe. “Jy kan bly, Xanthe, mits jy wil appèl aanteken teen jou skuldigbevinding en jou vonnis. Nié as jy net wil weet hoe om jou tronkstraf beter of dalk effektiewer uit te dien nie.” Eva staan op.
Sy hou haar hande na Xanthe uit en trek haar orent toe Xanthe onwillekeurig reageer. Sy los Xanthe se hande nie dadelik nie. “Daar is bitter min dinge wat nie omkeerbaar is nie, maar om iets óm te keer, verg moed, nie selfkastyding nie.”
Xanthe se hande gloei, haar wange gloei en êrens in haar diepste syn begin ’n stukkie hoop, die grootte van ’n granaatpit, ook gloei.
“Gaan ondertoe. Vra Sabine om die nuwe gas oor so tien minute op te stuur en jou na die Venus-kamer te neem. Lees die lêer en gaan dink mooi na oor wat jy wil doen.” Eva los haar hande, draai weg en gaan staan voor die venster met haar rug na Xanthe toe. “Maar moenie jou besluit laat beïnvloed deur die val- se voorwendsels waarmee jy hierheen gekom het nie.”
“Ek ...” Xanthe hap agter nog woorde aan, maar hulle wil nie sintakties in ’n ry gaan staan nie.
Eva lig haar hand op en skud haar kop sonder om om te kyk.
Sy is verdaag, weet Xanthe. Sy stoei met die behoefte om skuld te erken en vergifnis van die vrou af te pleit. Ek wil jou ontmasker as ’n bedrieër, Eva, wil sy sê. Ek wil dit uitbasuin in ’n gesinstydskrif. Ek is jammer, wil sy byvoeg. Dan besef sy dat sy reeds skuld erken het deur nie te stry nie. Miskien nie erken wat die voorwendsels is nie, maar wel dat daar is. Hemel, hoe onnosel kan een mens wees?
Xanthe bly stil, glip by die deur uit en stap met loodswaar voete teen die wenteltrap af.
By die deur wat na die onthaalkamer lei, aarsel sy, loer dan net om die kosyn. “Sabine?”
“A, Xanthe. Kom ontmoet ons laaste gas.”
Xanthe volg die beweging van haar hand wat ’n man aandui waar hy met sy rug na haar besig was om tee te skink, maar nou skielik in ’n vooroor geboë soutpilaar verander het.
Reeds voor hy tydsaam regop gekom en omgedraai het, weet Xanthe waaraan die skokgolwe wat deur haar trek, toe te skryf is.
“Ontmoet Math. Math, dis Xanthe.”
Xanthe kyk op in die eienaardige oë tussen die lang, donker wimpers, af na die mond wat wonderlike dinge met hare aangevang het. “Math,” prewel sy.
Hy knik. “Aangenaam.” Dan draai hy terug en skink sy tee luiters verder asof hy haar nog nooit in sy lewe gesien het nie en nie in die minste sal omgee as hy haar nooit weer sou sien nie.


Tien
Dis nie bliksems moontlik nie. Math kan slegs met ysere wilskrag keer dat die koppie op sy piering aan die dans gaan. Hy neem sy tyd om lekkernye, waaraan hy geen behoefte het nie, in ’n bordjie te pak. Sy hart gaan so te kere dat hy net dofweg hoor hoe Xanthe vra dat Sabine haar na die Venus-kamer beduie en sê Eva wil hom oor tien minute sien.
Hy hoor die man wat as Eugene voorgestel is, aanbied om haar te gaan wys. Eers toe hy seker is hulle is uit die vertrek, kan hy dit waag om om te draai en sy lam bene ruskans gee deur op ’n stoel neer te sak.
“Is jy oukei?”
Nerina, onthou hy die naam wat aan die simpatieke stem behoort.
“Jy lyk effens bleek?”
Math grinnik met moeite. “Ek is nie lief vir enkelenjin-vliegtuie nie en die landingstrook het vir my hopeloos te kort gelyk. Seker maar vertraagde reaksie.” Hy druk ’n tertjie in sy mond om hom ’n verskoning tot stilswye te gee.
Nerina glimlag fyntjies. “Ek is ook nie lief vir vlieg nie. Die eetgoed is lekker, nè?”
Math knik en eet nog ’n tertjie. As hy net iemand die skuld kan gee, maar toeval laat hom nie beskuldig nie. Xanthe kon nog moedswillig van die pad af gery het om sy aandag te trek as sy op een of ander bonatuurlike wyse geweet het dat hy agter haar ry en sou stop, maar van daar af? Dis hý wat besluit het om haar te volg. Dis hy wat besluit het om by Siren’s Song stil te hou en uit te klim. Niemand kon voorsien het dat hy dit sou doen nie. Buitendien, waarom sou iemand?
Xanthe se teenwoordigheid hier is egter nie die enigste skok wat hy die afgelope halfuur op die lyf geloop het nie. As die Eugene-vent ’n joernalis is, laat staan vir ’n tydskrif soos Tuisfront werk, vreet hy albei sy Italiaanse loafers heelhuids op. Buitendien, Sabine het gesê Eugene is al jare lank ’n gereelde gas. Die joernalis sal een van die nuwelinge wees. En dit kan net een ding beteken – die redakteur van Tuisfront het ’n verdomde vrou in hierdie addernes ingestuur. Minette en Sabine kan dit nie wees nie, hulle is ook gereelde gaste. Dan bly Agnes, wat te diep in die sestig is om te kan kwalifiseer, Nerina en Xanthe oor. As Nerina met daardie hande, wat klaarblyklik te gebreklik is om vir die buitewêreld te wys, goed genoeg kan tik om daardie moerse smaraghalssnoer met joernalistiek te bekostig, volg sy sokkies die loafers se weg. En dit los ... Xanthe.
Xanthe met die satyngladde vel, ontvanklike lippe, ’n lyf om oor te swymel en ’n hartseer so wyd soos die Heer se genade in haar opgesluit.
Bliksemse Martin van der Merwe! G’n wonder hy wou gehad het Math moet alleen hier aankom nie. Te bang hy kom voortydig agter dat die joernalis ’n vroumens is. Was hy van sy verstand af? Hoe kan hy boonop iemand soos Xanthe hierheen stuur? En dan weet sy nie eens Math is hier om dinge oop te krap en te sien watse verderflikhede uitpeul nie.
Haar skoot in die donker het vrugte afgewerp, maar Eva se verontrusting verminder nie. Enige onskuldige mens sou gestry het as hulle van valse voorwendsels beskuldig word. Xanthe het die een wapen wat sy het, opgeneem. Stilswye. Maar haar stilswye was nie vyandig nie. Daar was eerder iets desperaats daaraan. Dit kon Eva aanvoel asof dit swart op wit voor haar geskryf gestaan het.
Eva sug. Nee, wat Xanthe se voorwendsels ook al is, sy is nie die eintlike bron van Eva se kommer nie. Haar intense verontrusting kan nou nog net aan Math toe te skryf wees.
Ná ’n ligte kloppie gaan die deur oop. Eva swaai om. Hy moet buk om by die deur in te kom.
“Math.” Sy druk haar hande teen mekaar, sprei hulle dan oop. Hy lyk waarlik nie na die soort wat hier sal aanklop om hulp nie, al kan sy sien dat hy deur sy eie soort hel is en nog nie anderkant uitgekom het nie.
“Eva.” In die een woord is ’n erkenning, ’n groet en iets soos ’n beskuldiging opgesluit.
Sy gaan sit en nooi hom met ’n handgebaar om dieselfde te doen. Eva lig haar handpalms na bo en maak haar oë toe. Haar vel kriewel asof daar spinnekoppe oor haar skarrel. Sy maak haar oë oop. “Waarom is jy hier, Math?”
“’n Kennis het my van Paradyskloof vertel. Vir my gesê jy kan mens help om vrede met jouself te maak. Toe sy agterkom ek is ernstig daaroor om hierheen te kom, het sy ingestem om as my verwysing te dien.”
“En waarmee wil jy vrede maak?”
“Ek het ’n vrou op emosionele vlak sleg behandel. Sy is dood en ek weet nie hoe om dit reg te maak nie.” Sy antwoord klink geoefen, maar die emosie eg.
Eva huiwer. As die emosie ook vals geklink het, sou dit soveel makliker gewees het. Ook as sy doodseker was dis Math wat die rede vir haar verontrusting is. Dis so min dat sy iemand wegwys nadat sy hulle aanvaar het, maar selfs die verwysingstelsel het sy tekortkominge.
“Math, ek wil jou vra om jou deelname te heroorweeg. Ek voel aan dat jy die groep gaan ontwrig. Ek kan jou na ander groepe verwys waarby jy moontlik sal kan aansluit. Groepe waar jy beter sal inpas.”
Sy het hom verras, sien sy.
“Omdat ek ’n man is?” Sy stem is diep sonder om donker te wees, sy gesigsuitdrukking behoedsaam.
“Nee, omdat jy ’n begeerlike man is. Gedeeltelik.”
“Gedeeltelik begeerlik?” Sy glimlag kom lui en bevestig daardie einste aantrekkingskrag wat haar kwel.
Eva onderdruk ’n onwillekeurige wederglimlag. “Nee, dis gedeeltelik waaroor dit gaan. Jy is volkome begeerlik vir enige vrou van enige ouderdom. Jy weet dit. Of jy dit misbruik, weet ek nie, maar selfs al misbruik jy dit nie, kan jy die groep in so ’n mate ontwrig dat niemand genoegsaam by die program sal baat vind nie.”
“En ek dan? Mag ek nie probeer heel word nie? Absolusie probeer verkry nie? Is Sabine nie begeerlik nie? Xanthe? Op haar manier Nerina ook? Watse soort priester is jy wat mense wegwys wat jou om hulp vra, Eva?”
“Vir iemand wat probeer absolusie verkry vir skade wat jy ’n vrou aangedoen het, het jy die vroulike deelnemers blitsvinnig opgesom en in begeerlik en onbegeerlik verdeel.”
“Dis wat mans doen, Eva. Dis deel van ’n man se samestelling. Of hulle self begeerlik is of nie. Ek wed jou dis wat Eugene ook doen, elke keer as hy hier kom.”
“Eugene is nie ’n man op die manier wat jy ’n man is nie, Math. ’n Mens hoef nie teeblare te kan lees om dit raak te sien nie.” Eva sug. “Is jy getroud? In ’n permanente verbintenis?”
Math skud sy kop. “Is dit net die sogenaamde begeerlikheid wat jy teen my hou?”
Eva kyk hom stil aan. Beelde uit haar drome flits voor haar innerlike oog verby. Math in wede-sap op sy voorkop geskryf. Xanthe op hare. Walpurgisnag. Die ritueel wat hier in die Suidelike Halfrond omgekeer is. Nie winter wat somer word nie, maar somer wat swig voor winter.
“Oefen jy jou reg op stilswye uit onder die eerlikheidsbeginsel waarvan Sabine my vertel het?” Sy stem is effens spottend.
Eva leun vooroor. “Math, jy bevind jou in die domein van die moedergesig van God. Hier sweer jy die ego af. Manlike arrogansie ook.” Sy staar hom stip in die oë voor sy agteroor sit. “Nee,” vervolg sy toe hy nie antwoord nie, net met liggaamstaal reageer. Uitstippel dat hy tereggewys staan en dit voorlopig aanvaar. “Nee, dis nie net jou begeerlikheid nie. Ek het van jou gedroom. Jou teenwoordigheid verontrus my op ’n veel dieper vlak.”
Hierdie keer is dit Math wat vooroor leun. “Ek gaan my nie vrywillig onttrek nie, Eva. Jy sal my moet aansê om te gaan.”
“Sal jy sonder slag of stoot gaan as ek jou aansê?” Sy lees sy stryd teen trots in sy oë.
“Moontlik ... as jy dit beter kan motiveer.”
“Aanvoeling. Intuïsie. Voorwete. Dis my motivering.”
Math skud sy kop. “Ek is ’n man en ’n wetenskaplike op die koop toe, Eva. Jy kan nie van my verwag om dit as motivering te aanvaar nie.”
Met haar hande op haar seer knieë druk Eva haar orent en gaan staan voor haar venster. Die kristal wieg heen en weer, draai hierdie kant toe, dan daardie kant toe, wieg weer. Die kersvlam brand rustig.
Vlam wat brand en lig bring, hou ons veilig in die ligkring. Soms moet mens blindelings dinge aan die Moeder oorlaat.
“Ek het Xanthe die opsie gegee om terug te gaan om heel ander redes as waarom ek jou dieselfde vra. As sy besluit om dit te doen, gaan ek jou aansê om saam met haar te gaan. As sy besluit om te bly, kan jy bly. As jy gaan nadink en besluit jy wil jou in elk geval onttrek, ongeag Xanthe se besluit, moet jy voor drie gereed wees om terug te vlieg. Mag die Moeder jou lei.”
Sy hoor hom agter haar opstaan. Voel aan hoe hy huiwer.
“Ek is nie van nature arrogant nie. Vergewe my, dit was ongevraag.”
Eva bly voor haar uitstaar. Jy is volkome man en mans ís van nature arrogant, wil sy sê. Maar vroue is van nature slinks. Dit weet sy ook.
Die deur klik toe.
Nou hang dit van Xanthe se besluit af. En selfs dan wonder sy of hy sonder protes sal gaan.
En dit rym nie. Die trots wat sy in hom lees, moes ’n knou gekry het toe sy hom gevra het om hom te onttrek. Waarom het hy hierdie trots in sy sak gesteek? Waarom wil hy teen wil en dank op Paradyskloof bly?
Net die tyd sal leer. En net die tyd sal ook leer waarom Die Een heel onverwags aan haar uitgewys word, op dieselfde dag as wat moeilikheid so kennelik op die horison verskyn.
Die Moeder laat niks sonder rede gebeur nie. En die Moeder is die allerwysste.
And it harm none, so mote it be, dink Eva, vou haar hande om die kristal en herhaal dan hardop: “And it harm none, so mote it be.”
Sabine het skaars die deur agter haar toegetrek voor Xanthe op haar rug op die bed neerval en haar voorarm oor haar oë sit. Asof dit kan help om Math se beeld uit te sluit! Sy weet nie wat groter is nie, die skok om hom hier te sien, of die vernedering dat hy maak asof hy haar nie herken nie. Of ly die man aan ’n gesplete persoonlikheid en herken hy haar waaragtig nie?
Kan sy nie maar hierdie dag kanselleer nie? By gebrek aan belangstelling. Want sy stel waaragtig nie belang in dae wat begin het soos hierdie een en net al hoe erger word namate die tyd aanstap nie. Asof dit nie erg genoeg is dat sy daar bo by Eva so drooggemaak het nie. Nog erger, dat sy nie kan ontken dat Eva haar beïndruk nie. Die een mens vir wie sy eintlik haar mes inhet. En wat maak sy? Een kyk in die sereen oë en die poging tot ’n nuwe, slimmer Xanthe verkrummel weer voor die aanslag van hoop, wat sy voor haar heilige siel weet, gaan beskaam.
En nou is Math boonop hier. Die man wat haar nie net dronk gesien het nie, maar kaal ook. En sy is nie eens seker wat sy werklik onthou en wat droom was nie. Sy weet nie eens of ...
Genoeg! Xanthe sit regop. Vloere maak nie oop nie, berge bedek mens nie sommer nie, en of die hemel onnosel sterflinge behoed, is debatteerbaar. Xanthe kyk op haar horlosie. Sy het net mooi twintig minute om te besluit of sy Paradyskloof se stof van haar voete gaan afskud.
Gaan sy, bewys sy Martin reg. Dat sy nie ’n joernalis se gat is nie. Maar dan hoef sy ook nie die spoke uit haar verlede te konfronteer, te leer skree en gil pleks van swyg nie. Sy hoef Eva nie te ontmasker nie en ook nie uit te vind waar op aarde ’n vrou soos Minette aan ’n liefdesverhaal kom nie, laat staan ’n spul skryf en honderde duisende daaruit maak nie.
Sy kan weer as ’n kelnerin gaan werk soos voor sy Martin genader het. Sy kan aanhou om twee dae per jaar af te skryf waarop sy stupid dinge doen soos besope raak en in vreemde kamers wakker word. Sy kan haar verbeel sy het hierdie dag en hierdie plek gedroom. Sy kan vergeet dat sy Math Stone ontmoet het, en definitief dat sy hom weer gesien en hy besluit het om haar te ignoreer. Sy kan binne die volgende uur of twee met ’n sigaret in die een hand en ’n glas wyn in die ander sit. Halleluja! En sy twyfel nog?
Sy kyk vir die eerste keer ordentlik in die vertrek rond. Met die inkomslag het sy besef dis dramaties en ongewoon, maar haar ontsteltenis het haar verder blind gemaak. Voor die venster hang silwergrys katoenvoile-gordyne, ragfyn soos spinnekopwebbe. Die klipmure vorm ’n neutrale agtergrond vir gepleisterde dele met fresko’s versier. Botticelli se Geboorte van Venus beslaan die grootste deel van een muur, Titian se Venus van Urbino versier ’n deur, wat waarskynlik na die badkamer lei. ’n Ronde spieël in ’n silwersmeewerk-raam hang in die fresko-voorstelling van die sonnestelsel en word die planeet Venus. Die dik koningsblou mat is sag onder haar voete, die silwerbrokaat-kwilt oor die bed, ’n nuanse donkerder as die gordyne, weelderig onder haar vingerpunte.
Drie weke lank kan sy haar aan hierdie soort weelde oorgee. Maak asof sy met vakansie is. Sy brand in elk geval om die chalets en tuine te sien. En dan kan sy steeds teruggaan en weer ’n kelnerin word. Hoe dikwels kan sy Math raakloop as hulle almal in afsondering gaan bly?
Of wil sy maar net haar verslawing voed? Hierdie drang wat haar dryf na enigeen wat haar moontlik kan laat beter voel oor haarself, al is dit hoe kortstondig?
Wil sy appèl aanteken teen haar selfopgelegde vonnis? Kan Eva haar help om parool te verkry? Twak. Been there, done that, got the T-shirt. Honderde van hulle wat haar elkeen heelwat meer as ’n kledingstuk gekos het. Sy staan op en soek uit gewoonte na haar sigarette. Wat natuurlik nog in haar Tazz lê. Maar sy sien wel die lêer raak waarvan Eva gepraat het. Sy kyk weer vinnig op haar horlosie. Net vinnig deurblaai.
’n Verwelkomende nota word gevolg deur ’n kort uiteensetting van die eerlikheidsbeginsel en iets oor geheimhouding. Xanthe blaai om sonder om een van die twee te lees.
’n Programmetjie vir 15 April sluit aankoms in en gesprek met Eva. Vrye tyd tot ongeveer vyfuur. Voorskrifte vir ’n persoonlike suiweringsritueel wat ’n bad en meditasie insluit. ’n Opdrag, ingeklee as ’n versoek, dat die kledingstukke wat in die badkamer hang, aangetrek word en alle ander kledingstukke in die wasmandjie gegooi word. Dit sal skoongemaak word en gereed wees teen die tyd dat hulle teruggaan.
Ná die meditasie kom almal voor die huis bymekaar. Van daar af gaan hulle na die oewer van die meer om die son te groet op sy reis na die anderkant van die aarde en die maan te verwelkom. Aandete sal daarna in die binnehof bedien word. Versoeke vir persoonlike benodigdhede kan aan Morgana gerig word.
Xanthe klap die lêer toe. Klink vir haar na ’n jeugkamp vir kranksinnige volwassenes. Sy het net een versoek – Morgana, vat my terug. Basta met alles. Wyn en sigarette, hier kom ek; Martin, druk jou vryskutpos jy-weet-waar.
As elke joernalistieke snaar in haar net nie aan die tril geraak het vandat sy hier aangekom het nie. Verdomp, dis moeilik om ’n Libra te wees. Voordeel, nadeel; pluspunt, minuspunt; eenkant dit, anderkant dat. Aljimmers aan die wik en weeg.
’n Klop aan die deur laat haar wip van die skrik.
Eva kom binne, haar voetval geruisloos op die dik mat. Sy wag tot Xanthe die deur toegedruk het. “Het jy besluit?”
Dis al asof haar oë nie meer heeltemal so sereen is nie.
“Ek ...” Xanthe sluk swaar. “Ek wil ...” Sy sluk weer. “Ek wil bly,” kry sy dit uiteindelik uit.
“Is jy seker?”
Xanthe knik en ten spyte van haar besluiteloosheid oomblikke vantevore, weet sy dat sy nie lieg nie. Sy is steeds ’n joernalis in murg en been, al is haar toerusting ’n bietjie verroes.
“Jy teken appèl aan teen jou vonnis?”
Xanthe knik weer en weet dat dit weer eens die waarheid is. Sy wil weer voluit leef. Sy wil weer artikels skryf wat mense laat regop sit en polemieke uitlok wat weke lank brieweblaaie vul. Sy wil vrede maak met Dimitri se verraad, met Chloë se dood.
“Dan sal jy moet verduidelik waarom jy vir Morgana gesê het Minette Minnaar was jou verwysing.” Eva gaan sit op die voetenent van die bed en klop op die kwilt, ’n opdrag vir Xanthe om langs haar te kom sit.
Xanthe gehoorsaam terwyl haar gedagtes in alle rigtings vlieg. Met alles wat gebeur het, het sy skoon van haar leuen vergeet.
“Xanthe, meesal weet ek nie eens wat my gaste se vanne is nie. Ek wil nie weet nie en ek wil nie hê gaste moet weet wie saam met hulle hier is nie. Hier is ons net wie ons in ons diepste wese is, daarom is net ’n noemnaam of selfs ’n skuilnaam goed genoeg, solank jy bereid is om te erken dis ’n skuilnaam. Anonimiteit is gewaarborg sodra ek ’n gas toestemming gee om hierheen te kom. Ek weet wie jou verwys het en dis nie Minette nie, maar ek sal baie graag wil weet hoe jy van Minette geweet het en dat sy hier gaan wees.”
Dat sy op ’n leuen betrap is, is ineens nie vir Xanthe so belangrik nie. Dis die teleurstelling in Eva se oë wat haar innerlik laat ineenkrimp.
“Ek weet nie wie my verwys het nie, Eva. Alles is deur ’n vriend gehanteer. Hy het betaal ook. Ons het ’n uitval gehad voor ek hierheen gekom het en ek het geen inligting oor enigiets wat hy gereël het of die prosedure om hierheen te kan kom nie.” Xanthe byt haar lip vas terwyl sy Eva se reaksie afwag. Sy was so eerlik as wat sy durf wees.
Eva hou haar oë dwingend. “So ’n goeie vriend en jy het nie met hom gepraat voor jy hierheen gekom het nie?”
Xanthe laat sak haar oë. “Dis ’n gekompliseerde vriendskap.”
“Platonies?”
“Van my kant af.” Xanthe kyk op toe Eva opstaan.
“En hoe het jy van Minette geweet?”
Xanthe kyk weg. “Hy het haar naam voor die uitval genoem. Iemand het vir hom gesê sy gaan ook hier wees. Ek weet regtig nie wie nie.”
Eva bly lank stil voor sy weer praat. “Ek gaan jou nie verder onder druk plaas nie. Neem jou suiweringsritueel en meditasie vanaand ernstig op, Xanthe, en dan vergeet ons alles wat jou aankoms voorafgegaan het. Soos ek vroeër gesê het, mens kan meesal weer van voor af begin. Ás jou motiewe suiwer is.”
Die ligte geklingel van die klokkies aan haar koord hang nog in die vertrek selfs nadat Eva uit is.
Xanthe laat sak haar kop in haar hande. Heks, of engel? Die een of die ander, het Martin gesê.
As jy ’n heks is, Eva, gaan ek jou uitmekaartrek. As jy ’n engel is, sal jy my moet vergewe. As jy êrens tussenin val, sal ons moet sien wat gebeur.


Elf
“Jinne, maar dit hinder my dat ek die man nie kan plaas nie, sersant. Dit het my heelnag gepla.” Fortuin druk die twee leë polistireenbekertjies inmekaar en gooi dit in die afvalsakkie wat hy altyd byderhand hou. “Dit lyk darem nie asof hy gisteraand kwaad gedoen het nie, sersant? Aan die mooi vrou nie, bedoel ek. Al het sy vanoggend so half holderstebolder uit die kamer gekom. Dis mos hoekom sersant wou gaan kyk het wat by die gastehuis aangaan en ons haar tot by die garage gevolg het?”
Gys knik en loer vlugtig na Fortuintjie, verlig dat die konstabel sy gedagtes aflei. Vandat hy hom vergewis het dat die meisiekind niks oorgekom het wat sy nie wou oorkom nie, is dit weer Gertjie wat by hom spook. Hy wil nie dink aan die preek wat dié welmenende niggie van hom gisteraand afgesteek het toe sy by hom kom braai het nie. Wat daarvan as hy homself verwaarloos? Hy doen sy werk en hy doen dit na die beste van sy vermoë. Wat maak dit saak as hy nie onberispelik lyk terwyl hy dit doen nie? Of dat hy oorgewig is, sy cholesteroltelling en bloeddruk op die Richterskaal gemeet word en sy maagseer hom hel gee? As dit enigiemand anders as Gertjie was, het hy haar dadelik in haar maai ...
“Math Stone,” prewel Fortuin. “Matthew Stone.” Hy skud sy kop. “Nee, die naam beteken vir my niks.”
Gys kry eintlik lag. Dis net as Fortuin se kop in ’n rigting staan dat hy vergeet hoe verskonend en onderdanig hy gewoonlik teenoor Gys optree. Maar dis ook hoog tyd dat Fortuin tot sy reg kom. Hulle werk nou al amper ’n jaar en ’n half saam en Fortuin was tot dusver vir hom goud werd. Veral met daardie saak wat hulle laas Oktober in Kruisbaai opgelos het. As Fortuin nie so aan hom gekarring het met stories en inligting uit Kruisbaai se verlede nie, het hy waarskynlik nooit agter die kap van die byl van vyf moorde en ’n poging tot moord gekom nie.
“Wag ’n bietjie ...”
Gys loer weer na die passasierskant net voor hy hul ongemerkte voertuig langs die polisiekantoor intrek. Fortuin se gesig is die ene konsentrasie. Hy wed dit het niks te doen met die vals alarm oor ’n daggabesending waarmee hulle die hele oggend omgemors het nie.
“Die naam klink nie reg nie, maar ek kan sweer dis hy. Of ten minste iemand wat nes hy lyk. Of sou lyk sonder die baard.” Fortuin draai opgewonde na Gys toe. “Dit was voor sersant se tyd. Net-net voor sersant van die Karoo af Niemandsdorp toe gekom het. September 2005. Ja, ek sweer dis hy. Iets te doen gehad met die spinnekopding daar by Paradyskloof. Ek verbeel my dis een van die dossiere wat sersant gelees het om ’n agtergrond te kry van alles wat hier aangaan. Daar was selfs ’n artikel in een van die tydskrifte oor die voorval. In onse Gazette ook. Ek verbeel my nog daar was ’n foto by?”
“Ek herinner my so iets.” Gys druk die deur oop, maar bly sit. “Was die man dan ook by daardie rykgat-oord? Moet sê, Stone lyk nogal nie na die tipe nie. Mos gewoonlik net vroumense en skewe mans wat daarheen gaan.”
“Nee, hy was nie daar nie. Eers gekom ’n rukkie ná die vrou aan die spinnekopbyt dood is. Hy was glo oorsee toe dit gebeur het. Hy het ons al ons hel gegee. Ek het nooit geweet die krappiespinnekop is die heel giftigste in die hele wêreld nie. Dit het hy vir ons kom sê, en ook dat die dingetjie so skaam is dat daar nog nooit opgeteken is dat iemand al deur een gebyt is nie. Iets gesê van navorsing op hase of iets.”
“Wat het hy probeer sê?”
“Hy’t beweer iemand het gesorg dat die dingetjie die vrou byt, sersant.”
Gys rol sy oë. “Wie nogal? En hoe?”
“Hy het nie gesê nie, sersant, maar ek dink hy dink dis daardie snaakse vrou wie se plek dit is, sersant. Die Eva-vrou. Party mense sê sy is ’n fortuinverteller. Ander sê sy is net mal. En ander sê weer sy weet net hoe om mense van hul geldjies te verlos. Iemand anders weer, het vir my gesê sy is ’n heks. Maar niemand weet mos eintlik wat daar aangaan nie. Veral nie vandat die rotsstorting die pad toegemaak het nie. Sy kom mos af en toe in dorp toe. Dra sulke snaakse lang rokke. En sy het geweier om die man met die baard te woord te staan. Hy het ons nog gevra om haar te vra om hom dringend te kontak. Wat die vorige sersant gedoen het, maar sy het gesê sy het niks om vir die man te sê nie, dit was bloot ’n tragiese sameloop van omstandighede. Die saak was vir ons natuurlik afgehandel ná die lykskouer se bevinding, maar ek verbeel my die man het toe tog ’n saak teen die Eva-vrou gemaak. Later weer teruggetrek glo. Noudat ek daaraan dink ... Dis kort ná daardie saak dat die ou sersant uit die mag bedank en by daardie snaakse kerk aangesluit het. Die een met die tempel of ’n ding doer anderkant in Houthaalbos.”
“Nè?” Gys stel nie juis in sy voorganger belang nie. As hy so na die sake kyk wat dié destyds hanteer het, lyk dit vir hom alte veel asof die “ou sersant” op groot skaal drooggemaak het.
“Ja, sersant. Toe ek hom vra hoekom hy bedank, het ou sersant vir my gesê dis oor hy die Bose in die oë gestaar het. Maar ek dink dis oor hy dalk ’n bietjie mal geword het, want hy het gesê hy weet nou dat die Bose ’n vrou is.”
“H’m.” Dis inderdaad malligheid om by daardie simpel sekte te gaan aansluit, daaroor het Gys geen twyfel nie. Maar as hy so aan sy gewese vrou dink en aan sy nig Gertjie wat so neul, het die ou sersant miskien nie die pot te ver misgesit nie. Die duiwel kan baie maklik ’n vroulike gedaante aanneem. “Nou toe kom, Fortuin, jy het nou vir Math Stone geëien.”
“Nee, maar sersant verstaan nie, die man se naam was nie Math Stone nie. Iets soos Dave of ...” Fortuin skud sy kop en klap die deur agter hom toe.
“Maar my magtig, Fortuin, gaan trek dan nou maar die vervloekste GDO en kyk wat daar aangaan,” gee Gys iesegrimmig bes. Fortuin is soos ’n foksterriër. Gee nie moed op as hy eers iets raak gehap het nie.
Die suiweringritueel is toe eintlik glad nie sinister nie. Alles staan reg. Die drie kerse met vuurhoutjies daarby, ’n bakkie met ’n verskeidenheid bloeisels en kruie wat sy in die badwater gooi, kristalle wat om die bad se rand geplaas moet word, die geurige olie waarmee sy haar ná die bad moet insmeer. Verder is daar, buiten grimering, alles wat ’n vrou kan nodig hê. Alles nog nuut en verpak.
Dit was seker voorspelbaar dat die klere wat gereed hang, ’n wit vollengtegewaad is soos die een wat Eva dra. ’n V-nek en moue wat wyd word na die polse toe. Die ligblou koord is sonder klokkies. Wat haar wel verras, is die hopie wat langsaan op ’n kassie lê. Katoenbroekies en twee stelle termiese onderklere van geborselde katoen, seker vir die koel aande. Geen bra nie, maar wel wit wolsokkies wat lank genoeg is om om haar enkels te bondel. Die plat leersandale pas gemaklik. Dan is dit waarom Martin se sekretaresse gebel het om na klere- en skoengroottes te vra.
In die kassie onder die Venus-spieël spoor Xanthe ’n haardroër op en blaas haar hare droog. Sonder die hulp van haar dik, ronde borsel neem die natuurlike krul oor. Terug in die badkamer beskou sy haarself in die vollengtespieël. Sy lyk behoorlik soos ’n vestal virgin, maar die klere is besonder lig en gemaklik terwyl die onderklere warmte verskaf.
Sy haal die maansteenoorbelletjies uit haar ore en sit dit in ’n skulpvormige bakkie by haar horlosie en die maansteenhangertjie wat sy altyd dra. Nog ’n opdrag uitgevoer. Geen horlosies van nou af nie en ook nie juweliersware nie.
Soos die notas in die lêer haar ingelig het, is die vollengte-badkamerspieël ’n deur na ’n meditasievertrek. Of liewer vertrekkie. Op die vloer die kenmerkende dik mat, en op die mat ’n sagte, kontinentale kussing in ’n wit damassloop met ligblou tosseltjies op elke punt. ’n Ry wit kerse en ’n aromabrandertjie staan op ’n lae tafeltjie voor die kussing.
Xanthe steek die kerse aan, en nadat sy essensiële olie oor die soutkristalle in die glasbakkie gedrup het, ook die teeliggie daaronder. Sy skakel die lig af en gaan sit kruisbeen op die kussing, haar rug na die deur, haar oë op die vlamme voor haar. Die geur van jasmyn bereik haar uit die brander.
Sy laat rus haar hande op haar knieë, palms na bo, haal diep asem en blaas dit stadig uit. In, tot daar niks meer kan in nie en stadig uit, tot niks meer kan uit nie. In. Uit. Haar oë gaan vanself toe.
“Chloë, Martjie. Nie Kloukie nie.”
“Maar ek sê mos so. Mevrou moes dit gesien het, Kloukie se eerste treetjie.”
Martjie het ook Chloë se eerste tandjie eerste gewaar. En Chloë se eerste woord gehoor. Sy’t gesê dit was Mamma, maar Xanthe het altyd vermoed dit was dalk Martjie. Xanthe se eerste woord was immers ook die naam van haar oppasser, Xanthe se eerste tand en tree ook die oppasser se voorreg. Dis hoe gekultiveerde mense soos die Tredouxs hul kinders grootmaak.
Maar Zenobia Tredoux het ten minste nie haar kind laat verstik nie. Dié eer kom Xanthe toe.
Asem in. Chloë in Martjie se arms, die gesiggie grotesk blou.
Asem uit. Martjie se gesig, amper onherkenbaar van smart.
In. Die granaat wat nog oopgebreek op die kombuisvloer lê, die gloeiende pitte obseen uitbundig teen die wit teëls.
Uit. “Ek het iets gehoor, mevrou. Seker die granaat wat afgerol het. My nie vreeslik gesteur nie. Net na Kloukie geroep. Afgekom toe sy nie antwoord nie. Toe ek hier kom, het sy al begin blou word. Ek het die granaat gesien. Met my vinger probeer ... Op haar ruggie geklap. Onderstebo gedraai. Ek het alles probeer. Die ambulans gebel en toe vir mevrou.”
Chloë nog warm in haar arms, maar so stil.
Asem in en in en in. Die ambulans kom met ’n gehuil van sirenes aan, die paramedici kom binnegestorm. “Jammer, mevrou. Ek is so jammer ...”
Asem uit en uit en so verskriklik uit.
Uit. Sy moet uit.
Gys gril nie maklik nie, maar hy gril toe hy na die foto’s van die fyn blondinetjie kyk. Die gat wat in haar wang geval het, is grotesk, die bloedstortings in haar gesig en nek nie ’n aangename gesig nie.
’n Nadoodse ondersoek is op aandrang van ene professor Steve M. Augustine gedoen. In die verslag word die oorsaak van dood aangegee as asemhalingsnood veroorsaak deur ’n kombinasie van asma en die spinnekopgif. Al wat nie heeltemal duidelik is nie, is waarom daar baie ligte kneusplekke in Sone I van haar nek was, maar dit kon op ’n verskeidenheid maniere gebeur het. Selfs ’n passievolle omhelsing kort voor haar dood.
Hy gaan vinnig deur die paar dokumente in die lêer. Heléne Augustine het in die snaakse duine naby Paradyskloof gaan stap. Die spinnekop was vermoedelik in haar hare verstrik en toe sy daardie aand haar kop op haar kussing neersit, het die spinnekop haar gebyt. Sy het moontlik na die spinnekop geklap. Dié is dood in haar bed gevind.
Sy het klaarblyklik haar asmapompie probeer gebruik. Dié is langs haar bed op die vloer gevind. Sy het in ’n koma geraak en is die volgende dag dood aangetref deur iemand met die naam Morgana.
Hoekom is Heléne Augustine nie vroeër vermis nie? Gys loer weer na Eva van Eden se verklaring. O ja, gaste word afsondering gegun as hulle dit verkies. Afsondering en vas is deel van die helingsproses. En Heléne het daardie dag gevas met die oog op ’n nag van meditasie. Net kruietee en water gedrink. Dit het die patologiese verslag bevestig.
Gys skud sy kop, vreemd ontroer deur die onbekende meisiekind se dood. Miskien omdat haar ongebore baba saam met haar die hiernamaals in is. Hy klap die lêer toe. In sy werkomskrywing staan daar niks van sentiment nie, en daar is ook nie tyd daarvoor nie. Net so min as wat daar tyd is om sake wat vergete al afgehandel is, na te slaan terwyl nuwes instroom.
En tog bly twee dinge hom in die loop van die middag pla. Wat sou Math Stone, die man wat volgens Fortuin en die foto in die Gazette, sterk op die bebaarde professor Steve M. Augustine trek, op Niemandsdorp kom soek? En dit ’n jaar en ’n half nadat Heléne Augustine op Paradyskloof dood is? En waar pas die meisiekind met die Tazz in?
Hy haal sy notaboekie uit sy sak, kry die bladsy waarop hy die twee CA-registrasienommers wat hy gister op die ingewing van die oomblik afgeskryf het. Dan skud hy sy kop. Hy het absoluut geen rede om dit te laat nagaan nie.
Math voel verspot in die lang jurk wat net tot ’n ent bo sy enkels reik. Hy lyk ook verspot. En hy ruik verspot na laventel. Selfs die groter sandale wat Morgana uit haar eie aangedra het, is effens kort sodat sy tone voor oorhang. Sy het haar skouers opgehaal. Dis die grootste wat hulle het. Nee, hy kan nie sy eie klere of skoene weer aantrek nie. Xanthe het besluit om te bly. Wil hy teruggaan? Nee. Dan moet hy inval by Paradyskloof se gebruike.
Hy verkies amper Morgana se openlike afkeer as Eva se gewik en weeg of sy hom waardig ag om hier te wees. Met Morgana weet hy waar hy staan. Reeds toe hy op die aanloopbaan na die vliegtuig toe aangestap en sy hom die eerste keer gesien het, kon hy aanvoel hoe alles in haar op verdediging gaan. Haar leeuoë was egter vreesloos, haar houding minagtend.
Eva is ’n ander saak. Sy straal vrede uit, maar hy kan sweer hy kon vrees in haar oë lees. Wat vir hom vreemd is, want enige aap kan sien Eva is ’n formidabele, sterk vrou met onwrikbare oortuigings en ’n onaantasbare geloof in wat sy doen.
Fanaties? Waarskynlik. Onpeilbaar, gewis. En dis wat hom onrustig maak. Hy kyk weer in die vollengtespieël en moet sy kop skud. Dit lyk asof hy na ’n druïdiese vergadering by Stonehenge op pad is. Dalk is dit gepas. Dáár is immers ook onheile in die naam van geloofsbeoefening en heelmaking gepleeg.
Hemel, wat het Heléne tog na hierdie onheilsnes gelei? Wat het haar soveel keer hiernatoe laat terugkom?
In die meditasiehokkie steek hy die kerse aan. Hy voel benoud toe hy die deur toemaak en die lig afskakel. Dit voel asof die vertrekkie hom vasdruk, maar dis beter toe hy eers sy sit gekry het.
Hy asem diep in en blaas sy asem stadig uit, maak sy oë toe, raak onmiddellik paniekerig. Jy’s onder die water, probeer hy homself kalmeer. Aan skubatoerusting gekoppel. Jy is ’n voortreflike duiker, kan langer as die meeste onder water bly omdat jy weet hoe om jou lugverbruik te reguleer. Die lugsilinder is vol. Genoeg lug. In en uit. In en uit.
Hy luister na die rustige borrels wat uit die denkbeeldige reëlaar ontsnap en na die oppervlak dobber. Heléne wat rustiger asemhaal ná daardie eerste asma-aanval wat hy meegemaak het. Haar ma wat kalm verduidelik wat hy moet doen as hy dalk alleen is wanneer Heléne ’n aanval kry.
Hy het niks teen Elaine gehad nie. Hy het sy pa geluk met ’n tweede vrou gegun. Andrew was lank genoeg ’n wewenaar, lank genoeg ’n modelpa wat gewag het tot sy seun universiteit toe is voor hy weer vroue begin uitneem het. En Elaine was goed vir hom. Maar Heléne ... So tengerig, so opgenome met haar nuwe broer, so verdomp aanhanklik. Hy wou nie betrokke raak by Elaine en haar tengerige dogter nie, maar dit was moeilik om nie ontstig te raak wanneer Heléne ’n aanval gekry het nie.
Sommige was erger as ander. Soos die een toe hy aangekondig het dat hy Beth gevra het om met hom te trou. Oomblikke lank het sy stokstyf bly staan voor sy begin veg het om asem. Teen daardie tyd het almal die prosedure geken. Het elkeen geweet waarvoor om te skarrel, hoe om Heléne te kalmeer.
Maar hier was niemand om haar te kalmeer nie. Niemand het geskarrel nie, behalwe ’n spinnekop oor haar wang. En dis waarom Steve Augustine drie weke lank Math Stone moes word. Martin gaan ’n koronêr skiet as hy weet hy het self gekom en nie iemand anders gestuur nie. Miskien was dit nie wys nie. As Eva moet agterkom wie hy werklik is, gaan hy nooit agter die waarheid kom nie. As sy agterkom daar is ’n verband tussen hom en Martin van der Merwe, is die hel los. Maar hoe kon hy so iets aan iemand anders toevertrou? Buitendien, Martin is laf om te dink Eva sal hom sommer met die eerste oogopslag herken. En tog is daar iets aan die manier waarop sy hom aangekyk het wat hom laat wonder het.
Asof hy ’n slagoffer van asma is, voel dit ineens asof die meditasievertrek krimp en sy lugweë afsluit.


Twaalf
Genoeg gesuiwer, genoeg gemediteer, besluit Xanthe toe sy, uitasem ná haar holderstebolder vlug uit die meditasievertrek, in die slaapkamer tot verhaal kom. Deur die sluier van die ragfyn gordyne lyk die tuin mistig, die meer ook. Die gevoel van onwerklikheid wat heeltyd oor haar huiwer, neem toe. Sy sal moet wakker word uit hierdie droom, of aanvaar dis die werklikheid – hoe andersoortig ook al.
Sy kyk na haar pols, besef dan dat haar horlosie in die badkamer lê. As Eva reken hulle het nie horlosies nodig nie, kan sy haar nie by tye hou nie. Sy moet uit. Buitetoe waar daar vars lug is en sy kan vergeet dat sy so verskriklik lus is vir ’n sigaret. Lug, ja, sy het lug nodig. Berglug. Suurstof. By gebrek aan nikotien.
In haar haas deur toe, struikel sy oor die soom van haar rok. Sy gryp bondels lap vas om haar beweegruimte te gee en pluk die deur oop, ruk soos sy skrik toe ’n figuur haastig verby haar drafstap en dan vassteek.
“Xanthe.” Math lyk net so onkant betrap soos wat sy voel en baie vreemd in sy lang, regaf gewaad.
“Dan onthou jy darem my naam.” Die kinderagtige woorde is uit voor sy dit kan keer.
“Ek is onlangs aan jou voorgestel, my geheue is nie so vrot nie.” Hy kyk onrustig op en af in die gang. “Xanthe ...”
“Gaan vlieg, Math.” As hy nie wil erken wat tussen hulle gebeur het nie, pas dit haar uitstekend. Op een of ander manier kry sy weer die voordeur en stap oor die stukkie grasperk tot waar die struike om haar toemaak. Sy bly staan en haal diep asem. Dis beter.
Agter die klank van water aan kies sy ’n wandelpaadjie wat links uit die hoofpaadjie, wat meer toe lei, afdraai. ’n Entjie verder kom sy op die oorsprong van die geluid af. ’n Visdammetjie met water wat uit ’n mosbegroeide beeldjie van ’n meermin borrel. Daarnaas ’n bankie van populierlatte geprakseer. As die tuin nie so ’n wilde lushof was nie, sou dit kitsch gewees het. Kitsch soos die res van Paradyskloof se tjoklitbokseffek. Te mooi, te oulik, te alles.
Takkies kraak agter haar en toe sy omdraai, staan Math daar.
“Hoekom volg jy my? Ek dag jy het my nog nooit vantevore ontmoet nie,” val sy ter verdediging aan.
“Ek het jou mos ’n paar uur gelede in die huis ontmoet.”
“Nog nooit vantevore nie?” Sy vou haar arms.
“Ek behou my die reg voor om nie op jou vraag te antwoord nie.” ’n Luierige glimlag plooi om sy mond terwyl hy haar op en af bekyk. “Moet sê die Paradyskloof-kledy lyk nie naastenby so verspot aan jou soos aan my nie.”
Xanthe laat haar oë oor hom dwaal. Die regaf jurk hang ’n entjie bo sy enkels, sy sandale is ietwat te klein, maar vir haar lyk hy allermins verspot. Inteendeel. Sy soek na iets om die eienaardige weekheid wat sy voel as sy na hom kyk, te kanselleer. Sy vind dit in sarkasme. “Dan gaan jy seker dieselfde reg voorbehou as ek vra of jy dit darem geniet het om ’n onkapabel vroumens heel onridderlik te verlei.”
Die grinnik weifel nie. Die plooitjies om sy oë verdiep net effens. “Is jy doodseker dis ek wat die verleiwerk gedoen het?”
Haar hele lyf slaan in ’n gloed uit. “Ek was dronk, magtig! Jy het my besopenheid uitgebuit!”
“Besope, baie verleidelik én besonder gewillig.”
Xanthe hap na asem, nie seker wat die sterkste emosie op die oomblik is nie – woede, of verleentheid.
“Ek is maar net ’n arme mansmens, Xanthe. Ons is swakkelinge, dit weet jy tog. Swakkelinge sonder enige verweer wanneer ’n verloklike vrou haar ná ’n terloopse aanraking met ’n sug van ekstase op ’n skinkbord aanbied.”
As sy in ’n toneelstuk gespeel het, sou die teks aangedui het dat sy op hom moet skel en hard deur die gesig klap. Sy wens sy kon, maar al waartoe sy in staat is, is om haar vuiste so styf inmekaar te klem dat haar elmboë daarvan pyn.
“Daarom,” vervolg hy doodluiters, maar vat haar boarms vas asof hy haar gedagtes kan lees, “neem ek jou kwalik dat jy nie gesorg het vir beskerming nie. Hoe moet ek weet of jy nie dalk my doodsvonnis onderteken het nie?”
Xanthe veg om beheer oor haar emosies. Probeer ewewig vind tussen woede, frustrasie en selfveragting. Sy slaag nie heeltemal daarin nie, maar kry dit tog reg om beheer oor haar stem uit te oefen. “Ek het nie vigs nie, as dit is wat jy bedoel. Het jy?”
“’n Bietjie laat om nou te vra, maar nee. Ook nie enige ander seksueel oordraagbare siektes nie.”
“Gaaf. Dan kan ons mekaar van nou af ignoreer. Ek het werklik geen behoefte daaraan om jou swakkelingskap verder uit te buit nie.” Sy probeer losruk uit sy greep, maar slaag nie daarin nie.
“Pas my uitstekend. Ek wil nie graag aan my swakhede of my onnoselheid herinner word nie. Ook nie aan gisteraand nie.”
“Los my,” sis sy terwyl vernedering deur haar stu.
“Jy kan nie onthou nie, nè, Xanthe?” Sy stem is ineens sagter en sy kyk onwillekeurig op in die eienaardige oë, wat ondanks sy hartelose woorde waaragtig geamuseerd lyk. “Wat ’n belediging vir enige man, veral een wat hom nogal daarop beroem dat die vroue wat sy kooi besoek, gewoonlik heel bevredig daaruit opstaan.”
Xanthe probeer blasé na hom kyk. “Wat onthou? Hoe verwaand jy is? Of hoe ononthoubaar gisteraand was?”
Binne ’n sekonde of twee snuffel hy haar bluf met sy oë uit en die kepie in sy wang kry ’n lewe van sy eie. En dan is sy gesig veel nader. “Dit het ons wel gedoen, Xanthe,” prewel hy tartend teen haar nek. “Soos jy sekerlik onthou.” Sy lippe is ferm en tegelykertyd sag, sy asem ’n warm streling.
Daardie deel onthou sy maar te goed. Haar lyf onthou ook, en die effek van die herinnering laat haar onmagtig om terug te tree, al het hy sy greep op haar arm verruil vir die ligte koestering van haar wang.
“En dit ook.” Sy lippe is motvlerke teen hare voor hy die soen sonder waarskuwing vir ’n breukdeel van ’n sekonde verdiep. “Onder meer. Maar jy onderskat jou eie integriteit.” Hy is effens uitasem toe hy terugstaan. “Moet my net nooit weer vra om jou net vas te hou nadat jy my vuurwarm gevry het nie. Ek twyfel of ek dit weer sal regkry.”
Xanthe maak eers haar mond toe nadat hy vergete al tussen die struike verdwyn het.
Eva draai met ’n diep sug weg van die toringvenster. Sy moes daarop aangedring het dat hulle teruggaan. Selfs sonder haar aanvoeling dat hulle die bron van haar onrus is, kan g’n mens miskyk dat Math en Xanthe die soort mense is wat ontwrigting saai nie. Hulle het net te veel talente ontvang. Om dit te balanseer, moet die skaal na die ander kant toe so swaar gelaai word om ewewig te bewerkstellig.
En dan is daar nog die vonk wat hulle bind. Dit het sy reeds uit haar drome afgelei, en nou, hier uit die toring, het sy dit gematerialiseer gesien. Uit ondervinding weet sy, mense soos Math en Xanthe kan mekaar óf liefhê óf haat, óf vervul óf vernietig. Een of die ander. Niks tussenin nie. Twee magnete kan immers óf aantrek óf wegstoot, nie net rustig langs mekaar lê nie.
Dis al genoeg bekommernisse om te hanteer, maar daar is nog twee. Waar het hy en Xanthe mekaar vantevore ontmoet? Daar is by haar geen twyfel dat hulle nie hier op Paradyskloof vir die eerste keer van aangesig tot aangesig gekom het nie. Hul lyftaal het dit heeltemal te duidelik ontken. Die vraag is bloot of hulle beplan het om saam hier te wees, en of dit toe te skryf is aan dit wat mense so maklik toeval noem. As Math en Xanthe beplan het om saam hier te wees, sal sy haar oë moet oophou, uitvind wat die doel daaragter is, gereed wees vir enigiets wat hulle moontlik besig is om te bekonkel. As dit sinchronisiteit is ... Nou ja, dan verveelvuldig die probleem, want dan het sy nie net te make met twee mense wat probleme kan veroorsaak nie, maar met die wil en weë van die Moeder, en dié is ten beste duister. Selfs vir dié wat haar dien.
“Coincidences occur when the Mother Divine choos- es to stay anonymous, dear Eve,” hoor sy weer ’n bekende stem deur die dekades na haar toe kom. Uit ’n era toe Eva haar eie vonk begin ontdek het. Die een was wie se talente te swaar gelaai was en in ewewig gebring moes word. En nog nie verstaan het dat straf iets heel anders as vergelding is nie. Nog minder dat albei ondergeskik is aan lotsbestemming.
Xanthe weet nie hoe lank sy op die bankie na die druppende meermin gesit en staar het voor sy die eerste van drie ghongslae hoor nie. Sy bly sit tot die laaste slag oor die vallei weggebeier het, die laaste eggo deur die berge teruggestuur is. Sy behoort verlig te wees dat hulle toe nie ... Sy behoort dankbaar te wees dat hy haar versoek laas nag gehoorsaam het. En wat voel sy? ’n Vreemde gevoel van teleurstelling.
Die besef laat haar opspring. Reeds voor sy uit die ruigtes van die tuin kom, hoor sy stemme. Almal is op die grasperk vergader. Van ’n afstand af staan Morgana en Math uit vanweë hul lengte, Agnes is herkenbaar omdat sy so klein is en die res aan hul haarkleur, maar verder is die meeste verskille deur die eenderse kleredrag uitgewis.
Xanthe gaan staan langs Nerina, sien dat sy steeds haar kantmoffies aanhet, maar haar handgemaakte skoene verruil het vir die sokkies en sandale wat verskaf is. Haar hare is dalk perfek geknip vir ’n haarkapper se vernuf met borsel en haardroër, maar wys nou droë punte en ’n onwilligheid om soos vroeër haar klassieke gesig te omskulp. Snaaks genoeg laat dit haar jonger, amper sorgeloos lyk.
“Ek voel so eienaardig,” fluister Nerina.
“Selfde,” kry Xanthe in voor Morgana hulle tot stilte maan en aan elkeen ’n kers, geplant in ’n ronde, silwerkleurige skyf, uitdeel en aansê om in ’n halwe kring om Eva te staan.
Morgana kniel voor Eva, gee vir haar ’n ryklik versierde septer met ’n goue sfeer aan die bopunt aan en ontvang ’n septer met ’n silwer sfeer van Eva.
Met die goue septer in albei hande voor haar, draai Eva om. Morgana kom regop, val agter Eva in en volg haar toe Eva met ’n eerbiedige pas begin wegstap. Agter Morgana val die res een-een in, kerse borshoogte in albei hande vasgeklem. Xanthe stap agter Nerina aan en Math dek die agterhoede.
Xanthe kan sy oë op haar rug voel brand, maar dan begin Morgana ’n Keltiese lied in ’n suiwer altstem sing. Oomblikke later voel sy nie meer verspot nie, voel sy nie Math se oë op haar nie, voel sy net ’n amper heilige vrede oor haar en die prosessie daal. Asof Morgana se stem alles wat toornig en aweregs is, verdryf.
Eva volg nie die keisteenpaadjie meer toe nie, maar swenk na links weg. Hulle stap tussen blombeddings en struike deur, daarna deur ’n miniatuurwoud, en dan lê die meer in silwer en goud voor hulle, met die son wat ’n handbreedte bo ’n U-vormige gaping in die bergreeks hang.
Eva kom tot stilstand en Morgana herhaal die refrein van die loflied wat sy laaste gesing het voor sy regs langs Eva inval. Sabine gaan staan links van haar en daarna volg die res in dieselfde links-regs-patroon. Xanthe beland langs Agnes en sien hoe Math na die verste punt beweeg.
Êrens roep ’n visarend, elders rumoer tarentale. Sonstrale glinster en kaats in die goue sfeer terwyl Eva al prewelende in ’n sirkel begin stap. Eers toe Eva die kring en haar prewelinge voltooi het en Morgana daarheen mik, sien Xanthe die aangepakte vuur in die middel van die kring. Die fynhout vat en vlamme spring feitlik dadelik in die lug op.
Eva nooi Math en Eugene eerste die kring binne en daarna die res. Sy draai dat sy na die son kyk. Met kollektiewe begrip volg die res haar voorbeeld. Morgana bring ’n brandende takkie nader en steek elkeen se kers aan voor sy weer by die vuur gaan staan.
Eva lig haar septer.
“Ons roep u, stralende Koning van die hemele,



Vonk van lewe, Gewer van oorvloed,



Kosmiese saad van die Skepping.



U is ons krag.



Wees met ons in heilige wysheid



terwyl die Weste die son verwelkom,



wanneer die Ooste die son weer roep.



Ons eer u heilige sirkelgang.



Salf ons met u liefde.”



Die wateroppervlak word ’n allooi van goud, brons, staal en rooikoper. Die son lyk asof dit momenteel in die gleuf tussen die berge vassit, sak dan onhaastig maar doelgerig weg.
Toe die laaste randjie van die vuurbal verdwyn, is daar ’n sjiesj-geluid in die middel van die kring en die reuk van nat hout versprei in die lug. Morgana sit ’n koperwaterkan neer terwyl rook en stoom reguit die lug in opstuur.
“Xanthe.”
Xanthe kyk verras na Eva en kom agter dat almal weer na die middel van die kring gedraai het. Eva beduie dat Xanthe tussen haar en Math moet kom staan en roep dan ook vir Nerina en Agnes nader om aan haar ander kant te staan. Die nuwelinge, besef Xanthe. Die res skuifel om plek te maak en die kring weer te sluit.
Xanthe is so intens bewus van Math hier langs haar dat dit haar ’n rukkie neem om agter te kom dat die blik waarmee Minette haar van oorkant die kring vaspen nie net norsheid is nie, maar suiwer nydigheid. Xanthe se blik vlieg na Sabine langs Minette, maar Sabine kyk te vinnig af om die uitdrukking in haar oë te peil. Hemel, het sy iets verkeerd gedoen? Onbewustelik een of ander taboe verbreek?
Sy kyk na Eva langs haar, maar dié se oë is op die silwersfeer bo-aan die septer wat Morgana moes geruil het. Sabine en Minette strek hul arms in ’n wye V uit na die hemele, hul gesigte na bo gedraai en een vir een volg die res die voorbeeld.
Eva begin weer praat.
“Ons roep u, Moeder, ons lig in die duisternis,



Selfs wanneer u wegkwyn of tydelik skuil.



Glimmende Koningin van die hemele,



Bron van alles wat lewe,



Kosmiese ontvanger en inkubeerder



van die saad van die Skepping,



U is ons wysheid.



Wees met ons in heilige kennis



terwyl die daglig die maan versluier.



Gee ons insig wanneer die nag die maan baar.



Ons eer u heilige sirkelgang.



Salf ons met u liefde.”



Morgana stap na Eva toe en hou ’n brandende takkie naby die silwersfeer. Xanthe kyk met verwondering hoe die sfeer ’n vlammebal word. Eva prewel ’n rits onhoorbare woorde voor sy vorentoe begin stap met ’n onderlangse “Volg my,” aan Xanthe gerig. Elke haartjie in Xanthe se nek word lewend, elke porie bewus daarvan dat Math ’n tree of wat agter haar is. Morgana begin weer sing, spin ’n web van hoë en lae note en bind die prosessie met fyn drade tot ’n heilige eenheid.
As John, die kollega saam met wie hy by die Sargasso-see gewerk het, ’n briljante wetenskaplike met redelik aweregse idees, gesien het hoe Math sy hande uitstrek na die maan, wat vanaand soos ’n smal skeurtjie in die lug lyk, sou sy tone van lekkerkry gekrul het.
En tog voel Math nie heeltemal so verspot soos toe hy aanvanklik die gewaad aangetrek het nie. Die ritueel wat hom pas afgespeel het, is minder hekserig, selfs minder feministies as wat hy verwag het. Dit was nie veel meer fantasmagories as enige Rooms-Katolieke ritueel nie.
Uit die skigtige verduidelikings wat hy uit Heléne gedwing het, het hy die idee gekry dat Eva ’n fanatieke feminis is wat mense se goedgelowigheid uitbuit en ’n stewige klap van ’n Satanistiese windmeul weg het. Nou kan hy begin insien dat sy sensitiewe stiefsuster hier sou inpas, begryp hy die uitwerking wat haar besoeke aan Paradyskloof op haar gehad het beter. Wat nie beteken dat hy nie steeds dink Paradyskloof is ’n onheilsnes nie. Net anders as wat hy verwag het.
En as hy so na Xanthe hier voor hom kyk, kan hy dalk beter verstaan waarom Heléne aan ’n paganistiese ritueel deelgeneem het wat tot haar swangerskap gelei het. Wat weer eens nie beteken dat hy dit ooit kan goedpraat nie. En ook nie dat hy die bliksem wat haar bevrug en toe verwerp het, nie met sy kaal hande sal verwurg as hy uitvind wie dit is nie. Sy naam wou Heléne nooit noem nie. En ná die aanvanklike skok toe die man vir haar gesê het hy sien nie kans om pa te staan vir die baba nie, het sy oënskynlik tog daarmee vrede gemaak. Gesê dis die weë van die Moeder.
Destyds het hy met minagting gesnork. En gal afgegaan toe Heléne sê Eva het haar gevra om ingewy te word in diens van die Moeder sodat sy Eva kan opvolg wanneer dit sou nodig blyk. Vanaand het hy sy hande na die simbool van die Moeder uitgesteek in ’n rite om haar te verwelkom en om salwing te vra. Weliswaar terwyl hy meer aan die gevoel van Xanthe se lyf teen syne gedink het as aan iets anders, maar hy het tog ’n gevoel van eerbied ervaar. Of dit eerbied was jeens Eva se idee van die Moederwese, of jeens watter entiteit ook al die fyn ingenieurswese van die vroulike lyf daargestel het, is debatteerbaar.
Wat nie debatteerbaar is nie, is dat hy sy beheptheid met Xanthe in die kiem moet smoor. En dat hy daarop moet konsentreer om uit te vind wat daardie noodlotsaand met Heléne gebeur het, maak nie saak of Eva nou die Moederwese self is, of ’n duiwelsgesant nie.
Daarom mag hy nie verlei word deur sagte kurwes, verloklike agterstewes en bedwelmende liggaamsgeure nie. Daarom moet hy sorg dat sy kop helder bly en sy ineens oorywerige libido terstond geblus word. Wat hy net sal regkry as hy uit haar pad uit bly. Iets wat hy van die begin af moes gedoen het.
Nie net omdat Xanthe sy ekwilibrium versteur nie. Dis van kardinale belang dat Eva onder geen omstandighede mag dink daar is enige ander band tussen hulle as twee gaste wat mekaar hier vir die eerste keer ontmoet het nie. Dis immers waarom nie eens Xanthe weet dat hy Heléne se dood ondersoek nie. En nog minder dat sy eintlik hier is om daaroor te skryf nie.


Dertien
“As jy my nie wil kos gee nie, moet jy my nie vir ete nooi nie, Gertjie.” Gys beduie minagtend na die hoenderboudjie sonder vel en sluit sommer die groente en bakkie slaai daarby in.
Gertjie lig haar ken ’n aks op die manier wat nog altyd vir hom oulik was, maar nou grensloos irriteer. “As jy by my kom eet, eet jy wat ek vir jou gee, Gys. En ek gaan waaragtig nie vir jou steak en tjips voorsit nie. Dan kan ek jou netsowel gif ingee. En moenie jou neus optrek vir die wyn nie. Coke sal jy ook nie weer by my kry nie.”
Gys sprei sy servet ergerlik op sy skoot uit.
“Vra die seën, Gys.” Sy vou haar elegante hande en laat sak haar kop.
“Die seën waarop nogal?” brom hy, maar sy bly net so sit. Gys sug en rammel dan teen wil en dank af: “Segenheerwatonseet magonsnimmeruvergeet ...”
“En seën die hande wat hierdie gesonde kos uit liefde vir ons voorberei het,” val Gertjie hom in die rede. “Amen.” Sy glimlag liefies vir hom, tel haar mes en vurk op en begin fyntjies aan ’n hoenderborsie sny.
Gys snork en stoot die hoenderboudjie herwaarts en derwaarts met sy vurk voor hy langtand begin eet. Hoender is in sy oë ’n groentesoort, en hy kan nie verstaan hoe enige regdenkende mens uit eie vrye keuse groente wil staan en eet nie.
“Gys, as jy jou soos ’n stout kind gedra, nooi ek jou nie weer nie.” Haar stem bly sag, maar daar is staal agter die woorde.
“Nou moet dan nie.” Hy druk ’n spul bokkos in sy mond.
“Gaaf. Ek sal nie.” Gertjie lig haar wynglas na haar mond met ’n pinkie wat doer staan.
Hoe hulle familie kan wees, weet Gys nie, maar sy pa, Gysbert, en Gertjie se pa, Gerhard, ook, sweer die twee van hulle is broers. En hulle was net so verskillend – Gysbert ’n mechanic by hul neef Garage Niemand se garage, Gerhard ’n prokureur soos Gertjie.
Wat Gys nog minder verstaan, is wat hy en Gertjie in mekaar sien. Maar so was dit van kindsbeen af. Daar was net daardie iets tussen hulle. Dit was Gertjie se pa wat eerste agtergekom het Gys se hakskene raak rooi as Gertjie in die omgewing is, maar dit was pa Gysbert wat Gys eenkant toe geneem en mooi verduidelik het niggies en neefs behoort nie te trou nie. Nie op Niemandsdorp nie in elk geval. Te veel ondertrouery deur die dekades heen, het Gysbert aan Gys verduidelik. Dié dat hier so baie kinders in spesiale klasse in die skool is. Een van die Niemands het glads ’n spesiale skooltjie gestig vir die kinders wat glad nie kon leer nie.
Gys worstel deur ’n hopie wortels wat skaars kookwater geproe het en nog nooit van suiker gehoor het nie. Gerhard het sy mooi, slim dogter universiteit toe gestuur en Gysbert het sy seun, wat toe nog nie so onaansienlik was nie, met verligting eers weermag toe en daarna polisie toe sien gaan.
Hy loer onderlangs na Gertjie. Al in die vyftig en nog net so mooi. En kyk hoe lyk hy. G’n wonder sy probeer hom maer kry nie. Maar selfs al kry sy hom maer, wat dan? Hy bly ’n sersant in die polisie en sy ’n skatryk prokureur. En hulle bly neef en niggie. En Niemands. Op Niemandsdorp.
“Eet stadiger, Gys, dan raak jy gouer versadig.”
Gys hou op kou, loer onder sy wenkbroue uit op ’n manier wat menige skelm al geïntimideer het, maar Gertjie kyk hom net kalm aan. Hy begin oordrewe stadig kou terwyl hy haar in die oë bly kyk. Op die agtergrond speel sagte operamusiek. Hoe mooi is sy nie. ’n Duikie in haar wang verklap dat sy moedswilligheid haar amuseer. Hy hou daarvan om haar te laat lag. Sy kan dit so maklik en met soveel oorgawe doen.
“Waarom het jy vanoggend gevra of ek ’n boek oor spinnekoppe het?”
Gys sluk sy hiperfyn kos met ’n sluk wyn af. Hy trek sy gesig. “Die goed is suur.”
“Droog, Gys. Dis droë wyn.”
“Ek weet jy het meer boeke as die hele dorpsbiblioteek en ek wil iets nalees oor spinnekoppe,” ignoreer hy haar wysneusigheid en neem ’n happie aartappel, wat Gertjie haar nie eens verwerdig het om te skil nie, laat staan oondbraai.
“Ek het ’n boek oor insekte, maar ek kan vir jou ook inligting oor die internet probeer opspoor as jy wil. Enige spesifieke spinnekop?”
Gys kou klaar en knik. “Die krappiespinnekop. Sicarius hahni is die grênd naam.”
Gertjie sit haar mes en vurk netjies langs mekaar neer en klad haar mond met haar servet. “Ek sal kyk wat ek vir jou in die hande kan kry. Enige spesifieke rede waarom jy juis in dié spinnekop belang stel, of het aragnologie skielik jou stokperdjie geword?” Sy skommel die wyn in haar glas rond.
“Sommer maar net gehoor dis die giftigste spinnekop ter wêreld. Maar net nuuskierig.” Hy maak sy bord leeg en wonder of hy by die 7 Eleven nog ’n paai sal kan kry.
“Niks te doen met die vrou wat ’n ruk gelede op Paradyskloof dood is nie?”
Gys stik byna in sy wyn. “Weet jy vervloeks alles van almal af, Gertjie?”
“Eva is my kliënt, Gys, en die oorledene se stief- broer het dit oorweeg om ’n saak te maak. Sy prokureurs het my gekontak, maar later die saak laat vaar.”
“Eva van Eden is jou kliënt? Wat wil ’n fortuinverteller met ’n prokureur maak? Kan sy nie sommer alles in haar lewe regtoor nie?”
Gertjie loer betigtend na hom. “Eva is nie ’n fortuinverteller nie. Sy is ’n paganis.”
“Net ’n ander woord vir ’n heiden.”
“Ek is dit nie met haar eens op geloofsgebied nie, maar sy is ’n intelligente, baie gawe, sagsinnige vrou en ’n diep mens, Gys. En ek sal nie te maklik die woord heiden oor my lippe laat kom as ek jy was nie. Wanneer laas het jý ’n kerkbank onder jou sitvlak gevoel?”
“Ek was daar toe jy ouderling geword het.” Gys snork. “Nie dat ek verstaan hoe die wêreld skielik so anders geword het nie. Vroumensouderlinge. Bid jou dit aan. Ons dorpsvaders het seker die kerkhof laat bewe soos hulle in hul grafte omdraai.”
Aan die blits van haar oë kan hy sien dat sy haar nou ordentlik verêrre het. Gaaf, hoog tyd. Hy wens sy wil hom wegjaag dat hy nog die paai kan gaan kry. Wat gee hy om of sy vir hom die hoenders in is of nie. Wat help dit hulle sit hier en eet en maak asof dit bloot ’n familiekuiertjie is? En dit terwyl hy sy siel sal verkoop om Gertjie vas te hou en haar te vertel hoe hy net met sy eksvrou getrou het om van sy niggie te probeer vergeet. Dat sy gevoelens vir haar nog al die jare ewe sterk is. Dat sy oujongnooiniggie steeds vir hom die mooiste vrou op die ganske aarde is. En dat sy dit altyd vir hom sal wees. Al is hy ’n vetgat-kerkmuis van ’n poliesman op ’n dorp waar die duiwel oopbek sit en lag, en sy ’n belese, berese, beskaafde be-allesde rykgat-prokureur.
Gertjie sê uiteindelik niks, gooi net haar servet langs haar bord neer en begin die borde bymekaarsit. In die kombuis hoor hy haar driftig met porselein en eetgerei werk. Toe sy terugkom, plak sy net ’n bordjie vrugteslaai voor hom neer en gaan sit weer. Sy begin in stilte eet, haar oë afgewend.
“Ek was baie trots op jou, Gertjie, daar in die kerk.” Hy hap haastig voor hy nog dommer goed kwytraak. Sy kiewe trek onmiddellik inmekaar. Hemel, het sy nog nooit gehoor suikerriet is deur die Liewenheer se genade vir die mens gegee sodat die lewe minder bitter hoef te wees nie?
“Hou op gesigte trek, Gys. Dit help nie jy sê een mooi ding en dan volg jy dit op met ’n gesig wat uit ’n rillerfliek kom nie.” Haar stem is sagter, ondanks haar woorde.
Toe hy opkyk, blink haar oë in die gedempte lig.
“Ag, ou Gertman, jy weet mos ek sukkel met die dietery,” brom hy half verskonend, half beskuldigend.
“Jy het meer oefening ook nodig.”
Sommerso. Geen simpatie nie. Hy moet sy kop laat lees.
“Jy’t gesê jy het môre vry omdat jy vandag namens die kaptein op bystand was en nie Vrydag afgeneem het nie? Nou ja, daar is dokumente wat ek op Kruisbaai moet laat onderteken. En daar gekom, gaan ons stap. ’n Lekker lang ent. Dan kyk ons sommer hoe al die ontwikkelings vorder.”
“Kruisbaai? Is jy laf? Dis oor die sestig kilometer daarheen en dan is dit nog die vrotste van vrot paaie ook.”
“Die pad is laas week geskraap ter wille van die fynbosseminaar wat die naweek daar gehou word. Maar as jy nie wil gaan nie, gaaf. Derek sal saam met my gaan as ek hom vra.”
Gys sluk die stuk koejawel heel in, gaan aan die hoes en druk sy servet voor sy mond. “Nou vir wat wil jy Derek van Rooyen skielik staan en saamvra?” kry hy dit uit toe hy sy lugweë weer in toom het.
“Hy is nou ’n jaar lank geskei. Dis tyd dat hy daaroor kom. Ons is nie net vennote nie, ons is ook vriende. Dit sal hom goed doen om ’n bietjie uit te kom, en ek hou nie daarvan om daardie pad alleen te ry nie.”
Natuurlik, albei ewe rykgat en ewe belese, berese en be-alles. Hy moes dit kon dink het. Knyp seker die kat lekker in die donkertes van die prokureurskantore. Hy vee sy snor ergerlik plat. “Ons moet vroeg ry.”
“Ons kan met my motor ry, Gys. Ter wille van die lugverkoeling. Daar is hoeka bergwindtoestande voorspel.”
Gys kom regop en gryp sy baadjie. Die kamer is skielik net te klein vir hom. Gertjie is te naby, ruik te lekker. Na blomme. Na die rose wat sy as stokperdjie kweek. En na geld. “My bakkie is goed genoeg vir my, en as dit nie goed genoeg vir jou is nie, is dit daarnatoe. Vra Derek die wonderman om jou te neem, dan kan julle stry oor wie se vervloekste Mercedes die beste lugverkoeling het. Dankie vir die kos. Nag, Gert.”
“Gys, moet jy so moeilik wees?”
Hy skud net sy kop. As hy nog ’n oomblik langer in daardie oë kyk, vergeet hy van niggies en neefs en Niemands en Niemandsdorpers. Of hulle nou rykgatte is of kerkmuise.
Gertjie sug diep. “Is nege-uur vroeg genoeg?”
“Is reg.” Gys maak die voordeur agter hom toe, wag om te hoor of sy sluit en stap na sy bakkie toe hy die knarsgeluid van die sleutel in die slot hoor.
Los gruis spat weg onder die bande. Twee blokke verder kla sy remme toe hy voor die 7 Eleven stilhou. Hy klap die deur agter hom toe, rek sy treë na die glasdeur en gaan staan dan. Hy kan hulle al sien lê. Goue bakseltjies vol steak en niertjies geprop, heerlik sappig en behoorlik sout. ’n Bar One om hom te troos.
Gys kyk af na sy maag, trek sy broek ouder gewoonte op en sien dit ouder gewoonte tot onder die boep terugsak. Hy sug diep, kyk nog ’n keer verlangend na die winkel voor hy op sy hakke omkeer en paailoos bakkie toe stap.
Derek van Rooyen. Bid jou dit aan.
Die binnehof laat Xanthe vir die eerste keer besef die kasteelagtige huis is in ’n langwerpige blok rondom ’n piazza in die kleine gebou. In die middel is ’n vywer met ’n spuitfontein, daarnaas ’n lang tafel gedek met olielampies wat gedempte lig verskaf. Tussen boomvarings, broodbome en waaierpalms flikker strategies geplaaste fakkels. Twee knetterende vure in smeeysterbakke op pote verskaf verbasend effektief hitte.
Eva gaan staan agter die hoërugstoel aan die hoof van die tafel en Morgana en Sabine volg haar voorbeeld weerskante van haar. Xanthe beland tussen Minette en Nerina, met Math skuins oorkant haar.
Sy hou haar oë op die silwerbakke met slaai en vrugte, houtborde met ’n verskeidenheid brode, kase en patees. Kristalkaraffe met vrugtesap blink in die lamplig. Trosse wit blomme in silwerbekers stuur ’n soet geur die lug in en meng met die reuk van sitronellaparaffien. Naby elke hoek van die tafel pryk ’n kers in ’n silwerkandelaar, maar hulle is nog nie aangesteek nie. Om haar word almal stil. Xanthe se oë dwaal na Eva, wat met haar gesig na die hemelgewelf gelig staan, hande uitgestrek, palms na bo.
“Kom ons breek die brood, kom ons drink die nektar, kom ons verheerlik die Moeder, kom ons verheerlik die Vader. Geseënd is die Seun, Hy seën ons. And it harm none, so mote it be.”
Morgana gee vir Eva ’n brandende langsteelvuurhoutjie aan. Eva stap tot by die kers aan haar linkerkant en steek dit aan. “Mag die element van lug hierdie samekoms seën met lig, liefde en lug. Laat ons daarvoor dankbaar wees.” Sy stap na die kers op die volgende hoek, steek dit ook aan. “Mag die element van vuur hierdie samekoms seën met lig, liefde en vuur. Laat ons dankbaar wees daarvoor.” Sy volg dieselfde ritueel met die twee ander kerse wat water en aarde simboliseer en gaan staan weer agter haar stoel.
Morgana trek Eva se stoel vir haar uit en wag tot Eva sit voor sy en Sabine ook gaan sit. Die res volg hul voorbeeld. “Smaaklike ete,” nooi Eva en lig ’n peer uit een van die silwerbakke.
Langs Math laat Agnes haar kop sak, prewel iets en slaan dan ’n kruis.
“Wat maak sy tog hier?” brom Minette langs Xanthe, maar dis nie bedoel as ’n vraag nie en Xanthe kry vir haar brood en kaas, ineens deksels honger.
Uit die hoek van haar oog sien sy hoe Nerina onhandig ’n stuk brood afbreek en met ’n gesukkel ’n skyfie soetmelkkaas afgesny kry.
“Kan ek help?”
Selfs in die dowwe lig kan Xanthe sien hoe Nerina se wange verkleur.
“Asseblief. Tuis weet die kok al hoe om dinge vir my makliker te maak.”
“Brie?” Xanthe beduie na die driehoek op die kaasbord.
“Dankie.”
Xanthe skep ook vir haar van die patee in terwyl Nerina vir haar vrugte kry.
“’n Ergere graad van sindaktilie,” verduidelik Nerina amper verskonend. “Gewebde hande en voete. Aanvanklik het die dokters gedink hulle sou ten minste my vingers van mekaar kon skei, maar dit was nie moontlik nie.” Sy glimlag verleë. “Ek kan myself heel goed help met die meeste dinge, maar wanneer ek aan tafel senuagtig raak, kan dit ’n morsige spulletjie afgee. Baie dankie.”
“Plesier. Mens neem die gebruik van hande as so vanselfsprekend aan,” is al waaraan Xanthe kan dink om te sê.
Nerina knik net met haar oë afgewend en bring ’n stukkie kaas na haar mond. So sonder die skanse van grimering, haarstiliste en ontwerpersklere kan Xanthe nie glo sy het hierdie vrou met haar ma vergelyk nie. Soveel sagtheid spreek uit die waaiertjies om haar oë.
Om die tafel murmel dit van gedempte gesprekke. Sy hoor Agnes vir Eugene vra wat een van die patees bevat en ook sy antwoord, dat dit sojabone is. Hy wys ’n tapenade uit en verduidelik dat die olyfmoes sonder ansjovis en suiwer vegetaries is. Agnes se volgende vraag is iets oor die pen wat hy in ’n sakkie op sy gewaad dra.
“Eugene is allergies vir bysteke, dis ’n epipen,” laat hoor Minette hard genoeg vir almal om ’n oomblik stil te raak voor die gemurmel weer hervat word.
Toe sy hom hoor lag, loer sy onder haar wimpers deur na Math en sien Sabine vir hom knipoog. Sy kyk onmiddellik weg, onseker hoekom dié intieme klein tussenspel haar ontstel, en skep vir haar van die tapenade op ’n stukkie ciabattabrood.
“Is jy ’n vegetariër?” vra Minette uit die bloute toe Xanthe ’n rukkie later haar servet neersit.
Xanthe kyk na Minette en skud haar kop. “Nee. Ek is te lief vir seekos. En jy?”
Minette haal haar skouers op. “Ek het die afgelope jaar en ’n half probeer, maar ek het so ’n vermoede dit sal na dese nie meer nodig wees nie.” Sy klink nog norser as gewoonlik, maar daar is ’n ander ondertoon in haar stem wat Xanthe nie kan plaas nie. Amper iets soos hartseer. Of dalk gekrenktheid.
“Hoe so?”
“Ek het gehoop ...” Sy aarsel. “Ag, Sabine sal dit in elk geval een of ander tyd uitblaker ... Ek het gehoop Eva sal my as haar opvolger aanwys.” Haar skouers raak nog krommer. “Sy het my vanoggend ingelig dat sy nog nie besluit het wie haar gaan opvolg nie, maar ek kon tussen die lyne lees dit gaan nie ek wees nie.”
“Ek is jammer.” Xanthe voel ongemaklik. “Soek sy dan na ’n opvolger?” probeer sy om die gesprek wyer te laat kring.
Minette knik en neem ’n slukkie vrugtesap uit haar silwerwynglas. “Sy word vanjaar twee en sestig. Dit neem glo ’n goeie tien jaar om iemand behoorlik op te lei. So agttien maande gelede het sy reeds iemand genooi om haar opvolger te word, maar toe werk dit nie uit nie. Miskien het jy daarvan gehoor. Die storie van Heléne Augustine wat hier dood is aan ’n spinnekopbyt ’n paar aande voor sy finaal moes besluit of sy kans sien en op Ostara ingelyf sou word.”
“Ostara?” Xanthe probeer haar verskerpte belangstelling verberg deur ’n olyf in haar mond te druk. Martin se artikel oor Heléne Augustine het niks daarvan gesê dat sy Eva se opvolger sou word nie. Die vrou op die foto het ook te tengerig gelyk om Eva se skoene vol te staan.
Minette se kwetsbaarheid val weg en sy kyk Xanthe berekenend aan. “Equinox, oftewel Lente-dag-en-nag-ewening. Hier in die Suidelike Halfrond natuurlik om en by twee en twintig September.” Iets slu glim in haar oë. “Dis een van ons sabbatte. Jy behoort dit te weet.”
Xanthe versluk haar byna. Sabbat? Natuurlik, is sy onnosel of wat? Heksesabbat.
“Jy het nie geweet nie, het jy?” roep Minette se stem haar terug uit die chaos wat skielik in haar verstand ontketen is. Haar oë blink nydig in die lamplig. “Jy het nie besef jy bevind jou in die coven van een van die hooggeplaasste opperhekse ter wêreld nie, het jy?”
Math sien Xanthe verstil. Selfs in die lamplig kan hy sien hoe bleek sy skielik word, hoe Minette haar verkneukel in Xanthe se klaarblyklike onthutsing. Wat sou die feeks te sê gehad het wat Xanthe so ontstig?
“Math, jy hoor nie ’n woord wat ek sê nie.” Sabine se betigting word met ’n guitige glimlaggie versag.
“Jammer, Sabine. Wat het jy gevra?” probeer hy weer sin maak van wat hier naby hom aan die gang is. Hy wens Sabine wil eerder eet as om so baie vrae te vra.
“Ek wou weet of jy getroud is?”
Math skud sy kop en sit ’n stuk kaas in sy mond. Die vroumens laat hom ongemaklik voel.
“Geskei?”
Hy knik en volg die kaas met ’n olyf op.
“Kinders?”
Hy skud sy kop. Wil sy nie maar die boodskap kry nie? Hy wil uitvind wat met Xanthe aangaan, nie aan ’n bliksemse inkwisisie blootgestel word nie.
“Vind jy swanger vroue afstootlik, Math? Is dit waarom jy so ongemaklik lyk?”
“Nee, Sabine.” Xanthe lyk werklik ontstig. “Daar is iets geweldig sensueels aan ’n verwagtende vrou,” praat hy sonder om te dink. ’n Flater, besef hy toe Sabine sag en verloklik lag.
“Sooo bly om dit te hoor, Math,” murmel sy sag genoeg dat net hy dit hoor.



Veertien
Xanthe kan aan niks dink om op Minette se vraag te antwoord nie. Sy probeer onthou hoeveel sy van covens en ware heksery weet. Bitter min. Buitendien, haar verstand het vasgeslaan op een gedagte: Eva is inderdaad ’n heks. ’n Regte heks, nie net ’n “by-wyse-van-spreke”-heks nie.
Minette lag saggies, maar dis nie vrolik nie. “Moenie so verskrik lyk nie. Ons smyt nie meer Hansies en Grietjies in driepootpotte nie en jong maagde is so veilig as wat hulle wil wees. As hulle op ’n altaar lê, sal dit nie wees om geoffer te word nie, eerder omdat ’n vrugbaarheidsritueel voltrek word. En dié het hoogstens te make met dit wat iemand die kleindood genoem het.”
Xanthe kyk verdwaas na Agnes en dan na Nerina voor haar oë na Eugene en Math dwaal en dan terug na Minette, wat haar in Xanthe se verwarring sit en verlekker. “Maar ...”
“Wicca is ’n inklusief. Ons huisves mans, gays, dubbeldore, wat ook al. Lyk my selfs eks-nonne nou.”
“Dubbeldore?”
Minette beduie met haar kop na Eugene. “Kan nie besluit of hulle straight of gay is nie.” Minette stoot haar bord weg en vou haar arms. “Snaaks, ons het nog net een keer iemand hier gekry wat nie besef het Paradyskloof huisves ’n coven nie. Die verwysingstelsel skakel dit deesdae uit. Dis waarom Eva niemand meer sonder ’n verwysing hier toelaat nie. Wie was joune dan? Hoekom is jy nie ingelig nie?”
Xanthe skrik toe sy iets teen haar arm voel skuur en kyk af na Nerina se handskoen wat ligweg op haar arm rus.
“Jammer om julle gesprek te onderbreek, maar sal jy vir my die vrugtesap aangee, asseblief?”
Xanthe knik vervaard en rek om die swaar kristalkaraf by te kom. Die tuit bewe terwyl sy die sap skink en sy voel ineens naar. Xanthe kyk in ’n dwaal toe hoe Eva opstaan en weer haar palms hemel toe rig.
“In dankbaarheid sluit ons die feesmaal af. Mag die heilige Moeder en die heilige Vader ons seën met liefde, harmonie en vertroue. Geseënd is die heilige drieheid.” Sy tel ’n snuiter op en snuit die eerste kers. “Ons dank die element van lug dat hierdie samekoms met lig, liefde en lug geseën was.” Die ander drie windrigtings en kerse volg voor sy weer aan die hoof van die tafel gaan staan. “Julle kan net so lank kuier as wat julle wil, maar onthou dat julle met dagbreek gereed moet wees om die son terug te verwelkom. Ek wens julle ’n goeie nagrus toe. And it harm none, so mote it be.”
Xanthe se verligting is van korte duur toe sy sien hoe Minette weer na haar draai. Sy vlieg feitlik op. “Sjoe, dit was ’n lang dag. Ek gaan ook inkruip. Lekker slaap.” Sy vlug van die tafel af weg. ’n Lang dag? Dit het ’n ewigheid en ’n half geduur en agterna beskou, is sy glad nie seker dit het erger begin as wat dit geëindig het nie. Inteendeel. En die begin was al klaar ’n nagmerrie.
Gedisoriënteer steek Xanthe ’n paar tree verder vas. Waar de hel het hulle ingekom?
“Hierheen.” Math neem haar liggies aan die arm en lei haar in die rigting van die middelste van die rits dubbeldeure wat haar ’n oomblik verwar het.
“Los my,” sis sy onderlangs met ’n gevoel van déjà-vu, maar wil nie die aandag op hulle vestig deur los te ruk nie.
“Nee.” Hy stuur haar doodluiters deur die voorportaal en weer buitetoe na die voorkant van die huis, waar die meer in die verte ’n donker massa onder die gleufie maan is.
Sy ruk los en kyk op na hom. “Wat is jou blêddie case?”
“Nie hier nie.” Hy kry haar weer beet en trek haar agter die eerste digte plantegroei in voor hy weer praat. “Waaroor het jou en Minette se gesprek gegaan? Jy het ontsteld gelyk.”
“Dít het niks met jou te doen nie, meneer die Wicca-heks.”
“A!”
Miskien het sy gehoop hy gaan verras wees, gehoop hy het ook nie geweet hulle bevind hulle te midde van ’n heksevergadering nie, maar sy “A” bewys die teendeel.
“Lyk my jy het nie geweet waarvoor jy jou inlaat nie?” word sy vir die tweede keer die aand betrap.
“Nee, ek het nie. Hoe ver het jy al op die ranglys van hekse gevorder?” probeer sy weer haar verdediging in aanval vind, maar sy faal jammerlik as sy hom ongemaklik wou laat voel.
“’n Neofiet. Dis my eerste keer in ’n coven.” Hy sê dit asof dit die natuurlikste ding op aarde is. “My verwysing het my egter voorberei wat ek te wagte kan wees en ek het heelwat oor Wicca nagelees.”
Xanthe kan haar nie indink dat sy haar so met ’n mens kon misgis het nie. Hy lyk na ’n doodnormale man. Groter en aantrekliker, en te oordeel na sy Prado en die klere wat hy aangehad het voor dit vir ’n gewaad plek gemaak het, suksesvoller as die meeste, maar ’n gewone man.
“Jy wil ’n heks word.” Xanthe skud haar kop in ongeloof voor sy wegswaai. Sy het ’n tree gevorder voor hy haar gewrig raak gryp en haar terugswaai.
“Ek is ten minste nie een gebore nie.” In die sagte tuinbeligting en skadu’s wat die plantegroei gooi, sien sy dit nie kom nie, maar dis asof haar lyf onafhanklik van haar kop geweet het. Dis ’n kortstondige maar dwingende soen. Die effek op haar aardskuddend.
“Wees om hemelsnaam versigtig ... heks.” Die woorde roer teen die haartjies van haar slaap en dan is daar kilte waar sy warmte was. Xanthe maak haar oë stadig oop. Sy beweeg soos ’n zombie agter die struike uit. Math trek al halfpad oor die grasperk. Paddas kik en kwaak. Op die oewer van die meer roep en ritsel watervoëls. Mannetjieskrieke vryf die riffies onder hul voorvlerke ywerig teen mekaar, luister met hul voorpootjies.
En hier voor haar in ’n sprokiespaleis, agter vensters met ragfyn gordyne, kom ’n spul hekse tot rus.
“Ek is bly jy’s hier.” Eva beduie vir Minette om te gaan sit en sit haar elmboë op die lessenaarblad. “Hoekom het Xanthe so ontsteld gelyk terwyl julle gesels het? En jy soos ’n kat wat ’n muis beetgekry het?”
Minette gluur Eva nukkerig aan, maar dan pluk ’n vermakerige glimlaggie om haar mond. “Jy het haar vanaand vereer deur haar aan jou regterkant te laat staan met die verwelkoming van die maan.” Minette leun vorentoe. “En dit terwyl sy nie eens geweet het ons is ’n coven nie.”
’n Klamp vou om Eva se maag. “Dis nie noodwendig ’n ereposisie nie, Minette. En ek het agtergekom sy weet bitter min van ons orde, maar sy is verwys. Sy sal wel weet dat ons die Moeder eer.”
“Sy het nie eens naastenby vermoed ons is Wiccans nie.” Minette se mond krul minagtend.
“Ek neem aan jy het haar ingelig?” Eva probeer kalm bly. Het sy ’n oordeelsfout begaan om Xanthe te laat bly?
“Vlugtig.” Minette sit selftevrede terug. “G’n mens kon miskyk dat sy tot in haar siel geskok was nie.”
“Minette, dis juis hierdie venynige streek in jou wat my al hoe meer laat dink jy sal nie geskik wees as opvolger nie.”
Minette se oë vernou voor sy hulle versluier.
“Dit, en jou onoordeelkundigheid. Kom ons laat Xanthe voorlopig daar. Dis iets wat ek sal uitpluis.” Eva vleg haar vingers inmekaar en laat die twee wysvingers mekaar stut. Sy laat haar ken op die miniatuurkerktorinkie rus. “Eugene het my die een en ander vertel oor die kontak wat julle twee buite Paradyskloof het.”
Minette se kop ruk op. “Eugene het nie die reg ...”
“Eugene het my raad gevra en dis sy goeie reg.” Eva sug. “Ons het al hoeveel keer hieroor gepraat, Minette, maar kom ons probeer weer. Waarom wil jy my so graag opvolg? Jy het so min vir ander mense oor. Veral vir mense wat jy as jou minderes of ondergeskiktes beskou, om van mans nie te praat nie.”
Minette staar swygsaam na haar skoot.
“Wil jy werklik die Moeder dien in die kapasiteit van die opperpriesteres van Paradyskloof? Of is dit omdat jy finansiële probleme het?”
“Dis tydelike probleme. Ek wil hier op Paradyskloof woon. Ek besef ek is die Moeder soms onwaardig, Eva, maar dis die hele punt. Ek wil hê jy moet my leer en oplei om haar wel waardig te kan wees. Ek is hoër in ons orde as enigeen van die ander. Buiten Morgana, maar ons weet almal van haar probleem. Sabine is gekontamineer deur ander ordes en boonop getroud. Ek is die geskikste kandidaat, Eva. Ek weet nie waarom jy dit nie wil insien nie.”
Eva vryf haar ken nadenkend. “Waarom is jy in finansiële moeilikheid?”
Minette kyk weg. “Die oplae van my eerste boeke het baie goed verkoop, nes jy voorspel het, maar ek het meer gedruk as wat jy aangeraai het. Van daar af het die boeke al hoe swakker verkoop.”
“Maar jy het aangehou om dieselfde astronomiese hoeveelhede te laat druk.” Eva vra nie, Eugene het haar reeds vertel hoe onoordeelkundig Minette te werk gegaan het met die welwillendheid van die Moeder.
“Die Moeder is aan my kant. Dit het ek by jou geleer, en ek glo dit. Sy sal sorg dat die oplae uitverkoop.” Minette kyk Eva halsstarrig aan, daag haar uit.
“Ja, Minette, maar onthou, jy moet ook jou deel bydra. Jy kan nie verwag om die seën te ontvang as jy onverantwoordelike dinge doen nie. Vergeet jy nie wat die Wet van Drievoud behels nie?”
“Ek benadeel niemand nie. Dis net ’n tydelike terugslag. Dis hoekom ek Eugene omgepraat het om my te help. As my eerste paar boeke so goed verkoop het, sal die ander wel met verdrag in hul voetspore volg.”
“Dis alles goed en wel, Minette, maar nes ek, kan selfs ’n ryk man soos Eugene nie vir ’n onbeperkte tydperk honderde duisende rande uitleen nie. Ek het die geld wat jy my skuld, afgeskryf, maar Eugene gaan ver- wag dat jy dit een of ander tyd sal begin terugbetaal. Hy is geregtig daarop.”
“Hy het reeds die kraantjie toegedraai tot tyd en wyl ek terugbetaal het wat ek reeds skuld,” mompel Minette met neergeslane oë.
“En hoeveel is dit as ek mag vra?”
Minette bly lank stil, kyk dan op. “Net onder ’n miljoen rand.”
Eva skud haar kop betigtend. “En hoe en wanneer is jy van plan om dit terug te betaal?”
’n Desperaatheid vertrek Minette se gesig voor sy haar gesig in haar hande laat sak. “Ek weet nie, Eva. As dit aangaan soos dit nou aangaan, weet ek werklik nie.”
Die innerlike stryd wat in Eva woed, is kortstondig. And it harm none, prewel sy geluidloos. Minette moet weet waar sy staan. Sy is dit aan haar verskuldig, veral in die lig van Eugene se aankondiging vanoggend. “Minette, Eugene het uit die orde bedank. Dis sy laaste keer hier. Hy sê hy het besef Wicca is nie sy weg nie. Hy gaan ná hierdie besoek alle bande met ons verbreek. Ek vermoed jy sal vinnig aan ’n plan moet dink. Jy weet hoe belangrik geld vir hom is. Hy gaan jou skuld oproep sodra hy hier weggaan.”
Minette laat sak haar hande en staar Eva ontredderd aan. “Hy kan dit nie aan my doen nie. Hy was dan in die begin so tegemoetkomend. Die kontrak was heel billik. Hy het selfs ...” Sy skud haar kop verdwaas. “Hy kan nie ... Hy sal nie ...”
“Hy kan en hy sal.” Eva kan nie help om haar jammer te kry nie. Sy het haar eie graf met haar geldgulsigheid gegrawe, maar dit maak dit nie makliker om haar verbystering te ignoreer nie.
“Eva, kan jy nie ...” Minette sluk swaar. “Kan jy nie met hom praat nie?”
“Praat? Oor ’n miljoen rand? Nee, Minette, ek dink nie iemand kan verwag dat hy jou ’n miljoen rand kan kwytskeld of onbepaald uitstel daarvoor gee nie. En voor jy vra, nee, ek gaan dit ook nie aan jou voorskiet nie. Jy het al deur die jare genoeg uit my uit. Nee, Minette, jy het jouself in die moeilikheid gedompel. As jy my opvolger wil word, sal jy self ’n plan moet bedink. Praat jý met hom. Maak voorstelle en pluis die saak uit voor julle hier weggaan. Doen ’n dankbaarheidsritueel saam met hom. Sodra die maan weer begin aanwas. Verkieslik op ’n Maandag.”
Eva kom regop, ineens oneindig moeg. Dit was ’n besonder uitputtende dag. “Mag die Moeder jou wysheid gee en jou en Eugene albei seën, Minette, maar nou gaan ek slaap.” En besluit wat ek met Xanthe gaan aanvang, sug Eva heimlik.

Die dagbreekseremonie is min of meer die omgekeerde van die een wat met sonsondergang plaasgevind het, maar veel eenvoudiger en vaartbelyn. Hulle eet weer ontbyt in die binnehof. Xanthe bly in ’n dwaal, soms seker dat sy hallusineer, soms dat sy nog in een van die drome verkeer wat haar heelnag geteister het. Maar droom of nie droom nie, hallusinasie ofte nie, sy vermy Minette sover sy kan en ignoreer Math asof hy nie bestaan nie. En sy probeer vergeefs vergeet dat sy haar tussen hekse, opperhekse en heksneofiete bevind.
Die groot neofiet laat hom ignoreer, maar miskyk kan sy Math ook nie juis nie. En sy kan ook nie help om te sien hoe Sabine haar subtiel onder sy aandag bring nie. Hier met ’n terloopse aanraking, daar met ’n sagte woord. Dan weer ’n glimlaggie of ’n knik van die kop of daardie gemeensame knipogie.
Xanthe help weer vir Nerina en loer onderlangs na Agnes. Sy eet skaars, drink net melk nadat sy twee keer ’n kruis geslaan het en bly eenkant en ineengedoke sit.
Ná ontbyt lei Eva en Morgana hulle in ’n prosessie na die agtertuin, onder ’n lang prieel deur tot by ’n keisteenvierkant waaruit agt paadjies spruit. Met hul rûe na die huis gekeer, is net ’n digte, kronkelende heining van een of ander doringagtige struikgewas sigbaar, tien meter voor hulle en seker ’n goeie twee meter hoog. Hier en daar sien Xanthe deure uit latte geprakseer, wat klaarblyklik toegang tot die tuine gee wat sy gister uit die toring agter die heining sien lê het.
Morgana verduidelik hoe hul afsondering werk en noem ’n paar praktiese reëlings. Sy dui die paadjie aan wat na die labirint gaan en verduidelik ook die prosedure daar. Sy herinner hulle daaraan dat alles in die lêers in hul kamers uiteengesit is. Wat te hope is, want vir Xanthe voel dit asof sy niks werklik kan inneem nie, asof ’n towerspreuk haar van haar sintuie ontneem en die funksionaliteit van haar verstand opgeskort het.
Eva voer nog ’n ritueel uit en sluit af met haar nou reeds bekende refrein: And it harm none, so mote it be. 
Harm none, harm none, harm none, weerklink dit in Xanthe se ore.
Met ’n glimlag druk Eva haar hande in ’n shalomgebaar teen mekaar en buig na Minette. “Minette, mag die vuur skoon brand en energie gee.”
Minette antwoord met dieselfde gebaar en volg die heel linkerkantste paadjie na die heining.
Dan draai Eva na Agnes, wat handewringend eenkant staan. “Agnes, mag lug, die asem van die lewe, jou asem word.” Dit lyk asof Agnes wil omdraai en vlug. Dan laat sy tog toe dat Morgana haar na die heel regterkantste paadjie neem en begin daarmee aanstap na die deur in die heining toe.
“Nerina, mag die liefde van Venus jou deel word.”
Morgana beduie vir Nerina na links, na die paadjie langs die een wat Minette gevolg het.
“Eugene, mag die wyse maan jou sag belig en helderheid gee, selfs terwyl sy voorlopig skuil.”
“Maan?” Eugene kyk haar ’n oomblik ontsteld aan, maar ken klaarblyklik die pad en stap ná sy aarseling na regs. Sabine is volgende en swenk weer na links nadat die seën op haar verblyf wat iets met water te doen het, uitgespreek is en dan word Math regs gestuur met die wens dat die son vir hom helder moet brand en wysheid en insig gee.
Xanthe kyk hom met ’n vreemde gevoel van verlatenheid agterna en dan tref die paniek haar. Hemel, wat wag op haar? Het Eva gesê sy gaan na die chalet met ’n Aarde-tema? Hoe gepas, sy wil in die aarde insink en nie weer uitkom nie. Sy het genoeg van hierdie mal nes gehad. Sy sal ophou rook, ophou drink ... enigiets ... as sy net hier kan wegkom.
Xanthe maak haar oë toe om die paniek te stuit. Toe sy hulle weer oopmaak, het al die ander reeds deur die heining verdwyn. Die deure wat sy kan sien, is almal weer toe. Sy kyk om haar rond. Morgana skitter onverklaarbaar in haar afwesigheid.
“Xanthe.” Eva se stem dra ineens ’n ander toon as toe sy die ander met seënwense weggestuur het. “Ek wil jou graag eers spreek voor ek jou na jou verblyf laat gaan. Kom asseblief saam met my.”
Nog voor hy by Gertjie aangekom het, was Gys spyt dat hy nie vandag in ’n rykgat- lugverkoelde kar gaan sit nie, maar hy laat niks aan Gertjie blyk nie. Terwyl sy sakdoek al vroeg-vroeg deurweek is van die sweet wat hy van sy voorkop en nek afvee, lyk sy koel en vars in ’n wit bloesie en ligpienk linnelangbroek waar sy langs hom sit met ’n lêer op haar skoot.
Die bakkie dreun te hard oor die grondpad om ’n gesprek behoorlik aan die gang te kan hou, maar ’n ent uit die dorp uit begin die stilswye aan hom knaag. “Onthou tog net dat ek die pakkie by jou voete vir Fortuintjie se ma gaan gee. Hy het vanoggend gebel en toe hy hoor ek gaan Kruisbaai toe, kon dit nie hoër of laer nie. Sy ma karring glo lankal oor ’n rok wat sy op layby uitgesit het, maar nog nie kans gehad het om te laat haal nie. Hy’t haar laat weet waar ons sal wees.” Dit voel vir Gys asof hy babbel en hy gebruik die wisseling van ratte om stil te raak.
“Ek sal jou daaraan herinner.”
’n Ruk lank hou hy by ’n stywenekstilte, maar dan kan hy dit nie meer verduur nie. “Wat is dit vanoggend met jou, Gertjie?”
“Niks.”
Gys rol sy oë en loer dan vinnig of sy dit gesien het, maar sy staar net reguit voor haar uit. “Magtig, Gert, moenie vir my ’niks’ sê op ’n manier wat my duidelik laat verstaan dat dit allesbehalwe niks is wat jou pla nie.” Hy vee sy gesig weer met sy sakdoek af. “Enige aap kan agterkom iets skort. Selfs ek.”
“As jy dan moet weet, Gys.” Sy kyk vir die eerste keer na hom, maar dit help nie veel nie, want hy moet sy oë op die vervloekste pad hou. “Dis hierdie hardkoppige dwarsheid van jou. Kan jy my enige goeie rede gee waarom ons moet sit en verswelg terwyl ons ’n ander opsie het?”
“Ek is jammer dat jy vandag nou maar saam met ’n armgat moet sit en ongerief verduur, Gertjie, maar ’n man het sy trots.” Met ’n skouerbeweging onderskep Gys ’n sweetdruppel wat teen sy slaap afrol.
Sy draai skoon skuins op die sitplek. “Trots? Ek noem dit stompsinnige chauvinisme. Enige volwasse man met ’n greintjie gesonde verstand sou gedink het dit sal lekker wees om ’n bietjie in ’n lugversorgde motor te ry. Maar nee, nie Gys Niemand nie. Hy sit en sweet hom in ’n koma in en oor elke bakatel wip hy sy ...” Sy knip die sin stomp af, draai terug en kyk stip voor haar uit.
Gys kry lekker toe hy sien hoe rooi haar wange is. “Ek mag dalk ’n stompsinnige chauvinis en ’n arm luis wees, maar ek is ten minste nie so grênd dat ek nie kan gat sê nie.”
Sy wip weer skuins in haar sitplek. “Om hemelsnaam, Gys, wat maak dit saak dat my praktyk onlangs ’n goeie hupstoot op fiskale vlak gekry het? Wat maak dit saak dat jy ’n salaris verdien en ek vermoënd is? Jy is goed in jou werk en ek in myne. Ons hou van wat ons doen en ons is goeie vriende. Dis al wat van belang is.”
“Luister na jou. Fiskale vlak. Vermoënd. Grênd Gertjie met haar grênd woorde.” Goeie vriende? Is dit al?
“Gat, dêmmit. Oor elke bakatel wip jy jou gat. Is dit nou beter?”
“Nee, dis nie beter nie, Gertjie. Dit pas nie by jou nie. Jy is nie ’n kommin mechanic se dogter nie. Jy is ’n prokureur s’n. En nie ek of jy kan enigiets daaraan verander nie. Net so min as wat ons enigiets daaraan kan verander dat ons as neef en niggie gebore is op ’n dorp waar daar soveel ondertrouery plaasgevind het dat sommige gesinne se gemiddelde IK dikwels nie drie syfers haal nie.”
Dié keer is dit Gertjie wat lank stilbly. Eers toe hulle by die huis hoog bo Kruisbaai stilhou, praat sy weer. “Ek weet nie of jy dit dalk uit die oog verloor het nie, Gys, maar sedert ons pa’s begin sorg het dat ons weë nie weer kruis nie, het daar vyf en dertig jaar verloop. Ek word vyf en vyftig en jy ses en vyftig. Dit het dalk nie by jou opgekom nie, maar ek dink die kanse is redelik skraal dat ons op ons leeftyd ’n kind in die wêreld sal kan bring – met of sonder ’n driesyfer-IK.” Daarmee stamp sy die deur oop, klim uit en stap sommer sonder om vir hom te wag na die voordeur.
Hy bly ’n ruk sit voor hy uitklim en langs die bakkie gaan staan om die lawende seebries teen sy natgeswete liggaam te waardeer terwyl hy droog klad waar hy kan.
“Sersant?” Delphine Fortuin kom met ’n breë glimlag aangeskommel. “Faantjie sê hy het die rok saamgestuur?”
“Dag, mevrou Fortuin. Hy het inderdaad.” Gys veins ’n glimlag en kry vir haar die pakkie uit.
Delphine ruik aan die pakkie. “Ai, pure winkel. Gaan darem aankomende Sondag altevol opstêrs lyk in die kerk. Dankie, sersant.”
Gys knik net. Hy het groot respek vir Delphine en die manier waarop sy haar seun grootgemaak het, maar hy het behoefte aan alleen wees. Sy bly egter staan.
“Sersant, ek weet sersant staan nou nie juis vir skinderpraatjies nie ...”
Gys kyk haar fronsend aan.
“Maar laas het die dinge van Kruisbaai darem gehelp om sersant se saak op te los.”
Gys knik en trek sy broek uit gewoonte op. “Wat is dit dié keer? Ons het nie sake aan op Kruisbaai nie?”
“Nee, nie Kruisbaai nie, sersant. Maar Faantjie sê hy dink die stiefbroer van die vrou wat dood is aan die krappiespinnekop se byt het op Niemandsdorp uitgeslaan. En hy sê hy sal sy kop op ’n blok sit die man is Paradyskloof toe, sersant ...”
Gys trek sy wenkbroue nog nader aan mekaar.
“Ek wou net sê, sersant. Van die moetieman.”
Gys plant sy hande in sy sye. “Die wat?”
“Die moetieman, sersant. Die een wat desjare die wit meisiekind gered het. Hy woon in die berge, in ’n grot, Paradyskloof se kant toe. Die storie loop dat hy yts kan gesond maak. Dis nou die moetieman.”
“Yts? O, Aids?”
“Ja, sersant. Yts.”
“En wat het vigs met Paradyskloof te doen?”
“Niks sover ek weet nie, sersant. Dis net ... die moetieman gebruik glo ’n konkoksie van allerhande goed, en in die konkoksie sit hy glo ook ’n speldekoppie gif van die krappiespinnekop, sersant. Ek dag ek sê maar net, sersant.”
Aan die ander kant van die paaltjiesdeur lê ’n paadjie wat weerskante afgekamp is met dieselfde soort heinings as die een waardeur Math pas gestap het. Daaragter is net ’n massa boomtoppe sigbaar en bo hom die blou lug. Dis nog vroeg, maar reeds warm. Onnatuurlik warm vir dié tyd van die jaar.
Maar bergwindtoestande is die minste van sy probleme. Wat het hom besiel om Xanthe weer eenkant toe te sleep terwyl hy weet hulle speel met meer as een vuur tegelyk? En wat de hel het verkeerd geloop in Xanthe se kommunikasie met Van der Merwe? Hoekom het hy haar nie gewaarsku dat Paradyskloof ’n coven is nie? Is die man heeltemal gek om haar so onvoorbereid hier in te stuur? Hy onthou sy skok toe hy agtergekom het waarmee Heléne besig was nog baie goed. Nie dat dit was waar sy probleme met Heléne begin het nie.
Hy was negentien en eintlik verlig toe sy pa met Elaine getrou het. Dit het hom grotendeels verlos van Andrew se wakende oog. Wat hy nie voorsien het nie, is dat die hele huishouding eensklaps om Heléne en haar asmaprobleem sou begin draai. Elaine het skaars ingetrek toe sy begin het met die uitgebreide herbarium wat onder meer kruie moes voorsien om Heléne se asma en allergieë te verlig. En dit was maar een van die omwentelinge.
Aanvanklik het hy naweke gehelp met die kruietuin, asook met Elaine se ywerige tuinmakery om die huis. Hy het ’n voorliefde vir tuinmaak, maar ’n irritasie vir Heléne ontwikkel. Waar hy ook al gegaan het, was sy soos ’n skaduweetjie al agter hom aan. Wat is dit dié? Waarom doen jy dit? Sjoe, kyk jou spiere. Swaai my ’n bietjie, toe, Steve?
Hy was in sy tweede jaar op universiteit en nie gewoond aan meisietjies van tien nie. Aan die einde van sy derde jaar het hy in ’n tuinwoonstel by professor Krynauw naby die universiteit ingetrek. Die professor se dogter was nie ’n lastige tienjarige nie. Beth was in haar tweede jaar, hoofvak Fisiese Oseanografie.
Voor Beth was daar ander en mooier meisies, maar met hulle kon hy nie gesels soos met haar nie. Sy belangstellings was hare, sy werk en nagraadse studie in Onderwater-argeologie hulle albei se prioriteit. Danksy professor Krynauw is Math aanbeveel vir bevordering en ’n studiebeurs. Beth is saam Florida toe as navorsingsassistent en die splinternuwe mevrou Steve M. Augustine. Math se lewe was so na aan volmaak moontlik. Net een ding het gehaper – die passie wat hulle vir oseane en sy werk gedeel het, het nie veel verder as net dit gestrek nie.
Hy onthou presies wanneer hy besef het dat hy eintlik op vele vlakke ter wille van sy loopbaan getrou het. Dit was die oomblik toe hy sy oë op Jane gelê het waar sy hand om die lyf met John Lindley op die boeg van die navorsingsvaartuig gestaan het. Sy mooi medenavorser was die verpersoonliking van die Kaliforniese meisie, al was sy ’n boorling van Florida. Dit was egter nie Jane se voorkoms of haar opgeruimdheid en sin vir humor wat hom aangetrek het nie. Nie eens die seksuele aantrekkingskrag wat sy uitgestraal het nie. Dit was die uitdrukking in haar oë wanneer sy na John gekyk het. Vir die eerste keer het hy besef hoe romantiese liefde lyk.
Math se beroepslewe was opwindend en interessant, maar ineens het sy persoonlike lewe bar en oneindig vervelig gelyk.
Terug in Suid-Afrika het die herinneringe aan sy verliefde kollegas egter vervaag. En toe kry hy die geleentheid om navorsing te gaan doen by die Challenger-diep van die Mariana-trog. Die geleentheid om dieper onder die see te gaan as wat Mount Everest hoog is, kon hy nie weerstaan nie, al kon Beth nie kwalifiseer om saam te gaan nie.
John en Jane, nou getroud, was deel van die span en in die daaropvolgende paar weke het Math nog beter begin verstaan dat sy huwelik ’n vae afskaduwing was van wat kan wees. Seker dié dat dit so ’n klein dingetjie geneem het om te kan insien hoe groot die fout tussen hom en Beth was.
Hy kon verstaan dat Beth geïrriteerd was omdat sy vlug met ’n paar uur vertraag is en sy op Kaapstad se lughawe moes sit en wag, maar dit was daardie gebrek aan ’n blye weersiens nadat hy meer as ’n maand weg was, wat hom laat besef het hulle leef op twee verskillende emosionele kontinente.
Hy het ’n ruk probeer red wat daar te redde was, maar uiteindelik besef daar was net mooi niks wat hy wou red nie. ’n Maand van eindelose rusies later het Beth uiteindelik tot ’n egskeiding toegestem.
Die tydsberekening van sy egskeiding kon nie swakker gewees het nie.
Math keer terug na die onmiddellike toe nog ’n houthek voor hom opdoem. Die paadjie hierheen moes seker ’n goeie vyftig meter gekronkel het, maar hy onthou min daarvan. Links van hom is ’n seskantige deur in ’n klipmuur van byna twee meter hoog. Die soliede deur met sy swaar ysterhandvatsel en -beslag lyk soos die ingang na ’n kerker. Of ’n martelkamer. Wat gepas is. Miskien sal ’n martelsessie verstand in sy kop indwing en spoke uit die verlede verjaag.
Math haal diep asem, druk die deur in die ringmuur oop en bly dan stokstil staan. Selfs Heléne se beskrywing, nadat hy haar sover gekry het om oor Paradyskloof te praat, het hom nie voorberei op dit wat agter die deur in die muur lê nie.


Sestien
In die toringkamer nooi Eva Xanthe om oorkant haar te sit.
“Ek verstaan daar was êrens ’n misverstand.” Eva lyk nie onvriendelik nie, maar wel effens op haar hoede. “Minette sê jy was nie bewus daarvan dat ons die moedergesig van God dien nie.”
“Ek het dit afgelei, maar nie met Wicca in ver- band gebring nie.” Xanthe kyk na haar hande op haar skoot, probeer hulle behoefte om te vroetel, stil dwing.
“Jy het reeds verduidelik dat jy nie persoonlik met jou verwysing kontak gehad het nie en sedertdien ook nie met die persoon wat jou toelating hier gereël het nie. Tog begryp ek nie waarom jy net mooi niks van Paradyskloof geweet het nie. Iemand moes jou immers vertel het hoe om by die privaat vliegveld te kom.”
Xanthe kyk op toe Eva ophou praat. “Ek het daardie aanwysings wel gekry, Eva, maar nie verdere inligting oor Paradyskloof nie. My vriend het net gesê dat jy mense met hul probleme probeer help. Niks van Wicca of covens nie.”
“Streng gesproke is ons nie ’n coven nie. Van die begin af het ek Paradyskloof hoofsaaklik gesien as ’n plek van heelwording. Die herstel van die Paradys, wat die eerste mense so ondeurdag vernietig het. Wicca is die instrument, nie noodwendig die uiteinde nie, en die soort Wicca wat ek beoefen, is my eie interpretasie van die Moeder se wil.”
’n Weifelmoedige oomblik knie Eva haar ken tussen haar duim en wysvinger voor sy sug. “Kyk, Xanthe, ek besef Wicca en Satanisme word veral hier in Suid-Afrika byna as sinonieme beskou. Ek kan jou nou in ’n neutedop vertel waarom jy nie enigiets te vrees het van die weë van die Moeder nie. Ek kan jou daarna die keuse gee om terug te gaan, al druis dit teen my beterwete in. Maar daar is een ding wat my verskriklik hinder, en dis die agtergrond van jou verwysing.” Sy aarsel lank voor sy hervat.
“Soos ek voorheen vir jou gesê het, is ek net op noemnaamterme met my gaste. Ek weet niks van hulle behalwe dit wat hulle bereid is om volgens die eerlikheidsbeginsel te vertel nie. Selfs dan konsentreer ons net op dit wat relevant is om geestelike groei en heelwording te bewerkstellig, maar soms gebeur dinge wat daartoe aanleiding gee dat ek meer van my gaste uitvind as wat ek eintlik wou weet.” Sy huiwer weer, besluit dan klaarblyklik om deur te druk. “Jou verwysing se naam is Welma. Klink die naam vir jou bekend?”
Xanthe frons, dink ’n rukkie na en skud dan haar kop.
“Welma was, soos jy, nie bewus dat ek Wicca beoefen nie. Ek en Welma het ook ’n soortgelyke gesprek gehad toe ek agterkom dat sy onbewus was van ons weë. Sy het nie ’n verwysing gehad nie, maar op grond van die manier waarop sy van Paradyskloof gehoor het en die feit dat ons toe nog nie so streng volgens verwysings gewerk het nie, het ek haar toegelaat. Ek het natuurlik nie besef dat die persoon wat Welma van Paradyskloof vertel het, die Wicca-detail uitgelaat het nie. Ek het aan Welma verduidelik hoe Wicca min of meer inmekaarsteek en sy het besluit om haar gemoed oop te hou en te bly. Met verloop van dae het Welma haar verblyf hier as baie opbouend ervaar. Sy het openlik met my geraak. Ons was op pad om vordering met haar probleme te maak. Sy en ’n medegas het selfs ’n soort vriendskap ontwikkel wat baie voordelig vir hulle albei was. En toe vind daar ’n ongelukkige voorval plaas wat gelei het tot die dood van een van die ander gaste.”
Xanthe weet sommer wat gaan kom. “Die spinnekopvoorval?” Eva kyk haar vraend aan en sy vervolg vinnig. “Ek het ’n artikel daaroor gelees. Wat my vriend vir my gegee het. Voor ons die uitval gehad het.”
“Ek sien. In elk geval, Welma het ongelukkig Heléne se liggaam gesien. Dit was inderdaad nie ’n mooi gesig nie. Welma was baie geskok en het ons uitgeskel as Sataniste en Paradyskloof ’n Satansnes genoem. Vir my die aanvoerder van die Bose. Sy het my ook skielik kwalik geneem dat ek haar seksuele voorkeure onderskryf en haar aangemoedig het om dit in eerlikheid uit te leef. Daarom sal jy kan verstaan dat ek geweldig verras was dat sy iemand hierheen sou verwys. Ek het gewonder of Welma my op ’n manier wil te na kom en of sy dalk besef het dat sy verkeerd was.”
Eva bly ’n rukkie stil terwyl sy in die niet staar. Reënboogvlekkies uit die wiegende kristal verkleur haar hoë wangbene kortstondig, blerts dan teen haar voorkop voor sy weer na Xanthe kyk.
“Toe ek jou sien, het ek geweet jou besoek gaan reperkussies hê, maar ek kon ook sien dat daar bitter min kwaad in jou steek. En tog ...” Eva sug en staan op. “Ek weet nie wat om van jou te maak nie, Xanthe. Enersyds lees ek die behoeftes van jou siel in jou oë. Andersyds weet ek daar is iets wat jy verborge hou. Iets wat my baie nou raak.”
Sy kom staan langs Xanthe se stoel sodat sy moet opkyk na die statige vrou wat oor haar troon. “Wil jy nie maar met my eerlik wees nie, Xanthe? Kan ons nie die verwarring ontwar tot heil van hierdie drie weke wat voorlê nie?”
Die onrus in die andersins kalm oë, laat Xanthe sluk. Sy voel hoe sy weer ingesuig word deur haar behoefte om vrede van ander mense te tap. Van mense wat hulle ’n rukkie lank laat tap, en dan bloot bakhand staan.
“Vertel my van Wicca?” Xanthe vou haar arms en kruis haar bene.
Die bewegings ontgaan Eva nie en Xanthe weet dadelik dat sy deur haar lyftaal baie meer verklap het as wat sy graag sou wou. Eva van Eden mag ’n heks wees, sy mag selfs ’n gesant van die Bose wees, maar sy is ook ’n fyn waarnemer.
Eva gaan sit weer oorkant haar. “Wicca word op baie verskillende maniere beoefen. Ek kan nie ma staan vir ander covens nie. Ek kan jou net vertel hoe ons dit hier op Paradyskloof doen.”
Xanthe knik en wens sy het ’n bandopnemer of ’n skryfding gehad.
“Op Paradyskloof gaan dit vir ons oor selfontdekking, die omkeer van negatiewe patrone en oor spirituele bemagtiging. Deur middel van rituele verheerlik ons die Moeder en leer ons onsself, mekaar en die heelal beter ken en verstaan. Ons vier die heilige vonk wat in elkeen van ons is. Ons ontgin die heilige en magiese potensiaal van elke oomblik. Dat ons Sataniste genoem word, is ironies. Ons erken nie eens die duiwel as entiteit nie, wat nog te sê hom aanbid. Ons glo in die goeie, nie die bose nie; in sielelig, nie in sieleduisternis nie. Alles wat ons doen, is daarop gerig om sowel moederaarde as die afgeskeepte Heilige Moeder te dien en daarvoor te vergoed dat soveel reeds verniel is en dat die Heilige Moeder so lank verwerp is.” Eva bly stil asof sy Xanthe kans gee om in te neem wat sy gesê het.
Xanthe doen haar bes om goud uit die strooi te spin, skud dan haar kop. “Dit klink alles mooi en heilsaam, Eva, maar Wiccans doen spells en glo in magic en toorkrag en goed. Hou heksesabbatte en vrugbaarheidsfeeste wat ons as buitestanders as orgies beskou.”
Eva lyk ineens effe moedeloos. “Het jy my enige toorwoorde hoor uitspreek vandat jy hier is?”
Xanthe haal haar skouers op. “Dit het nie so geklink nie. Eerder soos gebede, maar ek kon ook nie heeltyd die woorde of hul implikasie volg nie.”
“Nou ja, jy kan maar sê ’n spell is ’n gebed met rekwisiete. Nes die Katolieke Kerk ook rekwisiete in hul rituele gebruik. Magick, let wel met ’n toegevoegde ‘k’ om dit te onderskei van die kastige magic wat kulkunstenaars beoefen, is die kuns om verandering of ommekeer in jouself teweeg te bring deur spirituele energie te manipuleer. Ons glo dat die energie wat ons uitstuur, drievoudig na ons terugkeer, daarom sorg ons ook dat ’n spell niemand op enige vlak kwaad berokken nie. Sogenaamde heksesabbatte is ’n viering van die aarde se seisoene, siklusse en natuurverskynsels. Vrugbaarheidsfeeste het meesal meer te doen met die vrug van die aarde as die vrug van die baarmoeder. Hoewel daar uitsonderings is. Maar dan bestaan die ‘orgie’ uit twee mense wat in privaatheid en met mekaar se toestemming hul lywe en siele in liefde en met vreugde deel.”
Xanthe se kop draai. Dit klink alles so onskuldig. Wel, amper.
“Ek gaan jou nie verder verwar nie. Ek sal vir jou ’n paar boeke oor Wicca leen en dit Donderdag vir jou gee wanneer julle roteer. Ek stel voor jy dink die volgende drie dae eers mooi oor alles na. Lees die notas in jou lêer, probeer die riglyne volg en ervaar die heilsaamheid van die Moeder tydens jou Aarde-verblyf. Dis te sê as jy besluit om te bly.”
“Kan ek dan wel nog teruggaan? Nou, vandag, hier onttrek?”
“Jy mag enige tyd teruggaan. Solank Morgana reken dis veilige vliegweer en sy nog in die lig kan terug wees. Dis nie ’n tronk dié nie, Xanthe. Jy is uit eie vrye wil hier en kan uit eie vrye wil weggaan. Solank jy die praktiese oorwegings in ag neem.
“Daar is goeie redes waarom ek verkies dat gaste nie ná die eerste rituele weggaan nie. Eerstens versteur dit die kollektiewe energie van die groep. Tweedens moet mens die hele simboliese roteringsirkel voltooi voor jy werklik die voordeel uit jou verblyf hier kan trek. Derdens het ek ondervind dat iemand wat vroeër vertrek, dikwels met halfgebakte idees hier wegstap en onwaarhede oor Wicca in die algemeen en Paradyskloof spesifiek verkondig. Dis waarom die geheimhoudingsklousule so belangrik is. Nie om dinge weg te steek nie, maar om te sorg dat die Moeder nie onteer word deur verdraaiing, miskonsepsies en sensasiesoeke nie. Eendag sal ons uit die besemkas kan klim, maar die tyd is nog nie ryp nie.” Die plukkie aan haar mondhoeke is te yl om ’n glimlag te wees.
“Beproef die volgende drie dae, Xanthe. Daarna kan jy steeds besluit om te gaan.” Eva se gesigsuitdrukking is deernisvol, amper moederlik.
Xanthe laat sak haar oë, staar na haar hande. Die ligblou koord is om en om haar wysvingers gedraai. “Oukei,” verras Xanthe haarself. Daar gaan die wyn en sigarette waarna sy so smag, maar darem net vir drie dae.
“Dan is dit goed. Is daar iets wat jy nodig het?”
Xanthe staan op en vleg haar vingers inmekaar. “Skryfgoed. Ek dink beter op papier.”
“As jy langer bly, sal ek sorg dat jy dit Donderdag saam met die boeke kry. Probeer hierdie drie dae eers sonder papier dink. Woorde wat neergeskryf word, het ’n manier om in die geheue verewig te raak. En probeer ook om te voel eerder as te veel te dink, Xanthe. Om pyn met verstand te probeer teëwerk, in woorde om te sit, emosie te probeer rasionaliseer, kan nuwe pyn meebring. Veral aanvanklik, en dis dikwels onnodige pyn.”
Eva kyk haar weer peinsend aan. “Jy laat my baie aan Welma dink. Soos jy, het sy ook vir skryfgoed gevra. Haar op vrae en woorde verlaat. Miskien omdat sy ’n joernalis was.”
Vir die tweede keer in die bestek van twaalf uur word Xanthe yskoud.
“Het sy vir julle bad press veroorsaak?” wurg Xanthe dit so normaal moontlik uit.
Eva skud haar kop. “Sy is wel hierheen gestuur om ’n artikel te kom doen. In die een wat gepubliseer is, was daar egter min inligting oor Paradyskloof self en niks oor ons band met Wicca nie. Ek weet nie hoekom nie. Dis hoekom ek jou aanvaar het ten spyte daarvan dat dit sy was wat jou verwys het. Miskien het sy die geheimhoudingsklousule tog as bindend beskou. Miskien het sy iets anders geskryf, maar het haar redakteur gevoel die lesers van Tuisfront is nie gereed om met Wicca gekonfronteer te word nie.”
Tuisfront? Die keer vries Xanthe behoorlik.
“Die pen is inderdaad magtiger as die swaard, Xanthe. Daarom is objektiwiteit en ingeligtheid so ’n belangrike aspek van joernalistiek. Die geskrewe woord kan remedieer, maar net so maklik vernietig. Woorde is op sigself ’n soort magick, daarom dat sogenaamde spells so sterk in Wicca figureer. Mens kan woorde, soos feitlik enigiets in die lewe, ten goede of ten kwade aanwend sonder dat edelheid of boosheid noodwendig in die gedrang kom. Daarom moet mens verantwoordelik daarmee omgaan.”
Eva druk haar hande in die shalomgebaar teen mekaar. “Mag ons moederaarde in die volgende drie dae vir jou vrug dra, die Heilige Moeder jou wysheid skenk. And it harm none, so mote it be.” Daarmee draai Eva om en gaan staan met haar rug na Xanthe voor die toringvenster waar die kristal flonker en draai en pendulum speel.
“Eva gaan dwarsdeur haar sien, nes sy deur my gesien het, Martin. As die girl iets oorkom, rus dit op jou gewete.” Welma se ontsteltenis is eg.
Martin onderdruk ’n vlugtige skuldgevoel. “Sy sal niks oorkom nie, Welma. Sy is bright.”
“Probeer jy daarmee vir my sê ek is nié bright nie? Buitendien, Heléne Augustine was ook bright. Bright genoeg dat Eva haar as haar opvolger wou aanstel. En kyk wat het met haar gebeur.” Welma vee deur haar kortgeknipte hare. “Ek moes my nie deur jou laat afdreig het om jou joernalis te verwys nie.”
“Jy ís bright, Welma,” probeer Martin paai. “Dis net dat jy te ontvanklik was vir Eva van Eden se gekweel. Xanthe daarenteen is bestand teen al die gehokus-pokus.” As hy ’n man was wat nog gebid het, sou Martin ’n skietgebedjie opgestuur het dat hy reg is. “Jy moes my destyds gewaarsku het dat jy deur ’n moeilike tyd gaan.”
“Vir jou destyds gesê het my girlfriend het my gelos vir ’n man? Jy sou my uit jou kantoor uit gelag het, waarskynlik ge-fire het. Maar dit daar gelaat, jy moet gek wees om weer iemand te stuur. Gestel jou teorie is reg. Gestel Maria de Koker bevind haar op hierdie huidige oomblik wel op Paradyskloof. Gestel sy is een van die opperhekse, wat dink jy gaan gebeur as die Xanthe-girl wel agterkom wat aangaan? Dink jy hulle sal toelaat dat sy ’n storie skryf waarin sy openbaar dat ’n moordenares deel is van die Paradyskloof-coven? Hemel, Martin, Maria het haar stiefbroer koelbloedig en met voorbedagte rade vermoor. Haar vlugroete was uitgewerk. PE toe en van daar af op die skip. As die matroos haar nie betrap het waar sy in die ruim probeer wegkruip het nie, was sy landuit.”
“Maar toe betrap hy haar, sy slaan hom oor die kop en vlug verder. Vier maande later vind Eva haar in ’n grot in die Paradyskloofberge en neem Maria onder haar vlerk. Hoekom, Welma? Hoekom, vra ek jou?”
“Miskien het sy nie geweet wie Maria is nie. Of miskien praat jou bron twak.”
“My bron is betroubaar. Sy het ’n paar jaar op Kruisbaai gewoon en as daar iemand is met ’n neus vir ’n skinderstorie, is dit sy.”
Welma snork. “Hoe seker is jy daarvan?”
“Sy het op Kruisbaai gehoor van die bosbewoner wat Eva laat weet het van die siek meisiekind wat hy in die grot gekry het. Die Kruisbaaiers het nooit die wit meisie in verband gebring met die verdwyning van Maria de Koker nie, maar my informant sê alles wat sy uitgevis kon kry, pas net mooi in die tydgleuf.”
Welma sug. “Ek het nooit gedink die Xanthe-girl sal instem nie. Hemel, met die inligting wat ek verskaf het, moet sy mal wees om te wou gaan.”
Martin kyk liewer weg.
“Martin?” kom haar stem waarskuwend. “Jy hét vir haar gesê dis ’n coven, het jy nie? En jy hét vir haar gesê Maria de Koker bevind haar dalk daar? En jy hét vir haar gesê dat Heléne nie náby die duine was waar ’n spinnekop kastig in haar hare verstrik kon raak nie? En het jy vir haar gesê dat Maria de Koker ’n buitelugmens is wat baie van diere en insekte af geweet het? Waarskynlik nog heelwat meer nadat sy ses maande te voet voor die gereg gevlug het. En ek neem aan jy hét vir haar gesê van Linda Hunter? Dat ’n onbekende persoon uit Linda se woonstel gekom het kort voor haar liggaam gevind is waar sy kastig per ongeluk ge-overdose het? Reg langs ’n pikswart kers waarop ’n pentagram uitgekerf was?”
Martin durf haar nie in die oë kyk nie. “Ek sou vir haar alles wat ek nodig ag, vertel het as die bliksemse vroumens my net die kans wou gee. Sy het ’n non communicado op my getrek voor sy weg is.”
Welma bly so lank stil dat Martin gedwing voel om op te kyk. Sy is bleek. “Jy besef natuurlik dis binnekort Walpurgisnag? Het jy enige idee hoe dun die sluier tussen die goeie en die bose, die lewendes en die dooies op daardie nag is? Net ’n haardikte dikker as op Samhain, oftewel Halloween. En jou verdomde joernalis gaan daar wees. Op daardie nag.”
“Ag, bullshit. Jy glo tog nie regtig daardie klomp kak nie, Welma.”
“Maak nie saak wat ek glo nie, Martin, die feit bly staan, Eva en haar volgelinge glo dit. Dis ’n Wicca-gegewe. En die ergste van alles is dat die oorgang tussen 30 April en 1 Mei hier in die Suidelike Halfrond dalk wel as Walpurgisnag bekend staan, maar eintlik is daardie nag ons Samhain. Die oorgang van die somer na die winter, van die siklus van lewe na die siklus van dood. Die allerheiligste sabbat van die hekse.”
“En nou gaan jy seker nog vir my sê dis daardie aand volmaan ook?” probeer Martin die onrus in hom met sarkastiese bravade teëwerk.
“Nie amptelik nie, maar baie amper. Volmaan val vanjaar op die tweede Mei, maar op die nag van die dertigste gaan hy so na aan vol wees as kan kom.” Welma kyk hom pleitend aan. “Asseblief, Martin, gaan polisie toe. Gaan vertel hulle alles.”
Martin skud sy kop. “Eers die scoop.”
“Fok die scoop, Martin! Ek sê nou vir jou, jou joernalis se lewe kan moontlik in gevaar wees.”
“Ag, kak, man.” Martin spring op en kry sy baadjie.
Welma vlieg ook op. “Dan gaan ék polisie toe.”
Martin moet effens na haar opkyk, maar hy kry dit reg om haar met sy blik vas te pen. “En dan gebruik ek ander inligting vir ’n scoop.”
Welma verbleek nog verder.
“Ek het dalk nie veel tyd vir die meeste dykes nie, Welma, maar ek het niks persoonliks teen jou nie. Jy het meesal goeie werk gedoen toe jy nog by Tuisfront was en gee my nou nog goeie tips. Maar ek het scoops nodig. As jy hierdie een sink, gebruik ek wat ek kan kry. En dan vertel ek vir die hele Suid-Afrika dat die gewildste Afrikaanse liefdesverhaalskrywer tot nog toe ’n lesbiese verhouding met ’n gewese dwelmslaaf gehad het en ... o ja, amper vergeet ek ... ’n fokken Wicca-heks is. Kyk ’n bietjie of jou eksgeliefde, die nimlike Minette Minnaar, jou dít gaan vergewe.”


Sewentien
Aan die onderpunt van die spiraaltrap wag Morgana Xanthe met ’n stoïsynse gesig in.
“Bly jy?”
Xanthe knik.
Sonder ’n verdere woord stap Morgana met lang treë en wapperende hare voor haar uit en kom eers weer op die keisteenvierkant tot stilstand. “Daar is volop kos- en drinkgoed in die kombuis. Net Eva het toegang tot jou huis en tuin en sy mag jou dalk besoek as sy voel dis nodig. Daar is ’n interkomstelsel na die groot huis toe, maar dis net vir uiterste nood,” herhaal sy die essensie van wat sy vroeër die oggend gesê het voor almal hul koers gekry het.
“Jy stem nie saam met Eva nie. Dat sy my laat bly nie?” kan Xanthe nie help om te vra nie – eerder omdat sy self nie begryp waarom Eva haar aangemoedig het om te bly nie as ’n onvermoë om die afkeer in Morgana se liggaamstaal te kan lees.
“Ek trek nie Eva se oordeel in twyfel nie. Die Heilige Moeder lei haar.” Morgana druk haar hande teen mekaar, maak ’n buiginkie en wys die middelste paadjie uit.
Xanthe kyk om na die kasteelagtige huis en dan na die deur waarheen haar paadjie lei. Sy kan nog omdraai. Teruggaan Kaapstad toe waar die werklikheid nie so danig plesierig is nie, maar waar dit ten minste nie voortdurend van gedaante verander nie, waar die fatsoen van dinge kenbaar en vas is.
Die keistene onder haar sandale voel stewig genoeg om haar te oortuig dat sy tog nog die ondermaanse bewandel. Keisteen vir keisteen vorder sy tot sy voor die deur tot stilstand kom. Sy kan Morgana se oë op haar rug voel. Die deklatte is kunstig kruis en dwars inmekaar vervleg. Toe sy daarteen druk, swaai dit sonder kraak of kwiek oop. Voor haar kronkel ’n nou tonnel met heining as mure en die lug as koepeldak.
Bo haar skel en kweel voëls in boomtoppe, wat plek-plek ’n blaredak oor die paadjie maak. Die son bak warm van bo, maar uit die mosbegroeide paadjie slaan klammigheid op. Sonder warm onderklere vloei en dein die moeselienrok lugtig om haar lyf. Kronkel ná kronkel vind haar voete vanself hul weg. Aljander, aljander ... Hier ruik sy grond en vermolming, daar gras en vlugtige beloftes van blomgeure. Êrens gaan sy oor ’n houtbruggie waar water deur die grond syfer en kappertjies welig staan.
Sonder waarskuwing lei ’n laaste kronkel haar tot voor ’n houtdeur in ’n klipringmuur. Links is nog ’n paaltjiesdeur, maar dit gee sy net ’n terloopse kyk. Dis die koepeldeur voor haar wat haar fassineer. Dit lyk asof dit uit ’n Brian Froud-boek oor faerie-dwellings of dalk ’n Walt Disney-fliek kom, kompleet met klinknaels en metaalafwerking, die deurplanke oud, vol letsels en kwaste.
Chloë sou ...
Xanthe haal diep asem, vou haar hand om die ysterhandvatsel en druk dit oop. Hoe lank sy so gestaan het, weet sy nie, maar steeds voel sy nie asof sy werklik kan sin maak nie. Al wat sy weet, is dat sy wat wou gee dat Chloë kan sien wat agter hierdie sirkelvormige muur met sy komieklike deur lê.
Ses pilaarvormige klippe staan ’n erewag tussen ’n magdom struike en plante en blomme en die geluid van water. Die huisie lyk asof dit van klei geboetseer is, of soos ’n paddastoel vanself uit die aarde opgekom het. Kontoere wat nie die vaagste benul van meetkunde verklap nie, verwar die oog. Mure duik in en bult uit sonder hoek of rand. ’n Kwasterige rietdak word hier deur ’n krom venster hoër gelig en daar deur ’n balkon van boomtakke gestut. In die middel du ’n kleiskoorsteen soos ’n vingerwysing die lug in. Aan die linkerkant leun drie verstrengelde bome oor die dak om nadere ondersoek daarna in te stel.
Sy moet nog ’n kappertjiebegroeide bruggie oor voor sy op ’n stoepie beland en voor nog ’n deur te staan kom. Die derde een waardeur sy vanoggend moet gaan sonder dat sy weet wat om daaragter te verwag.
Van buite het die huisie gelyk asof dit van onsekere vorm is. Binne word dit duidelik dat dit sirkelvormig is, maar die kleimure is sonder ’n gedagte aan ’n skietlood opgerig, leun hier oor, kink daar in. In die middel is ’n vuurmaakplek tussen vyf dik kleipote wat die skoorsteen dra. Bont kussings is in ’n sirkel rondom gestrooi. Links lei ’n kleiboog na ’n kombuisie. ’n Yskas en miniatuurstofie is die enigste voorwerpe wat hoekig is. Selfs die wasbak is vryvormig uit klei geboetseer en met ’n blink laag klaarblyklik waterdig gemaak.
Die volgende vertrek is ’n slaapkamer, daarnaas ’n badkamer met ’n ingeboude kleibad en wasbak, asook ’n stort ingepas tussen krom mure. Die vierde vertrek kan dalk ’n kamer vir meditasie wees, lei Xanthe af aan die bankie met die kerse en aromabrander. Die laaste vertrek is eintlik ’n onderdakstoepie met aan die een kant ’n kronkeltrap wat na die skewe balkon lei. Nie die trap of die balkon is so lamlendig as wat dit lyk nie. ’n Stoel van latte gemaak, staan potsierlik in die hoek. Hoë bome versper die uitsig sodat dit voel asof sy in ’n boomhuis beland het.
Xanthe stap weer met die trap af. In die slaapkamer spoor sy die lêer op waar dit op die voetenent van die ruwe houtkatel lê. ’n Bladsy met algemene sake en dan riglyne vir elk van die drie dae dat sy hier gaan wees. Sy blaai vinnig deur. Geen spesifieke tye word aangedui nie. Dagbreek sus, vroegoggend so, middag dit, sonsondergang dat. Dan gaan sy terug na Maandag 16 April.
Midoggend: Verken jou omgewing, maak jou tuis en laat die aarde jou sintuie vul. Eet en drink wanneer jy honger en dors is, rus wanneer jy moeg is. Mediteer wanneer jy daarna voel. Besoek die Heilige Tuin wanneer jy behoefte aan geselskap of verandering van omgewing het. Ons stel egter voor dat jy die eerste dag op jou eie deurbring. Onthou om die son te groet en die maan te verwelkom. Betrek die vier elemente en die windrigtings.
’n Paar meditasietegnieke word uiteengesit en voorbeelde van inkantasies, gebede met rekwisiete of wat ook al, volg.
Laat jou lei deur jou behoeftes, is die oorheersende boodskap en word onderstreep deur ’n naskriffie: Skyclad (naaktheid) is opsioneel, maar beproef dit gerus in die privaatheid van jou eie tuin.
Xanthe stap na die droë boomtak wat lyk asof dit uit die muur groei. Hieraan hang ’n paar rokke identies aan die een wat sy aanhet. Drie plankies wat in die muur gemessel is, bevat stapeltjies onderklere en sokkies. In die badkamer lewer ’n kassie alles op wat sy dalk mag nodig hê en ’n hele stapel weelderige handdoeke.
Hekse mag hulle wees, maar dit ontbreek hulle gewis aan niks. Dit word ook bevestig deur die inhoud van die kombuiskaste en yskas. Die vrieskompartement lewer selfs bevrore etes op, net reg om in die oond te steek.
Net aan sigarette en wyn ontbreek dit klaaglik, lamenteer Xanthe toe die lus vir rook haar uit die bloute oorval. En dan besef sy dat sy tot dusver haar krukke verbasend min gemis het. Alles was ook so nuut en bedrywig en verwarrend, maar op hierdie moment sal sy moor vir ’n sigaret en ’n glas koue witwyn.
Besig bly, is al genade. Die tuin, kom sy agter toe sy van die onderdakstoepie af ’n paadjie begin volg, is nie net ’n deurmekaarspul nie. Inteendeel, dis fyn uitgelê. Geen grasperke met beddings nie, net ’n geroesemoes van plante met hier en daar ’n struktuur, maar alles werk in harmonie. Sy volg ’n sirkelpad wat deur die tuin slinger en haar ná ’n rukkie by ’n visdam bring, waar twee ander roetes daarby aansluit. Die water in die vywer roer en op die bodem skuil goudvisse agter waterlelies. Voëlgeluide, die ruising van blare in die hoë bome en die gemurmel van water is al wat sy hoor. Aardse geure meng met dié van blomme.
Dis regtig. Hierdie moerse cliché van ’n sprokie is voorlopig haar werklikheid. Al voel dit soos ’n droom.
Seskantige sel op sel op sel. Dis wat Math herhaal sien in die seshoekige tuin met sy seshoekige patrone waar elke plant en struik en boom wat moontlik ’n skakering van geel of oranje kan hê, welig groei, rank of oordadig blom. Die Midasboom, oortrek van geel blomme, verskaf die enigste skadu in die tuin, buiten ’n afdakkie van latte, toegegroei met kanferfoelie. Gouetrompetrankers druip oor die muur om die tuin. Gouereënbome is strategies geplant om hoogte te verskaf en privaat hoekies te skep. Hoe langer hy ronddwaal hoe meer voel dit asof hy in ’n heuningkoek beland het. Selfs die vywer, wat ’n hoë straal water die lug in spuit, is heksagonaal.
Een van die ses seshoeke wat om die seskantige huis uitgelê is, is ’n kruietuin. Hy herken kamille en wynruit, kwylwortel en gouetiemie. Aweruit stuur suurlemoengeure die lug in. Die reuk herinner hom aan Elaine se herbarium. En dan sluit sy gedagtes weer aan by die paadjie waarop hulle vroeër gekoers het.
Die egskeiding het deurgegaan toe Heléne vlak in haar eerste jaar was. Aanvanklik het dit hom geamuseer dat sy vir elke module wat hy op eerstejaarsvlak gedoseer het, ingeskryf het, maar net tot hy besef het dat Heléne geen ander motief met haar studies gehad het as om sy aandag te trek nie. Hy het besef dat sy Andrew se geld mors en Math se tyd. En dat Heléne se bewondering vir hom in ’n verspotte verliefdheid omgeskakel het.
Hy het met sy pa en Elaine gaan praat. Vir hulle gesê Heléne is ’n aandagvraat. Hulle het gesê hy moet geduld aan die dag lê, dat sy haar verliefdheid sal ontgroei en dat die kampuslewe haar goed doen.
Die kampuslewe het haar inderdaad goed gedoen. Sy het in ’n pragtige meisie ontluik. Haar verliefdheid het sy egter nie ontgroei nie. Dit het in haar tweede jaar eerder in ’n obsessie ontaard. Oral het sy hom voorgelê of ingewag. Ter wille van sy pa en Elaine het hy op sy tande gekners en die saak so goed moontlik probeer hanteer. Tot die dosent in Toegepaste Wiskunde wat hy af en toe uitgeneem het, laat blyk het Heléne het haar besoek en geïnsinueer hy en Heléne het ’n verhouding. Hy het Heléne gekonfronteer en so ’n krisis ontketen wat hom en sy pa nog verder laat uitmekaardryf het. Heléne het ’n ruk daarna opgeskop en nog ’n swart merk is agter Math se naam aangeteken. Tot die dag van haar dood, het Elaine hom nooit vergewe nie. En ná haar dood het sy pa Australië toe gevlug.
Nee, hel, hy moet uit hierdie koeltelose tuin kom. Hier waar die son die verlede aanhoudend oopbrand.
“Dit lyk asof Sabine die nuus beter as Minette hanteer het?” Die son skif deur die prieel en maak patrone op Morgana se hare; hier blink, daar skadu.
Eva sny haar peer in kwarte. “Sabine laat blyk nie maklik haar emosies nie. Sy erken dat haar Samhain-swangerskap bedoel was om die guns na haar te laat swaai, maar aanvaar dat ek nog nie finaal besluit het nie.”
“Wat laat jou nou nog oor Sabine twyfel? Veral noudat sy aan jou vereiste voldoen het?”
Eva dink ’n oomblik oor haar antwoord na. Sy sal moet eerlik wees, al weet sy dit gaan Morgana ontstel. “Ek oorweeg dit om nie een van julle drie op te lei om my op te volg nie, Morgana.”
Morgana kyk vinnig op. “Is daar iemand anders?”
“Ons Heilige Moeder het haar aan my uitgewys.”
In Morgana se oë skakel verrassing om in skok. “Een van die nuwelinge? Maar ...”
Eva hou haar hand op. “Moenie vra nie. Ek begryp nog self nie.”
Hulle eet ’n rukkie in stilte voor Morgana weer praat. “Eugene het ontsteld gelyk.”
“Hy dra swaar aan sy skuldgevoelens. Hy gaan hom ná hierdie besoek onttrek. In alle kapasiteite.” Eva staar na die growwe grein van die houttafel waar sy en Morgana al so dikwels gesit en eet of net gesels het. As hierdie tafel kon praat ...
“Heléne kon sy redding gewees het.”
Eva skud haar kop. “Eugene het dit nie in hom om gered te word nie. Hy was sy amp nie waardig nie en sal dit nooit kan waardig word nie. Dit het hy gister in soveel woorde erken en bevestig wat ek uit die staanspoor vermoed het. Dis beter dat hy gaan. Vir ons en vir hom.”
“Jy weet hoe ek oor hom voel, dat ek maar te bly sal wees as ek die laaste van hom sien, maar is hy ’n risiko?”
Dis ’n vraag waarop Eva nog self nie ’n antwoord het nie. Geheimhouding is so belangrik wanneer daar soveel vooroordeel, soveel wanopvattings en misvattings is. Die Moeder se weë is nie maklik om te verstaan nie. Nie as mens binne haar orde leef nie, en nog veel moeiliker as mens daar buite staan. “Ek weet nie. Hy word van binne af opgevreet. Ek is bang hy vang iets onverantwoordeliks aan om vir Heléne se dood te vergoed.”
Morgana verbleek. “Jy weet wat dit beteken.”
Eva antwoord nie. Dis nie nodig nie.
“Wat gaan jy doen?”
Eva neem ’n happie van een van die peerkwarte, kou rustig klaar voor sy antwoord. “Die Moeder sal sorg.”
Morgana knik. “Die Moeder sorg altyd.”
“Wat dink jy van Math?” verander Eva doelbewus die koers van die gesprek.
“Hy is ’n man.” Die afkeer op Morgana se gesig spreek boekdele.
“Behalwe daarvoor?”
Morgana skud haar kop, haar oë afgewend. “Dis al wat ek kan sien. Dat hy ’n man is.”
“Mans is deel van die Moeder se bestel, Morgana. Twee sye van die drie-enigheid.”
“Dis anders.”
Eva sug. “En van Xanthe?”
“Jy moes haar weggestuur het.” Sy kyk agterdogtig na Eva. “Is sy jou uitverkorene?”
“Ek het gesê jy moenie vra nie.”
“Maar sy weet niks van ons of die Moeder af nie!”
Eva antwoord nie, kyk Morgana net kalm aan.
Morgana skud haar kop. “Dit kan nie Agnes wees nie. Agnes is te oud en sy is boonop swak. Na liggaam en na gees. Sy gaan nie die paal hier haal nie. Dit weet jy seker. Al wat oorbly, is Nerina en sy ... Hoe sal sy die Moeder met haar gebrek kan dien? En hoe sal sy die finale toets slaag? Sy moet al diep in die veertig wees.”
“Ek gaan nie daaroor praat nie, Morgana.”
“Terloops, Minette het die toets geslaag,” laat Morgana ná ’n stiltetjie hoor.
“Minette ook?” Die nuus verras Eva. Minette verwagtend, ten spyte van haar verlede, haar minagting vir mans en haar seksuele voorkeure? “Hoe ver?”
“Sestien weke. Sy moes by ’n ander coven gewees het met die sabbat van die somersonstilstand.”
“’n Litha-baba. Nou toe nou. Haar laaste troef en sy sê nie vir my nie?”
“Sy wou dit as ’n verrassing hou vir die oomblik wanneer jy haar nooi om jou op te volg. Sodat jy nie moet dink sy wou jou met haar swangerskap beïnvloed nie.”
“En toe vertel ek haar dat ek nog nie besluit het nie.” Eva laat sak haar voorkop in haar hand. Die growwe grein van die hout brand in haar elmboog. Partykeer maak die Moeder dit moeilik. Sy kyk weer na Morgana. “Dit sou soveel makliker gewees het as ek jou sonder enige vertwyfeling my opvolger kon gemaak het.”
Morgana skud haar kop. “Jy weet ek kan nooit weer toelaat dat ’n man aan my raak nie. En ek weet jy sal nie ons coven-credo aanpas om sonder die laaste toets te funksioneer nie.”
“Neem jy my daaroor kwalik, Morgana?” ’n Moegheid maak hom in Eva tuis.
Morgana laat sak haar oë. “Soms.” Sy kyk weer op en haar oë blink onnatuurlik. “Daar is niks wat ek eerder sou wou doen as om in jou voetspore te volg nie.”
Eva stry teen die moegheid. “Ek kan nie ons credo aanpas nie. Dit sou teen die weë van die Moeder indruis. Vrugbaarheid en voortplanting is een van dié belangrikste aspekte van die Moeder se orde.”
“En tog het jy net een kind gehad. ’n Kind wat nie eens by jou grootgeword het nie.”
“Dit was alles die wil van die Moeder. Die belangrikste is dat my kind ook voortgeplant het,” wys Eva haar tereg.
Morgana snork. “Jou dogter was jou onwaardig.”
“Sy het ’n hoë prys daarvoor betaal, maar in een opsig was sy my wel waardig – die geslagslyn loop deur. En dis die doel daarvan. Die ewige lewe lê in voortplanting.”
“Met my hou my geslagslyn op, Eva. Dis ononderhandelbaar.” Morgana pers haar lippe saam.
“My opvolger moet kan en wil voortplant.” Eva hou Morgana se goue blik. “Dis ook ononderhandelbaar.”
Morgana antwoord nie, tel net ’n appel uit die bak op en hap driftig daaraan.
Xanthe staar na die goudvisse op die bodem van die vywer, maar registreer net vaagweg hoe hulle sedimentwolkies opskop.
Die bootreis het ook soos ’n droom gevoel, al was dit nie die soort hallusinêre droom wat Paradyskloof by haar oproep nie. Dit was haar ouers se Kersgeskenk aan Xanthe. ’n Vriendin sou saamgegaan het, maar het op die nippertjie onttrek.
Dimitri het by haar kom hurk waar sy op die skeepsdek by die swembad lê en lees het. Sy het die blink boggelspiere eerste gesien. Toe die langlid-oë wat die kontoere van haar lyf langsaam verken, haar gelaatstrekke streel sonder om aan haar te raak of eens ’n hand te lig. Wat haar woordeloos vertel het hy begeer haar.
“I am Dimitri Demetrios. I’m going to marry you. We’d better get acquainted,” het hy met ’n sexy, sexy glimlag gesê. ’n Griekse god met ’n patrisiërneus het haar gevind en nog voor hulle Mauritius bereik het, haar voete onder haar uitgeslaan. Binne twee weke, op Nuwejaar, het hy ’n ring aan haar vinger gesteek. Die laaste dae van die bootreis was hul wittebrood.
In die Kaapse hawe het sy aan die arm van Dimitri van die passasierskip afgesweef. Die uitdrukking van afkeer op haar ouers se gesigte toe hulle aangestap kom, het afgryse geword toe sy Dimitri as haar splinternuwe eggenoot aan hulle voorstel.
Hulle het Xanthe en Dimitri in vyandige stilswye na haar meenthuis geneem en net so weer weggery. Die volgende dag is sy na haar vorstelike ouerhuis in Constantia ontbied. Alleen. Sy het Dimitri gesmeek om saam te gaan, maar hy het geweier. “It’s better for you to go alone, my little dove. They’ll get used to the idea,” het hy getroos.
Maar hy was verkeerd. Haar pa het geëis dat Dimitri se little dove onmiddellik die huwelik laat ontbind.
Sy het geweier. Haar ouers paranoïes genoem. Ontplof toe haar pa haar weke later weer ingeroep en ’n privaat speurder se verslag voor haar neergesit het.
“Hy’s ’n swendelaar, Xanthe. Dit staan daar swart op wit,” het haar pa gekeer toe sy die verslag in die snippermandjie wou gooi. “Hy het elke sent van sy laaste verneukspul gebruik om Suid-Afrika toe te kom en die bootreis te betaal in die hoop om ’n ryk vrou op die boot raak te loop en sommer Suid-Afrikaanse burgerskap ook daarmee te beërwe. In jou eersteklaskajuit en alleen, was jy ’n maklike prooi.”
Sy het onwillig bly luister terwyl hy die privaat speurder se bevindings in ’n neutedop weergegee het. “Hy is so vals soos sy nagemaakte Rolex, Xanthe,” het haar pa afgesluit en ’n paar foto’s uit sy lessenaarlaai gehaal.
Teen daardie tyd het sy self begin vermoed Dimitri is nie heeltemal wat hy voorgegee het om te wees nie. Hy het reeds ’n aardige bedrag uit haar uitgehad omdat daar kastig probleme was met bankoorplasings van Griekeland af. Geld wat sy self moes leen. Sy het agtergekom dat sy Rolex inderdaad besonder liggewig is en dat die swaar, goue ketting om sy nek begin verkleur. Sy het ook pas agtergekom dat sy swanger is.
Vir haar ouers was dit die laaste strooi. Hulle het aangedring op ’n aborsie. Sy het geweier.
Vyf maande voor Chloë haar eerste skree gegee het, het Dimitri sy paar besittings terug Griekeland toe gepiekel en Xanthe gedagvaar vir egskeiding met ’n klousule wat motiveer waarom Xanthe ’n kontantbedrag en onderhoud aan hom verskuldig is. Hy het immers ’n paar maande lank sy vaderland en sy lewe daar vir haar opgeoffer; sy werk as croupier by ’n casino verloor omdat hy nie ná sy vakansie teruggegaan het nie.
Ná twee jaar se hofsake is sy eise afgewys, maar hy kon nie gedwing word om die regsgelde of die geld wat sy vir hom geleen het, terug te gee nie. Hy het dit in ieder geval nie meer gehad nie. Chloë is nooit eens in die geding genoem nie.
Haar ouers het Xanthe dit nie onder die neus gevryf dat hulle reg was nie. Hulle het nie eens verwys na die skande wat sy in daardie twee jaar oor die Tredouxs gebring het nie. Zenobia en Hannes Tredoux het hulle net heeltemal uit haar lewe onttrek en haar ná die hofsaak laat verstaan hulle verwag dat sy terugbetaal wat sy hulle skuld. Die lening wat sy aangegaan het om Dimitri te help en wat hulle namens haar afgelos het. Die astronomiese prokureursgelde wat haar egskeiding meegebring en deur hulle betaal is. Selfs die deposito op haar meenthuis. Mens noem dit glo tough love.
Die verkoop van haar meenthuis en Opeltjie het nie eens ’n duik in die bedrag gemaak nie. Haar salaris was skaars groot genoeg om haar en Chloë onderdak te gee, geklee en gevoed te hou, laat staan ’n fortuin afbetaal. En ná Chloë se dood het sy nie meer ’n flenter omgegee nie. Sy het haar ouers nie eens laat weet dat die kleinkind wat hulle verwerp het, nie meer verwerp kon word nie. Die oorblywende skuld is steeds besig om teen die huidige rentekoers aan te was.
’n Skerp voëlfluit ruk haar terug tot die werklikheid. Sy kry koers met die eerste die beste paadjie en moet ’n entjie verder buk om onder die kromming van ’n boomstam deur te loop. Sy skrik toe sy met die bukslag haar eie weerkaatsing net links van die paadjie sien. Sy bly gebukkend staan, die boombas grof onder haar vingers. Die poeletjie is doelbewus so geplaas, besef sy. Geen visse roer en laat die water rimpel nie. Geen waterlelie versteur die blink oppervlak nie. Dis bedoel om ’n natuurlike spieël te wees, geraam in plantegroei.
Die weerkaatsing wat na haar opstaar, is skielik die gesig van ’n vreemde. Lang, goudbruin hare kinkel weerskante van die skraal, bleek gesig. Haar oë lyk vreemd, haar mond voller as wat sy onthou, haar ken skerper. Chloë het nie veel op haar getrek nie. Miskien iets om die mondjie, maar die donker krulle en diepbruin oë was haar pa s’n. Haar stewige bou ook. Hoe sou sy op tien gelyk het?
Aljander, aljander ...
Xanthe kom weer regop, haal diep asem, maar die prentjie van Chloë se blou gesiggie wil nie voor haar wyk nie.


Agtien
Martin klap sy BMW se deur agter hom toe. Dis egter meer bravade as enigiets anders. Die sagte gedreun toe hy die enjin aansluit, gee hom steeds ’n kick, maar vandag is sy vreugde terloopserig.
Hy hoop nie hy het Welma nou te ver ge-push nie. Sy is inderdaad vir hom baie werd met al die tips wat sy altyd by hom aandra. En haar inligting is altyd betroubaar. Sy het dalk drooggemaak met haar verblyf op Paradyskloof, maar in alle regverdigheid was dit ook sy wat hom van die plek en van Eva van Eden vertel het. En hom indirek so op die spoor van Maria de Koker gebring het.
Dis by die rehab waar sy van Paradyskloof gehoor het. By Linda Hunter wat saam met haar daar was. Eers het hy nie gedink dit beteken veel nie. ’n Druggie wat van plan was om na ’n esoteriese plaas te gaan, is nou nie juis opspraakwekkende nuus nie, maar Welma het ’n gevoel gehad daar sit meer daaragter. En sy het ook nie geglo dat Linda Hunter sommer so kort ná hulle uit die rehab gekom het, weer sou terugval op haar verslawing nie, laat staan overdose. Linda wou juis op Paradyskloof ’n nuwe begin maak.
Martin is so ingedagte dat hy amper nie agterkom sy selfoon het begin lui nie. Hy druk die knoppie net voor die laaste klanke van Die Leeuloop wegsterf.
“Van der Merwe?”
“Martin, asseblief? As die persoon wat verantwoordelik was vir Heléne se dood uitvind wat Xanthe daar maak ...”
“Welma, ek is in die verkeer.” Hy druk die foon dood en smyt dit op die passasiersitplek neer. Asof hy nie genoeg bekommernisse het nie.
Die ses vertrekke in die huis is ook heksagonaal. Afbeeldings van die songod, Ra, versier een van die sitkamermure. ’n Ander muurskildery beeld Icarus se reis na die son uit, maar hierdie Icarus se reis is nie noodlottig nie. In die laaste paneel omhels hy die son met sy vlerke.
In teenstelling met die oordaad geel in die tuin, is die kleure in die huis getemper en die temperatuur aansienlik koeler, maar dit neem Math nie lank om agter te kom dat sy onrustige rondstappery in die huis aan verveling toe te skryf is nie. Hoe de hel gaan ’n selferkende werkslaaf soos hy sy dae hier omkry?
Sedert hy die eerste keer ’n stokou Jacques Cousteau-TV-film gesien het, het hy geweet sy roeping lê onder die water. Die oseane van die wêreld was die laaste groot misterie op die planeet Aarde, ’n misterie wat hy sy eie wou maak. Sy beroep. En hy het. Met oorgawe en passie.
Ná sy egskeiding van Beth, het professor Krynauw sy navorsingsaansoeke egter telkens geweier. Hy het bedank en aansoek gedoen om ’n tydelike pos in Florida. John Lindley se aanbeveling en Math se kwalifikasies en werkrekord daar het die knoop deurgehak.
Hy kon nie wag om sy vlerke te sprei nie. Vir die eerste keer in sy lewe het hy werklik vry gevoel. Net voor hy weg is, het Heléne hom gevra of sy geld van die trustfonds wat Andrew vir hulle bewerkstellig het, kan gebruik om na ’n gesondheidsoord te gaan. Hy het ingestem uit ’n skuldgevoel met vele tentakels: Andrew het die huis op sy naam gesit terwyl Heléne net vruggebruik daarvan gehad het; sy aandeel daarin dat Heléne opgeskop het; Heléne se skraal verdienste as bestuurder van die winkel wat kristalle en ander New Age-snert smous. Buitendien het hy gevoel die vakansietjie sal dalk effens vergoed vir die feit dat hy haar aan haar eie lot oorlaat deur Florida toe te gaan. Maar die hoofbeweegrede? Hy het sy vryheid probeer afkoop.
Die verblyf op Paradyskloof het haar klaarblyklik wel goed gedoen en toe sy ’n jaar later weer wou gaan, het hy ingestem. Die derde keer het hy effens bekommerd geraak oor die duik wat hierdie besoeke in haar trustfonds maak, maar hy het weer toegegee.
Kort nadat sy Paradyskloof ’n vierde keer besoek het, het hy op die ingewing van die oomblik besluit om vir ’n kort vakansie Suid-Afrika toe te kom. Hy wou Heléne verras, maar hy was die een wat geskok na sy stiefsussie gestaar het waar hy haar in die herbarium opgespoor en haar in ’n lang wit gewaad aangetref het, besig om ’n spul twak te prewel terwyl sy een of ander ritueel uitvoer.
“Wat de hel vang jy aan?” wou hy weet.
Heléne het ewe kalmpies haar ritueel afgesluit en toe met ’n breë glimlag na hom gedraai. “O, hallo, Steve. Ek het jou eers so teen môre verwag.”
“Ek het nie laat weet ek kom nie. Ek was ook nie eens van plan om te kom nie.” Hy was skoon onkant betrap. Deur die ritueel en ook deur Heléne se sereniteit. Hy het haar nog nooit so mooi en so kalm sien lyk nie.
“Ek het die Moeder gevra dat jy kom.”
Hy kon haar net verdwaas aankyk. Later die aand was hy eers in staat om haar te konfronteer. Heléne het net die grondkonsepte van Wicca aan hom verduidelik. Hy het behoorlik ge-freak.
“In Wicca het ek my nis gevind, Steve, en niks wat jy vir my kan of wil sê, sal dit anders maak nie,” het sy hom met verstommende beslistheid meegedeel.
En niks wat hy gesê het, kon haar inderdaad van mening laat verander nie. Toe hy gedreig het dat hy nie weer vir haar sal betaal om Paradyskloof toe te gaan nie, het sy haar skouers opgehaal. “Die Moeder sal sorg.” Toe hy dreig om haar onderhoud op te skort en haar uit sy huis te gooi, het sy geglimlag en gesê: “Die Moeder sal sorg.”
En die Moeder het gesorg, want uiteindelik kon hy dit nie oor sy hart kry om sy stiefsuster haar nuutgevonde geluk te misgun nie. Sy was vir die eerste keer in haar lewe waarlik gelukkig, dit het uit haar gestraal. Selfs haar asma en allergieë het verbeter, waarskynlik omdat sy nou al die aandag gekry het wat sy nooit by hom gekry het nie. Hy het haar tot een keer per jaar op Paradyskloof beperk en gehoop dat sy mettertyd sal agterkom dis ’n spul ketterse bog.
Genoeg, keer Math sy gedagtes om hul ontstellende paadjies verder die verlede in te loop. Hy is nie hier om herinneringe op te diep nie. Hy is hier om te probeer uitvind wat met Heléne op Paradyskloof gebeur het terwyl hy op die laaste ekspedisie was.
Daardie vervloekte navorsingsekspedisie in die Bahamas waarin John en Jane hom ingepraat het, hom probeer oortuig het dat die Bimini-klippad en die pasontdekte Andros-platform oorblyfsels van die hawens van Atlantis was. Math het hulle en Atlantis afgelag. Plato het probeer om ’n politiese saak uit te maak. Atlantis was ’n allegorie en basta. Die klipstrukture self het hom egter gelok. Dit het inderdaad mensgemaak gelyk, maar hy weet ook die natuur kan wonderlike streke uithaal. Hy het geglo die Bimini-klippad en Andros-platform kan verklaar word sonder om versinkte mitiese stede in die gedrang te bring. En hy het geglo dat hy hierdie verklaring sal kan vind.
Daar was egter meer aan die Sargasso-see as eilande en klipstrukture, maar dit het hy eers veel later agtergekom.
Hy veg teen beelde van ’n misbol oor die water en raak weer bewus van sy omgewing, die fresko van die gelukkige Icarus voor hom. Om hom die geel tuin wat lyk asof dit die huis deur die seskantige ruite wil binnebars.
Die geel is te erg. Die lig te skerp.
Hy gryp ’n rooiwangappel in die verbygaan uit ’n vrugtebak en kry koers buitetoe. Die paadjie na die sogenaamde Heilige Tuin lyk baie soos die een wat na die Son-huis gelei het en voel ewe ver. Hy kom tot stilstand toe hy by ’n pad kom wat ’n T vorm. Widdershins, onthou hy het Morgana vanoggend gesê, is hier die teenoorgestelde as in die Noordelike Halfrond, waar dit antikloksgewys beteken. Iets te make met die oopmaak van sirkels. Waarmee hy werklik vrede het, maar hy draai tog na links om die paadjie kloksgewys te volg. Kort daarna vorm ’n boog begroei met ylpienk rankrosies die oostelike ingang na die Heilige Tuin.
Ja-nee, baie rustiger. Koelte ook. In die middel ’n spuitfontein – ook ovaalvormig soos die tuin self. Hy is nie die enigste een wat van sy persoonlike tuin weggevlug het nie, sien hy. Eugene staan kop onderstebo, sy hande om die geronde walletjie van die spuitfontein gevou. Sy hele lyf spreek van moedeloosheid. Dalk wanhoop.
Math oorweeg dit om die man sy privaatheid te gun, maar onthou dan dat die tuin juis hier is sodat die gaste mekaar se geselskap kan opsoek.
Eugene kyk amper verskrik op toe hy Math hoor nader kom. Hy lig sy bril op en vee met sy handpalms oor sy nat wange. Math steek vas. “Pla ek?”
Eugene haal sy skouers op. “Nie meer as my herinneringe nie.” Hy sug melodramaties.
Onseker of hy wil betrokke raak, soek Math in sy gedagtes ontsnapkans, maar Eugene het klaarblyklik behoefte aan praat.
“Dis hier waar ek die vrou met wie ek sou trou, die laaste keer gesien het.”
“Wat het dan gebeur?” gee Math bes, plant sy voet op ’n sementbankie en laat rus sy arm op sy knie. Hy hap aan die kraakvars appel. Eugene lyk nie juis vir hom soos iemand wat in trou sou belang stel nie.
“Sy’s dood.” Sy gul lyf begin skud. “Sy en my ongebore kind.”
Die haartjies in Math se nek staan orent. “Ek is jammer om dit te hoor,” probeer hy neutraal klink, bly dat hy tyd kon wen deur eers klaar te kou. “Wat het dan gebeur?”
“Spinnekop.” Die trane begin oor Eugene se bolwange spoel. “’n Duiwelse spinnekop.”
Math hou hom net met die grootste moeite in. Dan is Eugene die bliksem wat Heléne swanger gemaak en toe soos ’n warm patat laat staan het. Heléne wat met haar asma en allergieë die allerlaaste mens was wat ooit moes swanger raak. Hierdie vetgat- lae luis wat seker sy sekslus net so min kan bedwing as sy eetlus. En boonop aangepor is deur die bliksemse hekse van Endor. Hierdie misoes van ’n man het die tengerige ...
Die woede wat in hom opbou, is te groot om in te hou, hy voel sy hele liggaam daarvan tril.
“En nou sit Eva my waaragtig nog in die Maan-huis waar dit gebeur het ook. Sy het geweet ek gaan bedank! Sy’t vooraf geweet!” Eugene draai met ’n paniekerige snik weg en storm na die uitgang aan die teenoorgestelde kant as die een waar Math ingekom het.
Dit duur ’n ruk voor Math eers sy vuiste weer oopkry en dan sy kaak ontklem. Sy hart hamer in sy borskas en sy ore suis. In sy een hand is die appel pap gedruk. Hy slinger dit in die randakker in en voel die aggressie effens skiet gee.
Hy was laas so woedend toe hy John Lindley byna-byna die hiernamaals in gebliksem het.


Negentien
17 April
Xanthe kan nie onthou wanneer laas sy so lank, so vas en so droomloos geslaap het nie. ’n Goeie nege uur as sy moet skat. Gewoonlik kry sy dit nie eens met die hulp van ’n slaappil reg nie. En dis benewens die slapie wat sy gistermiddag ingekry het nadat ’n groot moegheid haar ineens oorval het. Seker dié dat sy wawyd wakker is, al is die son nog nie behoorlik op nie, besef sy toe sy by die komieklike venster uitloer. Sal sy die dagbreekseremonie doen?
Sy loer na die lêer op die laaikassie, stap daarheen terwyl sy haar tee koud blaas en blaai na Dinsdag 17 April. Die voorbereiding klink darem redelik eenvoudig, nes dit vir die sonsondergang een was. Sy sluk haar tee af, gaan stort vinnig en gooi ’n skoon rok oor haar lyf nadat sy haar ingesmeer het met die aanbevole room wat effens na soetgras ruik.
Toe sy by die visdam kom, is die ooste rooipers. Sy kyk af na die bladsy met die inkantasie. Ook dit lyk, soos gisteraand s’n, nie juis sinister nie. Sy prewel die woorde en herhaal dit dan in die rigting van elk van die windstreke. Die refrein volg: And it harm none, so mote it be.
Die ritueel doen geen afbreuk aan haar koffie- en rooklus nie en stil ook nie haar honger nie. Waar die honger vandaan kom, weet g’n mens nie. Sy eet selde ontbyt en vergeet dikwels van middagete ook.
In die kombuis skink sy vrugtesap, eet van die brood met een of ander smeer op en skil dan ’n piesang af. Dié eet sy terwyl sy deur die tuin dwaal en nuwe paadjies soek.
Die kronkelgang van die paadjie wat hier wegbreek eenkant toe en later weer anderkant toe, nou weer aansluit en dan weer weg splyt, het ’n hipnotiese effek op haar. Die ruigheid van die plante ook. Dis asof die reuk van mos en aarde haar bedwelm.
Aljander, aljander, so deur die bos ... Chloë wat gil van plesier terwyl Xanthe haar kastig rondjaag in die tuin van die huis wat sy gehuur het in ’n area wat Zenobia Tredoux sou laat ril het.
My ma en pa kook lekker kos ... Chloë se warm lyfie en warm geure, amper asof die soel velletjie reuke anders vertolk as Xanthe se bleker vel.
Vertel my ’n storie, Mamma. Diep kuiltjies in haar wange. Oë blink lukwartpitte.
Eendag, lank, lank gelede, was daar ’n hartseer prinses wat verdwaal het in ’n tuin waar dwerge en woudnimfe woon.
Hoekom was die prinses hartseer, Mamma?
Sy was hartseer omdat sy so na haar dogtertjie verlang.
Hoekom verlang sy na haar dogtertjie?
Want haar dogtertjie is weg.
Waar is die dogtertjie dan, Mamma?
Hemel toe, Chloë, reguit hemel toe.
Maar hoekom het sy weggegaan?
Die dogtertjie het verstik aan ’n druiwetros. Die laaste een se kop ...
Xanthe vou haar arms om haar lyf, gaan sit net daar in die paadjie en begin heen en weer wieg. Dis asof die plantegroei haar toerank, die aarde haar wil insluk. Sy knyp haar oë toe.
“Chloë,” probeer sy roep, maar haar stem is skaars ’n fluistering. Nie ’n druiwetros nie. Aan ’n verdomde granaatpit. “Chloë!” probeer sy weer. Maar al wat antwoord, is voëls.
Xanthe weet nie hoe lank sy daar gesit het nie. Toe sy uiteindelik moeisaam opstaan, is haar wit rok besmeer en voel haar oë soos vetplante. Haar kop klop en haar keel brand terwyl sy doelloos verder loop. By ’n dieperige waterpoel ruk sy die gestrikte koord los en pluk die rok oor haar kop, skop haar sandale uit en klim met die glibberige trappies af. Sy sak weg in die water, voel haar hare bo haar dryf en dan swaarder word. Hier wil sy bly. Onder die water. Weg van sintuie en emosies en herinneringe. Net hier op die bodem van hierdie fake poel in hierdie fake plek, weg van haar ewe fake lewe. Sy wil nooit weer asemhaal nie, nooit weer seerkry nie, nooit weer seermaak nie. Nooit weer onthou nie.
Chloë se pleitende oë as sy nog ’n aand by Martjie moet agterbly. As sy weer op ’n Saterdagoggend by die buurtannie met die baie kinders moet gaan kuier sodat Mamma rustig kan gaan inkopies doen. En daarna saam met Peter gaan uiteet. Chloë wat Mamma op ’n Sondagoggend smeek om te kom speel, maar Mamma probeer oor ’n hangover kom. Want dit was nie net werkure en ure wat in die hof deurgebring is wat Mamma van Chloë weggehou het nie. Mamma het Peter gebruik om van Chloë weg te vlug, daarom was sy nie by toe Chloë aan die tafeltjie met die bak vol granate moes gestamp het nie. Ook nie toe een afrol en op die teëlvloer oopspat nie. En nog minder toe Chloë hurk, ’n hand vol van die pitte in haar mondjie druk en begin stik en stik en stik.
Xanthe hap na asem toe sy deur die wateroppervlak breek.
Eers dink sy dis nog die nágeluid van haar gewete wat in haar kop skree, maar dan besef sy dis ’n man se stem wat bokant die geluid van voëlgekwetter uitstyg.
Sy struikel die trappies gly-gly uit, pluk die rok oor haar kop en luister weer. Die keer is die kreet flouer. Xanthe hardloop terug na die huisie toe, raak deurmekaar met die paadjies, maar kom tog uiteindelik in die kombuis tot stilstand. Is dit ’n noodgeval? ’n Man wat twee keer geskree het? Sy reken so. Sy druk die knoppie van die interkom. “Eva?”
Net ’n gekraak.
“Eva!” roep sy harder.
Wat de hel help ’n interkom as niemand die verdomde ding beman nie. Haar hande bewe toe sy die slot van die pad na die Heilige Tuin oopsluit en dan met die paadjie afhardloop. Sy kom skaars agter sy is nog kaalvoet.
Sy bereik die boog wat na die ovaaltuin lei saam met Sabine.
“Wat gaan aan?” vra Sabine.
Xanthe antwoord nie, hardloop net na die hoek waar sy Math met sy rug na haar gehurk sien sit. Eers toe sy langs hom tot stilstand kom, sien sy Eugene waar hy op sy rug langs ’n bedding lê. Sy slaan haar hand oor haar mond toe sy die opgepofte gesig sien, die pers verkleuring om sy mond, sy tong ’n vet salmander wat deur sy gekraakte lippe bars.
“Jou ma sê daar is ’n moetieman in die berge. Woon glo in ’n grot.” Gys probeer nie eens sy humeurigheid vir Fortuin wegsteek nie. Hy is styf van die ent wat Gertjie hom gister gedwing het om te stap en dan het sy haar nog daaroor gewip omdat hy nie wou inkom toe hy haar by haar huis gaan aflaai het nie.
“Ek het al van hom gehoor, sersant. Het sersant toe vir my ma die pakkie gegee?” Fortuin loer versigtigrig na hom. Dit maak Gys net nog meer die vieste in.
“Ek het mos gesê ek sal. Sy sê dankie.” Gys haat dit as Fortuin vir hom skrikkerig is. Laat hom soos ’n boelie voel.
“Baie dankie, sersant.” Fortuin laat sak sy oë.
“Sy sê die moetieman gebruik die krappiespinnekop se gif in ’n brousel wat kastig teen vigs help,” probeer Gys gemoedeliker klink.
“Daar loop baie stories oor die moetieman, sersant.”
“En wat is die storie van die wit meisiekind wat hy gered het?” Delphine Fortuin het koers gekry toe Gertjie se kliënt uitgekom het om te groet en later kon hy haar nie weer opspoor nie.
“So ’n hele paar jaar gelede, sersant. Ek dink dit was so in die laat negentigs. Ek was nog op skool. Hy het haar in een van die grotte gekry. Dit was winter. Sy het siek geword en was op die rand van die dood. Dis nou maar hoe ek gehoor het, sersant. Toe laat weet hy die mense op Paradyskloof omdat hulle die naaste was en hy nie graag sy gesig op die dorp wys nie. Juffrou Eva het van onse mense wat haar met bouwerk gehelp het, gekry om die meisiekind na die groot huis op Paradyskloof te dra. Daar het juffrou Eva haar gesond gedokter. Die pas was toe al ’n nagmerrie en ek verbeel my dit het daardie jaar gesneeu.”
“En? Wat word toe van die meisiekind?”
“Nee, party mense sê sy is weer vort nadat sy gesond was. Ander sê sy het gebly. My oom Herklaas het hoeka daar gehelp met die bouery. Hy is een van dié wat sê sy is nou nog daar.”
“En die moetieman?”
“Nee, sover ek weet, is hy nog maar in sy grot. Maar ek weet nie veel meer nie, sersant. My ma is mos baie Christelik, sersant. Sy praat nie graag oor Slamse en ander booshede nie. Sy het ons kleintyd geklits as sy net gedag het ons dínk aan iets goddeloos.”
“H’m.” Gys buk om sy stywe kuit te masseer, maar kan nie bykom nie. Hy maak maar asof hy die waai van sy knie wou krap. “Nou toe, ons het genoeg geginnegaap.”
Sabine gee ’n gilletjie toe sy Eugene sien. Haar hande gaan onmiddellik beskermend om haar maag, asof sy haar baba teen die ontsteltenis wil beskerm.
En dan is Nerina ook by.
“Ek het iemand hoor skree. O, aarde ...” Sy bly geskok staan en tree dan weg.
Math kom regop en skud sy kop. “Hy is dood.” Hy duik weg vir ’n by wat sy sit op sy skouer probeer kry.
Xanthe kan net na die blou lippe staar.
“Dood?” Sabine sak langs Eugene neer en gryp sy pols.
“Ons moet Eva in die hande kry. Die polisie.” Math klink verdwaas.
“Ek het Eva oor die interkom laat weet ek het iemand hoor skree. Hulle is op pad,” sluit Minette by hulle aan. Sy koes vir nog ’n by. “Ek dink ek weet wat gebeur het.”
Xanthe voel die duiseligheid kom en gaan.
Agnes kom uitasem langs Minette tot stilstand en slaan ’n kruis toe sy Eugene sien. “Wat het gebeur?”
Xanthe voel sy gaan naar word en dan ruk sy haar reg. Dis Eugene, ’n man wat sy skaars ken. Nie Chloë se blou lippies nie.
“Bye. Eugene was mos allergies vir bysteke.”
Math frons. “So allergies dat hy binne ...” hy kyk na sy pols en klik sy tong toe hy besef hy dra nie meer ’n horlosie nie, “so ’n kort tydjie kon doodgaan? Wat was dit ... net ’n paar minute vandat ek hom die eerste keer hoor skree het?”
Minette knik. “Dis hoekom hy altyd ’n epipen by hom dra. Dis ’n inspuiting in penvorm wat reeds met bynierstof gelaai is. Dit werk die anafilaktiese reaksie teë. Morgana laat maak sy klede spesiaal met ’n sakkie daarvoor.”
Math buk weer oor Eugene se liggaam. “Hierdie sak?” Hy beduie na iets wat soos ’n paar opnaaisels om ’n laslappie lyk.
Minette buig oor sy skouer nader. “Dis die sakkie, maar die epipen is obviously nie daarin nie. Dis snaaks. Ek het hom nog nooit daarsonder gesien nie.” Sy lyk amper meer verwonderd oor die pen wat verdwyn het as oor Eugene se onverwagte grudood.
“Waar de hel bly Eva?” Math se frons verdiep. “En hoe de hel gaan sy hier inkom met al die hekke wat gesluit is?”
“Die tonnel.” Asof Minette Open Sesame gesê het, swaai die deur van ’n klipgeboutjie langs die westelike ingang oop en kom Morgana met Eva op haar hakke uitgestorm.
Morgana sak op haar knieë langs Eugene neer. Haar hand gaan onmiddellik na die leë sakkie waar die epipen veronderstel was om te wees. Eva druk haar palms teen mekaar en prewel ’n paar onherkenbare woorde.
“Jy moet die polisie hier kry, Eva.” Math klink bot.
Morgana kyk op na Math, haar oë strak. “Vir ’n bysteek?”
“’n Dodelike bysteek.” Hy hou haar blik.
’n Jaar en ’n half ná ’n dodelike spinnekopbyt, vul Xanthe in haar gedagtes aan en ril. En hoe het Morgana onmiddellik geweet dis ’n bysteek?
“Dis te sê as dit ooit ’n bysteek was,” voeg Math by.
“En wat sou jy sê is dié?” Morgana beduie na ’n dooie by wat naby Eugene se kop lê.
Eva hou haar hand op. “Wag nou, Math, Morgana, ek sal my prokureur kontak en hoor wat ons te doen staan.”
“En hoe kontak jy hom nogal?” Math bly agterdogtig.
“Ek het ’n satellietfoon vir noodgevalle.”
Morgana se gesig is die ene afkeer. “Die prokureur sal die polisie wil betrek, Eva. Ek kan Eugene Niemandsdorp toe vlieg. Jy kan iemand kry om hom op die vliegveld te kom haal.”
Math skud sy kop. “Eerstens versteur jy dan ’n toneel van ’n buitengewone dood. En tweedens, hoe kry jy hom nogal in die vliegtuig? Dis nou nadat jy met hom oor die meer gevaar het. Hy moet oor die honderd kilogram weeg.” ’n Vyandigheid pols amper tasbaar tussen Math en Morgana.
“Presies soos wat ons sou gemaak het as hy nog geleef het en ons sy lewe moes probeer red. Of dink jy ...”
“Liewe hemel, het julle geen gevoelens nie?” val Agnes Morgana in die rede. “Julle praat van ’n man wat pas sy Maker ontmoet het asof hy ’n homp vleis is!” roep Agnes uit, slaan weer ’n kruis en bedek haar gesig met haar hande.
Agnes is reg, besef Xanthe. Veel mededoë met Eugene is daar nie. Net verskillende menings oor hoe hy dood is en hoe om sy groteske liggaam hier weg te kry.
Morgana laat sak haar oë voor Agnes se beskuldiging.
Math sug. “Jammer, Agnes. Jy’s reg.”
“Ek gaan my prokureur bel om te hoor wat ons te doen staan,” sê Eva met ’n beslistheid wat geen teenkanting duld nie. “Ek stel voor julle gaan almal terug na julle chalets. Behalwe jy, Math. Bly hier by hom. Ons sal bes moontlik jou hulp nodig kry. Moet liefs niks versteur nie. Morgana, jy kom saam met my.” Eva kry koers na die deur wat klaarblyklik na ’n tonnel lei en Morgana stap skoorvoetend agterna.
Minette draai onmiddellik om en stap weg na die westelike poortjie. Agnes en Nerina volg haar en ná ’n kort huiwering, Sabine ook.
“Is jy oukei hier?” Xanthe kyk onseker na Math.
Math knik, druk albei hande deur sy hare en gaan sit ’n entjie verder op ’n U-vormige sementbankie, sy voorkop in sy palms.
Hulle is laas nie juis op goeie voet uitmekaar nie, maar die ontsteltenis wat uit sy liggaamshouding spreek, laat Xanthe aarsel. Dit kon nie aangenaam gewees het om op Eugene af te kom nie. “Wat dink jy het gebeur?”
Math kyk traag op. “Hy is deur ’n by gesteek. Dit maak sin. Wat nie sin maak nie, is waarom hy nie sy lewensredding by hom gehad het nie.”
“Miskien het hy dit net in sy chalet vergeet?” Sy gaan sit op die ander punt van die bankie.
Math skud sy kop. “As jy só allergies is en jy loop in blommende tuine rond, vergeet jy nie so iets nie. He ... My stiefsussie het aan asma gely. Sy sou enigiets vergeet, maar nooit haar asmapompie nie.”
“Het?”
Hy knik.
Xanthe bly lank stil toe hy nie uitbrei nie. Sy kan nie help om te wonder hoeveel van sy ontsteltenis te make het met ’n lewensvlam wat geblus is nie. As sy eerlik moet wees, voel sy self ook maar bra verwyderd van die gebeure. Miskien omdat sy Eugene skaars geken het. Of omdat hy nie juis na ’n baie aangename mens gelyk het nie. “Dit klink amper asof jy dink ...” Sy laat die sin in die lug hang, nie seker wat hy dink nie.
“Ek dink hier is iets fishy, Xanthe, maar ek besef ook dis belaglik. Niemand kan weet wanneer en of ’n by ’n man gaan steek nie. Net so min as wat mens ’n spinnekop kan dwing om iemand te byt.”
“Dan weet jy ook van die voorval hier? Van Heléne Augustine?”
Math knik, maar sy oë ontwyk hare. “Eugene het my gistermiddag daarvan vertel. Hy was die pa van haar ongebore kind.”
“Eugene? Hemel, ek het nie gedink ...” Sy knip die sin af.
“Nee, ek ook nie, maar Heléne moes swanger raak voor sy Eva kon opvolg. Dis glo ’n voorwaarde. Heléne het Eugene gevra om op Walpurgisnag saam met haar aan ’n spesiale vrugbaarheidsrite deel te neem in ’n poging om aan die voorwaarde te voldoen. Hy het ingestem en toe sy terugkeer vir die Suidelike Halfrond se Ostara, was sy byna vyf maande verwagtend. Op drie en twintig September sou sy aan ’n rite deelneem wat haar as Eva se amptelike akoliet sou vestig.
“Sy het egter onseker geraak of sy kans gesien het om Eva op te volg en het Eugene gevra of hy met haar sou trou as sy daarteen sou besluit. Hy het kleinkoppie getrek en haar daardeur so te sê gedwing om in te stem. Sy het nie kans gesien om haar kind alleen groot te maak nie. Die swangerskap het reeds haar gesondheid geknou. Hier sou sy ten minste vir Eva en Morgana gehad het om haar te help. Vier aande voor die rite is sy deur die spinnekop gebyt en die volgende oggend dood aangetref in die Maan-huis. Die een waarin Eugene gister geplaas is en waarvan hy wou wegkom. Dis waarom ek hom gistermiddag hier gekry het. Kastig aan die treur oor Heléne.” Math kyk haar steeds nie in die oë nie, staar net na die gras onder hul voete.
“En toe vertel hy vir jou die hele storie in soveel detail?”
Hy kyk vlugtig na haar, knik en staan op. Ná ’n kortstondige aarseling, stap hy na Eugene se liggaam.
Xanthe hou hom dop, maar het geen behoefte om nader te gaan nie. Hy gaan hurk weer en bestudeer iets naby Eugene se kop. Xanthe ril vir die soveelste keer. Hy staan op en loop gebukkend om die groteske lyf.
Hy lyk diep ingedagte toe hy teruggestap kom en weer langs haar gaan sit.
“En nou?”
Die keer kyk hy haar in die oë. “Nee, ek wonder net wat minstens vyf bye gelyk laat besluit het om Eugene te steek.”
“Vyf?”
Math knik. “Ek het pas vyf dooie bye in die omgewing van sy liggaam getel.”
Die keer slaan hoendervleis oor haar lyf uit.
“Nou wonder ek net of dit enigiets te doen het met die feit dat Eugene uit die coven wou bedank.”
Xanthe takseer hom ’n oomblik. Hy laat haar dink aan mense wat onwillig aan ’n onderhoud deelneem en net laat blyk wat absoluut noodsaaklik is. Sommige van hulle kon sy met ’n simpatieke oor aan die praat kry. Ander weer met aanvalstegnieke, maar dit werk net met sekere mense. “Wie is jy werklik, Math?” waag sy dit.
Hy raak onmiddellik waaksaam. Sy kan dit sien aan die manier waarop hy verstyf en dan doelbewus ontspan. “Wat bedoel jy?”
“Jy is nie ’n neofiet wat by ’n Wicca-orde wil aansluit nie. Jy is te agterdogtig oor hul doen en late en jy het my gewaarsku om versigtig te wees. Jy onthou te veel detail vir iemand wat Eugene se storie vir die eerste keer gehoor het. Jy weet te goed hoe Heléne Augustine gevoel het en waaroor sy gewik en weeg het. Jy het ’n stiefsussie gehad wat aan asma gely het. Heléne Augustine het ook. Albei is dood. Ek sou raai jy is Heléne Augustine se stiefbroer.”
“Ek sou weer raai dat iemand wat so ’n tall tale uit ’n oppervlakkige gesprek kan aflei, net ’n joernalis kan wees.” Sy oë is dieselfde gevlekte groen as die waterpoel waar sy vroeër vanoggend ingestap het. “Ek wonder wat Eva en Morgana daarvan sal dink as hulle besef jy verdien jou brood deur byneste by wyse van skrywe oop te steek?”
“En ek wonder weer wat die polisie sal dink as hulle besef jy het ’n baie goeie motief gehad om wraak te neem op Eugene, die man wat jou stiefsussie so sleg behandel het. Baie toevallig dat jy eerste hier aangekom het,” probeer Xanthe die skok wegsteek.
Math se kaak span. “Ek het hom hoor skree terwyl ek reeds op pad was tuin toe. Ek was nader as enigiemand anders. En jý speel met vuur, Xanthe.”
“Antwoord my. Wie is jy?” dring sy aan.
“Ek sal jou antwoord, op een voorwaarde.”
“En dit is?” Xanthe kan aan die berekende uitdrukking op sy gesig sien sy gaan nie hou van wat ook al gaan kom nie.
“Oor net minder as ’n week is dit Walpurgisnag.”
Sy wag dat hy voortgaan en besef eers wat hy vra toe hy niks verder sê nie. Sy vlieg op en gaan staan hande in die sye voor hom. “Jy’s seker mal in jou kop?”
“Ek moet weet hoe die rite werk.”
“Jirlikheid, Math,” sy gooi haar hande in die lug, “’n vrugbaarheidsrite? Hoe de hel dínk jy werk dit? Heléne Augustine het daarvan verwagtend geraak, dit het jy my pas self vertel. Tensy jou ma jou nie veel van die bye en die blomme vertel het nie, kan jy sekerlik die regte afleidings maak?”
“Dis nie net seks nie, Xanthe. Dis ’n rite. Ek wil weet wat gedurende die rite gebeur. Voor die rite was Heléne vuur en vlam om Eva op te volg. Dit was vir haar die grootste eer wat haar nog te beurt geval het. Maar iets moes daardie aand gebeur het. Toe sy teruggekom het, was sy doodstil, en toe sy agterkom sy is swanger, ontroosbaar. Sy het begin twyfel of sy Eva werklik wou opvolg. Dit het sy self vir my gesê.”
“Dan ís jy ...” Haar stem raak weg.
Math gooi sy hande in die lug. “Ja, ek is Steve Augustine, Heléne se stiefbroer, en ja, ek is hier om te probeer agterkom wat de hel hier aangaan en hoe dit gebeur het dat my stiefsussie deur ’n spinnekop gebyt is wat nog nooit iemand gebyt het nie.”
Steve. Dit pas hom baie beter as Math. Veral as sy mond so grimmig trek.
“En ek weet al van die begin af jy is ’n joernalis,” vervolg hy, “en ek gaan Martin van der Merwe se kop duskant sy stuitjie afdraai omdat hy ’n vroumens gestuur het terwyl hy weet ek vermoed vuil spel.”
“Martin?” Xanthe se mond val byna oop.
“Ja, Martin. Jou redakteur en die man wat jou hierheen gestuur het om Heléne se dood te ondersoek.”
“Heléne se dood?” Skok en ergernis borrel deurmekaar, laat haar na enige ammunisie gryp. “Ek het nuus vir jou. Martin het klaarblyklik vrede met jou probleempie. Dis maar een van baie dinge wat hier aangaan. Onder meer is onse Minette van Paradyskloof die minsame Minette Minnaar van liefdesverhaalfaam oor wie hy ’n artikel wil hê. Hy het wel vir my fotostate van ’n artikel oor Heléne gestuur, maar ook van koerantberigte oor ene Linda Hunter en ’n Maria de Koker. Die een ’n dwelmslaaf en die ander ’n moordenaar waaroor ek klaarblyklik ook tall tales moet uitdink sonder dat hy vir my gesê het wat die verband met Paradyskloof is.”
’n Ritselgeluid laat hulle albei vinnig omkyk. ’n Ligte voetval is hoorbaar en dan niks.
“Dit was buite die heining,” fluister Math, sy oë ineens donker van bekommernis.
“Dink jy iemand het ons afgeluister?”
Math knik. Xanthe rol haar oë.
Die volgende oomblik is daar ’n ander geluid. Eers veraf en dan al hoe nader.
“Helikopter,” sê Math onnodig net toe die deur na die tonnel weer oopgaan en Morgana met lang hale aangestap kom.
“Gaan asseblief na julle chalets. Alles is onder beheer. Donderdag as ons chalets roteer, sal ons ’n herdenkingsbyeenkoms vir Eugene hou. Brand intussen vir hom kerse om sy weg na die ander kant te verlig en onthou hom in julle meditasies.”
Math kantel sy kop. “Sal die polisie nie met ons wil praat nie? Veral met my? Ek het immers op die liggaam afgekom?”
“Julle sal Donderdag beskikbaar wees as daar vrae is. Bly asseblief in julle chalets.” Sy beduie na die westelike uitgang. “Dit sal beter wees as julle dadelik gaan.”
Xanthe is verlig om te kan wegkom. Die lawaai van die helikopter word oorverdowend. Xanthe sien die flits van sonlig op metaal en ’n flertsie van die stert en dan net stof en blare wat die lug in warrel.
Math gaan staan toe hulle by die eerste ingang kom. “Watter ingang is joune?”
“Die volgende een, dink ek. Aarde.”
“Sluit jou behoorlik toe. As daar enigiets snaaks gebeur, skree net so hard as wat jy kan, oukei? Moet niemand toelaat om van hierdie onheilige tuin se kant af in te kom nie. Behalwe natuurlik vir my.” Daarmee verdwyn hy in sy gangetjie asof hy nooit daar was nie.


Twintig
Math maak die deur agter hom toe en leun met sy rug daarteen. Hy hoor Xanthe se voetval en dan niks behalwe tuingeluide nie.
Stemme klink op van die middelste tuin af en dan steune en kreune. Die gewerskaf duur ’n hele rukkie en dit word weer stil. Hy wag nog ’n rukkie voor hy omkyk-omkyk na die westelike ingang van die tuin sluip.
Waar Eugene gelê het, is geen teken van polisieafbakening of merkers waar moontlike leidrade gevind is nie. Nie eens waar sy bril gelê het nie. Dit verras hom nie. Die helikopter was te klein en het ook nie die wapen van die SAPD gedra nie. En geen polisieman wat sy sout werd is, sal ’n liggaam sommer net wegdra en binne minder as ’n halfuur met ’n terrein klaar wees waar ’n ongewone dood plaasgevind het nie.
Eva hou die helikopter dop tot dit net ’n stippel is en dan in die blou lug oplos. “Mag jy meer vrede vind aan die ander kant as op aarde, Eugene,” prewel sy en vervolg uit gewoonte: “And it harm none, so mote it be.”
Arme, arme Eugene. Wat help sy rykdom hom nou? Dit was sy een enkele talent. Geldmaak. Alles in sy lewe was in diens daarvan. Miskien is dit omdat geld ongeslagtelik is. Soos Eugene was. Wanneer hy saam met ’n vrou was, het hy die kragdadigheid van ’n man gesoek. By mans het hy weer die sagtheid van ’n vrou gemis.
Wat Heléne besiel het om hom te vra om die rite saam met haar deur te maak, sal niemand weet nie. Sy het Heléne ten sterkste afgeraai, maar Heléne wou nie luister nie. En nou is hulle albei aan die ander kant saam met hul baba. Eva sug.
Miskien moet sy tog maar die prokureur bel, al het Morgana haar oortuig om dit nie te doen nie. Gewoonlik laat Eva haar nie deur Morgana beïnvloed nie, maar sy begryp haar vrese ná die debakel met Heléne. En dit maak seker sin dat hulle Eugene se liggaam na die hospitaal laat neem het. Dis immers net ’n bysteek.
Eugene se helikoptervlieënier was heel begryplik baie geskok oor sy baas se dood, maar dis ’n genade dat hy nog in die omgewing was.
Eva kyk af na die silindertjie in haar hande.
Heléne se asmapompie het uit haar hand gerol. Eugene se epipen het onder sy liggaam gelê.
Toe Heléne gevind is, het hulle onmiddellik die polisie ontbied. Die ongeskikte sersant van destyds, wat so sleg aan halitose gely het, het geen respek vir hulle of hul privaatheid gehad nie. Die man van Tuisfront wat sy neus hier wou kom insteek, nog minder. Nooit weer laat sy haar so verneder nie, het sy besluit. Daarom het sy Morgana laat begaan toe dié besluit het om die enigste pad na Paradyskloof onbegaanbaar te help maak.
Xanthe maak seker dat die deur na die Heilige Tuin gesluit is en sluit ook die deur in die ringmuur noukeurig. In die huis loop sy onwennig rond, haar kop ’n warboel. Haar Chloë-ervaring vanoggend. Eugene se dood. Haar gesprek met Math. Alles maal deur haar verstand. Tas haar emosies op verskillende maniere aan.
Hemel, Eugene se gesig. Ook so blou soos Chloë ... Nee, nee, nee. Nie verder dink nie.
In die meditasiekamer gaan sit sy op die kussing, steek die kerse en die aromabrandertjie aan. Miskien sal meditasie helderheid meebring.
Sy maak haar oë toe en begin diep en doelbewus reëlmatig asemhaal. In. Een ... twee ... drie ... vier ... vyf ...
En uit. Een ... twee ... drie ... vier ... vyf ...
En in.
Vyf bye. Vyfpuntster. Vyf poorte na die poel van genesing in Bethesda. Vyf wonde van Christus. Vyf sintuie. Jan se boontjierank groei uit vyf sade. Chloë was amper vyf jaar oud.
Lank, lank gelede was daar ’n dogtertjie. Sy het baie graag gesing. Ek soek na my mamma, my mamma, my mamma. Ek soek na my mamma, die mamma van my. Mamma se naam was nie Dina nie. Mamma se naam was Xanthe. En Xanthe was nooit waar Chloë gesoek het nie.
Xanthe het eerder saam met Peter rinkink, want hy het haar vir die eerste keer in ’n lang ruk laat voel asof sy nie net begeerlik is nie, maar ook iets wat gekoester moet word.
Sy was ’n halfuur laat vir die onderhoud wat sy met hom moes voer. Sy het verwag dat hy woedend sal wees. Hy was dalk nie in J.K. Rowling of Stephen King se liga nie, maar welbekend.
Peter Edwards het egter net sy voete van sy hotelsuite se lessenaar afgeswaai en Xanthe met ’n “how do you do” verwelkom.
Dit was nie liefde met die eerste oogopslag nie, maar wel geprikkelde belangstelling. Hy was ouer as wat sy publisiteitsfoto’s verklap het, maar aantrekliker in lewende lywe. Hy het gemaklik gepraat. Oor sy jongste boek, sy vorige boeke, die navorsing wat hy in die volgende paar maande in Suidelike Afrika vir sy volgende boek wou doen.
Daar was ’n rustigheid aan hom wat eie is aan mense wat nog nooit aan vrees of paniek blootgestel is nie. Sy lewe het sonder werklike slag of stoot verloop. Selfs sy drie egskeidings was in ’n goeie gees. “I gave them money, they gave me my freedom, we still remain friends. Life can be uncomplicated.”
Die onderhoud het gelei tot ’n aandete, die aandete daartoe dat hy haar gevra het om die Kaap in haar vrye tyd vir hom te wys. Hul verhouding was so ongekompliseerd soos wat hy was.
Peter was gaaf met Chloë, maar het geen erg aan kinders gehad nie. As hulle vir ’n naweek weggegaan het, het Chloë by haar buurvrou en dié se vier kinders gebly. As Xanthe vir ’n aand by hom oorgebly het, het sy Martjie dubbel betaal om in te slaap en Chloë op te pas.
Hulle was besig om liefde te maak toe Martjie se oproep die Sondagmiddag gekom het.
Op die begrafnis was Peter aan haar sy. Martjie het ’n ent weggestaan. In haar oë het selfverwyt plek gemaak vir veroordeling. Sy het Martjie ná die begrafnis nooit weer gesien nie. Martjie het nooit eens haar laaste oortydgeldjie kom haal nie.
“Sersant?”
Gys kyk geïrriteerd op van die verslag wat hy skryf. Hy haat die skryf van verslae en hy haat onderbrekings terwyl hy dit doen nog meer.
“Die hospitaal het nou net gebel, sersant. Ek is op pad daarheen. Daar is ’n man ingevlieg wat aan bysteke beswyk het, sersant.”
“En wat moet ek daaraan doen, Fortuin?”
“Saamkom, sersant.”
Gys gooi sy pen neer. “Om wat te doen, Fortuin? Jou hand vashou? Of wil jy hê ek moet die man opwek uit die dood?” Gys vryf oor sy maag waar die paai witwarm sit en vreet aan sy ingewande.
Fortuin laat sak sy oë, maar kyk dan weer op. “Die man was op Paradyskloof toe hy gesteek is, sersant. Die Eva-vrou het die man se persoonlike helikoptervlieënier ontbied om hom te kom haal. Met sy eie helikopter. Dié het glo op die privaat vliegveld gestaan waarvandaan die Paradyskloofvliegtuig in- en uitvlieg. Dit klink vir my bietjie snaaks, sersant.”
“Waar is die man? Die vlieënier?”
“Hy was netnou nog by die hospitaal, sersant. Hy het van daar af gebel en die oproep het by my uitgekom omdat sersant nie opgetel het nie.”
“Bel die hospitaal en sê die man moet wag tot ons daar aankom. Ek kry jou by die voertuig.” Gys weet self nie hoekom hy hom bemoei nie. “Fortuin!” roep hy die konstabel terug toe dié om die hoek wil verdwyn. “Wie is die oorledene?”
“Meneer Eugene van der Cluyt, sersant.”
“Van der Cluyt?” Gys frons. Hoekom klink so ’n vreemde naam dan half bekend?
“Ja, sersant. Hy was so ’n jaar of twee gelede baie in die nuus. ’n Artikel in Tuisfront ook. Het glo miljoene der miljoene dollars met ’n rekenaarspeletjie gemaak toe ’n Amerikaanse maatskappy dit by hom oorgekoop het.”
“’n Rekenaarspeletjie?” Gys het vrede met tegnologie.
“Ja, sersant. Iets te doen met Halloween. Die Amerikaners vrek mos daaroor. Die hekse en towenaars en goed. Maar dis glo nie vir kinders soos die Harry Potter-boeke nie. Dis vir grootmense.”
“Pornografies?”
“Ek weet nie, sersant.”
“Nou toe, gaan bel, Fortuin.” Gys druk sy dokumente haastig in ’n lêer. Hy kan sweer hy ruik hond.
“Die vlieënier was net op pad uit, sersant, maar hy wag vir ons,” deel Fortuin hom mee toe Gys wegtrek.
“Wat sê die dokter?”
“Die man was glo allergies vir bysteke. Hy het in een of ander skok gegaan. Dokter wil sersant glo sien.”
By die hospitaal staan die piepklein helikoptertjie ewe astrant op die heliblad.
“Cloete,” stel die vlieënier hom voor. Die seningrige man lyk bra bleek om die kiewe en sy adamsappel bly op en af werk asof hy iets probeer terugsluk.
“Hoe lank is jy nou al meneer Van der Cluyt se helikoptervlieënier?” vra Gys om die ys te breek nadat die groetformaliteite afgehandel is.
“Amper vyf jaar. Ek kan nie glo hy is dood nie.” Hy skud sy kop verdwaas asof die waarheid nou eers begin insink.
“Hoe het dit gekom dat jy sy liggaam gaan haal het, meneer Cloete?”
“Juffrou Van Eden het my van haar satellietfoon af gebel. Ek was besig om die helikopter skoon te maak. Ek sou môreoggend terugvlieg Joeys toe en meneer Van der Cluyt vroeg in Mei weer kom haal het. As ek geweet het hoe hy lyk ...” Cloete ril.
“Was dit ’n gereelde ding? Sy besoeke hier?”
“Dis die vierde keer dat ek hom bring, sersant. Die eerste keer het hy met sy motor gekom.”
“Hoekom vlieg jy hom nie tot op Paradyskloof nie?”
Cloete haal sy seningrige skouers op. “Dis maar hoe dit werk. Juffrou Van Eden dring daarop aan dat Morgana die gaste invlieg. Hulle mag mos niks saamvat nie. Dit sluit seker helikopters in.”
“Morgana?”
Cloete knik. “Die girl wat die Piper vir juffrou Van Eden vlieg. Ons loop mekaar partykeer op die vliegveld raak.”
“Wanneer het meneer Van der Cluyt hier op Niemandsdorp aangekom?”
“Sondagoggend vroeg. Ons het Saterdagaand in Plet oorgebly. Meneer Van der Cluyt het ’n strandhuis daar met sy eie helipad.”
“En waarom is jy nie onmiddellik terug nie?”
“Meneer Van der Cluyt het gevra ek moet wag tot Woensdag ingeval hy besluit om sy verblyf kort te knip. Ek dink hy en juffrou Van Eden het laas ’n bietjie vasgesit.”
“En wanneer was dit?”
“September van voorverlede jaar.”
“H’m.” Gys loer na Fortuin. Fortuin maak vir hom groot oë. Hy kyk weer na die maer man met die lang gesig.
Cloete druk sy hande in sy sakke. “Sersant, dis nou nie dat ek omgee dat julle my uitvra nie, maar is hier dalk moeilikheid?”
Gys probeer joviaal glimlag. “Ons moet alle buitengewone sterftes ondersoek, meneer Cloete. Bloot roetine. Maar ek wil tog vir jou vra om ten minste vanaand nog oor te bly en jou besonderhede vir konstabel Fortuin te gee sodat ons jou kan kontak as dit nodig is.”
Cloete knik. “Ek sal in elk geval nou maar hier moet bly tot ek opdrag van die firma gekry het.”
“Laat weet ons net asseblief as jy besluit om terug te gaan. Fortuin, kry solank die inligting. Ek gaan net met Dok praat.” Gys hys sy broek op, groet Cloete en stap in die gang af na die lykshuis. Dis ’n pad wat hy alte goed leer ken het in die ruk dat hy hier is.
“Gysman.” Dok kom met sy hand uitgesteek op Gys afgestap. “Ek het gedink jy sal na die lyk wil kom kyk.”
“Vir ’n bysteek? Hoe so?”
“Nie net een nie.”
Gys lig ’n wenkbrou.
Die liggaam lê met sy gesig na onder op die vlekvryestaaltafel. Gys leun nader oor die nekgedeelte waarheen die dokter beduie. ’n Spul bulte net onder die oor, tussen die haarlyn en die halslyn van die simpel rokding, lyk asof hulle met mekaar om plek meeding.
Gys kyk op na Dok. “Wat sê jy vir my?”
Dok skud sy kop en glimlag skeef. “Ek sê ’n spulletjie bye steek nie so netjies nie, Gysman. Nie só netjies nie.”
Die tuin wat die element lug voorstel, was haar grootste uitdaging. Miskien is dit waarom dit steeds een van haar gunstelingtuine is, dink Eva terwyl sy in die paadjie van die Heilige Tuin na die Lug-tuin op pad is. Sy het op ’n diamantvorm besluit. Die diamantvorm is immers die simbool van die aarde voor die skepping. Toe daar nog net lug en leegte was.
Sy kan reeds die windharpies op verskillende toonhoogtes hoor klingel, die bamboes in die wind hoor lag. Sy kan ook die sagter, meer efemeriese blomgeure as dié van die ander tuine op die bries ruik.
Eva kom voor die deur tot stilstand. Dis beter om Agnes van hier af te nader, al is daar ander maniere. “Agnes?” roep sy.
“Wie is daar?” Agnes klink benoud.
“Dis Eva. Ek het gesien jy was baie ontsteld. Kan ons gesels?”
Eva hoor voetstappe, die geklingel van ’n grendel en dan die gevroetel aan die slot.
Agnes staan tru dat Eva kan binnekom, maar haar hande verklap intense senuagtigheid en sy kyk Eva nie in die oë nie.
Eva maak die deur agter haar toe. Agnes volg haar deur die ingang na die diamantvormige tuin. Sy het doelbewus die plante so gekies dat daar ’n geritsel sal wees met die geringste briesie en rye en rye bakstene met luggate in die mure laat inbou sodat die lug deurtrek. ’n Perdeblom-saadpluisie dryf op die bries en kry sy sit in die dun takkies van ’n volgende struik.
Op die stoepie met bamboeswindharpe van verskillende groottes en vorme, gaan sit Eva op een van die gaasstoele en nooi Agnes om op die ander stoel te gaan sit.
“Jy van alle mense behoort te besef dat die dood nie ’n einde is nie, maar ’n begin. Net ’n ander dimensie,” val Eva met die deur in die huis.
“Sondaars brand in die hel.” Agnes sit op die punt van die stoel, haar hande aan die wring op haar skoot.
“Is dit wat jou so omtrent Eugene ontstel het? Is jy bang hy brand omdat hy nie ’n Katoliek is nie? Of is jy bang jy gaan brand omdat jy jou na Wicca gewend het vir hulp?”
“Ek het ’n fout gemaak. Ek moes nooit met Jock getrou het nie. Ek het lank vir myself en ander gelieg, maar ek weet dit nou.” Agnes se tjilpstemmetjie is angstig. “En ek moes nooit hierheen gekom het nie.”
“Wou jy werklik destyds ’n non geword het, Agnes? Eerlikwaar?”
“Wat kan mens gelukkiger maak as om die bruid van Jesus Christus te wees?” Dié keer is daar ’n snik in haar stem. “Ek is gestraf omdat ek Jock bo Christus verkies het. Dis waarom ek soveel miskrame gehad het. Vyf van hulle. Een vir elke wond wat ek sy Heilige Liggaam deur my verraad toegedien het. En dis hoekom my enigste kind op so ’n voortydige ouderdom dood is. Sy was maar in haar dertigerjare. Dit het my en Jock amper gebreek. En nou maak ek alles nog erger deur hierheen te kom.”
“Hoekom is jy nie ná Jock se dood na ’n klooster toe nie, Agnes?”
“Ek het Jock met my verwyte na sy dood gedryf. Ek moet eers sy vergifnis kry. Jy moet my help om hom te bereik. Dan eers kan ek terugkeer na my kerk en my geloof en vergifnis deur die Heilige Maagd afpleit. Dis in elk geval wat ek gedink het toe ek besluit het om hierheen te kom. Nou weet ek daar is nêrens vergifnis nie.”
“Die vrou wat jou verwys het, is self Rooms-Katoliek?”
Agnes knik. “Sy is ’n mediese dokter. Sy’t met my gepraat en van Paradyskloof vertel. Gesê jy sal my kan help. Gesê jy het haar gehelp om vrede te maak met haar eie pyn, al druis jou weë teen haar geloof in.”
Eva probeer haar stem gelykmatig hou. “Agnes, dit help nie jy voel skuldig omdat jy hier is nie. Dit veroorsaak net meer selfverwyt.”
Agnes kyk op na Eva, haar oë flets poorte tot haar selfgemaakte hel. “Ek gaan vir alle ewigheid in die hel brand, Eva. Ek soek net Jock se vergifnis, dan is ek gereed vir my finale straf.”
“En as ek vir jou sê jy kan jou skuld uitwis? Dat jy net een ding hoef te doen en dan nie hoef te brand nie?”
Agnes kyk haar met ’n geringe vlammetjie van hoop aan. “Ek sal enigiets doen om nie te brand nie.”
Eva glimlag en kom orent. “Ek praat weer met jou, Agnes. Intussen moet jy jouself rein hou. Na liggaam en na gedagtes. En glo dat jy kan regmaak wat in jou lewe verkeerd geloop het. Ek sal jou binnekort sê hoe.”


Een en twintig
18 April
Die gewoer van ’n helikopter in die lug laat Eva uit haar oggendmeditasie opskrik en die volgende oomblik is daar ’n klop aan die deur na haar privaat vleuel.
“And it harm none, so mote it be,” prewel sy terwyl sy moeisaam opstaan en effens kreupel van haar stywe knie begin aanstap.
Morgana lyk windverwaai en angstig toe Eva oopmaak. “Dis die polisie.”
“Waar dink jy sal hulle land?”
“Agter die labirint soos Cloete gemaak het.” Morgana skud haar hare agtertoe. “Dis privaat eiendom. Hulle het ’n lasbrief nodig.”
Eva knik. “Maar dit help ook nie om hulle te affronteer nie. Wie het reg tot die labirint vandag?”
“Eugene sou gehad het.”
“Dis goed. Laat weet die gaste oor die interkom hulle moet liefs in hul chalets bly.”
Morgana lyk vertwyfeld, maar dan draai sy tog weg en haas haar na haar kantoor.
Eva kyk haar verontrus agterna. Sy haal ’n paar keer diep asem en stap rustig buitetoe. Die Moeder sal sorg.
Toe sy agter om die labirint kom, het die helikopter se lemme al feitlik tot stilstand gekom. Hulle verwag om ’n hele ruk hier te wees. Die hulle is twee mans in siviele drag. Speurders. Die een in sy vyftigerjare is oorgewig en net-net duskant slordig, die jong enetjie skraal en hipernetjies. Die vlieënier het in die helikopter bly sit.
“Mevrou Van Eden?” vra die ouer, oorgewig een. In sy stemtoon en houding lees sy chroniese frustrasie en onderdrukte aggressie. In sy oë verskuilde maar skerp intelligensie. Nie ’n man wat onderskat moet word nie.
“Mag ek vra waarom u sonder toestemming op my privaat eiendom kom land?” Eva vra dit sonder aanloop, maar ook sonder enige strydlus.
“Speurder-sersant Gys Niemand en my kollega, konstabel Fortuin. Ons is inderdaad jammer om te pla, maar daar was geen ander manier om u te bereik nie.”
Eva knik net, verlig dat hierdie sersant ten minste minder onbeskof is as die een wat Heléne se saak ondersoek het. “U weet reeds wie ek is.”
“Ons is in kennis gestel van die sterfgeval wat gister hier plaasgevind het.”
“Een van my gaste is deur ’n by gesteek. Hy was allergies. Is dit ’n saak vir die polisie?”
“Ek is bevrees dit is, mevrou.” Hy vee oor sy snor.
“Mejuffrou. En hoe is dit ’n saak vir die polisie?”
“Ons ondersoek die moontlikheid dat hy moedswillig aan die bye blootgestel is. Ons wil graag die terrein ondersoek, onder meer om te sien of ons die epipen kan vind wat hy vermoedelik by hom gehad het, en om na ander leidrade te soek. Ons wil ook graag onderhoude voer met almal wat op Paradyskloof tuis was ten tyde van sy oorlye.”
“Die epipen het onder Eugene se liggaam gelê. Ek gee dit graag aan u as dit nodig is, maar ek is bevrees my gaste mag nie gepla word nie en ek is nie bereid om die terrein waar Eugene die noodlottige bysteek opgedoen het, of enige ander terrein, vir ondersoek aan u beskikbaar te stel nie.”
Die sersant kyk haar berekend aan. “Mag ek vra waarom nie?”
“My gaste betaal duur. Hulle is hier om ten volle baat te vind by Paradyskloof en ons program hier. Hulle is geregtig op hul privaatheid en ook op anonimiteit. Ek weier dat hulle nog verder gesteur of ontstig word as wat reeds die geval is.”
Dit lyk asof hy sy ongeduld met moeite bedwing. “Ons kan ’n lasbrief kry. Dit sal alles net soveel makliker wees as u saamwerk.”
“Ek werk graag saam ... sodra u ’n lasbrief het. Hoewel ek nie doodseker is hoe u een gaan motiveer op grond van ’n by of bye wat ’n gas gesteek het nie?”
Die sersant hys sy broek op. “Dit, juffrou Van Eden, kan u gerus in ons hande oorlaat.”
Eva word koud van binne. Hy lyk so oortuig van sy saak. Moet sy instem? Nee, sy begryp Morgana se vrese. As daar wel ’n lasbrief uitgereik word, gee dit hulle ten minste kans om hulle op die besoek voor te berei.
Gys hou haar fyn dop. Die ou girl is dalk eienaardig, maar ’n fool is sy nie. Haar waardigheid verras hom. Eintlik het hy verwag om ’n tandelose willewragtig met lang, vuil naels op die lyf te loop, maar uit die lug kon hy al sien alles is keurig versorg en dat groot geld hier praat. Waar die ou sersant in die oë van die Bose gekyk het, weet hy nie, maar dis nie Eva van Eden s’n nie. Haar oë lyk simpatiek, ondanks die wantroue en vertwyfeling.
“U vermoed werklik gemene spel.”
Dis nie ’n vraag nie en hy verwerdig hom nie om te knik nie.
Eva staan effens regopper. “Ek het my prokureur vanoggend gebel en dié het dit duidelik gestel dat ek die goeie reg het om my gaste en hul privaatheid te beskerm.”
Gys kners heimlik op sy tande. “Mag ek vra waarom u dit nodig geag het om u prokureur te kontak?”
“Net ingeval daar reperkussies is. En soos dit nou blyk, met goeie rede.”
“U prokureur het waarskynlik nie die omvang van die saak besef nie. Mag ek vra wie hy is?” Hy haal sy selfoon uit. “Ek sal hom bel en dan kan alles in die reine gebring word.”
“Sekerlik. As jy ontvangs kan kry. Dan kan ek haar sommer vra om ook teenwoordig te wees om my gaste by te staan as u dalk met ’n lasbrief terugkom en hulle wil ondervra.”
Haar? Gys voel sy maag omkeer en die gebakte eiers en spek van vanoggend suur word. Natuurlik. Hoe kon hy vergeet het?
“Gertruida Niemand. Nul twee agt ...” begin sy resiteer.
“Ek ken die nommer.” Gys sluk die sooibrand terug. Die selfoon wys een strepie. Goed genoeg om te kan bel. Hy druk die spoedskakelnommer van Gertjie se selfoon, stap ’n entjie weg en draai sy rug na Eva toe Gertjie antwoord.
“Gertjie, ek is op Paradyskloof. Kan jy asseblief vir jou kliënt ...”
“Het jy ’n lasbrief, sersant?” Selfs sonder die formele aanspreekvorm kan hy deur die gesuis op die lyn hoor sy is ene prokureur en alle familiebande en vriendskappe is voorlopig ter syde gestel. Of miskien is sy nog vies vir hom oor Maandagaand. Verstaan sy dan nie hoe moeilik dit vir hom is nie? Daar op Kruisbaai se strand met die wind wat haar hare karnuffel en die blos op haar wange ...
“Ek vra ...” roep sy hom wreed terug na die hede.
“Dit was nie ’n gewone bysteek nie, júffrou Niemand,” val hy haar in die rede en probeer sy frustrasies beteuel. “Ons wil die area waar die liggaam gevind is, identifiseer en ondersoek en die personeel en gaste ondervra.”
“Na die beste van my wete ... steeds ’n lasbrief nodig om op privaat eiendom rond te snuffel. En Eva en haar ... is geregtig op regsadvies en regsbystand ... die ondervraging begin. Laat weet my sodra jy die lasbrief het ... reëlings kan tref om by te wees. Is daar nog iets, sers ...”
Die ontvangs gaan nie lank hou nie, besef hy. “Nee, juffrou Niemand, maar jou kliënt kan jou self laat weet wanneer sy jou nodig het.” Gys druk die foonknoppie met geweld in. Sy voorganger was tog reg. Oë of nie oë nie. Vroumense is die bewys dat die Bose bestaan. Hy moet diep asemhaal voor hy omdraai na waar Eva van Eden ewe sereen staan.
Xanthe hoor weer die enjin van die helikopter aan die gang kom en hoe dit ’n rukkie later opstyg. Tussen die bome deur kan sy niks sien nie. Nuuskierigheid kry die oorhand.
Nog voor sy by die ingang na die Heilige Tuin kom, hoor sy stemme. Minette en Nerina sit op ’n bankie by die spuitfontein.
“Haai.” Minette lyk minder nors as vantevore.
“Hallo, Minette, Nerina.”
Nerina glimlag haar skamerige glimlag. “Lyk my die opwinding dryf almal tuin toe. Sabine is nou net hier weg.”
“Was dit weer die polisiehelikopter?” vra Xanthe en gaan sit kruisbeen op die gras by hulle. So kan sy nie die plek sien waar Eugene gelê het nie.
“Die keer, ja. Nie gistermiddag nie. Eugene se eie helikoptervlieënier het hom kom haal.” Minette draai ’n madeliefie soos ’n woer-woer tussen haar vingers terwyl sy praat. “Hy was mos skatryk. Wonder wie is sy erfgenaam. Hy was nog nooit getroud nie en die Van der Cluyts wou niks van hom weet voor hy die klomp geld met Witcheree gemaak het nie. Daarna wou hy weer niks van hulle weet nie.”
Xanthe frons, maar Nerina vra: “Die rekenaarspeletjie? Eugene van der Cluyt?”
“H’m, en eersdaags onder die kluite.”
Nerina lyk geskok oor Minette se gebrek aan simpatie.
Minette grinnik. “Ontspan, Nerina, Eugene was oukei, maar dis nie asof ons boesemvriende was nie.”
“Maar mens het darem respek ...” protesteer Nerina.
“Soos jy sekerlik weet, vier Wicca die dood. Mens raak nie net skielik op nie. Jou lyf vergaan, ja, en ek is seker Eugene is redelik verlig dáároor, maar jou siel is energie en energie word nie vernietig nie. Die dood is eintlik net ’n oorgangsfase. Eugene s’n was vinnig. Hy was eintlik gelukkig. Heléne het glo langer gely.”
“Dis tog snaaks dat albei as gevolg van insekte dood is?” spring Xanthe Nerina voor toe sy frons en haar kop begin skud.
“Ons is omring deur malse tuine en dié lok insekte. Sabine is ook ’n ruk gelede deur ’n by gesteek. Sy is gelukkig nie allergies nie, maar sy was nogal siek. Die bye het glo op die oleanderblomme gekuier en oleander is natuurlik vrek giftig. ’n Slang het ook eenkeer amper vir Morgana gepik. ’n Kaapse kobra. Ek het gaan nalees oor hulle om in een van my stories te gebruik. Hulle is van die giftigste slange in Suid-Afrika met die sterkste neurotoksiese gif van al die Afrika-kobras. As daar nie teengif beskikbaar is nie, het jy ’n veertig persent kans om ’n pik te oorleef. Sestig persent van die slagoffers gaan binne twee tot vyf uur dood, sommige selfs binne ’n halfuur, na gelang van hoeveel gif daar in die bloedstroom kom,” rits Minette die feite af asof sy gewag het vir ’n geleentheid om haar kennis met iemand te deel. “Dis maar wildernis hier buite, onthou. Dis vandat Heléne dood is dat Eva die interkomstelsel vir noodgevalle laat installeer het. Wat natuurlik nie vir Eugene gehelp het nie omdat hy hier gesteek is en nie in die chalet nie.”
“Wie’s Heléne?” vra Nerina effens oorbluf.
“Sy was Eva se witbroodjie. Hier in die Maan-huis dood aan ’n spinnekopbyt. Persoonlik het ek gedink sy is maar ’n simpel ou meisietjie en glad nie toegerus om Eva op te volg nie. Sy was vreeslik skynheilig voor Eva, maar agteraf kon sy maar lekker venynig wees. Buitendien, met haar asma sou sy in elk geval nie ou bene gemaak het nie. Ek dink Eva het dit ook begin besef en het dalk haar bedenkinge oor die opvolgery gehad. Ek dink dis hoekom Heléne so uit haar pad gegaan het om te kwalifiseer. Sy en Eugene het glads aan die vrugbaarheidsrite deelgeneem. En daar word sy toe wraggies swanger. Dit moes vir Eva ’n teken van ons Moeder gewees het, nes Heléne gehoop het dit sou wees.”
“Wat behels hierdie rite hier?” Nerina druk haar hande onder haar armholtes in asof sy koud kry.
“Niemand weet eintlik wat Eva se weergawe daarvan is nie. In sommige covens is dit ’n deurmekaarslapery. Hier is dit ’n baie privaat ding. Net dié wat dit self deurmaak, weet. En natuurlik Eva, wat die rite begelei. Hoe Heléne Eugene sover gekry het om deel te neem, weet nugter. En hoe sy dit kon waag, gaan my verstand te bowe. Hy het pas uit ’n verhouding met ’n ander man gekom.”
“Begelei?” Xanthe se rug kriewel.
“Ja, sy is by. Seker nie heeltyd nie, maar meeste van die tyd.”
As Math dink ... “Loop die tonnel waarmee Eva-hulle hier gekom het van die huis af?” stuur Xanthe die gesprek doelbewus in ’n ander rigting.
“Daar is ’n paar tonnelgange. Net Eva weet hoe hulle presies loop. En natuurlik Morgana.” Minette snork. “Ja, Morgana.” Haar stem spreek van minagting. Sy kom met ’n ligte steun orent. “Ek is honger,” verklaar sy kortaf en stap sonder groet weg.
Nerina kyk verdwaas na Xanthe. “En sy sê die Heléne-vrou was venynig?”
Xanthe grinnik. “Hoekom het jy Paradyskloof toe gekom?” vra sy ná ’n klein stilte.
Sonder grimering is die fyn lagplooitjies wat om Nerina se oë vorm baie duideliker geëts, maar dit laat Nerina snaaks genoeg nie ouer lyk nie. Net meer eg. “Jy bedoel eintlik waarom wil ek ’n Wicca-heks word?”
Xanthe kyk ongemaklik af.
“Ek het jou gesprek met Minette daardie eerste aand afgeluister. Dit was nie moeilik om af te lei dat jy geskok was nie. Ook nie dat jy baie sterk bedenkinge oor Wicca het nie.”
“Jy nie?”
Nerina haal haar skouers op. “Soms, maar soveel dinge maak vir my sin. En ek hou van Eva se interpretasie van Wicca. Dis baie heilsamer as wat ek in ander covens beleef het. Goed wat ek nie sal droom om vir ander mense te sê nie, vermoedens en vrese wat ek nie durf uitspreek nie kan ek hier lug, sonder om bang te wees Eva gaan vir my sê ek is gek.”
“Soos?”
Nerina hou haar hande op. “My hande.” Sy laat sak hulle weer. “Vandat ek die eerste keer agtergekom het my hande en voete lyk anders as ander mense s’n, draai my hele lewe om my gebrek. Veral as tiener het hierdie afwyking my van mense geïsoleer. My enigste toevlug was en is steeds lees. Oor enigiets wat kan sin maak van my gebrek. Ek het gelees dat swanger vroue wat rook, se kinders gewebde vingers en tone kan hê, maar my ma het nie gerook nie. Ek het gelees dat Boeddha by geboorte twee en dertig tekens getoon het wat voorspel het dat hy ’n baie belangrike man sou word. Een van hierdie tekens kom daarop neer dat hy met webbe tussen sy vingers gebore is.
“Ek het ook gelees dat daar in Bolivia afbeeldings is van ’n vrou met vier gewebde vingers. Volgens legende was haar naam Oriana en sy het met ’n goue ruimteskip van Venus af gekom om die oermoeder van planeet Aarde te wees.”
Nerina skep asem voor sy verder gaan. “’n Rukkie gelede het ek ook gelees dat daar onlangs beelde van ’n reptielagtige man en vrou in Irak ontdek is wat uit ongeveer 4000 voor Christus dateer. Die vrou hou ’n baba in haar arms. Daar word gegis dat hulle buiteruimtelike wesens was wat kinders by aardlinge gehad het en dis dan ook waarom die menslike embrio nou nog ’n stert en gewebde hande en voete het.”
“En jy glo jy stam van een of ander buiteruimtelike wese af? En Boeddha dalk ook?” Xanthe probeer haar gesig uitdrukkingloos hou. As sy nou al ooit in haar lewe ’n klomp twak gehoor het ...
“Nie noodwendig nie, maar my hele lewe het ek myself probeer oortuig dat my gewebde hande en voete nie waarlik ’n gebrek is nie, maar ’n teken dat ek vir groot dinge bestem is. En nou is ek sewe en veertig en het nog niks bereik behalwe om ’n tweeling in die lewe te bring en ná vyf en twintig jaar van die man te skei wat deur my ouers omgekoop is om met my te trou.”
“Omgekoop?”
Nerina knik. “Hy was ’n vriend van my broer, maar ek het dit nie geweet nie. My pa het hom ’n aandeel in sy baie suksesvolle familiebesigheid belowe as hy met my sou trou.” Sy sug. “My pa het dit seker goed bedoel, maar ná die troue het Justus sommer gou laat blyk dat hy vir my gril.”
“Die tweeling is darem ’n groot prestasie,” probeer Xanthe lomp troos.
Nerina se hele gesig versag. “Die groot vreugde in my lewe. Hulle is oortuig daarvan ek is ’n afstammeling van die mense van Atlantis en noem my Oriana as hulle my wil terg. Lucia is onlangs getroud en Lucius is pas afgestudeer as mediese dokter en besig met sy Zuma-jaar.”
“Maar Nerina, waarom het jy dan Wicca in jou lewe nodig?”
Nerina bly lank stil, haar oë skielik so hartseer dat Xanthe die pyn amper tasbaar kan voel. “Lucia woon in Nieu-Seeland saam met haar man. Lucius gaan aan die einde van die jaar Kanada toe. Nie een van hulle sien kans om hier te bly en later hul kinders hier groot te maak nie. En ek kan hulle nie verkwalik nie, maar dit voel asof alles wat vir my kosbaar is, weggeneem word. Ek hoop Wicca sal die gemis kan vul. Sal help dat ek nie van my kop af raak nie, want soms voel dit so. Dan wil ek mense soos Minette en Eugene, en vir Agnes ook, sommer ’n oorveeg gee.”
“Hoe so?” Nerina se skielike heftigheid verras haar.
“Selfbejammering. Ongegronde verbittering. Dit staan uitgestippel oor hul gesigte en in hul lyftaal. As daar een ding is wat ek nie kan verduur nie, is dit selfbejammering; mense wat glo die lewe skuld hulle iets. Miskien omdat ek ook so lank daarin vasgevang was. Miskien omdat ek voel ek het veel meer rede daartoe as hulle en dit steeds grotendeels te bowe kan kom. Die goed wat hulle oorkom, is deur hul eie toedoen en kan deur hul eie toedoen ook ongedaan gemaak word. Hoe kan ek my hande en voete ongedaan maak? Selfgesentreerde suurstofdiewe, dis wat hulle is.” Die heftigheid word amper aggressie. Nerina spring op van die bankie. “Ek is jammer. Ek is maar net bietjie oorstuur.” En daarmee kry sy ook koers uit die tuin uit.
Xanthe bly nog ’n rukkie oorbluf sit voor sy opstaan en haar sitvlak afstof. En sy dag sý is koekoes?

Xanthe word sopnat gesweet en met ’n kloppende hart wakker. Vae beelde van reptielmense met lang, blonde hare, atletiese lywe, dik tonge en blou lippe bly haar by terwyl sy haar gesig afspoel. In haar kop eggo een woord aanhoudend: Suurstofdiewe.
Sy sluk ’n hele glas vrugtesap af sonder om tussendeur asem te haal en tel dan die lêer op. Dit dien geen doel om te staan en pieker oor ’n droom waarin Nerina se vergesogte stories met Eugene en Morgana deurmekaargeraak het nie.
Die lêer bepaal dat sy haar dagbreekseremonie moet uitvoer, ontbyt moet eet, so ver moontlik opruim vir die volgende persoon wat vandag hier moet intrek en daarna na die herehuis moet gaan om te roteer.
Of sy kan vir Eva vra dat Morgana haar terugneem.
En nie die stories wat op hierdie landgoed afspeel, opteken nie? Nie haar eie ervarings op skrif stel nie? Hemel, sy het al genoeg om ’n riller van ’n roman te skryf, laat staan ’n paar scoops vir Tuisfront. Maar van scoops gepraat, hoe klink: ’n By in die Heilige Tuin dodeliker as ’n slang in die paradys. Of Die nimlike Minette Minnaar, eintlik ’n onminlike heks. Of Vrou van Atlantis ’n afstammeling van buiteruimtelike reptielwesens. Of wat van: Sexy
manlike heks op die spoor van spinnekopmoordenaar. Die moontlikhede is legio. En dan is daar nog verdere moontlikhede op die horison. Soos Joernalis beproef Walpurgisnag-rite met einste sexy manlike heks.
Sy het ook van Math gedroom, onthou sy dan. Voor die reptieldroom. Sy onthou koue klip onder haar rug. ’n Altaar of iets. En ’n dolk wat haar maag oopkloof. Chloë wat skreeuend aan haar voetjies uitgeruk word en Math wat haar vra om te kies. “Chloë, of ek, ek, of Chloë? Xanthe, jy moet kies.”
Xanthe storm badkamer toe. Haar reinigingsritueel ontaard in ’n geskrop wat haar vel pienk en teer agterlaat. Die reuk van die laventelroom waarmee sy die gevoeligheid laaf, kalmeer haar effens, maar sy voel nog bewerig toe sy na die visvywer stap. Die bewerigheid bedaar eers toe sy die vier windrigtings groet, hulle seën vra en haar kers doodblaas.
Aan die ander kant van die kronkelheining wag Morgana haar op die vierkant in. “Vandag kom ons almal by die kapel bymekaar,” lig sy Xanthe in. “Hier kom Sabine ook nou net. Jy kan sommer saam met haar stap.”
“Hi, Xanthe.” Sabine se hande stut haar rug.
“Hallo, Sabine. Is jy oukei?” Xanthe val langs haar in.
“Ja, wat. Net sleg geslaap. Die baba het my ’n bietjie wakker gehou.” Sy glimlag. “Ek mis my man wat my rug so lekker vir my kan vryf.”
“Hoe voel jou man daaroor dat jy hierheen kom?” vra Xanthe, half verbaas om te hoor dat Sabine getroud is.
“Hy is al gewoond daaraan. En hy weet dit doen my goed. Hy wou al saamkom, maar sy pasiënte hou hom gelukkig te besig om drie volle weke weg te gaan.”
“Woon julle in die Kaap?”
Sabine skud haar kop. “In La Lucia.”
Seker een van die duurste buurte naby Durban, as Xanthe reg onthou. “Beoefen jy ’n beroep?”
Sabine lag. “Zach sal sê ek is ’n professionele shopper, maar ek help darem uit in sy praktyk. Soms doen ek ’n bietjie administratiewe werk, of help in die lab, en soms is ek sommer net die Girl Friday wanneer dit dol gaan. En jy?”
“Ek ... wel ek is so ’n bietjie tussen beroepe op die oomblik.” Sy hoop sy klink verleë eerder as onkant betrap.
“Ryk ouers?” Sabine knipoog. “Of ’n ryk man of kêrel?”
“Ryk ouers.” Dis ten minste nie ’n leuen nie, hoewel dit niks te doen het met die feit dat sy Paradyskloof kan bekostig nie.
“O, jou gelukkige derduiwel. My ma het nie eens geweet wie my pa is nie. Gelukkig het my ouma gesorg dat ek goeie skoolopleiding gekry het.” Sy sê dit terloops soos iemand wat lankal vrede met teenslae gemaak het. “Dis hoe ek ’n ryk man kon uitslaan. In privaat skole leer mens meer as net jou tafels en hoe om te spel.”
Selfs sonder grimering is Sabine beeldskoon. Iets wat seker ook gehelp het met die manvangslag. Xanthe voel skuldig oor die nydige gedagte. Sabine is gaaf en opgeruimd ook. Sy sou gewis kon kies en keur tussen potensiële wederhelftes, en dis seker nie ’n sonde om dan ’n ryk een te kies nie.
Sabine kom tot stilstand. “Hier is ons. Lyk my ons is eerste hier. Sal ons sommer buite wag? Dis nogal koud in die kapel.”
Xanthe knik en beskou die miniatuurkerkie wat teen die huis se toring vasgebou is met waardering.
Sabine gaan sit met ’n ligte steun op die muurtjie van ’n plantbak vol blommende malvas. “Minette sê vir my jy het nie geweet ons beoefen Wicca nie?”
Xanthe skud haar kop. “Hoe het jy betrokke geraak?” probeer sy die gesprek van haar eie agtergrond wegstuur.
“Ek het van kleins af saam met my ma na covens gegaan. Hier in Suid-Afrika is ek seker een van baie min wat ’n derdegeslagheks is.” Sy sê dit asof sy haar pas daarop beroem het dat sy ’n derdegeslag-Tredoux of -Malherbe of -Du Toit is.
“Dan was jou ma en ouma ook ...” Dis ’n simpel vraag en dis ewe simpel dat sy nie die woord heks kan gebruik nie.
Sabine lag. “Moenie sleg voel nie. Daar is baie hekse wat self nog nie die woord kan sê sonder om ongemaklik te voel nie. Sommige noem hulself eerder Wiccans, aangesien die woord heks so ’n negatiewe konnotasie het. Laat mens dink aan gesante van die bose wat brousels in driebeenpotte kook. Maar eintlik is ons maar net beoefenaars van ’n baie ou en baie heilsame geloof. Die slegte naam wat hekse het, kom van onkunde en word gestook deur vrees. Oningeligtes besef nie dat paganistiese en Roomse gebruike byvoorbeeld baie dieselfde is nie. Neem nou maar die nag van die dertigste April. Vir ons is dit ’n paganistiese vrugbaarheidsfees, Beltane. Die Katolieke noem dit Walpurgisnag, vernoem na ’n gesaligde Roomse non, Sint Walburga.” Sabine glimlag. “In dele van Duitsland word daar egter nou nog geglo dat hekse op Walpurgisnag oor die Harzgebergtes vlieg en by Brocken, die hoogste punt van die Harz, die duiwel ontmoet.”
Xanthe pluk een van die dieppienk malvas om haar hande mee besig te hou. “Ek was onder die indruk dat net mense met emosionele probleme hierheen kom, maar dit lyk nie asof jy een is nie?”
Sabine skud haar krulkop. “Dis net vir my lekker hier. Ek dink as dit nie vir Wicca was nie, sou ek ’n baie oppervlakkige mens gewees het. Dit hou my nederig, en dankbaar vir alles wat die Heilige Moeder my skenk. Dis hoekom ek graag vir Eva sou wou opvolg, maar Zach is die vlieg in die salf. Dit sal moeilik wees om aan hom te verduidelik waarom ek moet skei sonder om leuens te vertel.”
Xanthe frons verward.
“O, Zach weet dat ek hierheen kom, maar hy weet nie ons beoefen Wicca nie. Hy glo Paradyskloof is ’n gesondheidsplaas. As hy moet uitvind dat ek ’n heks is, kry hy ’n oorval.” Sy lag sorgvry. “Hy is ’n ortodokse Jood en boonop dertig jaar ouer as ek. Hy sal nooit begryp nie.”
“Maar as Eva ... Sal jy van hom skei om Eva te kan opvolg?”
“Wicca eis sy opofferings. En ter wille van die Moeder sal ek veel meer as ’n huwelik met ’n ryk, sestigjarige Jood opoffer, glo my.” Sabine maak ’n wye gebaar. “Om hier te woon, my kind hier groot te maak en voltyds in diens van die Moeder te staan ... kan jy jou iets wonderlikers indink?”
Xanthe kyk om haar rond. Die tuine, die berge, die blou lug en klipgeboue. “Dit ís baie mooi, ja. En so luuks. Eva moet ’n baie vermoënde vrou wees?”
“Haar ma was ’n barones met ’n regte Schloss in daardie einste Harzgebergtes in Duitsland, en haar pa was uit ’n ryk, Hollandse handelaarsfamilie. Hulle het mekaar in die Tweede Wêreldoorlog ontmoet en skelm getrou, maar is later deur haar ouers gedwing om te skei. Eva was egter teen daardie tyd op pad en het in die Schloss grootgeword tot haar ma se dood, toe Eva so ses jaar oud was. Die oupa en ouma was toe ook reeds saliger en Eva se pa het haar gaan haal. Hy het intussen Suid-Afrika toe geëmigreer en hier ’n matfabriek begin.
“Op een en twintig het Eva alles, behalwe die Schloss self, van haar ma geërf. Ná Eva se pa se dood het sy ook feitlik alles van sy kant af geërf. Teen daardie tyd was hy stinkryk. Ek dink vermoënd stel die omvang van haar rykdom baie eufemisties. En alles word in diens van ons Moeder aangewend.”
“En haar opvolger erf alles?” waag Xanthe ’n klip in die bos.
“Aanvanklik sou dit in die familie gebly het. Haar dogter sou haar opgevolg het, maar sy is dood voor Eva haar kon begin oplei. Nou sal haar opvolger die erfgenaam van al Eva se rykdom word. Dis nou buiten ’n paar ander mense wat ’n relatief klein erfporsie kry.”
“Haar dogter? Wat het ...” Stemme onderbreek die gesprek en laat Xanthe oor haar skouer loer. Agnes en Nerina kom geselsend aangestap. Minette is by hulle, maar haar oë is stip op Sabine gerig, haar gesig nog norser as gewoonlik.
Hulle groet oor en weer en dan kom Math ook aangestap.
“Math!” Sabine se uitroep kan van verrassing of vreugde wees, maar sy kyk definitief nie na Math asof hy ’n lang verlore broer is nie.
Eva probeer haar grimmigheid onderdruk. Toe sy haar oë die eerste keer op Math gelê het, het sy al voorsien wat Sabine se reaksie op hom gaan wees. Sy het Sabine gewaarsku. Moenie jou skoonheid misbruik nie. Waak teen hebsug. Of dit nou geld of mans is, dit bly hebsug om altyd net meer en meer te wil hê.
Wat sou Sabine alles aan Xanthe kwytgeraak het? Uit die toringkamer kon sy hulle sien praat, maar nie die woorde uitmaak nie. En Sabine kan tog partykeer so onoordeelkundig wees. Sy weet heeltemal te veel van almal af en boonop borduur sy graag by, of verdraai sake om haar agenda te pas.
Soms dink sy Sabine is bloot moedswillig, maar dan lyk dit weer asof sy werklik net ondiplomaties gemaak en gelaatstaan is. Eva sug diep. Die Moeder sal moet sorg. En sy sal moet help met Agnes ook. En met Minette, wat net al hoe stuurser raak. Eva druk haar hande teen mekaar, probeer haar energie aard in vertroue op die Moeder, maar sy weet: Die Moeder bepaal die siklus van seisoene en die siklus van die lewe. Nes die aarde om sy as moet aanhou wentel om te bly voortbestaan, draai die wiel van voorspoed en ellende aanhoudend, want ook dit kan nie tot stilstand kom nie.
Miskien gaan dit al te lank te goed op Paradyskloof.
Morgana maak die deur van die kerkie oop en staan terug dat almal kan verbystap.
Eva staan reeds voor in die kapel met vyf wit kerse soos die kolletjies van ’n dobbelsteen voor haar staangemaak.
Die geur van wierook draal deur die hoë balke en in muurkandelare druip kerswas teen die klipwande af. Gebrandskilderde vensters gooi blou en rooi en geel vlekke teen die tafeldoek van die tafel waaragter Eva staan en verkleur die wit lelies in hul kopervase.
Xanthe kom tussen Minette en Math te lande en sien hoe Sabine Nerina wegdu om aan Math se ander kant te kan gaan sit.
“Selfs wanneer ons vriende en geliefdes aan die dood afstaan,” begin Eva, “verheerlik ons die Moeder. Ons mis ons heengegane vriende en geliefdes, maar vier hul oorgang na ’n ander tyd en dimensie nes ons geboorte vier – omdat dood net ’n ander soort geboorte is.
“Eugene is vandag by ons en tog ook nie meer nie. Eugene was ’n vriend en ampsdraer in ons orde. Eugene ...” Eva bly stil. Die geluid van helikopterlemme en boomtoppe wat protes aanteken, is skielik duidelik hoorbaar bo die geluid van waterfonteine en voëls.
Eva sug sigbaar. “Ek vra om verskoning dat ons ritueel onderbreek word. Ons sal ter gelegener tyd vir Eugene ’n boom plant in ons tuin van herinneringe en vir hom ’n seremonie hou, maar nou sal ons eers moet verdaag. Ek is bevrees, die polisie dink daar was gemene spel by Eugene se dood betrokke. Julle sal bes moontlik ondervra word.”
Xanthe kyk dadelik na Math, maar sy gesig is uitdrukkingloos.
“Morgana sal julle met een van die tonnels langs na die Heilige Tuin neem. As die polisie julle wil ondervra, sal dit die beste wees as dit daar geskied. Hulle kan dan sommer die terrein waar Eugene se liggaam gevind is, ondersoek. Ek het regsadvies ingewin en sal na die beste van my vermoë julle anonimiteit beskerm, soos bepaal word in die ooreenkoms tussen my en my gaste. Julle weet almal dat ons toegewydheid aan die Moeder misverstaan word. Ek vra dat ons nie daaroor uitpraat nie. My prokureur het bevestig dat julle mag weier om vrae te beantwoord.” Eva laat haar kop ’n oomblik sak. “And it harm none, so mote it be,” sugsê sy voor sy effens mank na die ingang van die kapel stap.
Morgana stap voor hulle uit en lei hulle na ’n onopsigtelike klimopbedekte klipgebou in die agtertuin. Sy maak die deur oop. “Math, maak asseblief toe agter ons.” Daarmee begin sy met ’n spiraaltrap afstap.
Die kliptonnel is na regs dof verlig, na links is daar net duisternis, maar ook ’n effense roering van lug. Die weerklank van hul voetstappe klink asof dit van oral af kom.
Die gesprek met Sabine bly deur Xanthe se kop maal. As Eva se pa ’n matfabriek gehad het en sy was sy erfgenaam, kon sy dalk bekend gestaan het as die matkoningin. En die matkoningin was Linda Hunter se ma. Maar Linda was ’n Skot van gemengde bloed en Eva is half-Hollands, half-Duits. En tog ... Sabine het gepraat van Eva se dogter wat oorlede is. Linda Hunter? En dit maak die volgende gevolgtrekking makliker: As Linda Hunter ’n band met Paradyskloof het, het Martin waarskynlik ook nie ’n fout gemaak om die berig oor Maria de Koker in te sluit nie. Dit kan net beteken dat hy dink daar is ’n verband tussen Maria de Koker en Paradyskloof.
Haar gedagtes hou aan maal en dwaal, maar net as sy dink sy sien nou hoe die connect the dots ’n prentjie begin vorm, spat alles weer uitmekaar. As sy net die goed alles kan neerskryf, sal dit meer sin maak.
Xanthe het skoon kopseer toe Morgana ’n ewigheid later met die laaste van ’n paar spiraaltrappe waarby hulle verbygestap het, begin opklim, oomblikke later ’n deur oopsluit en dan oopdruk en daglig binnelaat. Sy hou die deur oop en laat almal verbystap.
Die sonlig is skerp en ’n oomblik lyk die Heilige Tuin vreemd wasig. Xanthe drink die vars lug in en kyk dan op na Math, wat langs haar tot stilstand gekom het. “Ek het iets gehoor wat ek graag met jou wil bespreek.” Sy sal van haar kop af gaan as sy nie ’n klankbord vir haar gedagtes kry nie. Math moet haar pen en papier word.
“Ontmoet my vanaand hier.” Dis eerder ’n opdrag as ’n voorstel.
Eers toe hy wegstap, onthou sy weer dat hy eerste op die toneel was die dag van Eugene se dood en dat Eugene die man was wat Math, alias Steve Augustine, se stiefsuster eers swanger gemaak en toe verwerp het.
Gys hyg na sy asem. Die kronkelpad wat hulle tussen heinings en deur twee houthekke gevolg het, was lank. Hy kry half skaam dat Eva van Eden, effens mank en al, skaars harder as normaalweg asemhaal. Gertjie het natuurlik nie eens ’n sweetjie op die bolip nie. Om te dink dat sy hom waaragtig geïntimideer het om haar in die helikopter toe te laat. En dit nadat sy die lasbrief so bewimpel het dat hulle net die tuin waar die liggaam gevind is, mag ondersoek. En natuurlik nadat sy vooraf met die vlieënier geflikflooi het. Wat nie moeilik was nie aangesien Gertjie die man gedurende sy egskeiding gehelp het om besoekreg by sy kinders te verkry. Kyk hoe staan sy nou ewe onskuldig ’n roosboom met dieppienk blomme en bewonder. Vra Eva van Eden seker wat die naam van die roossoort is.
Hy bepaal hom eerder by die ses in hul wit gewade en mosessandale wat in die ovaalvormige tuin rondstaan. Wat besiel ’n spul grootmense om hulle so belaglik te maak? Hy herken Math Stone onmiddellik. Hy eien ook die meisiekind wie se Tazz hy agter haar aangery het. Die res som hy vinnig op. ’n Mooi, swanger meisiekind, ’n butch vrou, ’n voëltjievrou en ’n aantreklike vrou met verbande om haar hande.
Hy maak ’n paar aantekeninge in sy notaboek oor die mense wat teenwoordig is. Dan skets hy die tuin se uitleg ruweg. Fortuin sal foto’s neem, maar foto’s het hul beperkings.
“Juffrou Van Eden het vir my die epipen gegee en ook ’n bril wat aan meneer Van der Cluyt behoort het.” Fortuin hou die twee voorwerpe in hul verseëlde sakkies in die lug. “Sal niks meer help nie, haar vingerafdrukke sou al die ander bederf het. As daar was.”
“Wie het eerste op die liggaam afgekom?”
“Die man wat sê hy is Math Stone, sersant. En sersant, niemand het ID’s by hulle nie. Hulle mag niks hierheen saambring nie.”
Gys kners op sy tande. “Vra meneer Stone om ons te wys waar die liggaam gelê het.” Hy tree die lengte en breedte van die tuin af, teken die afmetings op die skets aan en stap dan na Fortuin en Stone toe.
“Hy het op sy rug gelê, met sy kop in die bedding en sy lyf op die grasperk,” antwoord Stone geredelik en beduie terwyl hy praat. “Ek het sy pols gevoel, maar dit was duidelik dat hy reeds dood is. Dit moes egter oomblikke vantevore gebeur het. Ek was op pad na die tuin toe ek hom hoor skree het. En kort daarna het hy ’n tweede keer geskree.”
“Sy arms?”
Stone dink ’n oomblik na. “As ek reg onthou, was een arm krom. So.” Hy sit sy hand min of meer waar mens se niere is. “Sy hand was gedeeltelik onder hom. Die ander arm het wyd gelê.”
“Bene?”
“Effens gesprei.”
Gys skets die liggaam na aanleiding van Stone se beskrywing en kyk dan op. “Nog iets?”
“’n Klompie dooie bye en sy bril het naby hom gelê.”
“Enigiets anders?”
“Dit was duidelik dat hy aan asemnood gely het, maar dis al waaraan ek kan dink wat belangrik kan wees.”
“Wie was volgende op die toneel?”
“Xanthe.” Hy beduie na die Tazz-meisiekind.
“Haar van?”
Die huiwering is vlietend. “Ons gebruik net noemname hier. Ons ken nie mekaar se vanne nie. Nie eens Eva weet wat haar gaste se vanne is nie.”
“Dankie, meneer Stone. Of moet ek liewer net Math sê?”
“Dis vir my om ’t ewe. Sal ek Xanthe vra om na jou toe te kom?”
“Dankie.”
Uit die aard van haar werk weet Xanthe hoe agterdog lyk. Dit lyk presies soos die uitdrukking wat Gys Niemand se gesig nou dra.
“Naam?” vra hy met opgetrekte wenkbroue.
“Xanthe.” Sy spel dit uit gewoonte.
Hy kyk haar vreemd aan en maak dan ’n aantekening. “Jy was tweede op die toneel?”
“Ek en Sabine het feitlik gelyktydig hier aangekom.” Sy wys Sabine uit waar sy langs Math staan. “Math het op sy hurke by Eugene gesit.”
Sy beantwoord die res van sy vrae so volledig as wat sy kan. Waar sy was, wat sy gehoor het, waarom sy eers so lank ná Math hier in die tuin aangekom het, wie nog almal daar was. Sy vrae begin opdroog en Xanthe wil-wil net ’n sug van verligting slaak toe hy haar ondersoekend aankyk.
“Ek verstaan julle gebruik net noemname hier, maar jou naam is uitsonderlik. Ek het net gewonder ...” Hy trek met sy duim en wysvinger die vorm van sy snor na. “Jy is nie dalk Xanthe Tredoux nie?”
Xanthe sluk swaar.
“Die joernalis wat ’n hele ruk gelede ’n artikel oor polisiebrutaliteit vir In diepte gedoen het?”
Xanthe kyk benoud oor haar skouer. Minette staan nie te ver van hulle af nie. Sy kyk weer terug na die speurder.
“Goeie werk gewees. Verbasend objektief.” Hy pen haar vas, dwing ’n erkenning af. “As ek reg onthou, het daar heelwat polemiek rondom die artikel ontstaan.”
“Sersant, ek ...” Sy kan om die dood nie dink wat om te sê nie.
“Ek lees die tydskrif gereeld. Ek was jammer om te sien dat daar die afgelope tyd nie meer van jou artikels verskyn nie.”
“My van is Demetrios, sersant,” kry sy uiteindelik iets uit.
Hy hou sy kop skuins. “Demetrios?”
Sy knik.
“Ek sien.” Hy tik-tik met sy pen teen sy aantekeningboekie. “Jammer, my fout.”
Xanthe sien ook. Dat hy nie jammer is nie. En haar nie vir ’n oomblik glo nie.


Drie en twintig
“Juffrou Van Eden?” hoor Gys vir Fortuin Eva nader roep nadat al die ander ’n beurt gehad en almal hom ewe min inligting gegee het.
Die Eva-vrou kyk na Gertjie en dan kom albei na Gys toe aangestap. Hy hoop nie Gertjie gaan dinge vir hom kom staan en moeilik maak nie.
“Juffrou Van Eden,” hy probeer nie eens sy grimmigheid verbloem nie, “die een na die ander gas vertel my dat hulle anoniem is terwyl hulle op Paradyskloof is, en so wil bly.”
Eva kyk hom met kalm oë aan. “My gaste word anonimiteit gewaarborg voor hulle hierheen kom.”
Gys wend hom tot Gertjie. “Ek is daarop geregtig om te verwag dat basiese inligting aan my bekend gemaak word. Volle naam, identiteitsnommer en adres. As dit nie vrywillig verskaf word nie, kan ek ’n Artikel 205 laat beteken.” Gys besef dadelik dat hy sy hand oorspeel het.
Sy doen die Gertjie-ding met haar ken. “Mag ek jou daarop wys, sersant, dat Artikel 205 vereis dat feite of feitelike bewerings moet aandui dat die beoogde getuie waarskynlik wesenlike of tersaaklike inligting betreffende die beweerde misdryf kan verstrek. Wat die beweerde misdryf is, is ’n duister saak, laat staan wesenlike inligting wat enigeen hier daaromtrent kan verskaf.”
Gys sluk sy frustrasie met moeite. Niks dui daarop dat een van die sewe enigiets gesien het tot die lyk ontdek is nie. Nie een het ’n alibi nie – met goeie rede: Hulle is hier om in afsondering te doen wat hulle ook al doen. Hy sit met iets wat dalk kan dui op moord, maar sonder wapen, sonder bloed, sonder ’n misdaadtoneel. Net ’n tuin wat skoon gehark is.
“Sê my, juffrou Van Eden, wie het almal geweet dat meneer Van der Cluyt allergies is vir bysteke?”
“Almal wat hier is. Dit het die eerste aand toe ons saam geëet het ter sprake gekom.”
“Dis nou u en al ses oorblywende gaste?”
Eva knik.
“Waar woon u personeel? Huishulpe? Tuinier?”
“Met die samewerking van die gaste het ek nie hulp nodig nie. Wanneer hulle weggaan, laat kom ek ’n skoonmaak- en tuindiens om alles reg te ruk.”
“U vlieg hulle in?”
Eva knik weer.
“Die vlieënier,” onthou Gys skielik en kyk rond. “Meneer Cloete het gepraat van die persoon wat Paradyskloof se Piper vlieg? Waarom is sy nie teenwoordig nie?”
Verbeel hy hom, of flits iets onrustigs in Eva se oë?
“Morgana is ongelukkig nie beskikbaar nie. Ek het nie gedink u sal haar wil ondervra nie. Sy was feitlik heel laaste op die toneel. Sy was in haar kantoor in die groot huis toe ek die interkomoproep van Minette gekry het. As daar iemand met ’n alibi is, is dit sy.”
“Wie het meneer Cloete gehelp om die liggaam na die helikopter te neem?”
“Morgana en meneer Cloete het ’n draagbaar geprakseer. Daarna het Morgana gehelp om die liggaam na die helikopter te verskuif.”
Uit die hoek van sy oog sien Gys hoe die mooi, verwagtende meisiekind met die rooi hare met Stone praat en dan kom hy aangestap.
“Ek is jammer om te onderbreek, maar Sabine is moeg. Sy vra of ons maar na ons chalets kan gaan, Eva?”
“As die sersant klaar is, kan sy en Minette sommer vir jou en die res ook wys waar die paadjies na die chalets is.”
“Sersant?” Stone kyk hom vraend aan.
Gys knik. “Ek neem aan julle sal almal nog hier wees vir die volgende week of so? Net ingeval daar nog vrae is?”
“Ons program maak die sesde Mei klaar, dan keer ons almal weer terug.”
“Mag ek vra wat die program is waarna almal verwys, meneer Stone? Net interessantheidshalwe?” probeer Gys so terloops moontlik vra.
“Eva sal dit waarskynlik beter kan beantwoord, maar in ’n neutedop is dit maar net ’n holistiese plan om liggaam en gees te suiwer.”
“Ek sien. Dankie.” Hy draai weer na Eva. “U sê dié Morgana het meneer Cloete gehelp. Ek neem aan sy moet redelik sterk wees?”
“Sy is atleties en fiks, maar ek moet sê, hulle het nietemin gesukkel.”
“En wie het die epipen ontdek?”
“Ek het by gestaan toe hulle Eugene op die draagbaar gelaai het en die epipen sien lê.”
“Ek sal graag met die vlieënier, met Morgana ook wil praat.” Gys sien uit die hoek van sy oog hoe die ses gaste agter hulle verbystap in die rigting van die oostelike ingang.
Eva bly ewe rustig. “Ek is bevrees dis nie moontlik nie. Sy is by die vliegtuig om die brandstof aan te vul en ’n paar dingetjies daar na te gaan. Die landingstrook waar die vliegtuig gehou word, is aan die ander kant van die meer. Die boot sal aan die landingstrook se kant wees en ek kan haar ook nie daar bereik nie. U sal maar op ’n ander geleentheid met haar moet praat. As dit werklik nodig is. En nou, sersant, voel ek het ek my gewilligheid tot medewerking in ruim maat gegee. Ek wil graag aangaan met my gaste se omvergewerpte program. Dis nie regverdig teenoor hulle dat ’n bysteek – hoe tragies die gevolge daarvan ook al was – soveel inbreuk op hul privaatheid maak nie.”
“Juffrou Van Eden, dis nie net ’n gewone bysteek nie, dit het ek herhaaldelik verduidelik.”
“Sersant, juffrou Van Eden het haar volle samewerking gegee. Ek dink nie jy kan meer van haar verwag nie,” moet Gertjie ook haar stuiwer in die armbeurs gooi.
Gys pers sy lippe grimmig saam.
“Met die gaste almal in hul woonplekke, is daar ongelukkig net een paadjie wat ons kan terugvolg en dis verby die chalet wat Eugene sou bewoon het. Ek is bevrees dis heelwat verder as die een waarmee ons vroeër langs gekom het.” Eva begin aanstap na die westelike uitgang van die tuin. Gys kreun heimlik. Die eerste paadjie het al ver genoeg gevoel. Sou die vroumens moedswillig wees?
“Jy is in Water, Xanthe,” beduie Sabine nadat sy Math Aarde toe gestuur het. “Dis jammer jy kom van hierdie kant af in. Die pad van die kronkelheining af is wonderlik. Dis eintlik ’n stroompie met stapklippe wat net bokant die water uitsteek. Dit voel behoorlik asof jy op water loop, en berei jou voor vir die tuin waar Isis heers. Daar is ’n standbeeld van haar by die fons vitae, oftewel die fontein van die lewe.” Sabine kom by die ingang tot stilstand. “Ek hoop water bring vir jou helderheid en reiniging. Sien jou.”
Xanthe lig haar hand in ’n groet, maar Sabine het reeds omgedraai.
Die paadjie loop met ’n skerp kinkel. Skaars twintig tree van die ingang af is ’n deur en tien tree anderkant die deur sien sy die bruggie skitter waarvan Sabine gepraat het. Dis van ’n soort kwarts gebou, besef Xanthe toe sy nader stap.
Toe sy die deur na die tuin oopmaak, glinster en kaats die middagson na alle kante toe op water. Die hele halfmaan binne die tuinmure is ’n dam. Dooie bome staan met arms na bo uitgestrek, sommige oortrek met slingerplante. Enorme boomvarings buig haar tegemoet, polle biesies en ander waterplante gee tekstuur. Op ’n eilandjie naby die boog wat die halfmaanvorm van die tuin maak, is ’n konstruksie in die vorm van ’n skulp uit dieselfde kwarts as die bruggie gebou. Die paadjie daarheen is pilaaragtige stapstene. Tussenin en weerskante is die wateroppervlak oortrek met waterlelies wat helderblou opkyk in die ewe blou lug.
Die middelpunt van die watertuin is nog ’n eilandjie met ’n reuse- mosbegroeide standbeeld van ’n vrou wat daaroor troon. ’n Sfeer waaruit water sypel, rus tussen die koeihorings op haar kop. Moet die Isis wees waarvan Sabine gepraat het. Aan haar voete vorm drie meerminne die voetstuk, hul sterte in ’n poel wat die beeldhouwerk in die blink oppervlak dupliseer. Van die standbeeld af spruit vyf waterpaadjies in verskillende rigtings. Een na die kwartsskulp.
Die skulpvorm is eintlik die ingang en vorm ook die dak van die leefvertrek, besef Xanthe toe sy met kliptrappe afstap en agterkom dat al die vertrekke onder die watervlak is. Groot vensters bied ’n uitsig op die slim maniere waarop die tuin in die water gebou is. Klipstapels wat plek-plek plantbakke steun, laat die toneel amper soos ’n miniatuur-onderwaterstad lyk. Wortels en stamme van waterplante rank boontoe en roer geheimsinnig in die groenerige water.
Nerina sal dit dalk geniet om in hierdie varswater-Atlantissie te bly, maar vir Xanthe is dit grillerig. Sy koes onwillekeurig toe drie goudvisse verby die venster skarrel. Sy sou veel eerder in die Aarde-huis aangebly het. Drie dae hier, klink vir haar vrek lank. Gelukkig is een dag amper verby.
Al die meubels wat moontlik deursigtig kan wees, is. Selfs die kaggel in die middel van die woonvertrek, is van vuurvaste glas met ’n swart skoorsteenpyp wat deur die skulpdak boontoe beur.
’n Stapeltjie boeke, ’n eksamenblok, ’n pen en potlood lê op die bed saam met die lêer. Skoon klere hang aan ’n perspekskapstok. In die badkamer is die wasgoedmandjie leeg en die rakke gelaai met splinternuwe skoonkom-parafernalia. Iemand moes hier gewees het nadat Sabine hier uit is. Buiten Eva en Morgana, het Xanthe nog geen aanduiding gesien dat ander mense permanent op Paradyskloof inwoon nie. Nie ’n enkele huishulp nie. Beteken dit dat Morgana daarvoor verantwoordelik is om die chalets met elke rotering in gereedheid te bring? Maar dit klop nie. Wanneer sou sy daarvoor tyd gehad het? Terwyl die sersant hulle besig gehou het? Maar sy het tog duidelik gehoor dat Eva gesê het Morgana is by die vliegtuig toe hulle verby haar en die sersant gestap het.
Eva het gelieg, besef Xanthe dadelik. Morgana het hulle deur die tonnel gelei en toe verdwyn, maar sy kon nie vliegtuig toe gegaan én die kamers vir die gaste reggemaak het nie. Soveel vir die eerlikheidsbeginsel. Of geld dit net hekse teenoor mekaar? Mag hulle maar vir die buitewêreld lieg? As dit moet?
Xanthe tel die stapeltjie boeke ingedagte op. Die vierde boek se titel laat haar wenkbroue opwip. Christian Wicca. Ten beste klink dit soos ’n oksimoron. En tog maak Eva se spells of gebede of wat ook al dan meer sin. Sy betrek telkens die drie-eenheid – Vader, Moeder en Seun.
Sy blaai lukraak deur die boek. ’n Onderstreepte sin trek haar aandag. Most of the information of any Female Deity or feminine affiliation with the Godhead is absent from the Holy Bible, but only on the surface.
’n Paar bladsye verder nog een. The Catholics are truly in many aspects the original Christian Wiccans or Christo Pagans.
Dit behoort Agnes se hartjie bly te maak. Xanthe sit die boeke op die perspeksbedkassie neer en kyk na ’n silwer vissie wat iets van die slaapkamerruit langs die bed afsuig. Dankie tog daar is ’n blinder wat sy kan afrol. In die dag is die onderwaterbestaan nog oukei, maar sy wil liefs nie saans roeringe en vinne kan sien nie.
Die lêer bevat weer eens ’n paar bladsye. Die simboliek van water en lewensvorme onder die water word uiteengesit, die verband met die onderbewussyn word getrek. Sy lees net vlugtig en gaan dan na haar program. Al wat nuut is, is dat sy oormôre die reg het om die labirint te gebruik. Halleluja! Nog ’n dag wat korter gemaak word. Hierdie Water-huis gee haar die ritteltits.
’n Nota onderaan die bladsy laat haar suurderig grinnik. As die Water-tema jou ongemaklik laat voel, kan dit wees omdat jy nie gemaklik is met dit wat jy na jou onderbewussyn verban het nie. Probeer vrede maak met die lig- én die skadukant van jou psige. Probeer jou minder aangename herinneringe in die gesig staar. Die Moeder seën dié wat dapper is.
So mote it be, dink Xanthe wrang en laat val die lêer weer op die bed, maar sy was nooit bekend vir haar dapperheid nie. Vlug is veel eerder haar forte.
Gys voel steeds die effek van die ver stap terwyl hulle in die helikopter oor die berge skeer. Die vlugtige landing by die vliegtuig op die landingstrook waaroor Gertjie so hewig gefrons het, het niks opgelewer nie. Daar was ook nie ’n boot by die kaai aan daardie kant van die meer nie. Die Morgana-vroumens moes intussen teruggekeer het huis toe.
“Sien jy enigiets, Fortuin?” vra hy kortasem. Dit voel asof sy longe en hart aan die baklei is om meer ruimte. En dan moet hy nog feitlik in Fortuin se oor skree ook om hoorbaar te wees.
“Nee, sersant, die grot is glo goed versteek. Maar as ek ’n four-by-four kan gebruik en so ver ry as wat dit van Kruisbaai se kant af moontlik is, kan ek dit te voet vind. My oom Herklaas weet min of meer waar dit is.”
“En wat maak jy as jy daar kom?”
“Kyk net rond, sersant. Praat met die moetieman.”
Gys gee hom ’n skeptiese kyk. “En sê nou hy sny jou keel net daar en dan af en kook jou op vir sy moetie?”
Fortuin se oë rek effens. “Wat stel sersant voor?”
“Ek weet nie, vervloeks.” Gys drink weer diep aan die bottel water wat die vlieënier vir hom gegee het. Al wat hy weet, is dat al sien hulle die vervloekste moetieman oop en bloot langs sy vervloekste grot staan en hulle kan selfs naby hom land, sal hy nie nou eens tien vervloekste tree tot by hom kan loop nie.
“Ek sien nie ’n plek hier rond waar mens veilig kan land nie, sersant,” laat hoor die man agter die stuurstang tot Gys se verligting.
“Nou maar dan kyk ons maar net uit vir die grot. Sirkel weer, asseblief?” Dis die laaste ding wat hy wil doen. Hy wil uit hierdie vervloekste helikopter kom waar hy kan staan en behoorlik asemhaal. Dis die eerste keer dat hy moeite het om sy werk te doen as gevolg van sy onfiksheid.
Hy loer na Gertjie, wat anderkant Fortuin in die hoekie sit en betrap haar blik op hom. Sy kyk nie weg nie. Hy sit agteroor. Wat het hy in daardie twee mooi oë gesien? Kommer, of ergernis?
“Sersant?” Fortuin pomp hom in die sy. “Sien sersant daardie krans daar? Die regaf een langs daardie klein, skuins watervalletjie? Ek is amper seker dis waar die grot is. My oom Herklaas het gesê dis aan die onderpunt van so ’n krans en daar is ’n waterval en ’n vyeboom.”
Onder hom sien Gys die krans wat hy uitwys, maar rondom is net wildernis. En dan sien hy die vreemde duine wat so van niewers af tussen die berge beland het.
“Daar kan ons gaan sit,” sê die vlieënier nog voor Gys kan vra.
“Nie vandag nie. Ek wou maar net sien wat die moontlikhede vorentoe is. Ongeveer hoe ver is die grot van die duine af?”
Die vlieënier laat die helikopter effens kantel voor hy antwoord. “Minder as ’n kilometer soos die kraai vlieg, maar dis ’n langerige stap omdat dit bergagtig is.”
“En die grot van Paradyskloof af?”
“Sowat een en ’n half kilometer. Ja, die duine lê omtrent sewehonderd meter van die plaas se grens af. Halfpad tussen die grot en die plaas, sou ek raai. Van die duine na die plaas lyk nie na ’n te moeilike stap nie. In elk geval makliker as van die duine af grot toe.”
Gys maak sy aantekeninge en veg teen ’n naarheid wat hom wil oorval. “Oukei, ons kan maar teruggaan.”
Nadat hulle geland het, is hulle nog skaars onder die lemme uit, toe is Gertjie by. “Jy kom eet vanaand by my.” Dis nie ’n vriendelike versoek van ’n geliefde niggie nie. Dis ’n opdrag wat geen teenkanting duld nie. En Gys weet – hier lê nou weer ’n preek voor.
“Ek het nie tyd vir kuier nie, Gertjie,” gooi hy wal, al weet hy dis vergeefs.
“Sewe-uur.” Sy gee hom ’n Gertjie-kyk. “Stiptelik.” Daarmee kry sy koers na haar windgat kar toe, die skouertjies agteroor, die ken in die lug.
By hul voertuig gekom, gee hy vir Fortuin die sleutels. “Bestuur jy.”
Fortuin neem die sleutels werktuiglik, maar kyk hom verstom aan. “Sersant?”
Gys stap om na die passasiersdeur. “En stop by die 7 Ele ... Nee, maak dit daardie nuwe plek naby die winkelsentrum.”
“Die Health Deli, sersant?” vra Fortuin terwyl hy agter die stuur inskuif.
Fortuin kan klaarblyklik nie besluit wat hom meer verras nie, die feit dat hy die voertuig mag bestuur terwyl Gys by is, of dat Gys vir die eerste keer iets te ete wil koop by die plek wat hy minagtend die groentewinkel noem.
Gys sukkel ’n noot uit sy agtersak uit en hou dit na Fortuin uit. “Toebroodjie. Gesondheidsbrood. Met groente op.”
“Groente, sersant?”
“Ja, man, hoender en mayonnaise. Kry vir jou ook een. O, en daardie simpel blikkies met ystee.”
“Reg, sersant,” sê Fortuin, maar die uitdrukking op sy gesig verklap baie duidelik dat Fortuin dink sy sersant is nie wel nie.
En hy is nie. Inteendeel, sy sersant voel ver van wel af.
“Wat kan vreemd wees aan ’n paar bysteke, Eva?”
“Ek weet nie, Morgana, maar ek weet die sersant gaan probeer om jou te ondervra. Hy is van ’n ander kaliber as die speurder wat Heléne se dood ondersoek het. As dit gebeur ... Ek het gesê jy was in jou kantoor toe Minette oor die interkom geroep het. Dis beter so. Ek wil nie hê hulle moet van die tonnels weet nie.” Sy steek haar hand na die vrugtebak uit en hou die oorryp vy in die lug. “Wanneer was Baksjisj hier?”
“Dinsdagoggend. Hy het kom melk haal in ruil vir die laaste van sy vyeoes.” Morgana se wenkbroue maak ’n donker vurk bo haar oë. “Noudat ek daaraan dink ... hy is ook deur ’n by bygekom. Glo op pad hierheen. Sy een oog is omtrent toegeswel. Ek het die angel vir hom uitgeskraap.”
Eva laat sak die vy. “Dink jy daar is ’n verband?”
“Nee, Eva, Baksjisj sal nie met ons gaste foeter nie. Sonder ons hulp en die goed wat hy by ons ruil, kan hy nie in die grot aanbly nie. En hoekom sal hy Eugene wou kwaad aandoen?” Morgana staan op en vou haar arms.
Eva kyk op na haar en verwonder haar weer eens oor hierdie mens wat haar lewe so verryk het, maar soms so onrustig is soos ’n leeu in ’n hok. En soos een lyk ook. “As ons Eugene nie gekeer het nie, het hy destyds vir die speurders van Baksjisj gesê. Hy was ontsteld genoeg om enigeen die skuld vir Heléne se dood te gee, en hy het hom een keer naby die duine gesien.”
“Maar nadat ons aan hom verduidelik het, het hy niks vir die polisie gesê nie. En Baksjisj weet Eugene se stilswye destyds het vir hom die verskil tussen vryheid en die tronk beteken. Daardie rassis van ’n speurder destyds sou nie twee keer gedink het om Heléne se dood met Baksjisj in verband te bring nie, maar selfs al het hy nie, sou hy waarskynlik genoeg rede kon bedink om hom op te sluit.”
Eva sug diep. “Ek dink jy moet hom maar môre gaan waarsku om ’n ruk lank hier weg te bly.”
“Hy sou die polisiehelikopter vandag gesien het. Hulle het ook daar naby die grot gesirkel. Hy sal weet om ’n lae profiel te hou.”
“Jy is seker reg.” Eva kom effens moeisaam orent. “Ek gaan ’n bietjie rus.”
“Kan ek jou knie vir jou insmeer?”
Eva skud haar kop. “Ek weet jy het nog baie take om te verrig. Ek sal sommer self, maar dankie. Het die gaste darem hul chalets netjies agtergelaat?”
“Almal behalwe Sabine natuurlik. Soms dink ek sy is moedswillig. Hierdie keer was dit erger as ooit. Nie ’n enkele stuk skottelgoed was skoon nie. Die handdoeke almal sopnat en net oral gelos, nie eens in die mandjie gesit nie. En ek het juis vandag so min tyd gehad.”
“Ek sal met haar praat.”
Morgana snork. “Sy sal net sê sy betaal genoeg en dat sy nie hierheen kom om te doen wat drie bediendes vir haar by die huis doen nie. Dat dit ek is wat my verblyf hier moet verdien, nie sy nie. Dis wat sy laas vir my gesê het toe ek gekla het.”
Eva laat rus haar hand op Morgana se skouer. “Jy weet jy hoef nie jou verblyf hier te verdien nie. Jy bly hier omdat Paradyskloof jou huis is. Omdat ek jou by my wil hê.”
Morgana glimlag selde, maar wanneer dit gebeur, straal haar hele gesig. Eva glimlag terug. “Sonder jou sou Paradyskloof nooit gewees het wat dit is nie. Sonder jou kan Paradyskloof nie funksioneer nie, Morgana. Sabine weet dit en sy is jaloers op die funksie wat jy hier vervul. Sy weet dat jy die naaste van almal aan my hart is.”
Morgana se glimlag verflou. “Ek wens ek kon aan jou grootste verwagting voldoen, Eva. Maar ek kan nie. Ek kan net nie.”
“Jy weet ek verstaan. Dis vir my net so hartseer.” Eva laat rus haar wang teen Morgana se koel voorkop voor sy wegdraai na haar privaat kwartiere. Dis goed dat sy Die Een uiteindelik geïdentifiseer het, maar dit help haar nie om te begryp dat die Moeder bepaal het dat dit nie Morgana kan wees nie. Morgana is nader aan haar as wat selfs haar eie dogter ooit was. Die ou hartseer gryp weer haar hart vas.
Maar miskien was Morgana destyds reg. Miskien was sy onoordeelkundig en oorhaastig toe sy gedink het Heléne is Die Een. En dit sou inderdaad ’n fout gewees het as sy Heléne ingesweer het, maar die Moeder het ingegryp. Net soos die Moeder ingegryp het met Eugene, want daar bestaan by Eva geen twyfel dat hy wel ’n risiko vir Paradyskloof was nie.


Vier en twintig
Xanthe kyk verskrik op toe ’n wilde-eend uit die water opvlieg.
Sy was so verdiep in die aantekeninge wat sy hier buite sit en maak het dat sy skoon vergeet het sy bevind haar aan die voete van Isis.
Nie dat sy veel verder gekom het met die ontsyfering van die brokstukke inligting wat sy het nie. Tensy alles oor Eva se fortuin gaan? Wat haar opvolger gaan beërwe omdat Eva se dogter dood is? En daarom is Heléne uit die weg geruim ... deur iemand wat Eva eerder self wil opvolg? En haar dogter moontlik ook? Linda Hunter?
Maar Eugene was nie ’n moontlike opvolger nie. Behalwe as sy dood nie verband hou met Linda en Heléne s’n nie en hy werklik per ongeluk dood is.
“Ag nee, hel,” mompel sy hardop. Jy’s ’n joernalis, nie ’n fiksieskrywer nie. Feite, Xanthe, feite. Drie sterftes. Een ’n oordosis, een ’n spinnekopbyt en een ’n bysteek. Al drie kon ongelukke gewees het en nie een hoef met die ander verband te hou nie. Linda Hunter is dalk glad nie eens Eva se dogter nie. Buitendien, sy is in Johannesburg oorlede.
Eugene is in die Heilige Tuin dood waar enigeen hom kon beetkry, maar om te vermoed dat Heléne vermoor is, maak feitlik geen sin as mens in ag neem hoe geïsoleerd die gaste werklik is nie. Die Maan-huis kan nie soveel anders werk as die twee wat Xanthe nou al beproef het nie. Heléne is dood in ’n chalet wat toegesluit is van alle kante. Dis alles ’n spul bog en sy gaan dit vanaand vir Math sê ook.
Linda Hunter, of sy nou vlees van Eva se vlees is of nie, het uit die rehabilitasiesentrum gekom en haar misgis met die dosis toe sy weer in haar verslawing verval het. ’n Spinnekop het in Heléne Augustine se hare verstrik geraak en toe sy gaan slaap, het sy op haar sy gedraai en die spinnekop het haar in die wang gebyt. Eugene is tegelyk deur ’n paar bye aangeval en soveel gif op een slag was vir hom te veel. Hy is dood voor hy die epipen kon gebruik. En dis al wat dit is.
Hier is ’n spul interessante mense wat nog leef en hulle het ongelooflik interessante stories en oortuigings. As sy net oor die helfte van hulle artikels skryf, loop Martin vir weke lank op die wolke. Dis waarop sy moet konsentreer.
Sy blaai die eksamenblok se vol geskryfde eerste bladsy om en skryf Nerina bo-aan die tweede bladsy. Sy onderstreep die naam en begin dan neerskryf wat sy van haar gesprek met die vrou van Atlantis onthou. Daarna volg Sabine en wat sy uit die gesprek van Eva wys geword het, en daarna die min wat sy van Minette, Agnes en Math weet. Eers toe sy Morgana se naam neerskryf, besef sy dat sy van Morgana net mooi niks weet nie behalwe dat sy ’n vliegtuig kan vlieg, ’n boot kan roei en ’n mooi altstem het. En klaarblyklik Eva se regterhand is, maar nie haar opvolger nie.
Gys kyk na sy aantekeninge en weer na die skets van die tuin wat hy groter en volgens skaal oorgeteken het voor hy opkyk na Fortuin. Hy plant sy elmboë op sy lessenaar en laat rus sy ken in sy hand. “Niks?”
“Niks, sersant. Soos sersant gesien het, was die bedding en die grasperk waar die liggaam gelê het, baie deeglik gehark. Daar was nie eens ’n dooie by te siene nie. G’n wonder daar is op die oog af niks in die paar grondmonsters wat ek geneem het nie. Nie eens ’n haartjie nie. Volgens Eva van Eden het hulle dit ter wille van die gaste gedoen en voor sersant die eerste keer daar was.”
“En die epipen is nie gebruik nie?”
Fortuin skud sy kop.
Gys vleg sy hande agter sy kop en laat wieg sy stoel op die twee agterpote. “Sê my, Fortuintjie, wat sal jou eerste reaksie wees as ’n by jou van nêrens af agter die oor steek?”
Fortuin frons. “Ek sal seker daarna klap, sersant?”
“Beduie vir my. Verbeel jou ’n by het jou nou net agter jou oor gesteek.”
Fortuin grinnik verleë, trippel bietjie rond en klap dan selfbewus agter sy oor, buk vooroor en waai na denkbeeldige bye.
“Oukei, Fortuin, nou steek nog een en nog een jou. Onthou, daar is ’n epipen in jou sak en jy weet jy is in lewensgevaar.”
Fortuin klap weer, gryp na die denkbeeldige sakkie met die epipen. Hy pluk dit heel oortuigend uit.
“Oukei, jy begin nou in skok ingaan. Alles swel toe, jy kan nie asem kry nie. Die epipen val uit jou hand uit.”
Fortuin gryp na sy keel, hyg na asem.
“Jy val neer, op die punt om dood te gaan.”
Fortuin val vooroor in ’n knielende posisie, sy hand steeds om sy nek terwyl hy met die ander kastig na die epipen soek.
“Jy verloor die stryd. Jy is dood.”
Fortuin val neer op die vloer, gee ’n paar stuiptrekkings en lê dan stil.
“Ha!” Gys staan op en gaan staan langs Fortuin. “Nes ek gedink het.”
Fortuin maak een oog oop en loer op na hom. “Kan ek maar weer lewend word, sersant?”
“Wag eers. Hoe lê jy, Fortuintjie?”
“So half op my sy, half op my maag, sersant.”
“Waar is jou hande?”
“Nog om my nek, sersant.”
Gys glimlag en Fortuin kom in ’n sittende posisie sonder om toestemming te vra. “Sersant bedoel ...”
“Hy het op sy rug gelê. Sy een arm krom, een uitgestrek en sy bene effens gesprei. Dis nou volgens Stone.”
Fortuin gaan lê weer soos voorheen. En draai dan om en lê soos Gys verduidelik het. “Dalk het hy op sy rug gedraai voor hy sy laaste asem uitgeblaas het en met die hand van die krom arm na die epipen onder sy lyf gevoel.”
“En so is hy dood, maar wat van sy ander hand? Sou dit nie nog om sy keel geklem gewees het nie? Dis tog instink?”
Fortuin staan op en stof sy broek af. “Wat sê sersant?”
“Ek weet nie, Fortuintjie. Ek weet nie wat gebeur as ’n spul bye ’n allergiese man steek nie. Ek dink net daar is iets snaaks aan dat die man gelê het asof hy ’n Sondagmiddagslapie inkry nadat hy versmoor het.”
Gys gaan sit weer en kyk na Dok se voorlopige doodsondersoek. Hy tik met sy pen teen die vorm. “En dan steek hulle nog almal op een plek ook. Ek het al gedink hy het miskien iets aan sy vel gesmeer wat hulle kon gelok het. Miskien iets wat hy afgewas het, maar die een kolletjie nie bygekom het nie. En dink jy nie ook dis snaaks dat daar nie bysteke op sy hande was nie?”
“Baie snaaks, sersant. Hy sou die bye van hom af wou wegklap. Dis mens se eerste reaksie.”
“H’m.” Dis wat hy ook gedink het. Hy fokus weer op Fortuin. “Die Morgana. Was sy nie die een wat Heléne Augustine se liggaam ontdek het nie?”
Fortuin frons. Knik dan. “Ek verbeel my so.”
“Kan jy onthou hoe sy haar gevind het?”
Die frons vurk dieper. “Ek verbeel my sy moes die huisies waarin die gaste bly, skoonmaak. Toe kry sy haar daar.”
“Hou nou op om jou te verbeel, Fortuin, en gaan weer deur die GDO.” Hy skeur ’n bladsy uit sy aantekeningboekie. “En kry vir my die eienaars van hierdie twee registrasienommers op die sirkulasiestelsel.”
Gys sit moeg agteroor op sy stoel toe Fortuin ewe bedees uitstap.
Die toebroodjie het hom weliswaar nie sooibrand gegee nie, maar hy voel oneindig tam. En ook g’n wonder nie. Waar het jy gesien ’n stukkie hoender versuip in suur goed kan mens energie gee. En vanaand kry hy seker by Gertjie ook weer ’n spul bokkos.
“Sersant!” Fortuin loer om die kosyn. “Die Tazzie behoort aan Xanthe Tredoux, sersant. Die Prado aan Steve Matthew Augustine.”
“Ha, ek het geweet!” roep Gys uit en moet dan asemhaal toe sy hart skielik op ’n galop wegtrek wat hom asemloos laat.
“Sersant? Is sersant oukei? Sersant lyk skielik so bleek?”
Gys waai met ’n slap handbeweging na Fortuin. “Hou op klets en gaan kry die dossier weer uit die argief. En dan begin jy bietjie uitvind wat jy van die tweetjies kan agterkom. Kyk na die Kaapse universiteite vir Augustine en probeer In diepte vir die meisiekind.”
Eers toe Fortuin weer uit is, haal Gys sy sakdoek uit en vee die koue sweet af wat op sy voorkop pêrel.
Net ná die sononderseremonie kry Xanthe koers na die Heilige Tuin. Sy is verlig om van die Water-tuin af weg te kom, maar dis ook half grillerig om in die skemer terug te gaan na die plek waar Eugene se lyk gelê het. Sy trek die paledeur agter haar toe en onthou dan dat sy nie een van die ander deure gesluit het nie. En hierdie een kan sy natuurlik nie sluit nie omdat die slot aan die binnekant sit.
Sy’s laf. Morgana het mos verduidelik die slotte is eerder simbolies as enigiets anders.
In die tuin gaan sy op die U-vormige bankie sit waar sy en Math laas ook gesit het. Van hom is daar geen teken nie. Dis koel en die bries wat vanmiddag begin waai het, het aangesterk. Vlieswolke trek slierte oor die bleek skerfie van die maan, wat weer begin aanwas het ná haar donker fase.
Sagte beligting laat die tuin romanties lyk, maar daar is ook hoeke waar die donker vinnig besig is om saam te pak. Xanthe ril en wens Math wil nou sy opwagting maak. En dis nie net omdat hulle ’n paar goed moet probeer uitpluis nie. Al het hy dalk ’n stewige klap van die Alpha-male weg, fassineer hy haar. Sy proporsionele bou. Sy hande wat groot, maar nie grof is nie. Skralerige vingers en prominente kneukels. Maar van sy uiterlike is dit sy gesig wat haar die meeste boei. Dis ’n gesig wat deur die lewe ingeleef is. Ietwat meer verwering as waarvoor sy skat sy ouderdom die skuld kan kry. Die lagplooitjies wat hier en daar ruitjiepatrone met kommerplooie maak, verklap iets van sy komplekse persoonlikheid, en dis wat haar die meeste boei.
’n Beweging uit die hoek van haar oog trek haar aandag.
“Jaag die Water-tuin jou weg?” vra Minette oomblikke nadat Xanthe haar in die swaar skemer herken het. Sy kom sit langs Xanthe.
“Dis ’n bietjie grillerig,” antwoord Xanthe.
“Gee kans. Vir my was Water ook aan die begin grillerig.” Sy kom minder nors as gewoonlik voor. “Nou is die Lug-tuin weer vir my te veel. Veral as die wind waai. Alles ritsel en klingel asof die hele tuin opgeklits is.” Sy kyk op in die lug. “Lyk my ons gaan binnekort reën kry.”
“Lyk so.” Xanthe vryf haar arms deur die moeselienmoue en die langmoufrokkie daaronder. “Hoe lank kom jy al hierheen?”
“Ek was een van die eerstes. Die eerste keer het Eva my toegelaat om ’n paar maande hier te bly. Ek was destyds in ’n vreeslike toestand. Sedertdien kom ek minstens een keer per jaar. Maar dit het Martin jou seker vertel?”
Xanthe versteen. “Ekskuus?”
“Kom nou. Jy is hier om ’n tall tale oor Paradyskloof se besoekers te skryf, dan nie?” Minette se oë is so berekenend as wat haar skewe glimlag venynig is. “Martin van der Merwe probeer al hoe lank agterkom hoekom ek so suksesvol is.”
Xanthe se hart begin weer moeisaam klop. “Dis jy wat ons afgeluister het.”
Minette haal haar skouers op en skuif haar hande onder haar dye in. “Ek het in elk geval besef dat jy, nes Heléne se broer, nie hier inpas nie. Toe ek sien jy bly by hom agter, was ek nuuskierig. Dis wat skrywers doen. Ons luister af sodat ons later stories daarvan kan maak.”
“Het jy vir Eva en die ander gesê wat jy gehoor het?”
Minette lag suurderig. “Nog nie.”
“Gaan jy?”
Minette haal haar skouers op. “Hang af.”
“Waarvan?” In die toenemende donker met net die sagte beligting in die tuin lyk Minette jonger. Sagter. Amper aantreklik. Haar oë bly egter berekenend.
“Van die soort storie wat jy oor my wil skryf. Ek het publisiteit nodig, maar goeie publisiteit.”
“Om nog suksesvoller te wees?”
Minette antwoord nie, kyk net weg. ’n Kriek begin êrens lawaai maak.
“Hoekom is jy so suksesvol?” probeer Xanthe weer.
Die keer kyk Minette na haar. “Ek skryf met passie, nie net oor passie nie. En die Moeder sorg vir my vandat ek haar vertrou.”
“Jy het eers vier jaar gelede begin skryf, en tog kom jy al veel langer hierheen?”
“Ek het vier jaar gelede eers begin publiseer. Ek skryf al van skooldae af. Eva het die lig vir my laat opgaan toe sy gesê het ek moet oor liefde en vreugde skryf pleks van pyn en smart. Ek het geluister, agtergekom dat mens nie die liefde self hoef te beleef om daaroor te skryf nie, dat jy dit net genoeg moet begeer. En as daar een ding is wat ek begeer, is dit die liefde. Romantiese liefde met ’n happily ever after, maar ek weet dis my nie beskore nie. Met my stories vertaal ek net my behoeftes in die formaat wat die lesers gelukkig maak, en terwyl ek skryf, word ek die heldin wat geluk vind.”
“Maar hoekom verkoop jy meer boeke as die ander skrywers van liefdesverhale?”
Minette kyk weg. “By die Moeder is alles moontlik.”
“Gebruik jy magick om suksesvol te wees? Spells?”
Minette se kop ruk om en sy pen Xanthe met ’n koue blik vas. “As jy enigiets met ’n Wicca-strekking skryf, vat ek jou na die hoogste hof toe. En as Eva in die gedrang kom, sal sy dieselfde doen.” Minette spring op. “Jy, meisietjie, moet versigtig trap. Tot dusver het jy nog die kat aan die stert beetgehad. Pas op dat die kat nie in ’n slang verander nie. Op Paradyskloof is alles moontlik.”
Xanthe kyk haar verslae agterna terwyl sy na die westelike uitgang stoom. Hemel, wat het sy nou aangevang? Maar hoe kon sy weet dat Minette haar so sal wip oor ’n redelik onskuldige vraag? Of is sy bang haar lesers boikot haar as hulle agterkom sy is ’n Wicca-heks?
Xanthe staan op, onseker wat om te doen. As Minette uit moedswilligheid by Eva gaan klik, is dit nag. Haar joernalisskap is een ding, maar as Minette gaan oorvertel dat Math Heléne se stiefbroer is, gaan die duiwel los wees. As sy iets gaan sê oor die laaste deel van Xanthe se gesprek met Math ...
“Xanthe ...”
Dis skaars ’n fluistering, maar Xanthe skrik so groot dat die gilletjie reeds uit is voor sy omswaai en besef dis Math wat tot reg agter haar gestap het sonder dat sy hom eens hoor aankom het.
“Sjj. Wat makeer?”
“Dit was Minette wat ons afgeluister het en ek is bevrees ek het haar die harnas in gejaag.”
Hy luister fronsend terwyl sy hul gesprek in ’n neutedop weergee. “Dis nou al wat ons nodig het.” Hy gaan sit en druk sy vingers deur sy hare voor hy weer opkyk na haar waar sy voor hom staan.
“Gestel ons is eerlik met Eva, vertel haar wie en wat ons is. Wel, sover ons kan. Ons sê ons sien nou in dat ons verkeerd was om ons doeleindes met hierdie besoek geheim te hou, maar dat ons eindelik oortuig is alles op Paradyskloof is klopdisselboom en wil hierna werklik net baat vind by die program.”
“As Minette ons hele gesprek gehoor het, gaan sy iets noem van Maria de Koker en Linda Hunter ook. En dit kan ’n hele blik wurms aan die krioel kry.”
“Dêmmit, ek het van daardie twee vergeet. Waaroor gaan dit in elk geval?”
Sy som vinnig die artikels oor Maria en Linda op. “Ek het so ’n vae vermoede gekry Linda Hunter was dalk Eva se dogter, maar dit maak nie heeltemal vir my sin nie.”
“Hoe so?”
“As sy in 2000, toe sy aan die oordosis dood is, nege en dertig jaar oud was, is sy in 1960/61 gebore. En as Eva twee en sestig is, soos Minette eenkeer vir my gesê het, was Eva maar vyftien toe Linda gebore is.”
“Nie heeltemal onmoontlik nie. Kan dalk ’n verkragting of molestering wees. Of bloot ’n dokter-dokter-speletjie wat te ver gegaan het. Maar Maria de Koker? Waar pas sy in?”
“Martin moet dink daar is ’n verband tussen haar en Paradyskloof. Moontlik dink hy sy bevind haar hier. As dit die geval is, is daar drie moontlikhede.”
“Hoe so?” vra hy toe sy ’n rukkie nadink.
Alles klink skielik vir haar vergesog. “Ag, ek weet nie, Math. Miskien hardloop my verbeelding met my weg, maar kyk weer eens na die ouderdomme. As Maria in 1997 negentien jaar oud was, moet sy nou sowat dertig wees. En dit laat net drie mense wat hulle tans op Paradyskloof bevind. Morgana, Sabine en moontlik Minette.”
Math skud sy kop. “Minette is ouer.”
“Sy lýk ouer.”
“Maar as Minette Maria de Koker is, sou sy waarskynlik nie so ewe erken het sy het ons gesprek afgeluister nie. En sy sou nie oor haar boeke met jou gepraat het nie. Sy sou probeer agterkom het wat ons van Maria de Koker weet.”
“Of sy is slimmer as dit. Minette sê sy was ‘een van die eerstes’ hier en het die eerste keer ’n hele ruk gebly omdat sy in ’n ‘vreeslike toestand’ was. Maria de Koker het tien jaar gelede verdwyn. Ek reken sy sou ook in ’n vreeslike toestand gewees het ná haar vlugtog en skermutseling met die matroos. Moontlik het sy nog ’n ruk rondgeswerf, want ek verbeel my Paradyskloof het in 1999 vir die eerste keer gaste ontvang. Of dalk was sy nie ’n betalende gas nie. Dalk was sy hier voor die deure geopen is.”
“Minette Maria de Koker? Ek weet darem nie. Sy lyk vir my te lui om iemand te vermoor, laat staan maande lank vlug. En Sabine kan dit nie wees nie. Nie met daardie Britse aksent nie. Net Morgana bly oor.”
“Mens kan in veel minder as tien jaar ’n aksent aanleer. Jy moes my ná my elokusielesse hoor Queen’s English praat het. En Sabine het gesê haar ma het nie eens geweet wie haar pa is nie. Klink dit nie vir jou na die soort agtergrond waaruit Maria de Koker kon gekom het nie?”
Math staan op en begin hande in die sye heen en weer loop. Donker het by skemer oorgeneem.
“Ek het my vanmiddag amper oortuig gekry dat Linda, Heléne en Eugene se sterftes bloot tragiese ongelukke was, maar ek is besig om bang te word, Math.” Xanthe ril en begin bibber toe die wind aan die bome ruk. “En bleddie koud ook.”
Hy kyk skewekop na haar. “Ek sien so.” Sy moedswillige glimlag is onverwags en die koers wat sy oë loop, laat haar afkyk. In die tuin se beligting verklap die sagte moeselien presies hoe koud sy kry.
Toe sy weer na Math opkyk, het iets anders as kommer die atmosfeer binnegesluip. ’n Geladenheid vul die ruimte tussen hul lywe. Sy bevind haar in ’n kragveld en sy weet presies wat daardie kragveld is. Begeerte. Hoe sy die een oomblik vrek bang kan wees en die volgende net kan dink aan die behoeftes van haar lyf, weet nugter, maar dit is so.
“Xanthe ...” Sy stem klink asof sy keel toegeswel het.
Hoe werk dit? wonder Xanthe onsamehangend terwyl hulle soos twee soutpilare voor mekaar staan. Hierdie energie tussen twee mense. Asof hulle aan die eindpunte van ’n rek is. Hoe verder jy probeer terugtrek hoe sterker word die spanning. Haar onderlyf klop daarvan, haar bolyf wil daarvan oopbars. Nie eens met Dimitri het sy so ’n intense en so ’n vinnig ontvlambare sinlikheid beleef nie.
’n Windvlaag met gepaardgaande yskoue reëndruppels ruk haar tot helderheid. Klaarblyklik vir Math ook. Hy slaan sy arm beskermend om haar en dan begin hulle saam na die oostelike uitgang hardloop.
Math keer haar toe sy wil wegbreek na die gangetjie wat na haar chalet lei. Sy kyk op na hom. Die paadjies is dof verlig, net genoeg om te kan sien waar om te loop. Sy gesig is in die donker en wolke het die maanrepie verduister.
“Kom saam met my?” roep hy bo die lawaai van die wind in die bome uit.
Vir ’n gek oomblik oorweeg sy dit, dink sy aan die onderwaterhuis waar visse in die donker om haar gaan swem, maar dan weet sy dat sy nog minder kans sien vir die emosionele gevolge wat ’n nag saam met Math sal meebring. Sy skud haar kop verwoed, ruk los uit sy ligte greep om haar pols en kry vlugvoetig koers in die paadjie af. Toe sy die paledeurtjie oopruk, is Math agter haar.
“Xanthe, dis nie wat jy dink nie. Ek vra jou nie om by my te slaap nie. Ek is net bekommerd oor jou,” roep hy uit terwyl sy die deur probeer toedruk om hom uit te hou. Hy is te sterk vir haar en sy swaai om, hardloop oor die bruggie en druk die deur in die ringmuur oop net toe ’n weerligstraal deur die lug kronkel. En dan maak die sluise van die hemele oop net ’n oomblik voor die krag afgaan en alles in ’n nat donkerte hul.


Vyf en twintig
“Jy’s laat,” beskuldig Gertjie sonder om eens te groet toe sy die deur oopmaak. “Kom in, dit reën al klaar oor die berge.” ’n Paar druppels op die stoep se sinkdak bevestig haar woorde.
“En jy is steeds ongeskik met my.” Gys vryf sy kaak en kyk om toe weerlig in die verte slaan. Die dowwe pyn het êrens gedurende sy insluimering begin. Die een oomblik dag hy dis dalk ’n goeie plan om ná sy stort net so ’n bietjie in sy Lazyboy te sit, en die volgende word hy wakker met die pyn en die besef dat hy gaan laat wees.
“Dis jy wat eerste ongeskik was. Gooi my sommer net voor die huis af toe ons van Kruisbaai af terugkom.” Gertjie frons toe sy in die sitkamer na hom toe draai. “Wat makeer, Gys? Jy is bleek.”
“Niks.” Gys sak op die rusbank neer en vryf weer sy kaak.
“Gys.” Met een woord kan Gertjie ’n opdrag gee om te praat en wys sy is bekommerd sonder om haar beneuktheid prys te gee.
“Ek is maar net moeg, Gertjie. Waarom het jy my hierheen ontbied? Ek weet nie eens of ek met jou wil praat nadat jy jou lyf so die ene prokureur gehou het daar op Paradyskloof nie.”
Gertjie gaan sit oorkant hom en kruis haar enkels soos net sy kan doen. “Ek het jou uitgenooi, nie ontbied nie. En ingeval jy vergeet, ek ís ’n prokureur en Eva is my kliënt.”
Gys verwerdig hom nie om te antwoord nie.
Gertjie sug. “Nou maar goed, daar is eintlik meer as een rede hoekom ek jou gevra het om oor te kom. Ek wil weer preek en ek het ook gaan nalees oor die krappiespinnekop en ’n paar ander goed.”
“Begin maar liewer by die spinnekop, jou preke put my uit.”
Sy gee hom ’n waarskuwende kyk, maar vervolg dan tog: “Alles wat die Augustine-man destyds gesê het, is die waarheid. Geen opgetekende geval van ’n byt nie, ’n sku spinnekop wat eerder vlug as aanval. Anders as die meeste spinnekoppe wat net een tot drie jaar leef, kan die krappiespinnekop tot vyftien jaar oud word en tot ’n jaar sonder kos bly.
“Daar is egter iets anders wat ek ook raakgeloop het wat dalk vir jou interessant sal wees. In navorsing oor die Ebola-virus, is daar eksperimente gedoen met die gif van die krappiespinnekop. Ek kan nie op die webblaaie inkom nie omdat mens geregistreer moet wees, maar ek reken as jy ’n wetenskaplike van ’n aard tussen die gaste kan opspoor, dit dalk interessant sal wees om te sien wat hulle oor Sicarius hahni te sê sal hê.”
“Ek wil eerder weet wat die moetieman oor Sicarius hahni te sê het.”
“Die Slams wat volgens Delphine in die grot woon? Is dit hoekom julle vanmiddag sirkels oor die berge gevlieg het? Soek jy hom?”
Gys knik.
“Ek was amper laat vir ’n afspraak as gevolg daarvan.” ’n Sweem van beskuldiging skemer deur haar woorde.
“Ag, foei tog. Miskien moet jy ook maar soos Van der Cluyt jou eie helikoptertjie aanskaf. Dan kan jy sommer ook kort-kort jou fortuin laat vertel by jou kliënt in die berge.”
Gertjie kom regop en plant haar vuiste in haar sye. “Kom ek vertel eerder jou fortuin vir jou, Gys Niemand. Jy is ’n beduiwelde mansmens met ’n doodswens. As jy nie begin gesond eet en genoeg oefening kry nie, gaan jy een van die dae van ’n hartaanval neerslaan. Hemel, dink jy nie ek het gesien hoe sukkel jy vandag nie? Nommer twee, as jy gaan aanhou sarkasties wees oor my en my kliënte en my welvaart, hoef jy nooit weer hierheen te kom nie. En derdens, Eva van Eden sal nie ’n vlieg skade doen nie, anders sou ek haar nie verteenwoordig het nie. Maar oor sekere van haar gaste is ek nie so seker nie. As jy wil hoor wat ek nog uitgevind het, kan jy kom aansit.” Sy stap kombuis toe met haar skouertjies agteroor getrek, die sitvlak netjies passend in haar vlootblou langbroek.
Gys grom onderlangs voor hy steunend orent kom.
Gertjie is besig om vir hulle groentesop in te skep. Die brood op die peerhoutplank is vol sade en neute. Daarop sal hy darem seker amper vol kom. Gertjie gaan sit en Gys volg haar voorbeeld, neem ’n sny brood en kyk dan rond. “Jy het die botter vergeet.”
“Ek hou nie botter aan nie. Daar is vetvrye maaskaas.” Sy beduie na ’n bakkie met ’n wit papperysel wat geen enkele herinnering aan botter oproep nie. “Oë toe, ek bid vanaand.”
Gys rol sy oë plafonwaarts voor hy gehoorsaam.
“Vader, seën hierdie voedsel aan ons liggame en maak ons opreg dankbaar daarvoor. En Vader, gee vir Gys die insig sodat hy besef hy is besig om selfmoord te pleeg. Iets wat teen u heilige wil is. Ons dank U vir u liefde en genade. Amen.”
Gys sê liewer niks. Kyk ook nie na Gertjie nie, smeer net die slap spul op sy brood en soek dan met sy oë vir sout om die goed ten minste smaak te gee.
“Jy kan van die kruiesout gebruik, maar min.” Sy sit die groenerige silindertjie voor hom neer.
Kla, gaan nie help nie, weet Gys. “Wat het jy van die gaste uitgevind?”
Gertjie neem ’n slukkie wyn voor sy praat. “Fortuintjie het vanoggend vir my gesê die groot man, Math, lyk vir hom nes die Augustine-man wat destyds op die lykskouing aangedring het.”
“Fortuin praat te veel uit. Ek sal hom ’n bietjie moet aanspreek. Dis polisiesake.” En dis presies waarom hy haar nie gaan sê dat hulle reeds bevestiging daarvan gekry het nie.
“Hoe ook al. Hoeveel professor Steve M. Augustines dink jy is daar in die wêreld?”
“Seker nie baie nie,” mompel hy en doen sy bes om nie te slurp nie, maar die snor maak dit moeilik.
“Wel, die een wat ek vanmiddag op die internet opgespoor het, is ’n Suid-Afrikaanse professor in Onderwater-argeologie en het eers in die Kaap gedoseer en toe in die VSA navorsing gedoen voor hy einde September 2005 teruggekeer het Suid-Afrika toe.” Gertjie neem ’n klein happie van die brood.
“Hoe spoor mens so iets op die internet op?” Die sop is darem dik en heel lekker en die sadebrood met die groen besprinkelde smeersel is eetbaar.
“Ek het begin deur bloot sy naam te Google. Hy is bekend in sy vakgebied, maar in die Bahamas is hy bekender vir iets anders.” Gertjie neem ’n slukkie van die sop en klad haar lippe.
Gys wag ongeduldig en weier om te vra wat Google is.
Uiteindelik kyk sy weer na hom. “Hy het net-net skotvry gekom op ’n klag van aanranding met die doel om ernstig te beseer. En ook net omdat die slagoffer die saak teruggetrek het. Maar dis nie al nie. Hy is ook herhaaldelik ondervra nadat die man wat hy aangerand het, se vrou in die niet verdwyn het.”
“Verdwyn?”
Gertjie knik. “Volgens onse professor is hy agter die vrou aan toe dié, ná die bakleiery, in ’n ontstelde toestand met ’n boot die see in is. Hy was ’n ent agter haar aan op ’n seeponie, maar toe ...”
“Wat virre ding is ’n seeponie?” val Gys haar in die rede.
“’n Jetski. In elk geval, toe verdwyn sy. Die volgende dag het hulle die boot gekry, maar van die vrou was daar geen teken nie. Van die poniekoerante – dis nou tabloids voor jy weer vra – het beweer dit was ’n tipiese Bermuda-driehoek-geval. Die ernstiger pers het berig dat professor Augustine die volgende dag gered is toe hy ná ’n seesoektog opgespoor is waar hy aan die seeponie vasgehou het. Hy is vir skok en ontbering en ’n skouerbesering behandel en ontslaan. Daarna is hy herhaaldelik deur die polisie ondervra, maar hy kon geen verklaring gee hoe Jane Lindley op ’n stralende dag in ’n miskol kon verdwyn het nie. Buiten halfgebakte omstandigheidsgetuienis het die polisie niks gehad om mee te werk nie. As mens tussen die lyne van die berigte lees, is dit egter duidelik dat baie mense dink hy het met moord weggekom. Een slim joernalis het geskryf: ‘Daar was klaarblyklik ’n driehoek betrokke, maar Jane Lindley is waarskynlik eerder die slagoffer van ’n liefdesdriehoek as van die Bermuda-driehoek.’”
“En tog trek haar man die aanrandingsaak terug?”
“Dis nie al nie. John Lindley is kort daarna ook as vermis aangegee toe hy op sy eie die Sargasso-see op ’n boot in is, vermoedelik in ’n desperate poging om sy vrou te probeer opspoor. Dié boot is nooit gevind nie en John Lindley nog minder. Augustine is ’n paar dae ná John se verdwyning van Heléne se dood verwittig. Hy het Suid-Afrika toe gekom en is nooit weer terug VSA toe nie.” Gertjie hou haar hand uit. “Nog sop?”
Gys knik ingedagte en gee vir haar die leë bord aan. “Is hy oor John Lindley se verdwyning ondervra?”
“Nie sover ek weet nie. Wat my laat dink hy het waarskynlik ’n goeie alibi gehad.”
Gys voel sy maag gor en smeer vir hom nog ’n sny brood.
“Nog iets,” vervolg Gertjie. “Volgens die afskrif van die nadoodse verslag wat professor Augustine se prokureur destyds aan my gestuur het toe hy nog ’n saak wou maak, was Heléne Augustine vyf maande swanger met haar dood. En as ek dit nie mis het nie, het een van die dokumente in die geregtelike doodsondersoeklêer gesê sy was vyf maande vantevore drie weke lank op Paradyskloof. April, Mei se koers. Eva het vandag vir my gesê Eugene was die enigste man wat Paradyskloof gereeld besoek het, dat daar buiten Eugene inderdaad lank laas ’n man op Paradyskloof was. Dit kan niks beteken nie, of dalk tog iets.”
“Weet jy of die dokument in die GDO sê of Van der Cluyt toe ook daar was?”
Gertjie skud haar kop.
“Hy was op Paradyskloof toe die meisiekind dood is. As Van der Cluyt boonop vir haar swangerskap verantwoordelik was ... Miskien het die gewelddadige Augustine gedink Van der Cluyt het ’n aandeel in haar dood gehad. Of dalk het dit hom net nie aangestaan dat Van der Cluyt sy stiefsuster swanger gemaak het nie.” Gys staar in die sop voor hom en wens dit was ’n kristalbal. “Hoekom wou Augustine destyds ’n saak maak? En hoekom het hy toe nie?”
“Hoe maak jy ’n saak teen ’n spinnekop? Wat vryf jy jou kaak so, Gys?”
Gys kyk op. “Die ding pyn nou al heelmiddag,” grom hy. “Miskien wou Augustine sy suster se dood wreek omdat hy nie ’n saak kon maak wat water hou nie. Hy besluit die man verdien ook ’n insekdood, vind uit wanneer Van der Cluyt daar gaan wees en wurm hom daar in. Of hy gaan stel ondersoek in op Paradyskloof en daar is die man wat sy suster te na gekom het. Hy kom agter Van der Cluyt is allergies en ontwikkel ’n sin vir poetic justice ...”
“Waarvan pyn jou kaak, Gys? Ek het nou die dag ’n e-pos gekry ...” Haar hande verstil. “Jy sweet, Gys.”
“Ek is ’n bietjie naar. Dis miskien daardie simpel hoenderbroodjie wat ek vanmiddag by die deli gekoop het. Wys jou, ek probeer die regte ding doen en dan word ek vergiftig.” Hy vee die sweet van sy voorkop af. “Of dalk het jou kliënt my getoor.”
“Die e-pos het gesê ’n skerp pyn in die kaak kan ’n voorloper van ’n hartaanval wees.” Haar oë is skielik groot, bekommernis duidelik daarin. Sy spring op en stap na haar buffet waar haar handsak staan. “Kom, Gys.”
“Wat nou?” Sy moenie nou met hom sukkel nie.
“Ek vat jou hospitaal toe.” Sy plak haar handsak op die tafel neer en grawe daarin rond.
“Ag, bog, Gert.” Sy stem klink vir hom asof dit van ver af kom. Dis ’n ou, moeë stem. Hy’s te moeg om nou in ’n kar te wil klim.
Haar vingers bewe effens terwyl sy met iets in foelie vroetel. “Hier, kou.”
Hy draai sy kop weg. “Wat is dit?”
“Disprin. Kou, Gys.”
Hy gehoorsaam, maar nie omdat hy wil nie. Hy is net te moeg om te stry.
Gertjie gee hom ’n indringende kyk en storm op die foon af.
“Dok, Gertjie Niemand. Ek dink Gys is besig om ’n hartaanval te kry. Hy sweet, hy’s naar, hy’t ’n pyn in sy kaak en sy gelaatskleur is grou.” Sy luister ’n oomblik en knik. “Ek het vir hom een gegee, hy kou dit juis. Dankie.” Sy draai terug na hom. “Jy kan jou sterre dank Dok bly net ’n paar huise van hier af.” Dan is sy by hom en vee die sweet van sy voorkop sommer met ’n servet af. “Gys Niemand, as jy doodgaan, vergewe ek jou nooit nie.”
“As ek doodgaan ... vertel vir Fortuin alles ... en ... sorg vir hom.” Gys maak sy oë toe, te moeg om verder te praat, die drukking op sy bors te swaar.
Xanthe kan nie glo dat ’n nag so donker kan wees nie.
“Sal jy die pad na jou chalet kry?” roep Math bo die gedruis van water op water, en water op klip en aarde en plantegroei uit.
“Die Water-tuin is ’n dam! Die stapklippe is pilare!” probeer sy haar hoorbaar maak. Om in helder daglig in ’n poel te swem is een ding, om in die dam met sy spokerige onderwaterwêreld te foeter en dit in die donker, is ’n perd van ’n gans ander kleur. Nog ’n rommeling dreun en weerlig verlig die wolke.
“Ek sien wat jy bedoel!”
Xanthe bid vir nog ’n reeks weerligstrale dat sy kan sien hoe om by die huis te kom, maar benewens die reën wat in vlae teen hulle aanswiep, is daar geen ander gawes uit die hemelruim nie.
Sy skrik toe Math se hande voel-voel om haar gesig vou, maar hy draai net haar kop sodat sy mond by haar oor is. “Miskien is daar ’n kragopwekker. Miskien gaan die ligte netnou weer aan, maar ons kan nie hier bly staan nie. Jy sal saam met my moet kom. Ek gee jou my woord, jy hoef nie vir my bang te wees nie.”
Bang vir hóm? Is dit wat hy dink?
“Sal jy die pad kan kry?” gee sy bes.
“Dis ten minste nie pilare in ’n dam nie.” Hy vou haar hand in syne toe en draai weg na die bruggie. Sy volg Math blindelings, haar voete onseker van wat hulle gaan raak trap, haar los hand uitgesteek om te voel wat dalk in die pad is. ’n Paar keer struikel sy en word sy net regop gehou deur Math se stewige greep om haar hand.
Dit voel soos ’n ewigheid voor hulle daar kom. Binne-in die chalet is dit nog donkerder as buite, maar dis droog en ruik na grond en klei.
“Wag net hier.” Math los haar hand en skuifelloop in die rigting van die meditasievertrekkie. Natuurlik, daar is kerse en vuurhoutjies.
Die ligkol wat oomblikke later nader kom, is oneindig welkom. Math kom met ’n kers in elke hand te voorskyn. “Neem jy hierdie een,” hy hou een na haar uit, “dan gaan stort jy. Daar is droë klere ... jy weet mos. Ek sal solank kyk of ek die kaggel aan die brand kan kry.” Hy draai sy rug onmiddellik na haar en hurk by die kaggel.
Xanthe gebruik so min moontlik warm water sodat daar genoeg vir Math ook sal wees, maar voel beter toe sy een van Math se heelwat groter langmoufrokkies aantrek en ’n nog groter gewaad oor haar nat kop gooi. Dit drapeer in ’n poel van katoen om haar kaal voete en hang soos ’n tent om haar lyf, maar wat regtig lol, is dat daar net bokserbroeke op die rak in die slaapkamer te vinde is. Die een wat sy aanpas, gly so vinnig af as wat sy dit kan optrek. In die kerslig kan sy ook nie langpypbroeke opspoor nie. Dan nou maar daarsonder. Haar sandale is ook onbruikbaar nat, maar die oorgroot sokkies is darem lekker warm.
In die kaggel knetter die vlamme. Math sit steeds gehurk en hou die vuur dop asof hy nie vertrou dit sal op sy eie brand nie. Met die vlamme wat speel en skadu’s teen sy gesig maak, die nat hare teen sy kop gepleister en die sopnat gewaad, lyk hy ineens vreemd. Soos ’n pasgedoopte druïdiese priester uit vervloë tye.
“Jou beurt,” kondig sy ongemaklik aan.
Sy kop ruk om en hy kom orent. “Is jy warm genoeg?”
Sy sit haar sandale voor die vuur neer en woel haar vingers deur haar handdoekgedroogde hare. “Ek kon nie jou long johns opspoor nie.” Dit moet die hitte van die vuur wees wat haar wange laat gloei. Sy is vier en dertig jaar oud, verdomp. Mens raak nie verleë oor iets so simpels soos ’n gebrek aan ’n noodsaaklike stukkie onderklere nie.
“Morgana het nie gehad wat gepas het nie, buitendien dra ek nie die goed nie.” ’n Duikie keep langs sy mond in, een wat sy nog nie voorheen opgelet het nie, miskien omdat die dowwe lig hom snaaks vang. “Ek neem aan die boksers ...” Hy laat die sin in die lug hang.
“Ek het reggekom,” laat sy vaag hoor en gaan sit oorhaastig op een van die vet kussings wat voor die kaggel lê.
Sy oë glinster vreemd voor hy knik. “Sien jou nou. Ek kan nie aanbied om ’n warm drinkding te maak nie, maar jy weet waar alles is as jy iets wil hê wat nie krag benodig nie.” Hy wag nie op ’n antwoord nie.
Hier op hierdie presiese plek het sy gestaan soos die Skepper haar gemaak het. Math druk sy kop onder die stortwater in om die gedagte weg te spoel. Sy hare kom skoon toe hy verwoed sjampoe invryf, maar sy gedagtes ... nee. Terwyl hy was, verbeel hy hom hoe dit sou gevoel het om saam met haar hier te staan. Haar te was. Deur haar gewas te word. Sy liggaam se reaksie is so sterk dat dit pynlik is. Hy draai die warm kraan toe, hik behoorlik toe die koue water hom tref. Dit help gedeeltelik, maar terwyl hy afdroog, dink hy weer hoe hy haar sagkens sal afdroog. Op die plekkies wat so duidelik afgeteken gestaan het in haar sopnat klere toe hy met die kerse aangestap gekom het.
Hy kreun voor die aanslag van die herinnering. Ruk jou reg, betig hy homself en kners op sy tande. Minder as ’n kwartier gelede het sy van jou weggevlug omdat sy vir jou bang was. En nou lyk dit asof sy goeie rede gehad het.
As Eva se allerwyse Moeder enige sin vir regverdigheid het, sal sy sorg dat die krag nóú aangaan. Sodat jy minder verbeelding nodig het om daardie soepel ledemate, daardie lang, lang bene nog beter in herinnering te roep?
Math gaan staan met sy handpalms teen die krom en skewe buitemuur van die stort en stamp sy kop ’n paar keer daarteen. Hy voel nie pyn nie. Net die begeerte wat klop soos ’n wilde dier wat wil losbreek.
Hy ignoreer die warm onderhemp, trek net sy boksers en een van die belaglike gewade aan. Laat hy koud kry, so koud dat alles wat wellustig is, kan vries.
Voor hy uitstap, haal hy diep asem, maar hy is steeds nie gereed vir die aanslag op sy sinne toe hy haar met sy rug na hom sien sit nie, haar arms om haar opgetrekte knieë, haar hare klam en krullerig teen haar rug af. Haar ken wat op haar knie rus en die vlamme wat die heuning van haar vel aan die brand steek.
“Ek kyk gou of daar iets te ete is,” wurg hy dit uit en verkas kombuis toe. Hy neem so lank as wat hy kan om ’n paar stukke kaas en rogbeskuitjies op ’n bord te rangskik. Hy voeg kersietamaties en olywe ook by, eerder om die tyd te verwyl as omdat hy daarvoor lus is. Wat hy nie nou sal gee vir ’n lekker glas rooiwyn nie. Nee, ’n bottel, sodat hy Xanthe kan voer. Sodat sy weer sag en ontspanne langs hom kan lê terwyl hy haar vashou. Hy sal lieg as hy sê dit sal genoeg wees, maar dit sal ten minste beter wees. Of dalk nie.
Soos ’n bliksemse tiener, vrot van die hormone, raas hy weer met homself, maar hy weet sy probleem is eintlik veel erger as storm-en-drang-testosteroon. Hy kan nie meer voorgee dis net ’n behoefte aan seks wat besig is om hom tot raserny te dryf nie, dis ’n behoefte aan Xanthe spesifiek, want seks is hy reeds subtiel maar onmiskenbaar aangebied. Sabine het hom nie verniet gevra of hy swanger vroue afstootlik vind nie. Maar dit het hy eers besef nadat hy dit ontken het. En daarna was die skimpies en innuendo’s, die sekere soort kyk, onbetwisbaar daar.
Sabine laat hom ’n bietjie aan Jane Lindley dink, al trek sy glad nie op Jane nie. Jane kon ook so guitig flankeer. Vroue kan so roekeloos met hul talente wees.
Hy druk ’n olyf in sy mond, du ’n beskuitjie diékant toe en skuif ’n stukkie kaas anderkant toe. Hy haal weer diep asem en tel die bord op om ’n beskeie offerhande te maak aan die een vrou wat nie lyk asof sy weet hoe om te flirt of bereid is om te erken dat hulle mekaar se lywe aan die praat sit nie. Xanthe se oorgawe daardie aand op Niemandsdorp het niks met flirtasie te doen gehad nie, daarvoor kan hy sy kop op ’n blok sit. Haar oorgawe het alles te doen gehad met pyn en behoefte aan die verligting daarvan. En selfs toe kon sy nie daarmee deurgaan nie.
Sy futiele poging om afstand tussen hulle te bewerkstellig daardie eerste aand hier op Paradyskloof, het geboemerang. Die hardegathouding waarmee hy haar uit sy hare wou hou, het bloot die gevolg gehad dat hy haar meer begeer. Die insinuasie dat sy saam met hom aan die vrugbaarheidsrite deelneem, het sy fantasieë aangewakker.
Math sug. Tot daarnatoe. Hy gaan vanaand maar net ’n kampioenpoging tot ysere wilskrag aan die dag moet lê. Met dapper oortuiging stap hy uit die kombuis en laat val dan amper die bord. Sy het ’n paar kussings teen mekaar opgestapel en lê op haar sy met haar rug na hom toe, haar bene opgetrek. Die lyne van haar lyf bly geen geheim onder die katoenjurk nie en dis baie duidelik dat sy nie van een van sy boksers aangetrek het nie.


Ses en twintig
Eva kyk op toe Morgana met deurnat hare en klere in haar kwartiere ingestorm kom en sit haar pen neer. Die lap waaraan Morgana haar hande afvee, is oliebevlek en die flits wat onder haar arm vasgeknyp is, lyk asof dit enige oomblik gaan val.
“Die kragopwekker wil glad nie aan die gang kom nie.” Morgana smyt die lap neer en skakel die flits af. “Ek weet nie wat verkeerd geloop het nie. Dis nou die dag nog versien.”
“Dis nie die ergste nie. Almal het kerse, en koue kos het niemand nog skade gedoen nie. Gaan bad lekker en dan eet ons sommer hier by my. Die krag sal wel weer aangaan. Ons weet mos nou al die elektrisiteit lol hier tussen die berge as daar onweer is.” Eva beduie na haar sitkamertjie waar ’n kaggel brand en kerse die wêreld vol staan. Selfs voor die landwye kragonderbrekings het hulle al geleer om nie te afhanklik van elektrisiteit te wees nie.
“As almal net betyds in hul chalets gekom het. Sonder krag werk die interkom natuurlik ook nie. En ek is bekommerd oor Agnes. Sy verbouereer gou.”
Eva skud haar kop. “Moet jou nie so verknies nie. Ons gaste is almal grootmense. Hulle kan na hulself omsien. Gaan bad.”
Morgana glimlag vlugtig voor sy uitstap na haar kwartiere toe.
Sy is egter ook bekommerd oor Agnes, erken Eva aan haarself terwyl sy ’n bord eetgoed bymekaarsit. Voor hul gesprek die vorige keer het sy nie besef hoe diep gesetel Agnes se geloof in vuur en swawel is nie. Miskien moet sy die vrou bel wat Agnes se verwysing was. Sy doen dit nie graag nie, net as sy werklik sukkel om ’n deurbraak te maak. En aangesien Agnes laat val het dat die vrou ’n geneesheer is, sal sy hopelik nie omgee om te probeer help nie.
“Dis beter.”
Eva swaai weg van die venster waar sy haar opsies staan en oorweeg het toe sy Morgana ’n ruk later agter haar hoor praat.
“As die weer opklaar, moet jy maar die kragopwekker sou gou moontlik inneem vir herstel. Dis ’n gesukkel in die tonnels as die krag af is en ons wil veral nie op Walpurgisnag sonder krag sit nie.”
“Gaan jy jou opvolger aankondig?” Die katoë kyk haar star aan.
Eva sit haar wysvinger teen haar mond en skud haar kop. “Sjj. Ek het gesê jy moenie vra nie, Morgana. Vertrou my maar net. Alles wat ek doen, is vir Paradyskloof se beswil. Ek kan selfs nog nie met jou daaroor praat nie. Die Moeder werk steeds snags met my.” Eva glimlag. “Ek dink die Moeder het ons by die punt gebring waar die wiel weer na die opkant gaan draai. Ek voel haar welwillendheid aan, al begryp ek nog nie alles nie.”
Morgana kyk haar ’n oomblik aan voor sy haar oë laat sak, maar Eva kan die opstand nie miskyk nie.
Xanthe loer oor haar skouer toe Math inkom en dan vassteek. Die vertrek raak kleiner, die vuur warmer. Hy staan eers onwennig, soos ’n kelner wat nie seker is wie hy moet bedien nie. Dan sit hy die bord met eetgoed voor haar neer en gaan sit aan die ander kant daarvan.
Sy strek en kies een van die kersietamaties. ’n Onderlangse blik na Math laat haar skielik regop sit. “Wat?”
Math kyk weg na die vlamme. “Ek het mos gesê mans is swakkelinge sonder enige verweer.” Sy skewe glimlag is so wrang soos sy stemtoon. Hy kyk weer na haar. “Jy sal moet help, Xanthe, want die Vader weet, ek het moeite om my hande van jou af te hou, al het ek jou my woord gegee.”
Sy eerlikheid is ’n hou in die wind, die uitdrukking in sy oë, daardie ironiese glimlaggie ’n vuurhoutjie by ’n lont wat dadelik vlam vat en warm krul en draai op pad na die plofstof wat in haar lyf skuil. Buite raas die wind in die bome en reën val met hernude ywer op die rietdak, loop in stroompies teen die ruite af.
“Jy weet ek wil nie hê jy moet jou woord hou nie, Math,” Xanthe probeer die heesheid wegsluk, “maar dit gaan nie werk nie. Nie in hierdie stadium van my lewe nie. Ek weet nie wat nou die aand oor my gekom het nie, maar dis nie ... Dit klink outyds, maar ...” Sy lig haar hande op by gebrek aan woorde.
“Net binne die huwelik?” Sy wenkbroue lig spottend.
Xanthe lag skor. “So preuts is ek darem nie. Binne ’n verhouding.”
“In enige ander omstandighede sou ek ’n verhouding tussen ons ’n kans gegee het, Xanthe. Dis nie teen verhoudings dat ek dit het nie. Dis nie asof ek nie graag eendag die regte vrou aan my sy en ’n kind aan die hand wil hê nie, maar my lewe is te deurmekaar om eens aan so iets te dink. Ná Heléne se dood ... Ek het my loopbaan verwaarloos, my hele lewe op bystand geplaas. Ek ...”
“Jy skuld my geen verduideliking nie, Math. Ek is self ook allermins gereed vir ’n verhouding.” Sy staan op. “Dit sal makliker vir ons albei wees as ek ...” Xanthe knip haar oë ’n paar keer toe die ligte aanflikker.
Math kyk gepynig na die lig bo sy kop. “Lyk my die Moeder stem saam met jou.” Hy staan ook op. “Maar dit reën en storm steeds buite. Jy kan nie in hierdie weer teruggaan nie.”
“Ek het in hierdie weer én boonop in die donker hier gekom.” Xanthe buk en trek haar sokkies uit.
“Jy’s laf, Xanthe. Gaan klim in my bed. Ek sal hier slaap. Ek is darem nie so onbeheers dat ek nie ’n nee verstaan wanneer ek hom hoor nie.”
Xanthe kyk op in sy oë wat donkerder as gewoonlik broei. “Wel, dan sal jy ’n tweede nee ook verstaan. Ek wil nie hier bly nie. Dit sal sake vir ons albei onnodig moeilik maak. Buitendien, ek het ’n onderbewussyn wat ek in die Water-huis in die oë moet staar.”
“Jy is hier om artikels te skryf, nie om deur hierdie hokus-pokus-siklus te gaan nie.”
“Ook nie om los en vas rond te slaap nie.” Sy trek die sandale aan wat darem effens droër is as wat dit was.
Math bekyk haar met gevoude arms toe sy regop kom. “Net vir die rekord, ek is ook nie ’n voorstander van ’n los-en-vas-rondslapery nie. En ek is ook nie gewoond daaraan dat my libido so handuit ruk nie. Miskien is daar iets aan hierdie ellendige plek wat op die sinne inwerk. Miskien was ek te lank selibaat, agttien maande om presies te wees. Ek verstaan dit net so min soos jy. Maar miskien het Plato ’n punt beetgehad. Miskien was man en vrou in die voortye een wese wat geskei is en nou immer op soek is na die ander helfte. En miskien is ons mekaar se helftes wat mekaar herken het. Al is dit op die verkeerde plek en tyd.”
Xanthe lag. “Werk dit dikwels vir jou? Moet sê, dis nogal een van die oorspronkliker come on’s wat ek al gehoor het.” Sy draai om en stap deur toe, haar bene onseker, asof haar valse bravade die kraakbeen in haar knieë laat smelt het.
“Xanthe ...”
By die deur draai sy om. “My eksman s’n was ook nie te sleg nie. ‘I am Dimitri Demetrios. I’m going to marry you. We’d better get acquainted.’ Dit was die eerste woorde wat hy vir my gesê het. En weet jy, hy was reg. Hy het met my getrou. En my uit alles wat ek gehad het, uit alles wat vir my kosbaar was, onder meer ook uit my gesin uit, geswendel. Dis nie ’n les wat mens maklik vergeet nie. En hy was maar een van drie lesse in dieselfde verband.”
“Hy het Chloë vir jou gegee.”
Xanthe begin klappertand en sy weet dis nie omdat sy nou weg van die vuur staan nie. “En wat het ek met haar gedoen? Ek het haar afgeskeep ter wille van nog ’n man. Haar alleen gelaat by my huishulp en kinderoppasser. Ek was besig om liefde te maak terwyl sy aan ’n granaatpit verstik het.” Sy skep sidderend asem. “Dis hoe ’n goeie ma ek vir Chloë was.”
“Hoe kan jy jouself oor so iets kwalik neem? Jy kon tog nie voorsien het ...”
“As ek daar was, sou dit nie gebeur het nie!”
“Wat sou jy kon gedoen het om dit te verhoed?” Hy is met twee tree by haar en vat haar aan die boarms vas. “Wat, Xanthe? Jou redenasie is absurd. Hoe aaklig dit ook al is, sulke dinge gebeur. Mense gaan dood. Kinders ook. Soms as gevolg van onbegryplike oorsake. Is dit regtig haar dood wat die oorsaak van jou oordrewe selfverwyt is?”
Xanthe voel hoe alles in haar stil word. Hoor amper hoe die grendels haar in haar tronk van stilswye begin toesluit. Jy moet leer skree, het Eva gesê. Nou verdomp, dan sal sy skree. Erken wat sy so lank aan haarself probeer ontken het. “Ek het uitgevind ek was swanger dieselfde dag dat my pa aan my bewys het Dimitri is ’n aartsbedrieër. Dat my huwelik ’n klug was en die man met wie ek getroud was, nie vir my wou gehad het nie, maar wel alles wat hy geglo het saam met my in sy skoot sal val. My pa het my ook ’n foto gewys van Dimitri se minnares wat kop in een mus met hom was. ’n Kabaretdanser wat op dieselfde boot gewerk het waar ek Dimitri ontmoet het. Dimitri het nie eens hul seksuele verhouding opgeskort terwyl hy besig was om my voete onder my uit te slaan nie. Nog minder ná ons troue.”
Haar keel brand. “Ek wou Chloë nie gehad het nie.” Sy skree dit toe uiteindelik nie, dis eerder ’n hees gekrys, maar die waarheid kom pynlik uit. ’n Wortelrige gewas wat uit haar siel geruk word. “Ek wou haar nie gehad het nie,” herhaal sy skaars hoorbaar.
“Maar jy het nie van haar ontslae geraak nie.”
Sy skud haar kop.
“Hoekom het jy haar nie laat aborteer nie?” Sy probeer uit sy greep wegdraai, maar hy hou haar terug. “Of hoekom het jy haar nie laat aanneem nie?”
Sy kan hom net verslae aanstaar.
“Ek het nou die aand by die aandete gesien hoe jy Nerina gehelp het, Xanthe. Sonder om dit opvallend te maak en met soveel deernis. Ek kon voor my geestesoog sien hoe jy vir Chloë ook ’n stukkie kaas afsny of vrugtesap skink. Haat kom nie vir jou natuurlik nie. Ek dink jy het jou kind ondanks alles bitter liefgehad.”
“Tot sy so baie na Dimitri begin lyk het.” Xanthe kan die oorgawe deur haar voel trek. “So drie maande voor haar dood het ek en sy feetjies in die tuin gesoek. In die tuin langsaan, agter hoë sementmure, het die buurkinders gespeel. ‘Aljander, aljander so deur die bos,’ het ons hul skril stemme hoor opklink. Chloë het na my opgekyk en skielik kon ek Dimitri in haar sien, so duidelik asof sy gelaatstrekke van ’n transparant af oor haar gesiggie gekaats word.
“Ek het vir haar gesê die feetjies kruip vandag weg en haar binnetoe geneem. Van toe af het ek vir haar gevlug wanneer die geleentheid hom voorgedoen het. Ek het in ’n verhouding betrokke geraak en Chloë al hoe meer in die sorg van ander gelaat. Wie ook al hierdie soort besluite neem, het tereg beslis dat ek haar nie waardig is nie. En dit aan my bewys toe ek uit ’n deurmekaar bed opgestaan het om my selfoon te antwoord. Toe ek by die huis kom, was sy reeds dood Sy het nie na my óf Dimitri gelyk nie. Sy het gelyk soos Eugene gelyk het nadat die bye met hom klaar was. Ek kon die dood aan haar ruik. Dit ruik soos angs en verdorwenheid. En ek kon myself ruik. Ek het na seks geruik, en na verraad. Die twee is steeds vir my sinoniem.”
Sy kyk hom nog ’n oomblik stip in die oë om seker te maak hy verstaan die omvang van haar skuld, dan ruk sy los, pluk die deur oop en hardloop in die wind en reën in.


Sewe en twintig
Die huisie wat vir dwerge bedoel is, voel soos ’n tronk. Math stap op en neer. Telkens stuit hy teen die voordeur. Hy moes saam met haar gegaan het. Hy moes haar gekeer het om te gaan. Hy moes haar net eenvoudig so vuurwarm gevry het dat sy nie sou wou gaan nie. Hy moes ...
Hy sak weer op die spul kussings voor die vuur neer en staar na die bord kos wat nog feitlik onaangeraak daar staan. Hy ruik haar steeds. Nie seks of verraad nie, maar daardie vars, blommerige Xanthe-geur wat nooit in ’n flessie vasgevang sal kan word nie, behalwe in die fles van sy geheue.
As dit net verdomp wil ophou reën. Nie dat dit die reën is wat hom gekeer het om agter haar aan te gaan nie. Hy het haar ’n ent gevolg. Gesien dat sy by die T kom en geweet dis nie ver van daar af nie. Besef dat sy oukei sal wees. En dat dit beter so is. As hy vrede gekry het oor Heléne se dood, sal hy alles in sy vermoë moet doen om sy loopbaan te red. Sy navorsing in die Bahamas het nog nie eens die oortjies van die seekoei geraak nie. Hy wil aktief in sy veld wees. En om weer te kom waar hy was, gaan ’n opdraandestryd wees. Hoe hy die agterdog gaan omseil, die klad op sy naam ooit uitgewis gaan kry, is vir hom duister, maar dit kom daarvan as mens betrokke raak by dinge wat jy eerder moet uitlos. Dis hoekom hy enige gedagte aan verhoudings en soortgelyke komplikasies met wortel en tak moet uitroei. Veral as dit iemand betrek met soveel onverwerkte emosionele bagasie soos Xanthe. Veral nie terwyl hy self sy verlede soos ’n boggel met hom saamdra nie. Daarom is Xanthe taboe, tot hulle albei hulself en hul plek in die werklikheid gevind het. En hopelik sal die koors wat sy in hom ontketen teen daardie tyd uitgewoed wees.
Maar hy weet dit gaan nie net oor Xanthe se komplekse emosies nie. En dis nie net sy eie bagasie of sy loopbaan nie. Dis die gebeure van daardie bliksemse dag in die bliksemse Bahamas wat steeds by hom spook. Wat hom verhoed om enigiets wat moontlik tussen hom en Xanthe kan ontwikkel, die geringste kans te gee.
Hy spring weer op. Dis die reën wat hom onrustig maak, die wind in die welige plantegroei ook. Hy gooi nog ’n stomp op die vuur. Die hele opset op Paradyskloof is ontwerp om hom van sy kop af te laat gaan. Niks om te lees nie, geen oefening om te doen nie behalwe stap. En omdat dit nie bloot om seksuele behoefte gaan nie, geen uitlaatklep vir sy drang na Xanthe se lyf nie.
Net gedagtes en herinneringe. Te veel daarvan.
Waar die elliptiese paadjie ’n T vorm met die een van die Aarde-tuin af, draai Xanthe regs en steek dan vas. Sy vee haar hare uit haar gesig, onseker of haar oë haar bedrieg. Maar nee, dis ’n figuur wat sy hier voor haar deur die reënsluiers in die dowwe tuinbeligting sien.
“Wie’s daar?” roep sy bo die lawaai van die elemente uit.
’n Beangste kermroep klink op en die figuur se arms begin in alle rigtings swaai en slaan.
“Agnes?” Xanthe trek haar oë op skrefies en vee die water van haar gesig af. “Agnes, dis Xanthe.”
Die wilde armbewegings word stil. “Wie?”
“Xanthe.” Sy draf na Agnes toe en slaan haar arm om die krom skouers. “Wat maak jy hier buite?”
“Die Bose het my kom haal! Hy is in my tuin. Ek het hom in die lig van die weerligstraal gesien.” Agnes se stem is skril van angs.
“Moet ek jou terugneem? In watter chalet is jy?” Nie dit ook nog nie.
“Nee! Ek het die Bose gesien. Hy wag vir my!”
Net een genade, besluit Xanthe. “Kom saam met my.” Agnes bly eers net stokstyf staan, dan laat sy haar deur Xanthe weglei. By die ingang na die Water-tuin steek Agnes vas. Die stapstene wat soos pilare in die dam staan, lyk inderdaad spokerig in die liggroen beligting en deur die gordyn van vallende reën.
“Dis oukei, Agnes,” sê Xanthe oorredend. “Gee my jou hand. Ek sal voor stap.”
Agnes se benerige hand voel broos en verskriklik klein in hare. Eers toe hulle in die chalet is, los Agnes haar hand. Dis droog en aansienlik warmer binne, maar nie so gesellig soos die Aarde-huis nie. Xanthe ril toe sy besef die onderwatertonele in die vensters is ook belig. Agnes kyk met ’n uitdrukking van afgryse daarna en ruk soos sy skrik toe ’n gevlekte vis in stadige aksie verbyswem.
Xanthe probeer haar regruk. Sy neem Agnes badkamer toe en gee vir haar handdoeke en droë klere. Terug in die sitkamer rol sy die blinder voor die waterruit af en hurk by die kaggel. Gelukkig is dit reeds aangepak en kan sy net die vuur aansteek. Dis soveel stiller hier as in die Aarde-huis, kom Xanthe agter. Die geluid van die reën is hoorbaar op die water, maar nie die wind in die bome nie.
Om te dink sy kon op hierdie oomblik in Math se arms gelê het, die hitte van sy passie ervaar het. Die Vader alleen weet hoe sterk haar behoefte daaraan is. Maar sodra sy passie afgekoel het, sal hy onthou wat sy hom vertel het. Dit kan nou nooit meer weggaan tussen hulle nie, daardie bekentenis wat sy nog aan niemand gemaak het nie. En selfs al was dit die regte tyd en plek, en al het Math in ’n verhouding belang gestel, sou dit in elk geval die doodskoot gewees het vir enige moontlikhede op ’n toekoms saam met hom. Watter man sal betrokke wil raak by ’n vrou wat haar kind verwerp het? Definitief nie een wat self voorsien om eendag kinders te hê nie.
Teen die tyd dat Agnes uitkom, het Xanthe haar hare drooggevryf en is die vuur aan die knetter. “Gaan maak vir ons tee terwyl ek ook droog aantrek en dan vertel jy vir my wat gebeur het,” gee Xanthe opdrag. Agnes knik, maar dit lyk steeds asof sy in ’n dwaal is toe sy op Xanthe se aanwysing kombuis toe stap.
Agnes sit in ’n bondeltjie op een van die stoele voor die vuur en twee stomende koppies kruietee staan op die glasbladtafel toe Xanthe terugkom. Xanthe gaan sit met ’n sug van verligting en tel die beker dankbaar op.
“Drink jou tee, Agnes,” por sy sagkens aan. Agnes se oë is steeds effens glasig, maar daar is ’n bietjie meer kleur in die verrimpelde wange.
“Die dood het my kom haal. Ek het hom met my eie oë gesien,” prewel sy voor sy vooroor buk en haar beker met bewende hande na haar dun lippe bring.
“Wat het jy gesien, Agnes?” vra Xanthe toe Agnes weer die beker neersit.
“Hy is net ’n bietjie langer as ek. Lyk soos ’n ... insek. Donker vel, geel tande, gloeiende oë. Sy hande is kloue en sy hare soos staalwol.” Sy drink weer aan haar tee voor sy vervolg. “Ek het op die stoep uitgegaan toe die ligte afgegaan het om te sien of dit net my ligte was. Ek het iets gehoor. In die lig van ’n weerligstraal het ek gesien hoe hy oor die muur klim. Hy het my ook gesien. Ek het net begin hardloop. Ek het nog nie die Maan-tuin leer ken nie. Ek kon nie die ringmuur se deur kry nie. Hy het gelag, so ’n skel laggie, asof hy wou sê ek kan hom nie ontkom nie. En toe is daar weer so ’n dowwe flikkering van weerlig en toe sien ek die deur.”
“En jy dwaal nog heeltyd rond?”
“Ek het in die Heilige Tuin beland. Daar het ek boete gedoen vir my sondes, maar toe besef ek ek sal moet teruggaan om die Bose in die oë te staar. En toe kon ek nie weer die pad kry om uit te gaan nie. Later het ek een van die uitgange gevind, maar ek was nie seker watter een dit was nie. En toe was ek weer nie seker watter een die ingang na die Maan-huis is nie.” Sy ril. “Ek was so bang, so deurmekaar.”
Xanthe wik en weeg net ’n oomblik. “Sit jy net rustig hier. Ek gaan Eva op die interkom in die hande probeer kry.”
Dis eers toe sy opstaan en agter Agnes verbystap dat sy sien hoe bloed op Agnes se rug deur die wit moeselien syfer. “Agnes?” vra sy ontsteld. “Jou rug bloei. Is jy aangeval?”
Agnes skud haar kop. “Dis al wat help. Dis wat ek in die Heilige Tuin gaan doen het. Ek kon nie ’n doringtak kry nie. Ek kon ook nie sien nie, maar ek het die roosbome herken aan die reuk van rose.”
“Jy het dit aan jouself gedoen?” Xanthe staar met afgryse na die bloed wat die materiaal al dieper verkleur. 
“Fisieke pyn neem die pyn aan die binnekant weg. Tydelik.” Agnes kyk op na haar. “Gefolterdes het ’n groter kans om die hel vry te spring. Vir my was almal nog altyd net goed, maar niks was ooit goed genoeg nie. Jare lank het ek almal om my met my tong gegesel. Dis net reg dat ek dieselfde aan myself doen.”
Xanthe sluk ’n antwoord terug. “Ek is nou terug.”
In haar kamer druk sy die interkom se knoppie, haar gedagtes ’n warboel. Al wat duidelik uitstaan, is dat Agnes hulp nodig het. “Eva?” Sy stuur ’n skietgebedjie op. Sy wag ’n paar lang sekondes. “Eva, dis Xanthe. Iets het met Agnes gebeur.”
Dit voel soos ’n ewigheid voor die interkom kraak. “Xanthe? Waar is sy?” Eva klink bekommerd.
“Sy is hier by my in Water. Sy het haarself gegesel nadat sy iemand in haar tuin gesien het. Sy dink dis ’n gesant van die Bose wat haar kom haal het. Of so iets.”
“Bly by haar. Moenie uitgaan nie. Ek stuur Morgana om haar te kom haal.”
“Maar ...” Die verbinding sny uit. Xanthe staar na die toestel teen die muur. Hoe de hel gaan Morgana hier inkom? Die deur van die kronkelheining na Water is van binne gesluit. Maar Eva het opdrag gegee om nie uit te gaan nie en dis inderdaad die laaste ding waarvoor sy lus is.
Xanthe gaan terug sitkamer toe. Agnes sit nog net soos sy haar gelos het. “Morgana is op pad.”
“God slaap nie,” hoor sy die krom vroutjie prewel en sy kan nie onthou wanneer laas in haar lewe sy soveel vrees en soveel verlatenheid in ’n stem gehoor het nie.
“God is liefde, Agnes,” probeer sy lomp troos. Agnes se hande is ook vol krapmerke, sien sy nou eers.
“God straf. Kyk wat het met Eugene gebeur.”
“Dit was nie straf nie, Agnes. Hy ...”
“Minette sê hy het by ’n man geslaap!” Die krom oumenslyf begin onder die aanslag van snikke ruk. “Hy was ’n gruwel voor God.”
Xanthe wil troos, maar sy kan sien dat Agnes verby troos is. “Ek gaan vir ons nog tee maak,” is al waaraan sy kan dink om te sê.
Agnes het opgehou huil teen die tyd dat Xanthe terugkom, maar alles aan haar spreek van verlorenheid en verlatenheid. Sy ruk van die skrik toe daar ’n klop aan die voordeur is.
Xanthe hardloop met die trappies op en laat Morgana inkom. Buiten ’n paar reënspatsels op haar skouers en fyn druppels in haar hare is sy droog.
“Waar het jy Agnes gekry?” vra Morgana sonder groet of aanloop.
“In die pad om die Heilige Tuin.” Xanthe stap voor haar uit met die trap af. Net voor hulle die woonvertrek binnegaan, hou Morgana haar aan haar arm terug.
“Wat het jy daar gemaak?”
Xanthe draai om en kyk op na Morgana. “Dis nie ter sake nie. Wees maar net bly ek het haar gekry. Agnes het hulp nodig.” Hul oë sluit in ’n stil geveg. Dan laat Morgana haar gaan.
Xanthe stap tot by Agnes. “Morgana het jou kom haal. Hulle sal na jou rug omsien.” Sy kyk weer op na Morgana. “Of hoe, Morgana?”
“Natuurlik.” Morgana hurk by Agnes, haar gesigsuitdrukking sonder al die hardheid waarmee sy na Xanthe gekyk het. “Kom, Agnes. Eva sal jou versorg, jou help om weer heel te word.” Xanthe luister verstom na die sagtheid en simpatie waarmee Morgana Agnes aanspreek, sien die teerheid waarmee sy met haar groot hand oor Agnes sy yl hare streel.
Agnes gee Xanthe ’n laaste, desperate kyk, dan knik sy net.
Morgana help haar opstaan en lei haar aan die hand met die trap op. Uit die deur hou Xanthe hulle dop tot hulle in die skadu wat die Isis-beeld gooi, verdwyn. En dan kom hulle nie weer te voorskyn nie. Dis asof die beeld hulle ingesluk het.
Xanthe wag nog ’n rukkie, maar daar is geen teken van hulle nie. Sy druk die deur toe, sluit en stap terug na die vuur. Nog ’n tonnel? Dis al wat sin maak. Een wat in die Isis-beeld uitkom soos in die geboutjie in die Heilige Tuin. Al die slotte en grendels hou net gaste van mekaar af weg, besef sy, maar Eva en Morgana het toegang tot almal en alles.
“Sien jy nou? Hy is gerieflik en rustig.”
Gys lig sy swaar ooglede met moeite toe hy Dok se stem hoor. Alles is wit. Behalwe ’n spul masjiene en pypies. Selfs Gertjie se gesig is lakenbleek. Haar hand is bewerig toe dit om syne vou.
“Gys, hoe voel jy?”
Hy knik met moeite en probeer glimlag, te moeg om te praat.
“Hy het rus nodig, Gertjie. Daar is ’n goeie kans dat dit nie ’n hartaanval was nie, maar angina. Môre doen ons verdere toetse, maar dis my oortuiging. Sy bloeddruk is nog ’n probleem, maar hy is gestabiliseer en so sterk soos ’n bees. Gaan kry jy nou ook rus.” Dok klink ferm.
“Fortuin.” Gys kan nie glo dis so moeilik om te praat nie.
Gertjie se hand verstyf om syne. “Dis baie laat, Gys. Ek sal môre vir Fortuintjie laat weet. Dok sal besluit of hy besoekers hier gaan toelaat. Rus jy nou net en word gesond. Ek het nog baie dinge om vir jou oor te preek en ek kan dit nie doen terwyl jy siek is nie.” Haar lippe is warm teen sy koue voorkop waar sweet al weer uitslaan.
Hy loer weer deur sy wimpers. Haar oë swem en haar neus is effens pienk. “My mooi Gertjie,” fluister hy en laat dan toe dat die groot moegheid hom insluk.
“Dink jy dit was Baksjisj wat sy gesien het, Morgana?” vra Eva nadat hulle Agnes versorg en seker gemaak het sy slaap ná die kalmerende drankie.
Morgana knik bekommerd. “Wie anders? Hoewel haar beskrywing van hom ’n bietjie oordrewe is. Maar dis seker van die skok. En omdat sy hom net in die lig van die weerligstraal gesien het.”
“Maar wat maak hy by die chalets? Ons het die ingang van die duine af tog goed toegemaak vandat Heléne ... Hy moet óm die labirint stap om by die groot huis te kom, en van daar af kan hy nie by die chalets kom nie.” Eva gaan sit op haar geliefkoosde stoel en vryf haar knie.
“Ek sal môre gaan kyk of hy by die ou duinehek kon ingekom het, maar dis bysaak. Ek wil weet hoekom hy hier rondgedwaal het terwyl hy weet die polisie was hier. En wat het hy spesifiek by die Maan-huis gedoen? Die een waarin Heléne dood is? Hoe kom hy daar?” Morgana laat sak haar kop in haar hande. “Ek bekommer my nou al ’n hele ruk oor hom, Eva. Ek wou jou nie ontstel nie, maar sy houding het die afgelope tyd verander.” Sy kyk op tussen ’n paar haarslierte deur. “As hy praat, sit ons turf.”
“Ons is ook sy behoud, Morgana. Daar is baie dinge in daardie grot van hom wat hy nie rugbaar gemaak wil hê nie. As hy praat, vestig hy die aandag op sy eie bedrywighede ook.”
“Vertrou jy hom?” Eva het Morgana lank laas so bekommerd gesien. Bang selfs, en Morgana word nie gou bang nie.
“Ek het nog altyd.” Eva sug. “Maar nou weet ek nie meer nie. Soos jy sê, hy is deesdae anders.”
Morgana bly lank stil voor sy weer na Eva kyk. “Miskien moet dit verbykom. Miskien moet ek ...”
“Nee,” val Eva haar driftig in die rede. “Nee, Morgana,” vervolg sy dan kalmer, “Gertjie moet my eers volkome vertrou, dan kan ons dit waag.”
“En as sy dan steeds ...” Morgana laat die ondenkbare ongesê.
“Die Moeder sal weet wanneer en hoe. En ek voel aan dis nog nie die regte tyd nie.” Eva wens sy het die oortuiging gevoel wat sy hoop uit haar woorde spreek, maar die vrees in Morgana se oë wyk nie.


Agt en twintig
20 April
Die dag breek grou en bly grou. Tussen twee ligte reënbuie deur stap Xanthe na die Isis-beeld en bevestig haar vermoede. Die deur aan die agterkant van die beeld is feitlik onsigbaar, behalwe as mens daarvoor soek. Die handvatsel lyk soos klip en versmelt teen die agtergrond. Dit draai, maar die deur bly roerloos in sy raam.
Terug in die chalet maak Xanthe vir haar ’n quiche in die oondjie warm. Sy proe skaars wat sy eet. Sy wonder oor Agnes, maar haar gedagtes koers merendeels terug na die tydjie in Math se chalet, en dit stuur weer af op malende gedagtes oor Chloë. As sy maar aan Chloë kon probeer verduidelik soos sy aan Math verduidelik het. Dat die lei tussen hulle kan skoon kom. As sy vir Chloë kon vertel sy wou haar weliswaar aanvanklik nie gehad het nie, maar het met verloop van weke tog besef dis ook haar kind wat in haar groei. Iets wat sy haar eie kan noem. Iemand wat sy dalk sal kan troetel soos sy nooit vertroetel is nie.
O, haar ouers het haar as kind alles gegun, maar daar was altyd ’n afstand. Miskien omdat hulle albei in ryk, maar afsydige gesinne grootgeword het. Soms het sy die idee gekry hulle het uit pligsbesef besluit om ’n kind te verwek, nie uit ’n allesoorheersende behoefte om ’n kind te hê nie. Moontlik omdat hulle geweet het hulle het ’n erfgenaam nodig om sin te maak van al die aardse skatte wat hulle en hul voorouers versamel het. Dit moes ’n yslike teleurstelling gewees het toe die kind ’n meisie was. En die tyd het uitgeloop vir nog ’n kind. Zenobia was byna veertig.
As sy net aan Chloë kon probeer verduidelik hoe diep sy haar liefgekry het. En wat daardie middag in die tuin gebeur het toe Dimitri se gesig soos ’n beeld op fotosensitiewe papier deur Chloë s’n gebreek het.
Sou sy Chloë later net as Chloë gesien het? Gewoond geraak het aan haar gelaatstrekke? Dalk Dimitri s’n vergeet het? Moontlik. En moontlik sou dit gouer gebeur het as sy nie toe vir Peter ontmoet en in sy arms gevlug het om van haar eie kind af weg te kom nie. Maar met tyd, glo Xanthe nou, sou dit kon gebeur het. As Chloë nie van haar weggeneem is nie. As sy net ’n beter ma was.
Xanthe staar na die visse wat verbyswem. Ingedagte trek sy haar skryfblok nader, teken ’n vis en ’n klipstapel en ’n waterplant. Die vis word ’n waternimf, die klipstapel ’n kasteel, die waterplant groei aan tot ’n onderwaterwoud wat die kasteel wil inneem en waardeur bose oë loer.
Dan blaai sy om na ’n skoon bladsy en buig oor die papier. My liefste Chloë, ek is jammer ...
Xanthe vergeet van visse en onderwaterwoonplekke. Sy vergeet van die grou dag buite, al die vrae en geheimsinnighede rondom Paradyskloof. Sy onthou dinge wat sy gedink het sy al vergeet het. Soos die geur van Chloë as sy pas gebad was. Die ligte, soel kleur van haar vel. Die oë wat, anders as Dimitri s’n, ligter vlekkies gehad het. Sy skryf vir Chloë van emosies wat sy gedink sy vergeet het, ervaar hulle van voor af. Vertedering, verwondering, opwinding, vreugde, ’n allesoorheersende liefde. En dis nie deur Dimitri se genetiese erflatings vernietig nie. Dit was eintlik net tydelike ontstigting, besef sy nou.
Die ink wat woord vir woord op die papier uitloop, word die vog van haar liefde vir die een mens wat sy bo alle ander liefgehad het. En bo almal gefaal het. Die ellelange brief aan Chloë word ook ’n brief aan haar ouers. Uiteindelik ook een aan haarself.
Tussenin maak sy vir haar tee, peusel hier en daar aan iets, sit lang rukke net na die waterruit en staar, skryf dan weer. En skryf en skryf en skryf tot al haar vertwyfeling en selfverwyt en vrese en woede en herinneringe oor vele bladsye heen in ink vasgevang is. Tot sy leeggeskryf is en met ’n gevoel van verlossing agteroor sit.
Aan die ligter groen van die water agter die waterruit kan sy sien dat die son deurgebreek het. Dis tyd om buitetoe te gaan, besef sy. Asem te skep.
Eva is dankbaar om haar pos in Agnes se kamer te verlaat sodat Morgana haar wonde weer kan versorg. Gelukkig is haar fisieke beserings nie veel meer as skrape nie, maar onder die skrape lê letsels van ernstiger wonde. Dis egter die emosionele letsels wat haar meer pla.
In haar studeerkamer stel Eva die satellietfoon op en skakel die nommer. Sy slaak ’n sug van verligting toe die vrou haar selfoon antwoord. “Gail, dis Eva van Eden van Paradyskloof.”
“Hallo, Eva. Probleme met Agnes?” raai sy dadelik reg.
“Selfkastyding.”
Gail sug aan die ander kant. “’n Paar maande ná haar man se dood verlede jaar het Agnes haarself periodiek met ’n kats begin gesel. Sy het in die MediClinic, waar ek as dokter werk, beland. Die wonde was ontsteek omdat sy haarself vir ’n dag of twee ná die kastyding nie kon help nie. Haar buurvrou het haar in ’n semibeswyming in die bed aangetref. Ná die behandeling het ek haar na ’n sielkundige verwys, maar sy het geweier om te gaan. Dis toe dat ek aan Paradyskloof gedink het. Jy het destyds vir my baie beteken toe my gesin uitgewis is, al is ons dit nie op geloofsvlak eens nie.”
“Ek dink Agnes se selfverwyt word aangewakker omdat sy by ’n Wicca-coven om hulp aangeklop het, Gail. Sy wil kontak maak met haar oorlede man en glo dis al waarvoor sy ons nodig het. Sy wil hê ek moet die sluierrite vir haar op Walpurgisnag doen, maar ek weet nie of sy besef waarvoor sy haar inlaat nie.”
Gail bly ’n oomblik stil voor sy antwoord. “Sy is besig om haarself te vernietig, Eva. Haar hart is nie heeltemal lekker nie en as sy haar boonop weer in ’n beswyming in slaan en die wonde laat ontsteek, kan sy in septiese skok gaan. As jy dink die sluierrite kan vir haar dalk op psigiese vlak berusting gee, stel ek voor sy neem aan een deel. Daarna kan sy terugkeer na ons kerk toe en aan haar geestelike heil begin werk. Dis wat ek ook gedoen het en ek het ’n beter Katoliek aan die ander kant uitgekom as wat ek voorheen was.”
“Is dit net die dood van haar man wat tot die selfgeseling aanleiding gegee het?” vra Eva.
“Nee. Dit het eintlik begin nadat sy agtergekom het haar man het vir haar ’n polis uitgeneem. Hul hele lewe lank het hulle dit glo nie te breed gehad nie. Sy sê Jock was ’n goeie man, maar aan die suinige kant. Hy het egter vandat hulle getroud is in hierdie polis belê en dit telkens aangepas sonder dat Agnes geweet het. Danksy die polis is sy nou relatief welaf nadat sy haar man altyd verwyt het dat hy haar eers van haar nonneskap afgerokkel het en toe boonop nie goed kon versorg nie.
“Ek dink sy het die vyf miskrame en die dood van haar dogter nog altyd gesien as straf oor sy nie ’n non geword het nie, maar ná haar man se dood, toe sy van die polis hoor, ook as straf oor die manier waarop sy haar hart teen haar man verhard het. Agnes is ’n verwarde vrou en heg heeltemal te veel waarde aan Ou-Testamentiese straf. En as daar een ding is wat sy bo alle dinge vrees, is dit straf. Daarom straf sy haarself eerder – so paradoksaal soos wat dit ook al klink.”
Eva sug nadat sy die gesprek afgesluit het. Hoekom gaan moederskap en soveel vorme van selfkastyding so dikwels hand aan hand? Omdat dit die innigste menslike band is? ’n Vrou se grootste voorreg, maar ook haar grootste verantwoordelikheid? Is dit waarom ’n moeder so maklik voel sy was aandadig as haar kind sterf? En dis nie net Agnes nie. Ook in Xanthe se oë het sy die diepte van hierdie soort pyn gesien.
Dis dikwels so onnodig, en tog is dit iets wat sy so goed verstaan. Eva van Eden was immers ook aandadig aan haar eie kind se dood.
Teen laatmiddag kan Math dit nie meer hou nie. Hy het nou al die hele Aarde-tuin ’n paar keer deurkruis. Hy is Heilige Tuin toe waar hy niemand kon kry om mee te praat nie. Tussen die sporadiese reënbuie deur, het hy wie weet hoeveel keer met die ovaalpad langs om die Heilige Tuin gedraf. Terwyl dit gereën het in sy chalet wie weet hoeveel opstote gedoen. Hy het selfs in die reën gaan swem.
Met ’n sug van verligting sien hy dat die son deurbreek. Hy stap weer na die Heilige Tuin toe. Die plante en hul blomme druip van die water. Nat geure slaan mals uit die aarde op. Ná ’n kwartier het niemand nog opgedaag nie.
Dis nie inbreuk maak op privaatheid nie, oortuig hy homself uiteindelik, dis sy plig om te gaan seker maak of Xanthe veilig is. Die afstand tot by Water se paledeur is aansienlik korter as wat hy van die vorige aand onthou. Hy bekyk die deur en heining. Daar is geen manier om oor een van die twee te kom nie. Hy klap ergerlik teen die deur en kyk dan verras hoe dit oopswaai. Natuurlik. Sy sou nie gisteraand nog daaraan gedink het om te sluit nie.
Ook die deur in die ringmuur gly oop. Die stapstene wat in die donker so sinister gelyk het, is nou doodgewoon net wat hulle is – sementpilare in ’n dam. Die dam is egter voller en die water lek-lek hier en daar oor die stapklippe. Sy voete is nat toe hy by ’n groot beeld van een of ander godin tot stilstand kom. Sê nou sy wil hom nie sien nie? Sê nou hy pla haar op ’n verkeerde tydstip? Hy hoor ’n deur oopgaan net toe hy wou omdraai om weg te stap. Sy skrik toe sy hom sien staan, maar ontspan feitlik onmiddellik weer.
“Dis mooi so ná die reën.” Haar stem klink anders. Ligter. Sy lýk anders. Sagter, nog mooier. Die laatmiddaglig pik op die brons en koper in haar hare. “Verbeel ek my, of is jy nie veronderstel om hier te wees nie?”
“Die deure was oop. Ek wou seker maak of jy oukei is.” Hy voel soos ’n hoërskoolseun met ’n crush op die mooiste meisie in die klas. Verleë. Opgewonde. Bewerig van binne. Met ’n allesoorweldigende behoefte om haar teen hom vas te druk en van haar voete af te soen.
“Ek is oukei, maar het jy dalk by een van die ander gehoor of Agnes oukei is?”
Hy skud sy kop, bly dat hulle op veiliger terrein beweeg. “Hoekom bekommer jy jou oor Agnes?”
Math luister onthuts terwyl Xanthe die gebeure van die vorige aand verhaal. “Dink jy regtig daar was iemand wat oor haar muur gespring het?” vra hy terwyl hulle na die agterkant van die beeld, wat klaarblyklik Isis voorstel, stap.
“Ek dink haar gemoedstoestand het dalk haar verbeelding op loop laat sit, maar sy was seker dat sy wel iemand gesien het. As ek nie van beter geweet het nie, sou ek gedink het dis die tokkelossie wat sy beskryf het.” Sy gaan staan. “Sien, hier is die deur.”
Math staar peinsend na die feitlik onsigbare gleuwe in die beeld. “Iets laat my dink daar is so ’n deur in elke tuin. Onthou jy die trappe en gange waarby ons verbygestap het toe Morgana ons met die tonnel na die middelste tuin geneem het?”
“Ek dink jy is reg.” Haar kop ruk om na regs toe ’n plasgeluid opklink, lag dan toe ’n eend vlak voor hulle verbyvlieg. “My senuwees is al skoon op hol.”
“Wil jy saam met my na die middelste tuin stap? Miskien kan ons iets by die ander te hore kom. Oor Agnes, bedoel ek.” Hemel, ruk jou reg. Jy is sewe en dertig jaar oud.
Xanthe skud haar kop. “Ek is nie nou lus vir ander mense se geselskap nie.”
Math knik. Duideliker kon sy dit nie gestel het nie. “Jammer ek het inbreuk gemaak. Sien jou ... wanneer ook al.” Verbeel hy hom, of klink hy soos ’n bekaf kind?
“Math, nee.” Haar hand rus liggies op sy arm toe hy begin wegdraai. “Ek bedoel dit nie so nie. Dis gaaf van jou om te kom kyk of ek oukei is. Dis net ...”
Math hou sy hand op. “Ek begryp, Xanthe. Soms wil mens alleen wees. Ek verstaan regtig.” Dié keer keer sy hom nie toe hy wegstap nie. Natuurlik verstaan hy. Met sy kop. Maar hoekom voel hy dan asof sy hom pas uit die paradys geskop het?
Xanthe kyk hom magteloos agterna. Sy wil hom terugroep, haar nuutgevonde gevoel van vryheid met hom deel. Haar nuwe ligtheid. En tog staar sy hom net swygsaam agterna tot hy die ringmuurdeur agter hom toetrek.
Die keer kyk sy nie eens om toe sy ’n plasgeluid skuins agter haar hoor nie en dit registreer net vaagweg dat geen eend opvlieg nie. Sy besef egter wel dat die ander geluid wat sy hoor, meganies is en toe sy in die lug opkyk, is sy net betyds om die vlerkspan van ’n vliegtuig vlugtig bo die wilgerboom te sien blink voor dit verdwyn.


Nege en twintig
“Jinne, sersant, maar sersant laat mens darem skrik.” Fortuintjie lyk behoorlik verskrik waar hy op die stoel langs die hospitaalbed sit.
“Ek makeer niks,” brom Gys.
“Wat is angina dan, sersant?” Fortuin vryf sy hande onseker teen mekaar.
“Sommer ipekonders, Fortuin. Dit lyk soos ’n hartaanval, maar dis eintlik net ’n skeet.”
“Maar sersant moet nog in die hospitaal bly?”
“Waarom weet g’n mens nie. Die verpleegster reken Dok sal my so ’n paar dae hier wil hou, maar ek het nuus vir hom.” Dis nou seker weer Gertjie se gekonkel met Dok. Sy bloeddruk kan g’n so hoog wees nie. “Maar kom ons vergeet nou van my kwale wat eintlik net ouderdom is. Hoe lyk ons sake?”
Gys doen sy bes om te luister na Fortuin se opsomming van alles wat die dag gebeur het. Daarna haal hy ’n aantekeningboekie uit en lees ’n paar brokkies inligting oor Augustine en gee ’n bietjie agtergrond oor Xanthe Tredoux ná ’n oproep aan In diepte.
“En meneer Cloete, die helikoptervlieënier, het laat weet hy is terug in Johannesburg, sersant, maar ek het sy besonderhede. Hy’t vir my al die datums gegee waarop hy meneer Van der Cluyt Paradyskloof toe geneem het.”
“April/Mei 2005?”
Fortuin kyk af op sy aantekeninge. “Ja, sersant.”
“Dieselfde tydperk toe Heléne Augustine verwagtend geraak het. Dit gee Augustine motief. Nog te meer as hy dink Van der Cluyt het dalk ’n aandeel aan haar dood ook gehad.”
Fortuin knik net.
“Wat pla jou, Fortuin?”
“Ai, sersant ...” Fortuin kyk weg.
“Fortuin, praat.”
“Dis die kaptein, sersant. Hy sê ons mors ons tyd met die bysteekding. Hy sê daar is nie die tyd of mense om ...”
“Sersant?” ’n Suster loer om die deur en frons onmiddellik. “Dis nie besoekure nie. Konstabel, ek het gesê vyf minute, en dit het al ’n kwartier gelede verstryk. Wil jy jou sersant in sy graf in praat?”
Fortuin spring vervaard orent. “Jammer, suster. Tot siens, sersant. Ek sien sersant gou weer.” En daarmee is hy vort.
Die suster wys vir Gys kwaai vinger en verdwyn dan ook genadiglik. Gys maak sy oë toe en bly net so lê, te moeg om eens vir die kaptein kwaad te word.
“Gysman?”
Hy draai sy kop na die deur. “Dok.”
“Dag jy slaap dalk.” Dok kom ingestap, sy hande agter sy rug. Langs die bed kom hy tot stilstand. “Kyk, Gys, ek het aan jou versoek voldoen, maar as dit jou gaan ontstel of as jy gaan moeilikheid maak om vroeër hier uit te kom, gaan ek dit nie vir jou gee nie.”
“’n Afskrif van Van der Cluyt se amptelike nadoodse verslag?” Gys steek sy hand uit.
“Belowe eers jy gaan nie moeilikheid maak en probeer om vroeër uit die hospitaal te kom nie.”
“Ek lê heerlik hier. Waarom sal ek nou vroeër wil uitgaan?”
Dok ignoreer sy sarkasme, trek ’n stoel nader en gaan sit. “Die man is aan anafilaktiese skok dood na aanleiding van veelvuldige bysteke.”
“Dis nie nuus nie, hoe kan dit my nou ontstel?” grom Gys en begin vat-vat na die verslag wat Dok nog vashou.
“Los die verslag, jy kan dit later lees. Ek dink ek weet hoekom die bysteke so na aan mekaar was en daar geen bysteke op die hande of elders was nie.” Hy blaai deur die dokumente en haal die fotostaat van ’n foto uit. “Hier sien jy die swellings as gevolg van die bysteke.” Met sy pinkie trek hy ’n ring om die swelsels. “Almal val in ’n kring met ’n deursnee van ongeveer sewe sentimeter. Daar is ook ’n onderbroke kneusing in die vorm van ’n sirkel. Baie vaag, maar daar. Dit sal bloedsweet kos om dit in die hof te bewys, maar ek dink die bye was in ’n houer wat teen die man se nek gedruk is. Met geweld, want aan die voor- en sykant van sy nek is daar ook kneusmerke. Sy aanvaller het hom waarskynlik van agter af om die nek beetgekry en die houer terselfdertyd teen sy nek vasgedruk.”
Gys probeer hom hoër teen die kussings opwikkel. “Heléne Augustine het ook ligte kneusplekke aan haar nek gehad.”
Dok frons. “En in haar geval sou die houer se kring nie gewys het nie, want daar het ’n gat in haar wang geval van die spinnekop se gif.”
Gys probeer regop kom. “Dok, ek ...”
Dok maak hom stil met ’n wysvinger wat in die lug opskiet. “Gysman, jy het belowe. Ek weet julle is min mense by die stasie en die sake baie, maar die ander is ook bekwaam. As jy jouself nie oppas nie, maak jy nie ou bene nie. Hierdie angina-aanval was ’n waarskuwing, en ’n kwaai een.”
Gys val terug teen die kussings. “Dok, daar sit nog ses gaste op Paradyskloof. Hoe weet ons hulle loop almal nie ook gevaar om kastig aan een of ander byt of geit dood te gaan nie?”
Dok vryf oor sy ken waar sy baard ’n grys skaduwee begin maak en staan met ’n ligte steun op. “Kyk, Gysman, dit mag moontlik so wees, maar ek sê nou vir jou, jy bly vir die volgende week in hierdie bed. Minstens. Al moet ek jou vasbind. Ek is dit aan jou pa verskuldig. Daar is ander speurders wat die saak kan behartig. Jy is miskien goed, maar nie onmisbaar nie.”
“My pa?” Gys kyk onthuts na die gryskopman wat oor hom troon. Hy is hoogstens vyf jaar Gys se senior en Gysbert is al jare lank saliger.
“Ja, jou pa. Die man wat jy net een keer elke paar jaar kom besoek het nadat jy hier weg is. Gysbert Niemand was een van die opregste mense wat ek geken het. Ek het selde iemand gesien wat so trots op sy seun was. En ’n beter mechanic het hierdie dorp nie geken nie. Toe ek hier aangekom het as ’n vrot-van-die-skuld-doktertjie, was dit hy wat my tjor aan die ry gehou het. En toe dit vir die soveelste keer breek, het hy uit sy eie vir my ’n kar gaan staan en koop en gesê ek kan dit eendag terugbetaal. Wat ek gedoen het, maar Gysbert het lank en ewe geduldig vir sy geldjies gewag. Elke keer as ek weer nie kon betaal nie, net gesê ’n man wat lewens red, het ’n ordentlike ryding nodig om daardie lewens te kan red wanneer dit nodig is.”
Gys kan hom net aanstaar.
“Gertjie sê vir my jy dink haar pa was iemand om na op te sien en jou pa van ’n laer ‘klas’. Laat ek vandag vir jou sê, Gys Niemand, jou pa was een van die edelste mense wat ek die voorreg gehad het om te ken. Jy kan trots wees om so ’n man as pa te kon hê. En Gertjie voel presies dieselfde. Klink vir my asof jy ’n groter snob is as dít waarvoor jy háár uitmaak.”
Gertjie dink sy pa was edel? Hý is die snob? Wie gee Gertjie die reg om met Dok ...
“Ja, Gysman,” vervolg Dok, “’n week lank gaan jy hier lê. Jou lewe gaan ek ter wille van jou pa red, of jy nou wil of nie.” Hy klap die nadoodse verslag speels teen Gys se skouer. “Word gesond en laat die res aan my, Gertjie en jou kollegas oor. Kollegas wat, terloops, van nou af net in besoektye mag kom kuier. En nee, ek gaan nie toestemming vir die gebruik van ’n selfoon of enige ander foon gee nie.”
Eva wag Morgana op die kaai in. Sy was bekommerd toe Morgana tussen reënbuie opgestyg het, maar gelukkig het die weer die afgelope uur of wat begin opklaar.
Die opgekropte energie waarmee Morgana uit die gondelboot spring, kan opwinding verklap, of ontsteltenis. Dis laasgenoemde, raai Eva. Morgana is bleek en haar kaak so styf gespan dat haar sterk gelaatstrekke gebeitel lyk.
Sy sê nie ’n woord nie, hou net ’n A4-koevert na Eva uit. Die koevert tril tussen haar vingers.
“Bedaar, Morgana, dit kan nie so erg wees nie.”
“Dit is so erg, Eva.”
“Morgana, hoe kan jy ’n gas se privaatheid so skend!” frons Eva onthuts toe sy die koevert neem en die naam voorop lees.
“Omdat ek vermoed het sy skend jou vertroue in haar.”
Eva laat rus haar hand op Morgana se skouer. “Die Moeder sal voorsien, Morgana. Jy weet mos.”
Morgana se oë blink onnatuurlik. “Ek weet, Eva. Maar soms voorsien die Moeder nie soos ons verwag nie.”
“Die Moeder is allerwys, Morgana,” is al wat sy kan sê.
Morgana verstaan nog nie die weë van die Moeder soos sy graag sou wou gehad het sy moet verstaan nie, mymer Eva toe sy begin terugstap sonder om vir Morgana te wag. Daarom dat sy nog nie alles aan Morgana kan toevertrou nie.
“Dis jy wat met Dok geheul het,” klim Gys haar dadelik in toe Gertjie met ’n toegedraaide pakkie in haar hand die hospitaalkamer binnekom. “En dan skinder jy boonop by hom oor my en my pa.”
Gertjie sit die pakkie op sy skoot neer, hang haar handsak aan die stoelleuning en gaan sit. “Naand, Gys. Dit lyk my dit gaan aansienlik beter.”
“Ek makeer boggherol, Gertjie. Ek wil hier uit. Ek het werk om te doen.”
“O nee, Gys. Jy makeer allesbehalwe boggherol. Jy ly onder meer aan ’n ernstige doodswens, aan ’n ooraktiewe humeur, hardkoppige eiewysheid, hoë bloeddruk wat erg fluktueer, en dan is daar nog die kwessie van die ou angina-aanvalletjie wat jou dood kon beteken het as jy alleen was en nie hospitaal toe gebring is nie. Maar vir jou inligting, ek het nie met Dok geheul nie. Ek stem maar net met hom saam. En ek skinder nie by hom nie, hy en sy vrou is goeie vriende van my en ek bespreek soms met hulle dinge soos goeie vriende maak.” Die manier waarop sy na hom loer, waarsku hom om haar nie te ver te dryf nie.
Gys kyk af na die geskenk op sy skoot. “En dié?”
“Dis maar net goeie maniere om vir mense wat op die rand van die dood omgedraai het geskenkies te bring.”
Hy pluk die kleefband sonder aansiens des papiers los, haal ’n kartonboksie uit en trek sy gesig op ’n plooi toe hy na die afbeelding van ’n meermin op ’n rots en ’n uitgestrekte see kyk. Asof hier nie genoeg meerminstories die omgewing vol lê nie, moet hy nog een aanmekaarsit ook?
“Soos jy kan sien, is dit ’n legkaart. Soos dié wat ek en jy altyd so lief was om in die winterskoolvakansies te bou.”
“En wat moet ek nogal daarmee maak? Ek is nie meer twaalf nie.”
“Nee, jy tree net op asof jy twaalf is. Ek het gedink dit sal jou dalk goed doen om agter te kom hoe ’n vroulike argetipe inmekaarpas.”
Gys dop sy oë om.
“Fortuintjie sal seker nou enige oomblik hier wees.”
“Fortuin?” Gys slaak ’n stil sug van verligting. “Ek wou juis vir jou vra om hom dringend te laat weet om hierheen te kom. Niemand wil my toelaat om ’n foon te gebruik nie.” Hy sal maar liewer nie vir haar sê hy het probeer om op te staan en is weer terug in die bed in geskel nie.
“Fortuintjie kom as ’n bekommerde vriend, nie ’n kollega wat kom om opdragte te ontvang of sake te bespreek nie.” ’n Ligte klop aan die deur laat haar oor haar skouer kyk. “Naand, Faantjie.”
“Naand, juffrou Gertjie, sersant.”
“Dag, Fortuin.” Gys leun agteroor teen die kussings en maak sy oë toe.
“Gys?” Gertjie se hand is koel teen sy wang. Toe sy oë weer oopflikker, sien hy die kommer in hare. Dit laat hom net ’n oomblik skuldig voel, maar hy het ook nie sóveel aangesit nie. Hy bly verdomp moeg. “Ek is dors, Gertjie. Vir iets anders as water. Dit smaak die ene kalk.”
Gertjie kyk hom agterdogtig aan en hy maak weer sy oë toe. Nou moet sy net nie vir Fortuin stuur nie.
“Kan ek vir sersant ’n Coke gaan kry?” bied Fortuin aan en Gys wens hy kan hom ’n oorveeg gee.
“Nee, wag, Coke is die laaste ding wat hy moet drink. Te veel kafeïen en suiker.” Gys hoor Gertjie opstaan. “Ek sal gaan kyk wat ek in die outomaat kan kry. Gys?”
Gys maak sy oë traag oop.
“Jy staan nie en werk praat die oomblik as ek my rug gedraai het nie, gehoor?”
Gys lig net sy hand halfhartig en maak weer sy oë toe. Haar hakke klik-klak weg, die deur kraak. Gys loer tussen sy wimpers deur.
“Sersant?” vra Fortuin huiwerig toe Gys moeisaam weer teen die kussings opskuif.
“Luister en luister mooi, Fortuin, ons het nie baie tyd voor sy terugkom nie. Ek wil hê jy moet die nadoodse verslag onder die kaptein se neus vryf. Julle moet probeer vingerafdrukke van die nek af lig. En jy boek ’n viertrek uit en vra jou oom om jou na die grot toe te neem.”
“Sonder sersant, sersant?” Hy lyk skielik baie onseker, probeer hom dan sigbaar regruk.
Gys knik, van voor af kwaad vir homself en die swakte van sy lyf.
“En wat moet ek daar maak, sersant?”
“Ek wil hê jy moet die moetieman ’n paar vrae gaan vra. En natuurlik ’n bietjie daar rondkyk. Maar jy vat vir jou nog iemand saam. Miskien konstabel April, as hy kan wegkom. Mens weet nie wat jy dalk daar gaan teëkom nie.” Gys deel nog ’n paar opdragte en waarskuwings uit en probeer sterker klink as wat hy voel. “En as julle enige ronde houers met giftige goggas by hom kry, arresteer julle hom op die plek. En jy kom doen verslag aan my.”
“Ronde houers, sersant?”
Gys verduidelik vinnig wat die nadoodse ondersoek opgelewer het.
“Haai, sersant ...”
Gys sit ’n vinger voor sy mond toe die geklik-klak in die gang hoorbaar word en leun weer agteroor teen die kussings.
Nadat Gertjie en Fortuin weg is, staar Gys na die rose wat Gertjie vanoggend al gebring het. Hulle kom uit haar eie tuin, weet hy. Hy het immers sy vervloekste hande aan stukke gekrap toe hy haar laas help snoei het. G’n wonder die goed blom so mooi nie. Gys Niemand se bloed loop deur hul are. En dan word hy nog uitgehaal as ’n snob boonop.
Die grimmige gedagtes help niks om sy kommer oor Fortuin te verdryf nie. Hy moes kon saamgegaan het. Hulle moes gister daar by die duine gaan land het. Maar nee, toe gee sy vet lyf mos in. Dis alles goed en wel om te lyk soos hy lyk, maar wat is hy werd as hy nie meer sy werk kan doen nie?
Ná sonsondergang gaan sit Xanthe weer by die toonbank in die kombuisie. Hier is die kleinste waterruit in die huis. Sy kan haar verbeel dis ’n skildery. Sy trek haar eksamenblok nader en staar na die eweredige krul en draai van blou ink op die gelinieerde papier voor sy omblaai na ’n skoon bladsy.
My liefste Chloë, begin sy weer skryf. Ek het vir drie dae in ’n huisie in die middel van ’n welige tuin gewoon. Dis ’n tuin waarin dwergies en feetjies bly. Ja, regtig. Die huis waarin ek vandag sit en skryf, het weer ’n tuin waarin waternimfe agter lelieblare uitloer, of hulle soms as wilde-eende vermom om te kan vlieg.
Sy kyk op toe beligting in die water aangaan en liggroen vlekke teen die mure gooi. Dit moet met ’n tydskakelaar werk, besef sy. Die water lyk baie troebeler as voorheen. Waarskynlik die reën. Of ’n vis het die sediment naby die venster opgeklits. ’n Baie groot vis.
Xanthe buig weer oor die eksamenblok. Sy vertel vir Chloë van die dwerge en feë en nimfe, van ’n wyse koningin wat in ’n kasteel woon en toe sy haar weer kom kry, is sy besig om ’n sprokie te skryf.
Eers toe haar hand begin kramp, sit sy die pen neer. Môre is nog ’n dag, besluit sy. Sy is ineens doodmoeg. Sy skakel die ketel aan vir ’n laaste koppie tee en gaan staan voor die waterruit waardeur daar net vae vorms te sien is. Geen visse nie.
Sy vind die onderwaterhuis miskien grillerig, maar Eva het in haar doel geslaag. Dis asof haar verblyf in hierdie skemerwêreld ’n tonneltjie na Xanthe se onderbewussyn oopgeboor het, en toe die sweer raakgeboor word, kon dit dreineer. Inkblou etter op wit papier.
Môre gaan sy die labirint stap. As die weer dit toelaat. En wanneer sy ook al weer vir Eva raakloop, gaan sy vir haar sê haar siklus werk. Dat sy waardering vir haar program het.
Ná die gelykmaking van identiteite wat gefabriseer word namate mens ouer word en leer om maskers te gebruik, is daar die stadige herstel van identiteit in sewe stappe. Omgewingsterapie. Die beklemtoning van die goeie. Van die liefde van ’n Alwyse Moeder, Vader en Seun.
Ja, die konsep van Paradyskloof is ’n wonderlike een. Een wat sy in ’n artikel oor siklusse sou kon besing. As Eva net nie ’n Wicca-heks was nie.
Die boeke wat Eva vir haar oor Wicca gegee het en wat sy periodiek deurblaai en hier en daar iets lees, oortuig haar dat die skrywers dit goed bedoel, dat hulle werklik glo in die goeie en heilsame aard van die paganistiese leefstyl, maar die beoefening daarvan op praktiese vlak, daaroor is Xanthe nie so seker nie. En ook nie van Eva se interpretasie daarvan nie.
Xanthe neem haar tee na haar kamer toe en drink dit in die knus hitte van die gansdonsduvet. As sy klaar by die labirint was, gaan sy Heilige Tuin toe, neem sy haar voor. Kyk of sy Math kan raakloop. Sy wil hom vertel dat hy gehelp het om die suiwerende kraantjie oop te draai. Miskien probeer agterkom waarom sy so ’n sterk band met hom voel. Een wat nie net ’n onderliggende seksuele aantrekkingskrag behels nie. Een wat haar heeltyd na sy nabyheid laat verlang. Wat by haar die behoefte laat ontstaan om hom in al sy fasette te leer ken.
Sy sit haar leë koppie op die bedkassie neer en skakel die leesliggie af. Die kamer bly egter in ’n groen skemering gehul. Sy het vergeet om die blinding af te trek, besef sy toe sy oor haar skouer kyk en die water teen die venster sien aanril. Ag, vanaand moet die visse haar maar dophou terwyl sy slaap. Dis te koud om nou weer uit te klim.
Sy wil net weer haar lê kry toe sy frons. Sy kyk weer na die waterruit. Sy het haar nie misgis nie. ’n Druppel is besig om daarteen af te loop. Dit kan net aan die binnekant van die glas wees. Sy draai op haar ander sy, steek haar hand na die smal betonvensterbank uit en vee met haar vinger daaroor. Toe sy haar hand terugtrek, is haar vinger nat. Sy sal vir Eva moet laat weet die venster lek.
Xanthe bondel weer onder die duvet in. Net voor die slaap heeltemal oorneem, hoor sy vaagweg hoe ’n eentonige drupgeluid ritme vind, maar dit word deel van haar droom. ’n Uurglas met water pleks van sand gevul en ’n nekkie so nou dat die tyd drupsgewys uitloop.
Eva kyk na die fotostate wat uit die koevert gekom het. Niks is vir haar nuus nie, maar dit verklaar baie en bevestig ’n paar vermoedens. Sy gaan haal nog ’n fotostaat uit haar lessenaarlaai, vergelyk die skrif daarop met die skrif op die koevert. Nes sy gedink het. Dan buig sy dieper oor die foto langs ’n beriggie uit die Niemandsdorp Gazette wat agttien maande gelede anoniem aan haar gepos is. Sy bêre dit vinnig toe sy Morgana in die gang hoor aankom. Sekere goed moet Morgana maar op haar eie tyd uitvind.

Xanthe word heel eerste bewus van die liggroen skemering waarin die oggendlig deur die water agter die ruit vertaal word. Dan van die drupgeluid. Die vensterbank is sopnat en ’n poeletjie het deur die nag op die vloer gevorm. Niks om oor bekommerd te wees nie, maar sy sal Eva moet inlig, besluit sy terwyl sy vakerig uitrek.
Ten spyte daarvan dat sy voel sy het baat gevind by die Water-huis, is Xanthe bly toe sy buite kom en sien die weer laat haar toe om na die labirint te gaan. Dis nie meer so koud nie en die lug is net gedeeltelik bewolk.
Die agthoekige labirint met sy agt ingange is letterlik ’n doolhof van amper twee meter hoë heinings. Volgens Morgana se lêer, is die doel van die labirint om die middelpunt te vind waar daar ’n rusplek is, die simboliek daaragter dat mens die diepste wese van die Self vind. Daarom kan mens nie verdwaal nie, net nuwe paadjies ontdek. Wat na ’n baie mooi idee klink, maar volgens bronne wat Xanthe geraadpleeg het toe sy ’n artikel oor dwaaltuine gedoen het, was die labirint vir vroeë Christene die simbool van die pad van dwaasheid – met die duiwel in die middel.
Xanthe ril effens en kies dan die tweede opening aan haar linkerkant. Sommer gou al moet sy besluit of sy links of regs wil gaan. Sy kies weer links, maar loop haar vas. Teen die tyd dat sy haar vierde keuse van ingange gemaak het, het Xanthe geen benul van rigting meer nie. Soms beloon ’n keuse haar met ’n fonteintjie of ’n beeld, soms sigsag ’n gangetjie net meters ver tussen die hoë heinings deur. En dan bevind sy haar ná ’n skerp kinkel sonder waarskuwing in die middelste gedeelte.
Amper soos Huppelkind, waaroor Chloë so dol was, se “in die middel van die wêreld, in die middel van die vlei”, is daar in die middelste gedeelte ’n sirkel met witgekalkte klippe uitgepak. En in die middel van die sirkel is iets soos ’n klipaltaar onder ’n wildevyeboom. Daarnaas genadiglik ’n waterkraan.
Nadat sy haar dors geles het, kyk sy eers behoorlik rond. Die agtkantige ruimte laat haar aan die Heilige Tuin dink, maar dis minder blommerig, minder soetlik. Die plante is merendeels immergroen struike. Daar is die klaarblyklik onontkombare watervywer met visse, ’n bankie langsaan, vyf vet klipsuile eweredig buite om die sirkel geplaas, maar dis ’n ongekompliseerde tuin. Een wat waarlik rus bring vir liggaam en siel, wat geen uitdagings aan die verbeelding of verstand stel nie en geen spesifieke emosie ontlok nie.
Die klikgeluid wat haar laat omvlieg, is sag. Eva staan daar asof sy uit die niet verskyn het, maar Xanthe raai dit het eerder iets te doen met ’n deur in die klipsuil agter haar.
“Steur ek baie?” Eva se hande is weer in die shalomgebaar teen mekaar vasgedruk.
Xanthe wonder heel verspot of sy nou voor Huppelkind se Vlakfloors of Vleifloors staan. “Hoe op aarde het jy al die tonnels gebou gekry?” ignoreer sy Eva se vraag.
Eva glimlag en stap nader. “Kan ek maar ’n rukkie hier by jou sit?” Sy beduie na die bankie agter Xanthe.
Xanthe haal haar skouers op en volg Eva se voorbeeld toe sy gaan sit.
“Dis nie ek wat die tonnels laat bou het nie. Paradyskloof het voorheen aan ’n Duitse edelman behoort. Hy het die herehuis vir homself gebou en sewe kothuise vir sy sewe minnaresse, elkeen deur middel van ’n tonnel bereikbaar. Ek het sommige van die kothuise afgebreek en herbou, ander het ek net verbou. Die labirint was ook sy idee. Ek moes die heinings natuurlik weer tot hul volle glorie herstel, maar die ontwerp en uitleg is syne. Hy moes op sy manier ’n romantiese ou siel gewees het. Waarskynlik ’n bietjie kinds ook. En verbeeldingryk. Dit kan mens sien aan die gondelboot wat hy laat maak het.”
“Wat het van hom geword? En van sy sewe minnaresse?” kan Xanthe nie help om nuuskierig te vra nie.
Eva glimlag. “Die minnaresse het gekom en gegaan en al minder geword, later opgedroog toe hy te oud geword het om hulle gelukkig te hou. Ná sy dood moes Paradyskloof opgeveil word om al sy skuld te delg. Dit was reeds in ’n vervalle toestand en die skuldeisers wou nie hê dit moes verder agteruitgaan nie. Ek sal nou nie juis sê ek het dit vir ’n appel en ’n ei gekry nie, maar dit was ’n uitstekende koop.”
“Jy moes baie geld hier bestee het.”
Eva knik. “Maar vir my was dit die moeite werd.”
“Die onderhoud moet ook skrikwekkend wees. Veral omdat julle alles per vliegtuig moet doen?” vis Xanthe uit.
“Dit is. Die gelde wat ek vra, dek skaars die kostes wat ek jaarliks aangaan, maar ek kla nie. Paradyskloof is alles waarvan ek gedroom het toe ek my pa se matfabriek verkoop het om my aan ons Moeder toe te wy. Ek het respek gehad vir my pa se werkywer en die fortuin wat hy bymekaargemaak het, maar as ek vir die res van my lewe ’n fabriek moes bestuur, sou ek waarskynlik kranksinnig geraak het. Alles tesame het ek sewentien jaar daar gewerk. Ek voel ek het my deel gedoen.”
“Ek kan my nie indink ...” Dat jy in ’n fabriek gewerk het nie, wil Xanthe sê, maar verloor die draad terwyl sy wonder waarom Eva haar skielik so baie van haarself vertel.
Eva volg egter die strekking van haar eerste gedagte. “Glo my, ek ook nie. Die hofskoene en sykouse, die snyerspakkies. En o, die vergaderings. Met kliënte en unies, die bestuur en werknemers. Agterna beskou, was dit ’n nagmerrie. Maar mens doen wat jy moet doen, wat van jou verwag word. Tot dit nie meer nodig is nie.”
Miskien is dit waar die geheim van Minette se sukses lê. Finansiële advies van ’n bedrewe sakevrou eerder as magiese kragte. “Wanneer het jy in Wicca begin belang stel?” Skep pap terwyl dit pap reën, suster, het een van haar kollegas altyd gesê, maar sy sien dadelik dat die vraag een of ander ewewig versteur.
Eva sit haar hand vertroulik op Xanthe se knie. “As jy oor my wil skryf, Xanthe, mag ek dalk instem, maar dit sal vir ’n ander soort publikasie as Tuisfront moet wees.”
Xanthe sit asof sy gips gesluk het. Minette moes gepraat het, vir Eva vertel het wat sy in die Heilige Tuin gehoor het.
“Eintlik kan ek nie glo dat jy vir iemand soos Martin van der Merwe werk nie. Hy het die integriteit van ’n kreef. Nee, ek beledig krewe.”
Eva staan op. “Ek het voorheen vir jou gesê ons keer die negatiewe op sy kop en tower dit om in die positiewe. As jy bereid is om dit te doen, kan jy môre voor die rotering met my kom praat. Dan kan ons besluit of Morgana jou gaan terugneem sodat jy vir Martin van der Merwe kan gaan sê as hy enigiets oor my, my gaste, Linda Hunter of Maria de Koker plaas, hy nooit weer ’n enkele tydskrif op die rak sal hê nie. Dis te sê as hy nie in die tronk beland nie. Ek sal hom dagvaar vir elke denkbare en ondenkbare oortreding of indiskresie.”
“Eva ...” kom Xanthe se tong uiteindelik van haar verhemelte los. In Eva se oë sien sy die besliste sakevrou wat skuil agter die poeierblou vredigheid.
“Ja, Xanthe?” Haar stemtoon daag Xanthe uit om haar te probeer weerspreek.
Dit sou futiel wees. Xanthe staal haar. “Ek weet ek het jou vertroue geskend, maar ek hoop ook jy weet dat ek nie koelbloedig iemand se derms ter wille van sensasie sal uitryg nie.”
Eva lig net haar wenkbroue skepties.
“Ek het al korrupsie en leuens oopgevlek, maar ek het nog nooit doelbewus onskuldige mense te na gekom nie. Ek verstaan die begrippe off the record en vertrouensverhouding.”
“Dan hoort jy nie by ’n tydskrif soos Tuisfront nie.”
“Ek kan by enige tydskrif my integriteit behou. Niemand kan my dwing om te skryf wat ek nie wil skryf nie. Ek kan hoogstens afgedank word.”
“Jy is naïewer as wat ek gedink het, Xanthe.”
“En jy is agterdogtiger as wat ék gedink het.”
Iets breek deur in Eva se oë, maar Xanthe kan nie peil wat presies dit is nie.
“Waaroor sou jy graag ’n Paradyskloof-artikel wou skryf?” Die uitdaging is onmiskenbaar.
“Ek sou graag wou weet hoe jy by Wicca betrokke geraak het, maar veral hoe jy by die siklus uitgekom het. Hoe dit werk. Want dit werk, dit ervaar ek self.”
“Die siklus?” Eva strek haar arms uit met haar palms na bo. “Dís waar dit lê, Xanthe. In die natuur. Ék het nie daarby uitgekom nie. Die Moeder het al die siklusse bepaal. Die siklus werk omdat dit jou met die Moeder in aanraking bring. Ek het met die bou van Paradyskloof net nodig gehad om na te aap en te interpreteer. En ek het by Wicca uitgekom omdat dit die Moeder se wil was.” Sy laat sak haar hande. “Nes dit die Moeder se wil was dat jy hier uitkom. Jy is nie deur Martin van der Merwe hierheen gestuur nie, Xanthe. Hy was bloot die instrument. Jy is deur die Moeder gestuur en om ’n baie goeie rede.”
“En Heléne en Eugene? Is hulle ook deur die Moeder hierheen gestuur?” Xanthe vra dit sag.
Eva bly lank stil voor sy antwoord. “Ja, hulle is ook deur die Moeder gestuur, al was dit dalk nie om hier te kom sterf nie. Maar wie hulself minag, minag by implikasie die Moeder ook. Ons is haar afskaduwing op aarde. En ons het ook ’n verantwoordelikheid. Teenoor onsself, ander en die natuur in die wydste sin van die woord. En die Moeder gun ons keuses. Dis waarom ek my eie interpretasie van haar weë kan navolg. Heléne en Eugene het die Moeder en haar weë egter nooit waarlik begryp nie. Hulle wou net vat sonder om terug te gee, en dit het hul keuses beïnvloed. Dis die een ding van Paradyskloof wat my diep bedroef. Ek sien soveel gaste kom en gaan. En net nou en dan, by ware uitsondering, sien ek iemand wat bereid is om te probeer terugploeg wat hulle so ruimskoots ontvang. Iemand soos Morgana. Iemand soos ’n vrou met wie ek gisteraand oor Agnes gepraat het. Maar in verreweg die meerderheid gevalle kom mense net hierheen om te vra, af te dwing. Soos Agnes, soos Minette, soos Sabine, soos Math.”
“Soos ek?”
“Jy loop op die rand van die lem. Jy het baie potensiaal as mens. Of jy bereid is om daardie potensiaal uit te leef, berus by jou. Dis nie ’n maklike keuse nie. Dis nie ’n maklike weg om te volg nie. En Wicca ook nie die enigste manier nie. Maar toe jy hier aangekom het, was jy nes die res. Net hier om te vat en weg te dra wat jou behaag. Hoe jy hier sal weggaan, is ’n saak tussen jou en die Moeder.”
Xanthe laat sak haar oë en kyk eers op toe Eva weer praat.
“Het jy enige idee hoe moeg dit mens maak, Xanthe? Om te sien hoe die Moeder telkens in die gesig gevat word? Telkens verguis word deur onkunde en wanbegrip? Soms voel ek soos die seuntjie met sy vinger in die gaatjie van die dyk. En jy weet wat met hom gebeur het.”
Eva se skouers is effens krom toe sy omdraai en wegstap.
“Eva?” roep Xanthe agterna.
Eva draai terug. Sy lyk ouer, moeër as toe sy in die labirint aangekom het.
“Van dyke gepraat ... dit lyk vir my asof die Water-huis lek. By die slaapkamer se ruit. Aanvanklik was dit min, maar dit drup al sterker. Ek het net gedink ek sê jou daarvan.”
“Dis die reën. As die dam te vol raak, gebeur dit soms. Die druk raak dan groter. Ek sal Morgana vra om die pomp aan te skakel.”
Xanthe knik. “Eva ...” Sy huiwer, maar druk dan tog deur. “Linda Hunter.”
Eva vou haar arms en kyk Xanthe lankmoedig aan. “Wat van Linda Hunter, Xanthe?”
“Ek sal niks skryf waarvoor jy my nie toestemming gee nie. Ek gee jou my woord. Ek het net gewonder ...” Xanthe se moed begewe haar.
Dit kon ’n breukdeel van ’n sekonde gewees het, of minute, Xanthe is nie seker hoe lank Eva haar met daardie hipnotiserende blik van haar vasgepen het voor sy begin praat nie. “Ek sal jou van Linda Hunter vertel in ruil vir ’n heilige belofte.”
“En dit is?”
“Dat jy my nie oor Maria de Koker sal uitvra nie.”
Daar is nie juis ’n ander opsie nie, dit lees sy in Eva se lyftaal. “Ek gee jou my woord.”
“Jy weet reeds Linda Hunter was my dogter. Dit sou jy afgelei het uit die feit dat ek ’n matfabriek besit het.”
Sy weet van die artikel, daag dit by Xanthe terwyl sy knik. Was dit dalk nie Minette wat stories aangedra het nie?
“Ek het haar as baba laat aanneem omdat volwassenes besluite namens my geneem het. Ek was nie net minderjarig nie, ek was ’n blote kind. Ná baie jare het ek Linda weer opgespoor, net om uit te vind dat sy ’n dwelmverslaafde is en my haat. Later het sy Suid-Afrika toe gekom, maar is gedeporteer omdat my stiefma teenoor ’n gesinsvriend wat by Binnelandse Sake gewerk het, laat val het dat Linda se pa swart was. Linda het weer in haar heroïengewoontes verval. Die uiteinde, jare later, was dat haar verslawing te veel vir haar geword het.” Eva hou haar kop skuins en die lang, grys hare blink waar skadu’s van die bome skif. “Dit, reken ek, is voorlopig genoeg.”
Nie naastenby nie, skaars meer as wat sy reeds geweet het, en daarvoor het sy haar stilswye oor Maria de Koker verruil. Maar dis nie al wat Xanthe pla nie. Dis ’n ander Eva hier voor haar as die een wat sy voorheen leer ken het. Hierdie Eva se stemtoon is anders en die uitdrukking in haar oë is onleesbaar. Skerpsinnig? Wantrouig? Berispend? Teleurstelling? Of het sy iets soos vrees gesien net voor Eva wegswaai?
Xanthe staar haar agterna tot die deur in die suil weer agter haar toeklik. Hoekom voel dit vir haar asof sy ’n toets gefaal het? Hoekom maak dit aan haar saak dat sy Eva klaarblyklik teleurgestel het? En dit terwyl sy ’n vuil spesmaas het daardie vliegtuig van gister het dalk die nuus aangedra en dalk ’n A4-koevert ook. Hoe anders weet Eva sy het die matkoningin-artikel gelees? Vertrouensverhouding? Wat jy waar kry? Dit moes sy al geraai het toe Eva oop-oë vir die sersant gelieg het oor waar Morgana haar bevind het. En sý voel skuldig?
“Ek hoef niks vir jou te sê nie, Sabine.”
Math steek vas toe hy Minette se stuurs woorde hoor net toe hy die Heilige Tuin wil binnegaan en trek ’n gesig. Hy het gehoop om Xanthe hier aan te tref, gewis nie dié twee nie. Moet hulle nie verdomp eerder besig wees om die maan of aandster of iets te verwelkom soos dit enige ordentlike heks betaam nie? Dis al swaar skemer, dêmmit.
“Dan het sy jou nog nie oor Walpurgisnag genader nie.” Sabine klink triomfantelik. Hulle moet baie naby aan die ingang sit, want hy hoor hulle heel duidelik.
“En vir jou klaarblyklik ook nie.” Minette gee ’n nare laggie. “En dit beteken net een ding – die liewe Morgana gaan Eva opvolg.”
“Of een van die nuwe gaste.”
Minette antwoord nie dadelik nie. “Dink jy regtig so?” vra sy dan.
“Morgana sal nie van besluit verander nie.” Sabine klink beslis. “Dis juis omdat sy nie ’n man aan haar wil laat vat nie dat Heléne haar ingewurm gekry het.”
“Agnes sal dit gewis nie wees nie.”
“Nerina ook nie. Sy kan nie meer vrugbaar wees nie. Sy moet al goed in die veertig wees. Net Xanthe bly oor.”
“Maar sy weet net mooi niks van Wicca af nie.” Minette se stemhoogte het ’n oktaaf geklim. Daar is nou vir jou ’n argetipiese heks.
“Ag, Minette, jy weet mos die Moeder sal sorg dat die regte persoon Eva opvolg. Ek dink Xanthe sal dalk ’n waardige opvolger vir Eva kan wees. Sy het dieselfde soort statigheid, al is dit ’n jonger weergawe daarvan. Sy’t ... klas.” Math kan sweer Sabine is besig om Minette te tart.
“En jy sal sonder om ’n oog te knip toesien dat Xanthe vir Eva opvolg? Omdat sy ... klas ... het? Iets wat jy dink ek nie het nie?”
Math onderdruk ’n glimlag. Sabine het uitmuntend in haar doel geslaag.
“As dit die Moeder se wil is, waarom nie? Maar dit beteken nie ek glo nie steeds Eva se keuse sal op my val nie. Ek dink sy weet ek is die ideale kandidaat. En as klein Eva eers daar is, sal sy Eva om haar pinkie draai.”
“Jy gaan jou kind Eva noem?”
“Natuurlik. En sy sal voor jou baba gebore word, jy kan my nie voorspring nie.”
“Wat laat jou dink ...”
“Ag, Minette, ek is nie onnosel nie.”
Math het genoeg van die wedywerende geklets gehad. En hy is gewis nie lus om in die middel daarvan te beland nie. Hy draai suutjies om en sluip behoorlik weg.
Xanthe voel dalk Paradyskloof se program het meriete, maar dis besig om hom van sy verstand te beroof. En dalk die ander gaste s’n ook. Hoe op aarde kan Sabine en Minette eens daaraan dink dat Xanthe Eva kan opvolg? Dis seker die vergesogste idee wat hy nog gehoor het. Daar ontbreek gewis ’n paar note in hul fanatiese toonleer, besluit hy grimmig en aarsel dan by die ingang na die Water-tuin.
Sal hy, of sal hy nie?
Hom weer blootstel aan die onbeholpenheid wat hy laas gevoel het? Die simpel en ongegronde liggeraaktheid? Hom daarna weer ’n hele nag lank verknies oor die moontlike redes daaragter? En nou wil hy al weer na haar toe neuk. Net om haar te sien, te ruik. Naby haar te wees. En dit terwyl hy voor sy heilige siel weet hy moet van haar af wegbly sover dit menslik moontlik is. Hy weet nie hoe hy dit het nie. Hierdie gevoelens wat sy by hom ontlok, is onbekende vaarwaters. Vreesaanjaend ook.
Hy versluk hom amper toe sy uit die bloute voor hom materialiseer en in die gangetjie vassteek. ’n Glimlag helder haar gesig op asof sy bly is om hom te sien.
“Haai, ek ...”
Hy druk sy wysvinger voor sy lippe en skud sy kop. Minette en Sabine is nog naby genoeg dat hy hul stemme kan hoor. Hy kyk links en regs in die ovaalpaadjie af en trek Xanthe agter die draai van die heininggang in. “Twee hekse sit in die Heilige Tuin en bose toortruuks bespreek. Jy wil nie soontoe gaan nie, netnou oefen hulle op jou,” fluister hy in haar oor.
Sy kyk hom met groot oë aan en begin dan skud van die lag. Dis net een te veel vir hom. Daardie blink oë, die sagte mond. Hy dink nie, hy doen net. Hy proe aan haar kuiltjie en vind uit haar vel is net ’n dun membraan tussen sy mond en ’n wildheid wat in haar hamer om los te breek. Haar nek smaak na heuning. Haar mond is nog soeter as wat hy onthou.
Êrens in sy agterkop verwag hy dat sy gaan losruk, hom gaan wegstamp, ’n paar koel woorde toevoeg. Maar al wat sy doen, is om haar arms om sy lyf te slaan en haar kop agteroor te kantel, haar lippe van mekaar te beweeg.


Een en dertig
“Sersant sal dit nie glo nie, sersant!” Fortuin se oë is groot gerek. “Rakke vol.”
“Watse soort goed?”
“Slange, groot en klein. Lewendiges in hokke. Dooies in kênfroetbottels. Slangvelle. Skerpioene. Spinnekoppe. Verskriklik baie spinnekoppe.”
“Die krappiespinnekop ook?”
Fortuin knik. “Dood en lewend. Sersant kan nie glo hoe grillerig daardie grot is nie. Dis te arig om daar in te gaan.”
“Maar die moetieman was nie daar nie.” Gys klap gefrustreerd met sy hand op die beddegoed.
“Nee, maar ek kon behoorlik voel hoe hy ons van ’n wegkruipplek af sit en dophou, sersant. Miskien moet ons ’n hond laat inbring. Dis net ’n baie stywe klim tot daar. Ons moes die four-by-four omtrent drie kilometer van die grot af los.”
“Vervloeks! Nou weet hy ons is op sy spoor. In daardie terrein gaan ’n hond maar min uitgerig kry as die moetieman hom nie wil laat kry nie. Ek ken sy soort. Slim soos die houtjie van die galg. Miskien kan ons iemand undercover instuur wat kastig medisyne wil koop.”
“Die moetieman weet nou ons weet ons weet van al sy moetie en gifgoggas. Hy sal versigtig vir vreemdelinge wees, sersant.”
Asof sersant dit nie weet nie. Gys kook van binne. Hy moes van beter geweet het. “Weet jy dalk hoe lyk die man?”
“Oom Herklaas sê hy is skaars ’n baksteen en ’n tiekie hoog. Vrek maer, maar seningtaai. Hy’t glo sulke wilde oë en woeste hare.”
“Hoe hoog staan ’n baksteen en ’n tiekie?”
“Sersant?”
“Hoe lank is hy ongeveer?”
Fortuin dink na. “Ek het hom natuurlik nie self gesien nie, maar oom Herklaas het iets gesê dat hy loshande onder oom Herklaas se arm sal kan deurloop, en oom Herklaas is self ’n ent duskant die ses voet, sersant.”
“En het julle reggekom met Van der Cluyt se nek?”
“Die fotopapier het geen vingerafdrukke opgelewer nie, sersant. Te veel tyd het verloop, en boonop was daar die nekhaartjies.”
Gys het nie veel verwag nie, maar is tog teleurgesteld.
Fortuin kyk op sy horlosie. “Sersant, ek dink ek moet nou gaan, as die suster my so lank ná besoektyd hier vang, laat sy my nooit weer toe nie. Ek was net gelukkig om te kon inglip toe die besoekers op pad uit was. Juffrou Gertjie het my so ampertjies gesien.”
“Nou ja, toe. Jy sê die kaptein gee nou meer aandag hieraan?”
“Ja, sersant, maar hy het so baie ander sake, ek weet nie wanneer hy gaan kans kr ...”
“Hy moet kans maak!” Gys se kop begin weer sing.
“Sersant moet rus. Nag, sersant.” Fortuin lyk ongemaklik toe Gys weer sy oë oopmaak.
“Jy hou my op die hoogte, gehoor.”
“Ja, sersant,” belowe Fortuin plegtig, maar dis al vir Gys asof die mannetjie hom nie in die oë wil kyk nie.
Die onverwagte soen wat Math teen haar kuiltjie druk, ruk verwoestend deur Xanthe. Teen die tyd dat sy mond hare vind, het sy geen verweer oor nie. Sy laat haar meesleur deur die abrupte hartstog wat Math se kundige lippe by haar ontketen, verlustig haar in die ongebreidelde manier waarop hy haar oorrompel, skep behae in die smeulende uitwerking wat sy liefkosings op haar lyf het.
Xanthe weet hy is besig om haar tree vir tree agteruit in die paadjie af te stuur, is bewus daarvan dat hulle deur die paledeur gaan, deur die deur in die ringmuur. Maar niks maak saak behalwe die honger wat hulle deel nie. Dan bly hy staan en lig vir die eerste keer sy kop op. “Ek dink nie dit sal wys wees om op dié manier oor die stapklippe te probeer loop nie.” Sy oë is donker, die goudvlekkies in die groen gepoleer deur sy pas- sie.
Sy knik net en dan moet sy mooi trap om by te hou met die spoed wat hy haar aan die hand oor die pilare na die chalet lei. By die Isis-beeld trek hy haar weer teen hom vas, sit sy plunderwerk voort. Sy hande boetseer haar borste tot dit voel asof hulle wil oopbars. Sy warm lippe teen haar nek laat haar knieë knak.
“Xanthe.” Hy klink uitasem, sy stem skor.
Sy druk haar vingers oor sy lippe en skud haar kop, haar eie asemhaling hortend. Dan kry sy hom aan die hand beet en begin na die voordeur hardloop. Struikel amper met die trappe af wat hulle tot voor die deur bring. Hy skop die deur agter hulle toe en struikel agter haar aan teen die trap af. Toe sy in die slaapkamer tot stilstand kom en na hom draai, het hy reeds die jurk oor sy kop getrek en eenkant toe gegooi. Hy skop sy sandale uit en kom staan voor haar. Teen haar. Hy trek die strik van die koord onder haar borste los. Sy lig haar arms en voel die koel, klam lug teen haar koorsige lyf toe hy ook haar rok oor haar kop trek en wegslinger.
Êrens op die agtergrond hoor sy ’n meganiese geluid, ’n sagte doef-doef-doef, maar dit registreer skaars. Wat wel registreer, is die man hier voor haar. Die breë borskas. Die manlike reuk agter ’n ligte seepgeur. Sy lippe wat effens geswolle lyk en ’n dieper kleur aangeneem het. Sy halfmas oë wat verwonderd oor haar gaan. Hy streel met ’n gekromde wysvinger oor haar mond, laat dit koers kry na die effense duikie in haar ken. Sy maak haar oë toe en laat kantel haar kop agteroor. Die wysvinger streel teen haar nek af, oor haar kuiltjie, tussen haar borste deur, oor haar naeltjie, stuit teen rek en katoen en glip dan oor.
Xanthe kreun onwillekeurig. Sy voel hom verstyf en haar oë vlieg oop. Die doef-doef-doef het verander in ’n daf-daf-karrr. Die geluid van water wat êrens instroom. Iets kraak. Iets versplinter. ’n Yskoue vloedgolf tref haar rug, gooi haar teen Math aan en dan is daar nie meer asem nie. Net water.
“Agge nee!” Morgana se uitroep net toe sy by die deur instap, eggo Eva se gevoel. Sy vroetel in die skielike donkerte rond na vuurhoutjies en steek kerse aan. “Verdomde Eskom!”
“Bedaar, Morgana. Jy sal maar net die mense môre moet bel en hulle aanjaag om die kragopwekker so gou moontlik te herstel. Terloops, het jy onthou om die pomp in die watertuin aan te skakel?”
“So pas eers.” Morgana klik haar tong. “Ek het gisteraand al gesien die water is gelyk met die stapklippe. Ek moes vanoggend al daaraan gedink het om die pomp aan te sit, maar ek was besig met die volgende lêers. En vanmiddag toe jy vir my van die lek gesê het, moes ek Agnes nog eers versorg. Toe is dit weer skoon uit my kop uit. Ons het regtig ’n ekstra persoon hier nodig, Eva. Dit raak te veel vir die twee van ons.”
“Dis omdat jy my probeer spaar, Morgana. Jy moet meer dinge aan my oorlaat.”
“Ek kan sien jou knie gee jou opdraand, Eva. En wat weet jy nou van kragopwekkers en pompe af?” Morgana se glimlag is vertederend.
“Daar is ander dinge wat ek wel kan doen. Maar ja, ons het hulp nodig. Op vele vlakke.” Eva sug. “Ná die rotering môre sal ons moet begin dink aan voorbereidings vir Walpurgis. Agnes is vasbeslote, sy wil die sluierrite doen. Jy sal vir my die rekwisiete moet regkry, asseblief.”
“Hoe gaan dit met haar?”
“Sy lyk vir my rustiger hier. Ek het haar gevra of sy eerder in die groot huis wil aanbly, maar sy sê sy sal voortgaan met die siklus, solank sy nie weer na die Maan-huis hoef te gaan nie. Die dag ná die sluierrite wil sy egter huis toe gaan as die weer dit toelaat.” Eva kom orent. “Lyk my nie die krag gaan gou weer aankom nie. Ek gaan maar inkruip.”
“Eva ... ek wil nie nog bekommernisse op jou afpak nie, maar jy moet weet. Ek het reeds gebel. Die kragopwekker is onherstelbaar. Ek het ’n nuwe een bestel, maar ons kan dit eers oor minstens twee weke verwag. Maar dis nie al nie. Ek was by die hek wat na die duine lei. Die U-deel van die slot is deurgesaag.”
“Baksjisj?”
“Wie anders? Ek het ’n nuwe, sterker slot aangesit en die hek verder met bloudraad beveilig. Dit behoort te hou tot ek aan ’n beter plan kan dink.”
Eva laat rus haar hand op Morgana se sterk voorarm. “Wat sou ek tog sonder jou gedoen het?”
Morgana laat sak haar oë, maar sê niks. Sy hoef nie. Hulle weet albei Morgana se dae op Paradyskloof is moontlik getel.
In die breukdeel van ’n sekonde vandat hy die ruit oor Xanthe se skouer sien kraak het tot sy teen hom vasgegooi is, het Math net genoeg tyd om sy longe vol te trek en haar teen sy lyf vas te gryp. Die golf water tref hom in die gesig, beur Xanthe uit sy arms uit, maar hy klou vir al wat hy werd is. Hy word teen ’n muur vasgeslinger, voorwerpe kap teen hom vas.
Sy eerste instink is om boontoe te swem, lug te kry, maar dan stamp sy kop teen die betonplafon. In sy arms probeer Xanthe haar paniekerig loswoel. Sy het nie kans gehad om haar longe vol te maak nie. Die trap probeer vind? Lug in die skulpkoepel? Voordeur maklik bereikbaar van daar af. Deur maak binnetoe oop. Water sal daarteen druk. Lug sal opraak in koepel. Dié gedagtes skiet deur sy kop terwyl sy voete muur vind agter hom. Hy skop met al sy krag. Af. Ondertoe. En dan na die gaping waar hy hoop die waterruit was. Hy maak sy oë oop, maar kon hom die moeite gespaar het.
Hou net op veg, Xanthe. Hy skop iets raak. Probeer rigting hou. Sy longe wil bars. Hulle sal moet op. As dit steeds teen die plafon vas is ...
Sy longe sidder toe hy deur die oppervlak breek. Hy pluk Xanthe sommer aan die hare dat haar kop ook bo water kan kom. Sy hoes en stik. In die donker probeer hy haar op die rug klap. Hy hoor haar naar word, gryp rond in die donker tot hy een of ander standvastige ding onder sy hande voel. ’n Planthouer. Hy sleep haar nader, lei haar hand na die rand sodat sy kan vashou. En dan hoor hy hoe sy hortend een suiwer teug na die ander inhyg.
Hy wil haar teen hom vasdruk, haar vashou, maar nou het sy asem en vryheid van beweging nodiger as troos.
Asof een of ander hoër mag besluit het om hulle genadig te wees, sluip die sekelmaan agter die wolke uit. In die flou lig kan hy darem vae vorms uitmaak. “Sal jy kan swem?” Hy kyk om hom rond. Probeer hom oriënteer. “Kom, eers net tot by daardie pilaar.” Hy beduie na die naaste van ’n ry wat nou ’n goeie meter bo die water uitsteek.
Van pilaar tot pilaar vorder hulle na waar hy hoop die deur in die ringmuur is. Uiteindelik sien hy dit vaagweg. Hy klim met ’n gesukkel tot op die laaste pilaar, druk die deur oop en hys Xanthe op. Dan eers trek hy haar koue, nat lyf teen hom vas.
Ná Fortuin se ontdekking in die grot is daar nou geen twyfel meer by Gys nie. Heléne Augustine en Eugene van der Cluyt is vermoor, en daar is ’n verband tussen die twee moorde, maar om dit te bewys, sal broekskeur gaan. Sy hand hang ’n oomblik oor die skinkbord en dan pas hy nog ’n stukkie van die simpel legkaart wat Gertjie vir hom gebring het in en skielik het die meermin ’n ken. Wat hom min skeel.
Die moetieman het die gifgoggas aangedra, maar Gys betwyfel dit ten sterkste dat hy meer as ’n medepligtige was. Steve Augustine s’n? ’n Goeie moontlikheid. Veral as Van der Cluyt die pa van Heléne se ongebore kind was. Maar wie was verantwoordelik vir Heléne se dood? Of was dit dalk Augustine?
Hy het in Amerika gesit toe sy stiefsuster dood is, maar die moetieman kon Augustine se opdragte uitgevoer het. Nie dat Gys kan insien hoe iemand wat lyk soos Fortuin die moetieman beskryf het, naby genoeg aan enigeen van die twee kon gekom het om ’n houer met gifgoggas teen hul velle vas te druk nie. Of het Heléne dalk geslaap toe hy haar bekruip het? Maar sy sou wakker geword het toe hy die houer teen haar wang vasdruk en haar sekerlik probeer verdedig het? Tog is daar geen ander kneusplekke aan haar lyf gevind wat kan dui op ’n worsteling nie. Dalk het sy haar so lam geskrik dat sy nie kon terugbaklei nie. Dalk het sy juis toe die asma-aanval gekry.
Van der Cluyt, daarenteen, is helder oordag oorval. As hy die moetieman gesien het, sou daar eweneens ’n skermutseling gewees het, en ook daarvan is daar geen tekens in die nadoodse verslag gevind nie.
Maar waarom sou Augustine sy stiefsuster uit die weg wou ruim? Waarom dan ’n saak maak toe hy uitvind waaraan Heléne dood is? Waarom het hy sover gegaan om na sy prokureurs te gaan en eers later van sy plan afgesien? Waarom aandring op ’n lykskouing? Waarom Eva en die polisie verpes oor sy stiefsuster se dood? Almal se aandag daarop vestig dat daardie spesifieke spinnekop in gewone omstandighede nooit ’n mens sal byt nie? Waarom nie slapende honde laat lê toe die polisie bevind het dis bloot ’n tragiese geval van ’n dodelike insekbyt nie?
Die meermin het intussen ’n mond en ’n neus ook gekry, maar Gys kom dit skaars agter.
’n Ander moontlikheid is dat die moetieman Eva se onheilige handlanger is. Of die danige Morgana s’n. Of een van die ander gaste s’n. En van hulle weet hy net mooi sweet all, dus kan hy geen moontlike motiewe bepaal nie.
Fortuin sal vir hom sy aantekeningboekie en die dossier hier moet insmokkel. Hy moes lankal probeer agterkom het of daar mense is wat op albei geleenthede op Paradyskloof was. Met Heléne se dood sowel as Van der Cluyt s’n. Van der Cluyt self en natuurlik Eva. En daardie Morgana-vroumens wat hy nog nie met ’n oog gesien het nie. Iets is nie lekker daaraan nie. Dat sy nie ondervra kon word nie. Hy moet net eenvoudig daardie vervloekste GDO in die hande kry. Net weer seker maak van ’n paar goed. Hy het laas so vinnig daardeur gegaan en buitendien, dit was voor Van der Cluyt se dood. Fortuin is oulik, maar hy het dalk te veel aan hom oorgelaat, en twee koppe is altyd beter as een.
Hy sit agteroor teen die kussings en maak sy oë toe. As sy lyf net nie ingegee het nie, as die medikasie hom net nie so vaak gemaak het nie ...
“Ons maak nou ’n gewoonte daarvan om sopnat in die donker rond te hardloop.” Xanthe se onderlip bewe ondanks die dapper woorde. In die lig van die vlamme lyk sy so verskriklik kwetsbaar, maar hulle is ten minste droog, aangetrek en besig om warm te word.
“Is jy oukei? Nie seergekry nie? Ek het jou by tye hardhandig behandel.” Math werk teen die naskok wat hom skoon bewerig het. Hy kan nie vou terwyl hy weet Xanthe het nou juis sy kalmte van gees nodig nie.
“Kneusplekke wat seker blou sal word, ’n paar skrape en dis eintlik al.”
“Jammer daaroor.” Dit klink so ontoereikend.
“Ek kan skaars verwag dat jy my soos ’n porseleinpop moet behandel terwyl jy my probeer red, Math.”
Math gooi nog ’n stuk hout op die vuur. “Wat ek nie nou vir ’n tweevingerkonjak sal gee nie,” probeer hy die gesprek in ’n ander rigting stuur.
“En ek vir ’n sigaret.” Sy vryf haar nat hare met haar vingers deurmekaar. “Wat dink jy het gebeur, Math?”
Math gaan sit oorkant haar. “Ons vryery was so warm, dit het die glas laat smelt.”
Hy koes vir ’n kussing wat sy lanseer, maar sien ook sy besef hy probeer om die skok teë te werk. “Jy sê die ruit het gister al gelek en Morgana sou van die water uitpomp?”
Xanthe knik. “Ek dink ek het die pomp hoor aangaan. Die geluid het verander net voor die ruit gebreek het.”
“Ek het dit ook gehoor. Die waterpomp moes iets oorgekom het. Een of ander onderdeel kon losgeskiet en die venster getref het. Of die vibrasie het iets daarmee te doen gehad.”
“En dit moet juis gebeur terwyl ek in die dêm plek gebly het.” Haar oë begin ineens onnatuurlik blink. “As jy nie daar was nie, het ek vanaand verdrink.”
Math vryf oor sy gesig in ’n poging om die emosie te verberg wat deur hom stu. As hy môreoggend moes hoor dat Xanthe ... As hy sy greep op haar verloor het ... Nee, hy durf nie aan al die moontlikhede dink nie. Hy beur verby die emosie. Hy moet kop hou, probeer uitpluis wat gebeur het en waarom. “Xanthe, het Eva jou moontlik genader om haar op te volg?”
Haar wenkbroue trek saam. “Nee. Dis tog belaglik. Ek weet niks van Wicca af nie en sy weet ek werk vir Martin. Hoe, weet ek nie, maar sy weet.” Hy luister met toenemende onrus toe sy vertel van haar gesprek met Eva in die labirint.
“Dan was jy reg oor Linda Hunter.” Hy probeer die nuwe inligting in volgorde van belangrikheid orden. “Sy het gesê die Moeder het jou met ’n rede Paradyskloof toe gestuur. Het dit geklink asof sy glo jy is dalk na háár toe gestuur?”
Xanthe skud haar kop en dink ’n oomblik na. “Nee, dis nie die gevoel wat ek gekry het nie.”
“Wel, Minette en Sabine het vroeër vanaand in die middelste tuin gesit en skinder. En hulle dink Eva wil jou moontlik as haar opvolger aanwys.”
“Dis belaglik,” herhaal sy.
“Sou jy dit oorweeg as sy jou vra?”
“Natuurlik nie. Ek het nou wel ’n mate van respek vir Wicca gekry nadat ek die boeke so vinnig deurgeblaai en hier en daar gelees het, maar ...”
“Boeke?” is dit sy beurt om skerp te frons.
“Ja, oor Wicca. Sy het dit vir my in die chalet gelos saam met skryfgoed waarvoor ek gevra het. Wat my nou niks help nie, want al my skryfsels en die boeke is seker op die bodem van dit wat die Water-huis was.”
“Miskien wou sy jou ’n blitskursus gee in die hoop dat jy sal instem?”
Xanthe skud haar kop. “Dit betwyfel ek ten sterkste. Sy het wel gesê ek het die potensiaal om die goeie weg te volg, maar geïmpliseer dat ek dit dalk nie in my het om die potensiaal te verwesenlik nie. Nee, jy is heeltemal op die verkeerde koers. Kom ons dink eerder wat ons môre vir haar gaan sê waarom jy by my in die chalet was.”
“Dit, Xanthe, is die geringste van ons probleme. Ek wil eers probeer uitpluis of die ruit bloot as gevolg van gebrekkige onderhoud gebreek het, of dalk as gevolg van die pomp wat onklaar geraak het. En of daardie ruit dalk gebreek het juis omdat jy in die chalet was.”
Sy bly lank stil. “Jy dink Eva het my uit die weg probeer ruim?”
“Eva? Nee, nie noodwendig nie, maar hoekom dink jy dadelik aan Eva?”
“Dit was vir my snaaks dat sy soveel persoonlike dinge oor haarself kwytgeraak het. Dinge wat ’n vrou soos Eva normaalweg nooit aan ’n joernalis sal uitblaker nie. Maar nou wonder ek net of sy dalk gereken het ek sou in elk geval nooit die geleentheid hê om oor haar te skryf nie.” Xanthe masseer haar slape. “Maar dit klink absurd.”
“Ek dink nie dis Eva nie. Ek dink sy toets jou integriteit. Dalk omdat sy dit oorweeg om jou om te praat om Wicca ’n kans te gee en te kyk of jy nie besluit om haar op te volg nie. Maar of sy sulke planne het of nie, Minette en Sabine dink klaarblyklik sy het. En albei van hulle staan in die ry om ’n opvolger te word. Miskien wou een van hulle, of dalk albei, seker maak jy kan nie hul plek inneem nie. Miskien het een van hulle reeds vir Heléne uit die pad gevee. Ter wille van die opvolgerskap.”
“Maar dan maak Eugene se dood nie sin nie. Tensy dit werklik ’n ongeluk was. En dit klink darem te toevallig. Nee, ek dink jy het die kat aan die stert beet.” Xanthe staar ’n rukkie na die vlamme voor sy opkyk. “Dis wat Minette nou die aand vir my gesê het. Sy het gesê ek het tot dusver die kat aan die stert beetgehad, maar ek moet oppas dat die kat nie in ’n slang verander nie.”
Math se nekhare kriewel. “Minette weet ook wie en wat ons is. Miskien is sy bang jy blaker aan die wêreld uit dat die geliefde Minette Minnaar ’n Wicca-heks is.”
“En hoeveel dink jy weet sy van waterpompe af?”
“Sy kon hulp gehad het. En dieselfde geld vir Sabine. Morgana is egter die handige een ...”
“Ons praat in sirkels, Math. Ek kan nie sien hoe enigeen van die drie, met of sonder hulp, die waterpomp moedswillig kon laat breek het of geweet het dat die ruit as gevolg daarvan sal kraak nie. En dit net mooi netjies wanneer ek in die chalet is nie. Dit veral kon niemand bepaal nie. Kom óns bepaal ons by die goed wat ons kán oplos. Wat gaan ons vir Eva sê?”
“Dis nie so moeilik om ’n pomp te saboteer nie. Maar dit kon ook bloot vanself verstop en toe vasgebrand het. Daar moes reeds ’n swak plek in die montering van die ruit gewees het, anders sou dit nie gelek het nie. Die vibrasie kon veroorsaak het dat die swak plek meegegee het en die druk van die water het die ruit laat breek. Wat Eva betref ...”
Math dink ’n oomblik na. Die Moeder is die spil waarom alles hier draai. Hulle moet dit tot hul voordeel kan gebruik. “Dalk kan jy vir haar sê dit het gebeur toe jy op pad was Heilige Tuin toe. Jy het die geluide gehoor en teruggegaan, maar dit was te donker om enigiets te sien en het toe besluit om Aarde toe te kom om hier te oornag omdat dit die enigste plek is waarvan jy die uitleg geken het.”
“En hoekom, onder meer, gaan ek sê ek was op pad Heilige Tuin toe?”
“Sodat wie ook al die ding beplan het – en dis te sê as iemand dit beplan het – sal besef dat die Moeder baie duidelik aan jou kant is. En jy gaan dit vir Eva sê ook. Dat jy besef die Moeder het dit so beskik dat jy nie in die Water-huis was toe die ruit gebreek het nie.” Xanthe kyk hom vol twyfel aan. “En omdat sy jou gespaar het, wil jy die lewe en die Moeder vier deur op Walpurgisnag aan die vrugbaarheidsrite deel te neem,” voeg hy met ’n poging tot humor by.
“Jy is waarlik van jou verstand af.”
Math lig net sy wenkbroue.
“Bo en behalwe al die argumente wat ek daarteen kan inbring om aan die rite deel te neem, dis nou te sê as ek my sou verwerdig om so iets te bespreek, is daar een rede wat ek tog vir jou gaan gee. Net sodat ons nie in nog ’n stel sirkelpratery verval nie. Ek is nie op die pil nie en ek twyfel of Eva kondome verskaf vir ’n ritueel wat op vrugbaarheid gemik is. Die antwoord is ’n onwrikbare nee.”
“Laas Saterdag was jy ook nie op die pil nie. En ’n uur of twee gelede ook nie,” troef hy. “En ek weet nie of jý dalk kondome hier ingesmokkel gekry het nie, maar ek het gewis nie.”
Xanthe spring op, gryp een van die kerse en gee hom ’n vernietigende kyk voor sy wegmarsjeer in die rigting van die slaapkamer.
Math grinnik sonder veel vreugde, gooi nog hout op die vuur en strek hom op die kussings uit, sy hande agter sy kop. Hy hoor haar in die badkamer woel, probeer gemakliker op die kussings skuif en gooi die kombers wat hy vroeër hierheen gebring het oor hom, maar hy weet dat slaap nie vanaand maklik gaan kom nie. Nie na alles wat gebeur het nie, maar veral nie met Xanthe net ’n klipgooi van hom af nie.


Twee en dertig
22 April
Nog ’n dag in hierdie vervloekste hospitaal. Gys ignoreer die verpleegster wat om hom doenig is en maak sy oë toe, verbeel hom hy is die moetieman. Hy bekruip Van der Cluyt van agter af, gryp hom aan die nek en druk die houer met die bye ... Nee, die houer moet nog oopkom. Hoekom vlieg die bye nie uit nie? Iets op die boom hou hulle besig soos bye in ’n amper leë Fanta-blik. Buitendien, dit maak nie saak hoeveel bye ontsnap nie, solank ten minste een agterbly. Hoe voller die houer met bye is hoe groter is die kans dat een steeds binne sal wees.
Goed, hy skroef die houer oop ... Nee, daardie plastiekvelle waarmee vroumense hul slaaibakke toemaak. Kleefplastiek. Baie makliker. Reg agter Van der Cluyt ruk hy die plastiek af, gryp hom om die nek en druk die houer net onder die haarlyn en bokant die neklyn van die kleed aan die ander kant van die nek vas. Van der Cluyt skrik en gil, maar die bye het reeds begin steek. Hy besef nie dadelik wat aangaan nie. Toe hy besef dis bye, gil hy weer, gryp na die epipen, maar die gif van vyf bysteke doen reeds sy werk en die pen val uit sy hande. Of die pen val omdat hy verbouereerd raak of omdat die aanvaller die balansvoordeel het en hom kan agteroor trek. Hoe ook al, sy arms swaai soos hy sy aanvaller probeer raak vat, maar hy verloor sy bewussyn. Van der Cluyt val agteroor, bo-op die epipen.
Wonderlik. Behalwe dat Van der Cluyt 1,75 meter lank is en ’n skraal mannetjie van skaars oor die vyf voet waarskynlik nie goed genoeg sal kan bykom om so noukeurig te werk te gaan nie. Iets wat Steve Augustine op ’n goeie paar sentimeter langer as Van der Cluyt natuurlik nie sou gekniehalter het nie.
Math lyk verskriklik ongemaklik. Sy bolyf van die kussings af, een been bo-oor hulle gedrapeer, die ander verstrengel in die kombers.
En dis hoe sy dankie sê vir die man wat haar lewe gered het. Xanthe ervaar ’n oomblik van boetvaardigheid, maar dan verhard sy weer haar hart. Sy sal nie aan die rite deelneem nie. Oor haar dooie liggaam. Dis een ding om in ’n passievolle omhelsing verlei te voel om te voltooi wat begin is. Dis iets heel anders om met voorbedagte rade deur Eva of enigiemand deur die seksdaad “begelei” te word. Buitendien, sy het genoeg gehad. Van Paradyskloof, van Wicca en van sterftes wat dalk moorde is. En van Math wat enige storie sal versin net sodat niemand agterkom hy was by haar nie. Is hy skaam daaroor? Of wil hy nie sy kanse by die guitige Sabine kelder nie?
Die krag is steeds af, kom sy agter toe sy die ketel aanskakel. Hulle besef seker nog nie die kortsluiting was op die plaas self nie.
In die yskas is alles nog koel. Die vrugtesap ook. Sy skink vir haar en dan maar ’n tweede glas ook. Sy oë is oop toe sy weer by hom verbystap.
“Ons hoef dit nie te voltrek nie. Eva sal nie heeltyd by wees nie.” Hy sê dit asof daar skaars ’n onderbreking in hul gesprek was, laat staan ’n paar uur.
Hy kom stywerig regop. Sy baard gooi ’n sterk skadu oor sy kaak. Sy hare staan in alle rigtings en dit lyk asof daar ’n paar sweephale oor sy kaal bolyf lê waar die kussingrande in sy vel gebyt het. Sy oë is effens rooi. Miskien van die rokerigheid van die vuur, miskien van min slaap. En steeds is hy seker die sexyste man waarop sy nog haar oë gelê het.
“Ons hoef dit nie te voltrek nie?” Sy skud haar kop. “Ons weet nie eens wat die rite behels nie, maar jy sê sommer ons hoef dit nie te voltrek nie.”
“Wicca gaan oor vrye wil, Xanthe. Natuurlik hoef ons dit nie te voltrek nie. Eva sal nooit iemand dwing nie. Dit druis teen die grein van Wicca in.”
“Miskien is jy nog nie heeltemal wakker nie, Math, maar ek reken moord druis ook teen die grein van Wicca in, en jy beweer hier is reeds twee keer moord gepleeg en dat iemand my gisteraand van die gras wou maak. En dis juis op grond daarvan dat ek vanoggend vir Eva gaan sê haar Water-huis is in sy maai en dat Morgana my vandag nog moet terugvlieg. Dan gaan ek reguit na Martin toe en vir hom sê hy kan sy job vat en ...”
Math stuit haar woordevloed met ’n hand wat hy ophou. “Ek kry die idee, oukei?”
“Nee, dis nie oukei nie. Niks is oukei nie. Mense word hier vermoor en niemand doen iets daaraan nie omdat die moordenaar te verdomp slim is. So slim dat mens soms wonder of daar wel ’n moord was, terwyl die bewyse redelikerwys aan die opstapel is. Hemel, Math, ons kon albei dood gewees het en nou wil jy die duiwel op Walpurgisnag gaan staan en uitlok?”
“Die opvolger word waarskynlik op Walpurgisnag aangekondig. As jy teen daardie tyd nog nie deur Eva genader is nie, is dit nie jy nie. En dan het niemand rede om jou die ewigheid in te stuur nie.”
Xanthe skud haar kop ongelowig. Speel hy duiwelsadvokaat, of is hy waaragtig ernstig? “Dis nou as jou teorie reg is en dit gaan oor die opvolging. Miskien kan jy sommer op die nag van lewe en dood vir jou vriend Eugene vra wat sy rol in die opvolgingskabaal was. Waarom hy uit die weg geruim is terwyl hy nie ’n moontlike opvolger was nie en inderdaad wou bedank.”
Hy kom staan voor haar en vou sy arms. “Miskien is dit juis daaroor. Omdat hy wou bedank. Miskien was Eva bang dat hy oor Paradyskloof gaan uitpraat.”
“En miskien is vandag die dag van die wederkoms. Die feit bly staan ons weet nie.” Sy probeer om hom stap badkamer toe, maar hy hou haar terug.
“Jy kan seker die voorval in die Water-tuin die skuld gee as rede om terug te gaan.”
Xanthe sluk, onkant betrap deur sy ommeswaai. “Jy dink ek is ’n lafaard.”
Math skud sy kop. “Ek sou dit dalk self oorweeg het om terug te gaan as ek in jou skoene was.” Hy loer na haar kaal voete. “By wyse van spreke, natuurlik.”
“Nou maar hoekom gaan jy nie ook terug nie?” ignoreer sy die poging tot humor.
Sy oë verdonker. “Ek het hierheen gekom om uit te vind wat met Heléne gebeur het. Op Walpurgisnag en op die nag van haar dood. Ek is nog nie nader aan ’n antwoord nie. Inteendeel, alles het net veel komplekser geraak as wat ek verwag het.”
Iets aan die vasberadenheid om Heléne se raaisels te wil oplos, torring aan haar. “Wel, good luck, maar ek hoef nie deel te wees van jou obsessie oor jou stiefsuster nie.”
“Ek het nie ’n obsessie oor haar nie.”
“Nie? Liewe hemel, Math, kyk na al die cloak-and-dagger-goed wat jy tot dusver aangevang het! Wil jy vir my sê dis nie obsessief nie? Kyk, ek weet nie wat die aard van julle verhouding was nie, maar ...”
“Sy was my stiefsuster en ek wil weet wat die bliksemse waarheid is, Xanthe! Is dit so moeilik om te verstaan?” val hy haar dwarsweg in die rede.
“En hoe dra agttien maande se selibaatheid by tot die soeke na die waarheid? Dink jy ek is onnosel? Dink jy mens kan miskyk dat die klem op die stiefdeel van die suster val?”
Sy woede dreineer sigbaar. Sy grinnik kom stadig. “Jy’s jaloers.”
“En jy’s belaglik.” Sy sagte lag volg haar tot in die badkamer, en nie eens die stroom lou water kan die geluid doof nie.
Teen die tyd dat sy uit die badkamer kom, het Math se lag opgedroog. Sy gesels ook. Hy bly diep ingedagte, sy gesig ’n studie van erns, selfs terwyl hulle in die paadjie afstap kronkelheining toe. Sy met haar hande vol lap om nie oor die lang gewaad te struikel nie. Eers toe hulle voor die deur in die heining tot stilstand kom, kyk hy af na haar.
“Wat gaan jy vir Eva sê?”
“Aangesien die eerlikheidsbeginsel hier geld, gaan ek die waarheid vertel.” Xanthe is glad nie so seker as wat sy hoop sy klink nie. Eintlik weet sy nie wat de hel om te doen of te sê of nie te sê nie.
“Dat ek en jy op die punt was om ons eie vrugbaarheidsrite te vervolmaak?”
Xanthe maak haar oë kortstondig toe voor sy opkyk na hom. “Moet jy so verdomp moedswillig wees?”
Hy lig net een wenkbrou.
“Ek hoef nie so eksplisiet te wees nie. Ek kan net vir haar sê jy was by my toe die ruit gebars het. Dis ten minste nie ’n leuen nie.”
“Jy bekommer jou oor leuens terwyl iemand jou moontlik die ewigheid wou instuur?”
“Die klem val op moontlik, Math. Ons het nie werklik goeie rede om so te dink nie.”
“Ook nie binne die konteks van Heléne en Eugene se verdagte sterfgevalle nie? Flussies nog het jy gesê ...”
“Die feit bly staan ons weet nie en leuens kompliseer dinge,” val sy hom in die rede. Sy het baie dinge “flussies” gesê. Stupid dinge. En waar kom hy in elk geval aan so ’n argaïese woord? “Ek dink die hele situasie is gekompliseerd genoeg, maar as jy dan so graag wil lieg, waarom doen jy nie die praatwerk nie? Jy kan saam met my na haar toe gaan.”
Math dink ’n oomblik na. “Dis dalk nie so ’n slegte plan nie. Maar sal jy my die voordeel van die twyfel gee, my ondersteun as ek wel die waarheid verdraai?”
’n Moedeloosheid kom lê oor haar. “Hoekom wil jy lieg, Math? Wat gaan dit ons baat?”
“Ons kan die waarheid manipuleer om vir ons ’n voordeel in die situasie te gee. Die voordeel dat hulle nie uitvind ons was in ’n kompromitterende posisie toe die ruit gebars het nie – wat in elk geval met niemand enigiets uit te waai het nie. Maar veral die voordeel om die Moeder se toegeneentheid teenoor jou te beklemtoon. Te illustreer dat die Moeder aan jou kant is. Hier op Paradyskloof kan dit ’n verskil maak, Xanthe.”
“Maar die Moeder wás my goedgesind. Sy het gesorg dat jy daar was en my kon red. Jy wil net nie hê Eva en die res moet weet jy was by my nie. Dis al. Die vraag is hoekom? Want al is dit so min of meer teen die reëls, is dit sekerlik nie ’n doodsonde nie. Ek is seker jy is nie die enigste gas in al die jare wat by ’n ander gaan besoek aflê het nie.”
“Jy vergeet dat ek Heléne se stiefbroer is, Xanthe. Dit klink dalk asof Eva dit nog nie weet nie, maar Minette weet reeds, dis net ’n kwessie van tyd voor dit by Eva uitkom. En by die res ook. Xanthe, ons kan redeneer soos ons wil, maar hier is twee mense dood. As die persoon wat verantwoordelik was vir Heléne se dood besef wie ek is en dat ek hier is om agter te kom wat regtig gebeur het, is die duiwel in al sy gedaantes los. Dink jy die skuldige sal my net goedsmoeds toelaat om hier weg te stap as daar ’n kans is dat ek alles op die lappe sal bring? Die laaste ding wat ek wil hê, is dat jy dan met my geassosieer word. Hoekom dink jy het ek gemaak asof ek jou nie ken nie? Hoekom dink jy het ek jou daardie eerste aand moedswillig geantagoniseer?”
“Seker om ander redes as wat jy my na jou chalet genooi het, my telkens opgesoek het en uiteindelik in ’n ‘kompromitterende posisie’ in my chalet beland het? En dan praat ek nie eens daarvan dat jy kastig nie wil hê iemand moet agterkom ons ‘assosieer’ met mekaar nie, maar in dieselfde asem vra jy dat ek die rite saam met jou moet beproef.” Hoekom, weet sy nie, maar sy weiering om te erken dat hulle by mekaar was, maak seer. En dit maak seer om te dink dat alles wat tussen haar en Math gebeur het, waarskynlik doelbewus daarop gemik was om ’n gewillige deelnemer vir die vrugbaarheidsrite te verseker. Sodat hy tog net kan agterkom wat daardie aand met sy Heléne gebeur het. Sy was ’n idioot om dit nie vroeër te besef nie.
Dis erg genoeg dat hy dit reggekry het om weer haar lyf aan die praat te sit, maar om te dink dat sy boonop haar hart teenoor hom oopgemaak het. Hom haar diepste opgekropte pyn laat sien het. Iets wat niemand nog ooit reggekry het nie. Want Eva was reg, stilswye was nog altyd haar enigste wapen. As sy oor iets stilgebly het, het dit nie bestaan nie. As sy niks vir enigiemand gesê het oor die afsydigheid wat sy in haar ouerhuis ervaar het nie, was dit nie daar nie. Omdat sy kon swyg oor die verwarring en gevoel van verraad wat sy ervaar het toe Leon haar so uit die bloute afgesê het, het dit nie gegeld nie. Net so met Dimitri en sy swendelary. Haar aanvanklike weerstand teen Chloë, haar afgryse toe sy Dimitri se gelaatstrekke in Chloë se gesiggie herken het, haar selfverwyt oor Chloë se dood. Alles het sy doodgeswyg. Ontken. Net sodat dit nie bestaansreg kry in die vakuum wat sy om haarself geskep het nie.
En hier kom hy en sy laat hom toe om deur haar stilswye, haar enigste beskerming, te breek. Net sodat sy sal instem om aan ’n verdomde rite deel te neem. Nou eers besef sy hoe goed hy dit beplan het. Van die begin af.
“Xanthe ...” Sy hand vou om haar wang, maar sy pluk haar kop weg.
“Moenie my kom Xanthe met daardie oorredende stem van jou nie, Math. Of Steve, of wat de hel jou naam ook al is. Ek is klaar met leuens. Ek is klaar met agterbaksheid. En ek is klaar met jou ook. Snork op.” Sy pluk die deur oop.
Morgana staan met gevoude arms op die vierkant en wag. Haar wenkbroue vlieg die lug in toe Xanthe by die Aarde-deur uitstorm en lig nog hoër toe Math agternakom. Haar oë gly oor die gewaad wat Xanthe aanhet.
“Ek wil Eva sien en ek wil haar nou sien,” gee Xanthe verder toe aan die woede wat deur haar bruis. “En ek wil by jou weet wat de hel met die waterpomp verkeerd geloop het.”
Morgana laat sak haar arms en kyk Xanthe oorbluf aan. “Die waterpomp?”
“Ja, die waterpomp wat gebreek het. As jy nou nog nie weet waarvan ek praat nie, die Water-huis is in sy maai en ek was amper ook.” Xanthe is skoon uitasem toe sy klaar is.
“Math?” vra Morgana onbegrypend.
“Ons wil met jou en Eva praat,” is al wat hy sê.
“Ek moet die gaste ...”
“Ek is seker Sabine en Minette sal weet waarheen om te gaan en Nerina sal sekerlik nie heeltemal verdwaal nie. Ek neem aan Agnes is nog in die groot huis?” Die beslistheid waarmee Math praat, is amper doeltreffender as Xanthe se strydlus.
Morgana aarsel, maar dan knik sy. “Eva is in die toringkamer. Sy wou juis met Xanthe gepraat het voor sy die res die geleentheid sou gee.”
Die paar minute wat dit neem voor Morgana aan die toringkamer se deur klop, gee Xanthe kans om af te koel, maar die aggressie borrel steeds in haar are. Sy het haar woorde aan Math bedoel. Sy het genoeg gehad. Van alles en almal.
Eva lyk verras toe sy van die venster af wegdraai en die hele entourage die toringkamer sien binnekom.
“Xanthe sê daar is fout by die Water-huis,” lig Morgana haar in.
Eufemisme van die week, dink Xanthe. “Daar het fout gekom met die pomp en die volgende oomblik het die slaapkamer se waterruit gebreek en ek het amper verdrink.”
Agter haar hoor sy Math effens sug. Te hel met hom. Sy gaan g’n sê sy was op pad Heilige Tuin toe nie. Al toegewing wat sy sal maak, is om sy teenwoordigheid daar te verswyg.
“Het jy seergekry?” is Eva se eerste reaksie.
“’n Paar blou kolle en skraapplekke.” Sy hoef ook nie te weet dat die seerste van die blou kolle dié is waar Math haar beetgekry het in die poging om haar te red nie. “Maar ek hét baie amper verdrink,” herhaal sy om seker te maak Eva verstaan die omvang van die gebeure.
Die kneukels van Eva se verstrengelde hande staan bleek uit. “Dis ondenkbaar ...”
“Ek wil sodra ons hier klaar is, gaan kyk of ek kan agterkom wat gebeur het,” rammel Math se stem bo-oor Xanthe se kop.
“Dis natuurlik waarom die krag uitgeskop het,” laat Morgana prakties hoor. “As ek die pomp en Water-huis se skakelaars afsit, sal ons dalk weer krag hê.”
Eva hou haar hande afwerend op. “Ons kan dit doen op pad na Water toe. Ons kan die tonnel gebruik, dis baie vinniger. Maar eers moet ons na die ander gaste omsien.” Sy gaan na die vensterraam wat op die kronkelheining uitkyk. “Nerina staan op die vierkant rond. Morgana, gaan sê haar asseblief aan om die ander in te wag en te vra om na die onthaalkamer te gaan sodat hulle solank kan sap drink. Sê ook vir haar Agnes is reeds daar. Moet voorlopig niks van die waterpompprobleme sê nie. Sê net ons probeer die kragprobleem regstel. Ons kry jou by die kragbord.”
Morgana gehoorsaam met ’n knik.
Eva wag tot die deur agter haar toegaan voor sy na Xanthe kyk. “Wat het gebeur, Xanthe?”
Sy kan Math se oë voel skroei, maar steur haar nie daaraan nie. Dis haar storie en sy gaan hom vertel. Soos dit haar pas. “Ek was in die slaapkamer en het gehoor die waterpomp gaan aan. Oomblikke later het die klank verander en het die pomp snaakse geluide gemaak. Die volgende oomblik het die waterruit gebars. Dis net deur genade dat ek uitgekom het. Die Aarde-huis was die enigste opsie in die donker. Dis die enigste uitleg wat ek geken het en die sleutel na die hoofhuis was natuurlik nog in die chalet.”
“En die deur in die ringmuur?”
Xanthe haal haar skouers op. “Ek het vergeet om dit te sluit, die deur na die Heilige Tuin ook. Gelukkig.”
Eva druk haar hande teen mekaar en laat haar wysvingers teen haar lippe rus. “Prys die Moeder,” prewel sy.
Dis asof die volle implikasie Math eers tref terwyl Eva die vrae vra. As die deur in die ringmuur gesluit was, sou Xanthe – selfs al het sy nie verdrink nie – binne vasgekeer gewees het. Sy sou kon skree, en iemand sou haar sekerlik gehoor het en op een of ander manier kon probeer help, maar sy sou vir ’n baie lang ruk alleen buite gewees het. Maar die redenasie is akademies, weet hy. As sy alleen in die chalet was, sou sy verdrink het. As hy nie ’n groot deel van sy lewe, en ’n hele paar krisisoomblikke ook, onder water deurgebring het nie, sou hulle waarskynlik albei verdrink het. En as hy nie vir Xanthe terugverlei het na die chalet nie ...
“Ek was by haar.” Math het geen idee waarom hy vir die eerste keer in sy sewe en dertig jaar besluit om sy intuïsie te volg pleks van sy verstand nie.
Xanthe en Eva kyk ewe verras na hom. “Xanthe probeer my indiskresie toesmeer. Ek het haar gaan opsoek. Sy was op pad Heilige Tuin toe. Sy sou nie eens in die chalet gewees het toe die pomp gebreek het nie, maar ek het haar voorgekeer en ons is saam terug chalet toe.”
Eva kyk van hom na Xanthe. Xanthe laat sak haar oë.
“Die reël is nie dat julle mekaar nie mag besoek nie, net dat dit met albei se toestemming moet geskied sodat almal se privaatheid gerespekteer word. Ek neem aan dis ook waarom Xanthe vir Agnes in die ovaalpad gekry het? Was sy by jou?”
Math knik teësinnig. “Maar dis nie wat jy dink nie. Ons was albei in die Heilige Tuin voor die krag afgegaan het. Ons kon dit nie in die donker waag om die pilarepad te volg nie en ons is Aarde toe, waar Xanthe gebly het tot die ligte aangegaan het.”
“Julle is geen verduidelikings aan my verskuldig nie, Math, maar dis vir my baie belangrik dat leuens nie sake hier op Paradyskloof kompliseer nie. Veral nie nou nie. Dinge is deurmekaar genoeg soos dit is.”
“Sê my dan, Eva, onderhewig aan jou eerlikheidsbeginsel, dink jy werklik Eugene se dood was ’n ongeluk? Dink jy Heléne Augustine s’n was? En dink jy hierdie waterpompvoorval was blote toeval?” Toe Eva, probeer hy haar met sy gedagtes dwing, hou by jou danige eerlikheidsbeginsel.
Eva aarsel skaars merkbaar. “Ek sou graag so wou dink, maar ek weet waarlik nie, Math. Ek kan net bid dat dit die weë van die Moeder is en nie die gevolg van ’n bose element hier op Paradyskloof nie.”
Hy hou haar oë. “Ek dag julle glo nie in die duiwel nie?”
“Ons glo inderdaad nie in die Bose as entiteit nie, maar niemand ontken dat die mens kan kies tussen dit wat welwillend is en dit wat kwaadwillig is nie. Nes mens kan kies tussen eerlikheid en oneerlikheid, respek en disrespek, verdraagsaamheid en onverdraagsaamheid. Daar is so ’n fyn onderskeid tussen die Moeder se wil en die mens se keuses ...” Sy haal diep asem.
“Dan sal jy verstaan waarom ek wil vra dat jy nie vir die res sal sê dat ek en Xanthe by mekaar was toe die ruit gebreek het nie. Nie eens vir Morgana nie.”
Eva knik. “Kom ons gaan kyk of Morgana die krag kan aankry en dan wat ons by die Water-tuin kan sien.”
Math staar haar nog ’n paar oomblikke aan. As hy net kan weet of daar boosheid agter haar kalmte lê, maar haar oë verklap niks behalwe kommer nie.
Hierdie verduiwelse plek! Xanthe is reg. Sy moet hier wegkom.
En hy moet ’n swak plek in die heksegeledere vind. Iemand kry om hom te vertrou.
Die ligte in die vertrekkie waar die kragbord sit, flikker aan net toe hulle instap. Morgana draai na hulle toe. Dis na Math dat sy kyk toe sy sê: “Ek het die pomp en die Water-huis se krag afgesit. Ek moes gisteraand al kom kyk het, maar ons het gedink dis ’n Eskom-probleem.”
“Dit was die logiese gevolgtrekking ná nou die aand se onderbreking,” gee Math haar rustig gelyk, maar Xanthe kan sien hoe sy oë oor die skakelaars vlieg. “Die kragbord lyk ietwat uit die oude doos?”
“Dit het nog altyd goed gewerk.” Al was daar nie kritiek in Math se stem nie, is Morgana op die verdediging. Sy draai na Eva. “Nerina wag nog net vir Sabine, ek het gesê ons sal dalk ’n rukkie besig wees, selfs al gaan die krag aan.”
Eva knik en begin aanstap na die deur waar hulle laas ook die tonnel binnegegaan het. Dit voel ineens lank gelede.
Xanthe probeer die gesprek tussen Math en Morgana volg terwyl hy uitvra oor die soort pomp wat hulle gebruik om die Water-tuin se watervlak te beheer, maar verloor belangstelling toe hulle tegnies raak.
Dis heelwat korter met die tonnel na die Isis-deur toe as wat die paadjie gevoel het. Hulle peul uit op die eilandjie om die beeld. Morgana kyk verslae om haar rond. “Die plante ...”
Daar is inderdaad ’n hele klompie plante wat reeds effens verlep met hul wortels in die lug hang omdat hulle deur bodemlose houers gestut was. Die water het ’n goeie meter of meer gesak. Die pilare lyk nou soos die oorblyfsels van ’n vreemde tempel eerder as stapklippe. Die vorm van die chalet maak nou ook meer sin – ’n betonhalfmaan met die kwartskoepel in die middel ingepas. Die stoep is eintlik die betondak van die res van die geboutjie.
Math gaan met die trappies af na die voordeur, maar kan nie die deur roer nie.
“Die water druk dit van binne vas.” Morgana klink steeds verslae. “Ek kan nie glo ...”
“Ons sal die dam heeltemal moet leegpomp as ons wil agterkom wat gebeur het. Het julle dalk ’n draagbare dompelpomp?”
Morgana knik. “Een wat ons gebruik om al die visdamme mee uit te pomp, maar dis relatief klein. Dit sal bitter lank neem om al hierdie water uit te kry.”
“Dan moet ons maar so gou moontlik werk daarvan maak. As jy my kan wys waar dit is, sal ek dit aan die gang kry.” Math skop sy sandale uit en met ’n hand op die stoep, spring hy af in die water.
“Wat maak jy nou?” roep Morgana uit.
“Ek wil hier langsaan gaan kyk waar die venster gebreek het. Die boonste deel behoort nou ’n ent uit te steek.”
Binne sekondes is Morgana ook in die water en swem hulle saam om die punt van die huis.
Uit die hoek van haar oog sien Xanthe hoe Eva hurk en dan nog dieper buk. Xanthe loer oor die rand van die stoep. Eva begin ’n stuk papier versigtig losmaak van die sykant van die muur, ’n entjie bo die watervlak waar dit moes vasgespoel en toe, half deurweek, vasgeplak het.
Xanthe herken dit dadelik toe Eva regop kom.
“Dis myne.” Xanthe hou haar hand uit na die klam, verkreukelde foliopapier. Eva gee dit vir haar aan. Die ligblou liniëring van die papier het verdof. Net hier en daar is daar nog ’n teken dat donkerder blou ink oor die bladsy gekartel het. Watter deel dit ook al van haar skrywe aan Chloë was, daar is nie ’n enkele herkenbare woord oor nie.
Xanthe maak haar oë toe. Al haar woorde, al haar vertwyfelinge, alles wat sy in soveel opregtheid neergeskryf het ... weg. Vaagweg hoor sy Eva iets begin neurie, en dan hoor sy Chloë dieselfde deuntjie sing. ’n Liedjie wat Chloë kort voor haar dood by die kleuterskool geleer het. Sy kon altyd net die koortjie onthou. Die woorde kom stadig na Xanthe toe terug: Witter as sneeu, ja, witter as sneeu, o, was my! – en witter as sneeu sal ek wees.
Xanthe maak haar oë oop. Eva het ophou neurie. Haar oë is sag en baie blou.
“Dis weg,” prewel Xanthe.
Eva knik en kyk om toe water agter hulle spat.
“Eva!” Morgana kom met sterk hale aangeswem en trap dan water toe sy naby hulle kom. “Die silikoon om die venster is met ’n skerp voorwerp weggekrap. Mens kan die krapmerke duidelik sien. Dis dié dat die venster begin lek het.”
’n Kommerplooi wip tussen Eva se grys wenkbroue in en verplaas die sereen uitdrukking op haar gesig met onrus. “En die pomp?”
Morgana skud haar kop, wat skielik smal lyk noudat die digte bos hare aan haar skedel kleef. “Math sê dit lyk asof dit aan stukke is en dalk gebrand het. Dit kon egter ’n ongeluk gewees het, maar nie die silikoon nie. Ek het die ruit so ’n bietjie meer as drie maande gelede laat vervang juis omdat die ou een begin lek het.” Morgana klim op ’n klipstapel naby die stoep en hou haar hand na Xanthe uit. “Help ’n bietjie.” Xanthe gehoorsaam en Morgana wip rats tot op die stoep.
Math kom ook nader geswem en Morgana help hom op haar beurt uit die water. Hy skud die water uit sy hare en Xanthe koes vir die druppels. ’n Paar groen algslierte versier sy gewaad.
“Kom, julle moet droog kom en jy wil seker uit Math se klere kom, Xanthe. Ons kan by die huis praat.” Eva draai om en stap by die Isis-deur in en Morgana volg haar. Xanthe kyk op na Math. Hy skud egter net sy kop en beduie sy moet voor hom uitstap. Toe hy die deur agter hom toetrek, is dit asof sy sy ontsteltenis agter haar kan voel brand. ’n Ent voor hulle kan sy Morgana met Eva hoor praat, maar kan nie die woorde eien nie.
“Jy moet hier wegkom, Xanthe,” sê Math sag agter haar. Sy wil vassteek, maar hy du haar effens in die rug. “Stap, maar luister. Ons gaan waarskynlik nie veel tyd hê om weer te gesels voor Morgana jou terugneem nie.”
Sy kyk om. “Ek ...”
Hy skud sy kop en por haar weer liggies aan. “Luister net eers. Ek wil hê jy moet na onse sersant gaan en hom alles vertel wat jy weet en waaroor ons gepraat het. Ook wie ek is. En dan sê jy hom van die silikoon. Ek dink Agnes se ‘tokkelossie’ het iets daarmee te doen. Dis al wat sin maak. Hy kon maklik met ’n skerp ding aan die silikoon gekrap het sonder om eens sy kop onder die water te druk. Die normale watervlak is skaars tien sentimeter bo die ruit. Ek is ook oortuig daarvan hy het iets met die pomp aangevang. Morgana sê alles is versien toe hulle drie maande gelede onderhoud aan die Water-huis en -tuin gedoen het. Die pomp ook. Klaarblyklik neem hulle elke drie maande ’n chalet en doen volledige herstelwerk.”
Die keer steek sy wel vas en laat haar nie weer aanpor nie. “Math, ek hoor wat jy sê, maar jy laat een ding buite rekening. Selfs al het iemand met die silikoon en die pomp gelol, is daar geen manier waarop die persoon kon geweet het wanneer ek in die huis sou wees of nie. En niemand het geweet wanneer en of Morgana die pomp sou aanskakel nie. Of dat die ruit sou breek nie. Of presies wanneer nie. Dit kan nie agter my spesifiek wees dat wie ook al aan is nie. Miskien wil iemand Eva te na kom.”
“En daarom pleeg iemand twee moorde en slaag amper daarin om jou van die aardbol af te vee?” Hy klink so skepties soos wat hy lyk. “Net om Eva te na te kom?”
“Math? Xanthe?” Morgana se stem kom hol na hulle toe aangekaats.
Witter as sneeu, ja, witter as sneeu, hoor sy Chloë se kinderstemmetjie in haar kop opklink, o, was my – en witter as sneeu sal ek wees, sing sy klankloos saam terwyl sy haastiger as wat nodig is na Morgana aanstap, maar die liedjie verdring nie heeltemal die logika van Math se vraag nie.


Drie en dertig
“Ek sien jou legkaart vorder.” Gertjie kom sit ewe selfgenoegsaam langs sy bed.
“Gertjie, as jy my van my verstand af wil hê, moet jy en Dok my nog ’n week hier hou. Die man in die saal hier langsaan roggel elke nag asof dit sy laaste roggel is. En die ou in die hoek p ... laat winde dat dit hik. En dit ruik ten hemele.”
“Die dominee het vanoggend so mooi gepraat oor verdraagsaamheid en mededoë. Jammer jy kon nie saam met my kerk toe gegaan het nie, Gys.” Botter kan nie in haar mond smelt nie.
“Jy kry lekker. Jy kry lekker dat ek hier moet lê en gewas word asof ek ’n invalide is. Gepiep word deur kinders wat nog nat agter die ore is en ge-oom word asof ek Metusalem se skoolmaat was. En dan praat ek nie eens van die kos nie.” Hy is skoon uitasem toe hy klaar is.
“Ek het iets vir jou, Gys,” ignoreer sy hom, haal iets uit haar handsak en hou dit na hom uit.
“Wat moet ek met ’n DVD doen? Hier is nie eens ’n TV nie, laat staan ...”
“Dis Van der Cluyt se rekenaarspeletjie. Witcheree.”
Gys bekyk die kassie vlugtig. “Wat moet ek daarmee doen?”
“Niks nie, ek het dit namens jou gedoen. ’n Oefenlopie daarmee geneem. Ek ken ook nie juis rekenaarspeletjies nie, maar ek kon darem agterkom wat aangaan.”
Hy gee die kassie vir haar terug. “En?”
Gertjie prop die houertjie weer in haar handsak. “Sies, Gys, jou pa het jou nie so ongeskik grootgemaak nie.”
Gys rol sy oë. “Dis Sondag. Ek kan jou seker een preek vergewe, maar moenie verwag dat ek heeltyd na ’n gepreek gaan luister nie.”
Gertjie staar net na hom.
Hy hou ’n rukkie ewe dapper uit, maar dan gee hy met ’n sug bes. “Dankie, Gertjie, dit was gaaf van jou. Watse speletjie is dit?”
Gertjie se skewe voortandjie kruip agter haar bolip uit. “Dit gaan oor hekse. Goeie hekse en bose hekse. Die speler kan kies uit ’n paneel van opperhekse, besluit of sy goed of boos is en dan kan jy nog ’n hele paar ander keuses ook maak. Die kombinasie van keuses sorg dat jy elke keer ’n ander uiteinde het. Ek het net twee keer gespeel. Die eerste keer het ek ’n blonde krulkopheks as die opperheks gekies en gespesifiseer dat sy boos moet wees.” Haar gesig vertrek. “Nare opsie. Die goeie heks tree wel as oorwinnaar uit die stryd, maar dis so hittete of die eskapades waardeur sy en ’n paar ander hekse moet gaan, is ontstellend.”
“Pornografies?”
Gertjie skud haar kop. “Behalwe een deel waar daar ’n vrugbaarheidsrite plaasvind en ’n bitter jong, maagdelike heks aan die lot van ’n bose Horned Stag oorgelaat word. Wel, dis steeds nie pornografies nie, niks eksplisiets nie, maar die insinuasies is onsmaaklik.”
“En die volgende keer kies jy toe die goeie heks?”
“Ja, so ’n tengerige blonde heksie wat iets soos ’n fairy godmother het wat haar help. En laasgenoemde lyk verstommend baie na Eva van Eden. Dieselfde maniërismes ook. Dis baie duidelik dat Van der Cluyt haar as sy rolmodel gebruik het.”
Blond en tengerig? Dit klink mos nou weer soos die spinnekopslagoffertjie. “En die bose heks? Lyk sy soos iemand wat jy ken of daar ontmoet het?”
Gertjie knik somber. “As mens daardie spesifieke heks kies as die goeie opperheks, is daar drie bose hekse. Almal lyk bekend. Een trek op die swanger enetjie, Sabine, en een op die grof geboude een, Minette. Wat my nie aangestaan het nie, is dat die derde een presies soos Eva se regterhand op Paradyskloof lyk.”
“Regterhand? Watter een van daardie mal spulletjie was dit?”
“Ek dink nie jy het haar al ontmoet nie. Ek weet niks van die ander twee af nie, maar die paar keer dat sy saam met Eva by my was, kon ek waarlik niks boos aan Morgana sien nie. Sy is stillerig, altyd eenkant, maar ...”
“Morgana?” Gys probeer regop kom, maar laat vaar dan die poging en sak terug teen die kussings. “Die een wat die vliegtuig vlieg? Wat kastig nie beskikbaar was nie? Wat op Heléne Augustine se liggaam afgekom het?”
“Gys, as jy jou gaan ontstel, hou ek onmiddellik op praat.” Sy kyk Gys bestraffend aan tot hy doelbewus ontspan.
“Ek is g’n ontsteld nie. Wat weet jy van die Morgana?”
Gertjie sug. “Dat sy ’n liewe kind is wat al deur diep waters in haar lewe gegaan het. En voor jy vra, nee, ek weet nie wat haar lewensverhaal is nie.”
“Jy dink almal is liewe mense.”
“Is nie. Ek kan ’n hele paar opnoem wat ek weet nie liewe mense is nie. Soos jou voorganger, die sersant in wie se plek jy aangestel is. ’n Bose man. Soos ...”
“Ja, ja, ja. Wat gebeur met die speletjie as jy die goeie heks kies?”
“Moenie jou ongeduldig hou met my nie, Gys.”
Gys sug. “Jammer, Gert.”
“In die goeie scenario kom die goeie heks voor heelwat uitdagings te staan en oorkom ’n magdom struikelblokke, maar niks werklik naar nie. Die drie bose hekse en die bose Horned Stag sterf ’n nare dood. Die goeie heks trou met die goeie Horned Stag.”
“Wat virre ding dit ook al is.”
“Dis die manlike heks wat sorg dat die vroulike hek- se ... um ... voortplant. Onder meer.” Sy bloos wraggies. “Dis nou simplisties gestel. Hy vervul allerhande rolle, maar ... dis een van hulle. Die bose een lyk soos ’n androgene duiwel, die goeie een soos ’n halfmens, half takbok.”
“En vir ’n paar hekse en ’n halwe takbok betaal die Amerikaners miljoene der miljoene dollars?”
Gertjie kyk af op haar hande en dan weer na Gys. Hy weet sommer hier kom iets. “Ja, Gys. Baie miljoene.” Sy aarsel, maar gaan dan tog voort. “Jy sal in elk geval binnekort daarvan te hore kom. Eugene se prokureurs het my gekontak. Feitlik al daardie miljoene der miljoene dollars gaan nou Paradyskloof toe.”
“Gaan wat?” Hy onthou net betyds om nie weer regop te probeer sit nie.
“Eva was glo indirek verantwoordelik vir Witcheree se sukses. Sy het hom baie goeie sakeadvies gegee en daarom het Eugene van der Cluyt al sy geld aan Eva van Eden bemaak. Dis nou benewens ’n paar ander kleiner bemakings en amper ’n miljoen rand wat Minette Minnaar hom skuld en met sy dood afgeskryf word.”
“Minette? Die gas op Paradyskloof?”
Gertjie knik. “Wie sou kon dink die Minette van Paradyskloof is die bekende liefdesverhaalskrywer Minette Minnaar? Of dat sy ’n miljoen rand in die skuld gesit het.”
Gys vryf ’n paar keer oor sy snor. Uiteindelik is daar ’n ordentlike motief. Een van die oudstes: ’n fortuin. Hy kyk ondersoekend na Gertjie. “Dink jy daar is op Paradyskloof gemoor? Vir geld?” toets hy haar.
Sy ontwyk sy oë. “Hoe moet ek weet? Jy is die speurder.”
“Klink vir my na ’n baie sterk moontlikheid, en dit maak nie van Minette Minnaar die uitsluitlike verdagte nie. Die hele ou sous kon selfs saamgewerk het. Lyk my hoeka dieselfde spul boer gereeld daar as Van der Cluyt hulle al destyds as modelle gebruik het.” Dan sug hy. “Maar sy testament knoop nie aan Heléne Augustine se dood nie.”
Gertjie weet nog iets, dit kan hy sweer, maar die besliste beweging waarmee sy opstaan, verraai ook dat hy sy kans gehad het.
“Nog iets wat jy my kan vertel, Gert?” probeer hy tog.
Sy skud haar kop. “Enigiets wat ek jou moontlik meer sou kon vertel, is vertroulik, Gys. Van der Cluyt se testament word in elk geval môre bekend gemaak, maar Eva is my kliënt.”
“Ons praat vermoedelik hier van twee moorde, Gert. Buitendien kan ek ...”
“Ek weet wat jy kan en wat jy nie kan nie, Gys. Veral uit ’n hospitaalbed. En ek weet wat ek mag en nie mag verklap nie. Tot siens, Gys, ek sal nie vanaand kom inloer nie. Fortuintjie het gesê hy sal kom en ek weet julle sal wil praat.”
“Eers mag ek nie eens die woord werk noem nie en nou dra jy inligting aan en skep vir my ’n geleentheid om met Fortuin te praat?”
Dit lyk asof sy wil pruim sê. “Ek het maar net gesien jy sal jouself nog sieker maak as jy nie jou kop met jou werk kan besig hou nie. Dis mos al wat vir jou belangrik is, Gys.” En daarmee swaai sy om en marsjeer weg. Nie eens ’n soen op die voorkop nie. Nie eens nog ’n tot siens nie, laat staan “ek hoop jy word gou beter”. En sy sê hý is ongeskik?
Nerina spring eerste op toe Xanthe en Eva die onthaalkamer binnestap.
Sabine kom ook vinnig orent en kyk van die een na die ander. “Is julle oukei?”
Agnes slaan net ’n kruis en vroetel om haar nek asof sy iets soek.
Minette bly sit en kyk hulle met opgetrekte wenkbroue aan, ’n iesegrimmige trek om haar mond.
“Is daar probleme? Julle was so lank weg, ons het begin bekommerd raak,” laat Nerina hoor. “Waar is Morgana? Math?”
Eva hou haar hand op. “Alles is onder beheer. Morgana en Math het net gaan droog aantrek. Daar is ’n probleem met die Water-huis. Dis wat die kortsluiting veroorsaak het. Die slaapkamerruit het gebreek, maar soos julle kan sien, is Xanthe ongedeerd.” Daar is iets verskonends in haar blik toe sy oor haar skouer na Xanthe kyk en glimlag.
“Kan ek vir julle tee skink?” bied Nerina aan.
“Sap, asseblief.” Eva sak op ’n stoel neer.
“Dankie.” Xanthe gaan sit ook, dankbaar dat Morgana vir haar ’n rok gegee het om aan te trek en sy nie voor almal in Math se gewaad hoef te paradeer en só sesduisend vrae ontlok nie.
“Hemel, Eva, maar hoe het dit gebeur?” Sabine hou een van die borde met eetgoed na hulle uit. Eva skud haar kop, maar Xanthe neem een van die souttertjies.
Eva aanvaar die sap wat Nerina aanbied, maar sit die glas ná net een slukkie neer. “Ons kan later oor die hele aangeleentheid gesels. Nou moet ons eers praktiese reëlings tref sodat julle nie nog meer tyd verloor nie. Omdat die Water-tuin nie nou meer beskikbaar is nie, gaan dit ons rotering omverwerp. Ek stel voor ons verkort die volgende twee roterings elkeen met ’n dag. Ons roteer weer oormôre pleks van oor drie dae. Intussen sal ek en Morgana ’n nuwe program uitwerk en met die volgende rotering vir julle gee. Dié van julle wat geskeduleer was om die labirint te gebruik, moet dit ook maar voorlopig daar laat. Morgana is nou ook laat met die opruim van die chalets, julle sal ’n bietjie geduldig moet wees. Sy sal wel in die loop van die dag by alles uitkom. Ek sal bly wees as julle die chaletdeure ongesluit laat sodat sy kan kom en gaan.”
Eva skep asem en drink nog ’n bietjie sap voor sy voortgaan. “Ek is jammer dat julle hierdeur verontrief word, maar teen oormôre behoort alles weer glad te verloop.”
“Pas my uitstekend om net twee nagte in Maan te wees. Die plek gee my die creeps,” mompel Minette.
Sabine skud haar vlammende krulle ergerlik. “Wel, ek is nie so in my skik nie. Ek het op drie dae in Vuur gereken. Ek wou my energie daar opbou.”
“Math kan nie ses dae lank in Aarde vasgekluister sit nie,” laat hoor Eva ferm. “Dit sal sy program nie goed doen nie.”
Sabine laat sak haar oë, maar haar mond bly wederstrewig trek.
“Enige vrae?” Eva kyk van die een na die ander.
“Kan ... kan iemand dalk saam met my na Son toe stap? Ek is nog ’n bietjie bang,” vra Agnes met ’n klein stemmetjie.
Eva se gesig versag. “Ek sal Morgana vra, dan kan sy sommer daar begin en voorraad aanvul. Gelukkig het sy dit laas skoongemaak en ... wel, dit was mos nie gebruik nie.”
Omdat Eugene daarin sou gebly het, voltooi Xanthe die implikasie. Die res maak ook die regte afleiding, sien sy aan die oë wat neergeslaan word.
“Nog iets?”
“Ek ...” begin Xanthe.
“Ek wil jou juis spreek, Xanthe,” val Eva haar in die rede en staan effens moeisaam op. “Agnes, jy kan hier vir Morgana wag. Sabine, sal jy vir Nerina wys waar Lug se ingang is. Jy en Minette weet hoe om by julle chalets uit te kom.”
Sabine se oë flits van Eva na Xanthe. Iets broei in die groen dieptes, maar Xanthe kan nie heeltemal die uitdrukking plaas nie. Dan glimlag sy joviaal. “Natuurlik, Eva. Kom, Nerina. Ek is ’n bietjie haastig om by Vuur uit te kom.”
Xanthe volg Eva toe dié begin aanstap. Eva verras haar deur tot stilstand te kom voor hulle by die toringkamer se trap kom. Die deur wat Eva oopmaak, lei na ’n vertrek wat as ’n studeerkamer of kantoor dien.
“Sit, Xanthe. Jammer dat ek jou hierheen bring, maar my knie sukkel met die trap ná die stappery.” Sy beduie na ’n leerleunstoel duskant ’n lessenaar en gaan sit aan die ander kant. Sy lyk ineens doodmoeg en ouer as haar jare.
“Ek neem aan jy wil teruggaan, maar Morgana het vandag net eenvoudig te veel om te doen. En boonop waai die noordewind, ons kan weer reën verwag. Ek sal my bes doen, maar die belange van die oorwig van my gaste kom eerste en ek is nie in beheer van wind en weer nie.”
“Ek verstaan.” Xanthe huiwer.
“Was daar nog iets?”
“Witter as sneeu.”
Eva se gelaatstrekke ontspan merkbaar. “Dit was maar net my eerste reaksie toe ek sien hoe die woorde van die bladsy afgewas is.”
“Daar is soveel goed wat ek gelyk wil vra.”
“Begin maar enige plek.” Eva sit agteroor op haar stoel.
“Dis ’n Hallelujaliedjie,” is die eerste ding waaraan Xanthe kan dink in die warboel van haar gedagtes.
“My pa en stiefma het my Christelik grootgemaak.”
Xanthe sit regop. “O, hemel, hier kom nog duisend vrae op my afgejaag.”
“Hou voorlopig eers by ‘witter as sneeu’,” raai Eva haar met ’n ironiese plukkie om die mondhoeke aan.
“Goed. Chloë het daardie liedjie net voor haar dood geleer. By die kleuterskool. Sy het dit heeldag en aldag gesing. Hoe op aarde het jy juis dáárdie liedjie gekies?”
“Die liedjie het net by my opgekom. Ek het die gevoel gekry dat wat jy ook al op daardie stuk papier neergeskryf is, skoongewas is. Miskien ópgelees, geabsorbeer is deur die persoon vir wie dit bedoel was, en toe afgeskryf is.”
Xanthe voel haar kiewe inmekaartrek, nie met die suur van ’n suurlemoen nie, maar met die soet deel van hartseer.
“Om vergifnis te ontvang is soms moeiliker as om dit nie te ontvang nie.” Die empatie in Eva se oë verraai dat sy uit ondervinding praat.
“Het Linda jou vergewe?” waag Xanthe.
Eva stut haar elmboë op die lessenaar. “’n Ruk voor haar dood. Sy sou hierheen kom sodra sy uit die rehabilitasiesentrum ontslaan is en ek sou haar as my opvolger oplei, maar die aand voor sy Paradyskloof toe sou kom, het sy geswig voor die versoeking van heroïen. Bes moontlik omdat sy bang was vir die moeilike stryd wat vir haar voorgelê het. Een wat sy geweet het haar hele lewe lank sou duur.”
“Maar hoekom was dit vir jou moeilik om haar vergifnis te aanvaar?”
“As ek haar nie aanvanklik gefaal het nie, sou sy waarskynlik nie met dwelms deurmekaargeraak het nie. As ek haar vroeër probeer opspoor het, ditto. As dit nie vir die matfabriek was nie ... Daar is baie asse, Xanthe. Lank het ek geglo ek kon netsowel self daardie laaste naald in haar are gedruk het. Ek moes ook leer om mý te vergewe. Leer om al die asse agter my te laat omdat hulle geen doel dien buiten om nog ’n lewe te vermors nie. En dis waar jy nou staan.”
“Het jy die man wat jou verkrag het, vergewe?” gooi Xanthe ’n klip in die bos
Eva bly lank stil. “Enige seksuele daad met ’n kind van veertien is verkragting. En ja, ek is in ’n seksuele daad ingepraat sonder dat ek geweet het wat dit behels. Die man wat die daad voltrek het, was egter minder skuldig as die vrou wat my aan hom uitgelewer het.”
“Jou stiefma?” vra Xanthe geskok.
Eva skud haar kop. “In elk geval nie direk nie. Ek was veertien toe my stiefma besluit het ek moet vir ’n Paasvakansie by my ma se niggie in Skotland gaan kuier.”
Sy sit weer agteroor en kyk op na die plafon, haar vingerpunte rus liggies teen mekaar. “My Duitse familie was klaarblyklik vrot van die hekse. My ma se niggie was lid van ’n Keltiese tradisie gegrond op hul weergawe van ’n druïdiese orde. Hulle het donkerder weë gevolg. Op Walpurgisnag het sy my as maagd aangebied aan die besoekende Horned Stag, ’n Ethiopiër. Hy was nie bewus daarvan dat ek net veertien was nie. Ek was lank en het redelik vroeg puberteit bereik. In die lig van vlamme ...”
Dit lyk asof Eva vergeet het dat Xanthe daar is tot haar oë weer begin fokus. “Daar was geen manier dat ek ’n kind van gemengde bloed kon terugbring Suid-Afrika toe nie. Dit was 1960, apartheid op sy beste. Erin, ’n vrou wat my tante se coven saam met ’n vriendin op Walpurgisnag besoek het, het my onder haar vlerk geneem.
“Erin het my van die sagter weë geleer, van Wicca en die goedheid van die Moeder. Sy het my bygestaan toe ek in kraam gegaan het en ook nadat ek die baba afgegee het. Die baba is aangeneem deur mense wat niks van Linda se herkoms geweet het nie. Hulle het nie eens geweet sy was van gemengde bloed nie. Linda was wel blas, maar sy het blonde hare gehad.” Eva raak stil, staar net in die niet.
“Hoe het Linda weer in jou lewe gekom?” vra Xanthe ná ’n rukkie.
Dit lyk asof Eva wakker word uit ’n onrustige droom. “Op agttien is ek terug Skotland toe om daar te gaan studeer. Ek het Erin dikwels gesien en saam met haar na haar Wicca-coven gegaan. Daar is ek opgelei in die weë van die Moeder. Erin se dogter het egter mettertyd jaloers geraak op die nou band tussen my en haar ma. Sy het die Hunters opgespoor en dit goed gedink om hulle oor Linda se herkoms in te lig.
“Linda het my later vertel sy kon vaagweg onthou daar het iets gebeur wat haar ouers se houding teenoor haar laat verander het, maar sy kon nie onthou dat ek haar opgesoek het of dat die Hunters my weggejaag het nie.
“My pa was sieklik en ek is terug Suid-Afrika toe om na die fabriek om te sien. Linda het ’n rebelse tiener geword, met dwelms deurmekaargeraak en was op negentien swanger. Die Hunters het haar uit die huis geskop. Dit was die eerste keer dat sy gehoor het sy was ’n aangenome kind. Linda het my in Suid-Afrika opgespoor, net om my te kom verwyt dat ek haar weggegooi het. Ek het probeer verduidelik, vergifnis gevra. Ons was op die punt om mekaar min of meer te vind toe sy gedeporteer is.
“As die skade aan ons verhouding enorm was, was die skade aan Linda onmeetbaar. Ek is agter haar aan Skotland toe. Sy was terug op die dwelms waarmee sy opgehou het toe sy agtergekom het dat sy Sally-Anne verwag. Ek was by toe Sally-Anne gebore is en het Linda versorg en geleidelik weer van die dwelms afgekry. Ek het haar aan ’n goeie coven voorgestel. Maar ek moes terugkom. My pa was op sterwe en ek moes die matfabriek finaal oorneem.
“Ek het probeer kontak hou met Linda, maar dit was moeilik. Ná my pa se dood het die fabriek my so besig gehou dat ek vir drie jaar nie kon roer nie. Linda kon natuurlik nie hierheen kom nie. Toe ek uiteindelik weer by haar uitkom, het sy in haglike omstandighede gebly. Al die geld wat ek gestuur het, het in dwelms ingegaan. Sy het selfs die huis wat ek vir haar gekoop het, verkwansel. Sally-Anne was verwaarloos en sieklik. Ek het geweet dat ek ook my kleindogter gefaal het.
“Ek het net teruggekom Suid-Afrika toe om die matfabriek en alles wat ek gehad het te verkoop. In Skotland het ek huis opgesit en Linda na ’n rehabilitasiesentrum gestuur. Toe Linda uit die kliniek kom, het sy Sally-Anne kom haal en vir my gesê sy het iemand ontmoet en gaan trou en sy wil niks meer met my te doen hê nie. Die klein Christelike Wicca-coven waaraan ek teen daardie tyd behoort het, was al wat ek oorgehad het.
“Dit het Linda nie baie lank geneem voor sy geskei en terug was op dwelms nie. Ek het deur middel van ’n prokureur gesorg dat Sally-Anne so goed moontlik versorg is. Op vyftien is sy egter uit haar skool geskop. Oor dwelmmisbruik. Wat agterna beskou seker te begrype is. Sy het immers verslaaf uit die baarmoeder gekom. Ek kon die bose kringloop nie breek nie.
“Op drie en vyftig was ek stinkryk aan geld, maar op emosionele vlak brandarm. Dis toe ek van Paradyskloof gehoor het. Ek kon my oë nie glo toe Linda en Sally-Anne ’n ruk later uit die bloute hier opdaag en albei verklaar dat hulle ’n nuwe blaadjie gaan omslaan nie. Dit was 1995 en die politiek was gunstig vir albei om te immigreer.
“Ek het Linda na ’n goeie coven in Johannesburg verwys en vir hulle albei gesê hulle kan gereeld kom kuier, en as hulle binne vyf jaar kon bewys dat hulle skoon van dwelms is en ’n heilsame lewe lei, kan hulle by my op Paradyskloof kom intrek.”
Eva raak stil, ’n veraf trek in haar oë.
“Ek weet wat met Linda gebeur het, maar wat het van Sally-Anne geword?” vra Xanthe ná ’n rukkie.
Eva kyk na Xanthe asof sy haar vir die eerste keer weer raaksien. “Sy lei haar eie lewe.”
“Sien jy haar gereeld?”
Eva lyk selfs moeër as toe hulle na die studeerkamer toe gekom het. “Wil jy die storie vir Tuisfront skryf, Xanthe? Wil jy my en Sally-Anne se spoke weer loslaat?”
Xanthe hou Eva se oë en skud dan haar kop stadig heen en weer. “Nee, maar waarom loop jy die risiko deur my te vertel?”
“Ek het besluit dis belangriker dat jy weet jy is nie die enigste een wat onder skuldgevoelens gebuk gaan nie. Ek wou hê jy moet besef dat dit menslik is. Nes dit menslik is om foute te maak. Ons het albei ons kinders gefaal, maar dis nie te sê ons het hulle nie liefgehad nie. Dit was nie ons bedoeling om hulle te faal nie en dis intensie wat bepaal of mens skuldig is of nie. Waaraan ook al.”
“Jy het jouself blootgestel ter wille van my?”
Eva kyk haar lank stil aan, glimlag dan net en staan op. “Ek sal jou laat weet wanneer Morgana jou kan terugneem.”
Xanthe voel ’n oomblik gedisoriënteer. Sy het haar so in Eva se verlede ingeleef dat sy vergeet het van die onmiddellike werklikheid. Van Paradyskloof en Eugene en Heléne en die gesaboteerde venster van die Water-huis. Sy dink aan Math se voorstel om die sersant te gaan inlig. Sy dink aan Martin se opdragte. Alles binne sekondes.
“Dis nie nodig nie, ek wil bly,” sê sy en weet dit het niks met opdragte te doen nie.


Vier en dertig
Venus is chaos toe sy die chalet binnestap. Dis onverwags ná die besonder lang maar kalmerende paadjie met sy stervormige stapklippe tussen welige, piepklein rankviooltjies deur, hul lila en pers gesiggies nuuskierig na bo gedraai. Ook die stervormige tuin met ’n beeld in elke hoek teen die agtergrond van diepgroen klimop wat al die mure bedek en die blommeweelde in skakerings van pienk, pers, blou en wit, het nie voorspel dat Sabine ’n varkhok agtergelaat het nie.
Xanthe staan nog hande in die sye op die drumpel en kyk na die nat handdoeke en gewade wat oral net neergegooi is en die vuil skottelgoed wat die hele plek vol staan toe Morgana agter haar praat.
“Sy het drie bediendes by die huis.”
Xanthe draai om.
Morgana haal haar skouers op en lig haar hande verontskuldigend. “Sy het seker maar net nooit geleer om netjies te wees nie, maar stap jy solank deur die tuin, ek ruim gou op.” Sy laat gly die groot rugsak waarop Venus staan van haar rug af en wag dat Xanthe moet wegstaan sodat sy kan inkom.
Xanthe staan terug, maar volg haar binnetoe. “Ek help jou gou.”
Morgana kyk haar verras aan toe Xanthe begin skottelgoed bymekaarmaak. “Dis nie nodig nie.”
“Vele hande ... En ek weet jy het seker nog baie ander werk. Ek sal die skottelgoed was terwyl jy die res doen.”
Sy is besig om die laaste koppies weg te pak toe Morgana in die kombuis kom en voorafbereide kos in die ys- en vrieskas begin pak. Die vuil vadoeke word in haar rugsak gedruk en skones kom uit een van die sysakke. “So ja. Gelukkig is al die chalets nou reg. Die ander was baie netjies en het vinnig gegaan, selfs Math s’n, al is hy ’n man. Eugene was altyd minder netjies.” Morgana hark haar hare agteroor. “Dankie vir jou hulp.”
“Ek gee nie om om jou te help nie, maar Sabine behoort haar te skaam om so baie werk vir jou te maak.”
“Sabine het ook maar haar eie probleme en dinge.”
Xanthe gebruik van die handeroom wat langs die wasbak staan, hou haar hande bak voor haar neus en asem die soet blomgeur in.
“Lilac, oftewel seringbloeisels,” identifiseer Morgana die reuk vir haar. “Dit simboliseer die herinnering aan vorige lewens. Nerina sê sy het hier in Venus van ’n onderwaterstad gedroom.” Sy rits die rugsak toe en swaai dit op haar rug.
Xanthe stap saam met Morgana uit. “Vertel my van die plante hier?”
“Die tema van Venus is die krag van liefde en spiritualiteit. Daarom is daar byvoorbeeld ’n wildeappelboom. Die appel staan onder meer vir begeerte. Die klimop vir ekstase. Een hoek van die vyf sterpunte is ’n roostuin, wat natuurlik romanse uitbeeld, maar daaronder is pennyroyal geplant wat kalmering verteenwoordig. En natuurlik sommer die plantluise weghou. Maar ek het ook hier en daar salie geplant vir wysheid en kanferfoelie vir balans. Die massas viooltjies en violas simboliseer onsterflike liefde, en die ysterkruid verseker betowering. Die Venus-tuin is eintlik die mooiste in die lente. Dan blom die bolplante, die lelies en vingerhoedjies, waaroor die feëryk mal is, en die akeleie wat jaloesie teëwerk.”
“En die laventel?” Xanthe beduie na die grysgroenplant met sy lila waas. Darem een naam wat sy ken.
“Dit staan vir verkwikking. En die madeliefiebos kan jou help om te besluit of jou geliefde jou liefhet of nie.” Morgana se glimlag helder haar gesig op, versag haar gebeitelde gelaatstrekke en ets die plooitjies om haar oë en mond. “Jy weet mos, he loves me, he loves me not ...” Sy kom tot stilstand voor ’n lewensgrootte beeld in ’n nis waaroor nuwe klimoplote kruip. ’n Botticelli-Venus wat in ’n skulp vol malende water staan.
“Waar het jy so baie van plante geleer?”
“Nagelees. By Eva geleer.”
“Jy was seker al van kleintyd af lief vir blomme?” toets Xanthe haar en voel dan half gemeen. Wat het Eva nou weer van bedoeling gesê?
Morgana se oë word donker voor sy oor die tuin wegkyk. “In ons agtertuin was daar ’n verskrompelde malva toe ek so agt was. Ek het dit aanhou natgooi tot dit van te veel water gevrek het. Toe was daar net bossies en ou karwrakke.” Sy kyk weer terug na Xanthe. “Wat is dit wat jy eintlik wil vra, Xanthe?”
Of jy Maria de Koker is. Of jy jou broer met ’n mes doodgesteek het. Xanthe weet presies wat sy eintlik wil vra, maar sy vra nie, haal net haar skouers op.
Morgana se kake bult en haar hoë wangbene verbleek. “As jy nie die moed het om te vra nie, gaan ek nie die moeite doen om te antwoord nie.” Sy stap om die beeld. Xanthe hoor ’n skarnier kraak, die skuurklank van ’n skuifslot. En dan is dit net die geluid van water en voëls, die sagte gewoer van die pompie wat die water om die voete van Venus laat maal.
Weet Morgana wat sy wou gevra het? Sou sy geantwoord het? Sou sy Xanthe in haar vertroue geneem het soos Eva gedoen het?
Xanthe kyk die Venusbeeld in die oë. “Of dink jy sy het my indirek geantwoord? ’n Werf met motorwrakke en een verskrompelde malva. Dit klink beslis nie na Waterkloofrif of Tamboerskloof nie. Ook nie na Skotland nie.” Xanthe sug. “Maar dit beteken ook nie dis Danville nie.”
Skrik laat haar hele lyf ruk toe Math uit die niet langs Venus verskyn.
“Jammer, ek kon nie juis klop nie.” Hy lyk nie jammer nie. Ook nie juis vriendelik nie.
“Het jy nou ook toegang tot die tonnels?” kom sy oor haar skrik.
“Net tot ons die Water-tuin klaar gedreineer het. Morgana was nie baie beïndruk toe sy my hier onder betrap het nie, maar sy het darem gesê ek is by die regte plek. Die tonnels is behoorlik ’n doolhof.”
“Lyk my jy en Morgana is besig om buddies te raak?”
“Ek dink nie enigeen besef hoeveel druk daar op Morgana is om alles gedoen te kry nie. Dit moet vir haar ’n verligting wees om die verantwoordelikheid van minstens een ding op iemand anders te kan afskuif.” Hy kyk om hulle rond. “Mooi tuin.” Hy buk by ’n bedding. “Foxglove, belladonna en monkshood sommer bymekaar. En daar anderkant oleander. ’n Gifmoordenaar se droom.” Hy kom regop. “Hoekom sê Morgana vir my jy gaan nie terug nie?”
Xanthe vou haar arms. “Omdat dit so is. Ek gaan nie terug nie.”
“Jou oggend- en middagpraatjies stem nie lekker ooreen nie. Vanoggend ...”
“Vanoggend was vanoggend,” val sy hom in die rede. “Dit was voor ek besef het dat die ruit wat gebreek het nie spesifiek op my gemik was nie. Ek het oorreageer.”
“Jy het nie oorreageer nie. Jy het jou gesonde verstand gebruik. Iets wat jy klaarblyklik weer êrens langs die pad verloor het.”
“Ek gaan die program voltooi, Math. Dit werk vir my. Ek gaan alles in my vermoë doen om te probeer uitvind wat alles hier op Paradyskloof aangaan. Ek het Eva se vertroue gewen. Ek gaan dieselfde met Morgana doen, en dan sal sy aan my erken dat sy Maria de Koker is en vir my vertel hoe sy hier beland het en waar sy in die Paradyskloof-legkaart inpas. Teen daardie tyd is dit Walpurgisnag en wil ek die sluierrite doen. En dan, Math, gaan ek huis toe om agter te kom wat dit is wat ek werklik met my lewe wil aanvang.”
“So maklik? Morgana gaan sommer net vir jou sê ja, jy’s reg, ek het my broer met ’n mes in die hart gesteek, maar dis ’n teer sakie, moet tog asseblief nie daaroor uitpraat nie? Terwyl sy weet jy’s ’n joernalis? Want as Eva weet, sal sy ook weet.”
Die euforie wat Xanthe sedert Eva se openhartige vertelling gevoel het, verdamp effens. “Ek kan in elk geval nie vandag nog terug nie. Dis nou te laat. En Eva sê dit sal waarskynlik binnekort weer reën.” Haar verweer klink effens lamlendig, nie omdat dit nie waar is nie, maar omdat sy dit so laat klink.
Math staan op, sy mond grimmig. “Nou bly dan, Xanthe, maar jy sluit elke verdomde deur toe wat jy kan toesluit. Onthou, ek is nou ver van jou af. Die Water-tuin en die Heilige Tuin lê tussen ons. Maar dink intussen baie mooi oor alles, en as jy enige verstand het, sal jy oormôre met die volgende rotering vir Eva sê jy wil huis toe gaan. As jy nie gaan nie, hoop ek jy besef jy speel met vuur as jy selfs daaraan dink om Morgana trompop te loop en te vra hoe goed sy met messe is. En onthou, as jy bly, gaan ek van jou verwag om die vrugbaarheidsrite ook te doen.” Daarmee draai hy om en stap met lang treë na die Venusbeeld wat hom spoedig insluk.
As dít haar nie sover kry om op die vliegtuig te spring nie, sal niks anders help nie. Eiewyse, hardkoppige bleddie vroumens. Math draf ergerlik met die trappe af en volg die kort gangetjie tot by die hooftonnel. Halsstarrige, stroomop klein pes. Geen gesonde verstand nie.
Nou hoekom is hy dan so verlig dat sy gaan aanbly? Terwyl hy weet sy is moontlik in gevaar? Omdat sy hom vir die eerste keer in ’n baie lang tyd weer laat lewend voel, weer man laat voel. Begeerlik laat voel. Begeerte laat voel. Dis asof sy die harde kors wat hy ná Jane se verdwyning om hom gebou het, ’n kors wat ná Heléne se dood verdriedubbel het, laag vir laag begin afskil en hier en daar weer lewe blootlê.
Dis die heel laaste ding wat hy nou kan bekostig. Dit laat hom kwetsbaar. Ook vir ander emosies soos hierdie vertedering wat hy skielik teenoor Morgana voel. Dit het hy nie verwag toe hy doelbewus maar subtiel probeer het om haar guns te wen nie.
Die kil Morgana wat haar afkeer so duidelik laat blyk het, kon hy hanteer. Ignoreer. Die Morgana wat sedert vanoggend agter daardie masker van afsydige bekwaamheid uitloer, ’n Morgana wat skaafplekke in haar mondering openbaar, kan hy nie so maklik afskryf nie. Hy kan nie miskyk dat die aanspreeklikheid wat sy voel vir alles wat op Paradyskloof aangaan, baie swaar op haar rus nie. Hy kan nie help om vir haar deernis en tegelyk agting te begin koester nie.
En dis gevaarlik, want dit maak hom subjektief.
“Jy sorg dat ek môre ’n afskrif van die GDO kry, en jy bring my aantekeningboekie vir my, Fortuin, verstaan jy?”
“Ek verstaan, sersant, maar ek ...”
“Magtig, Fortuin, daar is nie maars nie. Jy bring die goed. En jy gaan spoor vir my alles op wat jy kan kry oor Heléne Augustine en oor iemand met die naam Minette Minnaar wat liefdesverhale skryf. En alles oor Eugene van der Cluyt en Eva van Eden. En Xanthe Tredoux ook. Probeer die internet ook. Kan jy google?” Nie dat hy weet wat de hel google is nie, net dat Gertjie dit kan doen.
“Ek hou eintlik van Yahoo, sersant. Ek ...”
“Kan jy inligting op die internet opspoor of nie?” Magtig, is hy al mens wat nie weet hoe om wat ook al op ’n vervloekste rekenaar te doen nie?
“Ek kan probeer, sersant.” Fortuin wring sy hande inmekaar en laat sak sy oë voor hy weer na Gys loer. Gys voel skuldig dat hy die mannetjie so die skrik op die lyf jaag, maar hy voel ook so vervloeks magteloos.
“Wat is dit, Fortuin?”
“Nee, ek het maar net gewonder, sersant, of mens nie met daardie joernalis moet probeer praat wat die berig oor die spinnekop en Heléne Augustine in Tuisfront geskryf het nie, sersant.”
Gys voel hoe die moegheid hom weer bekruip. Hy slip op. Hy moes lankal daaraan gedink het. “Maak werk daarvan, Fortuin. So gou moontlik.”
Die moegheid neem toe nadat Fortuin weg is. Gys maak sy oë toe. Heléne Augustine. Eugene van der Cluyt. Wat kan die danige Morgana by albei se dood baat? En Eva? Minette? Hoekom Dok oor sy hart en bloeddruk bekommerd is, weet g’n mens nie, dis sy verstand wat tot stilstand gekom het.

Nerina het dalk van onderwaterstede gedroom, wat ná die ervaring in die Water-huis regtig nie na ’n aptytlike droom klink nie, maar Xanthe sal haar enige tyd ruil. Die drome wat haar die hele nag geteister het – van Math wat op ’n klimopbedekte bed lê met ’n appel in sy hand, viooltjie- en roosblare oor sy lyf gestrooi – is veel erger.
Dis bewolk, maar reën nog nie. Die wind ruk af en toe deur die tuin en kruip dan weer weg. Sy volg haar reinigingsritueel volgens Morgana se aanwysings in die lêer. Aan die voete van die Venusbeeld verwelkom sy die dag wat besig is om êrens agter die wolke te breek. 
Venus se Mona Lisa-glimlaggie help nie veel om kalmte teweeg te bring nie. “Ja, lag maar,” brom Xanthe nadat sy die windstreke gegroet het. “Dis nie jy wat met hierdie ongedurigheid oor ’n man sit nie.”
Watse ongedurigheid? verbeel sy haar hoor sy Venus vra met ’n stem wat klink soos die geklap van duiwevlerke in paartyd.
“Jy van alle godinne behoort te weet. Dis blote sekslus.”
Is jy seker?
Die wind pluk aan Xanthe se rok en ’n duif koer onrustig. Om haar ritsel en skuur plant en blaar, buig gesiggies die hoof en kyk onwillig grond toe. Asof hulle vir haar onthalwe skaam kry. En geen wonder nie. Sy behoort skaam te kry. Oor haar onnoselheid. Begeerte? Ja, dit voel sy. Maar dis nie die kern van haar ongedurigheid nie. Die selibaatheid van die afgelope paar jaar ook nie. Natuurlik wil sy met Math liefde maak, maar dis nie al nie. Sy wil iemand soos Math in haar lewe hê. Sy wil by hom wees. So veel moontlik, so dikwels moontlik ... dalk permanent. Sy wil op hom steun en wil hê hy moet op haar steun. Sy wil kinders hê wat op hom trek. Sy wil saam met hom oud word. Die hele sprokie van vir ewig en altyd gelukkig saamleef. En nie net iemand soos Math nie. Math self.
Dis hoekom sy nie van Paradyskloof wil weggaan nie, al vertel haar gesonde verstand vir haar dis die slim ding om te doen. Haar besluit om te bly, haar behoefte om te bly, het maar min met ’n neus vir nuus, joernalistieke talent of selfs nuuskierigheid te make. Eva en Paradyskloof fassineer haar, maar dis Math wat die deurslag gegee het.
Van alle sotlike dinge het sy gaan staan en verlief raak op Math Stone, alias Steve Augustine. En dis die hoofrede hoekom sy wil bly. Om by hom te kan wees. Saam met hom die waarheid agter Paradyskloof na te spoor. In die hoop dat daar ’n daarná is. ’n Toekoms. Saam met hom.
Xanthe kyk op in die grou lug, voel die fyn sproei van motreën oor haar neersif. “Jy het ’n bleddie gemene sin vir humor, Moeder. Van alle mans een soos Math? Wat eintlik Steve is? Van alle plekke, van alle omstandighede waarin ons kon ontmoet het, kies jy Paradyskloof?”
’n Windvlaag stuur haar hare in alle rigtings en lig haar maagdelike moeselienrok tot hoog teen haar dye op, en dan maak die hemele oop.
Die aantekeningboek wat Fortuin ewe getrou met die oggendbesoektyd bring, help Gys nie veel nie, behalwe dat dit bevestig hy onthou die name van die gaste op Paradyskloof reg.
Die artikel in Tuisfront wat Fortuin vir hom opgespoor het, help net in een opsig – hulle weet nou wie die skrywer daarvan was, W. van der Watt. Wat uiteindelik ook nie alte veel help nie, want Fortuin het uitgevind sy werk nie meer by die tydskrif nie en dat die ontvangsdame met wie Fortuin gepraat het, nie haar foonnommer of adres ken vandat sy glo getrek het nie.
Die Heléne Augustine-GDO is die grootste teleurstelling. Dis toe nie hy wat vergeet het wat daarin staan nie, daar staan bitter weinig in. Daar is nie eens ’n volledige lys van wie op Paradyskloof was toe Heléne Augustine oorlede is nie. Al wat werklik interessant is, iets wat hy nie voorheen raakgesien het nie, is die verwysing na ’n substansiële trustfonds waaruit Steve Augustine sy stiefsuster moes onderhou. Een wat ’n aansienlike duik moes gekry het elke keer as Heléne Paradyskloof toe is. Dalk ’n motief om haar van die gras af te laat maak, maar sy optrede ná haar dood kanselleer die suspisie. Tensy dit natuurlik ’n slim set was juis om die agterdog van hom weg te keer. As daar agterdog sou wees.
Gys leun agteroor teen sy kussings en kyk gefrustreerd na Fortuin.
“Hou moed, sersant, ek is seker daar gaan leidrade wees in die goed wat ek gisteraand op die internet gekry het. Ek het dit op my flashdrive gestoor en sal vandag vra dat iemand by die stasie dit vir my uitdruk. Ek spaar nog vir ’n drukker.”
Wat ’n flashdrive ook al mag wees. “Maar wat het jy gekry?”
Fortuin kyk op sy horlosie. “Sersant, ek het net so geloer-loer. Ek wou so gou moontlik soveel moontlik goed aflaai en dit vat tyd. Maar ek het ’n paar goed oor Eugene van der Cluyt gekry. Lyk soos goed oor die rekenaarspeletjie en dan natuurlik die berig oor sy dood. Ek het ’n paar van Xanthe Tredoux se artikels wat in In diepte verskyn het, opgespoor. Dit lyk asof dit die laastes is wat sy vir hulle geskryf het.”
“En dit lyk vir mý jy moet die goed maar uitdruk en bring. Toe, roer jou, die kaptein tel hierdie kuiery seker nie as werk nie.”
Fortuin laat sak sy oë. “Nee, sersant, hy het my gekapittel oor ek so baie hierheen kom. Hy wil hê ek moet daarop konsentreer om Arrie de Jager vas te trek. Kaptein is steeds oortuig dis hy wat die dagga smokkel. Paradyskloof is baie laag op die kaptein se lys, sersant. Die moetieman ook.” Hy loer weer na Gys. “Maar ons gaan hom wys, nè, sersant.”
Gys het moeite om sy oë oop te hou. “Ja, Fortuintjie, ons gaan hom wys.”
Martin is verlig Sondag is verby en hy kan weer aan die werk kom. Hy moet ’n tydskrif vol leesstof kry en boonop is dit vandag oor ’n week die einde van die maand. Hoe de hel hy sake dié keer gaan wiggel om die noodsaaklikste skuld te betaal, weet nugter. Pleks hy hom daarby bepaal, maar nee, dis Xanthe wat sy gedagtes besig hou.
As Steve Augustine ook net sy bliksemse foon vir ’n verandering wil antwoord. Hy het nou al ’n paar keer daarheen gebel om te hoor of hy dalk nuus het oor wat op Paradyskloof aangaan, hoe onwaarskynlik dit ook al is.
Hy wik en weeg en skakel dan weer die nommer. Hy kners op sy tande toe die foon net ses keer lui en dan vir die soveelste maal I’m not available at the moment ... Martin wil net weer neersit toe hy daaraan dink dat Augustine dalk sy selfoonnommer gelaat het. Hy druk weer die gehoorstuk teen sy oor. Dié keer luister hy tot aan die einde van die boodskap, wat afsluit met I will phone you back after seventh of May. Thank you.
Seventh of May. Die datum waarop Xanthe ook terugkeer. Martin sit die gehoorstuk fronsend neer en dan tref dit hom – Augustine het self gegaan. Is die man fokken mal? Hy het dan vir hom gesê om iemand anders te stuur. Daarop aangedring. Maar nie die ware rede gegee nie. Nie vir hom gesê dat Eva van Eden presies weet hoe Augustine lyk en hom dadelik sal herken nie. Wat het hom tog besiel om haar te probeer afdreig; agttien maande gelede vir haar ’n fotokopie van die beriggie in die Niemandsdorp Gazette te stuur en daarby te skryf: Hierdie man is op jou spoor. Praat eerder met die pers voor hy by jou uitkom.
Hy weet dit was kinderagtig, maar in daardie stadium was hy so de moer in vir die ou vrou met haar statigheid en kil woede. Meerderwaardige ou feeks. Hoe durf sy Tuisfront geelpers noem?
Hy pluk die foon nader. Hy moet by Welma uitvind hoe sy dink Eva sal reageer wanneer sy besef Steve Augustine bevind hom op Paradyskloof.
Welma bly lank stil nadat hy kortliks verduidelik het. Te lank.
“Welma? Is jy nog daar?”
“Ek hoop jy besef dat wie Heléne Augustine ook al vermoor het, moontlik saam met haar stiefbroer en jou joernalis op Paradyskloof sit, Martin. En ek hoop jy besef dat hulle deur jou toedoen, jou kinderagtige, agterbakse en stomonnosele optrede in lewensgevaar kan verkeer as die moordenaar uitvind wie Steve in werklikheid is.”
Martin bly eerder stil. Laat sy maar eers klaar stoom afblaas.
“Het jy die Sondagkoerant gelees, Martin?”
Martin sug. “Nee, ek is depressed genoeg. Ek neuk nie my Sondae boonop op nie.”
“Dan weet jy seker nie dat Eugene van der Cluyt van Witcheree-faam in die week aan bysteke dood is nie? Of dat dit op, en ek haal aan, ‘die eksklusiewe gesondheidsoord, Paradyskloof’ gebeur het nie?”
Martin word yskoud.
“Bysteke. Laat dit jou dalk aan spinnekopbyte dink?”
“Kan toeval wees,” verweer hy sonder oortuiging.
“Dan is dit seker ook toeval dat ek uiteindelik vir Miems de Koker opgespoor het.” Haar stem dra swaar aan sarkasme.
“Ek het Danville voos gebel en niemand het iets van Maria se ma geweet nie.”
“Dis omdat sy nie meer in Danville woon nie. Agt jaar al nie meer nie. Sy is kort ná Lodewyk se moord van De Koker geskei. En dit het ek uitgevind omdat ek elke De Koker in Pretoria gebel en gesê het ek het inligting oor Maria. Ek het ’n paar potte misgesit, maar uiteindelik by Miems uitgekom.”
“En toe blaker sy alles sommer net so aan jou uit?”
“Nee. Aanvanklik het sy gesê haar dogter het tien jaar gelede verdwyn en sover sy weet, is sy oorsee en sy wil in elk geval niks van haar weet nie. Ek het Donderdag opgevlieg en Miems ingewag toe sy teruggekom het van die hospitaal af. Sy het haar intussen opgewerk van verpleegster tot matrone en woon nou in ’n baie geriefliker omgewing. Sy wou steeds niks weet van praat nie, tot ek vir haar gesê het dat die Niemandsdorp-polisie op Maria se spoor is en ek wil help sodat Maria se kant van die storie vertel word. Dis toe dat sy gevou het.
“Sy het erken sy weet Maria is in die Niemandsdorp-omgewing, na aanleiding van ’n ruim toelae wat van ’n bank op Niemandsdorp oorbetaal word. Uit ene Eva van Eden se rekening. Sy het aanvaar Eva van Eden is Maria se skuilnaam en dat Maria vir haar ’n nuwe lewe aanmekaargeplak het. Miems weet niks van Paradyskloof af nie en het Maria nooit probeer opspoor nie. Sy sê as Maria haar wil kontak, weet sy hoe om haar in die hande te kry. Sy bid net dat Maria nie weer in die moeilikheid sal kom nie.”
“Sy glo Maria is skuldig?” vra Martin toe Welma stilbly.
Welma haal haar skouers op. “Maria, ’n skaam teruggetrokke kind, kon nie verduur dat haar ma twee vreemdelinge in hul huis toegelaat het ’n jaar ná haar pa se dood nie, en boonop het Lodewyk, en ek haal aan, ‘Maria se siel versondig’. Miems erken haar huwelik met sy pa was ’n fout. De Koker senior was ’n alkoholis en het kort-kort sy werk verloor. Miems moes haar half dood werk om vir kos op die tafel te sorg. Met net haar salaris as verpleegster het hulle noustrop getrek, al het sy soveel moontlik nagdiens gedoen.
“Maria het persoonlikheidsprobleme ontwikkel toe sy sowat elf, twaalf jaar oud was. Sy het nog meer in haarself gekeer geraak, later vreeslik nukkerig geword, en nog later was daar gereeld woedeuitbarstings. Meer as net tienerstreke. Sy het byvoorbeeld vir De Koker senior eenkeer met ’n kombuismes gedreig toe hy haar siel ’n bietjie uitgetrek het. Dit het al erger geword namate sy ouer geword het.
“Toe Maria in matriek was, het Lodewyk in die tronk beland. Ná matriek is Maria permanent in ’n winkel aangestel wat kampeertoerusting verkoop het en waar sy in haar laaste skooljare deeltyds gewerk het. Sy het ’n kamer daar naby gehuur en daar gaan woon. Sy het vir haar ma gesê sy wil nie een van hulle drie ooit weer sien nie en dat sy Lodewyk en De Koker sal ‘vrek maak’ as hulle naby haar woonstel kom. Sy was ook besig om haar as gids vir oorlewingskampe te bekwaam, soos ek destyds al by die winkeleienaar uitgevind het. Dis hulle wat my vertel het wat ’n groot liefhebber Maria van die buitelug was en hoe sy so vinnig van die veld geleer het.”
“Baie nuttig as mens eendag dalk sal moet vlug,” laat Martin hoor.
“Presies. Eers ná die moord het die eienaar agtergekom sy het geleidelik kampeer- en ander goedere onder ’n skuilnaam aangekoop en vir haar ’n hele voorraad van gebruiksartikels opgebou wat haar sou help om in die veld te oorleef. Volgens ’n lys wat in haar kamer gevind is, was haar aankope nog nie volledig toe Lodewyk ná ’n bietjie meer as ’n jaar op parool vrygelaat is nie. Sy het byvoorbeeld nog nie by ’n tentjie uitgekom nie, maar wel by ’n jagmes. Sy het nie toegelaat dat sy vervroegde vrylating haar planne in die war stuur nie. Toe hy by haar opdaag om haar te kom groet, het sy hom met die jagmes in die hart gesteek. Net een keer, maar dit was volskoot. Sy liggaam is eers drie dae later gevind toe die winkeleienaar wou gaan vasstel waarom Maria nie werk toe gekom het nie.
“Die polisie het klaarblyklik gereken sy het geweet Lodewyk sal een of ander tyd by haar aankom en het alles beplan om van haar stiefbroer ontslae te raak.”
“Honderd persent voorbedagte rade. Intelligent beredeneer. Presies uitgevoer. Motief duister, behalwe as mens dit iets soos sibling rivalry wil noem, of hy dalk haar siel versondig het met meer as ’n plukkie aan ’n vlegsel,” som Martin ingedagte op. “En persoonlikheidsprobleme boonop. ’n Moordenaar van formaat.”
“Ek dink dis juis oor Maria se persoonlikheidsprobleme dat Miems ook nie veel moeite gedoen het om haar op Niemandsdorp te gaan opspoor nie. Ek kry die idee sy is ’n bietjie bang vir haar dogter.”
“Enige foto’s gesien?”
Welma knik. “Van ’n baie jong Maria. Goedkoop kamera, goedkoop film, die foto’s rooierig verkleur of verbleik. Altyd groepfoto’s, nooit een van haar alleen nie. As agtjarige was sy skraal, maar mens kon sien sy het ’n groterige beenstruktuur. Op daardie foto het sy ’n laphoedjie opgehad. As tiener was sy vet en vol puisies, haar hare so kort dat mens skaars die kleur daarvan kan uitmaak. Daarna is daar nie foto’s nie. Miems sê Maria het alles verbrand wat op haar hoërskoollewe en daarná betrekking het. Selfs haar skoolrapporte. Iets waaroor Miems veral spyt is. Sy sê Maria was hoogs intelligent en het ondanks alles baie goed gedoen op skool.”
“Hoekom is jy nog nie met hierdie inligting polisie toe nie, Welma?” vra Martin agterdogtig.
“Jy het gedreig om my en Minette se storie uit te basuin as ek dit doen.” Die antwoord kom te vinnig.
“En as ek my dreigement terugtrek?” Martin strek sy bene uit, wag vir die slagyster om toe te klap. “En as ek sê gaan maar gerus polisie toe? Die saak is nou te ernstig?”
Welma bly stil.
“Darem ’n boggher dat Minette nooit vir jou van haar verlede wou vertel nie, of hoe? Net vir jou gesê het sy haat mans en sy het goeie rede, sy praat nie oor wat verby is nie. En sy het erken dat Eva haar finansieel gehelp het om ’n skryfkursus te doen en haar eerste boek uit te gee. Miskien was Eva stupid genoeg om Minette se ma ...”
“Fok jou, Martin.”
Martin koes onwillekeurig toe die foon hard in sy oor neergegooi word. Van humeure gepraat! Maar nou verstaan hy beter waarom Welma daardie wishy-washy artikel oor Minette geskryf het. Geheimhoudingsooreenkoms se gat. Respek vir Eva se oortuiging se moer. Maar hy moet sê, hy sal ook donners versigtig wees vir ’n humeurige lover of ekslover as mens vermoed sy weet watter kant van ’n jagmes skerp is.
Xanthe is skoon verbouereerd toe sy Math laatmiddag koes-koes teen die reën sien nader hardloop van die Venusbeeld se kant af. Sy verknies haar nog heeldag oor haar stommiteit. Verlief raak! Van alle idiotiese dinge wat sy kon gaan staan en aanvang het.
Sy staal haar toe sy die deur vir hom oopmaak.
“Kan mens dan op geen privaatheid aanspraak maak nie?” val sy aan nog voor sy die deur agter hom toedruk.
Hy kyk haar effens onthuts aan. “En hier dag ek jy verlang na my.”
Xanthe snork en gaan sit weer voor die kaggel wat sy ’n rukkie tevore teen die klam koue van buite aangesteek het.
Math ignoreer haar obstinaatheid, skuif net ’n stoel tot langs hare en trek dan die koffietafel nader voor hy ’n stuk papier onder sy kleed uittrek. Hy vryf die skets met ruweg getekende geometriese patrone plat.
“Die gastechalets. Morgana het vir my die kaart gewys en toegelaat dat ek dit vinnig nateken.”
“Dis darem baie gaaf van haar.”
Math lig sy wenkbroue, maar buig dan weer oor die skets. “Ons het gunste geruil.”
Xanthe sê liewer niks, maar sy kan haar nie indink dat Morgana sommer net ruilhandel met Math van alle mense sal bedryf nie.
“Kyk na die uitleg, Xanthe. Hier is die kronkelheining met die deur na elk van die sewe chalets.” Hy druk met sy wysvinger op die sirkel. “Aarde, die sirkel. Die halfmaan met die boep na regs is ... of liewer was ... Water. Die ster Venus, die driehoek is Vuur, Lug die diamant. Die halfmaan met die boep na links is Maan en die heksagoon is Son. Die ellips in die middel is die Heilige Tuin en die paadjie rondom. ’n Ingang op elke punt. Kyk nou na die lengte van die paadjies. Van en na die kronkelheinig, maar ook van en na die Heilige Tuin toe. Wat sien jy?”
“Dat die paadjie van die heining na Vuur toe vrek ver is en dat ek dit môre waarskynlik in die reën sal moet stap.” Sy klink amper net so stuurs soos Minette.
Hy steur hom nie aan haar nie, tel net die pen op wat nog op haar eksamenblok lê en druk met die punt op Son. “Ek was in Son toe Eugene dood is.” Hy skryf Ma in die heksagoon en vul dan ’n voorletter in elkeen van die ander patrone in: Xa in Aarde, Sab in Water, Ner in Venus, Min in Vuur, Agn in Lug en Eug in Maan. Dan maak hy ’n kruisie regs bo in die ellips, min of meer waar Eugene se liggaam in die Heilige Tuin gelê het, naby aan die oostelike ingang.
“Dit was windstil, daarom kon almal hom hoor skree, of dit nou duideliker of dowwer geklink het namate hulle nader of verder was. Dink jou nou in waar elkeen van ons was toe ons die geluid gehoor het. Son se paadjie is die langste na die Heilige Tuin toe, maar ek was reeds op pad daarheen. Tweede langste is Aarde s’n en derde langste is Lug s’n. Jy is nog eers binne toe om Eva op die interkom te gaan roep en het toe tuin toe gehardloop. Tog was jy tweede op die toneel.”
“Gelyk met Sabine.”
“Daarna kom Nerina van die Venus-tuin af daar aan. Dis ’n kort paadjie tot by die ovaalpad om die tuin, maar heelwat verder as sy by Eva se opdrag gehou en kloksgewys na die westelike ingang gehardloop het. Minette was in die Vuur-tuin, wat ook ’n entjie is, weer eens veral as sy kloksgewys gekom het, en ek dink nie sy sou gehardloop het nie. Sy was ook vertraag omdat sy Eva wel oor die interkom in die hande gekry het, daarom is dit verstaanbaar dat sy ná Nerina aangekom het. Agnes het laaste aangekom. Van die Lug-tuin af is dit ’n bietjie verder as van die Vuur-tuin af en sy beweeg nie vinnig nie. Verstaanbaar. Kyk nou na die paadjie van die Water-tuin af. Dis skaars twintig meter tot by die ovaalpad en kloksgewys skaars nog twaalf meter na die oostelike ingang. En tog kom Sabine gelyktydig met jou daar aan. Na regte moes sy heel eerste daar gewees het. Voor my nog.”
“As sy dadelik daarheen gehardloop het. Onthou, in die Water-huis hoor mens nie so goed soos elders nie omdat dit ondergronds is. En dis ook nie te sê dat al die ander kloksgewys gehardloop het nie.” Xanthe kyk na die skets en volg die paadjie van die Venus-tuin af met haar vinger. “Dan behoort Nerina eerste daar te gewees het. Lank voor jou.”
“Ek kan nie onthou wie van waar af gekom het nie, maar ek vertrou Sabine nie.” Math smyt die pen neer. “Die Water-huis is heel naaste van almal wat hoorafstand en bereiktyd betref, en sy het voor jou in Water gebly.”
“Dis nou dieselfde Sabine wat haar wimpers vir jou fladder en intieme knipogies uitdeel?” Sy kan haar tong afbyt. Math lig ’n geamuseerde wenkbrou.
“Einste,” is egter al wat hy sê voor hy die skets weer bestudeer.
“Math, die Son-tuin is die heel verste wat albei betref, en tog was jy eerste daar,” probeer Xanthe haar waardigheid behou ná daardie glips wat baie na aan jaloesie geklink het. “Ons het net jou woord daarvoor dat jy reeds op pad was. As jy hierdie soort redenasie wil gebruik, is jý die logiesste verdagte.”
Math kyk op van die skets af. “Dink jy ek het Eugene vermoor?”
Xanthe skud haar kop. “Hoe? Hoe het jy, of enigiemand anders, ’n spul bye sover gekry om hom te steek?”
“Kom ons aanvaar vir die oomblik daar is ’n manier,” hou Math vol, “wie sou jy verdink en hoekom? Objektief gesproke. Onthou, almal wat laas Sondagaand aan tafel was, het geweet hy is allergies vir bysteke.”
Xanthe dink ’n rukkie na. “Agnes glo homoseksualiteit is van die duiwel. Nerina dink mense soos Eugene wat hulself bejammer, is suurstofdiewe. Eva was waarskynlik bekommerd dat Eugene oor Paradyskloof sou uitpraat. Morgana is ’n mannehater en baie beskermend teenoor Eva. En as sy Maria de Koker is, is moord nie vir haar onbekende terrein nie. Sy kon dalk ook bang gewees het hy vermoed wie sy werklik is en dat hy haar sal verraai noudat hy bedank. Sabine en Minette wil albei Eva se opvolgers word, wat oënskynlik niks met Eugene te doen het nie, maar hulle kon eweneens bang gewees het hy praat uit.
“En dan is daar natuurlik jy. Jy glo iets het met Heléne gedurende die rite gebeur buiten die feit dat Eugene haar verwagtend gemaak het. Boonop het hy geweier om haar by te staan toe sy wou kop uittrek as Eva se opvolger. Daarna word sy volgens jou vermoor. Dalk dink jy selfs Eugene het ook iets daarmee te doen gehad. Gevolgtrekking? Jou motief om van Eugene ontslae te raak, is steeds die sterkste.” Xanthe sit agteroor op haar stoel.
Math grinnik onverstoord. “Agnes en Nerina is buitestanders en Eva was by die interkom. Die sterkste moontlikhede in Eugene se dood is, as mens realisties daarna kyk, Morgana, Minette en Sabine. Aangesien dit nie ek was nie. Dit kon ook enigeen van hierdie drie gewees het wat Heléne die ewigheid ingehelp het, en hier is Eva en ook Eugene moontlikhede. Morgana, Minette en Sabine oor die opvolgingskap. Eva omdat sy besef het sy het ’n fout gemaak om die opvolgingskap vir Heléne aan te bied. Eugene kon gevoel het Heléne kan vir hom moeilikheid veroorsaak. Onthou, hy was in die nuus oor die rekenaarspeletjie. Maar dis Eva en Morgana wat met die tonnels by haar kon uitgekom het.”
“Minette en Sabine het albei kennis van die tonnels en Minette het boonop ’n ruk lank hier gebly. Hulle kon ook die tonnels op ’n manier gebruik het,” redeneer Xanthe en probeer om nie die goue vlekkies in sy oë raak te sien nie. Dis moeilik genoeg om rasioneel te dink.
“Dis waar. Die volgende logiese vraag: Wie van hulle het kennis van spinnekoppe en bye?”
“As Morgana Maria is, sou sy in haar vlugtog kennis van die veld opgedoen het. Sabine, klaarblyklik ’n Joodse dokter van La Lucia se vrou? Wie weet? Eva? Sy is ’n slim vrou, maar hoe ver haar kennis van insekte strek, weet ons nie. Sy en Morgana weet albei wel geweldig baie van tuine, plante en simboliek af. Minette ...” Xanthe frons. “Minette het besonder baie van Kaapse kobras af geweet toe sy ons vertel het dat Morgana amper deur een gepik is. Sy het ook presies geweet hoe ’n epipen werk.”
“Sy’s ’n skrywer. En ek neem aan skrywers weet heelwat van baie dinge af omdat hulle navorsing vir boeke doen.”
“Maar tog.” Die twee woorde hang in die lug en bly daar hang tot Math opstaan.
“Ek gaan jou nog net een keer vra, Xanthe. Gaan om hemelsnaam môre terug. Gaan praat met Gys Niemand en laat dit dan aan hom oor om gevolgtrekkings te maak.” Sy laaste woorde word amper onhoorbaar gemaak toe windvlae die reën teen die sinkdak laat spetter.
Xanthe kyk met ’n ironiese optrek van haar wenkbroue na Math. Sy hoef niks te sê nie. Hy weet net so goed soos sy dat daar van terugvlieg nie sprake is tot die reën weer bedaar en die lug ooptrek nie.
Math lig sy hande in ’n magtelose gebaar op. “Nou ja, dan loop ek maar.” Hy begin omdraai, draai dan weer terug. Sy oë brand ’n roete oor haar mond, dan skud hy net sy kop en trek weg asof daar ’n leërskare Harzgebergte-hekse agter hom aan is.

Xanthe lê nog in die bed en dagdroom oor Math toe Eva se stem oor die interkom opklink.
“Goeiemôre, mag die Moeder julle seën. As gevolg van die swaar reën gebruik ons vandag die tonnels. Math, sal jy asseblief vir Xanthe oor ’n ruk gaan haal en hierheen bring? Agnes en Nerina, Morgana sal julle kom haal. Minette, Sabine, julle weet hoe om die tonnels te gebruik, Morgana sal die binneslotte van die deure vir julle oopsluit. Ruim asseblief julle wooneenhede sover moontlik op.”
Daar is nie veel om op te ruim nie, maar Xanthe vee en stof af vir die vale. Enigiets om nie weer aan die wonder te gaan oor wat sou gebeur het as sy in daardie oomblik wat Math haar so duidelik wou soen, nader getree het nie. As hy darem moet weet wat hy en sy alles in haar drome aangevang het.
Sy het net klaar gestort en aangetrek toe hy aanklop.
“Môre.” Hy lyk beduiweld, asof hy net so sleg soos sy geslaap het.
Xanthe kan aan niks dink om te sê nadat sy gegroet het nie en volg hom net swygsaam.
Eva wag hulle in die onthaalkamer in. Sabine is reeds daar en kort daarna kom Morgana ook saam met Nerina en Agnes aan.
“Ek en Morgana het lank oor die rotering en ’n paar ander dinge gepraat.” Eva is weer haar kalm self, maar daar is kommer in die plooitjies op haar voorkop geëts. “Ons wil ’n voorstel aan julle maak. Ons wag net vir Minette.”
Xanthe gebruik die wagtyd om weg te lê aan die souttert. Daar was nie tyd vir ontbyt nadat sy so lank in die bed gelê en wroeg het nie, en gisteraand het sy nie sin aan kos gehad nie. Haar hongerte het elders gelê.
Sy is besig met ’n tweede koppie tee toe Eva onrustig opstaan en by die venster uitkyk.
Agnes sit in haar stoel asof sy daar nes gemaak het, Sabine gesels met Nerina oor die Lug-tuin en die simboliek van bamboes. Math en Morgana is in gesprek oor die pomp en die watervlak en die reën. Oor al hulle werk wat nou ongedaan gemaak word. Oor die kragopwekker wat klaarblyklik onherstelbaar is.
Eva draai terug van die venster af. “Ek gaan Minette gou weer oor die interkom roep,” hoor Xanthe haar sê voor sy uitstap.
Xanthe gaan staan voor ’n groot, outydse skildery in ’n vergulde raam. ’n Mollige jong vrou met lang, golwende bruin hare en goue vlerke knyp iets wat lyk soos ’n goue kruithoring onder haar arm vas. Hieruit val goue muntstukke die wêreld vol. In die raam is ’n koperplaatjie wat verklaar dat die titel Fortuna is, en onder die titel is die woorde: Fortuna fortes adiuvat (Fortune favours the brave/bold).
“Sy antwoord nie.” Eva se woorde laat Xanthe omkyk. “Morgana, ek is jammer om jou nou weer te stuur, maar wil jy nie gaan kyk wat daar aangaan nie? Ek kan my nie indink dat sy in hierdie weer buite sal wees nie.”
Morgana knik net en kry dan koers. Xanthe beweeg weg van die skildery en gaan staan by die venster.
“Minette moet ook altyd moeilik wees,” hoor sy Sabine agter haar vir Nerina sê.
“Ek hoop nie daar is fout nie. Ek verstaan sy is sestien weke verwagtend,” antwoord Nerina en klink effens bekommerd.
Minette swanger? Dis nuus, dink Xanthe, maar kyk nie om nie.
Sabine lag. “Nee wat. Of sy nou verwag of nie, Minette is so sterk soos ’n bees. Sy lyk maar so lomp. As sy haar luiheid laat staan, het sy ’n stamina wat jou sal verbaas. Kan ek vir jou nog tee kry?”
Hul stemme verdof. Buite dans laventel soos pers koringare in die wind terwyl kappertjies hul koppe onder hul stingels wegsteek. Die grasperk is deurweek en plek-plek staan blink poele. Maar dis nie die tuin wat haar gedagtes besig hou nie. Ook nie Minette nie. Dis Math. Die byna tasbare afstand wat hy van haar hou, en nie net fisiek nie.
Xanthe swaai om toe die interkom metaalagtig kraak en sien hoe Eva haar uit die onthaalvertrek haas. Sy is bleek toe sy oomblikke later terugkom. “Math, jy moet asseblief gaan help. Morgana sê dit lyk asof Minette in ’n beswyming is. Sy sal Minette solank in die tonnel probeer kry as jy vir haar onder die Heilige Tuin kan wag. Julle moet haar so vinnig moontlik hierheen bring dat ons kan probeer agterkom wat aangaan.”
’n Doodse stilte daal oor die onthaalkamer. Dit lyk asof Math iets wil vra, maar dan kry hy net met lang treë koers deur toe. Eva sak op een van die stoele neer en laat rus haar voorkop in haar handpalm.
Xanthe kyk na die geskokte gesigte om haar en weet dat sy ook so lyk.
“Miskien is dit die swangerskap, saam met die spanning van die opvolgerskap,” verbreek Nerina die stilte. “Minette het aan my erken dat die opvolging nogal swaar op haar gemoed rus.”
“Kom ons wag maar dat sy hier kom.” Eva kom regop en druk haar hande teen mekaar. “Laat ek intussen verduidelik tot watter gevolgtrekkings ek en Morgana gekom het. Dit sal ten minste ons aandag aflei tot ons enigiets vir Minette kan doen.”
Xanthe kan aan die ligte trilling in die vingerpunte sien dat Eva haar ontsteltenis met moeite bedwing. “Met al die gebeurtenisse wat plaasgevind het, dink ons dit sal die beste wees as julle almal ná Walpurgis huis toe gaan. Die groot rede hiervoor is dat die Water-huis so gou moontlik herstel moet word voor verdere skade aangerig word. Met die Water-fase uit die prentjie, word die siklus in elk geval in die war gestuur. Ons het die roteringskedule aangepas.”
Sy brei uit oor die skedule, maar Xanthe luister skaars. Haar oë bly op die geboutjie wat na die tonnels lei. “Hier kom Math-hulle,” waarsku sy ’n rukkie later. Minette hang swaar tussen Morgana en Math, maar dit lyk asof sy tog gedeeltelik self kan loop. Haar kop hang egter slap vooroor.
Eva kyk vinnig venster se kant toe. “Sabine, as julle my soek, ek neem Minette na die Pluto-kamer,” sê sy voor sy haastig wegdraai.
Math steun toe hulle Minette op die bed neersit. Hemel, hy het nie geweet ’n vrou kan so swaar wees nie.
“Wat het gebeur?” Eva kom haastig aangestap, gaan staan langs Minette en vee die vaal haarslierte van Minette se kop af. “Nie koors nie,” prewel sy voor sy na Morgana kyk.
“Sy was in die meditasiekamer. Dis net ’n genade dat sy nie die kerse of die aromabrander omgestamp het toe sy omgekantel het nie. Haar polsslag was swak. Sy het baie moeilik asemgehaal, maar terwyl ons in die tonnel was, het sy ’n bietjie bygekom. Ek weet nie of dit dalk iets met die ventilasie in die kamer is nie, Eva, maar ek het ook snaakserig gevoel en dit net in die kort rukkie dat ek saam met Minette daar binne was. Soos jy weet, maak die Maan-huis se venster in die meditasiekamer nie oop nie en die deur was toe.”
Al weer die Maan-huis. Math hou Eva se gesigsuitdrukking dop om te sien of sy ook die verband sien.
Sy skud haar kop. “Niemand het voorheen oor die ventilasie of enigiets in die vertrek gekla nie.”
Minette se kreun laat Eva oor haar buig. “Minette, wat het gebeur?”
Minette skud net haar kop. “Moes flou geword het. Lae bloeddruk.” Sy praat moeilik asof haar tong dik geword het. Sy maak haar oë halfmas oop. “Voel asof ek sweef.”
Eva streel oor haar hare, maar sy kyk na Math. “Ons sal verder omsien. Sy moet maar voorlopig in die bed bly. Gaan stel asseblief die ander gerus terwyl ek en Morgana haar gemaklik maak?”
Nerina spring op toe hy die onthaalkamer binnekom en Xanthe draai weg van die venster af. Sabine kyk hom ondersoekend aan en Agnes slaan verskrik ’n kruis.
“Lyk my sy is oukei.” Met die grou lig agter haar lyk Xanthe bleek en bekommerd. Hy wens hy kan oorstap na haar toe en haar vashou. Maar dit sal net weer van voor af die hel ontketen waardeur hy die afgelope dae in daardie dwerghuis is wat die ene Xanthe ruik.
Gedurende die drie dae dat Xanthe in die driehoekige Vuur-huis deurbring, blus die reën en wind die uitbundige rooi, oranje en geel van die Vuur-tuin geleidelik. Blomme bly verwelk en deurnat lê waar hulle afgewaai word. Lote knak onder die aanslag van die windvlae. Die eerste nag is daar ’n storm wat om die hoeke huil en bome laat kreun. Die elektrisiteit gee weer in en kom eers teen die volgende oggend aan.
Xanthe is verlig toe Eva laat weet dat Minette heeltemal herstel het en dat die floute vermoedelik te wyte was aan lae bloeddruk, maar ongedurigheid bly ’n knaende metgesel. Dis ’n ongedurigheid wat te doen het met die weer, maar veral met die magtelose frustrasie wat sy voel oor die emosies wat Math in haar wakker maak. En ook ’n verlange na Chloë wat feller in haar brand as ooit tevore. Sy het vrede gemaak met baie dinge, maar dis asof die vrede maak ook ’n lagie selfbeskerming afgeskil het. Sy onthou dinge wat sy deur middel van selfverwyt en selfbedrog onderdruk het. Die effense heesheid in Chloë se stem, baie soos haar eie. Die vorm van haar handjies met vingerpunte wat nes Xanthe s’n effens opwip. Haar tone wat op dieselfde patroon as Xanthe s’n aan haar voetjies geryg gesit het.
Sy onthou ook mooi oomblikke tussen haar en haar ouers, asof dit ’n skyfievertoning op Adobe Photoshop is. Die eerste keer toe hulle haar met die kabelkarretjie teen Tafelberg opgeneem het. Haar ma wat haar deur Olive Schreiner se huis op Matjiesfontein neem en haar van die besonderse vrou vertel het. ’n Kanaalvaart in Amsterdam. ’n Besoek aan Salzburg om in Mozart se voetspore te stap.
Maar telkens keer haar gedagtes weer terug na Math. Die onrus in sy oë toe hy met die tonnel na Venus toe is terwyl Morgana vir Xanthe, Agnes en Nerina weglei en Sabine haar eie koers kry na Lug toe nadat sy Xanthe by Vuur besorg het. Sy sterk gesig. Sy groot lyf.
Sy is om verskeie redes verlig toe sy vroeg Vrydagoggend opstaan en sien die lug is besig om gedeeltelik oop te trek. Dis nog koud en bitter nat buite, maar niemand sê iets oor die interkom nie en nadat sy opgeruim het, loop sy deur die tuin wat sy nooit kans gehad het om te benut nie.
’n Geboutjie wat waarskynlik nog ’n ingang na die tonnel huisves, staan in een hoek, en by nadere ondersoek sien sy dat trappe opkrul na die plat dak. ’n Lêstoel verraai dat die klein vierkant kan gebruik word om te sonbaai. Dis egter die uitsig wat haar verras, veral toe sy besef sy kan die paar vreemde duine wat sy uit die lug opgemerk het, in die verte sien. Dit lyk asof daar ’n voetpaadjie is wat van die grensheining af daarheen lei, maar dit word klaarblyklik nie dikwels gebruik nie. Agter die duine toring die berge hoog die lug in op, met kranse wat besitlik na Paradyskloof toe oorhel. Sy hou haar hand oor haar oë toe sy ’n beweging naby die duine sien, maar ’n wolk trek voor die son weg en die skerp lig verblind haar momenteel. Sy moes haar egter verbeel het, want toe haar oë weer aanpas, is daar niks.
Die res van die tuin is so wind- en reënverrinneweer dat sy net ’n vinnige draai daardeur maak voor sy met die paadjie na die herehuis begin aanstap. Van Math se kaart onthou sy dat dit die langste van al die paadjies is, maar dis so ’n verligting om weer buite te kom dat dit haar nie hinder nie.
Die keer wag niemand haar in nie en sy kom niemand op pad na die onthaalkamer teë nie. Ook dié vertrek is leeg. Tee en eetgoed staan gereed, maar dis duidelik dat niemand nog daarvan gebruik gemaak het nie. Sou sy besonder vroeg wees? As dit nie was dat die tee warm was nie, sou sy kon wonder of sy vanoggend die enigste mens op Paradyskloof is.
Vir die eerste keer sedert die ongedurige ure in die donker van Dinsdag se stormnag, is sy skielik weer lus vir ’n sigaret. Die lus word verdryf toe sy haastige voetstappe hoor nader kom. Die volgende oomblik storm Math in, sy gesig ’n prentjie van kommer. Hy steek vas en kyk haar verras aan net voor die kommer plek maak vir ergerlikheid. Hy gooi sy hande in die lug. “Waar de bliksem wás jy? Ek soek my morsdood na jou.”
“Wat bedoel jy? Ek het nou net hier aangekom. Waar was ek veronderstel om te wees?”
“Ek was veronderstel om jou te gaan haal. Eva het jou tot vervelens toe op die interkom geroep nadat Nerina haar laat weet het sy het iemand oor Maan se tuinmuur sien loer, en haar beskrywing klink baie soos Agnes s’n van nou die aand. Eva het gereken dis beter om die tonnels te gebruik – net vir die wis en die onwis.”
“Waar is die ander?”
“Hulle het na die interkom geluister. Morgana en Sabine bring hulle.”
“Ek was in die tuin en het toe begin aanstap hierheen. Dis ’n hele ent. Hoe de hel moes ek geweet het julle soek na my?”
Math bedaar sigbaar. “Jy het my lewe met ’n jaar verkort.” Hy hark met sy vingers deur sy hare en kyk dan vinnig om, asof hy hom wil vergewis dat hulle nog alleen is. Hy staan nader en laat sak sy stem. “Xanthe, jy moet hier uit. Ek gaan vir Morgana vra om jou vanoggend terug te neem. Sy sal jou kan terugvlieg sodra sy klaar is by die chalets.”
“Wat nou weer? Hoekom net ek?” Sy kyk ergerlik op na hom. Hy moenie dink net omdat hy haar uit die slaap hou, kan hy haar sommer net hiet en gebied nie.
“As ek in die posisie was om dit te doen, sou ek die res ook aangeraai het om te waai.” Hy vou sy hande om haar boarms. “Dink mooi, Xanthe. Wat reken jy sou met Minette gebeur het as ons met die vorige rotering, toe jy in Venus was en Minette in Maan, drie dae pleks van twee in die chalets gebly het?”
Hy gee haar nie kans om te antwoord nie. “Niemand sou haar voor die derde dag gaan soek het nie. As Morgana haar nie gekry het nie, nie die kerse doodgeblaas het nie ... Ek wil nie eens daaraan dink nie. Maar dink hieraan – by twee geleenthede is hierdie tokkelossieagtige man naby Maan gesien. Elke keer as daar fout kom, is Maan in die gedrang.”
Hy staan terug en vee weer deur sy hare. “Jammer, ek klink behoorlik soos ’n lunatic. Dis net, ek het so baie tyd gehad om oor al hierdie goed te dink met dié dat mens nie jou neus by die deur kon uitsteek nie ... feit is daar is iets aan die Maan-huis en -tuin. Ek reken dis die een plek waartoe die tokkelossieman toegang het, al is dit dan nou oor die muur. Jy moet vir Gys Niemand van die man gaan sê. Van die Water-huis en van Minette ook. Ek glo nie daardie laebloeddrukstorie nie. In elk geval nie dat dit die enigste oorsaak was nie.”
Math se deurmekaar gepraat verwar haar. Sy redenasies is gewoonlik so logies. “Hoe gaan dit nou met Minette?” vra sy dan.
“Dit lyk nie asof sy nagevolge oorgehou het nie, maar wat dit ook al is wat haar oorgekom het, ek vertrou die vrede glad nie. Asseblief, Xanthe, gaan terug. Ek kan op niks konsentreer as ek my oor jou bekommer nie. En ek het op die oomblik al my konsentrasie nodig.”
’n Warmte krul op in haar hart. Hy bekommer hom oor haar. Kan nie konsentreer nie. Lekker, dis sy verdiende loon. Sy is nie die enigste een wat onder hierdie onheilige ding tussen hulle ly nie. Sy hoop Venus in al haar gedaantes het hom hel gegee, want vir haar was die afgelope drie dae behoorlik die vagevuur.
“En wat van die vrugbaarheidsrite wat jy so hard probeer om op my af te dwing?”
“Ek het vrede ...”
“O, hier is julle.” Nerina se hande is aan die stoei, haar moffies skoon verkreukel.
“Is jy oukei?” vra Xanthe.
“Ja, wat. Ek het net groot geskrik. Ek was besig met die oggendritueel en toe ek opkyk, sien ek die wilde bossiekop en die klein ogies, sy hande soos kloue om die muur se boonste rand geklem.” Sy lag senuagtig. “Hy is dalk heeltemal onskadelik, maar ek moet sê, ek kan Agnes nie kwalik neem dat hy haar so ontstel het nie.”
“Niemand wou my mos glo nie!” klink Agnes se stem skril in die deur. Sabine volg in haar spoor en slaan haar arm om Agnes se krom skouertjies.
“Natuurlik het ons jou geglo, Agnes, bedaar. Eva-hulle wou niemand verder ontstel nie, maar hulle ken die man. Hy bly in ’n grot in die berge. Hy ...”
“Sabine!” Eva praat nie hard nie, maar daar is geen twyfel oor die betigting nie. Sy stap verby Sabine en Agnes en laat rus haar hand op Nerina se skouer. “Ek is jammer oor die voorval. Morgana sal aandag aan die saak gee sodra sy kan.” Sy kyk weer berispend na Sabine en dan na Math. “Moenie die saak uit verband ruk nie. Die man is eksentriek, maar ons weet al jare van hom. Ons het nog nooit voorheen met hom probleme gehad nie.”
Math se kaak word styf. “Dis moontlik, Eva, maar kan jy waarborg dat hy niks met die voorvalle in Maan te doen gehad het nie? Eers Heléne, toe Eugene, daarna Agnes en Minette en nou Nerina. Elke keer as iemand in Maan bly. Verklaar dit vir my en dan sal ek my bes doen om sake nie uit verband te ruk nie.”
Eva sug geluidloos. “Ek begryp dit ook nie, maar hier is die feite: Heléne is aan ’n spinnekopbyt dood. Eugene is nie in die Maan-huis dood nie. Agnes en Nerina het net die man gesien, hy het niks aan hulle probeer doen nie. Minette ly aan lae bloeddruk. Sy het aan my erken sy het voorheen ook al flou geword en ook op haar eerste aand in Maan snaakserig gevoel, maar sy het gaan lê en weer heeltemal reggekom. En ingeval jy gewonder het, sy het geen insekbyte nie.”
“En Morgana wat gesê het sy het ook dronkerig gevoel?”
“Sy het geskrik, Math. Sy is weer na die meditasiekamer toe voor Nerina haar intrek geneem het. Daar was niks fout nie.”
“Dis waar, Math. Ek het elke dag daar gemediteer en niks oorgekom nie,” erken Nerina. “En die man het net geloer. Hy het verdwyn toe hy besef ek het hom gesien.”
Math het sigbaar moeite om sy wrewel te onderdruk. “As enigiemand weer iets hier oorkom, Eva, rus dit op jou gewete. En moenie dink ek sal weer ...” Math knip die sin dood.
“Wat, Math?” Eva kyk hom vreesloos aan. “Weer die saak terugtrek nie? Hoekom dink jy het jou prokureur jou aangeraai om die saak terug te trek? Omdat daar niks was nie. Omdat jy toe al sake uit verband geruk het. Jou stiefsuster het ’n tragiese dood gesterf, ja, maar ek glo nie ’n oomblik dit was moord, soos jy klaarblyklik dink nie.”
Math word krytwit. Die stilte in die vertrek is amper ’n vibrasie. “Hoe lank al weet jy, Eva?” kom dit dan skor van hom.
“Ek het dit met verdrag begin vermoed.”
“En hoe is daardie vermoede bevestig? Minette?”
Eva kyk hom onbegrypend aan. “Hoe sal Minette weet wie jy werklik is?”
“Sy het ’n gesprek tussen my en Xanthe afgeluister.” Math draai na Xanthe. Sy kaak bult. “Dan kon dit net jy gewees het.”
Xanthe staar verslae op na hom en kyk dan hulpsoekend na Eva.
Eva skud haar kop stadig, teleurstelling op haar gelaat afgeëts. “Ai, Xanthe, dan is dit so. Dan het julle saam hierheen gekom. Saam planne teen Paradyskloof gesmee.”
“Nee! Nie doelbewus nie. Ek bedoel ek het nie geweet nie. Ek het geen idee gehad ...”
Eva hou haar hand op. “Genoeg.”
“Kan iemand vir my sê wat hier aangaan?” Sabine kyk van die een na die ander. Agnes en Nerina se gesigte weerspieël oorbluftheid.
Eva haal diep asem. “Laat my toe om die saak te hanteer, Sabine.”
Sabine gee haar net ’n kyk en draai na Math. “Jy is Heléne se stiefbroer, lei ek af. Hier om haar dood te wreek, of so iets.” Sy kyk na Xanthe. “Maar wat het jy gesondig?”
“Sy’s ’n joernalis.” Minette sluit by hulle aan asof sy heeltyd in die geselskap was. Sy moes buite die deur staan en afluister het, besef Xanthe. Wou natuurlik hoor wat agter haar rug gesê word. “Xanthe is gestuur om stories oor ons klomp te skryf. Ek hoop nie julle het te veel geheime aan haar uitgelap nie, want binnekort gaan julle alles in Tuisfront uitgebasuin sien.”
Nerina kyk geskok na Xanthe.
Sabine druk haar hand teen haar mond. “Van alle agterbakse ...”
Agnes slaan ’n angstige kruis.
Xanthe kan die vyandigheid amper tasbaar voel. Sy kyk na Math. Dis wat die heel seerste maak. Dat hy sommer net dadelik aanvaar dat sy hom verraai het. Hoe kon hy dit selfs net vir ’n oomblik gedink het? Hoe dúrf hy?


Sewe en dertig
27 April
“Waarheen neem jy my nou?” frons Gys toe Gertjie verby die afdraai ry na die straat waar sy huis is.
“Na my huis toe.”
“Is jy nou laf, Gertjie? Ek wil huis toe gaan. Na my eie huis toe.”
“Jy kan Maandag gaan. Ek wil eers self seker maak jy gaan nie sommer onmiddellik weer allerhande goed aanvang en Dok se goeie werk ongedaan maak nie.” Sy draai behendig by die oprit na haar huis in en druk die afstandbeheerder vir die smeeysterhekke.
“Ek wil g’n in hierdie tronk van jou bly nie.”
Gertjie hou voor haar breë stoep stil en draai skuins op die sitplek, haar een hand nog op die stuurwiel. “Verstaan my nou mooi, Gys Niemand, as jý nie na jou gesondheid gaan omsien nie, sal ek. Jy bly die naweek hier en as ek my daarvan vergewis het dat jy werklik oukei is, kan jy Maandag huis toe gaan vir die laaste week van jou siekteverlof. As jy dan weer in al jou goor weë verval, was ek my hande.”
“Ek het g’n goor weë nie. Buitendien, wat dink jy gaan die mense sê as ek die naweek in jou huis oorbly? Die dominee? Jou mede-ouderlinge?”
“As hulle nie sê dis die Christelike ding om te doen nie, verstaan hulle nie die aard van Christenskap nie en dan het ek vrede.” Sy trek die sleutels uit en druk die deur oop. “Kom in, of bly die res van die naweek hier sit as jy so voel.”
Gertjie stap weg sonder om eens weer om te kyk. Dat so ’n kompakte stukkie mens nou so hardegat kan wees. Dis hoog tyd dat hy Gertjie op haar plek sit, maar eers as hy minder moeg is.
Die vraag is hoe hy Fortuin nou gekontak gaan kry, want hy weet sommer Gertjie sal ’n oorval kry as hy Fortuin bel. Maar die moetieman moet ingebring word en hulle moet oor Augustine se motiewe gesels. En dan is daar nog die Van der Watt-vrou se foonnommer. Gys klim steunend uit die motor. Hy sal wel ’n plan maak. Gertjie moenie dink sy kan hom ore aansit nie.
“Wel, as dit nie Minette of Xanthe was nie, waar het jy gehoor dat ek Heléne se stiefbroer is?” Math kyk Eva stip aan.
“Daar was destyds ’n foto van jou in die Gazette. ’n Afskrif daarvan is aan my gepos – kastig anoniem, maar ek het vermoed dit was daardie mannetjie van Tuisfront.” Eva draai na Minette en die res. “As julle ons sal verskoon, sal ek en Xanthe en Math hierdie gesprek privaat in die toringkamer gaan voortsit. Kry vir julle tee en eetgoed en dan kan julle maar na julle chalets gaan. Die volgende rotering is oor twee dae pleks van drie, soos julle seker op julle programme gesien het.” Sy wag nie op ’n antwoord nie.
Xanthe volg haar amper skoorvoetend. Sy waag dit nie om na Math te kyk nie, bang hy sien sy is nie net woedend vir hom nie, maar ook diep seergemaak.
In die toringkamer gaan staan Eva voor die venster met haar rug na hulle. Dit duur ’n goeie minuut voor sy weer na hulle toe draai. Die minuut duur ’n ewigheid.
“Ek is bitter teleurgesteld in julle albei. Elke dag het ek gehoop een van julle sal die moed van julle oortuiging hê om vir my te kom sê wat aangaan. Veral jy, Math. En veral nadat jy Morgana so begin help het, het ek begin moed kry.”
“Jy is nie die hoof van ’n skool nie, Eva, en ek is nie ’n geïntimideerde graadtienseun wat kwaad gedoen het nie. Moenie my aanspreek asof ek ’n stout kind is nie.”
Math pers die woorde tussen stywe lippe deur. “Xanthe het niks van my geweet voor ons mekaar toevallig op Niemandsdorp raakgeloop het nie. Jy kon ons albei met ’n veer omtik toe ons mekaar weer op Paradyskloof sien. Daar was geen samesweerdery nie. Ja, ek het hierheen gekom om agter te kom wat met Heléne gebeur het en ja, Xanthe is hierheen gestuur om ’n artikel te skryf as ek iets op die lyf kan loop. Maar dit was voor ons Paradyskloof ervaar het vir wat dit is. As dit nie was vir die vreemde dinge wat hier gebeur nie, sou ek geen probleem met jou of jou weë gehad het nie. As jy my wil verkwalik omdat ek wou vasstel hoe Heléne se paaie met ’n spinnekop gekruis het wat nog nooit iemand gebyt het nie, dan moet jy dit maar doen. Ek het geen wroeging daaroor nie.”
Eva kyk Math lank stil aan en draai dan na Xanthe. “Wil jy ook jou kant stel?”
“Ek het nie eens van Math se agenda geweet nie. Volgens my was die hoofdoel van my besoek om ’n skelmspul bloot te lê en ’n bedrieër te ontmasker. Ek het nie een van die twee dinge op Paradyskloof gevind nie. Tuisfront is miskien ’n skindertydskrif, maar my werk was nog altyd bo verdenking en objektief. As ek hier gekom en gesien het jy is ’n fake wat mense net van hul geld wil verlos, sou ek dit so berig het. Maar ek het gesien dis nie die geval nie. Jy is ’n besonderse mens en Paradyskloof ’n besonderse plek. Dit bly egter ’n voldonge feit dat hier nare voorvalle plaasvind.” Xanthe skep diep asem en trotseer Eva se reaksie.
Eva se ontsteltenis bedaar. “Nou goed, ek gee julle die voordeel van die twyfel, al stem ek nie saam oor die ongerymdhede nie. Wat wil julle nou doen?”
“Ek wil graag hê Xanthe moet teruggaan,” spring Math Xanthe voor.
Xanthe kyk wrewelig op na hom. “Jy het geen reg om namens my te besluit nie. Praat met Eva oor wat jy wil doen, maar los my uit dat ek my eie besluite in oorleg met Eva kan neem.” Sy kyk na Eva. “Ek wil bly. Ek het die afgelope dae baie gedink. Ek het besluit ek wil aan die sluierrite deelneem om die selfverwyt oor Chloë se dood finaal agter my te laat. Wanneer ek na die buitewêreld teruggaan, wil ek op ’n skoon lei begin.”
“En jy, Math?”
“Heléne het my vertel sy het aan ’n rite deelgeneem om oor haar ma se dood te kom. Ek neem aan dis die sluierrite en ek sal ook graag wil deelneem, as dit my kan help om oor Heléne se dood te kom.”
Hy kyk vlugtig na Xanthe voor hy Eva weer aanspreek. “En, as dit enigsins moontlik is, wil ek graag by jou hoor wat gedurende ’n vrugbaarheidsrite gebeur. Soos die een waardeur Heléne is. Ek wil graag weet wat haar daartoe beweeg het. Ek wil weet hoekom sy daarna so verander het.”
Eva bly lank stil voor sy praat. “Rituele is heilig, Math. Ek kan nie vir jou sê hoe die vrugbaarheidsrite verloop nie. Eerstens omdat ek die privaatheid van dié wat daaraan deelneem, moet beskerm, en tweedens omdat ek nie by is wanneer die laaste fase van die rite voltrek word nie. Wat die sluierrite betref, het ek nie ’n probleem met julle motivering nie. Normaalweg sou ek my goedkeuring gegee het, maar albei van julle het onder valse voorwendsels hierheen gekom. As mens aan een van die Sabbatsrites deelneem, word jy op veel dieper vlak tot geheimhouding gebind as met gewone rites, of as jy net ’n toeskouer van een is. Dit beteken byvoorbeeld dat jy die Moeder op die grofste moontlike manier sou verraai as jy ooit enigiets sou skryf oor die aanloop tot, en die sluierrite self, Xanthe. Dit sal ook hoogverraad wees as julle dit net uit nuuskierigheid sou beoefen, of met ’n gebrek aan opregtheid en oorgawe.” Eva kyk van die een na die ander.
Xanthe hou haar blik toe dié weer na haar verskuif. “Ek is bereid om dit op jou voorwaardes te doen. Met opregtheid en oorgawe.”
“Math?”
“Ek ook.”
Eva druk haar hande in die nou reeds bekende gebaar teen mekaar. “Ek sal oor die saak mediteer. Ons roteer oormôre weer. Ek sal dan vir julle uitsluitsel gee. As ek besluit om vir jou agtergrond oor die vrugbaarheidsrite te gee, Math, sal ek dit ook dan doen. Jy ken nou al die uitleg van die tuine. Ek stel voor jy en Xanthe gaan reguit na julle chalets toe. Xanthe is seker nie baie lus om die res nou ná Minette se opstokery te konfronteer nie.”
Xanthe is maar te dankbaar om van die ander te kan wegkom, maar die spanning tussen haar en Math is byna tasbaar terwyl hulle in stilte buitetoe stap.
Eers toe hulle by die kronkelheining kom, praat Math. “Die paadjie na Lug is die heel regterkantste een.”
En hy gaan Vuur toe, wat heel links is, besef sy. Amper simbolies, want dit voel behoorlik asof hulle op die oomblik twee pole is. Xanthe knik en begin wegstap.
“Xanthe ...”
Sy gaan staan.
“Ek het vinniger gepraat as wat ek gedink het.”
Xanthe draai stadig om. “Dis moontlik so, Math, maar as jy my werklik vertrou het, sou dit nooit eens by jou opgekom het dat ek jou identiteit aan Eva verklap het nie.”
“Wat sou jy in dieselfde omstandighede gedink het?”
Xanthe probeer haar in sy skoene indink. “Ek dink selfs in ’n oomblik van woede sou ek jou die voordeel van die twyfel gegee het.”
Hy lig sy hande in ’n verskonende gebaar op. “Al wat ek kan sê, is dat ek onmiddellik besef het jy sou dit nie gedoen het nie, maar toe was die woorde reeds uit. Die ergste van alles is egter dat ek jou aan die ander verraai het. Ek kan nie vir jou sê hoe jammer ek is nie, Xanthe. Ek wens regtig jy wil vandag nog hier weggaan. Asseblief?”
“Eva het nie weer aangebied nie, buitendien, wat van jou vrugbaarheidsrite waaroor jy so geneul het? Jy het mos nou die aanvoorwerk gedoen.”
“Om agter te kom wat gedurende die rite plaasvind, nie om dit volwaardig te beleef nie. Daardie eerste keer toe ek dit genoem het ... ek was ontsteld ná Eugene se dood en sy bekentenis en het dit dalk in ’n ondeurdagte oomblik as ’n opsie gesien, maar nadat ek oor die implikasies gedink het, was ek nooit weer ernstig daaroor dat ons deelneem nie, Xanthe. ’n Keer of wat wou ek jou afskrik, ander kere wou ek jou net terg. En laas het ek jou daarmee probeer afdreig om hier weg te gaan.” Hy glimlag skewerig. “Nie dat ek ontken ek vind dit nogal prikkelend om te fantaseer oor jou op ’n altaar sonder ’n draad klere aan nie.”
“En jou voorstel dat ons deelneem en dit nie volvoer nie? Was dit om my te terg? Of my af te skrik of af te dreig?” Sy sis behoorlik die woorde uit, nie seker waarom sy so verskriklik kwaad word nie.
“Ek sal nooit verwag dat jy jou so aan Paradyskloof se dinge sal blootstel nie, Xanthe. Dis in elk geval buite die kwessie, want as ek en jy ooit weer aan die vry raak, sal ek dit nie weer regkry om op te hou nie. Daarvoor begeer ek jou te veel. En jy verdien beter as dit.”
Xanthe gaap hom agterna toe hy net so omdraai en wegstap. Is sy veronderstel om beter te voel? Indien wel, slaag hy waarlik nie in sy doel nie. Sommer in een asem sê hy vir haar dat hy vir haar gelieg het, dat hy haar begeer, maar niks meer as seks kan bied nie en dat sy ’n gek van haarself gemaak het om te dink hy is ernstig oor die vrugbaarheidsrite.
“Vlieg in jou hel in.” Pleks van dit agter hom aan te skree, sê sy dit sag. Mens kan nie skree as jou hart onder ’n klip beland het nie. Daar is nie genoeg lug in jou longe nie.
Math lê die lang paadjie Vuur toe in ’n rekordtyd af. Die ontsteltenis in hom is reg om te ontplof en dis heel gepas dat dit in Vuur gebeur. Die uitdrukking in Xanthe se oë toe hy haar so ondeurdag beskuldig het, staan hom soos ’n aanklag voor die gees, maar die kwetsbaarheid wat sy pas met woede probeer toesmeer het, is nog veel erger.
Wat is dit met hom? Hoeveel mense moet hy nog seermaak en blootstel? Beth. Jane. Heléne. En nou Xanthe. Ontbreek daar ’n chromosoom by hom, ’n gebrek wat bepaal dat hy van geboorte af nie kon beskerm wat beskerming regverdig nie? Koester wat verdien om gekoester te word nie? Nie eens die mense naaste aan hom nie?
Beth het hy gefaal omdat hy gerieflikheidshalwe met haar getrou het. Weliswaar nie willens en wetens nie, maar dit verander niks aan die feit dat sy optrede teenoor haar, sy onvermoë om haar lief te hê soos sy is, haar verbitterd gelaat het nie.
As hy na Jane omgesien het, haar ondersteun het pleks van John te bliksem, was sy dalk verpletter, maar dan het sy ten minste nog geleef.
En kon hy Heléne beskerm? Nee, nie eens teen homself nie. Daarom dat sy by Eva troos gesoek het. Daarom is sy op Paradyskloof vermoor.
In die middel van die windverrinneweerde tuin kom hy uitasem tot stilstand. Hy het hom daarin verkneukel toe Xanthe jaloers geklink het oor sy sodanige obsessie oor Heléne. Obsessie? As Xanthe maar weet hoe hy Heléne gefaal het. As sy maar weet hoe hulle daardie laaste keer uitmekaar is.
“Jissis, Heléne, wat het jou besiel?” het hy losgetrek toe Heléne hom van haar swangerskap vertel het. Hy was weer eens terug in Suid-Afrika tussen ekspedisies deur.
“Dis ’n vereiste, Math. Vrugbaarheid is ’n belangrike konsep.” Sy was bleek en maer en het kort-kort na asem gehyg.
“Kyk hoe lyk jy! Hoor hoe klink jy. Het jy dan geen greintjie verstand nie?” het hy op haar geskel. Dit was eerder skok as woede. Hy kon nie glo hoe ver sy agteruitgegaan het vandat hy haar die vorige keer gesien het nie.
“Wat stel jy voor moet ek doen, Steve?” So sieklik as wat sy gelyk het, het sy steeds haar ken eiewys gelig.
“Raak ontslae van die baba en word eers self groot, Heléne. Dis hoog tyd,” het hy haar toegesnou.
Haar topaas-oë was vreemd hard. “Ek ís groot, Steve. As jy dit betyds agtergekom het, as jy my liefgekry het, sou dit jou kind gewees het wat ek dra en sou ek my nooit na Eva van Eden gewend het nie. As ek iets oorkom, Steve, sal dit vir altyd op jou gewete rus. Glo my. En glo my as ek vir jou sê dat jy die wraak van die Heilige Moeder nie sal vryspring nie. Jy het geen idee hoe manipuleerbaar energie is nie.”
Hy het haar woorde afgemaak as kinderagtige verliefdheid en esoteriese snert. En ses weke later moes hy hoor sy is dood. En leer hy iets hieruit? Nee. Vanmiddag het hy nie net vir Xanthe voor ’n spul hekse staan en verraai nie, hy het haar diep in haar eer gekrenk ook. En hierdie laaste, patetiese poging om haar sover te kry om van hom af weg te bly, haar te waarsku dat hy ’n onheil in hom saamdra, kom hopeloos te laat, want as Xanthe iets oorkom, sal ook dít voor sy deur gelê kan word.


Agt en dertig
28 April
Gys wag net tot hy Gertjie se rykgatkar deur die smeeysterhekke sien ry voor hy Fortuin bel. Dit was omtrent ’n ding om Gertjie te oortuig om vir hom sy pos by die huis en sy kerkpak by die droogskoonmaker te gaan haal.
“Ek het die nommer gekry, sersant.” Hy lees die Kaapse foonnommer en Gys skryf dit vinnig af.
Die foon word op die derde lui opgetel.
“Juffrou Van der Watt, asseblief?” Gys tik-tik met die potlood se uitveër op die fotostaat van die artikel oor Heléne Augustine se lot.
“Sy wat praat?”
“Speurder-sersant Gys Niemand hier van Niemandsdorp. Ek verstaan jy was die skrywer van die artikel oor die noodlottige spinnekopbyt agttien maande gelede op Paradyskloof?”
Daar is ’n lang stilte aan die ander kant van die lyn.
“Ek was.” Die swaar stem is hees.
“Was jy self by enige geleentheid op Paradyskloof?”
Die keer rek die stilte nog langer. “Ek was daar toe die voorval plaasgevind het.” Haar stem is nou skaars meer as ’n fluistering.
Gys sit regop. Dit het hy nie verwag nie. “Jy was een van die gaste?”
“In opdrag van my redakteur. Sersant, het daar iets gebeur?” Hy kan sweer daar is angs in haar stem.
“Ek is bevrees daar het.”
“O, hemel, het Xanthe iets oorgekom?”
Sy weet van Xanthe Tredoux? “Nee, nie sy nie. Een van die ander gaste is deur ’n by gesteek. Hy was allergies.” Gys staar op na die plafon, wonder hoeveel hy moet vertel en hoeveel verswyg. Hy vertrou joernaliste net mooi niks nie, maar as sy daar was ...
“O, Eugene. Ja, ek het in die koerant daarvan gelees.”
Alles raak stil in Gys. “Was jy bekend met die oorledene?”
“Hy was ook daar. Die keer toe Heléne ... Hy was die pa van haar kind. Hy het die amp van die Horned Stag vervul.”
Gys vryf sy wenkbroue nog nader aan mekaar. “Horned Stag?” Die speletjie ...
“Dit kom daarop neer dat hy onder andere beskikbaar was vir vrugbaarheidsrites. Sommige covens het meer as een, maar Eva se coven is baie sterk feministies. Eugene was omtrent die enigste manlike gas wat gereeld op Paradyskloof gekom het.”
“Juffrou Van der Watt, het ek jou reg gehoor? ’n Coven? Vrugbaarheidsrite?”
Nog ’n stiltetjie en dan ’n sug. “Ja, sersant, Paradyskloof is ’n Wicca-coven. Die plek waar Wicca-hekse bymekaarkom om hul sabbatte te vier.”
Gys blaas sy asem stadig uit. “Juffrou Van der Watt, ek moet jou dringend spreek. Kan ek ...”
“Ek sal môreoggend op Niemandsdorp kan wees. Dis hoog tyd dat sake in die reine kom. Heléne Augustine was nie naby die duine nie, sersant. En sersant, ek glo nou al jare lank Eva van Eden se dogter is ook vermoor. Ons is deur dieselfde hel en ons het aan mekaar gesweer dis die laaste keer. Iemand het Linda Hunter oor die rand gedryf. Of haar ingespuit. Linda sou nie weer geval het nie. In elk geval nie so gou ná die rehab nie.”
Gys vryf oor sy voorkop. “Juffrou Van der Watt, ek moet erken ek weet nie waarna jy nou verwys nie, maar jou inligting kan vir ons goud werd wees.”
“Ek sien jou dan môreoggend. En sersant, die meisiekind wat haar broer destyds in Danville doodgesteek en toe gevlug het, Maria de Koker, is op Paradyskloof. En ek dink ek weet wie sy is.”
Lank nadat hy die pad na Gertjie se huis verduidelik en die gehoorstuk neergesit het, staar Gys nog na die woorde wat hy neergekrabbel het. Wicca-coven?
Linda Hunter – dogter (Johannesburg-rehab. – heroïen)/Maria de Koker – Danville? Klink vir hom bra of dié Welma van der Watt self weer teruggeval het op dwelms, maar dalk nie.
Hy skakel weer ’n nommer. “Fortuin? Ek soek enige moontlike inligting oor Maria de Koker van Danville. Daarna Linda Hunter van Johannesburg. En bring vanaand alles wat jy uitgedruk het oor die ander.”
As die Lug-tema veronderstel is om mens te laat asem skep ná die intensiteit van Vuur, slaag hierdie deel van die siklus nie. Vir Xanthe voel dit eerder asof ’n sikloon in haar aan die opbou is.
Wat maak sy immers nog hier? Math wil haar hier weghê. Artikels is hier nie. Sy sal nooit die mense wat sy hier leer ken het se diepste geheime in Tuisfront kan oopvlek nie. Eva verneuk niemand uit geld uit nie, die gelde wat sy vra, is elke sent werd, selfs al sou mens net vir die verblyf alleen betaal het. Die storie agter Linda Hunter is opgelos: Sy het nie kans gesien vir die stryd wat ’n toekoms sonder dwelms sou meebring nie. Maria de Koker sal waarskynlik ’n enigma bly. Die kanse dat Xanthe sal uitvind wat die aand met Heléne gebeur het of nou die dag met Eugene, is nul. En wie sal iets wil lees van ’n onnosel joernalissie wat amper versuip het omdat sy die hots gekry het vir ’n vent wat net ’n paar oomblikke van vermaak soek? Al wat oorbly, is ’n eksentrieke mannetjie wat in ’n grot bly, en dié het sy self nog nie met ’n oog gesien nie.
Martin gaan haar fire nog voor hy haar behoorlik aangestel het. Maar dit pas haar. Sy hoort nie by Tuisfront nie. Sy weet nie eens of sy nog by In diepte hoort nie. Of sy nog lus is om vir kwasi-intellektuele snobs te skryf nie.
Sy hoort nêrens meer nie. Sy voel soos ’n dokument wat op die verkeerde plek, buite alfabetiese en numeriese volgorde, in ’n argief beland het en nou vir altyd sal soek bly.
Xanthe wik en weeg lank voor sy na die Heilige Tuin koers kry. Sy is bang sy loop die verpestelike Math daar raak, maar sy sien nie vanmiddag kans vir afsondering nie.
Sy slaak ’n sug van verligting toe sy Nerina sien waar sy met haar moffiehande op die rand van die vywer in die water afstaar, skynbaar so diep ingedagte dat sy Xanthe nie eens hoor nader kom nie.
“Nerina?” Xanthe praat sag, maar Nerina skrik tog.
Dan glimlag sy. “O, dis jy. Jaag jou chalet jou ook uit?”
Xanthe skud haar kop. “Nie die chalet nie, net my gedagtes.”
Nerina knik. “Ek het weer ’n probleem met die helderheid van die Son-tuin ná die sagte Maan-temas.”
Xanthe gaan sit op die bankie. “Werk die program vir jou?”
Nerina knik sonder huiwering. “Dit doen wondere vir my.” Sy gaan sit op die ander punt van die U-vormige bankie. “Ek is baie spyt ek kan nou nie meer Water beleef nie, maar ek weet dat dié vir my ’n lewensveranderende ervaring is. Ek het gedink ek sal tussen my twee kinders moet kies. Trek ek Nieu-Seeland toe, of Kanada toe? En nou besef ek dat ek hulle die vryheid moet gun om hul vlerke te sprei. Myself die geleentheid gee om te wees wie ek in my diepste wese is. Nie net ma nie. Nie net iemand se vrou of eksvrou of dogter of suster nie.”
“Wat gaan jy hierna doen?”
Nerina haal haar skouers op. “Ek is nie presies seker nie, maar ek gaan in Suid-Afrika bly omdat dit is waar die Moeder my geplaas het. En ek gaan soek tot ek die beste manier kry om die Moeder te dien. Ek voel my geroepe tot haar diens. En jy?”
Xanthe kyk weg. Ja, en sy? “Ek is besig om iets te verwerk waaroor ek myself verskriklik verwyt het. Nou sien ek weer kans om heeltemal van nuuts af van my lewe bestek op te neem.” Sy kyk na Nerina. “Ek sal nooit aan enige tydskrif uitbasuin wat jy of enigiemand anders my hier vertel het nie, Nerina. Om die waarheid te sê, ek gaan by Tuisfront bedank. Dis nou as ek kans kry voor ek afgedank word.” Sy lag.
Nerina knik nadenkend. “Ná die eerste skok van Minette se woorde, het ek darem ook besef jy is nie die soort mens wat ander moedswillig sal seermaak nie. Maar wat gaan jy doen?”
“Ek het daaraan gedink om weer by die tydskrif aansoek te doen waar ek vroeër gewerk het. Ek was baie gelukkig daar tot ... wel ... my wêreldjie omvergewerp is. Maar nou is ek nie meer seker nie.”
Nerina laat rus haar moeselienbedekte hand vlugtig op Xanthe s’n. “Die Moeder sal die pad aanwys. En vir my ook.” Hulle sit ’n rukkie in stilte voor Nerina amper huiwerig vra: “Ken jy die legende van Kruisbaai?”
“Kruisbaai?”
“’n Kusdorpie nie te ver van hier af nie. My ma-hulle se familie het al jare der jare ’n vakansiehuis daar. Volgens die legende het een van ons verre voorvaders as kluisenaar daar gaan woon. Een volmaannag het hy ’n meermin, of soos die Kruisbaaiers praat, ’n visvrou op die strand sien sit. Hulle het op mekaar verlief geraak en in sy hut van wrakstukke gewoon. Aanvanklik was hulle gelukkig en het ’n hele paar kinders gehad, maar toe begin Annie, dis nou die visvrou, terugverlang na haar onderwaterwêreld.”
Xanthe trek haar knie onder haar ken in. Daar is iets hipnoties aan Nerina se stem.
“Haar man wou haar nie laat teruggaan nie, maar toe kom haar pa ook uit die see uit en pleit dat sy dogter teruggaan na waar sy hoort. Haar man het steeds geweier, gesê hy het sy vrou te lief, maar toe koop haar pa hom om met skatte uit die see en uiteindelik het ons voorvader sy vrou na haar waterryk laat teruggaan. My ma het gesê ek moet my gewebde hande en voete beskou as ’n erfenis van daardie visvrou, ons voormoeder.”
Haar glimlag is net so sag soos die uitdrukking in haar turkoois oë. “My ma het gesê ek stam nou wel van die Niemands af, maar ek moet altyd onthou dat ek Iemand is. Iemand met ’n baie bepaalde doel in die lewe. En nou, op sewe en veertig, glo ek haar vir die eerste keer werklik. Ek voel soos die visvrou wat weer kon teruggaan na waar sy hoort. Dit moes vir haar ook pynlik gewees het om te dink dat haar pa haar man met geld kon omkoop – soos my pa my eks omgekoop het om met my te trou. Dis moes vir haar ook verskriklik gewees het om haar kinders agter te laat – soos dit vir my is om my kinders te laat gaan. Maar die roep van die see, van die wêreld waar sy hoort, was sterker as enigiets anders. En dis hoe die Moeder ook na my roep. Mens moet net luister wanneer daar na jou geroep word. Vertrou dat al die pyn wat die roepstem voorafgegaan het, mens voorberei om daardie roepstem te volg. Al sal die pyn seker nooit heeltemal weggaan nie, sal dit gesus word omdat jy dan is waar jy moet wees, doen wat jy moet doen, wees wat jy vooraf bestem is om te wees.”
Nerina vee vlugtig oor Xanthe se hare toe sy opstaan. “Luister na jou hart, Xanthe. Dis daar waar die roepstem gesetel is.”
Xanthe sit nog lank nadat Nerina weg is doodstil met haar ken op haar knie. Al wat haar hart vir haar sê, is een, kort woordjie. Math.
Maar dis wensdenkery.
“Wat skort?” vra Gertjie nadat sy hom net een kyk gegee het. “En wat maak jy uit die bed uit?”
Gys druk sy hande in sy sye. “Wil jy vir my sê, Gertjie Niemand, dat dit nooit by jou opgekom het om my in te lig dat Eva van Eden die heks van Endor is nie?”
Gertjie sit sy pos op ’n tafeltjie neer, hang sy kerkpak oor die stoel se rugleuning en vou haar arms. “Ek het geweet jy gaan die feit dat Eva Wicca beoefen heeltemal uit verband ruk. Iets wat haar hoegenaamd nie die heks van Endor maak nie, bloot iemand met ’n ander godsdienssiening as ek. Nes my Moslemvriendin wat die bobotie maak waaraan jy jou al ’n paar keer vergryp het. En my Hindoekliënt wat laas die samoesas gemaak het waaroor jy so gaande was.”
“En watse kos maak Sataniste as hulle nie bokbloed drink nie?”
“Ek sal nie weet nie, Gys. Ek het nog nooit een ontmoet nie. Wicca is ’n natuurgodsdiens wat niks met Satan uit te waai het nie. Eva is ’n vegetariër, maar ek weet nie of dit die norm is nie. Ek weet een ding egter wel, as sy nie eens die gedagte kan verduur dat ’n hoender ter wille van haar eetlus geslag moet word nie, sal sy ook nie haar lippe aan bloed sit nie. Vergelyk dit met sekere mense wat ek ken, wat ’n kilogram rou steak op ’n slag by ’n restaurant bestel en dalk vind jy ’n Satanis met sy knieë onder daardie tafeldoek.”
Gys gluur haar aan. “Ek eet my steak medium-rare, nie rou nie.”
Gertjie haal haar skouers traak-my-nieagtig op. “Steeds die ene bloed.”
“Maar ek druk ten minste nie houertjies vol bye teen ’n allergiese man se nek vas nie, en ook nie een met ’n dodelike spinnekop in teen ’n meisiekind se wang nie.”
“Vind dan uit wie dit gedoen het, Gys, want as jy Eva verdink, sit jy die pot salig mis. Sy sal nie ’n vlieg skade aandoen nie. Ook nie ’n by of ’n spinnekop nie. Laat staan ’n mens.”
“Ek probeer uitvind, Gertjie, en daarom kom daar môre iemand uit die Kaap vir ons kuier. En ek wil hê jy moet by wees terwyl sy jou vertel hoekom sy dink Eva van Eden se dogter is ook vermoor en dat Eva ’n moordenares op vlug voor die gereg huisves.”
Dié keer is Gertjie stil. Sy kyk hom net lank met daardie mooi blou oë aan voor sy vra: “Wie kom hierheen?”
“Welma van der Watt. Sy het vir Tuisfront gewerk. Sy was daar toe die meisiekind dood is.”
Gertjie kyk af en knik dan. “Dis goed.” Sy kyk weer op na hom. “Dis goed,” herhaal sy, “sy sal jou hopelik kan vertel wat ek nie mag nie.”


Nege en dertig
29 April
“Ek weet nie waar om te begin nie, sersant.” Daar is donker kringe onder Welma van der Watt se oë asof sy die nag nie ’n oog toegemaak het nie. ’n Paar nagte dalk. Sy moes vroeg weggetrek het om net ná brekfis hier te wees.
“Begin by Linda Hunter,” stel Gys voor.
Welma kyk vlugtig na Gertjie, wat stil eenkant sit, maar spits dan haar aandag op Gys toe. Sy is nie besonder aantreklik nie, maar sy het mooi oë. Intelligente oë wat nou deur kommer vertroebel word.
“Ek en Linda het mekaar in 2000 in die kliniek ontmoet. Ons was albei heroïenverslaafdes. My habit het in my vroeë twintigerjare begin toe ek besef het ek is lesbies. My ouers was stoere kerkmense. Sodom en Gomorra het ’n prominente plek in hul geloofsverwysingsraamwerk gevul. Ek het geweet hulle sal dit nooit kan aanvaar nie.”
Uit die hoek van sy oog sien Gys hoe Gertjie haar kop effens skud en haar oë laat sak.
“Linda se habit het veel vroeër begin. Haar aangenome ouers het haar begin verwerp toe hulle agtergekom het haar pa is swart en sy was die gevolg van ’n verkragting. Linda het nie geweet waarom haar ouers ’n weersin in haar ontwikkel het nie tot hulle haar op negentien uit die huis gegooi het. Sy het na haar biologiese ma begin soek en by Eva van Eden uitgekom.” Sy vee oor haar oë en skud haar kop. “Terwyl ons in rehab was, het sy my haar lewensverhaal vertel en van Paradyskloof.”
Gys luister aandagtig. Nou en dan vra hy ’n vraag, of stuur haar weer op koers, maar verder luister hy net terwyl Eva van Eden en haar dogter se verhaal ontvou. Dan bly sy ’n rukkie stil voor sy voortgaan.
“Die oggend ná ons ontslag sou ons vir oulaas saam gaan koffie drink het voor ons elkeen ’n nuwe lewe sou aandurf. Linda het nie opgedaag nie. Ek was bekommerd en het dadelik geweet daar is fout toe ek haar woonstel se deurknop draai en die deur nie gesluit was nie. Linda het op die sitkamervloer gelê, die spuitnaald naby haar hand. Op die koffietafel was ’n halfgebrande kers. ’n Pikswart een met ’n pentagram daarop uitgekerf. Ek is daar uit en net toe gaan die deur oorkant Linda se woonstel oop. ’n Ou tannietjie het my gevra of daar fout is.”
Welma haal diep asem. “Ek het gesê daar is inderdaad fout en haar gevra om die polisie te bel. Sy het vir my gesê sy het in die middernagtelike ure iets gehoor en deur haar kombuisvenster iemand uit die woonstel sien kom.” Welma laat sak haar oë. “Toe sy binnetoe is, het ek die deurknop van Linda se woonstel afgevryf en gevlug. Ek het toe nog ’n opgeskorte vonnis vir dwelmbesit gehad en wou nie betrokke raak nie. Daarom wou ek daar wegkom. Uit die koerantberigte kon ek aflei dat die polisie hulle óf nie aan die tannietjie se storie gesteur het nie óf sy het hulle nooit van Linda se besoeker vertel nie. Ek weet nie of sy hulle van my vertel het nie, maar ek het nooit weer enigiets van enigiemand gehoor nie.”
Welma van der Watt kyk op na Gys. “Ek weet dit was verkeerd. Ek weet dit was lafhartig, maar ek het destyds gevoel ek kon nie betrokke raak nie. Teen die tyd dat ek besef het Linda se dood is toegeskryf aan ’n oordosis wat sy self toegedien het, was ek al vergete in die Kaap en het ek reeds vir Tuisfront gewerk. Nie te lank daarna nie het ek in ’n verhouding betrokke geraak. Toe dié skeefloop, was ek in ’n geweldige emosionele toestand. Heroïen het my weer begin roep. Dit was een van die redes waarom ek na my redakteur toe is en vir hom gesê het daar is ’n plek in die Overberg wat ek vir ’n storie wil gaan ondersoek. ’n Gesondheidsoord met die naam Paradyskloof.
“Eers toe ek daar gekom het, het ek besef dis ’n Wicca-coven. Linda het nooit so iets genoem nie. Aanvanklik was ek geskok, maar met verloop van tyd het ek agting gekry vir Eva se werk. Sy het my oortuig dat ek nie self my seksuele voorkeure bepaal het nie en dat dit nie sonde is om lesbies te wees nie. Ek het ook vir Minette daar ontmoet.”
Welma kyk by Gertjie se studeerkamervenster uit. “Kort voor lank het ons besef dat ons gevoelens vir mekaar het.” Sy kyk terug. “Minette het haar lesbiese neigings baie sterk onderdruk, maar een aand het ons tot laat in die Heilige Tuin gesit en gesels. Ek is saam met haar na haar chalet toe. Heel gepas die Vuur-huis.
“Die volgende oggend het Minette geweldig skuldig gevoel en my weggestuur. Ek is laatmiddag weer na haar toe om dinge uit te praat. Net voor sononder het sy my gevra om liewer te gaan. Volgens haar was haar hele loopbaan as skrywer op die spel as haar lesers sou uitvind sy is gay, en sy het my die dood voor die oë gesweer as ek vir enigiemand sal sê dat ek by haar was.
“In die Vuur-tuin is daar ’n platdakgeboutjie met ’n trap na die dak. Ek het opgeklim en daar gaan staan en uitkyk oor die berge en probeer sin maak van dit wat tussen my en Minette aan die gebeur was. Dis van daar af dat ek Heléne gesien het. Sy was op pad na die duine. Ek het gekyk hoe sy ’n entjie vorder en toe gaan staan. En toe het ek gesien hoe sy omdraai en terugkom.
“Die volgende dag is haar liggaam gevind. Eva het verduidelik dat sy Heléne aangeraai het om haar aandritueel in die sandduine te gaan doen en dat die spinnekop wat vir haar dood verantwoordelik was, daar in haar hare verstrik moes geraak het. Ek kon nie sê sy was nie naby die duine sonder om te erken dat ek by Minette was nie en Minette het byna ’n koronêr geskiet toe ek vir haar sê ek sal Eva moes inlig wat ek gesien het en waarvandaan.”
Welma haal ’n paar keer diep asem. “Ek het stilgebly, maar ek het geweet dat iets boos daardie aand met Heléne gebeur het. My bedrieëry was in elk geval tevergeefs. Minette het wel ’n ruk by my kom inwoon, maar toe ek besluit het om uit die closet te kom, het sy my verlaat. Ek was verpletter. Ek het uit my pos bedank en as ’n soort informant vir die media begin werk. Vir Martin ook. Toe hy van ’n ander informant hoor dat Steve Augustine iemand gekontak het om as verwysing te dien om Paradyskloof toe te gaan, het hy my gevra om op my beurt as verwysing vir Xanthe te dien. Ek het geweier, maar hy het my afgedreig met wat hy van my en Minette geweet het. Ek het te laat besef dat hy nooit vir Xanthe die volledige agtergrond gegee het nie.”
Gys maak keelskoon. “En dink jy Xanthe Tredoux se lewe is in gevaar?”
“Ek weet nie, sersant, maar ek glo daar is iemand op Paradyskloof wat nie wou gehad het Heléne moet vir Eva opvolg nie en om een of ander rede nie wou hê dat Eugene daar weggaan nie. Miskien wou die persoon net sorg dat hy nie weer sy amp as Horned Stag op Walpurgisnag volvoer nie. En as Xanthe iets gaan staan en oopkrap ...” Sy skud haar kop.
“Hoe lank het hy al die ... amp vervul?” Gys weet nie eintlik of hy wil weet nie.
“Sover ek weet was dit sy eerste en laaste keer. Ek dink hy wou aan homself bewys dat hy finaal sy biseksualiteit kan omskakel in heteroseksualiteit. Hy was bitter ongelukkig oor sy teenstrydige seksuele voorkeure.”
“Jy het in ons telefoniese gesprek iets genoem van Maria de Koker?” Fortuin kon maar min oor Maria opgespoor kry. Dis asof sy in die niet verdwyn het ná die voorval in PE.
Gys luister aandagtig terwyl sy vertel hoe sy Maria se ma opgespoor het voor hy vra: “En as wie dink jy staan Maria nou bekend?”
“Ek is bang ...” Haar oë vul met trane. “Ek is bang dis Minette.”
Gys frons.
“Niemand weet enigiets van haar voor sy, ná ’n lang ruk op Paradyskloof, in die laat negentigerjare in die Kaap kom woon het nie. Selfs aan my het sy nooit enigiets gebieg nie, behalwe dat sy voorheen ’n ander naam gehad het. Ek weet nie eens wanneer sy verjaar of hoe oud sy is nie. Die kans dat Morgana Maria is, is egter steeds nie uitgesluit nie. Ek weet sy verfoei mans en sy het Eugene in die besonder geminag.” Dit klink nie asof sy haarself glo nie.
Gertjie kom saaklik orent. “Ek dink juffrou Van der Watt verdien ’n blaaskans. En jy moet jou ook nie so uitput nie, Gys. Kom ons gaan drink tee in die sitkamer.”
Gys verwelkom nie die onderbreking nie. Hy het nog talle vrae wat hy wil vra, maar hy moet erken hy is doodmoeg. Die inligting van die uitdrukstukke wat Fortuin gisteraand gebring het, maal deur sy kop, koek en knoop met Welma se vertelling. Haar relaas stuur sommige teorieë wat hy gehad het, in die war, lyk asof dit ander wil bevestig, maar op die oomblik voel dit asof Van der Cluyt se swerm bye besig is om in sy kop nes te maak.
Math is reeds daar toe Xanthe in die toringkamer kom. Hy groet skaars.
Eva val sommer met die deur in die huis. “Ek het besluit om julle toe te laat tot die sluierrite as julle bedoelings opreg is en in elke opsig absolute geheimhouding onderneem.” Sy kyk pertinent na Xanthe. “Ek vertrou jou. Moet my asseblief nie teleurstel nie.”
Xanthe knik net.
Sy gee vir elkeen ’n lêer. “Julle voorbereiding is hierin uiteengesit. Onthou om ’n voorwerp wat die afgestorwene vir jou verteenwoordig saam te bring.”
“Wat die vrugbaarheidsrite betref ...” Dit lyk asof Eva nog ’n oomblik lank wik en weeg voor sy voortgaan. “Ná Heléne se probleme – nog voor haar dood – het ek besef ek het ’n oordeelsfout begaan. Ek het sommige gebruike oorgeneem wat, besef ek nou, nie op Paradyskloof hoort nie. Vrugbaarheid is egter steeds ’n baie belangrike aspek van die Moeder se siklusse. Die belangrikste dalk. Daarom kan ek ook nie vrugbaarheidsrites afskaf nie. Ná baie oorweging het ek besluit vrugbaarheidsrites op Paradyskloof sal van nou af net plaasvind as die paartjie bereid is om vir ten minste ’n jaar en een dag deur handfasting aan mekaar verbind te word.” Eva kyk op na Math. “Ek vertel dit spesifiek vir jou sodat jy weet dat ek erns gemaak het met Heléne se ervaring en die saak in die vervolg na die beste van my vermoë sal probeer regstel om te voorkom dat so iets weer gebeur.”
“Handfasting?” vra Xanthe en kyk na Math. Dit lyk asof hy weet waarvan Eva praat, maar vermy haar oë.
“Dis Wicca se ekwivalent van die huwelik.” Eva druk haar polse teen mekaar. “As deel van die ritueel word die paartjie se hande simbolies aan mekaar gebind. Dis ’n baie ou gebruik.” Sy laat sak haar arms. “Die grootste verskil tussen ’n handfasting en ’n tradisionele huwelik is dat die paartjie nie noodwendig vir altyd en ewig aan mekaar trou sweer nie. ’n Paartjie kan byvoorbeeld besluit dis ‘for a year – of hoe lank ook al – and a day’. Op die eerste dag nadat die tydperk verstryk het, kan hulle besluit of hulle hul troubeloftes wil hernu of nie. Selfs al belowe ’n paartjie net trou aan mekaar vir ’n jaar of ’n paar maande, word hierdie trousweer baie ernstig beskou. As die belofte aan mekaar verbreek word, word die belofte aan die Moeder self verbreek.”
“En dis makliker om die belofte vir ’n jaar lank behoorlik na te kom as vir die res van jou lewe.” Math skud sy kop. “Dis nou alles goed en wel, Eva, en ek het waardering dat jy die saak jou erns gemaak het, maar ek weet steeds nie wat dit aan die rite was wat Heléne so ontstel het nie.”
“Hoekom wil jy weet, Math? Hoe gaan dit dinge vir jou beter maak? Dit hou tog nie verband met haar dood nie.”
“Hoe weet ek dit?”
“Want dit is so. Die rite en Heléne se dood het niks met mekaar uit te waai gehad nie. Dit het vyf maande uitmekaar plaasgevind. Op die oggend voor haar dood het Heléne nog met my kom praat. Sy het niks van die rite gesê nie en ek is oortuig daarvan dat sy wel sou wou voortgaan met die opvolgerskap, al het sy geweet ek was nie meer heeltemal ten gunste daarvan dat sy my opvolg nie.”
Math se oë broei in Eva s’n. “Is dit hoekom jy haar uit die weg laat ruim het, Eva? Omdat jy besef het jy het ’n fout gemaak om die opvolgerskap vir haar aan te bied? Het jy dalk besef jy het haar gees geknak met ’n barbaarse gebruik in die naam van vrugbaarheid? Is dit hoekom jy die tokkelossieman na Maan toe gestuur het om ’n spinnekop in haar bed te gaan sit?”
Eva word bleek, maar sy kyk nie weg nie. “Nee, Math. In jou hart der harte weet jy dat ek nie tot so iets in staat is nie.”
Die stilte tril terwyl twee sterk persoonlikhede bots.
Eva praat eerste. “Ons sal seker nooit weet wat daardie nag met Heléne gebeur het nie, maar ek weet grotendeels wat die aand met die vrugbaarheidsrite gebeur het. Dit was nie vir Heléne ’n aangename ervaring nie, maar daar was niks barbaars aan die rite self nie.” Sy draai haar rug na hulle en gaan staan voor die venster, waar die kristal soos gewoonlik bo ’n brandende kers hang.
Xanthe kyk vertwyfeld na Math. Hy haal sy skouers op. Die stilte rek uit en word dan verbreek toe Eva “And it harm none, so mote it be” prewel en met ’n sug omdraai. “Nou maar goed. Ná die sluierrite sal ek die hele proses van die vrugbaarheidsrite soos ons dit beoefen aan jou demonstreer, Math. As die Moeder my so lei, sal ek aan jou verduidelik wat Heléne so ontstig het. Ek wil hê Xanthe moet by wees. Dan kan jy nie my woorde ná die tyd verdraai nie.”
“Ek waardeer dit baie, Eva,” Math klink skor, “maar ek weet nie of dit so goeie plan is dat Xanthe ...”
“Ek wil graag by wees,” knip Xanthe hom kort.
Math begin sy kop skud.
“Dis albei van julle of niks, en jy moet gou besluit, Math,” maak Eva korte mette met sy besware. “Morgana sal die voorbereiding moet doen. Ek gee julle kans tot môreoggend om daaroor te gaan nadink. Kom praat dan met my, maar maak dit vroeg.”
Die oomblik toe Xanthe besef hulle is verdaag, maak sy haar uit die voete. Sy is nie lus vir ’n geredekawel met Math nie. Dis vernederend genoeg dat hy haar skaars in die oë kan kyk.


Veertig
“Waar is die meisiekind?” vra Gys toe hy in die sitkamer kom nadat hy ’n draai geloop het.
“Ek het vir haar ’n kamer reggemaak, sy het haar goedjies gou daarheen geneem.”
“H’m.” Gys vryf sy snor teen sy mondhoeke af. “Gert ... jy het geweet van Linda Hunter. En jy het geweet dat Eva ’n opvolger soek.”
Sy kyk hom streng aan. “Inligting wat ek oor my kliënte het, is vertroulik.”
Gys gaan sit op die sitkamerstoel wat hy as syne beskou. “Ek besef dit, maar as ek moet raai, het jy ook geweet van Maria de Koker, en sy is ’n voortvlugtige voor die gereg.”
Gertjie gaan sit ook en vou haar bene oormekaar. Die lap van die langbroek trek effens styf oor haar bobeen. ’n Netjiese bobeen as hy die saak so bekyk.
“Van Maria de Koker weet ek niks. Ek wou jou hoeveel keer al van die opvolgstorie vertel omdat ek vermoed daar is ’n verband, maar ek kon nie en ek kan nou nog nie.”
Gys pluk aan sy onderlip en staar na die hoë voetbrug in die polvy aan Gertjie se voet. Sy buig vorentoe en begin met ’n teepot en koppies vroetel. Die vel aan haar onderarms is nie meer heeltemal ferm nie, maar so sag en wit, die ronding van haar bors klein, maar kordaat. Gys kyk liewer weg.
“Kom sit,” hoor hy Gertjie nooi.
Welma gehoorsaam. Haar wange is vlekkerig en haar oë rooi, asof sy weer gehuil het.
“Sê my, juffrou ...”
“Welma, asseblief.” Sy neem die koppie by Gertjie.
“Sê my, Welma, daardie keer toe jy daar was ... met Heléne Augustine se dood. Kan jy die name van die mense onthou? Dis nou behalwe jy, Minette en natuurlik Heléne Augustine.”
“En Eugene. En dan was daar was daar twee ouerige vroue wat omtrent met niemand anders as met mekaar gepraat het nie, en ’n mooi, jong vrou van Durban. Minette het my later vertel hulle is skatryk en dat haar man ’n homeopaat en amper sestig is. ’n Jood, glo. Sabine was haar naam.”
Gys kyk vinnig na Gertjie. “Die swanger enetjie?”
“Swanger?” Welma frons. “Sy moes vinnig van plan verander het. Sy het nog vir my gesê sy wil nie haar figuur met ’n swangerskap bederf nie en dat dit haar as opvolger vir Eva gediskwalifiseer het, al kom sy al jare lank gereeld Paradyskloof toe.”
Gertjie sit haar leë koppie op die skinkbord neer en kom orent. “Gesels julle rustig, ek gaan net na die middagete omsien.”
Gys knik ingedagte en bepaal weer sy aandag by Welma toe sy hervat: “Sersant, ek weet ek is in die moeilikheid. Ek weet net nie hoe diep nie.”
“As daar ’n saak is en jy getuie word, moontlik nie te diep nie. Maar jy sal eerlik met my moet wees, Welma. Doodeerlik. En alles vertel wat jy weet. Alles. Ek weet jy steek nog goed vir my weg. Moenie. Ons kan nie ’n moordenaar laat wegkom nie.” Gys formuleer vinnig ’n paar vrae in sy gedagtes en val dan weg. Hy sien hoe ’n legkaart stadig ingevul word met groot brokke wat ontbreek het selfs nadat hy Fortuin se uitdrukstukke die vorige aand bestudeer het. Maar toe Gertjie uiteindelik aankondig dat die kos gereed is, is daar ’n hand vol stukkies weg en nog ’n hand vol pas nie lekker nie.
“En die Walpurgisnag, jy sê dis môreaand?” vra hy terwyl hulle op pad eetkamer toe is.
“Ja, sersant. Dis die allerheiligste aand in die Suidelike Halfrond. As iets gaan gebeur, gaan dit dan gebeur.”
Xanthe kom op die vierkant voor die kronkelheining tot stilstand. By wyse van eliminasie lei sy af dat die paadjie na die Maan-huis die tweede verste van regs is. Sy is feitlik by die deur toe iemand haar naam uitroep.
Teësinnig draai sy om en sien Minette en Sabine nader kom. “Eva sê sy het vergeet om vir jou te sê die labirint is nou gesluit. Dit word vir die sluierrite voorberei,” kondig Sabine aan. “O, en die Heilige Tuin is van nou af ook taboe.”
“Hoe so?” Sy het juis gehoop sy kan so min moontlik tyd in die Maan-tuin deurbring waarin die tokkelossieman klaarblyklik so ’n belangstelling toon.
“Dit kan net een ding beteken. Iemand het haar versoek om aan ’n vrugbaarheidsrite deel te neem. Dis al wanneer die Heilige Tuin gesluit word.” Minette kyk Xanthe op en af. “Math is die enigste man hier, en aangesien ons twee buite die kwessie is, kan dit net jy wees wat saam met hom gaan deelneem. Agnes is te oud, Nerina sekerlik nie meer vrugbaar nie, en dit kan nie Morgana wees nie.”
“Wie sê? Het julle nie gesien hoe tjommie-tjommie sy en Math geraak het nie?” besluit Xanthe om dit vir hulle minder maklik te maak.
Sabine lag. “Morgana aanvaar maar net al die hulp wat sy kan kry en Math is beslis handig, maar sy sal nooit toelaat dat ’n man aan haar vat nie. Haar stiefpa en stiefbroer het haar finaal dáárvan genees.”
Daar is ’n slu agterdog in Minette se oë terwyl sy Xanthe weer op en af kyk. “Ek moet sê, jy het jou kaarte mooi gespeel. Met onse Math en met Eva.”
“Wat bedoel jy?”
“Die voorbereidings is aan die gang en Eva het nog nie vir my of Sabine oor die opvolgerskap genader nie. Ek neem aan die vrugbaarheidsrite is maar net die aanloop tot die hoogtepunt – jou aanstelling as opvolger. Seker op die een en dertigste Julie, die suidelike Imbolc. Vooraand van die lente. Dis nou as jy vat. En hier staan ek en Sabine, albei ewe hoopvol met babas in ons buike, en jy loop met die prysbeen weg. En dan nog ’n genepoel soos Math s’n en boonop die moontlikheid van ’n Allerheilige-aand baba. Hoe lank het jy navorsing gedoen om alles so perfek uit te werk? Is dit wat jy en Math uit die staanspoor saam beplan het? En toe gaan staan iemand nog en doen julle die guns om Eugene uit die weg te ruim ook. Nog ’n paar miljoen by Eva se fortuin. Praat van die seën van die Moeder wegdra. Of was dit ook beplan?”
As sy “vat”? Liewe hemel! Xanthe bedwing haar ergernis. “Jy misgis jou, Minette. Daar was geen navorsing nie, geen beplanning of sameswering nie en niemand het my ’n guns bewys om Eugene uit die weg te ruim nie – om watter rede ook al. Eva het my nie vir die opvolgerskap genader nie en al sou sy, stel ek nie in die minste belang nie.”
“Ha!” Minette bulk behoorlik haar minagting en ongeloof uit. Sabine gee ’n beskaafder, maar ewe ongelowige laggie.
Xanthe haal haar skouers op. “Julle hoef my nie te glo nie, maar dis toevallig die waarheid.”
“Jy moet maar hoop Eva kom nie agter hoe blatant jy kan lieg nie, Xanthe. Sy is baie gesteld op haar eerlikheidsbeginsel. Veral in ons binnekring.” Sabine gee Minette ’n klappie op die skouer. “Ag wat, Minette, kom ons tree as goeie verloorders uit die stryd en verheug ons maar in die telge wat ons so hoopvol laat verwek het. Wat maak dit saak dat die pos my eintlik toekom? Wat maak dit saak dat sy jou hoop gegee het toe ek aanvanklik nie ’n kind wou gehad het nie?”
“Dis jou eie skuld dat jy meer omgegee het vir jou figuur as vir Paradyskloof. En jy kan van Xanthe sê wat jy wil, maar hou jou mond van Eva af. Sy het my van onuitspreeklike dinge gered.” Sy swaai weer om en druk haar wysvinger feitlik onder Xanthe se neus. “En jy moenie dink jy gaan haar van ons afrokkel nie. Eva sal wel een of ander tyd deur jou sien. Of die Moeder sal jou laat boet vir jou onderkruipery, soos sy met Heléne gemaak het.”
Xanthe gooi haar hande magteloos in die lug. “Glo wat julle wil.” Sy draai weg, maar voel duidelik die twee paar oë in haar rug brand tot sy die deur na die Maan-tuin se paadjie agter haar toetrek en die slot in- druk.
“Xanthe!”
Sy hoor Math se stem toe sy al ’n entjie in die Maan-paadjie afgestap het en gaan staan.
“Xanthe!” Daar is iets desperaats in sy stem.
Xanthe skud haar kop en begin weer aanstap. Sy het nie krag hiervoor nie.
Math klap met albei hande teen die paledeur, so hard dat dit daarvan sidder. Dit het eers oomblikke vantevore by hom gedaag dat Xanthe hom ontglip het en reeds op pad is na die Maan-huis. Die bliksemse plek waar al die onheil uitbroei. Hy mompel ’n string vloekwoorde wat hy al vergeet het hy ken en haas hom na die paadjie wat Lug toe lei. Hy bereik die Lug-huis in ’n rekordtyd, kry die sleutel vir die deur wat toegang tot die elliptiese paadjie om die Heilige Tuin gee en hardloop weer uit sonder om iets van sy nuwe omgewing waar te neem.
Hy is sopnat gesweet toe hy voor die deur wat Maan toe lei tot stilstand kom. Hy ruk en pluk aan die deur, maar sonder enige effek. Ook hierdie deur bly hom van Xanthe en die onheilsnes afsper.
Hy roep haar naam ’n paar keer, maar kry geen antwoord nie.
Uiteindelik moet hy bes gee. Al wat hy nou nog kan doen, is om al die hekke na Lug toe oop te laat sodat sy ten minste na hom toe kan vlug as iets gebeur, maar die gedagte troos nie, dit voed net sy magtelose frustrasie.
“Ek het slegte en goeie nuus, sersant. Die goeie nuus is dat ek inligting gekry het oor een van die gaste. Ek het ...”
“Die slegte nuus eerste, Fortuin.”
“Die lugvleuel sê daar is nie ’n enkele helikopter beskikbaar nie, sersant.” Aan die ander kant van die foonlyn klink dit asof Fortuin die blaam op sy eie skouers geneem het en verwag dat ’n Gys-storm oor hom gaan losbars.
“Hoekom nie?” probeer Gys redelik wees.
“Daar is ’n brand in die Akkedisberg en boonop is ’n groot groep mense bo-op vasgekeer. Môre op die vroegste, sersant.”
Gys onderdruk die ergernis wat onmiddellik opvlam. Dan sug hy net. “Môre sal nog werk. Het jy vir kaptein gesê ek wil ’n verdagte inbring?”
“Ja, sersant. Hy sê sersant is nog met siekteverlof en behoort nie ...”
“Behoort nie se ...” val Gys hom in die rede en bedwing dan weer sy humeur met moeite. “Maak jy maar net seker ons kry daardie helikopter voor môreaand, Fortuin. As die kaptein net vervloeks met my wil praat as ek hom bel, kon ek aan hom verduidelik het wat op die spel is. Lyk my nie hy neem jou ernstig op nie.”
“Hy is baie besig, sersant. Hy is op die hond se stert om Arrie de Jager vas te trek, en nie net vir dagga nie, maar vir moord ook. Hy sê ...” Fortuin bly stil, asof hy hom bedink het.
“Wat sê hy, Fortuin?”
“Kaptein sê sersant het te veel tyd om goed uit te dink en dat dit die rede is waarom sersant sersant aan bysteke en moetiemanne steur pleks van regte moorde oplos en daggasmokkelaars vastrek.”
Gys voel hoe iets in hom ontplof. “Sê jy vir hom as hy gesorg het dat my voorganger sy job ordentlik gedoen het, hy een vervloekste moord kon verhoed en twee help oplos het. En sê vir hom as hy nie sy maer gat in rat kry en voor môreaand vir ons ’n helikopter opgekommandeer kry nie, hy nog bloed op sy hande sal hê. Sê jy vir hom ...” Gys snak na sy asem toe ’n enorme gewig sonder waarskuwing op sy bors gaan sit. Sy knieë knak onder hom en hy sak op die studeerkamerstoel neer.
“Sersant? Sersant!” kerm Fortuin nog, maar die gehoorstuk val uit Gys se hand.
Gys soek na asem waar daar niks is nie. Die gewig knel al stywer om sy borskas.
“Gys!” Gertjie se stem kom deur die newels. Sy verdwyn en dan is sy terug. Druk iets onder sy tong in.
Xanthe stap doelbewus baie stadig, teësinnig om die Maan-tuin en –huis te trotseer. Toe sy daar kom, is die halfmaanvormige huis egter nie spokerig soos sy verwag het nie. Die tuin met sy wit en ligpers skakerings ook nie. Inteendeel, hierdie tuin is vir haar een van die mooistes. As dit net nie was waar die tokkelossieman boer nie. Sy staan lank op die stoepie en bespied die dele van die tuinmuur wat sy kan sien. Nêrens roer iets nie, maar sy wens uit die diepte van haar hart dat sy eerder Heilige Tuin toe kon gaan. Dit moet haar verbeelding wees, maar dis asof daar ’n sinistere teenwoordigheid soos ’n mislagie oor die Maan-tuin hang.
Xanthe ril en gaan binnetoe. Sy sluit die deur sorgvuldig agter haar en stap deur die vertrekke. In die meditasiekamer gaan staan sy stil. Splinternuwe kerse en die aromabrander met vars soutkristalle in die glaspierinkie bo die teeliggie staan gereed, ’n kruikie met essensiële olie langsaan. Morgana was reeds hier.
In die badkamer is ’n stapel donsige handdoeke wat Morgana neergesit het.
In die slaapkamer skoon klere wat Morgana opgehang het. Skoon beddegoed op die bed wat Morgana opgemaak het.
In die kombuis peusel Xanthe aan lekkernye wat Morgana in die yskas gelos het.
Morgana wat telkens die chalets skoonmaak en nuwe voorraad verskaf. Wat toegang tot elke tuin en chalet het. Sterk, atleties, en rats is. Paradyskloof soos die palm van haar hand moet ken. Presies weet wie hulle in watter chalet bevind. Gaste se agtergrond waarskynlik so goed soos Eva ken. Wat kennis het van waterpompe. Morgana wat volgens Sabine deur haar stiefbroer en stiefpa gemolesteer is. Morgana wat dáároor ’n mes deur haar stiefbroer se hart gedruk het?
Deur die ronde venster roer plante onrustig in die laatmiddaglig, asof die aanwas van die wolkmassas in die lug hulle versteur. ’n Maalklipfonteintjie borrel soos ’n skinderstem op die agtergrond.
In hierdie meditasiekamer het Heléne gesit, onbewus dat die doodsengel op haar skouer kuier. Hier het Minette haar bewussyn verloor. En Eva sê sy moet vanaand mediteer?
Gys weet nie hoe lank hy uit was nie, maar asem trek soos genade deur sy longe toe hy wakker word. Die gewig is weg. Gertjie sit langs hom en prewel, albei haar hande om syne geklem, haar mooi oë styf toe geknyp.
“Gert?”
Haar oë vlieg oop. “Gys! O, dank die Liewe Vader. Dok was uit in die distrik, maar hy is op pad. Hoe voel jy?”
“Baie beter. Jy moet vir Fortuin bel. Hy moet net eenvoudig sorg vir daardie helikopter. Heel eerste moet ons die moetieman probeer vastrek. Hy sal vir ons kan sê wie hom betaal het vir die bye en die spinnekop, maar ek het ’n baie goeie idee. En as die moetieman eers uit die prentjie is, is die bron van die moordwapens daarmee heen, selfs al praat hy nie. Daarna ...”
“Jy gaan nêrens heen nie, Gys Niemand. Fortuin en die kaptein kan dit hanteer.”
Gys snork en kom regop. Hy moet veg teen duiseligheid en dit voel asof iemand binne-in sy kop sit en met ’n byl kap om uit te kom. “Die pilletjie het sy werk gedoen, Gert. Ek ...”
“Gys, as jy durf waag om uit daardie bed op te staan, sien jy my nooit weer nie.” Hy het nie gedink Gertjie kan deur haar tande sis nie. Of dat haar oë so vasberade kan wees nie. “En ek hét vir Fortuin gebel nadat ek Dok in die hande gekry het. Ek het vir hom gesê as hy jou op enige manier probeer kontak voor Dok besluit het jy is gesond genoeg om te gaan werk, maak ek ’n saak teen hom vir poging tot moord op sy sersant.”
Gys sak terug. “Dan moet jý sorg dat Fortuin daar uitkom. Dink mooi aan daardie drie kandidate, Gertjie. Wie se skuld word afgeskryf in Van der Cluyt se testament? Wie sal verder nog veel meer by sy testament baat as sy Eva opvolg? Wie sou gebaat het by die dood van ’n vorige kandidaat vir die opvolgerskap? Dieselfde persoon wat haar stiefbroer in Danville doodgesteek het dalk? En sê nou daardie persoon word nie op Walpurgisnag aangestel as opvolger nie? Wat dink jy sal gebeur met die suksesvolle kandidaat? Dink jy nie dis genoeg rede om Minette Minnaar vir ondervraging in te bring nie?”
“Minette Minnaar skryf liefdesverhale. Verhale wat van deurleefdheid spreek, al oortuig haar helde nie altyd nie. Wat ek nou beter verstaan. Maar iemand wat so skryf, kan nie moorde pleeg nie.”
“Ek het nie geweet my hooggeleerde niggie lees liefdesverhale nie? Seker dié dat sy nie besef dat fiksie en werklikheid hemelsbreed verskil nie. In die werklikheid is die voor die hand liggende gewoonlik die waarheid.” Gys maak sy oë toe. Het Gertjie ’n punt beet? As die vervloekste hoofpyn net wil lig, sal hy weer kan dink.
Gertjie se hand is koel teen sy wang. “Jou hooggeleerde niggie is mal oor liefdesverhale, Gys, en weet juis daarom maar alte goed hoeveel werklikheid van fiksie verskil. Rus nou.”
Daar is iets baie hartseers in haar stem, maar hy kan om die dood nie aan iets dink om te sê nie. Hy het immers nie die moed om te vra wat van daardie laaste legkaartstukkie geword het wat hom verhoed het om die prentjie van die meermin te voltooi nie. Daardie stukkie wat net mooi netjies moet pas waar haar meerminhart sit.


Een en veertig
30 April
Miskien is dit omdat sy emosioneel so uitgeput was, maar hoewel sy aanvanklik elke geluid en elke pluk van die wind gehoor het, moes sy tog aan die slaap geraak het, besef Xanthe toe sy vroeg wakker skrik. Sy onthou vaagweg dat sy een of twee maal in die nag half en half wakker geword het. Een keer omdat die ampervolmaan so helder deur die wasige gordyn voor die venster geskyn het dat dit deur haar drome gesyfer het. Die ander keer weet sy nie wat haar wakker gemaak het nie.
Die hoofsaak is egter dat sy veilig deur die nag gekom het. Soos Nerina en Sabine ook veilig deur hulle dae in Maan gekom het.
Die wind is nog maar plukkerig toe sy begin aanstryk na die groot huis toe, maar dis nie regtig koud nie. Vanoggend klink dit vir haar na totale waansin om aan ’n sluierrite deel te neem. Wat het hier op Paradyskloof met haar gebeur? Is sy deel van ’n soort massahisterie?
Wat dit is wat haar laat opkyk net toe die paledeur in die kronkelheining in haar sig kom, weet sy nie. Dit kon ’n geluidjie gewees het, of ’n skadu, maar wat dit ook al was, sy het ’n breukdeel van ’n sekonde om te koes vir die krullende, draaiende sissende ding wat haar uit die lug tegemoetspoed. Iets kouds tref haar wang. Haar gil klink soos dié van ’n verlore siel wat ter helle neerdaal, maar word abrup afgeknip toe die kriewelende ding ’n ent voor haar in die paadjie regop swiep en sis. Sy staar in die koue oë van die reptiel, naby genoeg dat sy die gesplete tong kan sien rondruik. Die goue lyf lyk amper asof dit van plastiek gemaak is, die bakkop soos ’n reliek uit ’n Egiptiese koningskat.
Die hoofpyn is aansienlik beter, maar die moegheid sit soos lood in sy lyf toe Gys wakker word. Terneergedruktheid ook. Hoe gebeur dit dat mens die gevangene van jou eie liggaam word?
Gelukkig kon hy vasskop teen die hospitaaltoeganery waarmee Dok hom gedreig het, maar dit help ook nie veel nie. Hy waardeer dit dat Gertjie ’n week verlof gaan neem om na hom om te sien, maar dit maak hom benoud ook. Jare al doen hy wat hy wil, wanneer hy wil. Om nou skielik iemand te hê wat hom oppas, vir hom sê doen dit, nee, jy mag nie dat doen nie, druis teen elke aspek van sy onafhanklikheid en persoonlikheid in.
Hier lê hy in ’n vreemde bed in een van die simpel pajamapakke wat Gertjie vir hom hospitaal toe aangedra het terwyl hy gewoond is om in sy onderbroek te slaap. Hy moet eet wat aan hom voorgeskryf word, drink wat kastig vir hom goed is. Hy moet winde inhou wat wil uit. Kamma rustig wees terwyl daar ’n moordenaar op Paradyskloof rondloop en die kaptein met Arrie de Jager neuk.
Gertjie bedoel goed, maar dit werk op sy senuwees. Dis asof sy boeie aan hom wil slaan. Vir sy eie beswil, dalk, maar dit bly boeie. En Gys Niemand is nie iemand wat geboei deur die lewe kan gaan nie. As daar boeie is om aan te slaan, is hy die een wat dit doen. Vir die beswil van die mensdom. En nou keer al wat leef en beef hom om die enigste ding waarin hy min of meer goed is, te doen. Wat daarvan as sy werk die spil van sy bestaan is? Sy werk maak ’n verskil in die wêreld. Op baie klein skaal, dalk, maar darem.
Gys sukkel om regop te sit en moet eers rus toe hy sy voete oor die rand van die bed af het. Sonder sy werk is Gys Niemand niks nie. Is hy waarlik niemand.
Van êrens bo haar kan Xanthe oë op haar voel brand. ’n Soetsuur reuk word na haar aangedra, maar sy roer nie. Sy bly net so standbeeldstil staan, haar arms nog half in die lug van die terugspring. Nie omdat sy wil nie, maar omdat sy nie anders kan nie. Elke spier en bloedsel in haar lyf het gevries. Haar oë het verstar op die slang tussen haar en die vyf meter tot by die paledeur.
“Xanthe!” Math se stem kom gelyk met ’n woeste slag teen die paledeur. Die slang swiep om na die geluid, rig hom nog hoër, sis harder.
Sy ontvries. “Slang!” gil sy en spring tegelykertyd agteruit.
Die slang swaai weer om na haar toe. Die deur sidder aan sy skarniere en hout kraak. Die goue bakkop klits weer om in die rigting van die geluid en dan bars die deur oop.
“Math, pas op!” Soos ’n sirene.
Die slang maak sy keuse en snel met ’n verbysterende spoed op Xanthe af. In hiperstadige aksie sien sy sentimeter vir sentimeter hoe Math die stapklip in sy hande oplig en op die slang se middellyf neerbring. Die glansende liggaam knak in twee. Die kopdeel pik-pik steeds na haar en sak dan. Math se tweede hou verbrysel die kop, maar hy hou aan kap asof dit die enigste manier is om van die adrenalien in sy liggaam ontslae te raak.
Uiteindelik kom Math uitasem regop en skop die gebroedsel eenkant toe. Sy staar na die bloedspatsels op sy gewaad. Sweet rol teen sy slape af. En dan is sy in sy arms.
“Jissis, Xanthe. O, liewe Vader.” Sy groot hand klem teen haar agterkop, druk haar gesig amper versmorend teen sy bors vas, sy arm ’n klamp om haar lyf. Sy ruik die angs wat uit sy liggaam opslaan.
Xanthe weet nie hoe lank hulle so gestaan het nie, hoe lank dit geduur het voor haar arms se klemgreep om sy middellyf effens ontspan nie, of hoeveel soene hy in haar hare geplant het nie. Sy weet net dat sy ná die klein ewigheid so begin bewe dat sy skaars kan staan.
“Hoe het dit gebeur, Xanthe?” Hy rasper die woorde uit.
“Uit die lug. Oor die heining.” Sy het begin klappertand, kyk op na die hoë heining, maar daar is niks.
“Kom, ek vat jou na Eva toe.” Met sy arm ondersteunend en terselfdertyd vertroostend om haar lyf, lei hy haar deur die paledeur, wat nutteloos aan sy skarniere hang, en dan onder die prieel deur.
Eva kom haastig by die sydeur uitgestap, steek vas toe sy hulle sien. Sy slaan haar hand vlugtig voor haar mond voor sy nader hardloop.
“Xanthe!” Sy vou haar hand om Xanthe se wang en kyk op na Math. “Ek het ’n gil gehoor. Wat het gebeur?”
“Xanthe kan netnou vir ons die detail vertel, maar ek dink sy moet eers suikerwater kry of iets. Al wat ek weet, is dat ’n Kaapse kobra klaarblyklik uit die hemel op haar neergedaal het. En jy, Eva, sal aan my moet verduidelik hoe dit moontlik is dat so iets gebeur.” Sy stem het ’n verbete snykant.
Eva sê niks, lei hulle net na ’n enorme kombuis waar sy ’n kassie oopmaak en ’n botteltjie uitkry. Sy skink ’n kwart glas vol water en meet ’n klompie druppels uit die botteltjie daarin af, skommel die glas en gee dit dan vir Xanthe.
Xanthe sluk gedwee. Die vloeistof het ’n sterkerige smaak, maar dis nie onaangenaam nie.
Math tel die botteltjie op en inspekteer dit.
“Dis ’n homeopatiese middel teen skok. Beter as suikerwater,” verklaar Eva.
“Ek het hom geruik.”
“Vir wie?” vra Eva en Math in ’n koor.
Xanthe moet sluk teen die naarheid wat in haar opstoot. “Wie ook al die slang oor die heining gegooi het. Dit was so ’n snaakse, suur reuk.”
Math swaai om na Eva. “Hoe kom ek aan die ander kant van die heining? Tussen die Maan- en Lug-paadjies?”
“Jy sal Morgana moet vra vir ’n leer. Sy is in die labirint, besig met voorbereidings vir vanaand. Gebruik die tonnel. Ek sal by Xanthe bly.”
Math trek weg en steek dan vas. “Wie is hierdie tokkelossieman, Eva?”
Eva sug diep. “Ons ruil goed by hom. Vir vye en veldvrugte en -kruie, kwartsklippe. Sulke goed. Hy is twee jaar gelede positief vir vigs getoets. Morgana sê hy het ’n konkoksie bedink om die vigs te genees, miskien tas dit hom aan.”
“Hoe goed hanteer hy insekte en slange?”
Eva hou Math se blik, maar dit lyk asof dit nie vir haar maklik kom nie. “Hy is behendig, maar Math, hy is werklik skadeloos, of ten minste, hy was nog altyd.”
Vandag pleeg hy moord, weet Math terwyl hy Morgana help om die spesiale aluminiumleer soos ’n brug oor die heining staan te maak. Hoekom het hy nie gister al daardie bliksemse deur afgebreek en Xanthe na Lug toe geneem nie. Al moes hy haar oor sy skouer gooi! As hy die vent in die hande kry ...
Terwyl hy nog wraakgedagtes koester, skarrel Morgana oor die heining.
“Baksjisj!” hoor hy haar uitroep net toe hy by die bopunt van die heining kom. Sy is reeds ’n hele ent weg, verby ’n tuisgemaakte leer van takke wat teen die linkerkantste heining leun.
Math is sekondes later by haar waar sy langs die koddige mannetjie kniel. Sy is bleek toe sy opkyk. “Hy is dood.” Die trane wat oor haar wange begin loop, verras hom. Om een of ander rede het hy seker aanvaar Morgana kan nie huil nie.
“Dis hy wat die slang oor die heining gegooi het, Morgana. Hy het Xanthe probeer vermoor. Hoe kan jy oor hom sit en huil?” bars hy los, maar hy weet dis eerder vir homself dat hy kwaad is.
Morgana skud haar kop. “Jy verstaan nie, Math. Ek weet nie wat hom verander het nie, maar hy was nog altyd net ’n vredeliewende natuurmens. ’n Medisyneman. Ek dink dis die vigs ...”
Math kry haar aan haar skouers beet en trek haar weg van die liggaam. “Moenie aan hom raak nie, magtig, Morgana. Kyk net die bloed in die krapmerke op sy hand en arm.”
“Dink jy hy is gepik?” Sy skud haar kop weer ongelowig. “Kan nie wees nie. Hy het slange verstaan soos gewone mense hul kinders verstaan.” Sy staan stadig op en stof haar af. “Baksjisj is seker die skuldige, Math, maar iets moes met hom gebeur het.”
Sy kyk af na die krom liggaampie. “Eva moet maar die polisie laat weet. Hulle moet hom kom haal.” Sy kyk weer op na Math. “Ek moet teruggaan labirint toe.” Sy gee Math nie kans om te antwoord nie, storm net weg en klim met verstommende ratsheid terug oor die leer.
Math plant sy hande in sy sye en bekyk die liggaam, wat nog koddiger in die dood is as wat hy klaarblyklik in die lewe was. Dit lyk asof hy op pad terug was na die takkeleer toe, eerder as op pad weg daarvandaan. Math stap ’n wye draai om die liggaam en volg die heining wat die Maan-paadjie van hom afskei. Hier en daar is Son se heining deur die boomstamme sigbaar, maar Maan s’n moet die antwoord gee, want êrens moes die mannetjie ingekom het en die antwoord kan net by Maan lê.
En dit sal hom besig hou, hom help om hierdie selfgerigte woede eers genoegsaam af te werk sodat hy weer rasioneel kan begin dink en optree.
Gys is feitlik in Gertjie se studeerkamer toe hy die foon hoor lui en hoe dit na net twee luie opgetel word.
“Gertjie Niemand.” O, hoe bekwaam klink sy nie. “Konstabel Fortuin, hoeveel keer moet ek nog ...”
Gys storm die studeerkamer binne en probeer die foon by haar afneem. Sy ruk dit buite sy bereik en luister terwyl sy haar oë waarskuwend vir hom skreef. “Ek sien. Ja, ek sal vir sersant sê. Ja, dit lyk my hy is beter. Ek sal vir hom sê. Dankie dat jy gebel het.” Sy sit die gehoorstuk neer en kyk op na Gys. “Wat doen jy uit die bed uit?”
“Ek wou die kaptein kom bel,” erken hy sonder skroom. “Wat sê Fortuin?”
“Ek dink jy gaan nou uiteindelik jou siel kan laat rus. Eva het gebel. Vir jou gevra, maar toe met Fortuin gepraat.”
“En?”
“Jou moetieman is dood. Moontlik deur ’n Kaapse kobra gepik net voor hy die slang oor ’n heining gegooi het met die doel om Xanthe kwaad aan te doen. Gelukkig is sy ongedeerd. Math en Morgana het hom gaan soek. Hy was reeds dood toe hulle hom gekry het.”
Gys gaan sit op die stoel voor Gertjie se lessenaar. “So by my kool.”
“En nou hoop ek jy laat staan jou halsstarrigheid, Gys Niemand.” Haar oë is baie streng. “Dit was die moetieman agter wie jy aan was, en hy kan nou nie meer kwaad aanrig nie.”
Gys sug. “Maar die plan was dat hy moet praat. Moet sê vir wie hy die goggas aangedra het.”
“Maar my liewe hemel, Gys, dis hy wat die slang op Xanthe probeer gooi het. Dit kon hy gewees het wat die spinnekop teen Heléne se wang gedruk het.”
“En Eugene van der Cluyt? Hoe het hy hom oorweldig?” Hy vryf sy snor.
“Dis moontlik, Gys. Die bysteke was teen die agterkant van sy nek. Hy kon hom van agter af bekruip het. Teen die tyd dat Eugene agtergekom het wat aangaan, was hy reeds deur ’n spul bye gesteek.”
“So ’n klein mannetjie? Maar selfs al was dit hy, waarom?” vra hy hom hardop af en kyk weer na Gertjie. “Waarom sal die moetieman mense op Paradyskloof wil doodmaak? En dit los nie Linda Hunter se dood op nie. Waar’s die Welma-meisiekind?”
“Sy is vroeg-vroeg al terug stad toe.” Gertjie skud haar kop moedeloos. “Laat staan nou, Gys. Linda was ’n verslaafde, en al was iemand anders agter die ander sterftes, was dit die moetieman wat dit uitgevoer het. As jy eers weer gesond is en steeds dink daar is iets ongerymds, kan jy Paradyskloof toe gaan en die spoor daar vat. Almal is ten minste nou veilig.”
Gys frommel sy onderlip bymekaar en skud sy kop stadig. “Iets is nie lekker nie, Gertjie. Ek vertrou die spulletjie glad nie.”
Gertjie staan met ’n besliste beweging op. “Feit bly, die onmiddellike gevaar wat die mense op Paradyskloof geloop het, is verby. Xanthe is gelukkig nie beseer nie en die moetieman is dood. Dis voorlopig genoeg. Ek gaan vir jou rooibostee maak. As jy nie in die bed is teen die tyd dat ek dit vir jou bring nie, het jy moeilikheid. En dan vertel ek jou ook nie wat ek verder oor Steve Augustine uitgevind het nie.”
Gys kyk haar agterna, loer dan weer verlangend na die foon en skrik toe dit begin lui. Hy pik dit dadelik op. “Juffrou Gertjie?”
“Dis ek, wat gaan aan?” fluister Gys en bid dat Gertjie nie die breukdeel van ’n lui gehoor het nie.
“Jinne, sersant, juffrou Gertjie gaan my moor.”
“Fortuin, net omdat ek fluister, is dit nie te sê jy moet ook nie. Gertjie sê die moetieman is dood.”
“Ja, sersant, maar ek het vergeet om vir sersant ’n ander boodskap te gee. Eintlik twee. Die eerste een gaan oor die Johannesburg-ding wat sersant wou hê ek moet opvolg. Die polisie daar het teruggekom. Hulle sê hulle is bewus daarvan dat iemand uit Linda Hunter se woonstel gekom het die nag van haar dood, maar hulle het tot die gevolgtrekking gekom dit was ’n dwelmhandelaar wat so haastig daar uit is. Hulle het ook besef ’n kers kan nie deur ’n lyk doodgeblaas word nie, maar sê Linda Hunter het dit waarskynlik doodgeblaas kort nadat sy haar konkoksie gebrou het. Daar was geen vars vingerafdrukke behalwe haar eie in die woonstel nie.”
“Seker nog nie van moordenaars met handskoene aan gehoor nie. En wat van die ‘dwelmhandelaar’? Sou dié nie vingerafdrukke gelaat het nie? En ek dag óns is treurig. Maar wat is die ander boodskap?”
“Dis die nuus wat ek gister wou gee, maar nou is dit maar goed, want ek het nog inligting bygekry. Sersant sê mos ammelee ontvangsdames praat graag. Nou ja, ek het ...”
“Gys!” Gertjie se stem klap in sy oor terwyl haar wysvinger die foon dooddruk. “As ek my sonde nie ontsien nie!”
“Gertjie ...”
“Nee, Gys, jy is spierwitbleek. Kyk hoe slaan die sweet op jou uit. Bed toe, en ek gaan nou dadelik reël dat jy in die hospitaal opgeneem word. Dis duidelik dat jy nie weet wat goed is vir jou nie en jou niks aan my steur nie.”
Gys gee nog een verlangende kyk na die foon en gehoorsaam dan sy streng niggie se bevele gedwee. Nie omdat hy wil nie, maar omdat hy nie anders kan nie. Dit voel asof die dood self in sy lyf kom lê het.
“Hulle sal sy liggaam eers môre kan kom haal. Die wind het ’n brand in die Akkedisberge weer deur die nag laat opvlam en daar word nog een persoon vermis van ’n groep wat in die berge vasgekeer is ,” verduidelik Eva. Xanthe kan sien dat Eva nie heeltemal so kalm is soos wat sy haar voordoen nie. “Daar het klaarblyklik nog nie reën geval soos by ons nie.”
“Het jy geweet van die twee tonneltjies wat hy onder Lug en Maan se paadjies deurgegrawe het, Eva?” Math lyk weer skoon en vars nadat hy in een van die gastekamers gaan stort het, maar sy oë broei onleesbaar.
Eva skud haar kop. “Jy sê dit lyk asof dit al geruime tyd daar is?”
“Daar is genoeg plantegroei by die in- en uitgange om te vermoed dat hy die tonnels voor Heléne se dood kon gegrawe het. Maar hoekom sou hy dit in die eerste plek gedoen het? Die een tonnel gee hom net toegang tot die area tussen die Lug- en Maan-paadjies. Die tweede tot Maan se tuinmuur en die gebied tussen Maan en Son. Wat het dit hom gebaat? Lug en Vuur is soveel makliker om te bereik. Selfs Venus. Om watter rede hy ook al jou gaste wou versondig en vermoor, hy kon hom op enigeen van die drie toegespits het. Met veel minder moeite.”
“Van Vuur af sou mens hom kon sien, ook as hy Venus of Vuur of Lug toe gestap het,” verskaf Xanthe die antwoord. “Van die platdak af waar die lêstoel is, kan mens selfs die duine sien. Hy sou nie die kans wou waag nie.”
“En die duinepad wat tussen Vuur en Lug deurgeloop het, was nog in gebruik toe Heléne hier was. Gaste het gereeld daarheen gestap. Ons het dit ná die voorval toegemaak om te verhoed dat nog gaste met die krappiespinnekop te doen kry,” vul Eva aan. “Maar kom ons laat Baksjisj nou daar. Mag sy siel aan die Ander kant gesuiwer word. Met al die drama van vanoggend het ons min tyd oor vir die voorbereiding. Wat het jy besluit, Math?”
“Ek het Xanthe juis ingewag om met haar te praat voor ons met jou praat, Eva. Dis hoekom ek buite Maan se hek was. Ek wil graag alleen met haar praat voor ek my finale antwoord gee.”
Xanthe kan weer die botsing tussen die twee voel aankom.
Eva is die een wat bes gee. “Ek gaan vir my ’n koppie tee haal. Dis hoe lank julle het om te praat.”
Xanthe wag net tot die deur agter Eva toegaan. “Die tokkelossieman is dood, Math. Wat is jou probleem?”
“Ek vertrou Morgana nie. Sy het oor die mannetjie gehuil asof dit ’n goeie vriend is wat dood is. Ek dink dis sy wat kop in een mus met hom was.” Hy vee deur sy hare. “Ek kan dit nie glo nie. Ek het werklik van haar begin hou. Nogal gedink ek sal nie omgee om ’n suster soos sy te hê nie.”
Hy laat rus sy hande op albei haar skouers en pen haar met sy oë vas. “Xanthe, verstaan my nou mooi, jy sorg dat jy vanaand so naby moontlik aan my bly. Vanoggend wou ek nog vir jou sê dis te riskant om saam met my deur die werkinge van die vrugbaarheidsrite te gaan. Nou het ons nie ’n keuse nie. Ek dink dis veiliger vir ons om by Eva te wees as êrens waar Morgana jou kan beetkry. Wat sy teen jou kan hê, weet ek nie, maar ...”
“Ek dink sy weet ek vermoed sy is Maria de Koker. Miskien is dit die ontbrekende skakel. Miskien het Heléne op een of ander manier uitgevind. En miskien Eugene ook. Ek het ook so ’n spesmaas Sabine weet. Sy het gister gesê Morgana sal nooit weer toelaat dat ’n man aan haar vat nie, dat haar stiefbroer en stiefpa haar van mans genees het. En o ja, Sabine en Minette dink Eva gaan my vanaand aanwys as opvolger en dat ek en jy die vrugbaarheidsrite gaan uitvoer.”
“En jy help hulle nie reg nie?”
“Ek het probeer ...”
Die deur swaai agter haar oop. “Ek hoop julle het nou finaal besluit?”
Math kyk ’n oomblik nog af na Xanthe voor hy sy hande van haar skouers lig. “Xanthe het my oortuig.”
“And it harm none, so mote it be,” prewel Eva asof sy sê ag-dankie-vader-tog.


Twee en veertig
Net een roete van die labirintingang af is met fakkels verlig en dis daarlangs dat hulle in ’n prosessie stap. Sy kan Math se voetval agter haar hoor. Vandat almal bymekaargekom het, is hy nooit verder as ’n paar tree van haar af nie. Haar persoonlike beskermengel en slangvermorselaar.
Die tuin in die middel het ’n hele transformasie ondergaan. In die fakkellig troon die suile oor die kern van die verrigtinge en vorm die punte van ’n vyfpuntster wat, nes die sirkel rondom, in wit klippe uitgepak is. In die middel is die altaar bedek met ’n swart lap en ’n oranje loper bo-oor. Drie swart kerse in ’n kandelaar staan tussen geel en oranje blomme en vorm die fokuspunt tussen ’n klompie ander voorwerpe op die tafel. Op die vier hoeke wag oranje kerse om die windrigtings te verwelkom. Iets ruik na naeltjies en dan kry Xanthe weer die reuk van appels.
Eva se gesigsuitdrukking is sereen toe sy met die wit klippe langs om die sirkel begin stap. Haar stem is helder. “Ek vorm hierdie sirkel van Heilige Beskerming in die naam van die Heilige drie-eenheid sodat dit sal dien as die grens tussen hierdie wêreld en die volgende terwyl ons die onbekende binnegaan.”
Sy herhaal die inkantasie tot sy weer by die beginpunt kom en hou vol daarmee terwyl sy ’n tweede en ’n derde maal omstap.
Dié keer kom sy by die beginpunt tot stilstand. “Ek verklaar hierdie sirkel afgeslote en onder die beskerming van die Heiliges,” sluit sy af voor sy by die altaar in die middel gaan staan en hulle nooi om ’n halfsirkel om die altaar te vorm.
Eva tel ’n klokkie op. Sy knik vir Morgana, wat dan die oostelike kers aansteek. “Ons roep die kwadrante. Heil die Bewakers van die oostelike Wagtorings. Engele, boodskappers van die Godheid, geestelike wesens, elemente en magte, die beskermers van wind en lug, ons vra u briesgewende teenwoordigheid vanaand wanneer siele uit die eteriese koninkryke ons besoek. Seën ons en beskerm ons op hierdie aand terwyl ons die afgestorwenes eer. Mag ons almal een word met die Goddelike.” Die klokkie rinkel helder in die berglug.
Een vir een roep Eva ook die bewakers van die ander drie windrigtings en vra hulle om beskerming voor sy die drie kerse in die kandelaar aansteek. Sy strek haar arms in ’n V na die hemele en vra die heil van die drie gesigte van God.
Morgana tel twee goudblink bakke op, een leeg en een vol appels wat in die dwarste gehalveer is en stap na Agnes. Agnes sit ’n klippie in die leë skottel en neem ’n appel. Sabine, Nerina en Minette neem elkeen net ’n appelhelfte. Math se skulpie val langs Agnes se klippie voor hy ook ’n appel kies. Xanthe kyk af na die witter as sneeu blomkelk in haar hande en sit dit dan in die skottel met die klippie en skulpie. Reinwit vir ’n kindjie met ’n hartjie rein. Die appels vermeerder voor haar oë toe trane ongevraag opwel, maar sy kry een raak gevat.
Eva wag tot Morgana die twee skottels neergesit het voor sy weer haar hande oplig. “Welkom, my broer en my susters.” Sy laat sak haar arms en druk haar hande teen mekaar. “Ons is byeen op die hierdie nag wanneer die sluier tussen hierdie wêreld en die volgende op sy dunste is. Vanaand vier ons die fees van die dooies. Vanaand eer ons die vriende en geliefdes wat ons vooruitgegaan het. Ons eer hulle met vrede en liefde.”
Sy lig haar gesig na die hemele. “Lei ons en verenig ons met ons geliefdes na wie ons verlang. As dit u heilige wil is, gee dat dié aan die ander kant met ons sal kommunikeer. Wees ons Gids die hele jaar lank. En nou met nederige gedagtes en groot respek, mag die seremonie van Samhain begin.”
Xanthe voel ’n krieweling teen haar rug af, begin van voor af ernstige bedenkinge kry, maar dan praat Eva weer.
“Geseënd is die Samhain-seisoen. Die wiel van hierdie jaar draai voort. Wat is, sal wees; wat was, sal weer wees. Tyd is altyd hier en nou.”
Sy tel ’n dolk en ’n heel appel van die altaar af op. “Die appel simboliseer die verborge wysheid wat in die Tuin van Eden aan die Boom van die Lewe gevind is, ons soeke na waarheid en ons behoefte om herenig te word met die Koningin van die Hemele.” Sy kap die appel in die dwarste middeldeur en lig die twee helftes sodat hulle die binnekant kan sien. Die pitte en klokhuis vorm ’n donker sterretjie in die middel van elke helfte.
“Ek sny die appel en openbaar die vyfpuntige ster van heilige kennis, die ster wat ook dui op Aarde, Vuur, Water, Lug en Gees. Wat vir ons ook simbool word van die vyf wonde van Christus. Vanaand op die aand waarop ons die dooies eer, eet ons simbolies van die verborge kennis in die vrug van die Boom van die Lewe.” Sy neem ’n happie van die een helfte van die appel en gooi die res in die skottel waarin die klippie, skulpie en blom lê. Morgana neem die skottel rond en nadat elkeen Eva se voorbeeld gevolg het, keer sy terug na die altaar.
Die appel smaak soet in Xanthe se mond, maar sy sluk swaar. Kan die besigheid nie nou maar klaarkry nie, begin sy paniekerig wonder, maar Morgana is al weer doenig en gee vir elkeen ’n stukkie papier en ’n potloodjie.
“Skryf gerus neer wat jou hierdie afgelope jaar die heel meeste gepla het. Die een ding wat jy in die nuwe jaar wil verander hê. Wat jy uit jou lewe wil werp.”
Xanthe kyk af na die stukkie ontoereikende papier. Die lys sal nooit as te nimmer hierop inpas nie.
“Net een woord, ’n frase of een kort sinnetjie is meer as genoeg,” vervolg Eva asof sy Xanthe se gedagtes kan lees. “En frommel dan die papiertjie op.”
Selfverwyt oor Chloë, skryf sy onwennig met haar palm as enigste stut.
Morgana bring weer die skottel verby en elkeen gooi ’n opgefrommelde bondeltjie en potlood by die appels, skulpie, blom en klippie. Onrus knaag al sterker aan Xanthe. Gaan haar selfverwyt ’n bestanddeel van ’n heksebrousel word?
Eva neem die bak by Morgana en wag dat sy die droë takkies in die smeeysterbak langs die altaar aan die brand steek.
“Ons vra die Godheid om ons te help om die lei skoon te vee van dinge wat ons verkeerd gedoen het, van slegte gewoontes en verkeerde intensies. Mag die energie in ons omgekeer word en gebruik word om die drie-eenheid te loof. Laat dit ons transformeer sodat almal kan sien dat ons rein is. Igne Natura Renovatur Integra.” Eva keer die inhoud van die skottel in die knetterende vlamme uit. “Deur vuur word die natuur volmaak vernuwe.”
Asof dit waarlik ’n towerspreuk was, begin die gordyn voor die opening in een van die klipsuile saggies gloei. Xanthe is verlig toe sy sien die oorsprong van die lig is eintlik Morgana wat met ’n boksie vuurhoutjies in haar hand uitkom en ook die vuur aan die ander kant van die altaar aansteek.
“Vanaand, met die grens tussen die twee dimensies op sy dunste, loop die geeste van die afgestorwenes weer tussen ons. Of hulle nou familie, vriende of vyande was. Ons eer hulle en voel geen smart of verwyt nie. Kom ons werp alle gramskap weg. Kom ons verwerp valse trots. Mag dit wat goed is in ons lewe inkom en dit wat kwaad is, daaruit verdwyn. Met die belofte van ’n nuwe jaar, vra ons vir Goddelike leiding en beskerming. Mag ons geliefde afgestorwenes ons spesiale gidse wees van anderkant die graf af en anderkant die sluier. Skenk ons krag en moed, en drievuldige wysheid.”
Eva hou haar hand na Agnes uit. “Is jy gereed?” Eva se stem spreek van empatie. Agnes se oë lyk effens wild, haar mond woel en sy is geelbleek in die lig van die flikkerende fakkels. Dan sit sy haar hand vertrouend in Eva s’n.
“Onthou jy wat ek vir jou gesê het jy moet doen om jou vry te maak?”
Agnes knik. “Ek moet myself vergewe.”
Eva glimlag goedkeurend. “In elke einde is ’n nuwe begin, nes elke begin ’n einde het,” hou Eva aan praat terwyl hulle stadig na die verligte gordyn stap. “Ná die lewe vind ons die dood, en in die dood, vind ons weer lewe. Hou wag oor ons geliefdes en oor ons, dié wat leef en dié wat dood is, want vanaand is ons weer in liefde en feesviering bymekaar.”
Voor die gordyn bly Eva staan. “Lei ons en beskerm ons vanaand in volmaakte liefde en volmaakte vertroue en ook regdeur die nuwe jaar. Geseënd is ons, ons is geseënd.” Eva trek die gordyn terug en ná ’n lang aarseling stap Agnes deur. Eva trek die gordyn toe en Morgana gaan staan voor die ingang, haar rug daarna gekeer terwyl Eva terugstap altaar toe.
In die boomtoppe begin die bries roer en ’n wolk trek ’n sliert oor die maan, wat feitlik vol teen die naggewelf hang. Êrens skree ’n nagvoël en die vuur knetter luider. Die geluide laat die nag nog stiller klink. Dofweg hoor Xanthe Agnes huil.
Xanthe verloor begrip van tyd terwyl sy na die vlamme staar, en dan sien sy uit die hoek van haar oog die gordyn beweeg. Agnes kom snikkend uit. Morgana is dadelik by en lei haar na ’n ander punt van die vyfpuntster waar sy Agnes op ’n bankie laat sit.
Eva steek haar hand na Math uit en herhaal dieselfde inkantasie terwyl sy hom na die gordyn lei. Hy loer vlugtig na Xanthe, kommer in sy frons geëts, maar dan gaan hy in.
Morgana neem weer haar plek voor die gordyn in asof sy die lewendes van die dooies wil skei. Sy kon netsowel ’n vlammende swaard in haar hande gehad het.
Agnes se gesnik het bedaar toe Math uitkom en sonder Morgana se begeleiding na Agnes toe stap. Hy gaan sit langs haar en vat haar hand.
“Xanthe?” Eva staan voor haar, ’n sagte glimlag op haar gesig. Xanthe hoor skaars Eva se herhaling van die inkantasie. Voor die gordyn huiwer sy. Dan stap sy deur. In die vertrekkie brand vyf kerse en gooi skadu’s teen die klipmure. Die reuk van wierook vermeng met die reuk van aarde en mos.
Xanthe gaan sit op die bankie in die middel van die vertrek en maak haar oë toe. Ek is jammer, Chloë. Mamma is so verskriklik jammer. Die pyn in haar binneste is te intens vir trane.
Xanthe laat sak haar kop tot op haar knieë en wieg haarself heen en weer. Chloë. Die naam trek deur haar soos ’n verterende vlam.
Mamma. So baie feetjies. En reënboë.
Sy weet dis haar onderbewussyn wat inskop en Chloë se stem, sag soos ’n fluistering wat van ver af aangewaai word, naboots.
Reënboë. Sy het van Chloë se voorliefde vir reënboë vergeet.
“Mens kan net ’n reënboog sien as daar son is, en dan moet die son agter jou wees, Chloë,” het sy eendag probeer verduidelik toe Chloë met die nuuskierigheid van ’n vierjarige vrae afgevuur het oor die reënboog wat skielik voor haar ogies verdwyn het.
“Hoekom, Mamma?”
Xanthe onthou hoe sy in haar brein rondgeskarrel het agter maklike maniere aan om Chloë in te lig oor refraksie, refleksie en ligbreking toe die son agter die wolk uitgekom en Chloë se reënboog weer verskyn het.
“Ek weet, ek weet!” het sy gelag en rondgedans. “Liewe Jesus het geknipoog.”
Laat my onthou. Van reënboë en goeie dinge ook. Van een, twee, drie, blok my self. Ring a ring a rosie, pockets full of posy. Dan sal ek Aljander, aljander so deur die bos kan hanteer. Ek vra nie dat die hartseer weggaan nie. Net dat ek die klein vreugdes ook kan onthou. En die groteres. Chloë se lag. Chloë se Chloë-wees. Chloë se onvoorwaardelike liefde.
En dan verlaat woorde en gedagtes haar en sy bly net so sit en voel hoe iets wat buite haar is, vermeng en versmelt met dit wat binne-in haar is, hoe pyn en vreugde een word.
Eva wag haar in toe sy uitkom en lei haar na die altaar. Agnes en Math het hulle ook weer by die res aangesluit. Xanthe neem alles waar, maar dit voel asof sy in ’n dwaal is, asof daar ’n alchemistiese verandering in haar teweeggebring is waaraan sy gewoond sal moet raak.
“Ons keer nou terug na die wêreld van die lewendes en na alles wat goed en mooi is,” begin Eva. “Ons maak die deur na die eteriese werklikheid toe en laat die afgestorwenes agter. Ons vra die Heilige drie-eenheid dat ons geliefdes in ons herinneringe sal voortleef.”
Die lig agter die gordyn word gedoof en kort daarna kom Morgana met ’n kerssnuiter in haar hande uit. Eva wag tot sy langs haar kom staan voor sy weer praat. “Die rite van Samhain is nou afgesluit. Ons laat sak die sluier voor die hemelpoorte en bly aan dié kant van die lewe. Ons bedank al die elemente, die vier windrigtings, die geeste, die engele en die feëryk nederig dat hulle saam met ons Samhain gevier het. In volmaakte liefde en volmaakte vertroue is ons geseënd, geseënd is ons.”
Die skerp reuk van vuurrook volg die gesis van gebluste vlamme toe Morgana eers water oor die een vuur en dan oor die ander een giet. Oomblikke later knetter vlamme weer toe sy in elke sterpunt ’n nuwe vuur langs die suile aansteek.
Eva begin die kwadrante groet, maar Xanthe hoor skaars die woorde. Dit voel vir haar asof sy alles van ’n afstand waarneem, selfs Math wat langs haar kom staan het.
Morgana steek nog ’n paar fakkels en kerse aan en werp so lig op ’n feestafel en komberse op die gras uitgesprei vir ’n ware heksepiekniek. Eva nooi almal om te eet en te drink en die vrug van moederaarde te eer. En dan begin almal aanstap na die volgelaaide tafel toe.
“Probeer die wildeappelwyn, maar versigtig, dit het skop,” waarsku Sabine toe sy met ’n skinkbord vol glase by hulle kom.
“Wyn?” vra Math verras.
“Op Paradyskloof net met Samhain en Beltane.” Sabine balanseer die skinkbord op die een hand en gee vir hulle elkeen ’n glas aan. “Dis immers ook die vrug van die Moeder.”
Xanthe kan nie besluit of die wyn vir haar lekker is nie, ’n bietje te suikersoet na haar smaak, maar dis ten minste ’n verandering van kruietee en vrugtesap. Toe sy die tweede slukkie neem, slaan die rooklus haar egter vir die eerste keer in dae. Sy sit die glas op die hoek van die kostafel neer en rek eerder vir ’n glas sap. Sy pik hier en daar aan iets te ete, maar is sonder eetlus.
“Die wyn nie vir jou lekker nie?” vra Math en sit sy leë glas langs haar amper volle neer.
Sy skud haar kop.
“H’m, dis afgryslik soet,” stem hy saam, “maar miskien help dit darem vir die senu ...”
Voor hy kan klaar praat, sluit Eva by hulle aan.
“As julle klaar geëet het, kan ons met julle voorbereiding begin.”
’n Klip val dwarsdeur Xanthe se solar plexus. “Voorbereiding?”
“Ons moet die Moeder vra vir haar seën daarop dat ek julle deur die rite neem.”
“Wil jy nog eet?” vra Math.
Sy skud haar kop.
“Ons is gereed,” besluit Math namens haar, maar aan die manier waarop hy sommer haar glas appelwyn ook ledig voor hulle Eva volg, weet Xanthe hy is net so min gereed vir enigiets soos sy.


Drie en veertig
Die voorbereiding is binne minute afgehandel en behels hoofsaaklik die brand van wierook en ’n inkantasie voor ’n enorme koepeldeur wat uit een van die ondergrondse gange loop.
Eva stoot die deur oop en stap voor hulle uit.
“Dis na aanleiding van hierdie drie vertrekke dat die Heilige Tuin so genoem word. Ons noem dit die Sanctum. Die tuin is nou reg bokant ons,” verduidelik Eva, maar Xanthe hoor haar skaars.
“Dit lyk soos grotte.” Sy kyk in verwondering rond. Honderde kerse verlig die ruwe mure bo en om haar. Die drie oneweredige vertrekke loop min of meer soos ’n klawerblaar inmekaar met ’n altaar as middelpunt.
“Die Duitser het sy gunstelingminnares van die oomblik glo hier onthaal. Dit werk goed vir ons doeleindes. Hier vind die reiniging plaas.”
Eva beduie na ’n poel wat liggroen glim in die middel van die eerste grotagtige vertrek. “Dis reg onder die visvywer in die tuin. Die water word effens verwarm en kan van onder verlig word, soos nou die geval is as die deelnemers dit so verkies. Ek seën die deelnemers en die water voor hulle inklim en mekaar was. Hulle kan hier so lank vertoef as wat hulle wil. Ek en Morgana gun hulle privaatheid ná die seëning deur buite sig te bly en intussen ’n paar voorbereidings in die ander twee vertrekke af te handel. Heléne en Eugene het nie baie lank in die water gebly nie.” Sy stap na die altaartjie waarop ’n paar bottels en flessies en ’n verskeidenheid ander voorwerpe uitgepak is.
“Handfasting is ’n uitgebreide ritueel. Om te ver- staan wat dit behels, moet mens verstaan wat elke voorwerp hier verteenwoordig. Elkeen het ’n spesiale doel.”
Sy tel ’n handgemaakte besempie met ’n versierde steel op. “Dis nie ’n vervoermiddel nie,” glimlag sy. “Dis ’n besem en simboliseer suiwering asook beskerming. Hierdie kristalstaaf noem ons ’n wand. Hiermee teken ons simbole op die grond of in die lug.”
Sy tel die dolk op. “Die athame, of magiese mes, koppel die energie van die hemele met die energie van die aarde en word gebruik om deurgange in die sakrale sirkel oop of toe te maak. Dit het ’n heel ander doel as die bolline, dis nou hierdie kleiner dolkie, wat as ’n werkmes dien. Die pentacle of vyfpuntster is een van ons oudste simbole.” Eva kyk gesteurd op toe voetstappe hol opklink. “Morgana?”
“Agnes het histeries begin huil. Sy wil niks van enigiemand weet nie en dring net daarop aan om met jou te praat.” Sy kyk vlugtig na Math en Xanthe. “Jammer.”
“Ai, tog.” Eva wring haar hande inmekaar. “Morgana, sal jy verder verduidelik?”
Math begin sy kop skud, maar lyk effens deur die wind.
Xanthe kyk om haar rond, na al die moeite wat Morgana gedoen het om vir hulle die gevoel van die ritueel weer te gee en dan na Math. Sy is nie seker wat hy met sy kopskud bedoel het nie, maar terwyl Math by haar is, kan Morgana haar sekerlik nie kwaad aandoen nie.
“Ek sal probeer om so gou moontlik terug te wees. Ek het by die pentacle opgehou, Morgana,” beduie Eva voor sy haastig wegstap.
Morgana druk haar hande teen mekaar en prewel iets met haar oë boontoe gerig voor sy die kristalklokkie optel. “Met die klokkie, ’n vroulike simbool, suiwer ons die energie en roep die Moeder aan.” Sy laat hulle die suiwer, hoë klank hoor en brei uit oor hoe klokkies baie spesiaal uitgesoek word om die suiwerste klank weer te gee. Dan tel sy ’n antieke piouterbeker in die vorm van ’n wynglas op. “Die chalice of beker simboliseer die eenwording tussen manlike en vroulike aspekte. Hierdie chalice, terloops, kom uit ’n Duitse kasteel en dateer uit die Middeleeue. Net voor die fasiliteerders uitgaan, drink albei deelnemers wildeappelwyn daaruit en ons laat ook ’n kruik met wyn agter vir latere gebruik.”
Wat niks is om na uit te sien as dit dieselfde as daardie soet spulletjie is nie, besluit Xanthe.
“Hierdie koperbak noem ons ’n cauldron. Gedurende volmaan word dit met water gevul en dien as ’n meditasiehulpmiddel. In ander covens word dit vir scrying gebruik, dis wanneer ’n blink oppervlak gebruik word om in die toekoms te kan sien. En dan is daar natuurlik die wierookbrander, wat van die aromabranders verskil.” Sy verduidelik hoe dit werk en waarvoor dit gebruik word en streel oor die kerssnuiter. “Die snuiter word te alle tye gebruik om kerse te doof. Kerse word nooit doodgeblaas nie, dit vernietig enige spell. Die flessies bevat amandelolie en essensiële wierookolies. Dié is ’n bakkie gedroogde basilie en julle herken seker die stene as maanstene.”
Xanthe kan nie help om te wonder of sy en Math die pot heeltemal misgesit het nie. Morgana se rustige erns dra geen sinistere ondertone nie. Sy tree bloot as gids op en daar is nie ’n kyk of ’n uitdrukking wat hoegenaamd verraai dat sy ’n grief dra nie. En tog kan Xanthe nie ’n gevoel van onrus afskud nie.
In die tweede vertrek gaan staan Morgana by twee ornaatgekerfde hoërugstoele wat aan trone herinner en styf teen mekaar geskuif staan. Kerslig glim en flikker op edelstene wat deel is van die versiering.
“Dié kom ook uit die Schloss. Dit word vir handfasting gebruik. Hier sit die twee deelnemers terwyl die fasiliteerder die riempie om albei se polse bind, en nadat die inkantasies uitgespreek is, word die leerbandjie deurgesny sodat elkeen ’n riempiearmband om die pols het. Die deursny word hiermee gedoen.” Sy tel ’n ornaat dolk van ’n gedrapeerde ronde tafeltjie naby die stoele op. Edelstene blink in die hef. “Die riempiearmbande word eers weer afgehaal wanneer die tydperk waarvoor die paartjie trou gesweer het, verval en hulle besluit om nie weer hul beloftes af te lê nie.” Morgana tik-tik met die lem teen haar handpalm, amper asof sy oor iets nadink. Xanthe verstyf, maar dan sit sy dit weer neer.
Xanthe begin Morgana na die derde vertrek volg, maar kyk om toe Math agter haar struikel.
“En nou?”
Sy oë lyk byna koorsig. Onrus bondel op die krop van haar maag saam. “Jy lyk nie goed nie.”
“Dis seker die wyn.” Sy tong sleep effens. “Voel ’n bietjie dronkerig. Ek dink ons moet teruggaan.”
“Morgana ...” Sy vergeet wat sy vir Morgana wou sê toe sy sien wat die derde vertrek oplewer. Dis asof die droom wat sy in Venus gehad het, skielik gestalte gekry het. Die enorme bed is spierwit oorgetrek. Roosblare en viooltjies is daaroor gestrooi en ’n raam van klimoptakkies rondom gerangskik. Skielik voel alles te veel vir Xanthe. Hoe kon sy gedroom het van iets wat hier onder die aarde staan? Wat is aan die gebeur – hier waar mense oerdrange uitleef as deel van ’n hekseritueel?
“Vir die finale fase gaan die fasiliteerders uit. Sowel die Sanctum as die Heilige Tuin is heelnag tot die deelnemers se beskikking,” kom Morgana se stem van ver af. “As julle wil, kan ek julle wys ...”
“Morgana!” Sabine kom hand in die rug aangedraf. “Jy moet Vuur toe gaan. Eva het jou hulp nodig met Agnes. Ek ...”
“Sabine, jy weet niemand word in die Sanctum toegelaat sonder voorbereiding nie,” betig Morgana.
“Oukei, oukei, ek gaan uit ... maar Eva sê jy moet asseblief gou maak. Agnes het heeltemal mal geraak.” Sabine draai weg en gaan weer by die deur uit.
Morgana kyk met iets soos radeloosheid na Math. Hy beduie vir haar om te gaan, sy oë halfmas. Sy gelaatstrekke het ontspan, asof hy verlig is.
“Morgana!” roep Sabine weer angstig van buite die deur.
“Ek kom.” Morgana lig haar hande magteloos op. “Ek is jammer. As ek sien ons gaan te lank met Agnes besig wees, sal ek julle laat weet. Kyk gerus rond, maar moet asseblief nie aan die voorwerpe raak nie.”
Morgana is skaars uit toe Sabine weer inkom. “Oukei, waar was julle? Het Eva al vir julle gewys hoe werk die handfasting?” Sabine tel ’n riempie van die tafel af op en hou dit in die lug. Sou sy haar buite die deur voorberei het? Het Morgana haar gevra om voort te gaan?
“Xanthe, ek voel regtig nie lekker nie.”
Sy kyk op na Math. Hy lyk blekerig om die kiewe. Sy self voel gedisoriënteer.
“Seker die wildeappelwyn. As mens se liggaam nog besig is om gewoond te raak aan die vegetariese lewenstyl, vang alkohol mens meer as gewoonlik. Kom sit, Math.” Sabine wys na die twee troonagtige stoele. “Jy ook, Xanthe, dan wys ek julle sommer hoe die handfasting werk. Ek hoor Eva het ingestem om eers net vir julle te wys hoe die rite werk. Dis nogal ongewoon.”
Math plof op die stoel neer en Xanthe gaan sit langs hom, haar bene self skielik lammerig. Dankie tog sy het net twee slukkies van die appelwyn gedrink.
“Sit julle elmboë in daardie holtetjies in die armleunings. Goed, ek gaan nou nie die spells en goed verduidelik nie, maar die eerste een word uitgespreek terwyl die riempie om die vrou se pols gebind word. So.” Met vlugtige vingers illustreer sy en trek die riempie stywerig om Xanthe se gewrig vas.
Xanthe kyk ongemaklik na haar. “Ek dink nie dis nodig dat ...”
“Kan maar netsowel terwyl julle vir Morgana wag.” Sy draai een van die punte van die riempie om Math se pols.
Sy oë is nou feitlik toe en hy sit met ’n snaakse glimlag op sy gesig. Kan dit waarlik net die wyn wees wat so ’n uitwerking op hom het? Iets haper, maar dis asof Xanthe se gedagteprosesse stadiger as gewoonlik is.
“Oukei, vleg julle vingers inmekaar. Nee, so. Jou hand onder, Math, met die kneukels vorentoe. Ja, dis reg.” Sy draai die ander punt van die riempie om albei polse en gebruik die twee punte om ’n knoop te maak.
Sabine staan terug. “Math?”
Math antwoord nie. Sy oë is toe, sy mond slap. “O, aarde, daardie wyn het hom behoorlik gevang.” Sabine stap agter om die stoel. Xanthe hoor hout teen hout skuur en dan kantel Math se rugleuning ’n fraksie agteroor. “Ons wil nie hê hy moet afgly nie.”
Xanthe krink haar nek. Math is dalk nou geriefliker, maar haar arm is bitter ongemaklik gedraai. “Hy het die meeste van myne ook gedrink. Die goed moet verskriklik sterk wees. Maak los, asseblief, dis seer.” Sy probeer met haar linkerhand aan die riempie pluk, maar dit sny net dieper in haar pols in.
“’n Bietjie later.” Iets in Sabine se stemtoon laat haar opkyk. “Jammer jy het nie al jou wyn gedrink nie, Xanthe, dit gaan dit vir jou effens moeiliker maak.” Sy glimlag toe Math kreun. “Dink jy hy droom van jou, of my, Xanthe? As ek darem nie verwagtend was nie ...”
“Wat was in die wyn?” Xanthe voel haar hartklop stadig word namate angs oor haar kruip. Math se arm begin tril en ruk.
“Was dit nie heerlik soet nie? Zach was so gaaf om vir my te wys hoe hulle in die jare sestig suikerklontjies met LSD deurweek het. Dis nou natuurlik in die begin toe hy my nog wou beïndruk het met sy wilde jeug en die feit dat hy ten spyte daarvan ’n vooraanstaande homeopatiese wetenskaplike geword het. Tog jammer dat hy, wat weet hoe wonderlik vergetelheid in ’n ander werklikheid kan wees, my nie my klein indiskresies kon vergewe het nie. Dis hy wat my gedwing het om haastig te raak oor die opvolgerskap. Eva sou wou weet waarom hy van my wil skei en waarom hy my kon afdreig om met feitlik niks uit te stap nie, en dit nadat hy my jong lyf vir sewe jaar na hartelus gebruik het.”
Math steun eienaardig.
“Sabine ...” Xanthe skud haar kop verdwaas. “Maak my los, asseblief? Ek weet nie wat ...”
“Hou op kerm.” Haar oë is groen soos albasters en net so koud. ’n Oomblik staar sy Xanthe kil aan en dan knipoog sy skalks.
Xanthe kyk verstom hoe Sabine haar rok boontoe hys en met haar hande agter haar rug vroetel. Sy skrik vir die skeurgeluid wat volg. Velcro, besef sy toe dieselfde geluid weer opklink en dan sien sy verdwaas hoe iets vleeskleurigs voor Sabine op die vloer neerplof. Sabine lig haar arms en glimlag spottend. “Ta-da! Het jy al ooit so ’n pynlose miskraam gesien? As Math maar geweet het wat hy misgeloop het.”
Sy rits die opgestopte sakkie wat pas nog haar swangerskap was, behendig aan die sykant oop. “Mag mos niks aankarwei Paradyskloof toe vandat Eva my met ’n paar medikasietjies betrap het en ’n ander gas wat deur my verwys is, ’n paar goed probeer insmokkel het nie, maar Sabine is deesdae ’n bietjie slimmer. Sommer twee vlieë met een klap. Ek kan noodsaaklike middels saambring en Eva dink ek het aan haar vrugbaarheidsvoorwaarde voldoen. Nogal spesiaal ’n dag vroeër gekom om haar in te lig. En natuurlik om Baksjisj eenkant te kry.”
Xanthe staar verdwaas hoe sy ’n stel chirurgiese handskoene uithaal. Sabine wikkel hulle aan met die spoed van iemand wat daarmee bekend is. “Handig om ’n assistent in ’n homeopatiese laboratorium te wees. Mens leer allerlei dinge en kan jou hande op allerhande noodsaaklikhede lê.”
Xanthe se oë rek toe Sabine ’n pakkie in plastiek toegedraai uithaal en iets langwerpigs wat in lap toegerol is, daaruit trek. Sy begin die lap afrol en ’n dolk met ’n langerige lem kom te voorskyn. Sy hou die dolk weerskante tussen haar vingerpunte vas en draai dit so dat die kerslig die lem vang. Vlamlig blits op die deel naaste aan die hef, maar donker vlekke bederf die effek op die gepunte deel. “Kon mos nie afstand daarvan doen nie.”
Xanthe word yskoud en kyk angstig om na Math, maar hy is so uit soos ’n kers. Sy is op haar eie, besef sy en dwing haar tot kalmte.
“Dis ’n meesterstuk.” Sabine gee ’n guitige laggie. “Vra maar vir Lodewyk de Koker.”
“Jý is Maria de Koker?”
Sabine kyk Xanthe ergerlik aan. “Is jy nou heeltemal laf. Lyk ek vir jou asof ek maande van die veld kon leef? Jy moes gesien het hoe lyk sy toe sy hier aankom. Op die rand van die dood, ene vel en been en vol sere. Hare tot amper teen die kopvel afgesnipper. Dit was eers ná dae van Eva se tere versorging dat sy haar bewussyn herwin het en die eerste ding waarna sy gevra het, was hierdie pakkie. Ek het Baksjisj gestuur om haar goed te gaan haal en onderskep toe hierdie presentjie, verseël nogal. Tot vandag toe weet sy nie wat van die dolk geword het nie. Tot vandag toe vrees sy dat dit êrens weer gaan opduik. My raaiskoot is dat dit vir haar die simbool van haar bevryding geword het. Daarom dat sy dit net so wou bewaar met Lodewyk se bloed wat daarop verdroog het.” ’n Gemene laggie borrel oor Sabine se lippe.
“Daarom dat sy nooit bevry kon word vandat dit ‘weg’ is nie. En raai wat sal die polisie op hierdie dolk kry? Maria de Koker se vingerafdrukke. Poef, Morgana uit die Paradysprentjie uit. Uiteindelik.”
Xanthe is nie verras oor Morgana se identiteit nie, maar wel oor die venyn wat uit Sabine straal. “Wat het ek aan jou gedoen, Sabine?”
“My plek probeer inneem. My regmatige plek. Nes daardie feeks van ’n Heléne. Juis noudat alles begin uitwerk het. En boonop wil jy aan die wêreld uitblaker wat op Paradyskloof aangaan.”
Xanthe weet dat ontkenning nie nou meer sal help nie. “En Eugene?”
“Ag, daar is natuurlik die ou erflatinkie van al daardie miljoene dollars wat hy van ons wou wegneem, maar dit was net ’n bonus. Hy het ’n risiko geword. Nadat ek daardie simpel rekenaarspeletjie van hom ’n paar keer gespeel het, het ek geweet hy gaan Paradyskloof aan die klok hang as hy hier bedank. In een scenario het hy die aand van Heléne se dood baie naby aan reg gehad, behalwe dat hy gedink het dit was Morgana – iets wat die polisie dalk interessant sal vind wanneer hulle haar eers agter tralies het. Die scenario het ook my vermoede bevestig dat hy die polisie gaan inlig dat hy dink Baksjisj was by Heléne se dood betrokke.”
Sabine skud haar kop en klik sarkasties met haar tong. “Daarmee het ek ’n probleem gehad, want sien, as die polisie by Baksjisj uitgekom het, sou hulle heroïen by hom kry. En dan sou hy vir hulle sê ek het dit aan hom verskaf in ruil vir ’n paar gunsies en goggatjies nou en dan. Ons was nie meer op goeie voet vandat hy agtergekom het hy kan nie sonder sy ‘vigsmedisyne’ klaarkom nie. Seker daarom dat hy so moedswillig was en toegelaat het dat Agnes en Nerina hom sien. Daarom dalk dat hy braaf genoeg was om onlangs ’n klomp bye wat op oleander gekuier het, naby my te laat ontsnap. Kastig per ongeluk, maar ek weet van beter. Dis omdat ek die slang wat ek by hom gekry het naby Morgana losgelaat het. Hy het ’n baie sagte plekkie vir Morgana gehad.”
“Maar hoe het jy hom uit die weg geruim?”
“Ek het hom ’n presentjie belowe as hy klaar die slang oor die heining gegooi het. Omdat ek in Son was, kon ek hom spuit. Hy moes net ’n gat aan sy kant van die heining maak en sy arm ver genoeg deurdruk. As mens lus is vir jou fix, is ’n paar krapmerke niks. Om te vergoed vir die afgewaterde goed wat ek voorheen vir hom gegee het, het ek hierdie spuit met die suiwerste fix gevul wat daar is.” Hierdie keer is haar knipoog triomfantelik. “Hy het immers sy doel gedien, al het die slang nie. Alles sou soveel eenvoudiger gewees het as die slang jou gepik het.”
“Wat laat jou dink Eva gaan nie in elk geval vir Minette kies nie?”
Sabine sit die dolk versigtig op die altaartafel neer en buk om die boepenssakkie op te tel. “Minette het Eva al te veel kere teleurgestel. En dit nadat sy haar jare gelede uit ’n prostitusienes gered en ’n heenkome gegee het. Haar hier weke lank versorg het, vir ’n skryfkursus betaal en die geld voorgeskiet het om haar eie boeke te publiseer met die hulp van ’n gereelde gas wat ’n uitgewer was. En wat gaan staan sy en doen? Maak nog meer skuld. Leen amper ’n miljoen by Eugene. Buitendien, die amp kom my toe.”
“Omdat jy haar kleinkind is? Sally-Anne?” daag die logiese gevolgtrekking by Xanthe.
Sabine se kop ruk terug. “Sally-Anne is saam met Linda Hunter dood. Op die aand toe die tweetjies vir oulaas saam ’n shoot geniet het. En Sabine geword het.” Dan lag sy. “Mens sou dink dat dit die logiese ding vir my liewe ouma sou wees om my ná Linda se dood in te neem en sommer toe al haar opvolger te maak, maar moenie glo nie. Ek moet kastig ook eers skoon kom. Eers gesuiwer raak. Eers ware waardes aanleer. En toe verwag sy boonop dat ek my figuur opneuk om ’n blêrende baba in die wêreld te bring. Van alle belaglikhede!”
“Maar Linda was pas uit rehab?”
Amper ingedagte streel Sabine oor die opstopsel van die sak, asof daar werklik ’n kind binne-in is wat gesus moet word. “Jy kan nie glo hoe oulik werk aromabranders as jy heroïen in sy black tar-vorm met die soutkristalle meng nie. Noem dit ’n lusmakertjie. Nou nie heeltemal dieselfde as chasing the dragon soos die Chinese dit noem wanneer mens heroïen inasem pleks van spuit nie, en ’n bietjie duur, maar die moeite werd as jy iemand in die regte bui wil kry. Ja-nee, aromabranders is handige goed. Ek het dalk so ’n rapsie oordadig aangegaan met Heléne s’n toe ek die essensiële olie wat oor die soutkristalle gedrup word, met opiumstroop vervang het. Die spinnekop was amper nie eens nodig nie. Maar die mooiste van alles is, metodiese Morgana is salig onbewus daarvan dat ek uitgewerk het hoe haar rugsakstelsel werk en maklik ’n botteltjie essensiële olie kon vervang wanneer dit nodig was. En dan maak sy heerlik agter my skoon ook. Gooi die kristalle met al die bewyse weg.”
“Minette? Ook opium?” Xanthe weet sy is besig om haar doodsvonnis te onderstreep, maar sy het ’n makabere behoefte om te weet hoe wyd Sabine se boosheid strek.
“Die gawe ding van opiate is dat dit nie in ’n outopsie wys as daar nie naaldmerke is nie. En wie sal nou ’n spesiale bloedanalise aanvra as iemand aan ’n spinnekopbyt dood is? Of iemand wie se reeds lae bloeddruk skielik gedaal het? Buitendien, met ’n bietjie geluk kon Minette dalk iets aan die brand laat slaan het as sy op die kerse geval het.” Sy druk die leë pakkie en lap waarin die dolk toegedraai was in die ruimte agter die opstopsel van die boepenssak.
“En die waterruit?”
“Toe die weer opsteek, het ek besef daar was ’n redelike goeie kans dat jy binne sal wees wanneer dit ook al breek. Baksjisj het die waterpomp reggesien en die silikoon aan die buitekant afgekrap. Jy sien, ek was bang om te veel aan die binnekantste silikoon te foeter. Die laaste ding wat ek wou hê, is dat ek in die chalet moes wees as die ruit breek.” Sabine trek die rits aan die sykant van die sakkie toe.
“Maar hoe het jy geweet dit sal breek as die pomp aangeskakel word?”
Ongeërg trek Sabine haar rok op en maak die sakkie weer om haar bolyf en middel vas. Haar gesig vertrek effens. Toe sy die rok laat sak, lyk sy weer verwagtend. “Ek het nie geweet nie, maar het gehoop die vibrasie sal die ding doen. Maar ek het ook nie eintlik omgegee of die ruit sal breek of nie, ook nie of jy binne of buite sou wees of dat dit moontlik eers sou breek as een van die ander in Water is nie. Toe was dit nog nie teen jou gemik nie.”
Sabine tel weer die dolk versigtig op. “Laas toe ek in Water was, het die ou ruit gelek en dit het my die plan gegee om Eva te laat vermoed dat Morgana nie meer so bekwaam en pligsgetrou is as wat sy nog altyd was nie. Daarom dat die kragopwekker onklaar geraak het. Die pomp wat breek. Hopelik die ruit – iets wat boonop gaste se lewe in gevaar stel. Ek wou ook hê Eva moet sien dinge op Paradyskloof is besig om uitmekaar te val omdat sy nie die logiese opvolger wil aanstel nie.” Sy kyk peinsend af na die dolk en dan weer na Xanthe. “Hierdie keer sal Eva verstaan wat die Moeder vir haar probeer sê: Sabine is Die Een.”
“En hoe gaan jy jou verwagting verduidelik as daar niks van kom nie?”
“Ná die ontstellende gebeure hier sal dit te verstane wees as ek ’n miskraam het wanneer ek eers terug is in Durban. En wat ’n verligting sal dit nie wees nie. Die skaafmerke van die velcro gee my hel. Maar dis die moeite werd. Eva glo nou ten minste dat ek wel vrugbaar is en gewillig om kinders te baar. Sy sal glo ek sal later weer aan haar vereiste voldoen. Dis nou as ek eers oor die tragiese verlies van haar agterkleinkind gekom het. Wat eers sal gebeur lank nadat sy my aangestel het.”
Sabine vou haar hande om die dolk se hef. “Dit sou regtig beter gewees het as jy jou wyn gedrink het, maar ek sal jou ’n guns bewys. Ek sal jou eerste laat gaan sodat jy nie hoef te sien hoe Math sy laaste asem uitblaas nie.”
“Hoekom Math ook?” Angs stoot galbitter in Xanthe se keel op. Hoekom kom Morgana nie terug nie? Hoekom lyk dit asof Sabine dink sy het al die tyd in die wêreld?
“Hy weet ek was hier by julle. Buitendien, as hy so te kere gegaan het oor Heléne, hoeveel te meer gaan hy nie moeilikheid oor jou probeer maak nie?”
“Heléne was sy stiefsuster, ek is niks van hom nie.” Xanthe besef dis ’n armsalige argument, maar haar verstand wil nie lekker funksioneer nie.
Sabine gee net ’n kortaf laggie.
“Morgana sal sê jy was hier, dat jy haar kom wegroep het,” probeer Xanthe ’n ander invalshoek. “Eva en Agnes sal kan beaam dat Morgana by hulle was.”
“Wat laat jou so dink? Ek het gesê Eva soek haar in Vuur. Waar niemand is nie. Van daar af sal sy labirint toe gaan, maar hoeveel tyd dink jy sal verstreke wees wanneer sy uiteindelik daar aankom? En hoe gaan sy verduidelik dat ek haar kom haal het as Eva my nie gestuur het nie? As ek vir Minette gesê het ek gaan slaap. In Aarde wat aan my toegewys is en met die tonnels langs, heel gerieflik die naaste aan hierdie vertrekke is. En dis in Aarde dat hulle my binne die volgende paar minute vas aan die slaap sal kry.”
Xanthe voel Math roer, voel hoe hy probeer orent beur, maar dan weer terugsak, haar nog dieper aan haar stoel anker. Haar oë is egter vasgenael op Sabine, wat die dolk hoog bo haar kop lig. Xanthe se enigste verweer is om haar vry arm voor haar te hou, haar hand futiel oopgesper en Sabine vas in die oë te kyk. “Morgana sal weet.”
“Morgana se woord sal niks tel nie. Almal weet sy haat mans. En sal aflei sy kon dit nie verduur om te weet dat jy, ’n totale buitestander, die opvolger gaan word nie. Eva sal nie kan ontken dat Morgana ’n besonderse vriendskapsverhouding met Baksjisj gehad het nie. En sy het al een keer gemoor. Die gevolgtrekking is logies. Maar hoofsaak is die dolk waarmee sy Lodewyk de Koker doodgesteek het. Met haar vingerafdrukke op.”
“Maar hulle lê onder my ma s’n.” Morgana se stem kom van êrens agter Xanthe.
Sabine se kop ruk op, haar oë verstar.
“Sit neer die mes! Sit neer die mes!” skree ’n vreemde stem.
Die mes sak ’n ent en Sabine kyk verwilderd rond.
“Sabine Cohen, jy’s in arres! Ek neem jou in hegtenis op aanklag van moord op Heléne Augustine en Eugene van der Cluyt asook op aanklag van ...”
Terwyl sy die dolk weer hoog in die lug oplig, weergalm Sabine se gil teen die klipmure, kaats terug van die balke en word dan ’n roggelende sug toe die lem haar lyf net bo die boggel van die sakkie binnedring. Sy kyk af na die hef tussen haar hande asof sy verstom is toe sy sien wat sy aangevang het. Dan syg sy op die klipvloer neer.
“Sabine, nee!” kom Eva se stem te laat.
Konstabel Fortuin kom nader gehardloop en voel haar pols. “Sy leef nog,” roep hy oor sy skouer na iemand agter hulle. “Radio van buite af vir ’n mediese helikopter, hier vang ons nie op nie!”
Eva sak langs Sabine neer en vat haar hand. “Sally-Anne!”
Morgana draf na die tafel, gryp die handfasting-dolk en sny Xanthe en Math los van mekaar, maar Xanthe kan net bly sit asof al haar ledemate hul funksie verloor het.
“Sally-Anne ...”
Asof sy Eva probeer antwoord, skeur ’n roggeling deur Sabine se lyf, bloed wel op in haar mondhoek, vind ’n streeppaadjie teen die sykant van haar ken af en dan verstar haar oë. Vir die laaste keer.


Vier en veertig
1 Mei
“Jy het die kaptein toe gewys, Fortuintjie. Ek is trots op jou.” Gys sit die koppie met flou hospitaalkoffie op die bedkassie neer.
Fortuin laat sak sy oë. “Ek het ’n groot fout gemaak, sersant. Ek moes eers seker gemaak het sy sit die dolk neer voor ek haar arresteer.” 
“Ek dink nie sy sou dit neergesit het nie, Fortuin. Maar vertel my wat julle laat besluit het om te gaan en hoe het julle daar uitgekom?”
“Dis omdat sersant my so baie inligting laat bymekaarmaak het dat dinge begin sin maak het, maar ons sou nooit daar uitgekom het as dit nie vir juffrou Gertjie was nie, sersant.”
“Gertjie?”
“Ja, sersant. Nadat sy sersant hier na die hospitaal toe gebring het, het sy my weer gebel. En toe vertel ek haar dat ek in Durban rondgebel het agter homeopate aan soos sersant gevra het. Hoe ek uiteindelik by die ontvangsdame van ’n dokter Zach Cohen uitgekom het en dat sy toe sê dokter Cohen se vrou se naam is inderdaad Sabine, maar hul egskeiding kom binnekort deur. Ek vertel juffrou Gertjie toe dat ek vir die vrou gevra het wat nou van die arme kleintjie gaan word en dat die ontvangsdame vir my gesê het sy is g’n swanger nie. En toe vertel ek juffrou Gertjie dat mevrou Cohen glo in dokter Cohen se navorsingslaboratorium gewerk het.”
Fortuin moet eers asemhaal voor hy met die res van die rusposelose sin kan aangaan. “Ek sê toe ook vir juffrou Gertjie ek is bang iemand lol weer met die terrein waar die moetieman lê en dat ons nie ’n helikopter kan kry nie ... Toe sê sy sy sal ’n plan maak. En sowaar, sy gaan bel daardie ryk skrywer van Rustler’s Cove se seun en vra hom of sy sy seevliegtuig en dienste as vlieënier vir ’n noodgeval kan huur. Hy’s glo ’n kliënt van haar. En hy sê toe ons kan dit kry sonder betaling, hy is juis lus vir ’n flip, maar ongelukkig kan dit eers laterig wees, maar gelukkig kan hy in die donker vlieg en hy ken juffrou Eva se meer, want hy het een keer ’n werktuigkundige vir hulle soontoe aangekarwei toe hulle probleme met hul vliegtuig gehad het. Iets waarvan juffrou Gertjie glo kennis gedra het en juis daarom aan hom gedink het.”
Hy snak dié keer behoorlik na sy asem. “Toe bel juffrou Gertjie glo die kaptein, sersant. En die kaptein sê ek en April kan gaan, al dink hy ons probeer wildeganse jaag. Of so iets. En toe ry ons Rustler’s Cove toe en ons vlieg Paradyskloof toe. Sjoe, sersant, om so in die donker op water te land is ’n ander ding, sersant, maar die seevliegtuig het ’n skerp soeklig onderaan, sersant, maar ons het dit net op die laaste nippertjie vir die landing gebruik sodat ons nie slapende honde wakker maak nie, sersant.”
“Fortuin, haal asem.”
“Ja, sersant.”
“En toe?” Gys probeer sy geamuseerdheid wegsteek deur kastig oor sy snor te vee. Fortuin is behoorlik in sy element.
“En toe klim ons by so ’n kaaitjie af en ons stap na die huis toe en ons klop, maar niemand antwoord nie. En ons stap om die huis. Daar is ligte aan, maar ons kan niemand sien nie. Maar toe ons agter om kom, toe sien ons daardie heining en ons sien daar is so ’n paadjie verlig met fakkels, sersant.”
“Julle volg toe die fakkels?”
“Ja, sersant, en daar sit die spulletjie en piekniek hou, sersant, maar die een vrou, die klein, krommetjie, huil en skree aanmekaar. En juffrou Eva troos, maar dit help nie. Net toe ons amper by hulle is, skree die vrou iets van Sabine wat haar iets vertel het. En toe vra juffrou Eva waar is Sabine. En net toe sien sy ons. Ek sê toe ons wil dringend met Sabine Cohen praat. Toe gee sy die krom enetjie vir die een met die snaakse hande en sy sê ons moet haar volg.
“Later het sy gesê sy het vroeër die aand begin vermoed dat haar kleindogter weer begin dwelms gebruik het omdat haar oë snaaks gelyk het en sy was bekommerd. Nietemin, sy vat ons toe in ’n deurmekaarspul van tonnels in. Te arig, sersant. Ek het gedink dis dalk ’n lokval, maar toe kry ons die Morgana-vrou daar en sy sê sy soek al wie weet hoe lank na juffrou Eva in ’n plek waarheen juffrou Eva haar volgens Sabine ontbied het. Toe vlieg juffrou Eva daar weg en toe kom ons in hierdie grotterige plek uit en daar staan die swanger enetjie met die dolk in haar hande, net reg om die mooi donkerkop van die Tazz die ewigheid in te stuur, en die professor lê langs haar uitge-pass. Toe lei Morgana haar aandag af en ek sê ek arresteer haar en sersant weet wat toe gebeur het.” Fortuin versomber en sluk. “Dit was vreeslik om te sien, sersant.”
“Dit was nie jou skuld nie, Fortuin. Hoekom het die Agnes-vrou so gehuil? Weet jy?”
“Die een met die handjies sê die Sabine-vrou het vir haar gesê die duiwel kom haar vanaand haal omdat sy ’n duiwelse ding gedoen het, maar ek kon nie mooi agterkom wat dit was nie. In elk geval, dit klink asof juffrou Eva besig was om die grotplek vir die professor en die Tazz-vrou te wys en Sabine het ’n verskoning gesoek om haar daar weg te kry. Dis nou vir juffrou Eva. Daarom het sy die Agnes-vrou histeries gemaak en toe vir Morgana gesê sy moet juffrou Eva gaan haal. Kort daarna is sy ook daar weg. Sy het vir een van die ander gesê sy gaan slaap, maar sy is al die tyd na die grotplek toe.”
“Het die Tazz-meisiekind al haar verklaring afgelê?”
“Sy kom vanmiddag in saam met juffrou Eva en die Morgana-meisiekind. Dié vlieg die ander eerste in vir hul verklarings omdat dit gou behoort te gaan, sersant. Die professor is in die hospitaal. Die LSD is nog nie uitgewerk nie en hulle weet nie hoeveel hy ingekry het nie. Hulle sê hy is oukei, maar help nie ons probeer nou met hom praat nie.”
“En die moetieman?”
“Raai, my ma sê vir my net nou die dag hy was verlangs familie van ons. My grootgrootjie of iemand was mos ook ’n medisynevrou. Klink asof hy heeltemal ordentlik was voor hy vigs gekry het, sersant. Maar met al die dinge wat gebeur het, het ons gisteraand nooit by hom uitgekom nie, sersant. Kaptein-hulle is vanoggend douvoordag soontoe, want dit was al wanneer hy die helikopter kon kry.”
“Nóú stel die kaptein skielik belang. Onthou net, Fortuintjie, jý het hierdie saak opgelos. Jy het baie om op trots te wees. Onthou dit, al sal die kaptein waarskynlik al die eer kry.”
“Haai, nee, dit was eintlik sersant, maar hy het darem iets gesê van ’n kommendasie vir bevordering, sersant.”
“Ek sou so dink.” Gys gooi die hospitaalbeddegoed eenkant toe en swaai sy bene van die bed af.
“En nou, sersant?”
“Nou, Fortuin, gaan sersant klere aan sy bas kry en homself ontslaan.”
“Math.”
Math lig sy kop van die hospitaalkussing af op toe hy Eva se stem hoor, nie seker of dit weer een van die hallusinasies is wat hom al heeldag so teister nie.
“Of moet ek jou Steve noem?” Daar is ’n sagte glimlag om haar lippe, maar haar oë lyk onmeetlik hartseer.
“Ek het gewoond geraak aan Math. Maak nie saak nie.” Hy sukkel effens regopper teen die kussings en moet op sy tande byt toe die duiselige naarheid hom weer oorval. “Xanthe?”
“Geskok, maar dis gelukkig al.” Eva gaan sit op die stoel langs sy bed en vou haar hande op haar skoot. “Ek kom om verskoning vra. Oor Heléne. Oor wat Sabine aan jou en Xanthe gedoen en probeer doen het. Ek moes al iets agtergekom het toe Sabine daarop aangedring het dat Morgana die tuin hark en alles verwyder. Sy was half histeries en het gesê sy kan nie verduur om te dink daar het ’n lyk gelê nie. Ek moes geweet het, besef het ... Maar ek het geglo sy is gerehabiliteer.”
“Ek wil nie nou oor Sabine praat nie.” Hy sien nog nie kans vir herinneringe aan die angsoomblikke toe hy Sabine in ’n beswymelde waas oor Xanthe sien staan het met daardie mes in haar hande nie. “Vertel my van Heléne?”
“Ek is so bitter jammer, Math. Ek moes haar nooit gevra het om my op te volg nie. Ek moes ...”
“Eva,” val hy haar in die rede, “jy is ’n wyse vrou, maar jy is nie alwetend nie en nog minder almagtig. Jy is en bly ’n mens.” En weet hy nie hoe feilbaar ’n mens is nie.
Sy staar na die venster se kant toe voor sy weer na Math kyk. “Heléne was ook ’n verslaafde. Aandag was haar opium. Ek weet nie of jy weet nie, maar haar biologiese pa het haar ma verlaat toe Heléne vyf was en sy het die verraad nooit leer verwerk nie. Sy het baie oor jou gepraat en ek kon agterkom sy het ’n obsessie oor jou. Ek het probeer om haar daarmee te help. Een van die redes wat sy aangevoer het toe sy daarop aangedring het om aan die vrugbaarheidsritueel deel te neem, was dat sy van jou sal kan vergeet as sy haar liggaam aan ’n ander man gee.”
Math frons. “Was sy dan ... Maar sy was ses en twintig jaar oud. Ek het aanvaar ...”
Eva skud haar kop. “Heléne was nog ’n maagd. Hoe vreemd dit ook al in hierdie tye klink. Dit was uiteindelik deel van die probleem met die ritueel.”
Sy leun vooroor en vou haar hand oor Math s’n. “Math, daar is niks sinisters aan die rite nie. As dit twee mense se opregte wens is om so verenig te raak, is dit meesal ’n baie heilsame ritueel. Veral vir vroue wat kinders wil hê, of selfs net seksuele koestering wil ervaar. Daardie aand ... Heléne is deur die reiniging en voorbereiding soos ek aan jou en Xanthe begin verduidelik het. Presies wat die res behels, is nie werklik ter sake nie. Daarna het ek haar en Eugene alleen gelaat. Later eers het Eugene by my gebieg. Hy het gesê hy kon aanvanklik nie ... regkom nie. Vir Heléne moes dit soos nog ’n verwerping gevoel het. Volgens Eugene het dit drie of vier probeerslae geverg voor hy uiteindelik ...”
Sy voltooi die sin met die lig van haar hande. “Jy weet wat ek bedoel.” Sy sug weer diep. “Teen daardie tyd moes Heléne reeds baie pyn en ongemak verduur het. En omdat dit haar eerste keer was, moes dit soveel erger gewees het.”
Math maak sy oë toe in die hoop dat dit die beelde voor sy geestesoog sal wegneem, maar dit maak hulle net helderder en hy kyk weer na Eva. “Sy kon tog halt geroep het?”
“Eugene het haar gesmeek om eerder die poging te laat vaar, maar sy wou niks weet nie. Sy was vasbeslote om te probeer verwagtend raak. Ek is so jammer, Math, ek moes in die eerste plek al geweier het dat sy deelneem,” herhaal sy met ’n magtelose handbeweging.
“Ek weet hoe Heléne was wanneer sy op iets besluit het, Eva.” Hy probeer die herinneringe aan hul laaste gesprek wegweer en konsentreer op die hede. “Hoekom het jy op Heléne as jou opvolger besluit, Eva? As jy geweet het sy is nie innerlik sterk nie?”
“Sy was jonk. Ek het geglo dat sy met my leiding en die Moeder se hulp sterk sou kon word. Sy het aanvanklik soveel begrip getoon, die Moeder en haar weë so aangegryp. Maar later, nadat ek haar reeds genader het om te hoor of sy sou belang stel om my op te volg, het ek agtergekom baie daarvan was lippetaal eerder as iets wat werklik uit haar hart kom. Maar toe was die bal reeds aan die rol. Ek kon nie op my woord teruggaan nie.”
“Maar hoekom Heléne? Destyds. Hoekom nie Sabine of Morgana of Minette nie?”
“Morgana was my eerste keuse, maar die jare van misbruik, eers deur haar stiefpa en later deur haar stiefbroer ook, het sy tol geëis en daartoe gelei dat sy ’n man se aanraking nie kan verduur nie. En Minette het net so ’n groot knou in haar lewe weg. Sy kom uit ’n gebroke huis en het as tiener saam met ’n ouer man weggeloop. Hy het belowe om na haar om te sien. Sy het te laat agtergekom dat hy jong meisies vir ’n prostitusienetwerk werf.
“Een van my eerste gaste, ’n maatskaplike werker, het haar een aand gekry waar sy verniel in ’n stegie in Kaapstad gelê het. Sy het haar hierheen gebring. Hier het Minnie Smit vir die eerste keer in haar lewe mens geword, in ’n toekoms begin glo en selfs vir haar ’n nuwe naam gekies, maar haar wantroue in die motiewe van mense het nooit volkome herstel nie. Ek het bly hoop sy sou daaroor kom, maar het uiteindelik besef dat Minette reeds haar volle potensiaal bereik het en nie verder sou kon groei nie.”
“En Sabine?” vra Math toe Eva stilbly. “Jy het mos nie geweet sy is steeds op dwelms nie?”
“Sy was nie. Nie destyds toe ek moes besluit nie. Ek het vanoggend met haar man gepraat. Volgens Zach het sy eers weer dwelms begin gebruik nadat sy in April 2005 op Paradyskloof was. Met ander woorde nadat Heléne aan die vrugbaarheidsrite deelgeneem het. Maar daar was altyd iets aan Sabine wat vir my wanklankig voorgekom het. Dis asof die Moeder my op ’n baie diep en onbewustelike vlak teen haar gewaarsku het. Eintlik al vandat sy kort ná Linda se dood daarop begin aandring het om Sabine genoem te word. My kop het vir my gesê sy is my kleinkind, die aangewese kandidaat, maar in my hart het ek geweet sy is nie die Moeder se keuse nie.”
“En jy glo Xanthe is?”
Eva skud haar kop. “Ek besef nou eers dat julle almal, Sabine inkluis, tot die gevolgtrekking gekom het dat ek op Xanthe besluit het, maar julle het dit almal mis, Math. Ek het Xanthe nooit eens as ’n opvolger oorweeg nie. Sy het ander weë om te loop. Wicca kan haar ondersteun as sy so sou kies, maar sy is nie vir afsondering gemaak nie. Nie permanent nie. Haar vlam brand te helder. Dis nou wanneer sy toelaat om dit behoorlik te laat brand. Nee, ek het Xanthe nooit oorweeg nie.
“Die Moeder het Nerina aan my uitgewys. Na my gestuur. Sy en Morgana saam maak die perfekte opvolgers. Morgana het die fisieke krag, die hande en Nerina die kop en emosie en deernis. Nerina het reeds moederskap ervaar, haar kinders goed grootgemaak en is relatief jonk. Sy het reeds ervaring van Wicca opgedoen en kom oorspronklik uit ’n Christelike huis. Sy is ’n diep denker, gelouter en gereed om haar lewe aan die Moeder te wy. Sy is perfek.”
Eva kom orent. “Ek was oorhaastig. Ek moes die Moeder kans gegee het pleks van ’n besluit te wil afdwing. My geloof het gewankel. Ek het begin voel ek raak te oud. Ek weet nie of dit direk aanleiding tot Heléne se dood gegee het nie. Wat ek wel glo, is dat die Moeder selfs met Heléne se dood ’n plan gehad het, maar dis so moeilik om te onderskei waaraan mens werklik skuld het en waar mens net ’n instrument in die Moeder se hande is.”
Math hou haar vertroebelde blik en voel iets in hom loskom. “Gedurende die sluierrite ... daar het niks spesifieks gebeur nie en tog, op ’n baie subtiele vlak, wel. Ek hou Heléne se dood nie teen jou nie, Eva. Nie meer nie. As dit miskien sal help.”
Die vertroebeling klaar merkbaar op. Eva neem sy hand in albei hare. ’n Warmte en ’n trilling trek op van sy vingerpunte en versprei deur sy lyf, asof hy deur ’n vreemde energie gevoed word. “Dit beteken oneindig baie vir my, Math. Mag die Moeder vir jou goed wees. Jy is ’n man uit een stuk.” Selfs toe sy sy hand laat gaan, bly die vibrasies deur sy lyf tril. “Jy sal goed wees vir Xanthe.” Daarmee draai sy om en stap weg sonder om weer terug te kyk.
Goed wees vir Xanthe? Hy kon haar nie eens verdomp beskerm nie. Sy is deur hel terwyl hy in ’n bliksemse beswyming lê nadat hy, ondanks alles, soos ’n swaap die hele situasie onderskat het. Nee, hy het geen reg om te hoop dat Xanthe hom eens ’n geringe kans sal gee om te vergoed vir sy hopelose lamsakkigheid en ondeurdagtheid nie. En as sy nog boonop uitvind hoe hy as broer te kort geskiet het en dat hy in Florida en die Bahamas beskou word as ’n man wat met moord weggekom het ...
Hy maak sy oë moeg toe. Nee, Xanthe verdien beter.


Vyf en veertig
Math wens hy kan in die vergetelheid van slaap wegsink, maar sy gedagtes hou aan maal en kolk en kom telkens maar weer by Xanthe uit. Dit vreet aan hom dat hy Xanthe nie kon beskerm nie. Xanthe vreet aan hom. Xanthe wat so anders as Beth is. So ongelooflik anders as Heléne. Sterk en terselfdertyd kwetsbaar. Sag, maar ferm. Intelligent sonder om daarmee te koop te loop. Sexy sonder om misbruik daarvan te maak. So totaal anders as Jane.
John se beskuldiging ná Jane se verdwyning dat hulle ’n verhouding gehad het, was gekheid. Math was aangetrokke tot haar, dit kan hy nie ontken nie. Driekwart van die mans wat in haar dampkring gekom het, kon dit nie ontken nie. Daarvoor was sy net eenvoudig te sexy, te vrolik en speels. As daar enigsins ’n verliefderigheid was, was hy verlief op die idee van iemand soos Jane, nie Jane self nie. Maar dit was veel eerder ’n verliefdheid op die soort verhouding wat Jane en John gehad het.
Die gebeure wat hom afgespeel het voor Jane in die motorboot gespring het, is in sy geheue gegraveer. Eers die prentjie toe hy en Jane by die stuurkajuit ingestap het. Toe John in ’n vurige omhelsing met die fotograaf was wat ’n week tevore op die navorsingsvaartuig aangekom het. Daarna die beeld van Jane se gesig. Die skok. Gevolg deur afgryse. John wat terugtree en sy skouers opgehaal het.
“Jane, honey, it’s nothing. Really, we were just foolin’ around ...”
Math kan nie eens onthou dat hy nader getree het nie, net dat hy John se kaak onder sy vuis hoor klap het. Hy onthou dat hy hom weer aan sy bors opgepluk het en weer en weer geslaan het, asof hy so kon vernietig wat hy gesien het.
Twee navorsingsassistente het ingehardloop gekom, hom uiteindelik van John weggetrek gekry. Hulle het hom uit die kajuit geboender en toe na John omgesien. Hy het verdwaas op die dek gestaan toe Jane verbygehardloop kom. Kosbare sekondes later het hy besef sy is op pad na een van die twee motorbote wat aan die navorsingsvaartuig vasgemaak was.
Hy is agter haar aan, maar sy het reeds die enjin aan die gang gehad toe hy daar aankom. Een van die Wetbikes het in die water gedobber, die tou net losweg om ’n paal op die bootplatform gedraai. Hy het Jane met die Wetbike agternagesit, haar probeer inhaal, maar die boot se enjin was soveel sterker. In die verte het hy iets soos rook of mis om die groter boot sien bol. Eers het hy gedink die enjin het opgepak, maar die boot het steeds onder hom uitgetrek terwyl die rookwolke net groter en groter geword en later die hele boot ingesluk het. Die Wetbike het soos ’n mal perd onder hom gedans en die volgende oomblik onder hom uitgespring en iets het hom teen die kop getref. Net halfpad by sy bewussyn, het hy vir lewe en dood aan die Wetbike geklou. Daarna onthou hy weinig. Net die dors en die moegheid en die pyn van sy skouer wat uit potjie geruk was.
In sy drome het hy telkens die groeiende mis oor die boot sien rol en maal. En selfs hy, ’n geharde wetenskaplike, kon dit nie verklaar nie. Die boorlinge van die eiland was oortuig daarvan dit was die werkinge van die Bermuda-driehoek wat al soveel lewens en bote op onverklaarbare wyse in daardie deel van die Atlantiese Oseaan geëis het, waar soveel mense en vaar- en vliegtuie spoorloos verdwyn het.
Aanvanklik het hy dit as bygelowige twak afgemaak, maar selfs voor Jane se verdwyning het hy al agtergekom daar is dinge op die aarde en onder die waters van die aarde wat nie wetenskaplik verklaar of met die verstand beredeneer kan word nie. Miskien is dit hoekom Eva se esoteriese weë vir hom op ’n manier sin maak. Miskien is dit waarom hy nou die aand daardie idiotiese stelling oor Plato se wederhelftes gemaak het. Waarom hy elke keer as hy Xanthe sien, haar ruik, of haar heserige stem hoor, weet dat Xanthe op een of ander manier deel van hom is soos niemand nog ooit van hom deel was nie. Onverklaarbaar, ja, maar ook onontkenbaar.
En dis wat hom tot die dood toe bang maak. Hy het nie net gesien hoe sy beste vriend ’n ander vrou soen en betas nie, hy het voor sy oë gesien hoe ’n droom vernietig word. Die droom van die ideale paartjie. Van ’n ideale, navolgenswaardige liefdesverhouding. Die soort verhouding waarin hy êrens in sy onderbewussyn gehoop het hy hom ook eendag sal bevind. Wat hy geglo het regtig kan bestaan. Die soort verhouding waarin hy so bitter graag met Xanthe sou wou wees as hy nie self gesien het hoe onmoontlik die vervulling van daardie droom is nie, hoe verraderlik mense teenoor mekaar kan wees nie.
Xanthe dink hy het selibaat gebly as gevolg van die skok van Heléne se dood, omdat hulle meer as stiefbroer en -suster was, maar dis juis die teenoorgestelde. Dis die besef hoe verskriklik seer een mens ’n ander kan maak wat hom weerhou het van flirtasies met vroue met wie hy nie erns het nie. En toe kom Xanthe in sy lewe. En hy het erns. Hy het groot erns, maar hy het ook ’n gemors om te gaan opruim aan die ander kant van die aarde. En dan is daar die amper patologiese vrees wat hy ontwikkel het vir enigiets wat hom in die posisie kan stel om iemand seer te maak, om hulle te faal. Soos hy Heléne gefaal het. Vir Beth en Jane. En nou vir Xanthe ook. Herhaaldelik.
Gys steek in die deur van die hospitaalkamer vas. Dit lyk asof Augustine slaap, maar dan flikker sy oë tog oop. As hy nou al iemand gesien het wat hel toe en met ’n ompad terug is, dan sien hy hom nou.
“Sersant.”
“Professor Augustine.” Gys stap nader. “Ek hoor hulle hou jou hier om seker te maak jy raak nie in ’n koma nie?”
Augustine knik. “Noem my asseblief Steve. Ek sal weer aan die naam moet gewoond raak.”
“Konstabel Fortuin sit op hete kole en wag om jou verklaring af te neem noudat hy al die ander het, maar ek wou eers sien hoe dit met jou gaan.” Gys gaan sit met ’n steun in die stoel langs die bed.
“As dit nie vir hom was nie ...” Steve skud sy kop.
“Dis ná sy tweede gesprek met dokter Cohen se ontvangsdame dat hy die kloutjie so min of meer by die oor kon kry. Eers het hy nie besef wat dit impliseer nie, maar toe dit hom tref dat Sabine nie werklik verwagtend was nie, het hy met Cohen self gepraat. Dié het hom onder meer vertel hy vermoed dat Sabine ’n grensgeval-sosiopaat is. Iets wat hy natuurlik tot sy eie misnoeë heeltemal te laat agtergekom het. En om te dink sy was laaste op my lys van verdagtes.”
“Wie het julle verdink?”
“Ek kon ’n baie goeie saak uitmaak dat Minette Minnaar ’n paar sterk motiewe gehad het, maar ek het Morgana ook verdink. Ek het geweet iets is nie lekker met haar nie. Jy weet dat sy eintlik Maria de Koker is?”
Augustine knik. “Ek en Xanthe het dit vermoed en dis een van die grepe wat ek wel onthou. My bewussyn het gekom en gegaan, al was ek nie in staat om te beweeg nie, maar ek onthou wat Sabine van Morgana gesê het. Wat gaan nou met haar gebeur?”
“Daar sal hofsake wees, maar dit lyk asof sy nie die moord op haar stiefbroer gepleeg het nie.”
“Hoe so?” Augustine lyk snaaks genoeg verlig.
“Klaarblyklik het haar ma eers nadat hy tronk toe is, uitgevind dat Lodewyk Maria al van elfjarige ouderdom gemolesteer het. Maria was te bang om haar te sê terwyl Lodewyk in die omtrek was. Sy het ook vir haar ma gesê dis hoekom sy gaan verdwyn voor Lodewyk uit die tronk kom en dat sy haar voorbereidings vir die vlug reeds begin tref het.
“Toe haar ma hoor Lodewyk is op vervroegde parool vrygelaat, het sy Maria gaan waarsku. Dis toe eers dat Maria gebieg het dat die stiefpa haar ook misbruik het. Miems was bitterlik ontsteld. Sy het Maria gehelp om haar rugsak te pak, maar hulle was te laat. Lodewyk het daar aangekom terwyl Miems de Koker in die badkamer was. Lodewyk het Maria vasgedruk met die doel om haar te verkrag en glo vir haar gesê dit maak nie saak waarheen sy vlug nie, hy sal haar altyd opspoor. Hy het haar klaarblyklik as sy eiendom beskou.
“Maria het haar dolk in die hande gekry, maar Lodewyk was te sterk vir haar. Die dolk het uit haar hande gespat. Miems het uit die badkamer gekom, die dolk opgeraap en Lodewyk beveel om Maria te laat gaan. Lodewyk het op haar afgestorm en toe steek sy hom in die bors. Sy het haar en haar dogter heel tereg verdedig, maar hulle was albei in ’n toestand van pa- niek.
“Maria wou nie gehad het haar ma moet vir ’n uitvaagsel soos Lodewyk in die moeilikheid kom nie, maar was ook nie lus om self in die tronk te beland nie. Sy het besluit om by haar vlugplan te hou. Haar ma het saamgestem, maar daarop aangedring dat hulle die vingerafdrukke op die dolk behoue laat bly sodat Maria kan bewys dis nie sy wat die moord gepleeg het nie indien sy dalk wel gevang word. Miems het self die dolk toegedraai en in die plastieksak verseël.
“Maria se plan het amper geslaag, maar toe wil die matroos wat haar sou help om haar op die boot te versteek, dieselfde streke as Lodewyk uithaal. Sy het hom oor die kop geslaan en verder gevlug. Weke later het sy in die berge naby Paradyskloof beland en ’n grot gevind waar sy kon wegkruip. Die moetieman het haar opgemerk en gesien dat sy beserings het. Hy het aangebied om haar te help met kos en medisyne en so. Sy sê as dit nie vir hom was nie, sou sy nooit daar in die berge oorleef het nie.
“Toe die winter toeslaan, het sy egter longontsteking opgedoen en hy kon haar nie gesond kry nie. Hy het Eva laat weet en Eva het Maria ingeneem. Toe sy gesond genoeg was, het Eva haar verblyf aangebied in ruil vir hulp op Paradyskloof. Maria, wat toe Morgana geword het, was vir Eva uiteindelik meer as ’n dogter as wat haar eie ooit was. Iets waarop Sabine, oftewel Sally-Anne, baie jaloers was. Sabine het van alles geweet omdat sy destyds by Eva gekuier het.
“’n Ruk gelede het Eva begin bekommerd raak dat Sabine Morgana sal verraai. Sy het besluit hulle moet regsadvies inwin en het net die regte tyd afgewag om met die hele mandjie patats na haar prokureur te gaan. Die probleem was dat Morgana nie haar ma wou impliseer nie. Nou is alles egter in die ope en Miems de Koker sal aangekla word, maar Morgana se getuienis sal waarskynlik sorg dat die vonnis lig sal wees.”
“Dis nogal ’n storie en ’n half.”
Gys knik. “Maar moenie dink ek het jou nie ook verdink nie.”
Augustine frons verras. “Ek kan verstaan dat jy oor Eugene se dood gewonder het, maar Heléne s’n?”
“Dinge het nie heeltemal sin gemaak nie, maar jou betrokkenheid by die verdwyning van John en Jane Lindley het my baie laat wonder. Aanvanklik, ten minste.”
“Hoe op aarde het jy dáárvan uitgevind?” Math se frons verdiep. “Hoe bedoel jy aanvanklik?”
“My niggie, dis nou die prokureur, het vir my op die internet probeer uitvind wie Steve Augustine is wanneer hy nie voorgee hy is Math Stone nie. Sy het op koerantberigte afgekom waarin die storie van die Lindleys was. Dit was eers eergisteraand dat sy op nog ’n berig afgekom het. Die een waarin John en Jane Lindley op ’n afgeleë eiland opgespoor is.”
Augustine sit regop. “Hulle is wát?”
Gys se wenkbroue wip op. “Jy weet nie daarvan nie?”
“Ek het nie kontak behou met my kollegas in Florida nie. Hulle het gedink ek is skuldig, al kon die polisie niks bewys nie.” Math voel-voel na sy waterglas en Gys gee dit vir hom aan. “Wat het gebeur?” vra Math nadat hy ’n paar dorstige slukke gedrink het.
Gys vou sy arms en sit agteroor op die stoel. Dis lekker om vir ’n verandering goeie nuus oor te dra. “Die polisie het agterdogtig geraak toe die ekspedisieborge hulle ’n paar maande ná die Lindleys se verdwyning ingelig het dat John Lindley ’n klein fortuintjie aan navorsingsfondse verduister het. Ná ’n uitgebreide soektog het hulle die twee op ’n afgeleë eiland gekry. John Lindley se broer was glo ook betrokke. Die hele storie is fyn beplan.”
“Maar die mis ... John en die fotograaf ...” Math skud sy kop verward.
“Die mis kan ek vir jou opklaar – by wyse van spreke. Jane Lindley het ’n staatsgetuie geword om ’n ligter vonnis te kry. Sy het ’n rookmasjien op die motorboot geaktiveer die oomblik toe sy agterkom jy agtervolg haar. Jy sien, jy het al hul planne in die war gestuur. Die plan was dat jy en Jane op John en die ander vroumens sou afkom. Jane sou met die boot die see invaar, kastig as gevolg van skok. John sou haar met die Wetbike volg. Hulle was bang jy of een van die ander sou hulle agternasit. Daarom het John met die ander motorboot se enjin gepeuter sodat dit nie teen volle krag kon vaar nie. Die idee was dat enige moontlike agtervolger moet sien hoe hulle albei in die ‘vreemde’ mis verdwyn. In die Bermuda-driehoek gebeur immers vreemde dinge. Buite sig sou John in die boot klim en die Wetbike volstoom die see instuur, waar dit uiteindelik sonder brandstof êrens sou ronddobber. John se broer het op ’n nabygeleë, onbewoonde eilandjie vir hulle gewag. Van daar af sou die motorboot ook die see ingestuur word sodat dit sonder bestuurder gevind word. Intussen is hulle natuurlik saam met die broer na ’n ander eiland waar hy vir hulle ’n plek gereed gemaak het om ses maande te woon voor hulle met nuwe identiteite ’n nuwe lewe met ’n spul geld in die bank hervat.” Die verligting op Augustine se gesig namate die waarheid by hom posvat, spreek boekdele.
“Maar toe foeter ek John amper die hiernamaals in en hy kon haar nie volg nie. Hy wag ’n paar dae en is toe met die ander motorboot agterna. Rendezvous hier kom ons.” Math skud sy kop. “Om te dink ek het gedink John was my beste vriend en as paartjie was hulle vir my ’n rolmodel.”
“Dan het jy nie ’n verhouding met haar gehad nie?” vra Gys skepties.
Math skud sy kop.
Die stilte rek lank voor Augustine weer praat. “Hoe het Sabine dit reggekry? Die bye en om Eugene te oorweldig? Heléne?”
“Jou stiefsuster was ’n maklike slagoffer. Sy was boonop bedwelm. Dis maklik om ’n houer met ’n spinnekop teen haar wang te druk. Sabine het natuurlik die tonnels geken, daarom was dit eenvoudig om by Heléne uit te kom. Eva sê die gereelde gaste sluit selde deure, net die simboliese hekke, en buitendien was sy slinks genoeg om een van Morgana se lopers te bekom.
“’n Houer vol bye is ook teen Van der Cluyt se nek vasgedruk. Ek het mooi gaan dink oor hoe sy dit sou kon regkry. Sy was skraal, maar sy was lank en natuurlik nie verwagtend nie. Heelwat fikser as Van der Cluyt ook. Sy sou oop en bloot na hom toe kon stap. Met haar hand om sy nek kon sy hom agteroor trek en die houer teen sy nek vasdruk. Ek reken sy het besef sy is oukei, solank sy die balansvoordeel het voor hy besef wat aangaan. En teen daardie tyd was dit natuurlik te laat. Die bye het hul werk gedoen.
“Nou toe, ek moet aan die gang kom. As jy kans sien, sal ek konstabel Fortuin stuur om jou verklaring af te neem.”
“Hy kan maar kom.” Augustine lyk inderdaad sommer stukke beter.
“Gaaf.” Gys kom orent en vryf sy hande. “Wat hou die toekoms nou vir jou in?”
“Die Discovery-TV-kanaal het my ’n rukkie gelede gevra om op te tree in ’n reeks wat hulle wil doen oor die moontlikheid dat Atlantis in die Sargasso-see versink het. En ’n navorsingspan wil my betrek by ’n ander projek gerig op klipstrukture wat die Andros-platform genoem word.”
Math lag sinies. “Ek wou dit nie aanvaar nie, want ek was bang hulle vind uit van die fiasko met John en Jane. Nou besef ek hulle het natuurlik ook gehoor van die skelmspul en besef ek is onskuldig. Noudat ek dit weet, kan ek weer die onderwater-argeoloog word wat ek veronderstel is om te wees in plaas van ’n vervelige dosent by ’n universiteit. Ek sal seker binnekort VSA toe vertrek.”
“Sorg net dat ons jou kontakbesonderhede het ingeval. En as jy eendag klaar in ander wêrelddele rondgerits het, kan jy hier naby, op Kruisbaai, kom soek vir ’n skip wat ’n eeu of twee, drie gelede hier gesink het en niemand nog kon opspoor nie. Daar is ’n paar interessante legendes aan verbonde. Onder meer een oor ’n meermin en een van die Niemand-voorvaders wat haar as sy vrou geneem het. Wat my laat dink, het jy geweet Nerina was ’n nooi Niemand en dat haar oupa van Niemandsdorp af gekom het?”
Augustine kyk hom effens ongelowig aan en glimlag dan toe Gys grinnik. “Nee, maar ek vermoed ek sal jou eendag om heelwat meer inligting nader.”
“Maak so.”
Nou weet hy hoe Kersvader voel, grinnik Gys toe hy uitstap. Hy pluk sy broek op en kyk dan verbaas af. Dit sak nie soos gewoonlik tot onder sy boep nie, maar bly vashaak. Gys bly oomblikke lank net so stil in die gang staan. Gertjie gaan so trots op hom wees. Dis nou nadat sy hom uitgedinges het omdat hy homself ontslaan het. Net vanaand klim hy op daardie ellendige skaal. Vyf en twintig kilogram is miskien nie heeltemal so onmoontlik as wat hy gedink het nie. En die dag wanneer hy sy teikengewig bereik, ja, dis die dag dat hy vir Gertjie Niemand daardie laaste legkaartstukkie met die meermin se hart terugvra en haar van haar mooi, klein voetjies afsoen. Of sy nou ’n rykgat-hardegat is of nie.
Xanthe wens die sersant wil weer aan die stap kom. Sy loer vir die tweede keer om die hoek van die saaldeur waarheen sy gevlug het toe hy uitgekom en haar amper voor Math se deur betrap het waar sy na hul gesprek luister. Dis net selfdissipline wat die trane in bedwang hou.
Dat een, klein sinnetjie ’n mens se hele visie van ’n toekoms so eensklaps kan vernietig. Nou kan ek weer die onderwater-argeoloog word wat ek veronderstel is om te wees. In die VSA. Waar sy en Math ... nee, Steve, mekaar nie met verdrag kan leer ken nie. Nie sal kan uitvind of Plato reg was nie. Of dat die Moeder hulle vir mekaar bedoel het soos Eva vanoggend aan Xanthe te kenne gegee het nie. Hy was ernstig. Daar is geen plek vir haar in sy lewe nie.
Dit sal maklik wees om Math nou Steve te noem, want die Math wat sy leer ken en liefkry het, het op Paradyskloof agtergebly. Steve wat hier in die hospitaal lê, is die man wat die wêreld vol rits agter versinkte skepe en stede aan. En sy en Math van Paradyskloof was skepe wat bloot in die nag verby mekaar gevaar het. Kortstondig mekaar se ligte in die verbyvaar sien brand het, maar mekaar nou in die daglig agterlaat.
Sy loer weer om die deur. Gys het begin aanstap en sy kan sweer daar is ’n nuwe wip in sy stappie. So al asof hy iets besef het terwyl hy so skielik in die gang vasgesteek het.
Miskien is hospitaalgange die aangewese plek om tot insigte te kom, dink Xanthe toe sy hom om die hoek sien verdwyn en uit haar skuilplek kom. Daarom dat sy nou, op hierdie oomblik, weet sy gaan nié vir Martin werk nie. Sy gaan by In diepte aanklop. Al moet sy op haar knieë staan, al moet sy ’n ruk verniet werk, sy sal hulle oortuig dat Xanthe Tredoux weer compos mentis is. Sy gaan weer artikels skryf waarin sy nie haar lesers hoef te onderskat nie. Waar sy nie hoef by te lieg of weg te laat nie. Waar sy objektief kan wees in haar eie styl, kan blootlê volgens haar eie oortuigings, kan werk binne haar eie sin vir integriteit.
En miskien sal sy eendag ’n artikel kan doen oor professor Steve M. Augustine en die werk wat hy onder die oseane doen. Maar eers as sy oor hom is. Hom uit haar sisteem gewerk het. Miskien oor so twee of drie eeue.
Nou moet sy eers vlug voor sy ’n algehele idioot van haarself maak. Haar toekoms moet op ’n skoon lei begin. En daarom maak dit nie nou meer sin om na Math toe te gaan nie. Sy kan immers nie sy naam op daardie lei skryf nie.

Xanthe het nie geweet water kan so asuurblou wees nie. Of ’n see so kalm nie. Sand so wit en palmbome so eg nie. En sy kan nie glo dat sy braaf of dalk onnosel genoeg was om te kom nie.
Die rits veelkleurige strandhuisies hier agter haar is so anders as dié van Suid-Afrikaanse kusdorpe. Op hierdie einste strand het Ernest Hemingway ’n goeie sewentig jaar gelede sy voete neergesit. In hierdie omgewing het hy geworstel met woorde en met homself. In hierdie water voor haar het hy visgevang.
Dit het haar pa haar nogal vertel toe sy vir hulle gesê het sy kom hierheen. Dit was uiteindelik nie so moeilik om na hulle toe te gaan nie, te sê sy aanvaar weer die verantwoordelikheid van die geld wat sy hulle skuld. Hulle het so oud geword. Van ’n innige verhouding is daar nie sprake nie, maar hulle praat weer met mekaar. Oor haar pa se aftrede. Haar ma se artritis. Die artikels wat Xanthe doen en wil doen. Net nie oor Dimitri of Chloë nie. Nadat sy twee maandelikse paaiemente op haar skuld afbetaal het, het haar pa haar gebel. Gesê die geld wat sy destyds reeds aan hulle terugbetaal het, dek die som wat sy namens Dimitri geleen het. Hy is bereid om die res af te skryf. Sy het die gebaar aanvaar vir wat dit was – ’n versoek om vergifnis. ’n Versoek waaraan sy maklik kon voldoen ná haar tydjie op Paradyskloof.
Dis ook hoekom sy die moed gehad het om na Martjie te gaan. Haar vergifnis te vra.
“Ek het gedag mevrou haat my!” Sy het haar arms om Xanthe gegooi en in snikke uitgebars. Dis teen Martjie se vol boesem dat sy uiteindelik kon leer om met oorgawe oor Chloë te huil. Dis met Martjie dat sy oor Chloë kan praat. Dis van Martjie dat sy eergister die moeilikste kon afskeid neem.
Paradyskloof voel soos ’n droom wat in ’n nagmerrie geëindig het. ’n Droom wat haar nog helder voor die gees staan, maar nietemin ’n vae afskaduwing van die werklike lewe is. Snaaks genoeg is dit die nagmerriedeel wat die vinnigste vervaag het.
Wat ’n ruk lank wel by haar bly spook het, was die Paradyskloof-droom waarin Steve gesê het sy moet kies tussen hom en Chloë. Uiteindelik was die oplossing so maklik dat sy nie kon glo sy het dit nie dadelik ingesien nie. Haar onderbewussyn het bloot vir haar gesê sy moet kies tussen die verlede en die toekoms. Sy kon bly vasklou aan alles wat Chloë voorafgegaan het, aan Chloë se dood en die vyf jaar daarna. Of sy kon kies om vorentoe te gaan. ’n Keuse wat, danksy Eva se program, heel natuurlik gekom het. En sy het gevorder. Op vele vlakke, ook met haar krukke. Net nog af en toe mis sy ’n sigaret. Wyn geniet sy steeds, maar sonder om oorboord te gaan. Sy was selfs sober op Chloë se verjaardag en het deur 14 April gekom sonder om uit die bus te val.
Eva het een keer gebel en Xanthe kon in alle eerlikheid vir haar sê dat dit goed gaan. Dat dit vir haar voel asof sy ’n hele nuwe werklikheid betree het. Sy het nie bygevoeg dat hierdie werklikheid verreweg verkieslik is bo dié van ’n byna boaardse plek tussen die berge wat ’n mens se sin vir realiteit versteur nie.
Eva het kortliks verslag gedoen dat Nerina op 31 Oktober ingehuldig is as haar opvolger en dat Morgana en Nerina ná ’n aanvanklike stramheid nou goed oor die weg kom. Morgana en haar ma se sake is nog nie afgehandel nie, maar hul prokureur reken hulle behoort albei vrygespreek te word op alle moontlike aanklagte.
Minette se seuntjie is in September gebore. Welma kuier gereeld by haar en is skoon broeis oor die baba. Sy het glo vir Eva gesê Minette weier steeds om uit óf die gay- óf die besemkas te kom, maar dis oukei, solank sy gelukkig is. Minette se jongste boek verkoop gelukkig soos soetkoek ná Xanthe se artikel waarin sy een van Minette se boeke as voorbeeld gebruik het om te illustreer waarom liefdesverhale so gewild is.
Agnes se dokter het laat weet dat sy op 31 Augustus vredig in haar slaap oorlede is aan die kanker wat by haar gediagnoseer is kort voor sy besluit het om Paradyskloof toe te gaan. Haar priester was by en kon die Viaticum en laaste sakrament aan haar bedien.
Morgana het vier bome geplant. Een vir Linda, een vir Heléne, een vir Eugene en een vir Sabine. Sy het oorweeg om een vir Baksjisj ook te plant, maar nadat die polisie al die gifgoed uit die grot verwyder het en die natuur weer sy gang kan gaan, glo hulle sy vyeboom by die bek van die grot is vir hom genoeg.
Eva het ook vertel dat Gys Niemand saam met sy niggie op Paradyskloof was. Eva het hulle laat haal en alles gewys wat die sersant wou sien. Hy is glo heelwat fikser en het gewig verloor waarby sy gesondheid aansienlik gebaat het.
“Die Moeder werk nog met die twee,” het Eva sag gelag, maar nie uitgebrei nie. “En raai, my kniepyn is feitlik weg.”
Daarmee het Eva se nuus opgedroog. Sy het huiwerig na Steve gevra. Xanthe kon verslag doen oor poskaarte wat gereeld by haar opdaag. Sy het nie bygevoeg dat daar nooit ’n persoonlike boodskap was nie. Net sy kontakbesonderhede. Wat ’n boodskap op sy eie is, maar een wat sy nie kon ontsyfer nie. Al amper ’n jaar lank nie.
Xanthe kyk op haar horlosie. Die tyd van besluiteloosheid is verby. Dis die turkoois huisie wat so eenkant staan, het die man by die hawe gesê. Hy het die roete padlangs verduidelik, maar sy het besluit om strandlangs te stap. Haar bont blommetjiesrok wapper om haar kuite. Nou nie heeltemal Venus wat uit die see gebore word nie, maar sy wil uit die seekant daar aankom.
Vandat sy besluit het om hierheen te kom, droom sy van hierdie oomblik. Veral terwyl sy wakker is. Die toneel het telkens verander, maar die werklikheid sien so anders daar uit as die tonele wat sy haar voorgestel het dat sy haar nie nou kan voorstel wat voorlê nie.
Die vrolik geverfde houthuisie is knus teen die strand gebou met vyf trappe na die dek. Haar voet rus op die eerste, sanderige trappie toe sy hoor hoe die verandadeure oopgeskuif word.
“Let’s do it outside, love, it’s a stunning evening,” is nie die eerste woorde wat sy verwag het om in Steve se diep stem te hoor nie. Xanthe bly doodstil staan. Sy hoor die houtdek kraak, voetval na die balustrade se kant toe. Sy kan nie anders as om op te kyk nie. Bo haar het Steve ook in ’n standbeeld verander. Sy bolyf is kaal. Neutbruin gebrand. Sy hare heelwat langer as voorheen, ligter deur die son gebleik. Sy langpypswembroek hang laag om sy lenige heupe. Hy is nog forser as wat sy onthou.
“What’s wrong, darling? Have you seen a ghost?” Selfs die laggie klink asof dit ’n Amerikaanse aksent dra.
Dis hierdie laggie wat Xanthe uit haar stupor ruk. Sy hou haar hand op. “Jammer. Dit was dom van my,” prewel sy.
“Xanthe.” Die woord val geluidloos uit sy mond.
Sy swaai om en begin blindelings wegstap. Dom? Eerder superonnosel. Wat het sy verwag? Dat Steve ’n monnik sal bly? In die Bahamas? Dat hy werklik sy besonderhede gestuur het in die hoop dat sy hom kontak wanneer sy gereed is?
“Xanthe!”
Sy begin hardloop, maar Steve haal haar binne sekondes in. Hy kry haar aan die arm beet en swaai haar na hom toe. “Xanthe,” sê hy verwonderd voor hy haar in sy arms toevou, sy kop laat sak en haar soen tot sy teen hom moet leun. Xanthe veg teen die duiseling van emosies en reaksies van haar lyf. “Jou vriendin ...” probeer sy protesteer en druk met haar plat hand teen sy bors.
“Sy sal verstaan.” Sy mond kom weer nader.
“Steve, nee.” Sy druk met albei hande teen hom aan. Hy laat hom wegdwing, miskien omdat sy hom Steve genoem het.
Sy oë dans oor haar gesig, sy glimlag so sorgvry soos sy hom nog nooit gesien het nie. “Nou maar goed. Kom ek gaan stel jou voor.” Hy sleep haar behoorlik oor die sand sonder om hom ’n oomblik aan haar heftige protes te steur.
Hy trek haar aan haar hand teen die trappies op. “Suzy!” roep hy toe hulle amper bo is. “I want you to meet someone.”
“Yeah, yeah,” kom dit van binne af en dan stap Suzy op die dek uit. “Hi, I’m Suzy. You can only be the girl who almost broke my boy’s heart. About time you pitched, darling. The man has become a menace to be with lately.” ’n Spierwit glimlag laat haar gesig in duisend mahonieplooie versplinter en sidder deur haar enorme liggaam.
“Suzy is our skipper and now that you’ve met her, she’s skipping herself out of my place this very moment. We’ll have that glass of wine another time. Bye, Mama.”
Suzy maak ’n ongeskikte teken met haar middelvinger en kanselleer enige argwaan met ’n luide lag wat hoorbaar bly tot sy by die voordeur uit is.
“Tevrede?”
Xanthe kan aan niks dink om te sê nie.
“Ek het geweet ek gaan nooit alleen deur hierdie nag kom nie. Dis hoekom ek haar oorgenooi het. Ek het so gehoop, so gebid ... Ek het geweet dis vanaand of nooit. Ek was so bang vir nooit.” Sy stem word met elke woord meer skor. “Toe ek jou hier sien staan, was ek seker dit was nog een van die hallusinasies van my LSD-eskapade.”
’n Vreemdheid kom lê van nêrens af tussen hulle. ’n Onsekerheid gebore uit afwagting wat te lank geduur het.
“Ek het ’n paar artikels vir In diepte gedoen. Onder meer een oor Wicca en die vooroordele daarteen.” Xanthe verstom haar dat dit al is waaraan sy kan dink om te sê terwyl sy soveel openingsinne vooraf bedink het.
“Ek het dit op die internet gesien.” Hy vee haar hare van haar voorkop weg, sy vingerpunte so teer dat dit teen haar vel brand. “Ook dat Tuisfront sy deure moes sluit, Martin amper bankrot verklaar is, maar dat die verkoop van sy huis in Gordonsbaai die wa deur die drif getrek het.”
“Hy is nou ’n eiendomsagent en vaar nie sleg nie.” Sy kom derduisende myle om vir Steve te vra wat die poskaarte beteken, en sy praat oor Martin?
“Julle het kontak behou?” vra hy verras en trek haar wenkbrou met sy duim na, asof hy wil seker maak van die vorm.
“Nie juis nie, maar hy het my kom vra om hom te vergewe. Oor ’n hele paar dinge. Dis nou nadat ons mekaar verskree het toe ek bedank het.”
“En het jy hom vergewe?”
“Dis makliker om te vergewe as om kwaad te bly.” Uiteindelik. ’n Sinsnede wat saak maak.
Steve se oë word ’n somber goud. “Sal jy my ook kan vergewe?”
Xanthe knak haar kop verder agteroor. “Waarvoor?”
“My lamsakkigheid. Die feit dat ek jou nie kon beskerm nie. My stompsinnigheid om daardie bliksemse wyn te drink. Ek het nie die moed gehad om jou weer in die oë te kyk ná daardie verskriklike nag nie. Ek het gedink jy het verdwyn sonder om te groet omdat ek jou in die steek gelaat het toe jy my die nodigste gehad het. Jou gefaal het soos ek Heléne gefaal het.”
“Wie het jou as my beskermengel aangestel, Steve?” Die naam kom maklik ná die twaalf maande dat sy al só aan hom dink. “Geen mens kan ’n ander te alle tye beskerm nie. Nie ’n stiefbroer sy stiefsuster nie. Selfs nie ’n ma haar kind nie. Dis bitter, maar dis die waarheid wat ek moes leer aanvaar. En wat van die kere dat jy wel my lewe gered het? In die Water-huis. Die slang ... Buitendien, hoe moes jy geweet het die wyn is gedokter?”
“Maar selfs voor daardie nag het ek soos ’n idioot opgetree, Xanthe. Ewe opgeblase vir jou gesê het ek sien nie kans vir ’n verhouding nie terwyl ek geweet het dat ek en jy lank voor Plato se dae om een of ander onbegryplike rede ’n naelstring deurgeknip het. Daar in die hospitaal het ek besef ek het jou amper aan die dood afgestaan. Ek het besef dit sou die verskriklikste ding gewees het wat ooit met my kon gebeur het. En toe het ek besef dat ek alles in elk geval opgefoeter het, dat ek jou wel verloor het.
“Eers toe ek hier aangekom het, het ek besef ek moes daarop aangedring het om jou te sien, al is dit om te hoor dat jy my nooit weer wil sien nie. Ek het die poskaarte uit desperaatheid begin stuur. Daar was te veel wat ek wou sê, wou vra, wou verduidelik. Dis hoekom ek net my kontakbesonderhede gestuur het. In die hoop dat jy sal kontak maak, al is dit net om te sê ek moet jou uitlos, maar hopelik dat jy sou instem dat ons dinge uitpraat. Ek moes uitvind of daar hoop is of nie, want sonder jou beteken my lewe niks. En toe hoor ek niks van jou nie. Ek is deur drie honderd vyf en sestig hellevaarte, Xanthe.”
Xanthe sluk, maar daar is steeds geen gaping in haar keel waardeur woorde kan sypel nie.
Hy skuif sy voete verder uit mekaar sodat hulle amper op dieselfde ooghoogte is en vou sy hande om haar wange. “My loopbaan is weer op koers en ek kan jare hier aanbly en genoeg werk hê. Die borgskappe lyk al hoe belowender. Maar as jy in Suid-Afrika wil bly, sal ek projekte daar probeer ontwikkel. Daar is baie wrakke en legendes en dinge. Ek weet jou loopbaan is net so belangrik vir jou soos myne vir my. Ek wil net nooit weer sonder jou wees nie.”
Kan dit so maklik wees? Ná al die wroeging waardeur sy is? Die arsenaal argumente wat sy opgebou het om hom te oortuig dat hulle bymekaar hoort, maar nie net vir ’n los-en-vas-vryery nie? Daar moet helium in haar bloed beland het en dis besig om deur haar hart te pomp. “Wel, ek is bevrees, dit gaan nie veel help as ons Suid-Afrika toe gaan nie. Ek kan nie daar ’n artikel oor die Bimini-klippe en professor Steve Augustine se bevindinge skryf nie. Of Edgar Cayce se voorspelling dat Atlantis hier gevind sal word nie. En nog minder oor die Andros-platform. En dan is daar die Bermuda-driehoek. En Ernest Hemingway se verblyf hier. En as jy dalk weer op Key West beland, is daar ...”
“Waarvan praat jy?” val hy haar in die rede.
“My kontrak met In diepte. Een artikel per maand vir die volgende jaar. Dis hernubaar, maar daar is ’n probleem.”
“En dit is?”
“Dis onderworpe daaraan dat ek ’n werkpermit kry. My redakteur het voorgestel dat ek met ’n Amerikaner trou. Al is dit net vir ’n jaar en ’n dag lank.”
“Sal iemand met ’n groen kaart werk?”
“Ek neem so aan.”
“In daardie geval is jy so goed as getroud.”
“Is daar ’n coven in die omgewing?”
“Geen idee nie.” Hy lig haar ken op. “Maar selfs al is daar, gaan ’n jaar en ’n dag lank nie werk nie. Tot die dood ons skei, is jou enigste opsie. Dis ononderhandelbaar. En handfastings kan seker prettig wees, maar ek wil met jou in ’n kerk trou. Enigeen, solank dit in een is wat erns met die huwelik as heilige instelling het.”
“Net omdat ek ’n werkpermit nodig het?”
“Omdat ons kinders twee ouers nodig het wat in die eg verbind is. Vir ’n leeftyd.”
“Watter kinders?”
“Die kinders wat gaan kom wanneer dit so beskik word. Hopelik gee hulle ons ’n jaar of wat grasie sodat ek hul ma nog ’n ruk vir myself kan hê. Maar as ons binne die volgende uur of wat enetjie maak, is dit ook goed. En nou gaan ons onmiddellik ophou praat oor dinge wat ons later kan uitpluis.”
Hy trek haar teen hom vas. “Ons het beter dinge om te doen,” prewel hy teen haar mond en byt speels aan haar onderlip. Die lap van haar rok en sy swembroek is ’n skrale skans tussen hulle, een wat geen twyfel laat oor sy bedoelings nie.
Xanthe druk met albei hande teen sy bors, du hom weg sodat hy onbegrypend na haar kyk. Sy pluk haar rok met een beweging oor haar kop. “Hulle noem dit skyclad.”
’n Klein glimlaggie speel om sy lippe toe sy hande om haar vol borste vou. “Wie is hulle?” Sy hande draal teen die uurglas van haar lyf af, skulp om haar kaal sitvlak.
“Die Wiccans.”
Sy vingers word vindervlerke wat om haar heupe tot by haar naeltjie fladder. “Ek hou van skyclad.” Sy palm skuur rakelings laer. “Ek hou baie daarvan.”
Xanthe haak haar duime in sy swembroek. “Ek ook,” fluister sy toe hy uit die pype klim en slaan haar arms om sy nek, toets die meet en pas van die kurwes van hul lywe.
Sy hande stut haar agterstewe toe hy haar optel. Haar bene strik om sy middellyf terwyl sy hom diep en wild soen. Sy hoor hoe hy ’n deur oopskop en weet dat hy haar ’n nuwe dimensie binnedra. ’n Dimensie met die tydelike naam hartstog, maar sy ander naam is toekoms.
“Heks,” prewel hy teen haar nek en dan toor hy die aarde dat dit so groot soos die omvang van hulle vervlegte lywe is. 


Outeursnota
Die Wicca wat op Paradyskloof beoefen word, is die vrug van my verbeelding. Eva van Eden het haar eiesoortige Wicca-coven en -rites geskep na aanleiding van boeke wat ek oor die onderwerp gelees het. Dit hou geen verband met enige Wicca-gebruike in regte covens nie.
Die uitgestrekte Niemandsdorp-omgewing waaroor Gys en Fortuintjie in Fortuin sowel as Springgety waak, is ’n stuk aarde wat ek ewe eiegeregtig in die Overberg ingelas het en is net so fiktief soos die karakters. Dis moontlik waarom vye later as gewoonlik daar ryp word en sekere plante wat nie eie aan die Overberg is nie, daar groei en op vreemde tye daar blom.
My spanningsromans is verbeeldingsreise en eerder gerig op die emosionele as op die gewelddadige, op spanning (suspense) as misdaad. Daarom is Gys Niemand nie soseer speurder nie, maar mens. Ek neem dan ook vryhede ten opsigte van die manier waarop hy sy amp beoefen.
Ek hoop lesers geniet hierdie verbeeldingsreise en die karakters wat by my kom aanklop saam met my. 
Geen boek word deur net die skrywer tot voltooiing gebring nie. Mense wat vir my en my storie in die skryf van Fortuin ontsaglik baie beteken het en wat ek uit die diepte van my hart bedank vir hul aandeel, is:
Elna Geyer en Trisa Hugo, wat my help skaaf het aan die manuskrip en sonder wie se insig, kundigheid, entoesiasme en harde werk die boek veel armer sou gewees het.
Inspekteur Sarena Hugo, wat met eindelose geduld gehelp het om polisiesake aan my te verduidelik en ’n paar yslike blapse verhoed het. Waar polisie-aangeleenthede geloofwaardig is, is dit aan haar te danke. Die blapse wat steeds deurgeglip het, kan net voor my eie deur gelê word.
My ma, Ina Meyer, wat my ook deur Fortuin gebid het, verstaan het hoe belangrik my werk vir my is en my passie daarvoor begryp het.
Ook soos gewoonlik die man in my lewe, Ernie Blommaert, wat dikwels moet bontstaan met my geite, maar immer bereid is om geduldig te wees en oor te sien.
My vriende wat my telkens vergewe as ek uitnodigings van die hand wys en my sommer net aanvaar vir die storiebesete baster-kluisenaar wat ek is.
Getroue lesers wat bereid was om saam met my die skuif te maak van die romanse na die spanningsgenre asook nuwe lesers wat nie romanselesers is nie, maar my spanningsverhale geniet. Dankie vir die wonderlike terugvoer oor Springgety, ek hoop julle geniet Fortuin net so baie.
Bronnelys 
In my navorsing het ek oneindig baie webwerwe besoek en ’n hele spul boeke gelees. Die vernaamste is:
Christian Wicca deur Nancy Chandler Pittman. (Aanhalings hieruit verskyn in die teks waar daar na hierdie bron verwys word.)
Book of Spells deur Soraya; 
Celtic Traditions en Faery Magick deur Sirona Knight; 
Goddess deur David Leeming & Jake Page; 
The Charmed Garden deur Diane Morgan (wat Eva en Morgana se tuine geïnspireer het).
Daar is werklik te veel om te lys, maar webwerwe wat ek ’n hele paar keer besoek het, is:
Wicca for the rest of us
http://wicca.timerift.net

Gian Quassar se Bermuda Triangle Mystery
www.bermuda-triangle.org

Ancient Archeology
www.altarcheologie.nl

By Labyrinthos
www.labyrinthos.net het ek kennis geneem van die onderskeid tussen ’n labyrinth en ’n maze, maar daarteen besluit om puristies te werk te gaan en gebruik labirint, doolhof en dwaaltuin as sinonieme.
Die Lize Stassen-CD waarna Xanthe luister, is die wonderlike Aengel.




Chanette Paul word rond en bont groot. Haar eerste skryfsukses kom op sestien, naamlik ’n sprokie wat op Siembamba voorgelees is, en in haar universiteitsjare word ’n kortverhaal in Huisgenoot gepubliseer.
Eers twintig jaar later gee sy weer aandag aan haar skryfwerk. Sedertdien is ’n verskeidenheid verhale en humorartikels, en vier en dertig boeke gepubliseer. Benewens ’n MA-graad in Afrikaanse en Nederlandse Letterkunde (1988), verwerf sy ook in 2003 ’n MA-graad in Skeppende Skryfwerk onder leiding van prof. Etienne van Heerden.
Vir haar debuutromanse ontvang sy Perskor se prys vir beste romantiese fiksie in 1996. In 1999 en 2006 is Wip van die droomvanger en Leila word lig onderskeidelik finaliste vir die ATKV-Prosaprys, en in 2010 is die derde Gys Niemand-boek, Boheem, finalis vir die ATKV se Woordveertjies in die spanningsromankategorie.
Met die eerste boek in die Gys Niemand-reeks, Springgety, betree Chanette die spanningsmark in alles erns en dit bring ’n waterskeiding in haar skryfwerk mee. Dis nie die eerste keer dat sy haar in ’n nuwe genre begewe nie, maar die skryf van spanningsromans was ’n ingrypende koersverandering. 
Die Gys Niemand-reeks bestaan uit vyf boeke, naamlik Springgety, Fortuin, Boheem, Meetsnoer en Dryfhout, waarin die bles speurder met sy boep en sy eie manier van dinge doen, ’n sekondêre maar belangrike rol speel. 
Chanette oor Fortuin:
“Aanvanklik het ek gedink die Wicca-agtergrond is ietwat gewaagd vir die Afrikaanse tydsgees. Ek het egter besef ’n skrywer kan ’n storie nie weier as dit jou eers uitgekies het nie. Jy kan net probeer om dit na die beste van jou vermoë neer te pen.” 
Chanette woon die afgelope paar jaar in die Overberg waar sy met allerlei storiedinge bedrywig is.
Besoek haar webwerf by www.chanettepaul.co.za en gesels met haar op haar blog: http://chanettepaul.wordpress.com.
Foto: Annalize Mouton

